
Capitolul I 


A.D. 41 

Au trecut doi ani de când am sfârşit de scris pe-ndelete cum 
de s-a făcut că eu, Tiberius Claudius Drusus Nero 
Germanicus, schilodul, bâlbâitul, nerodul familiei, pe care 
niciuna dintre ambițioasele sale rude însetate de sânge nu a 
socotit că merită a-şi da osteneala de a-l executa, de a-l otrăvi, 
de a-l împinge la sinucidere, de a-l trimite în surghiun pe o 
insulă pustie ori de a-l lăsa să piară de foame - după 
deprinderea cu care toţi se descotoroseau unii de alții - cum de 
s-a făcut, spuneam, că eu le-am supraviețuit tuturor, până şi 
smintitului meu nepot Gaius Caligula, pomenindu-mă într-o 
bună zi proclamat pe nepusă masă Împărat de către caporalii 
şi sutaşii din garda palatului. Am încheiat povestirea în acest 
punct dramatic; lucru cu totul nechibzuit pentru un istoric de 
profesie ca mine, şi pe care n-ar fi trebuit să-l fac. Nu şade 
frumos ca un istoric să-şi întrerupă narațiunea într-un punct 
culminant. S-ar fi cuvenit s-o duc mai departe cel puţin încă o 
etapă. Trebuia să relatez ce a gândit restul armatei despre 
actul cu totul neconstituțional al gărzii palatului şi cum a 
privit lucrurile Senatul, şi cum le-a venit să se plece unui 
suveran atât de puţin promiţător ca mine şi dacă au urmat ori 
nu vărsări de sânge, şi care a fost soarta lui Cassius Chaerea, 
a lui Aquila, a Tigrului — toți ofițeri din gardă - şi a lui Vinicius, 
care era soțul nepoatei mele, precum şi a celorlalți ucigaşi ai 
lui Caligula. Ţi-ai găsit, ultimul lucru despre care am scris a 
fost şirul de gânduri - absolut fără vreo legătură cu 
evenimentele - ce-mi trecea prin minte în vreme ce eram 
aclamat şi purtat de jur împrejurul curții palatului pe umerii a 
doi caporali din gardă, iar coroana din foi de stejar aurit a lui 
Caligula îmi şedea strâmb pe cap. 


Pricina pentru care nu am mers mai departe cu povestirea 
este că am scris-o nu atât ca pe o oarecare istorie, cât mai ales 
ca pe-o anume pledoarie - o motivare a faptului că mi-am 
îngăduit să devin monarhul lumii romane. Vă reamintiți poate, 
dacă ați citit povestirea, că atât bunicu-meu, cât şi taică-meu 
au fost republicani de nădejde şi că eu am călcat pe urmele lor; 
domniile unchiului meu Tiberiu şi nepotului meu Caligula n- 
au făcut decât să-mi întărească prejudecățile antimonarhice. 
Aveam cincizeci de ani când am fost proclamat Împărat şi la 
vârsta aceea nimeni nu-şi schimbă cu una, cu două 
apartenența politică. Aşa că, în realitate, am scris pentru ca să 
arăt cât de nevinovat eram de orice poftă de a domni şi cât de 
imperioasă a fost stringenta necesitate de a ceda toanei 
soldaților: a refuza ar fi însemnat nu numai propria-mi moarte, 
ci şi pieirea soției mele, Messalina, de care eram îndrăgostit, şi 
a copilului nostru încă nenăscut. (Mă întreb de ce oamenii au 
simțăminte atât de puternice față de un copil încă nenăscut.) 
Doream mai presus de orice să nu fiu stigmatizat de 
posteritate drept un oportunist iscusit care a făcut-o pe 
nătângul, ținându-se deoparte şi aşteptând momentul potrivit 
până ce a aflat de firele unei uneltiri urzite chiar înlăuntrul 
palatului împotriva Împăratului său şi atunci a ieşit fără a se 
ruşina la lumină spre a se vădi candidat la succesiune. 
Această urmare a povestirii mele este menită a veni în 
apărarea drumului greşit pe care am mers în cei treisprezece 
ani de când împărățesc. Trag, adică, nădejde să-mi justific 
faptele, în aparență neconsecvente, din diferitele faze ale 
domniei mele, arătând cum se leagă ele de principiile pe care 
totdeauna le-am mărturisit şi de care, o jur, nu m-am 
îndepărtat nicicând în chip voit. Dacă nu le voi putea justifica, 
sper cel puțin să arăt situația nespus de grea în care mă aflam 
şi să-i las pe cititorii mei să hotărască ei ce altă cale sau ce alte 
soluții mi-ar fi putut sta la îndemână. 

Şi-aşa, să reiau firul povestirii de unde îl lăsasem. Dar mai 
întâi să repet că lucrurile acestea ar fi putut ieşi mult mai rău 
pentru Roma dacă Irod Agrippa, regele iudeu, nu se nimerea să 


fie în vizită aici. A fost singurul om care, la drept vorbind, nu 
şi-a pierdut capul în timpul crizei iscate de uciderea lui 
Caligula şi care a salvat de la căsăpire de către oştenii 
batalionului de gardă german tot publicul ce se afla în teatrul 
de pe Colina Palatină. Ciudat însă că, până la aproape ultima 
filă a povestirii mele, cititorii nu vor fi dat de nicio referire 
directă la surprinzătoarea istorie a lui Irod Agrippa, deşi în mai 
multe locuri ea s-a împletit îndeaproape cu a mea. Adevărul 
era că, dacă aş fi acordat cuvenita importanță pățaniilor sale — 
vrednice de a fi citite pentru valoarea lor - însemna să fac 
dintr-însul un personaj prea însemnat în cursul celor ce aveam 
de spus: punctul central al narațiunii se afla altundeva. 
Povestirea mea, de altfel, se găsea neîncetat în primejdie de a fi 
covârşită de chestiuni cam prea fără rost. Bine am făcut că am 
luat această hotărâre, deoarece Irod ocupă un loc de seamă în 
ceea ce urmează şi pot acum, fără a mă teme de vreo 
digresiune lipsită de sens, să înşir povestea vieţii lui până la 
data uciderii lui Caligula şi apoi s-o continui paralel cu a mea 
până ce voi ajunge la moartea sa. În felul acesta nu se va 
produce deloc acea slăbire a unității dramatice pe care ar fi 
iscat-o extinderea povestirii de-a lungul a două cărți. Nu vreau 
să spun că sunt un istoric iubitor de efecte dramatice; după 
cum ați văzut, sunt mai degrabă rezervat față de rigorile 
literare. Dar fapt e că nimeni nu ar putea scrie despre Irod fără 
a înfățişa povestirea într-un stil măcar în parte teatral. Căci 
aşa a şi trăit Irod însuşi - aidoma principalului actor dintr-o 
dramă -—, iar partenerii lui s-au priceput să-i dea şi ei, tot 
timpul, replica. Drama lui n-a fost o dramă în înțelesul celei 
mai curate tradiţii clasice, cu toate că până la urmă viaţa i-a 
fost curmată în stilul tragic al clasicismului printr-o 
convențională răzbunare divină pentru convenţionalul păcat 
grecesc al semețţiei — nu, prea s-au vădit numeroase elementele 
negreceşti dintr-însa. Aşa bunăoară, zeul care i-a aplicat 
pedeapsa răzbunării nu era dintre zeii civilizatei comunități 
olimpice; el a fost poate cea mai ciudată zeitate pe care ați 
putea-o găsi undeva în tot cuprinsul întinsei mele împărăţii, 


chiar şi dincolo de cuprinsul ei, dacă-i vorba pe-aşa, un zeu al 
cărui chip nu este redat nicăieri, al cărui nume credincioşii lui 
închinători nu au dreptul să-l rostească (deşi în cinstea lui se 
dedau la multe curioase şi barbare rituri) şi despre care se zice 
că a trăit singur, la Ierusalim, într-un vechi scrin de lemn de 
cedru căptugşit cu piei de viezure vopsite în albastru, refuzând 
să aibă de-a face în vreun fel oarecare cu toate celelalte zeități 
de pe lume ori măcar de a le recunoaşte existența. Şi-apoi era 
atâta farsă amestecată cu tragedia încât cu greu fi putut vreun 
dramaturg din Epoca de Aur să scoată din asta un subiect 
potrivit.. Închipuiți-vi-l pe impecabilul Sofocle în situația de a 
trata cu seriozitate şi în stil poetic chestiunea datoriilor lui 
Irod!!! Dar, precum spuneam, trebuie să vă relatez acum mai 
pe larg ceea ce nu v-am pomenit mai înainte; iar cel mai bun 
plan ar fi să închei vechea povestire fără nicio altă amânare 
înainte de a porni la drum cu noua povestire. 

Aşadar, iată că în cele din urmă o pornesc: 


POVESTEA LUI IROD AGRIPPA 

Trebuie să ştiţi că Irod Agrippa nu era câtuşi de puţin rudă 
de sânge ori prin alianță cu marele Marcus Vipsanius Agrippa, 
generalul lui August, care s-a căsătorit cu Iulia, singura fiică a 
Împăratului, şi care a devenit prin ea bunicul nepotului meu 
Gaius Caligula şi al nepoatei mele Agrippinilla. Şi nici nu era 
libertul lui Agrippa; deşi v-aţi fi putut gândi şi la una ca asta, 
fiindcă la Roma sclavii au, când sunt manumişi!, obiceiul de a- 
şi lua, în semn de respect, cognomenul fostului lor stăpân. Nu, 
lucrurile stau după cum urmează: el şi-a primit numele pe 
care l-a purtat, în memoria marelui Agrippa, pe atunci de 
curând răposat, şi a primit acel nume de la moşul său, Irod cel 
Mare, regele iudeilor. Căci bătrânul acesta excepţional şi 
îngrozitor totodată îşi datora tronul atât legăturii sale cu 
Agrippa, cât şi protecţiei lui August, care găsise într-însul un 
aliat folositor pentru apropiatul orient. 


1 A manumite: a elibera un sclav. 


Neamul Irozilor îşi avea obârşia în Edom, ţara deluroasă ce 
se întinde între Arabia şi ludea de miazăzi; nu era o stirpe 
evreiască. Irod cel Mare, a cărui mamă era arabă, a primit 
ocârmuirea Galileii de la Iuliu Cezar în acelaşi timp în care 
taică-su o primea pe cea a Iudeii. Era pe atunci în vârstă doar 
de cincisprezece ani. A dat de belea încă de la început pentru a 
fi omorât fără judecată cetățeni iudei, în vreme ce reprima 
banditismul la el în provincie, şi a fost adus înaintea 
Sinedriului, tribunalul suprem al evreilor. A dovedit multă 
semeție cu acel prilej, apărând în fața judecătorilor 
înveşmântat în mantie de purpură şi înconjurat de soldați 
înarmați, dar n-a aşteptat pronunţarea sentinței şi a părăsit 
Ierusalimul în taină. Guvernatorul roman al Siriei, la care s-a 
dus să caute ocrotire, i-a dat o nouă slujbă în acea provincie, 
ocârmuitor peste un ţinut din apropierea Libanului. 

În sfârşit, spre a o scurta, acest Irod cel Mare, al cărui tată 
murise otrăvit în răstimp, a fost făcut rege al iudeilor din 
ordinul comun al bunicului meu Antoniu şi al unchiului 
mamei mele August (ori Octavian, cum i se spunea atunci) şi a 
domnit vreme de treizeci de ani, cu străşnicie şi mărire, asupra 
unor teritorii mereu extinse, grație generozității lui August. S-a 
însurat pe rând cu nu mai puţin de zece neveste, dintre care 
două erau propriile-i nepoate, şi în cele din urmă a murit — 
după câteva neizbutite încercări de sinucidere — de boala poate 
cea mai dureroasă şi mai dezgustătoare din câte sunt 
cunoscute de ştiinţa medicală. N-am auzit să fi avut alt nume 
decât pe acela de boala lui Irod, ori ca, până atunci, să mai fi 
suferit altcineva de ea, dar simptomele acelei boli erau o foame 
nesățioasă urmată de vărsături, un stomac în descompunere, o 
răsuflare puturoasă, organul genital năpădit de viermi şi o 
neîncetată scurgere apoasă din intestine. Boala i-a pricinuit 
dureri atroce şi a întărâtat până la nebunie o fire şi aşa destul 
de sălbatică. Iudeii spuneau că era pedeapsa Dumnezeului lor 
pentru cele două căsătorii incestuoase ale lui Irod. Soția lui 
dintâi fusese Mariamne, coborâtoare din vestita familie 
evreiască a Macabeilor, şi pe care Irod o iubise pătimaş. Dar 


odată, când a părăsit Ierusalimul spre a se întâlni cu bunicu- 
meu Antoniu la Laodiceea, în Siria, a dat poruncă de taină 
mareşalului curţii, în cazul când el (Irod) ar fi răpus de pe 
urma uneltirilor vrăjmaşilor săi, s-o ucidă pe Mariamne pentru 
ca nu cumva ea să cadă vie în mâinile lui Antoniu; şi la fel a 
făcut şi cu alt prilej, mai târziu, când s-a dus să-l întâlnească 
pe August la Rodos. (Atât Antoniu, cât şi August erau 
cunoscuţi ca fiind muieratici.) Aflând Mariamne despre 
poruncile acestea, i-a purtat, cum era şi firesc, pică şi a spus 
față de mama şi de sora lui Irod lucruri care ar fi fost mai 
cuminte să rămână nespuse. Căci ele erau geloase de 
înrâurirea Mariamnei asupra lui Irod şi i-au repetat vorbele de 
îndată ce el s-a întors, învinuind-o totodată de a fi săvârşit 
adulter în absenţa lui - asta de ciudă şi ca un act de sfidare; 
iar numele mareşalului curții a fost dat drept al ibovnicului. 
Irod i-a executat pe amândoi. Dar mai apoi l-au covârşit într- 
atâta cea mai aprigă remuşcare şi mâhnirea cea mai cruntă, 
încât l-a doborât o fierbințeală care mai că era să-l omoare; iar 
când s-a însănătoşit, s-a dovedit aşa de posac şi de fioros, 
încât cea mai mică bănuială îl mâna să-şi execute până şi 
prietenii cei mai buni şi rudele cele mai apropiate. Cel mai 
mare dintre fiii Mariamnei a fost una dintre numeroasele 
victime ale furiei lui Irod: el şi fratele său au fost osândiți la 
moarte în temeiul acuzaţiei susținute de un frate vitreg al lor — 
pe care mai apoi Irod, de asemenea, l-a executat — precum că 
ar fi uneltit să ia viața tatălui lor. August a comentat cu mult 
haz execuțiile acelea: „Mai degrabă aş vrea să fiu porcul lui 
Irod decât fiul lui Irod”. Deoarece lui Irod, evreu după religie, 
nu-i era îngăduit să mănânce carne de porc, aşa încât se putea 
presupune că porcilor lui le e dat să ajungă până la adânci 
bătrâneți. Acel nefericit principe, fiul, aşadar, cel mai mare al 
Mariamnei, a fost tatăl prietenului meu Irod Agrippa, pe care 
Irod cel Mare l-a trimis la Roma, îndată după ce-l lăsase orfan, 
la vârsta de numai patru ani, spre a fi crescut la curtea lui 
August. 


Cu Irod Agrippa eram leat şi ne-am cunoscut bine datorită 
iubitului meu prieten Postumus, fiul lui Agrippa, de care Irod 
Agrippa fireşte s-a legat. Irod era un băiat tare chipeş şi a 
devenit unul dintre favoriţii lui August când a apărut pe 
terenurile liceului? de băieți pentru a juca arşice, capra ori de- 
a aruncatul pietrelor în apă. Dar ce mai pui de ştrengar era! 
August avea un câine la care ţinea mult, unul dintre câinii 
aceia mari de pază ai templelor, cu coada stufoasă, adus de la 
Adranos pe lângă Etna, care nu asculta absolut de nimeni 
altcineva decât de August, în afară de cazul că August îi 
spunea răspicat: „Ascultă de cutare până ce te chem eu din 
nou”. Javra făcea atunci precum i se spunea, îndreptând către 
August, care se îndepărta, priviri nefericite şi pline de jale. În 
ce fel nu ştiu, dar micul Irod izbuti să-l ademenească pe câine, 
când acesta era însetat, să bea dintr-un lighean plin cu vin 
foarte tare şi să se cherchelească nu mai puţin decât oricare 
bătrân ostaş din trupele de linie în ziua eliberării. I-a atârnat 
apoi o talangă de gât, i-a vopsit coada în galben de şofran şi 
labele şi botul în roşu purpuriu, i-a legat băşici de porc de 
picioare şi aripi de gâscă de umeri şi i-a dat astfel drumul în 
curtea palatului. Când lui August i se făcu dor de animalul său 
preferat şi strigă: „Tifon, Tifon, unde eşti?” şi vietatea aceea cu 
înfăţişare atât de extraordinară se ivi bălăbănindu-se şi 
strecurându-se pe poartă înspre el, a fost una din clipele cele 
mai groteşti din aşa-zisa epocă de aur a istoriei romane. Cum 
însă totul s-a întâmplat pe vremea Sărbătorii Tuturor 
Nebunilor, ce se ţinea în cinstea zeului Saturn, August a 
trebuit să facă şi el haz de necaz. Apoi Irod avea un şarpe 
îmblânzit pe care-l învățase să prindă şoareci şi pe care-l ţinea 


2 Expresia nu constituie un anacronism al traducerii, ci, ca multe altele, 
reprezintă tendința de „modernizare” de care dă neîncetat dovadă 
autorul, care tratează Roma ca pe o mare putere din zilele noastre. 
Aşadar, unele cuvinte care par că distonează (cum ar fi depeșă etc.) 
contribuie în realitate la crearea atmosferei modernizate a povestirii. 


sub manta în cursul orelor de şcoală, ca să-şi distreze prietenii 
atunci când profesorul stătea cu spatele la elevi. Prezenţa lui 
avea într-atâta darul de a distrage atenţia celorlalți şcolari, 
încât, până la urmă, a fost trimis să învețe împreună cu mine 
sub supravegherea lui Athenodor, bătrânu-mi pedagog cu 
barbă albă, originar din Tarsus. Şi-a încercat, de bună seamă, 
şotiile de şcolar poznaş şi cu Athenodor, dar acesta le-a privit 
cu atâta îngăduință, iar eu le-am împărtăşit atât de puţin, 
deoarece îl iubeam pe Athenodor, încât s-a lăsat în curând 
păgubaş de ele. Irod era un băiat strălucitor de inteligent, cu o 
memorie minunată şi un talent deosebit pentru învățarea 
limbilor. Athenodor i-a spus odată: 

— Irod, prevăd că vei fi cândva chemat să ocupi o situaţie 
foarte înaltă în țara ta de baştină. Trebuie să-ți petreci fiecare 
oră a tinereții tale pregătindu-te în vederea acestei meniri. 
Datorită însuşirilor tale, s-ar putea ca până la urmă să ajungi 
un cârmuitor la fel de puternic precum bunicul tău Irod. 

Irod i-a răspuns: 

— Toate bune, Athenodor, dar am o familie mare şi rea. Nici 
cu gândul nu poți gândi ce mai gaşcă de cuţitari sunt, cele mai 
grozave puşlamale de care ai putea da călătorind un an întreg; 
şi, după câte am aflat, nu s-au făcut mai buni de când a murit 
bunicul, acum opt ani. Nu mă pot aştepta să rămân şase luni 
în viață, dacă voi fi silit să mă întorc în ţara mea. (intocmai aşa 
a vorbit şi bietul taică-meu când se afla la învăţătură aici, la 
Roma, găzduit fiind de Asinius Pollio. lar unchiul meu, 
Alexandru, care-l însoțea, a spus la fel. Şi-au avut amândoi 
dreptate.) Unchiul meu, regele Iudeii, este leit bătrânul Irod, 
dar mic la suflet până şi în vicii, nu măreț, precum era celălalt; 
iar unchii mei Filip şi Antipa sunt amândoi doi vulpoi. 

— O singură virtute te fereşte de multe vicii, prințişorule, 
grăi Athenodor. Nu uita că neamul evreiesc prețuieşte virtutea 
mai cu râvnă decât orice alt neam din lume: Dacă te vei dovedi 
virtuos, îşi vor strânge oricând rândurile în jurul tău. 

Irod îi răspunse: 


— Virtutea evreiască nu se prea potriveşte cu virtutea greco- 
romană, aşa cum ne-o predai, Athenodor. Dar multe mulțumiri 
pentru cuvintele-ți profetice. Te poţi încrede în mine că, odată 
ce voi ajunge rege, voi fi cu adevărat un rege bun; dar până ce 
ajung în scaunul de domnie, nu-mi pot îngădui să fiu mai 
virtuos decât toți ceilalți din familia mea. 

Cât despre caracterul lui Irod, ce-aş putea spune? Cei mai 
mulți oameni — mi-a arătat-o experienţa - nu sunt nici virtuoşi, 
nici mişei, nici cumsecade, nici răi. Sunt câte puţin din una şi 
câte puțin din cealaltă, şi nimic de un singur fel vreme mai 
îndelungată: nişte josnice mediocrități. Există însă câțiva 
oameni care rămân mereu fideli unei singure trăsături grozav 
de puternice: aceştia sunt oamenii care-şi pun pecetea în 
chipul cel mai vârtos pe istorie, şi cred că pe ei îi pot împărți în 
patru categorii. Mai întâi sunt ticăloşii cu inimă de piatră, a 
căror pildă notorie a fost Macro, comandantul gărzii de sub 
Tiberiu şi Caligula. Vin apoi oamenii virtuoşi, şi ei cu inimă de 
piatră, a căror notorie pildă a fost Cato cenzorul, coşmarul 
meu. Categoria a treia o alcătuiesc bărbații virtuoşi cu inimă 
de aur, precum Athenodor şi bietul meu frate asasinat, 
Germanicus. În sfârşit, dar foarte greu de găsit, sunt ticăloşii 
cu inimă de aur, şi pentru aceştia Irod Agrippa constituia cel 
mai desăvârşit exemplu din câte se puteau închipui. Ticăloşii 
aceştia cu inimă de aur, aceşti anti-Cato, sunt cei ce se 
dovedesc a fi prietenii cei mai de nădejde la vreme de nevoie. 
Nu te aştepţi la nimic din partea lor. Sunt cu totul lipsiți de 
principii, după cum ei înşişi recunosc, şi ţin seama numai de 
propriul lor interes. Dar du-te la dânşii când te afli la mare 
ananghie şi spune-le: „Pe numele tuturor zeilor, te conjur, fă 
cutare şi cutare lucru pentru mine” şi mai mult ca sigur că o 
vor face, nu ca pe un serviciu prietenesc, ci, vor spune ei, 
pentru că lucrul cerut se potriveşte cu propriile lor planuri 
necinstite; şi îți este interzis să le mulțumeşti. Aceşti anti-Cato 
sunt pătimaşi după jocurile de noroc şi risipitori; dar asta-i, 
oricum, mai bine decât dacă ar fi zgârciți. Mai este iarăşi 
adevărat că se întovărăşesc mereu cu beţivi, cu ucigaşi, cu 


afacerişti veroşi şi cu proxeneți; şi totuşi, rareori îi vezi pe ei 
înşişi peste măsură de ameţiți de băutură; iar dacă urzesc un 
omor, poți fi sigur că victima nu va fi prea tânguită; cei pe 
care-i uşurează de bani sunt mai degrabă bogătanii decât 
nevinovații şi decât nevoiaşii; şi nu se însoțesc cu vreo femeie 
împotriva dorinței sale. Irod însuşi îi da mereu zor că ele o 
pramatie din născare. La care-i răspundeam: 

— Nu, eşti în fond un om de ispravă purtând masca 
nemerniciei. 

Ceea ce îl scotea din sărite. Cu o lună ori două înainte de 
moartea lui Caligula, am avut încă o convorbire de acest fel. La 
sfârşit, m-a întrebat: 

— Vrei să-ți spun eu cine eşti? 

— Nu-i nevoie - am răspuns - sunt nătărăul oficial al 
palatului. 

— Mă rog - zise - există nătărăi care pretind că sunt 
înţelepţi şi înţelepţi care susțin că sunt nătărăi, dar până 
acum încă nu am dat de un nătărău convins că e un nătărău; 
eşti primul. Şi într-o bună zi, prietene, vei vedea cu ce evreu 
virtuos ai de-a face. 

După ce Postumus a fost surghiunit, Irod s-a legat de 
Castor, fiul unchiului meu Tiberiu, şi amândoi au ajuns a fi 
cunoscuți drept cei mai fără astâmpăr dintre tinerii zurbagii ai 
oraşului. O ţineau tot în chefuri şi, dacă lucrurile spuse pe 
socoteala lor vor fi fost adevărate, îşi petreceau mai toate 
nopțile intrând şi ieşind pe ferestrele oamenilor de treabă şi 
încăierându-se cu paznici de noapte, cu soți geloşi şi cu taţi 
mânioşi. Irod moştenise o groază de bani de la moşul său care 
murise pe când leatul meu era în vârstă de şase ani, dar i-a 
fluierat repede de îndată ce i-a putut mânui după bunul plac. 
Curând a fost silit să se împrumute. S-a împrumutat mai întâi 
de pe la nobilii săi prieteni - printre care şi eu - cu atâta 
nepăsare, încât ne venea greu să-i cerem prea stăruitor a ne 
restitui datoriile. După ce şi-a mâncat astfel creditul, a început 
să se împrumute de pe la cavalerii înstăriți care, din pricina 
strânsei lui prietenii cu singurul fiu al Împăratului, se 


socoteau măguliți a-i fi de folos; iar când şi aceştia au început 
să se arate neliniştiți cu privire la achitarea datoriilor, el s-a 
adresat liberților lui Tiberiu care chiverniseau finanțele 
imperiale şi i-a mituit ca să-i facă împrumuturi din visterie. Se 
pricepea să îndruge mereu poveşti despre grozavele lui 
perspective - ba că i se făgăduia cutare ori cutare regat 
răsăritean, ba că urma să moştenească nu mai ştiu câte sute 
de mii de galbeni de la un bătrân senator care trăgea să 
moară. Dar până la urmă, în preajma vârstei de treizeci şi trei 
de ani, a început să dea de fundul sacului cu ticluitele-i 
palavre; şi apoi Castor a încetat din viață (otrăvit de soția lui, 
sora mea Livilla, aşa cum am aflat-o câțiva ani mai târziu) şi s- 
a văzut silit să scape de creditori luând-o la sănătoasa. Ar fi 
apelat la Tiberiu însuşi spre a-i cere ajutor, dar Tiberiu făcuse 
o declaraţie publică în sensul că nu mai avea să se întâlnească 
niciodată cu vreunul dintre prietenii răposatului său fiu „de 
teamă de a nu-şi redeştepta durerea”. Asta nu însemna, 
desigur, decât că-i bănuia de a fi luat parte la complotul urzit 
împotriva sa, complot despre care Seianus, principalu-i sfetnic, 
îl convinsese că fusese urzeala minții lui Castor. 

Irod a fugit în Edom, patria străbunilor săi, adăpostindu-se 
într-o fortăreață părăginită şi pustie de prin locurile acelea. 
Era, cred, prima lui vizită în Orientul Apropiat de când fusese 
copil. În vremea aceea, unchiul său, Antipa, era guvernator (ori 
tetrarh, după nomenclatura oficială) al Galileii şi Galaadului. 
Căci teritoriile lui Irod cel Mare fuseseră împărțite între cei trei 
fii care-i supraviețuiseră, şi anume: sus-menționatul Antipa; 
fratele său Archelaus, care a devenit regele Iudeii şi Samariei; 
şi fratele mezin, Filip, care a devenit tetrarh în Vasan, ţinutul 
aflat la răsărit de Galileea, dincolo de Iordan. Irod, atunci, a 
stăruit pe lângă devotata lui soție, Chipriana, care venise după 
el în pustie, să se adreseze în numele său lui Antipa. Antipa nu 
era numai unchiul lui Irod, ci şi cumnatul lui, fiind însurat cu 
frumoasa-i soră Irodiada, despărțita soţie a unui alt unchi al 
său. Chipriana la început nu s-a învoit cu una ca asta 
deoarece scrisoarea urma să-i fie adresată Irodiadei, care-l juca 


pe Antipa pe degete, iar ea tocmai se certase de curând cu 
Irodiada, în timpul vizitei acesteia la Roma, şi jurase să nu-i 
mai vorbească niciodată. Chipriana declară că mai degrabă şi 
mai cu dragă inimă ar rămâne în pustie printre sălbaticii, dar 
primitorii lor consângeni, decât să se umilească în fața 
Irodiadei. Irod ameninţă că se va sinucide aruncându-se de pe 
meterezele fortăreței şi izbuti s-o convingă pe Chipriana că aşa 
avea cu adevărat să facă, deşi sunt sigur că n-a trăit în toată 
lumea asta un om mai puțin pornit spre sinucidere decât Irod. 
Aşa încât, până la urmă, Chipriana tot i-a trimis lrodiadei 
scrisoarea. 

Irodiada s-a simţit foarte măgulită de faptul că nepoata 
Chipriana lua asupră-şi vina pe întreaga durată a certei lor şi 
l-a convins pe Antipa să-l poftească pe Irod să vină în Galileea 
împreună cu soția. Irod a fost numit judecător districtual (cu o 
mică pensie anuală) la Tiberiada, capitala pe care Antipa o 
durase în cinstea Împăratului. Curând după aceea, s-a certat 
însă cu Antipa, om indolent şi avar de felul său, care i-a 
amintit cam prea stăruitor cât îi era de îndatorat. 

— Dar bine, nepoate, de pe urma mea mănânci şi bei zi de zi 
- i-a spus Antipa într-o seară la un ospăț unde fuseseră 
invitați şi Irod cu Chipriana, la Tyr, loc în care-şi petreceau cu 
toţii o vacanță - şi mă minunez cum de cutezi să mi te 
împotriveşti. 

Irod îl contrazisese cu privire la o problemă de drept roman. 

Irod de colo: 

— Unchiule Antipa, ăsta-i chiar răspunsul pe care m- 
aşteptam să-l aud. 

— Ce vrei să spui cu asta, domnişorule? îl întrebă atunci 
Antipa, mânios. 

— Vreau să spun că nu eşti decât un simplu ţărănoi, îi 
răspunse Irod. Eşti tot atât de lipsit de bună-cuviință pe cât 
eşti de neştiutor al principiilor legale ce cârmuiesc imperiul, şi 
la fel de neştiutor, în sfârşit, al acestor principii legale pe cât 
de zgârie-brânză. 


— Se vede treaba că te-ai îmbătat, Agrippa, de vreme ce-mi 
vorbeşti astfel, bolborosi Antipa, stacojiu la față. 

— Nu cu soiul de vin pe care-l pui pe masă tu, unchiule 
Antipa. Port prea mult de grijă rinichilor mei, ca să le dau o 
astfel de băutură. Cum de faci oare ca să pui mâna pe 
asemenea poşircă? Trebuie că-i nevoie de multă istețime, ca s- 
o găseşti. Poate că-i din mărfurile recuperate de pe corabia 
scufundată în vremi de demult şi pe care o ridicau muncitorii 
la suprafaţă ieri în port? Ori poate că opăreşti cu ud fierbinte 
de cămilă drojdia rămasă pe fundul ulcioarelor de vin golite şi 
apoi torni amestecul şi-l scuturi bine în frumosul cela de vas 
de aur al domniei tale? 

După care, de bună seamă, şi el, şi Chipriana, şi copiii au 
trebuit s-o ia la picior către port şi să sară în prima navă gata 
să iasă în larg. S-a întâmplat ca nava să-i ducă înspre 
miazănoapte, la Antiohia, capitala Siriei, şi acolo Irod i s-a 
înfățişat guvernatorului, pe nume Flaccus, care - de dragul 
mamei mele, Antonia - s-a purtat foarte prietenos cu el. Căci 
veți fi foarte surprinşi să aflați că maică-mea, femeie fără 
seamăn de virtuoasă, care se împotrivea cu străşnicie oricărei 
extravaganțe şi dezordini înlăuntrul propriului ei cămin, 
prinsese totuşi mare simpatie de ticălosul ăsta. Nutrea o 
admiraţie perversă pentru felul lui fluşturatic de a fi, iar el 
venea adeseori să-i ceară sfatul, făcându-i, pasă-mi-te cu 
sinceră căință, o dare de seamă completă a tuturor 
nesăbuințelor săvârşite. Maică-mea se arăta de fiecare dată 
cuprinsă de indignare la auzul acestor dezvăluiri, dar în acelaşi 
timp ele îi făceau mare plăcere şi se simțea cât se poate de 
măgulită de atenţia ce i se acorda. Irod nu-i cerea în nicio 
împrejurare împrumuturi băneşti — cel puțin nu fățiş — dar, din 
când în când, ea îi împrumuta din proprie inițiativă mari sume 
de bani, în temeiul unor făgăduințe de bună purtare. Parte din 
bani îi şi erau restituiți. Erau, de fapt, banii mei şi Irod o ştia şi 
nu pierdea prilejul de a veni după aceea să-mi mulțumească 
din belşug, ca şi cum eu însumi i-aş fi venit în ajutor. l-am dat 
cândva de înțeles mamei că e poate niţel prea mărinimoasă 


față de Irod; dar ea s-a înfuriat grozav şi mi-a spus că, dacă-i 
vorba ca banii să fie risipiţi, mai degrabă voieşte să-i vadă 
risipiţi după cuviință de Irod decât pierduţi de mine la zaruri 
prin cine ştie ce cârciumi nenorocite, în tovărăşia secăturilor 
celora de prieteni ai mei. (Fusesem nevoit să tăinuiesc 
trimiterea unei mari sume de bani spre a-l ajuta pe fratele meu 
Germanicus, să potolească soldații răsculați de pe Rin, aşa 
încât scornisem pierderea banilor la joc.) Îmi aduc aminte că l- 
am întrebat odată pe Irod dacă nu-l scoteau din răbdări lungile 
cuvântări ale mamei despre virtutea romană. Mi-a spus: 

— O admir din toată inima pe maică-ta, Claudius, şi nu 
trebuie să uiţi că sunt încă în adâncul sufletului meu un 
barbar de edomit şi că este de aceea o mare cinste pentru mine 
de a primi poveţe de la o matroană romană de străveche stirpe 
şi vestită pentru moralitatea ei neîntinată. Pe lângă asta, 
vorbeşte şi o latinească mai curată decât oricine altcineva la 
Roma. Învăţ mai mult de la maică-ta, într-o singură predică a 
ei, despre corecta aşezare a propozițiilor secundare şi despre 
adecvata alegere a adjectivelor, decât aş deprinde urmând un 
întreg ciclu de conferințe ținut de un gramatic profesionist. 

Acel guvernator al Siriei, Flaccus, fusese în subordinea 
tatălui meu şi astfel ajunsese să aibă o mare admirație pentru 
maică-mea, care întotdeauna îşi întovărăşea soțul în 
campanie. După moartea tatii, a vrut s-o ia în căsătorie, însă 
ea l-a refuzat spunând că, deşi îl îndrăgeşte ca pe un foarte 
bun prieten - şi nu va înceta să aibă aceleaşi simțăminte față 
de el — era datoare față de memoria gloriosului ei soț să nu se 
mai mărite vreodată. În afară de aceasta, Flaccus era cu mult 
mai tânăr decât ea şi lumea ar fi trăncănit pe seama lor dacă 
s-ar fi legat amândoi prin căsătorie. Au dus o corespondență 
călduroasă ani de-a rândul, până ce Flaccus a murit, cu patru 
ani înaintea mamei mele. Irod avea cunoştinţă de această 
corespondență şi şi-a câştigat bunăvoința lui Flaccus, 
pomenind adeseori de noblețea sufletească, frumusețea şi 
blândețea mamei. Cât despre Flaccus, nu trecea nici el drept 
un model de perfecțiune morală: se făcuse faimos la Roma că 


odată, îndârjit de Tiberiu la un banchet, i-a ţinut piept pahar 
după pahar o zi întreagă şi două nopți de straşnică beţie 
neîntreruptă. Din politeţe față de Împăratul său, în zorii celei 
de-a doua zile, l-a lăsat în sfârşit pe Tiberiu să golească el 
ultima cupă şi astfel să rămână câştigător; dar Tiberiu era 
făcut praf şi Flaccus, potrivit martorilor, ar mai fi putut ţine la 
băut măcar un ceas ori două. Aşa încât Flaccus şi Irod s-au 
împăcat foarte bine împreună. Din nefericire, fratele mezin al 
lui Irod, Aristobul, se afla şi el în Siria şi cei doi nu se aveau 
bine; Irod obținuse odată nişte bani de la el, făgăduindu-i să-i 
învestească în numele lui într-o expediție negustorească spre 
India, iar mai târziu i-a îndrugat că vasele naufragiaseră. S-a 
aflat însă nu numai că vasele nu se scufundaseră, dar că ele 
nici nu înălțaseră vreodată pânzele. Aristobul i s-a plâns lui 
Flaccus cu privire la această înşelăciune, însă Flaccus i-a 
răspuns că e sigur că greşeşte în privința necinstei fratelui său 
şi că nu doreşte să ia partea cuiva în treaba aceea şi nici 
măcar să joace rolul de arbitru. Oricum, Aristobul îl urmărea 
pe Irod îndeaproape, dându-şi seama că avea neapărat nevoie 
de bani şi bănuind că-şi va face rost de ei printr-o iuțeală de 
mână: Aristobul avea atunci să-l şantajeze pentru a-şi 
recupera banii avansați în vederea negoțului cu India. 

După un an ori doi, s-a iscat un conflict de frontieră între 
Sidon şi Damasc; iar damaschinii, ştiind în ce măsură Flaccus 
ajunsese să aibă nevoie de sfaturile lui Irod pentru arbitrarea 
unor astfel de chestiuni - din pricina măiestritei stăpâniri a 
feluritelor limbi de către Irod şi a îndemânării sale, moştenite 
fără doar şi poate de la bunicu-său, Irod, de a desluşi 
mărturiile contradictorii depuse de orientali — au trimis o solie 
de taină lui Irod, oferindu-i o mare sumă de bani (am uitat 
cam cât) în cazul că-l va convinge pe Flaccus să dea o hotărâre 
în favoarea lor. Aristobul a prins de veste, iar când procesul s- 
a terminat - cu o soluţie prielnică damaschinilor datorită 
stăruitoarei influenţe a lui Irod - el s-a înfățişat acestuia şi i-a 
spus tot ce ştia, adăugând că acum se aştepta la achitarea 
datoriei navale. Într-atâta s-a înfuriat Irod, încât Aristobul s-a 


putut socoti norocos scăpând teafăr şi nevătămat. Era evident 
că nu prin amenințări putea fi convins să plătească fie şi o 
părăluță, aşa încât Aristobul s-a înființat la Flaccus şi i-a 
vorbit despre sacii de aur care aveau să sosească în curând 
pentru Irod de la Damasc. Flaccus i-a interceptat la porțile 
oraşului şi l-a convocat pe Irod, care, date fiind împrejurările, 
nu a putut tăgădui că-i erau trimişi pentru serviciile aduse în 
problema conflictului de frontieră. Dar s-a ţinut tare şi l-a 
rugat pe Flaccus să nu considere banii ca o mită, deoarece, 
depunând mărturie în proces, rostise numai adevărul: 
dreptatea era de partea Damascului. l-a mai spus de asemenea 
lui Flaccus că şi locuitorii Sidonului îi trimiseseră o delegație 
pe care o respinsese, spunându-le solilor că nu le poate veni 
cu nimic în ajutor deoarece nu aveau dreptate. 

— Presupun că ăia din Sidon nu ţi-au oferit tot atât de mulți 
bani ca ăştia din Damasc, îl zeflemisi Flaccus. 

— Vă rog să nu mă insultați, îi răspunse Irod, luându-şi un 
aer de nevinovăție. 

— Nu admit ca într-un tribunal roman dreptatea să fie 
cumpărată şi vândută ca o marfă. 

Flaccus era supărat foc. 

— Sentința ai dat-o înălțimea ta, nobile Flacus, constată 
Irod. 

— lar tu ţi-ai bătut joc de mine în propriul meu tribunal, 
spumegă Flaccus de furie. Am terminat cu tine. Dinspre partea 
mea, poţi să te duci şi-n iad, ba chiar luând-o pe drumul cel 
mai scurt. 

— Atunci tare mă tem că o să trebuiască s-o iau pe la 
Taenarum, zise Irod, deoarece, dacă mor acum, n-o să am nici 
măcar un bănuț în pungă să-i plătesc luntraşului. (Taenarum 
este promontoriul de la capătul sudic al Peloponesului, unde 
se află o scurtătură ce duce în iad evitându-se râul Styx. Pe 
calea aceea l-a târât Hercule pe câinele Cerber din lumea 
subpământeană într-a noastră. Chibzuiţii băştinaşi din 
Taenarum îşi îngroapă morții fără a le pune obişnuitul bănuț 


în gură, ştiind că nu vor trebui să-i plătească lui Charon obolul 
pentru trecerea apei.) 

Apoi, Irod adăugă: 

— Să nu-ţi pierzi, o, Flaccus, răbdarea cu mine! Ştii cum 
stau lucrurile. Nu mi-am dat seama că greşesc. Îi vine greu 
unui oriental ca mine, chiar după aproape treizeci de ani de 
educaţie romană, să înțeleagă nobila voastră scrupulozitate 
într-un proces de acest fel. Eu, unul, văd situația astfel: 
damaschinii m-au angajat ca pe un fel de avocat care să-i 
apere, iar avocaţilor la Roma li se plătesc onorarii uriaşe şi, 
pledându-şi cauza, ei nu se țin niciodată atât de aproape de 
adevăr pe cât m-am ţinut eu. Şi desigur că le-am fost de mare 
folos damaschinilor, prezentându-ți în mod atât de limpede 
susținerile lor. Aşa încât ce rău poate fi în a lua banii pe care 
mi i-au trimis de bună voie? Doar nu mi-am făcut reclamă în 
public că dispun de influență asupra guvernatorului. M-au 
măgulit şi m-au surprins dându-mi de înțeles că e aşa. Şi în 
afară de asta, precum adesea îmi spunea mărita doamnă 
Antonia, acea prea înțeleaptă şi prea frumoasă femeie... 

Nu i-a fost însă de folos să facă apel nici măcar la 
considerația pe care Flaccus o purta mamei mele. Guver- 
natorul i-a dat lui Irod un răgaz de douăzeci şi patru de ore, 
spunându-i că, dacă la capătul acelui interval de timp nu se va 
afla hăt departe pe drumul ce duce afară din Siria, se va 
pomeni adus în fața instanței de judecată sub învinuire 
penală. 


Capitolul II 


Irod o întreabă pe Chipriana: 

— Oare încotro s-o apucăm acum? 

Chipriana îi răspunse cătrănită: 

— Câtă vreme nu-mi ceri să mă umilesc iarăşi trimițând 
scrisori de cerşetorie pe care mai bine aş muri decât să le 
scriu, nu-mi pasă încotro mergem. Este oare India îndeajuns 
de îndepărtată de creditorii noştri? 

Irod grăi: 

— Să ştii, Chipriano, crăiasa mea, că vom trece şi prin 
încercarea aceasta, după cum am trecut prin multe altele, şi 
vom apuca să trăim împreună până la adânci şi îmbelşugate 
bătrânețe. Şi-ţi jur pe ce am eu mai sfânt, că-ți vei râde de 
Irodiada mai înainte ca să le fi spus eu ultimul meu cuvânt, ei 
şi bărbatului ăluia al ei. 

— Pocitania aia de târfă! exclamă Chipriana cu specifică 
indignare femeiască. 

Deoarece, după cum vă spusei, lrodiada nu numai că se 
făcuse vinovată de incest măritându-se cu unchiul ei, dar se şi 
despărțise de el spre a se căsători cu mai bogatul şi mai 
puternicul său unchi Antipa. Evreii erau oarecum dispuşi să 
tolereze incestul, deoarece căsătorii între unchi şi nepoate erau 
lucru obişnuit în familiile regale ale răsăritului - în familiile 
regale ale armenilor şi parților, îndeosebi — iar familia lui Irod 
nu era de origine evreiască. Divorțul însă era privit cu cea mai 
mare scârbă de către orice evreu cumsecade (după cum fusese 
privit, mai înainte, de către orişice cumsecade roman) ca fiind 
ceva ruşinos atât pentru soţ, cât şi pentru soție; şi nimeni 
dintre cei ce se aflaseră în neplăcuta situaţie de a trebui să 
divorțeze nu putea socoti despărțirea drept primul pas către 
recăsătorire. Irodiada însă trăise îndeajuns la Roma pentru a fi 


în stare să-şi râdă în voie de nişte atari scrupule. La Roma, 
oricine este cineva sfârşeşte prin a divorța mai curând ori mai 
târziu. (Nimeni, bunăoară, nu m-ar putea socoti pe mine un 
destrăbălat, şi totuşi am şi divorțat de trei soţii şi s-ar putea să 
mă despart şi de a patra.) Aşa încât lrodiada era cum nu se 
poate mai nepopulară în Galileea. 

Aristobul s-a dus la Flaccus şi i-a grăit: 

— Drept recunoaştere a serviciilor mele, o, Flaccus, ai vrea 
să-ți arăţi mărinimia, dăruindu-mi mie banii aceia confiscați 
de la damaschini? Aproape că ar acoperi datoria pe care o are 
Irod față de mine: frauda aceea cu încărcătura de pe vas 
despre care ţi-am vorbit acum câteva luni. 

Flaccus i-a răspuns: 

— Aristobul, nu mi-ai făcut niciun serviciu. Ai fost pricina 
rupturii dintre mine şi cel mai priceput dintre sfetnicii mei, a 
cărui lipsă o simt mai mult decât îți pot spune. Din punctul de 
vedere al disciplinei de stat, a trebuit să-l concediez, şi din 
punctul de vedere al onoarei, nu-l pot rechema, dar dacă n-ai fi 
dat în vileag treaba aceea cu mita, nimeni n-ar fi bănuit nimic, 
iar eu l-aş mai avea încă pe Irod să mă sfătuiască în 
complicatele chestiuni locale, care pur şi simplu îl zăpăcesc pe 
un biet occidental slab de minte ca mine. Îndemânarea el o are 
de la sine în sânge. Am trăit, de fapt, vreme mult mai 
îndelungată decât el în răsărit, însă el ştie instinctiv ce trebuie 
făcut acolo unde eu nu pot decât dibui cu neîndemânare. 

— Dar de mine ce-ai spune? întrebă Aristobul. Poate că aş fi 
bun să ţin locul lui Irod? 

— Tu, omulețule?! strigă Flaccus, dispreţuitor. Tu n-ai 
tactul lui Irod. Şi ce-i şi mai rău, n-ai să-l dobândeşti 
niciodată. O ştii singur nu mai puțin decât mine. 

— Dar banii? vru Aristobul să afle. 

— Dacă nu-s pentru Irod, sunt cu atât mai puţin pentru 
tine. Dar pentru ca să evit orice fel de resentiment între noi, 
am să-i trimit înapoi la Damasc. 

Ceea ce a şi făcut. Damaschinii au crezut că trebuie să-şi fi 
pierdut mințile. 


După vreo lună, Aristobul, fiind căzut în dizgrație la 
Antiohia, se hotări să se stabilească în Galileea, unde avea o 
moşie. De acolo se făceau numai două zile până la Ierusalim, 
un oraş pe care-i plăcea să-l viziteze cu prilejul tuturor marilor 
sărbători evreieşti, având mai multă pornire spre cele religioase 
decât restul familiei sale. Dar nu voia să-şi ia toți banii cu el în 
Galileea, deoarece, dacă s-ar fi întâmplat să se certe cu 
unchiul său Antipa, se putea să fie silit să plece în grabă şi 
Antipa s-ar fi îmbogăţit exact cu suma pe care el ar fi pierdut- 
o. Se hotărî de aceea să-şi transfere cea mai însemnată parte a 
contului său creditor de la o bancă din Antiohia la una din 
Roma şi-mi scrise ca unui prieten încercat al familiei să 
investesc banii în proprietăți imobiliare de îndată ce se va ivi 
prilejul oportun. 

Irod nu se putea întoarce în Galileea: şi se certase şi cu 
unchiul său Filip, tetrarhul din Vasan, în legătură cu nişte 
proprietăți ale tatălui său pe care Filip şi le însuşise pe 
nedrept; iar guvernatorul Iudeii şi Samariei - pentru că 
unchiul cel mai mare al lui Irod, regele, fusese îndepărtat de la 
domnie câțiva ani mai înainte pentru proastă guvernare, iar 
regatul său era acum provincie romană - se numea Pontius 
Pilat, fiind şi unul dintre creditorii lui. Irod nu dorea să se 
retragă pentru totdeauna în Edom - nu era mare amator de 
pustiuri —, iar probabilitățile de a fi întâmpinat cu bucurie în 
Egipt de către marea colonie evreiască din Alexandria erau 
aproape nule. Evreii alexandrini respectă cu multă strictețe 
prescripțiile religioase, poate chiar cu mai multă strictețe decât 
consângenii lor din Ierusalim - de-ar fi cu putință una ca asta 
—, iar Irod, tot trăind atâta vreme la Roma, se deprinsese cu 
alte obiceiuri, mai ales în privința alimentelor. Evreilor le este 
interzis de către vechiul lor legiuitor Moise - din motive de 
igienă, după cât înțeleg - să mănânce unele din cărnurile 
obişnuite: nu numai pe cea de porc — împotriva căreia cred că 
poate s-ar găsi temeiuri îndreptăţite —, dar şi carnea de iepure 
de câmp ori de casă şi altele absolut nevătămătoare. lar ceea 
ce mănâncă trebuie ucis într-un anume fel. Rața sălbatică 


doborâtă cu praştia sau orătania căreia i s-a sucit gâtul ori 
vânatul omorât cu arcul şi săgeata le sunt oprite. Oricărui 
animal pe care-l mănâncă trebuie să i se fi tăiat gâtul şi să i se 
fi dat răgazul de a sângera până la moarte. Ei mai trebuie apoi 
să şi facă din fiecare a şaptea zi o zi de odihnă deplină: nici 
măcar servitorii casei n-au voie să se dedea nici celei mai 
mărunte munci, n-au nici măcar îngăduința să gătească ori să 
aprindă focul în sobă. Şi ţin zile de doliu național în amintirea 
vechilor lor nenorociri, care adeseori cad în contratimp cu 
sărbătorile romane. Îi fusese imposibil lui Irod, câtă vreme 
trăise la Roma, să fie totodată un evreu riguros şi un membru 
simpatizat al societăţii înalte; aşa că preferase a fi mai curând 
disprețuit de iudei decât de romani. Se hotări să nu-şi încerce 
norocul la Alexandria şi nici să nu-şi piardă timpul în Orientul 
Apropiat, unde fiecare uşă părea să-i fie închisă. Avea mai 
degrabă să se refugieze în țara parților, unde regele îl va primi 
cu bucurie ca pe un agent folositor planurilor pe care le făurea 
împotriva provinciei romane a Siriei ori, de nu, avea să se 
înapoieze la Roma şi să implore ocrotire mamei mele; poate că 
nu era exclus să-i explice în mod satisfăcător neînțelegerea cu 
Flaccus. Renunţă la ideea cu ţara parților, pentru că a se duce 
acolo ar fi însemnat o ruptură totală cu viața lui de până 
atunci şi pentru că avea mai multă încredere în puterea Romei 
decât în aceea a parților; şi apoi era primejdios să încerci a 
trece Eufratul — granița dintre Siria şi țara partilor — fără banii 
necesari pentru a mitui grănicerii care aveau poruncă să nu 
lase niciun refugiat politic să intre în țară. Aşa încât, până la 
urmă, a ales Roma. 

Şi-a ajuns acolo cu bine? Asta aveţi s-o aflați. Nici măcar nu 
dispunea de bani peşin îndeajuns ca să-şi plătească prețul 
călătoriei pe mare -— trăise la Antiohia din împrumuturi şi pe 
picior mare, şi cu toate că Aristobul se oferise a-l credita cu 
suma trebuincioasă ca să ajungă până la Rodos, a refuzat a se 
umili acceptând propunerea. Mai era şi considerentul că nu 
putea risca să-şi rețină loc pe un vas ce naviga pe râul Oronte, 
de teama de a nu fi arestat în port de creditori. Îi veni deodată 


în minte un ins de la care s-ar fi putut să scoată o mică sumă: 
era vorba de un fost sclav al maică-sii pe care prin testament 
ea îl lăsase mamei mele Antonia; maică-mea îl manumisese şi-l 
ajutase să-şi facă un rost ca agent de grâne la Acra, un oraş de 
coastă undeva la miazăzi de Tyr: îi plătea mamei un procent 
din câştigurile sale şi-i mergea omului destul de bine. Dar 
teritoriul sidonienilor se afla la mijloc, şi Irod, la drept vorbind, 
acceptase un dar nu numai din partea damaschinilor, ci şi din 
partea sidonienilor; aşa încât nu-şi putea îngădui să le cadă în 
mână. A trimis pe un libert credincios al său să ia bani cu 
împrumut de la neguțătorul din Acra, iar el a fugit din Antiohia 
travestit, călătorind înspre răsărit, adică tocmai în direcția pe 
care nimeni nu s-ar fi aşteptat s-o ia; a evitat astfel de a fi 
urmărit. Odată ajuns în deşertul sirian, a făcut un mare ocol 
către miazăzi, pe o cămilă furată, evitând Vasanul, tetrarhia 
unchiului său Filip, şi Petrea (or, cum i se mai spune, Galaad, 
rodnicul teritoriu transiordanian asupra căruia - ca şi asupra 
Galileii - domnea unchiul său Antipa) şi luând-o de-a lungul 
malului de la celălalt capăt al Mării Moarte. A ajuns cu bine în 
Edom, unde a fost întâmpinat cu multă căldură de consângenii 
lui şi a aşteptat, în aceeaşi fortăreață pustie în care mai fusese, 
să-i sosească libertul cu banii. Libertul izbuti să ia banii cu 
împrumut - douăzeci de mii de drahme atice: dat fiind că 
drahma atică prețuieşte niţel mai mult decât moneda romană 
de argint, suma reprezenta mai bine de nouă sute de galbeni. 
Ori, mai bine zis, libertul dăduse în schimb polița lui Irod 
pentru această sumă şi s-ar fi înapoiat cu toate cele douăzeci 
de mii de drahme întregi, dacă agentul de grâne n-ar fi reținut 
două mii cinci sute cu care-l acuza pe Irod că-l înşelase în 
urmă cu vreo câțiva ani. Cinstitul libert se temea că stăpânul 
se va mânia văzând că n-a adus suma toată, însă Irod se 
mulțumi să râdă şi să spună: 

— M-am bizuit pe aceste două mii cinci sute ca să obțin 
diferența până la douăzeci de mii. Dacă lui zgârie-brânză ăsta 
nu i s-ar fi părut că face o treabă bună punându-mă să-i dau o 
poliţă ce acoperă şi vechea datorie, nici prin gând nu-i trecea 


să-mi împrumute o lăscaie; căci de bună seamă că a aflat la ce 
strâmtoare sunt. 

Aşa încât Irod a făcut ospăț mare pentru membrii tribului şi 
apoi s-a îndreptat cu prudenţă înspre portul Anthedon, în 
apropierea oraşului filistin Gaza, acolo unde coasta începe a 
undui către apus şi Egipt. Acolo îl aşteptau, deghizați, 
Chipriana şi copiii, pe bordul micului vas comercial care-i 
adusese din Antiohia şi pe care-l tocmiseră să-i ducă în Italia 
trecând prin Egipt şi Sicilia. Astfel, din nou reuniți cu bine, toți 
membrii familiei se îmbrăţişau drăgăstos, când un sutaş 
roman şi trei soldați răsăriră alături de vas, într-o barcă cu 
vâsle, purtători ai unui mandat de arestare pe numele lui Irod. 
Mandatul era semnat de guvernatorul militar local, iar motivul 
indicat era neplata unei datorii de douăsprezece mii de galbeni 
către Caseta Imperială. 

Irod citi actul şi-i spuse Chiprianei: 

— Mi se pare a fi de foarte bun augur. Vistiernicul mi-a 
scăzut datoriile de la patruzeci de mii la numai douăsprezece. 
S-ar cuveni să-i oferim un banchet măreț după ce ajungem la 
Roma. l-am făcut, ce-i drept, multe servicii de când mă aflu la 
răsărit, însă douăzeci şi opt de mii e, oricum, o reducere 
simţitoare. 

Sutaşul interveni: 

— Îmi cer iertare, principe, dar n-aş crede că vă puteți gândi 
să dați ospețe la Roma până ce mai întâi nu veți fi stat de 
vorbă cu guvernatorul în privința datoriei acesteia. A primit 
instrucțiuni să nu vă lase să plecaţi până ce datoria nu este 
plătită în întregime. 

Irod îi răspunse: 

— Desigur că o voi plăti. Uitasem cu desăvârşire de ea. Un 
fleac. Aşa încât, urcă-te în barcă şi du-te de-i spun Excelenței 
sale guvernatorului că-i stau întru totul la dispoziţie, dar că a 
binevoit să-mi aducă aminte de datoria mea față de vistierie 
într-un moment nu tocmai potrivit. Chiar în clipa de față mă 
întâlnesc pentru prima oară, după o despărțire de şase 
săptămâni, cu principesa Chipriana, credincioasa mea soție. 


Eşti însurat, sutaşule? Atunci ne vei înțelege cât de adânc 
dorim amândoi să fim împreună doar noi singuri. Poţi lăsa pe 
cei doi soldați de gardă pe bord, dacă n-ai încredere în noi. 
Vino înapoi pe vas după trei sau patru ore şi vom fi gata să 
debarcăm. Şi iată un semn al recunoştinței mele. 

I-a dat sutaşului o sută de drahme; drept care sutaşul, 
lăsând garda pe vas, porni vâslind înspre mal fără a mai sta pe 
gânduri. După vreun ceas ori două, se lăsă înserarea şi Irod 
tăie parâmele şi o porni în larg. Se prefăcu a naviga în direcția 
nordului spre Asia Mică, dar în curând schimbă traseul şi o 
luă către sud-vest. Se ducea la Alexandria, unde credea că-şi 
poate, oricum, încerca norocul cu evreii. 

Cei doi soldați fuseseră luați prin surprindere, legaţi burduf 
şi binecuvântaţi cu câte un căluş în gură de echipajul care-i 
ademenise la un joc de zaruri; Irod însă i-a eliberat de îndată 
ce s-a convins că nu este urmărit şi le-a spus că-i va debarca 
teferi şi nevătămațţi la Alexandria, dacă înțeleg să se poarte ca 
nişte oameni cu scaun la cap. Le-a pus doar condiția ca la 
sosirea lor acolo să se dea o zi sau două drept garda lui 
militară, făgăduind în schimb să le plătească drumul înapoi la 
Anthedon. Oamenii s-au învoit grabnic, înspăimântați la 
gândul că s-ar putea pomeni aruncați peste bord dacă-l 
nemulțumesc. 

Ar fi trebuit să arăt că pe Chipriana şi pe copii îi ajutase să 
iasă din Antiohia un samaritean între două vârste, pe nume 
Silas, cel mai credincios prieten al lui Irod. Era un om 
posomorât la înfăţişare, cu trup viguros şi ditai barba neagră 
tunsă pătrat; fusese cândva căpitanul unui escadron în 
rândurile cavaleriei indigene. Drept răsplată pentru felul cum 
luptase împotriva parților, primise două decorații militare. Irod 
îi propusese de câteva ori să intervină pentru a-l face cetățean 
roman, dar Silas refuzase mereu această onoare pentru 
motivul că, devenind roman, va fi obligat să se bărbierească, 
după moda romanilor, şi că una ca asta el nu era nici în ruptul 
capului dispus a o face. Silas îi tot dădea sfaturi bune lui Irod, 


la care acesta nu lua aminte, şi ori de câte ori Irod se afla într- 
o încurcătură, îi spunea: 

— Ei, ce ţi-am spus? Ar fi trebuit să-mi asculți povața. 

Se fălea cu felul lui de a vorbi pe şleau şi era jalnic de lipsit 
de tact. Irod însă îl răbda aşa cum era, pentru că avea 
siguranța că Silas va fi oricând alături de el, şi la bine, şi la 
rău. Silas îi fusese singurul însoțitor în cursul primei fugi în 
Edom şi tot numai lui Silas i se datora faptul că familia lui 
putuse scăpa din Tyr în ziua când Irod îl jignise pe Antipa. lar 
la Antiohia, Silas fusese acela care-i procurase lui Irod cele 
necesare pentru a scăpa deghizat de urmărirea creditorilor săi, 
fără a mai pune la socoteală ocrotirea Chiprianei şi a copiilor şi 
găsirea unei corăbii pentru ei. Când toate mergeau cu adevărat 
anapoda, Silas se dovedea cel mai de folos şi mai plin de 
voioşie, pentru că ştia că atunci Irod are nevoie de serviciile lui 
şi-i va da prilejul de a rosti: 

— Sunt cu totul şi cu totul la dispoziția domniei tale, Iroade- 
Agrippa, iubite prieten, dacă-mi este îngăduit a-ți spune astfel; 
dar dacă ai fi luat aminte la sfatul meu, toate acestea nu s-ar fi 
întâmplat. 

Când toate mergeau bine, se posomora întotdeauna din ce 
în ce mai mult, părând să privească înapoi cu un fel de părere 
de rău la zilele proaste de altădată, zile de sărăcie şi necazuri; 
ba părea să şi poftească a le vedea întorcându-se, avertizându- 
l întruna pe Irod că, dacă va merge tot aşa mai departe (acest 
aşa referindu-se la orice fel de situație), apoi se va duce de 
râpă. Oricum, lucrurile stăteau acum destul de rău pentru a 
face din Silas cel mai voios tovarăş de drum. Glumea cu 
echipajul şi le înşira copiilor lungi şi complicate poveşti de pe 
vremea aventurilor sale militare. Chipriana, pe care de obicei o 
supărau pisălogelile lui Silas, se simțea acum ruşinată de 
aspra-i purtare față de acest prieten cu inimă de aur. 

— Datorez educației mele evreieşti o prejudecată împotriva 
samaritenilor — i-a spus ea lui Silas — şi te rog să mă ierți că 
mi-a trebuit atâta amar de ani ca să mă dezbar de ea. 


— Trebuie să-ți cer şi eu iertare, principesă - i-a răspuns 
Silas - vreau să spun iertare pentru felul meu brutal de a 
vorbi. Dar aşa mi-e felul. Trebuie să-mi iau îngăduința de-a 
spune că, dacă prietenii şi rudele evreieşti ale domniei tale ar fi 
în general niţel mai puțin moralişti şi niţel mai indulgenti, i-aş 
îndrăgi mai mult. Un văr de-ai mei a plecat odată călare de la 
Ierusalim la Ierihon, având treburi. Pe cale a dat de un biet 
evreu care zăcea rănit şi gol în bătaia soarelui la marginea 
drumului. Fusese jefuit de tâlhari. Vărul meu i-a spălat şi i-a 
legat rănile pe cât mai bine s-a priceput şi apoi l-a luat călare 
pe dobitocul său şi l-a dus la cea mai apropiată casă de 
oaspeţi, unde a plătit dinainte pentru odaie şi hrană pe câteva 
zile — gazda stăruise să i se plătească dinainte — şi apoi s-a dus 
să-l vadă când s-a înapoiat de la Ierihon şi l-a ajutat să ajungă 
acasă. Mă rog, n-a fost cine ştie ce mare lucru: aşa suntem 
făcuți noi, samaritenii. Pentru vărul meu era ceva cu totul 
obişnuit. Dar partea cea mai nostimă este că trei sau patru 
evrei înstăriți — şi printre ei şi un preot — pe care vărul meu îi 
întâlnise, venind din direcție opusă, câteva clipe înainte de a fi 
dat el de omul rănit, nu se poate să nu-l fi văzut şi ei zăcând la 
marginea drumului; dar pentru că nu aveau nicio legătură cu 
dânsul, îl lăsaseră acolo să-şi dea sufletul şi trecuseră mai 
departe, deşi nenorocitul gemea şi cerea ajutor de ţi-era mai 
mare mila. Gazda era şi el iudeu. I-a declarat vărului meu că 
înțelegea prea bine codeala trecătorilor de a se îngriji de rănit; 
dacă le-ar fi murit în braţe, ei ar fi devenit necurați din punct 
de vedere ritual fiindcă atinseseră un cadavru; şi acestea le-ar 
fi pricinuit o grămadă de neajunsuri, lor şi familiilor lor. 
Preotul, i-a explicat gazda, se ducea de bună seamă la 
Ierusalim să se închine în Templu; el, mai puţin decât oricare, 
s-ar fi putut expune spurcării. Ei, eu, unul, slavă Domnului, 
sunt samaritean şi om fără botniță la gură. La mine, ce-i în 
guşă şi-n căpuşă. Eu... 

Irod îl întrerupse: 

— Nu-i aşa, iubită Chipriana, că istorioara aceasta e cât se 
poate de instructivă? Unde mai pui că, dacă bietul om era 


samaritean, apoi desigur că nu avea asupră-i destui bani ca să 
fi avut tâlharii de ce să-l prade. 

La Alexandria, Irod, însoțit de Chipriana, de copii şi de cei 
doi soldaţi s-a dus la cel mai înalt demnitar al coloniei evreieşti 
de acolo - la alabarh, cum i se mai spune. Alabarhul 
răspundea față de guvernatorul Egiptului de buna purtare a 
coreligionarilor săi. Trebuia să aibă grijă ca ei să-şi plătească 
impozitele în mod regulat şi să se abțină de la încăierări cu 
grecii pe ulițe, precum şi de la alte acte de tulburare a ordinii 
publice. Irod îl salută pe alabarh afabil şi, nici una, nici două, 
îi ceru un împrumut de opt mii de galbeni, oferindu-se în 
schimb să-şi folosească influența de care se bucura la curtea 
imperială în favoarea evreilor alexandrini. l-a spus că 
Împăratul Tiberiu îi scrisese, cerându-i să vină la Roma 
numaidecât spre a-l sfătui cu privire la treburile din Orient şi 
că, în consecință, părăsise Edomul, unde îşi vizita verii, în 
mare grabă şi în pungă cu foarte puţini bani pentru acoperirea 
cheltuielilor de drum. Garda romană i se păru alabarhului că-i 
o dovadă hotărâtoare a sincerităţii relatării lui Irod şi socoti că 
ar fi într-adevăr foarte util să aibă un prieten influent la Roma. 
Se produseseră în ultimul timp excese în care evreii fuseseră 
agresorii şi pricinuiseră pierderi grave bunurilor greceşti. S-ar 
putea ca Tiberiu să fie dispus a le reduce privilegiile, care erau 
considerabile. 

Alexandru alabarhul era un vechi prieten al familiei mele. 
Lucrase ca intendent al unei mari moşii la Alexandria, care-i 
fusese lăsată mamei mele prin testamentul bunicului meu 
Marc Antoniu şi pe care August, de dragul bunicii mele 
Octavia, îi îngăduise s-o moştenească, deşi a anulat mai toate 
celelalte legate. Maică-mea a adus moşia aceea drept zestre 
tatălui meu când s-a măritat cu el, iar mai târziu, moşia a 
trecut în proprietatea surorii mele, Livilla, care a adus-o drept 
zestre lui Castor, fiul lui Tiberiu, când s-a căsătorit cu el; 
Livilla însă a vândut-o curând după aceea, pentru că ea ducea 
o viață de risipă şi avea nevoie de bani; aşa încât alabarhul îşi 
pierduse slujba de intendent. După aceea, corespondența lui 


cu familia mea a încetat treptat; şi cu toate că maică-mea se 
folosise de bunăvoința pe care i-o arăta Tiberiu spre a-l înălța 
la demnitatea pe care o deţinea acum şi se putea presupune că 
tot îl priveşte cu ochi buni, alabarhul nu era sigur în ce 
măsură l-ar fi susținut dacă s-ar fi lăsat implicat în vreo 
năpastă politică. Oricum, ştia că Irod fusese cândva un prieten 
intim al familiei, aşa încât i-ar fi împrumutat banii cu dragă 
inimă dacă ar fi fost sigur că Irod era încă în relații bune cu 
noi: dar sigur nu putea fi. Îl întrebă pe Irod despre maică-mea; 
şi Irod, care prevăzuse foarte exact situația şi avusese destulă 
îndemânare ca să nu pomenească el mai întâi numele ei, i-a 
răspuns că era perfect sănătoasă şi că se simțea cum nu se 
poate mai bine când îi scrisese ultima oară. Avea la el, ca din 
întâmplare, o scrisoare cordială din partea mamei, ce-i fusese 
trimisă chiar în clipa când se pregătea să plece din Antiohia şi- 
n care ea îi dădea o seamă de veşti amănunțite cu privire la 
starea familiei. I-a întins alabarhului scrisoarea s-o citească, 
iar alabarhul a rămas şi mai impresionat de scrisoare decât de 
gardă. Dar epistola se încheia cu manifestarea speranței că 
Irod s-a hotărât acum să ducă o viață politică utilă în rândurile 
colaboratorilor onoratului ei prieten Flaccus, şi alabarhul 
tocmai aflase de la prieteni ai săi din Antiohia că Flaccus şi 
Irod se certaseră şi apoi nici nu putea fi sigur că Tiberiu 
trimisese cu adevărat scrisoarea de invitaţie — pe care Irod nu 
se arătase dispus să i-o înmâneze. Nu se putea hotări dacă să 
împrumute banii ori ba. Tocmai se hotărâse totuşi să acorde 
împrumutul, când unul dintre oştenii răpiți - care pricepea 
niţel ebraica -— îi spuse: 

— Dă-mi numai opt galbeni, alabarhule, şi-ţi voi economisi 
opt mii. 

— Ce vrei să spui, oştene? întrebă alabarhul. 

— Vreau să spun că omul acesta e un escroc şi un fugar. 
Noi nu-i suntem gardă, ci doi inşi pe care i-a răpit. Există un 
mandat imperial de arestare îndreptat împotriva lui pentru o 
însemnată datorie la Roma. 


Chipriana a salvat situația, aruncându-se în hohote de 
plâns la picioarele alabarhului: 

— De dragul vechii tale prietenii cu taică-meu, Fazael, fie-ți 
milă de mine şi de sărmanii mei copii! Nu ne osândi la 
cerşetorie şi la pieire necruțătoare. Iubitul meu soț n-a săvârşit 
nicio fraudă. Fondul celor ce ţi-a spus este perfect adevărat, 
deşi poate că a colorat nițeluş detaliile. Suntem în mod real în 
drum spre Roma şi, datorită recentelor schimbări politice, ne 
aşteaptă acolo speranțele cele mai aurite; şi dacă ne 
împrumuţi doar câţi bani ne trebuie ca să putem ieşi din 
greutățile noastre de acum, Dumnezeul părinților noştri te va 
răsplăti înmiit. Datoria pentru care iubitul meu Irod era cât pe- 
aci să fie arestat este o moştenire a nechibzuitelor sale tinereți. 
Odată ajuns la Roma, va găsi de îndată mijloace cinstite de a o 
achita. De-ar cădea însă în mâinile duşmanilor săi din 
guvernul sirian, ar însemna să piară şi să pierim şi copiii mei, 
şi eu. 

Alabarhul îşi îndreptă privirea către Chipriana, a cărei 
fidelitate față de Irod în clipe de nenorocire aproape că-i 
umezise ochii, şi o întrebă cu blândeţe, dar şi cu îngrijorare: 

— Soţul domniei tale respectă oare Legea? 

Irod o văzu că şovăie niţel şi luă el cuvântul: 

— Se cuvine să nu uitaţi, domnul meu, că sunt edomit de 
sânge. N-ar fi drept să cereți unui edomit la fel de mult ca unui 
iudeu. Edom şi luda sunt frați de sânge datorită unuia şi 
aceluiaşi străbun, patriarhul Isaac; dar mai înainte ca vreun 
evreu să se fericească de speciala bunăvoință a lui Dumnezeu 
față de poporul lui, n-ar strica să-şi aducă aminte cum lui 
Isav, strămoşul Edomului, i s-au răpit prin înşelăciunea lui 
Iacov, strămoşul evreimii, dreptul său de întâi-născut şi 
binecuvântarea tatălui său. Nu te tocmi la tărâțe cu mine, 
alabarhule. Arată mai multă milă unui edomit bătut de soartă 
şi nechibzuit decât a dovedit bătrânul Isaac, ori de nu, viu e 
Domnul Dumnezeu, următoarea lingură de fiertură roşie de 
linte pe care o vei duce la gură are, fără doar şi poate, să te 
înece. Voi ne-ați răpit dreptul de întâi-născut şi, o dată cu 


acesta, speciala bunăvoință a lui Dumnezeu, şi în schimb, vă 
cerem aceeaşi inimă largă pe care noi n-am încetat niciodată 
de a o dovedi: adu-ți aminte de mărinimia lui Isav când, 
întâlnindu-l pe Iacov din întâmplare la Peniel, nu l-a ucis. 

— Dar ţii Legea? întrebă alabarhul, impresionat de 
vehementa lui Irod şi nefiind în stare să-i contrazică referințele 
istorice. 

— Sunt circumcis şi tot aşa sunt şi copiii mei, iar eu şi 
întreaga mea casă am ţinut întotdeauna Legea revelată 
strămoşului vostru Moise pe cât de straşnic ne-au îngăduit 
delicata noastră situaţie de cetățeni romani şi imperfecta 
noastră conştiinţă de edomiți. 

— Nu există două căi pentru neprihănire, grăi alabarhul, 
bățos. Legea ori este ținută, ori este călcată. 

— Şi totuşi, am citit că Domnul i-a îngăduit odată lui 
Neeman, prozelitul sirian, să se închine în templul lui Rimon, 
alături de regele, stăpânul său, grăi Irod. lar Neeman s-a 
dovedit a fi un foarte bun prieten al iudeilor, nu-i aşa? 

Până la urmă, alabarhul i-a spus lui Irod: 

— Dacă-ți împrumut banii aceştia, vrei să juri în numele 
Domnului — slăvit fie El în veci de veci — că vei ţine Legea Sa 
din adâncul ființei tale şi că-i vei iubi poporul şi că niciodată 
cu fapta sau cu nefapta nu vei greşi împotriva măreției Sale? 

— Jur pe Numele Său cel prea sfânt - vorbi Irod —, iar soția 
şi copiii mei să-mi fie martori, că de aici înainte ÎL voi cinsti din 
tot sufletul meu şi cu toată puterea mea şi că fără de încetare 
voi iubi şi ocroti poporul Său. lar dacă voi huli vreodată cu 
bună ştiinţă, din învârtoşare a inimii, fie ca viermii care s-au 
hrănit din carnea vie a moşului meu Irod să se hrănească şi 
dintr-a mea şi să mă mănânce pe de-a-ntregul. 

Şi aşa a căpătat împrumutul. Precum mi-a spus mai târziu: 

— Aş fi jurat orice, numai să pun mâna pe banii aceia, într- 
atât eram de strâmtorat. 

Alabarhul însă a mai pus două condiţii. Prima era că lui 
Irod avea să i se plătească pe moment numai echivalentul în 
argint a patru mii de galbeni, urmând ca restul să-i fie predat 


la sosirea sa în Italia. Căci încă nu avea încredere deplină în 
Irod. S-ar fi putut să i se năzare să plece cu banii în Maroc ori 
în Arabia. A doua condiție era ca Chipriana să-şi ducă copiii la 
Ierusalim, să fie crescuţi acolo ca buni evrei sub paza 
cumnatului alabarhului, marele preot. Cu aceasta, Irod şi 
Chipriana se învoiră cu atât mai bucuros, cu cât ştiau că 
niciun băiat frumos şi nicio fată frumoasă din înalta societate 
romană nu se afla la adăpost de poftele nefireşti ale lui Tiberiu. 
(Prietenului meu Vitellius, bunăoară, i s-a luat unul dintre 
băieți spre a fi dus la Capri, sub pretext că va primi acolo o 
educație aleasă; plasat printre imunzii spintrieni întreaga fire a 
băiatului s-a pervertit. Porecla de spintrian i-a rămas toată 
viața şi om mai netrebnic nici că ştiu.) Şi-aşa au hotărât că şi 
Chipriana va pleca după el la Roma de îndată ce va fi instalat 
copiii cu bine la Ierusalim. 

Ceea ce îl determinase pe Irod să vină la Alexandria să ia 
bani cu împrumut de la alabarh era zvonul, adus de la Acra de 
libertul său, cu privire la căderea lui Seianus. Zvonul fu pe 
deplin confirmat la Alexandria. Seianus fusese cel mai de 
încredere sfetnic al unchiului meu Tiberiu, dar complotase cu 
sora mea Livilla să-l ucidă şi să uzurpe tronul. Maică-mea a 
fost aceea care a descoperit uneltirea şi l-a avertizat pe Tiberiu; 
iar Tiberiu, cu ajutorul nepotului meu Caligula şi al ticălosului 
de Macro, cel cu inima împietrită, au izbutit în curând să-l 
tragă pe Seianus la răspundere. S-a mai aflat atunci că Livilla 
îl otrăvise pe soțul ei, Castor, cu şapte ani în urmă, şi că de 
fapt Castor nu fusese trădătorul propriului său părinte, cum 
făcuse a se crede Seianus. Aşa fiind, stricta regulă prin care 
Tiberiu interzisese să mai apară în prezența sa vreunul dintre 
foştii prieteni ai lui Castor putea fi acum, fireşte, considerată 
ca nulă, iar protecția mamei mele redevenise mai prețioasă ca 
oricând. De n-ar fi fost ştirea aceasta, Irod nu şi-ar fi pierdut 
timpul şi demnitatea, încercând să obţină un împrumut de la 
alabarh. Evreii sunt generoşi, dar tare prudenți. Ei împrumută 
cunoscuților lor evrei aflați la strâmtoare, dacă nenorocirea nu 
li se trage de la vreo vină sau păcat al lor, şi împrumută fără 


nicio dobândă, căci asta nu e îngăduit de Lege: singura lor 
răsplată e încredințarea virtuții lor. Dar nu vor împrumuta 
nimic niciunui ne-evreu, să ştie bine că acela moare de foame, 
şi încă şi mai puţin unui evreu care s-a „autoexclus din 
congregație”, cum spun ei, urmând vreun obicei ne-evreiesc 
prin ţările străine - cu excepţia cazului în care sunt absolut 
siguri că vor obţine o recompensă considerabilă pentru 
mărinimia lor. 


Capitolul III 


Maică-mea şi cu mine nu ştiam nimic despre întoarcerea lui 
Irod în Italia, până ce, într-o bună zi, am primit din partea lui 
un bilet scris la repezeală; ne spunea că vine să ne vadă şi 
adăuga misterios că se bizuia pe ajutorul nostru spre a ieşi cu 
bine dintr-o grea criză a vieţii lui. 

— Dacă vrea bani — i-am spus mamei — răspunsul e că nu 
avem nicio para chioară. 

Şi cu adevărat nu aveam bani de aruncat în vremea aceea, 
după cum am şi explicat în precedenta mea carte. Maică-mea 
însă îmi răspunse: 

— Vorbind în felul acesta, Claudius, dai dovadă de josnicie. 
Aşa ai fost tu mereu, grosolan. Dacă Irod are nevoie de bani, 
înseamnă că se află la ananghie şi noi trebuie să ne facem 
luntre şi punte ca să-i facem rost de bani; o datorez memoriei 
răposatei sale mame, Berenice. În pofida ciudatelor ei obiceiuri 
religioase, Berenice a fost una dintre prietenele mele cele mai 
bune. Şi unde mai pui că era o gospodină fără de pereche! 

Maică-mea nu-l mai văzuse pe Irod de vreo şapte ani şi tare- 
i ducea dorul. Dar el rămăsese în corespondență regulată cu 
dânsa, scriindu-i fără greş despre toate pățaniile sale rând pe 
rând şi într-un fel atât de amuzant, încât ele păreau a fi cele 
mai încântătoare dintre aventurile care se găsesc în orişice 
carte grecească de povestiri, iar nu reale necazuri. Poate că 
una dintre cele mai vesele scrisori din toate a fost aceea pe 
care a ticluit-o din Edom la puţin timp după ce părăsise Roma: 
îi povestea cum dulcea, iubita, prostuța lui soție, Chipriana, îl 
convinsese să nu sară de pe meterezele fortăreței. „Şi a avut 
perfectă dreptate - încheia - era un turn din cale afară de 
înalt.” O scrisoare recentă, de asemenea expediată din Edom, 
vădea aceeaşi bună dispoziție; era din perioada când aştepta 


să-i vină banii de la Acra. Vorbea despre ruşinea resimțită din 
pricină că decăzuse moraliceşte într-atâta, încât să ajungă a 
fura cămila de călărie a unui negustor persan. Totuşi, scria el, 
ruşinea curând se preschimbase într-un simțământ de 
virtuoasă mulțumire de sine pentru faptul de a fi făcut 
proprietarului dobitocului un bine atât de mare: dobitocul 
părea a fi sălaşul a şapte duhuri rele, unul mai bicisnic decât 
celălalt. Neguţătorul trebuie să se fi simțit nespus de uşurat 
deşteptându-se într-o bună dimineață şi constatând 
neîndoioasa lipsă a neprețuitei sale comori, cu şa şi cu frâu cu 
tot. Călătoria prin deşertul sirian fusese absolut înfiorătoare: la 
fiecare albie secată de râu ori trecătoare strâmtă pe unde 
treceau, cămila se străduia din răsputeri să-l omoare, ba se şi 
scula noaptea pentru ca, furişându-se, să vină să calce în 
picioare trupul adormit al noului său stăpân. Ne-a scris iarăşi 
din Alexandria pentru a ne spune că pusese animalul în stare 
de libertate la Edom, dar că dobitocul se ţinuse scai după 
dânsul, cu o privire haină în ochi, cât ţinuse drumul de-a 
lungul coastei. „Vă jur, mult slăvită şi învățată doamnă, 
prietenă dintotdeauna şi prea mărinimoasă binefăcătoare, că 
spaima de acea nesuferită cămilă mai mult decât teama de 
creditori m-a determinat să-i trag chiulul guvernatorului la 
Anthedon. Fără doar şi poate că ea, cămila, ar fi stăruit să 
împartă aceeaşi celulă cu mine, dacă m-ar fi bătut gândul să 
mă las arestat.” Mai era şi un postscriptum: „Verişorii mei din 
Edom au fost cât se poate de ospitalieri, dar n-aş dori să 
rămâneți cu impresia că au fost extravaganți. Ei merg cu 
spiritul de economie atât de departe, încât nu se primenesc 
decât cu în trei ocazii: când se însoară, când mor şi când pradă 
vreo caravană care-i aprovizionează cu rufe curate pe gratis. 
Nu există niciun singur piuar în toată țara edomiților”. 

Fireşte că Irod dădea explicația cea mai favorabilă lui în 
privința conflictului - ori neînțelegerii, cum spunea - cu 
Flaccus. Lua asupră-şi vina de a fi fost nechibzuit şi-l lăuda pe 
Flaccus ca pe un om înzestrat cu un simț poate prea înalt al 
onoarei, dacă ar fi cu putință una ca asta; desigur însă că e 


mult prea nobil ca să-l poată prețui la justa sa valoare oamenii 
pe care-i cârmuia: ei îl priveau ca pe un excentric. 

Irod ne-a relatat acele părți din povestirea sa pe care le 
omisese în cuprinsul scrisorilor, fără a mai tăinui nimic, ori 
aproape nimic, ştiind că asta era, de fapt, cea mai bună 
metodă de a se purta cu maică-mea; şi, cu toate că ea 
pretindea că-i teribil de înfuriată, a distrat-o grozav cu 
povestea răpirii soldaţilor şi a încercării de a-l amăgi pe 
alabarh. Ne-a descris, de asemenea, şi călătoria sa de la 
Alexandria până aici, în cursul căreia au dat de o primejdioasă 
furtună: toţi, afară de el şi de comandant - zicea - au zăcut de 
rău de mare vreme de cinci zile şi cinci nopţi. Comandantul îşi 
petrecuse tot timpul plângând şi rugându-se şi-i lăsase lui Irod 
sarcina de a conduce vasul de unul singur. 

Apoi continuă: 

— Când, în sfârşit, stând pe teuga bravei noastre nave, care, 
de bine, de rău, îşi încetase tangajul şi ruliul, şi, fără a lua 
aminte la mulțumirile şi elogiile echipajului acum înzdrăvenit, 
am văzut golful Neapole desfăşurat înaintea privirilor mele, 
strălucitor, cu țărmurile-i doldora de sclipitor de frumoasele-i 
temple şi vile, dominate de impunătorul Vezuviu fumegând 
asupră-le, asemenea vetrei într-o casă, voi mărturisi că am 
plâns. Mi-am dat seama că veneam acasă, că mă întorceam în 
prima şi cea mai dragă patrie a mea. M-am gândit la toți iubiții 
mei prieteni romani de care fusesem despărțit vreme atât de 
îndelungată şi îndeosebi la domnia-ta, prea învățată, prea 
frumoasă şi prea mărită Antonia, şi la tine, de asemenea, 
Claudius, fireşte, şi la cât de bucuroşi vom fi să ne dăm din 
nou binețe unul altuia. Dar mai întâi, lucru limpede ca lumina 
zilei, trebuia să-mi fac şi eu un rost ca lumea. Ar fi fost cu 
totul necuviincios să mă fi prezentat la uşa domniei tale ca un 
cerşetor ori ca un client nevoiaş, cerând sprijin. Aşa că, îndată 
după ce am debarcat şi am încasat polița alabarhului, trasă 
asupra unor zarafi din Neapole, am scris fără alte amânări 
Împăratului, la Capri, solicitând onoarea de a fi primit în 
audiență. Mi-a acordat-o cu multă bunăvoință, spunând că se 


bucurase aflând de înapoierea mea cu bine şi am avut cu el o 
convorbire dătătoare de mari speranțe. Îmi pare nespus de rău 
că trebuie s-o spun, dar m-am simţit obligat — spre a-l distra, 
căci a fost mai întâi în toane cam mohorâte - să-i povestesc 
vreo câteva anecdote asiatice pe care desigur că nu le voi 
repeta spre a nu aduce jignire decenței domniei tale. Dar ştiţi 
cum stau lucrurile cu Împăratul: are o minte iscusită şi e 
foarte lipsit de prejudecăți în gusturile sale. Ei bine, după ce i- 
am spus o poveste deosebit de tipică în genul acesta, mi-a zis: 
„roade, eşti un ins pe placul meu. Doresc să preiei o sarcină 
de mare răspundere: să te ocupi de educația singurului meu 
nepot, Tiberius Gemellus, care se află aici cu mine. Ca prieten 
intim al răposatului său tată, desigur că nu vei refuza, şi trag 
nădejde că flăcăiaşul va prinde drag de tine. E, ţi-o spun cu 
inima îndurerată, un băieţel închis în sine, ursuz, şi are nevoie 
de cineva mai în vârstă, de-un om cu inima deschisă, după 
modelul căruia să se formeze”. 

Am petrecut noaptea la Capri şi dimineața ne-a aflat, pe 
Împărat şi pe mine, prieteni mai buni ca oricând - nesocotise 
sfatul medicilor şi băuse toată noaptea cu mine. Credeam că, 
în sfârşit, norocul îmi zâmbeşte din nou când, deodată, firul 
acela de păr de cal de care sabia lui Damocles stătuse atâta 
timp atârnată deasupra nefericitului meu cap izbuti să se 
rupă. A sosit pentru Împărat o scrisoare din partea dobitocului 
aceluia de guvernator al Anthedonului, aducându-i la 
cunoştinţă că emisese împotrivă-mi un mandat de arestare 
pentru neplata unei datorii de douăsprezece mii de galbeni 
către Caseta Imperială şi că „eludasem arestarea” şi fugisem, 
răpindu-i doi oameni din garnizoană, care încă nu se 
înapoiaseră şi fuseseră, probabil, ucişi. L-am încredințat pe 
Împărat că soldaţii erau în viață, că se strecuraseră pe bordul 
vasului meu fără de ştirea mea şi că nu mi se înmânase niciun 
fel de mandat. Poate că fuseseră trimişi să mi-l înmâneze, am 
spus, dar luaseră hotărârea să-şi acorde o vacanţă în Egipt. În 
orice caz, i-am găsit pitiți în caric când ne aflam la jumătatea 
drumului către Alexandria. L-am asigurat pe Împărat că, ajuns 


la Alexandria, i-am retrimis de îndată la Anthedon spre a-şi 
primi pedeapsa. 

— Irod Agrippa, grăi maică-mea cu asprime, asta a fost o 
minciună sfruntată şi mi-este tare ruşine de tine. 

— Nu tot atât de ruşine cât mi-a fost mie după aceea, iubită 
şi mărită Antonia, zise Irod. De câte ori nu mi-ai spus oare că 
nu trebuie să ne dăm cinstea pe ruşine? Dar în Orient toată 
lumea spune minciuni şi te obişnuieşti să nu ţii seama de 
nouă zecimi din ceea ce auzi, aşteptându-te ca interlocutorii 
tăi să procedeze aidoma. Uitasem pe moment că mă aflam din 
nou într-o țară unde este considerat ca dezonorant să te 
depărtezi, fie şi cu o iotă, de adevărul cel mai strict. 

— Te-a crezut Împăratul? l-am întrebat eu. 

— Nădăjduiesc din toată inima că da, răspunse Irod. M-a 
întrebat: „Dar cu datoria ce-i?” I-am arătat că reprezenta un 
împrumut acordat mie, în bună regulă şi-n schimbul unei 
garanții serioase, de către Caseta Imperială şi că, dacă fusese 
emis un mandat pentru arestarea mea din pricina aceasta, 
apoi nu putea fi decât opera trădătorului de Seianus; aveam să 
vorbesc de îndată cu vistiernicul şi să pun lucrurile în ordine. 
Împăratul însă mi-a spus: „lroade, dacă datoria aceasta nu 
este în întregime lichidă până într-o săptămână, n-ai să fii 
preceptorul nepotului meu”. Ştiţi cât de sever este în privința 
sumelor datorate casetei imperiale. I-am răspuns pe cel mai 
degajat ton ce mi l-am putut asuma că o voi plăti în mai puțin 
de trei zile. Dar mi-era inima grea. Aşa că ţi-am scris 
numaidecât, iubită a mea binefăcătoare, crezând că poate... 

Maică-mea îi spuse din nou: 

— Rău, foarte rău ai făcut spunând astfel de minciuni 
Împăratului... 

— Ştiu, ştiu, zise Irod, prefăcându-se tare spăşit. Dacă 
domnia ta ai fi fost în situația mea, ai fi spus fără doar şi poate 
adevărul; mie, unuia, însă mi-a lipsit curajul. Şi, după cum am 
spus, aceşti şapte ani petrecuţi în Orient departe de domnia ta 
mi-au tocit în mod grav sensibilitatea morală. 


— Claudius - vorbi maică-mea, cu neaşteptată hotărâre — 
cum putem strânge degrabă douăsprezece mii? Ce-i cu 
scrisoarea pe care ai primit-o astăzi dimineaţă de la Aristobul? 

Printr-o ciudată coincidenţă, îmi sosise chiar în dimineața 
aceea din partea lui Aristobul o scrisoare prin care-mi cerea să 
investesc pentru el nişte bani în proprietăți funciare care se 
vindeau ieftin pe atunci din cauza rarității monedei. Alăturase 
o trată bancară în valoare de zece mii. Mama îi povesti toate 
acestea lui Irod. 

— Aristobul! exclamă Irod. Cum Dumnezeu a adunat ăsta 
zece mii? Tipul ăsta lipsit de scrupule trebuie că s-a folosit de 
influența pe care o exercită asupra lui Flaccus pentru a lua 
mită de la băştinaşi. 

— Consider în cazul acesta, rosti maică-mea, că s-a purtat 
foarte josnic față de tine, raportându-i că damaschinii îți trimit 
un dar pentru a le fi susținut atât de bine cauza. Nu mă 
aşteptam la una ca asta din partea lui Aristobul. Aşa că poate 
că sfânta dreptate ar cere acum ca acei zece mii să fie 
întrebuințați ca un împrumut temporar, temporar, bagă bine 
de seamă, Irod, pentru a te ajuta să te pui iar pe picioare. Cât 
despre restul de două mii, n-avem să întâmpinăm greutăţi, nu- 
i aşa, Claudius? 

— Uiţi că Irod mai are încă cei opt mii de la alabarh, mamă. 
Dacă nu i-o fi şi cheltuit. Dacă-i încredințăm banii lui 
Aristobul, are să stea mai bine decât noi. 

I s-a atras atenţia lui Irod că va trebui să-şi plătească 
neapărat datoria până în cel mult trei luni, căci de nu, aveam 
să mă fac vinovat de abuz de încredere. Toată treaba asta nu- 
mi plăcea deloc, dar o preferam soluției de a ne ipoteca 
locuința de pe Colina Palatină spre a aduna banii - singura 
soluție ce ne mai rămânea altminteri deschisă. Lucrurile, 
totuşi, s-au terminat neaşteptat de bine. Nu numai că numirea 
lui Irod ca preceptor al lui Gemellus a fost confirmată 
numaidecât după ce a plătit casetei imperiale cei douăsprezece 
mii, dar mi-a şi achitat în întregime suma reprezentând 
împrumutul lui Aristobul cu două zile înainte de termen; şi, în 


plus, o datorie mai veche de cinci mii, bani pe care nu ne mai 
aşteptam să-i vedem vreodată. Căci Irod, în calitate de 
preceptor al lui Gemellus, ajunsese în intimitatea lui Caligula, 
pe care Tiberiu, acum în vârstă de şaptezeci şi cinci de ani, îl 
adoptase ca pe un fiu al său şi care-i era moştenitor prezumtiv. 
Tiberiu îl ținea pe Caligula din scurt cât priveşte banii, şi Irod, 
după ce şi-a câştigat încrederea lui Caligula, dându-i câteva 
banchete grozave, cadouri de preț şi altele de acest fel, i-a 
devenit agent autorizat pentru împrumutarea - în mare taină — 
a unor însemnate sume de bani de la bogătaşi, care voiau să se 
pună bine cu noul Împărat. Căci nimeni nu se aştepta ca 
Tiberiu s-o mai ducă mult. Când încrederea pe care Caligula i- 
o purta lui Irod a devenit de notorietate publică în cercurile 
financiare, i-a fost uşor să se împrumute cu bani şi pentru el, 
nu numai pentru Caligula. Datoriile sale neplătite, contractate 
cu şapte ani în urmă, fuseseră mai toate lichidate datorită 
morții creditorilor; pentru că rândurile bogătaşilor fuseseră 
mult rărite prin procesele de trădare intentate de Tiberiu în 
vremea lui Seianus; iar sub Macro, urmaşul lui Seianus, a 
continuat aceeaşi operație distrugătoare. Cât priveşte celelalte 
datorii ale sale, Irod nu se prea frământa din pricina lor: 
nimeni n-avea să îndrăznească a face proces unui om care se 
bucura de atâta favoare la curte ca el. Mi-a restituit parte 
dintr-un împrumut de patruzeci de mii de galbeni pe care-l 
obținuse de la un libert al lui Tiberiu, un individ care, ca sclav, 
fusese unul dintre paznicii fratelui mai mare al lui Caligula, 
Drusus, când acesta a fost lăsat să moară de foame în 
beciurile palatului. După manumiterea sa, ajunsese enorm de 
bogat, traficând cu sclavii din înalta societate: cumpăra pe un 
preț de nimic sclavi bolnavi şi-i însănătoşea doftoricindu-i într- 
un spital pe care-l conducea el însuşi — şi se temea că atunci 
când Caligula va ajunge Împărat, se va răzbuna asupră-i 
pentru felul cum îl maltratase pe Drusus. Irod însă îşi luă 
îndatorirea de a îndulci inima lui Caligula față de el. 

Şi-aşa, steaua lui Irod prindea a străluci zi de zi mai 
luminos şi el şi-a rânduit în Orient mai multe treburi spre 


deplina-i mulțumire. A scris, de pildă, unor prieteni din Edom 
şi Iudeea - şi oricine căruia îi scria acum ca unui prieten se 
simțea tare măgulii — şi i-a întrebat dacă nu pot să-i pună la 
dispoziție mărturii amănunțite cu privire la ilegalitățile 
săvârşite de guvernatorul care încercase să-l aresteze la 
Anthedon. A strâns astfel un număr destul de impunător de 
mărturii şi le-a înşirat într-o scrisoare trimisă, zice-se, de 
cetățenii de vază din Anthedon; scrisoare pe care apoi a 
înaintat-o la Capri. Guvernatorul şi-a pierdut slujba. Irod şi-a 
achitat — în drahme atice — datoria contractată față de agentul 
de cereale din Acra, minus de două ori suma care-i fusese în 
mod nejustificat reținută din banii trimişi lui în ţara 
edomiţilor, arătând că aceste cinci mii de drahme pe care le 
reținea reprezentau echivalentul împrumutului luat de agentul 
de cereale de la prințesa Chipriana cu vreo câțiva ani înainte şi 
rămas nerestituit. Cât despre Flaccus, Irod n-a făcut nicio 
încercare pentru a se răzbuna împotrivă-i, şi aceasta de dragul 
maică-mii. lar Flaccus muri curând după aceea. Pe Aristobul 
s-a hotărât să-l ierte cu mărinimie, cunoscând că trebuie să se 
simtă nu numai ruşinat de sine, dar şi cât se poate de iritat de 
lipsa de simț al orientării de care dăduse dovadă, făcându-şi 
un duşman dintr-un frate ajuns acum atât de puternic. 
Aristobul îi putea fi de mare folos după ce va fi fost îmbunat 
cum se cuvine. Irod s-a mai răzbunat şi împotriva lui Pontius 
Pilat, de la care emanase ordinul pentru arestarea lui la 
Anthedon, îmboldind pe câțiva prieteni de-ai săi din Samaria 
să se plângă noului guvernator al Siriei, prietenul meu 
Vitellius, de brutalitatea cu care potolise tulburările din 
rândurile populaţiei civile de acolo şi să-l învinuiască de luare 
de mită. Pilat a fost convocat la Roma ca să răspundă în fața 
lui Tiberiu de acele învinuiri. 

Într-o frumoasă zi de primăvară, pe când Caligula şi Irod se 
plimbau împreună într-o caretă deschisă prin împrejurimile 
Romei, Irod îşi dădu vesel cu părerea: 

— A sosit, desigur, timpul ca să i se dea bătrânului luptător 
floreta de lemn. 


Prin bătrânul luptător îl avea în vedere pe Tiberiu, iar prin 
floreta de lemn, simbolul onorific remis în arenă gladiatorilor 
sleiți de puteri. 

Apoi, adăugă: 

— lar dacă-mi vei îngădui să exprim ceea ce ar putea prea 
bine să pară a fi măgulire, dar nu este decât sincera mea 
părere, te vei dovedi, dragul meu, nespus mai priceput la jocul 
cel mare decât a izbutit el vreodată a fi. 

Caligula a fost încântat, dar, din nefericire, surugiul lui Irod 
a auzit şi el, a înțeles şi a înregistrat în memorie cuvintele 
rostite. Convingerea că dispune de puterea de a-şi nenoroci 
stăpânul l-a făcut pe individul acela cu cap de dovleac să dea 
drumul la un oarecare număr de obrăznicii ce s-au întâmplat 
să treacă un timp neobservate. Dar până la urmă şi-a băgat în 
cap să fure nişte pături pentru trăsură foarte frumos brodate 
şi să le vândă altui surugiu al cărui stăpân locuia nu departe 
de Roma. A raportat că fuseseră distruse întâmplător de 
picăturile scurse dintr-un butoi de smoală, printre scândurile 
podului de la grajd, iar Irod s-a mulțumit să-i dea crezare. 
Nimerindu-se însă într-o zi să facă o plimbare în trăsură cu 
acel cavaler al cărui surugiu cumpărase păturile, Irod se 
pomeni înfăşurat cu ele peste genunchi. Şi-aşa furtul a ieşit la 
iveală. Surugiul cavalerului apucase însă a-i da din timp de 
ştire hoțului, care s-a şi grăbit să o ia la fugă spre a nu fi 
pedepsit. Intenţia lui dintâi, în caz că va fi descoperit, fusese 
să-l amenințe pe Irod că se va duce să dezvăluie Împăratului 
convorbirea surprinsă. Dar s-a pierdut cu firea când s-a ivit 
momentul potrivit, dându-şi brusc seama că s-ar putea ca Irod 
să-l ucidă dacă ar încerca să-l şantajeze şi să-şi găsească 
martori care să declare că lovitura a fost dată în legitimă 
apărare. Surugiul era unul dintre acei oameni a căror minte 
încâlcită bagă pe toată lumea în bucluc şi pe ei înşişi în primul 
rând. 

Irod ştia cam pe unde hălăduieşte individul la Roma şi, 
nebănuind ce joc se juca, ceru poliției Urbei să-l aresteze. Au 
dat de el şi l-au adus în fața tribunalului sub acuzaţia de furt, 


dar s-a prevalat de privilegiul său de libert de a putea face apel 
la Împărat în loc de a fi judecat de urgenţă. Şi a mai adăugat: 

— Am de spus Împăratului ceva ce priveşte siguranța 
persoanei sale. Ceva ce am auzit pe când mânam o caretă pe 
drumul spre Capua. 

Judecătorului nu i-a rămas altceva de făcut decât să-l 
trimită sub escortă militară la Capri. 

După câte v-am spus până acum despre caracterul 
unchiului meu Tiberiu, veți fi poate în stare să ghiciţi ce a găsit 
el cu cale să facă după citirea raportului înaintat de judecător. 
Cu toate că şi-a dat seama că surugiul trebuie să fi surprins 
vorbe trădătoare de-ale lui Irod, încă nu voia să ştie cum 
anume sunau: nu era, se înțelege, tocmai Irod omul care să 
facă declarații cu adevărat primejdioase în raza auditivă a unui 
surugiu. Astfel încât pe surugiu l-a lăsat în închisoare, 
necercetat, şi i-a poruncit tânărului Gemellus, acum în vârstă 
de circa zece ani, să-l supravegheze cu mare atenție pe 
educatorul său şi să raporteze Împăratului orice vorbă sau 
faptă care ar părea să aibă caracter de trădare. Irod, în 
răstimp, se îngrijora de amânarea anchetării surugiului de 
către Tiberiu şi găsi de cuviință să discute chestiunea cu 
Caligula. Au hotărât că nu se rostise de către Irod -— cu prilejul 
plimbării la care surugiul părea că se referă - niciun cuvânt al 
cărui înțeles să fie îndoielnic. Dacă Irod însuşi avea să ceară 
stăruitor o anchetă, era şi mai probabil că Tiberiu va lua drept 
bună afirmaţia sa cum că „floreta de lemn” nu însemna nimic 
altceva decât înțelesul strict literal al expresiei. Căci Irod avea 
să spună că discutaseră despre „Picioare galbene”, un vestit 
gladiator care ieşise la pensie, şi că nu intenționase nimic 
altceva decât să-l felicite pe Caligula pentru îndemânarea lui la 
scrimă. 

Irod observă apoi că Gemellus se purta în mod cât se poate 
de suspect, trăgând cu urechea şi apărând în apartamentele 
lui în momente cu totul nepotrivite. Era limpede că Tiberiu îi 
dăduse de lucru. Aşa încât s-a dus din nou la maică-mea şi i-a 
explicat toată treaba, rugând-o să ceară în numele său 


judecarea surugiului. Justificarea intervenției urma să fie 
dorința lui Irod de a vedea omul pedepsit după cuviință pentru 
hoţia făptuită şi nerecunoştința de care dăduse dovadă - căci 
Irod îl eliberase din sclavie numai cu un an înainte şi din 
proprie inițiativă. Nu se va pomeni nimic despre proiectatele 
destăinuiri ale individului. Maică-mea procedă întocmai cum îi 
ceruse Irod. l-a scris lui Tiberiu şi, după obişnuita lunga 
întârziere, s-a pomenit cu o scrisoare de răspuns. Se află acum 
în posesiunea mea, aşa încât o pot cita vorbă cu vorbă. De 
data aceea, Tiberiu mergea drept la subiect: 

„Dacă surugiul acesta înțelege să-l acuze pe Irod pe nedrept 
de a fi pronunţat cuvintele ori de a fi făcut declaraţii cu 
caracter de trădare, şi aceasta numai spre a-şi acoperi 
propriile-i nelegiuiri, a suferit îndeajuns pentru nesăbuința lui 
prin îndelungata detenție în nu prea primitoarele mele celule 
de la Misenum. Mă purta gândul să-l pun în libertate, 
avertizându-l să nu mai facă pe viitor apel la mine când se află 
pe punctul de a fi condamnat de un tribunal inferior pentru o 
infracțiune minoră cum e furtul. Sunt prea bătrân şi prea 
ocupat spre a fi inoportunat cu astfel de apeluri neserioase. 
Dar dacă mă sileşti să pornesc o anchetă şi se dovedeşte că s- 
au rostit cu adevărat cuvinte cu caracter de trădare, Irod se va 
căi că a adus chestiunea în discuție: căci dorința de a-şi vedea 
surugiul aspru pedepsit va abate o foarte aspră pedeapsă 
asupră-i”. 

Scrisoarea aceasta l-a făcut pe Irod să dorească şi mai aprig 
ca omul să fie judecat, şi anume în prezența sa. Silas, care 
venise la Roma, l-a sfătuit să nu acţioneze astfel, şi a citat 
zicala: „Nu te-atinge de Camarina”. (În apropiere de Camarina, 
în Sicilia, se afla o mlaştină împuțită pe care locuitorii oraşului 
au asanat-o din motive de igienă. În felul acesta, oraşul a 
rămas expus atacurilor: el a fost cucerit şi distrus.) Irod însă 
n-a vrut să asculte de Silas; bătrânul devenise tare pisălog 
după cinci ani de neîntreruptă prosperitate. Curând a aflat că 
Tiberiu, care era la Capri, dăduse poruncă să fie pregătită, 
spre a-l găzdui, marea vilă de la Misenum, aceea în care apoi a 


şi murit. Irod a rânduit neîntârziat lucrurile în aşa fel, încât să 
plece şi el în împrejurimi, cu Gemellus, ca oaspe al lui 
Caligula, care avea o vilă în apropiere, la Bauli; şi însoțiți de 
maică-mea, care, vă reamintiți poate, era atât bunica lui 
Caligula, cât şi a lui Gemellus. Bauli este tare aproape de 
Misenum, pe coasta de miazănoapte a golfului Neapole, aşa 
încât nimic nu era mai firesc decât ca întreaga societate să 
meargă să-şi prezinte omagiile lui Tiberiu la sosirea acestuia. 
Tiberiu i-a poftit pe toți la prânz, în ziua următoare. 
Închisoarea în care lâncezea surugiul se găsea doar la doi paşi, 
astfel că Irod a convins-o pe maică-mea să-i ceară lui Tiberiu, 
în prezența tuturor, să judece procesul în după-amiaza aceea 
chiar. Fusesem şi eu invitat la Bauli, însă refuzasem a mă 
duce deoarece nici unchiul meu Tiberiu şi nici maică-mea nu- 
mi prea doreau tovărăşia. Am auzit totuşi întreaga poveste de 
la mai multe persoane care au fost de față. A fost un prânz 
grozav, stricat numai de puținătatea vinului. Tiberiu asculta 
acum de sfatul medicilor şi se oprea cu totul de la băutură, aşa 
încât din politeţe şi prevedere nimeni n-a cerut să i se umple 
paharul după ce-l deşertase; şi nici servitorii nu s-au oferit s-o 
facă. Lipsa de vin întotdeauna îl indispunea pe Tiberiu, dar 
maică-mea avu totuşi îndrăzneala să aducă din nou în discuție 
chestiunea cu surugiul. Tiberiu a întrerupt-o, dând impresia 
că nu o face intenționat, trecând la alt subiect, iar ea n-a mai 
făcut vreo încercare până după-masă, când toţi cei prezenţi au 
ieşit să facă o plimbare pe sub umbrele copacilor ce înconjoară 
hipodromul local. Tiberiu nu umbla; era purtat într-o lectică, 
iar mama, care la bătrânețe devenise foarte sprintenă, mergea 
alături. Îi spuse: 

— Tiberiu, îmi dai voie să-ți vorbesc despre surugiul acela? 
A sosit, fără îndoială, timpul să fie judecat procesul şi am 
răsufla cu toţii uşurați, cred, dacă ai binevoi să rezolvi pricina 
chiar astăzi, o dată pentru totdeauna. Închisoarea e doar la doi 
paşi, totul ar putea fi terminat în câteva minute. 


— Antonia, zise Tiberiu, ţi-am mai dat de înţeles că ar fi mai 
bine să laşi lucrurile baltă, dar dacă stărui, voi face precum 
doreşti. 

Atunci l-a chemat pe Irod, care umbla în urma lor cu 
Gemellus şi Caligula, şi i-a spus: 

— Am să-l interoghez acum pe surugiul acela al tău, Irod 
Agrippa, la stăruința măritei Antonia, cumnată-mea, dar zeii 
îmi sunt martori că ceea ce fac nu o fac de bună voie, ci pentru 
că sunt constrâns. 

Irod i-a mulțumit din belşug pentru bunăvoința lui. Apoi 
Tiberiu l-a chemat pe Macro, de față şi el, şi i-a poruncit să-l 
aducă pe surugiu spre a fi judecat pe loc. 

Se pare că Tiberiu se întreținuse în particular cu Gemellus 
în seara precedentă. (Caligula, după un an ori doi, l-a silit pe 
Gemellus să-i facă o dare de seamă asupra acelei convorbiri.) 
Tiberiu îl întrebase pe Gemellus dacă avea ceva de raportat 
împotriva preceptorului său, iar Gemellus i-a răspuns că nu 
auzise niciun cuvânt neloial şi nu fusese martor al niciunei 
acțiuni neloiale, dar că-l văzuse prea puţin pe Irod în ultimul 
timp; când îl căutai, era la Caligula şi-l lăsa pe Gemellus să 
învețe din cărți, în loc să-l mediteze el însuşi. Tiberiu l-a 
întrebat apoi pe băiat în legătură cu împrumuturile, dacă Irod 
şi Caligula discutaseră în prezența lui vreodată ceva în 
legătură cu împrumuturile. Gemellus reflectase câteva clipe şi 
apoi răspunsese că o singură dată Caligula îl întrebase pe Irod 
despre un împrumut P.O.T. şi că Irod răspunsese: 

— Am să-ți spun mai târziu, căci pereții au urechi. 

Tiberiu a ghicit imediat ce înseamnă P.O.T. Însemna, fără 
îndoială, un împrumut obținut de Irod în numele lui Caligula 
şi rambursabil post obitum Tiberii, adică după moartea lui 
Tiberiu. Ca urmare, Tiberiu i-a spus lui Gemellus că nu mai 
are nevoie de el şi că un împrumut P.O.T. e ceva lipsit de 
importanță şi că acum are deplină încredere în Irod. Dar, 
totodată, a şi trimis un libert de încredere al său la închisoarea 
unde se afla surugiul spre a-i porunci, în numele Împăratului, 
să-i aducă la cunoştinţă ce anume auzise din gura lui Irod. 


Surugiul a repetat întocmai vorbele lui Irod şi libertul i le-a 
transmis lui Tiberiu. Tiberiu a reflectat câteva clipe şi apoi l-a 
trimis pe libert înapoi la închisoare, cu instrucțiuni referitor la 
ceea ce surugiul urma să spună când se va înfățişa la 
judecată. Libertul l-a pus să învețe pe dinafară vorbele exacte 
şi să le şi repete după el, apoi i-a dat de înțeles că, dacă va 
vorbi aşa cum trebuie, va fi pus în stare de libertate şi va primi 
o răsplată bănească. 

Şi-aşa, procesul s-a desfăşurat chiar acolo pe unde trecea 
pista hipodromului. Surugiul a fost întrebat de Tiberiu dacă se 
recunoaşte vinovat de furtul păturilor de trăsură. A răspuns că 
nu e vinovat, deoarece Irod i le dăduse în dar, însă că după 
aceea se căise de mărinimia lui. În momentul acela, Irod a 
încercat să întrerupă depunerea mărturiei prin exclamații 
care-i vădeau scârba față de nerecunoştința şi mitomania 
martorului, dar Tiberiu i-a cerut să tacă şi l-a întrebat pe 
surugiu: 

— Ce altceva mai ai de spus în apărarea ta? 

Surugiul a răspuns: 

— Şi chiar de-aş fi furat păturile acelea, ceea ce nu e cazul, 
şi tot ar fi fost o faptă vrednică de iertare. Căci stăpânul meu e 
un trădător. Într-o după-amiază, cu puţin timp înainte de 
arestarea mea, mânam înspre Capua o caretă în care se aflau, 
aşezaţi în spatele meu, nepotul măriei tale, prinţul, şi stăpânul 
meu, Irod Agrippa. Stăpânul meu a spus: „De-ar veni odată 
ziua când are, în sfârşit, să moară bătrânul luptător şi te vei 
afla numit succesor al său la tron! Căci atunci tânărul 
Gemellus n-are să-ți stea în cale. Nu va fi greu să ne 
descotorosim de el şi-n curând toată lumea va fi fericită, iar eu 
mai mult decât oricine”. 

Irod a fost atât de uluit de mărturia aceasta, încât pe 
moment n-a ştiut ce să spună în afara faptului că era cu totul 
falsă. Tiberiu l-a întrebat pe Caligula şi Caligula, care era un 
laş fără de pereche, s-a uitat îngrijorat la Irod ca să-i dea o 
îndrumare, dar, neprimind niciuna, s-a grăbit să arate că dacă 
Irod rostise cumva acele cuvinte, el, unul, nu le auzise. Îşi 


amintea de plimbarea în caretă, fusese o zi foarte vântoasă. 
Dacă ar fi auzit astfel de cuvinte cu caracter de trădare, 
desigur că nu le-ar fi trecut cu vederea, ci le-ar fi raportat de 
îndată Împăratului său. Caligula era cu totul lipsit de loialitate 
față de prietenii lui, dacă propria-i viaţă era cumva 
primejduită, şi-ntotdeauna sorbea orice cuvinţel al lui Tiberiu: 
într-atâta încât s-a spus despre el că n-a mai existat cândva pe 
lume sclav mai bun la un stăpân mai rău. 

Irod însă a vorbit cu îndrăzneală: 

— Dacă fiul tău, o, Tiberius, care şedea lângă mine n-a auzit 
cuvintele trădătoare ce sunt presupus a le fi rostit, şi nimeni n- 
are urechi mai ascuţite pentru a auzi rostiri trădătoare față de 
domnia ta, atunci desigur că surugiul, care, precum se ştie, 
stătea cu spatele la noi, le-a putut cu atât mai puţin auzi. 

Tiberiu însă şi luase hotărârea. I se adresă pe scurt lui 
Macro: 

— Pune-i cătuşe omului acestuia. Apoi celor care-i purtau 
lectica: Să mergem! 

O porniră înainte, lăsându-i pe Irod, pe Antonia, pe Macro, 
pe Caligula, pe Gemellus şi pe ceilalți să se uite unul la altul, 
nelămuriți şi mirați. Macro nu înțelesese cui trebuia să-i pună 
cătuşe, aşa încât la întoarcerea lui Tiberiu la locul de judecată 
- după ce fusese purtat de jur împrejurul pistei — întreaga 
societate încă se mai afla acolo, întocmai aşa cum o lăsase, iar 
Macro i se adresă: 

— Să-mi fie iertat, Cezar, dar pe care dintre oamenii aceştia 
trebuie să-l arestez? 

Tiberiu îl arătă pe Irod şi spuse: 

— Ăsta-i omul pe care-l am în vedere. 

Macro însă, care-i purta mare respect lui Irod şi nădăjduia 
poate să îmblânzească cerbicia lui Tiberiu făcându-se că nu-l 
înțelege, mai întrebă o dată: 

— Desigur că nu pe Irod Agrippa îl poți avea în vedere, 
Cezar? 

— Pe el şi pe nimeni altul, mormăi Tiberiu. 


Irod ieşi din rândurile celor de față şi mai că se prosternă în 
fața lui Tiberiu. Nu îndrăzni să se arunce chiar cu fața la 
pământ, deoarece ştia că lui Tiberiu nu-i plăcea să fie tratat ca 
un monarh oriental. Dar îşi întinse brațele în mod jalnic şi se 
declară a fi cel mai loial slujitor al lui Tiberiu şi cu totul 
incapabil de a îngădui şi celui mai neînsemnat gând hain de a- 
i trece măcar prin minte şi cu atât mai puţin de a-l rosti. El 
începu să vorbească plin de elocință despre amiciţia sa cu 
răposatul fiu al lui Tiberiu (victimă, ca şi el însuşi, a unor 
neîntemeiate acuzaţii de trădare), a cărui ireparabilă pierdere 
nu încetase nicio clipă să o deplângă şi despre neasemuita 
onoare pe care Tiberiu i-o făcuse numindu-l preceptor al 
nepotului său. 

Tiberiu însă l-a privit cu acea rece şi vicleană căutătură a sa 
şi a rostit pe un ton batjocoritor: 

— Discursul acesta, nobile Socrate, îl vei putea ține în 
apărarea ta când voi statornici data judecății tale. Apoi, către 
Macro: Du-l la închisoarea de acolo. Poate folosi lanțul lepădat 
de acest cinstit surugiu. 

Irod n-a mai scos niciun cuvânt decât pentru a mulțumi 
maică-mii pentru mărinimoasele, dar zadarnicele ei strădanii 
în favoarea lui. A fost dus la închisoare, cu mâinile prinse în 
cătuşe şi legate la spate. Închisoarea era locul unde, în celule 
ticsite şi nesănătoase, cu hrană puţină şi fără paturi, erau 
deținuți nesocotiţii cetățeni romani care făcuseră apel la 
Tiberiu împotriva  sentințelor unor tribunale inferioare, 
aşteptând ca Împăratul să aibă timpul de a le rezolva pricinile. 
Unii dintre ei se aflau acolo de ani de zile. 


Capitolul IV 


Pe când era mânat spre poarta închisorii, Irod zări pe-un 
sclav grec de-ai lui Caligula aşteptând acolo. Sclavul s-ar fi zis 
că e cu răsuflarea tăiată, ca şi cum ar fi alergat, şi ținea în 
mână un ulcior pentru apă. Irod nădăjdui că fusese trimis 
acolo de Caligula drept semn că-i mai este încă prieten, dar că 
nu-şi poate da prietenia în vileag de teamă de a nu-l jigni pe 
Tiberiu. 

Strigă la feciorul acela: 

— Thaumastus, pe toți zeii, dă-mi o gură de apă. 

Era o vreme foarte caldă pentru septembrie şi, după cum v- 
am spus, abia dacă fusese servit puțin vin la masă. Băiatul se 
grăbi să vină înspre el, ca şi cum ar fi fost prevenit să facă 
asta. Irod, încercând un simțământ de liniştire, duse ulciorul 
la gură şi aproape că-l bău până la fund, deoarece conținea 
vin, nu apă. 

Îi spuse sclavului: 

— Ţi-ai câştigat recunoştinţa unui întemnițat cu băutura 
aceasta şi-ţi făgăduiesc că, atunci când voi fi din nou liber, am 
să te răsplătesc din plin pentru ea. Voi avea grijă ca stăpânul 
tău, şi nu-i, desigur, el omul care să-şi părăsească prietenii, 
să-ți dea libertatea de îndată ce va fi obținut-o pe a mea şi am 
să-ți încredințez atunci o slujbă de încredere în casa mea. 

Irod a fost în stare să se ţină de cuvânt şi Thaumastus i-a 
devenit intendent-şef. Mai este încă în viață, pe când scriu 
rândurile de față şi se află în slujba fiului lui Irod, deşi Irod 
însuşi e mort. 

Când Irod a fost dus în curtea închisorii, s-a întâmplat a fi 
ora de plimbare, însă exista o regulă strictă ca prizonierii să nu 
poată vorbi unul cu altul fără autorizația expresă a gardienilor. 
Fiecare grup de cinci deținuți avea câte un gardian al său 


menit să supravegheze orice mişcare a lor. Sosirea lui Irod 
stârni o mare agitație printre acei oameni plictisiți şi apatici, 
deoarece priveliştea unui prinț oriental ce purta o mantie de 
autentică purpură tyreniană era ceva ce nu mai văzuseră ei 
până atunci. Totuşi, Irod nu i-a salutat, ci a rămas uitându-se 
lung la îndepărtatul acoperiş al vilei lui Tiberiu, de parcă ar fi 
putut descifra acolo un mesaj revelator al soartei ce avea să-l 
aştepte. 

Printre deținuți se afla şi o căpetenie de oaste germană, om 
în vârstă, a cărui poveste părea să fie următoarea: fusese ofițer 
în rândurile trupelor auxiliare germane sub Varus, când Roma 
încă mai stăpânea provincia de dincolo de Rin, şi căpătase 
cetățenia romană drept recunoaştere a meritelor sale pe 
câmpul de luptă. Când Varus a fost mişeleşte prins în cursă şi 
armata lui căsăpită de către vestitul Hermann, această 
căpetenie, deşi nu luptase (aşa cel puţin spunea) în armata lui 
Hermann şi nici nu-i sprijinise în vreun fel planurile, n-a făcut 
niciun demers spre a-şi dovedi neîncetata lealitate față de 
Roma, ci a devenit mai-marele satului său de baştină. În 
timpul războaielor purtate de fratele meu Germanicus, şi-a 
părăsit satul împreună cu familia şi s-a retras în interiorul 
țării, înapoindu-se numai când Germanicus a fost rechemat la 
Roma şi pericolul părea să fi trecut. A avut atunci nenorocul 
de a fi capturat de romani într-una din acele incursiuni dincolo 
de râu ce se efectuau din când în când spre a ne păstra 
soldaţii în formă şi a le menţine spiritul războinic, precum şi 
pentru a le reaminti germanilor că provincia avea cândva să fie 
din nou a noastră. Generalul roman intenționa să-l biciuiască 
până la moarte, însă el a susținut că nu dăduse niciodată 
dovadă de neloialitate față de Roma, şi şi-a exercitat dreptul de 
cetățean roman pentru a face apel la Împărat. (În răstimp însă, 
uitase câtă brumă de latinească învățase prin tabere.) Omul 
acesta i-a cerut gardianului, care înțelegea niţel germana, să-i 
spună câte ceva despre tânărul acela chipeş şi melancolic ce 
sta sub copac. Cine era el? Gardianul i-a răspuns că e un 
iudeu şi un om de mare vază în țara sa. Germanul l-a rugat pe 


gardian să-i îngăduie a vorbi cu Irod, spunând că în toată viața 
lui nu întâlnise un om din seminţia evreiască, dar că era 
convins că evreii nu stau câtuşi de puțin mai prejos chiar de 
germani cât priveşte deşteptăciunea ori curajul: oricând poți 
învăța o grămadă de lucruri de la alt om. Şi a adăugat că şi el 
era un om de mare vază în propria-i țară. 

— Închisoarea asta, făcuse constatarea gardianul rânjind, e 
pe cale de a deveni o adevărată universitate. Dacă domniile 
voastre, ca doi seniori străini ce vă aflaţi, doriți să faceţi 
schimb de păreri filosofice, voi face tot ce-mi stă în putință 
spre a juca rolul de interpret. Dar nu te bizui prea mult pe 
germana mea. 

În timp însă ce Irod stătuse sub copac, ținându-şi capul 
înfăşurat în mantie pentru că nu dorea ca deţinuţii curioşi ori 
gardienii să-i vadă lacrimile, se întâmplă un lucru ciudat. O 
bufniță se cocoțase pe crengile de deasupra capului său şi-şi 
lepădase găinațul pe el. Se întâmplă foarte rar ca o bufniță să 
apară în amiaza mare, dar numai germanul luase aminte la 
isprava ei; căci toți ceilalți erau prea ocupați uitându-se la Irod 
însuşi. 

Germanul, vorbind prin mijlocirea gardianului, îl salută pe 
Irod cu multă cuviință şi începu să-i spună că avea ceva 
important de relatat. Irod îşi descoperi fața când gardianul 
porni să vorbească şi răspunse interesat că e numai urechi. 
Era în clipele când tot gândul îi era doar la un mesaj din 
partea lui Caligula şi nu-şi dădea seama că gardianul îi vorbea 
doar în calitate de interpret al unuia dintre deținuți. 

Şi gardianul i-a spus: 

— Scuzaţi, vă rog, dar domnul acesta german doreşte să ştie 
dacă ați luat aminte că o bufniță şi-a lepădat chiar acum 
găinațul pe mantia dumneavoastră? Vorbesc în calitate de 
interpret al domnului acestuia german. E cetățean roman, însă 
latineasca i s-a cam ruginit în clima lor cea umedă. 

Ceea ce-l făcu pe Irod a zâmbi în ciuda dezamăgirii pe care o 
încerca. Ştia că deţinuţii care nu aveau nimic de făcut îşi 
petreceau o bună parte a timpului păcălindu-se unii pe alții şi 


că, uneori, gardienii, plictisiți şi ei de îndeplinirea îndatoririlor 
lor, le dădeau câte o mână de ajutor. Aşa încât n-a ridicat ochii 
înspre copac şi nici nu şi-a cercetat mantia spre a vedea dacă 
nu cumva omul încerca să-l ia în derâdere. l-a răspuns pe un 
ton de zeflemea: 

— Lucruri mai ciudate decât acesta mi s-au întâmplat, 
prietene. De curând, un flamingo a intrat în zbor pe fereastra 
camerei mele de culcare, a ouat un ou într-una dintre 
încălțările mele şi apoi şi-a luat iar zborul. Soția mea s-a 
tulburat peste măsură. Dacă ar fi fost o vrabie, ori un sturz, ori 
măcar o bufniță, ea nu s-ar fi sinchisit. Dar un flamingo, ia 
gândeşte-te... 

Germanul nu ştia ce-i un flamingo, aşa încât a trecut peste 
acea neaşteptată replică şi a continuat: 

— Ştiţi ce înseamnă când o pasăre îşi leapădă găinațul pe 
capul ori pe umărul cuiva? În ţara mea o asemenea întâmplare 
trece drept un semn prevestitor de foarte mare noroc. Şi faptul 
că o atât de sfântă pasăre cum e bufnița a făcut una ca asta şi 
s-a reținut a scoate strigăte prevestitoare de rău ar trebui să vă 
pricinuiască una dintre cele mai adânci bucurii şi nădejdi. Noi 
însă, chaucii, ştim tot ce se poate şti despre bufnițe. Bufnița 
este totemul nostru şi de la ea îşi trage poporul nostru numele. 
Dacă aţi fi dintre chauci, aş spune că zeul Manus v-a trimis 
această pasăre să vă fie semn că drept rezultat al întemniţării 
voastre -— ce va fi numai de scurtă durată - veți fi înălțat la cel 
mai înalt rang în propria-vă ţară. Dar mi s-a spus că sunteți 
evreu. Îmi va fi îngăduit, domnul meu, să întreb care e numele 
Dumnezeului țării domniei voastre? 

Irod, care încă nu ştia dacă seriozitatea germanului era 
sinceră ori prefăcută, i-a răspuns foarte corect: 


3 Vechi trib german, menţionat de Tacit; locuiau în regiunea dintre Elba 
şi Ems. 


— Numele Dumnezeului nostru este prea sfânt spre a fi 
rostit. Noi, evreii, suntem obligați să-l pomenim prin perifraze, 
ba chiar şi prin perifrazele unor perifraze. 

Germanul îşi zise că Irod îşi bate, bineînţeles, joc de el şi i-a 
răspuns: 

— Să nu credeți cumva, rogu-vă, că o spun în aşteptarea 
vreunei răsplătiri din partea dumneavoastră; dar, văzând 
pasărea că face lucrul pe care l-a făcut, m-am simțit îndatorat 
să vă felicit pentru fericitul semn premonitoriu. Acum am să vă 
mai spun un lucru, deoarece sunt un prevestitor bine 
cunoscut în țara mea: când veți vedea din nou pasărea 
aceasta, deşi lucrul s-ar putea să cadă tocmai în toiul 
propăşirii celei mai depline, şi când ea o să se lase lângă 
domnia voastră şi va începe a scoate strigăte, veți şti că zilele 
de fericire au trecut şi că numărul acelora care vă vor rămâne 
încă de trăit nu va fi mai mare decât numărul strigătelor ce le- 
a scos bufnița. Dar fie ca ziua aceea să vină cât mai târziu! 

Irod, în răstimp, îşi revenise cu totul în simțţiri şi i-a spus 
germanului: 

— Cred, bătrâne, că grăieşti cele mai fermecătoare 
năzdrăvănii din câte mi-a fost dat să aud de când m-am 
înapoiat în Italia. Îți datorez sincere mulțumiri pentru a fi 
încercat să mă încurajezi şi, dacă ies vreodată de aici ca om 
liber, voi avea grijă să fac ce pot ca să te eliberez şi pe tine. 
Dacă, fără de lanțuri, ţii de urât tot atât de bine ca încătuşat în 
lanţuri, apoi o să petrecem câteva seri plăcute împreună, bând 
şi râzând şi spunând snoave. 

Germanul o luă din loc, bosumflat. 

În răstimp, Tiberiu dăduse brusc poruncă slujitorilor săi să 
împacheteze şi se întorsese la Capri în chiar după-amiaza 
aceea. Îi era, cred, teamă că maică-mea va încerca să-l 
convingă a-i da drumul lui Irod şi i-ar fi venit greu să refuze, 
rămânându-i atât de îndatorat de pe urma afacerii Seianus şi 
Livilla. Maică-mea, înțelegând că deocamdată nu putea face 
nimic pentru Irod decât eventual să obțină ca viața de puşcărie 
să-i fie uşurată cât mai mult cu putinţă, i-a cerut lui Macro s-o 


ajute în privința aceasta în limitele posibilului. Macro i-a 
răspuns că, dacă l-ar trata pe Irod altfel decât pe ceilalți 
deținuți, şi-ar aprinde paie în cap cu Tiberiu. 

Maică-mea, atunci: 

— Cu excepţia uşurării unei evadări, fă tot ce poți pentru el, 
rogu-te, iar dacă se întâmplă să afle Tiberiu şi să fie 
nemulțumit, făgăduiesc să îndur eu însămi întreaga povară a 
nemulțumirii lui. 

Îi era tare neplăcut să trebuiască a-i cere servicii lui Macro, 
al cărui tată fusese unul dintre sclavii familiei noastre. Dar era 
foarte îngrijorată şi se simțea răspunzătoare de soarta lui Irod 
şi ar fi făcut aproape orice pentru el atunci. Macro s-a simțit 
măgulit de rugămințţile ei şi a făgăduit să-i dea lui Irod un 
gardian care-i va arăta tot respectul şi, de asemenea, să 
numească drept comandant al închisorii pe un căpitan 
cunoscut personal de maică-mea. Mai mult decât atât, a făcut 
în aşa fel încât Irod să mănânce la masa comandantului 
închisorii şi să i se îngăduie să meargă la baia publică în fiece 
zi, sub escortă. A mai spus că, dacă liberţii lui Irod doresc să-i 
aducă hrană suplimentară ori pături mai groase -— căci iarna 
cam începea să se apropie - el va avea grijă să nu li se facă 
niciun fel de greutăți, dar că liberţii vor trebui să spună 
paznicului la poartă că lucrurile erau pentru folosința 
personală a comandatului. Aşa încât experiența pe care a avut- 
o Irod cu viața de închisoare n-a fost prea aspră, deşi era legat 
în lanțuri grele de zidul celulei ori de câte ori gardianul său nu 
era de serviciu; dar se îngrijora grozav cu privire la ce li s-ar fi 
putut întâmpla Chiprianei şi copiilor, deoarece nu i se îngăduia 
să primească ştiri din lumea de afară. Silas, deşi nu se 
înfrupta din satisfacția de a-i fi spus lui Irod că ar fi trebuit să 
dea ascultare poveţei sale (cea cu lăsarea în pace a mlaştinii 
oraşului Camarina), se îngriji ca liberţii să-i aducă deținutului 
hrană şi altele în mod punctual şi discret; şi a făcut tot ce i-a 
stat lui în putere să facă. Până la urmă, a fost şi el arestat 
pentru a fi încercat să strecoare o epistolă în închisoare, dar i 
s-a dat drumul pe cauțiune. 


La începutul anului următor, Tiberiu s-a hotărât să plece de 
la Capri la Roma şi a poruncit lui Macro să transfere toți 
deținuții acolo, deoarece avea de gând să le rezolve pricinile 
după sosirea sa în urbe. Aşa încât Irod şi ceilalți au fost 
ridicați de la Misenum şi duşi, etapă cu etapă, până la 
închisoarea militară din tabăra unităților de gardă, situată în 
afara oraşului. Vă reamintiți, desigur, că Tiberiu a făcut cale 
întoarsă la oarecare distanță de zidurile capitalei, din pricina 
unui semn prevestitor de rău augur: moartea şoimului său 
preferat, lipsit de aripi; s-a întors degrabă la Capri, dar pe 
drum a răcit şi n-a ajuns mai departe de Misenum. Vă 
reamintiți de asemenea că, în vreme ce Tiberiu, fiind socotit 
mort, Caligula se şi lăfăia prin holul vilei, plimbându-şi inelul 
cu sigiliu pe sub ochii unei gloate de curteni extaziați, bătrânul 
se trezise din comă şi a cerut cu glas răsunător să i se dea să 
mănânce. Dar vestea morţii sale şi a preluării succesiunii de 
către Caligula şi sosise la Roma, prin curier. Libertul lui Irod, 
acela care-i adusese banii de la Acra, s-a întâmplat să-l 
întâlnească pe curier în suburbiile oraşului; curierul 
răspândea cu glas tare vestea, trecând în galopul calului. 
Libertul alergă la tabără, se năpusti în cazarma unde era 
închisoarea militară şi, repezindu-se în culmea agitației înspre 
Irod, îi strigă în ebraică: 

— Leul a murit. 

Irod îl interogă la iuțeală în aceeaşi limbă şi se arătă atât de 
nemaipomenit de bucuros, încât comandantul veni să ceară să 
i se comunice şi lui vestea adusă de libert. Se comisese o 
încălcare a regulilor închisorii, a spus el, şi lucrul nu trebuia 
să se mai repete. Irod i-a explicat că nu-i nimic, doar că uneia 
dintre rudele sale din Edom i s-a născut un moştenitor de 
parte bărbătească; comandantul însă i-a replicat fără ocolişuri 
că înțelege să i se spună adevărul, aşa încât, până la urmă, 
Irod i-a spus: 

— A murit Împăratul. 

Comandantul, care în răstimp se împrietenise cu Irod, îl 
întrebă pe libert dacă e sigur că ştirea e adevărată. Libertul i-a 


răspuns că o auzise de-a dreptul din gura unui curier imperial. 
Comandantul atunci i-a scos cu propria-i mână fiarele lui Irod 
şi i-a spus: 

— Trebuie să  sărbătorim evenimentul, Irod Agrippa, 
prietene, cu cel mai ales vin din tabără. 

Şi tocmai luau cea mai veselă masă împreună, Irod fiind în 
forma sa cea mai bună cu putință şi spunându-i 
comandantului ce băiat de treabă este, şi cât de frumos s-a 
purtat, şi cât de fericiți vor fi cu toții acum că Împărat e 
Caligula, când sosi vestea că Tiberiu totuşi nu murise. 
Comandantul intră într-o stare de alarmă turbată. Îşi spuse că 
Irod ticluise aducerea ştirii false numai pentru a-l băga pe el în 
bucluc. 

— În lanțuri cu tine numaidecât, răcni el, furios, şi nu te 
mai aştepta să-ți dau vreodată crezare! 

Aşa încât Irod a trebuit să se scoale de la masă şi să se 
întoarcă mohorât în celulă. După cum însă, desigur, vă 
reamintiți, Macro nu i-a îngăduit lui Tiberiu să se bucure prea 
mult timp de acea nouă prelungire a vieţii, căci a intrat în 
iatacul imperial şi l-a înăbuşit cu o pernă. Drept care iar a 
sosit vestea că Tiberiu murise, de data aceasta cu adevărat. 
Comandantul însă l-a ţinut pe Irod în fiare toată noaptea. Nu 
mai era dispus să rişte. 

Caligula a vrut să-l elibereze pe Irod numaidecât, însă, lucru 
destul de ciudat, maică-mea a fost aceea care l-a împiedicat de 
a proceda astfel. Se afla la Baiae, lângă Misenum. I-a spus lui 
Caligula că, până la înmormântarea lui Tiberiu, nu se cuvine 
să fie pus în stare de libertate cineva întemnițat de către el sub 
învinuire de trădare. Ar fi mai bine ca, de ochii lumii, să-i fie 
îngăduit lui Irod să se întoarcă la casa lui din Roma, dar să 
mai rămână oarecare vreme în stare de arest la domiciliu. Ceea 
ce s-a şi făcut. Irod s-a dus acasă, dar tot însoțit de gardian şi 
fiind presupus a purta veşminte de puşcăriaş. Când doliul 
oficial pentru Tiberiu a luat sfârşit, Caligula i-a trimis lui Irod 
un mesaj, spunându-i să se bărbierească şi să îmbrace haine 


noi şi să vină să prânzească a doua zi cu el la palat. Necazurile 
lui Irod păreau a fi ajuns, în sfârşit, la capăt. 

Nu cred să fi pomenit de moartea, cu trei ani înainte, a 
unchiului lui Irod, Filip; lăsase o văduvă, pe Salomeea, fiica 
Irodiadei, vestită drept cea mai frumoasă femeie din tot 
Orientul Apropiat. Când ştirea morții lui Filip a ajuns la Roma, 
Irod se grăbise să stea de vorbă cu libertul care era omul de 
încredere al lui Tiberiu pentru treburile privind Orientul 
Apropiat şi-l convinsese să facă ceva pentru el. Libertul urma 
să-i aducă aminte lui Tiberiu că Filip nu lăsase copii şi să-i 
sugereze ca tetrarhia sa, a Vasanului, să nu fie dată vreunui 
alt membru al familiei Irozilor, ci să fie vremelnic alipită 
provinciei Siria, din considerații de ordin administrativ. 
Libertul nu trebuia cu niciun preț să-i amintească lui Tiberiu 
de veniturile regale ale tetrarhiei, care se ridicau la una sută 
şaizeci de mii de galbeni pe an. De va asculta Tiberiu de sfatul 
lui şi de-i va da instrucţiuni să-i scrie guvernatorului Siriei 
spre a-l informa că tetrarhia va trece de-acum încolo sub 
jurisdicția sa, libertul trebuia să strecoare un post-scriptum, 
arătând că veniturile regale vor fi lăsate să se acumuleze până 
ce va fi numit un succesor al lui Filip. Irod îşi rezerva sieşi 
Vasanul şi veniturile acestuia pentru propria-i folosință. Aşa 
încât, atunci când cu prilejul prânzului la care-l poftise pe 
Irod, Caligula şi-a manifestat recunoştinţa, răsplătindu-l 
pentru suferințele îndurate cu tetrarhia şi cu toate veniturile 
ei, la care mai adăuga pe deasupra şi titlul de rege, Irod s-a 
pomenit într-o stare materială deosebit de bună. Caligula a 
mai poruncit să i se aducă lanțul de care fusese legat Irod în 
temniță şi i-a dăruit o reproducere exactă a acestuia — verigă 
cu verigă — în aurul cel mai curat. Câteva zile mai târziu, Irod, 
care nu uitase să obţină eliberarea germanului şi 
condamnarea surugiului, ca sperjur, la pierderea libertăţii şi la 
biciuire (pedeapsă ce s-a şi executat lăsându-l mai mult mort 
decât viu), a pornit vesel spre răsărit spre a-şi lua noul regat în 
primire. Chipriana îl însoți, mai bucuroasă chiar decât el. În 
tot timpul întemnițţării lui Irod, ea păruse bolnavă şi arătase ca 


vai de lume, căci era cea mai credincioasă nevastă din câte 
sunt pe lume şi refuzase chiar să mănânce şi să bea altceva 
mai bun decât rațiile de care avea parte însuşi soțul ei. Şi 
locuise în casa lui Irod Pollio, mezinul lui Irod. 

Fericita pereche, aşadar, Irod şi Chipriana, odată reuniți, 
însoțiți ca de obicei de Silas, a pornit-o spre Egipt, în drum 
către Vasan. La Alexandria au debarcat spre a-şi prezenta 
omagiile alabarhului. Irod avea de gând să intre în oraş în chip 
cât mai puţin ostentativ, nedorind a fi pricina iscării vreunor 
dezordini între evrei şi greci. Evreii însă au fost peste măsură 
de încântați de vizita unui rege evreu, a unuia care se bucura 
într-atâta de bunăvoința Împăratului. L-au întâmpinat pe chei 
- în număr de câteva mii - înveşmântaţi în haine de 
sărbătoare, strigând „Osana, Osana” şi cântând tot felul de 
cântece, şi l-au escortat astfel până la cartierul lor din oraş, 
cunoscut sub numele de Delta. Irod făcea tot ce putea ca să 
potolească entuziasmul popular, dar Chipriana găsi contrastul 
dintre sosirea aceasta la Alexandria şi cea precedentă atât de 
fermecător, încât, de dragul său, el se învoi multor 
extravaganțe. Grecii din Alexandria s-au simţit cuprinşi de 
furie şi pizmaşi. Ei au luat pe un bine-cunoscut nătărău - ori, 
mai bine zis, pretins nătărău - al oraşului, pe nume Baba, care 
colinda piețele mai de seamă, stârnind râsul şi adunând 
gologani prin giumbuşlucurile sale, şi l-au îmbrăcat în 
batjocură cu straie regeşti. l-au dat acelui Baba o gardă 
grotescă de soldați înarmați cu săbii făcute din cârnaţi, cu 
platoşe din carne de porc şi coifuri din căpăţțâni de-ale 
aceluiaşi dobitoc şi l-au plimbat prin cartierul Delta. Gloata 
striga Marin! Marin! Ceea ce înseamnă Rege! Rege! Au 
organizat astfel o demonstraţie în fața casei alabarhului şi o 
alta în fața casei fratelui acestuia, Philon. Irod s-a dus la doi 
dintre fruntaşii comunității greceşti şi le-a înmânat câte un 
protest. De spus, n-a spus decât atât: 

— N-am să uit spectacolul de astăzi şi cred că într-o bună zi 
îl veţi regreta. 


De la Alexandria, Irod şi Chipriana şi-au continuat călătoria 
către portul lafa. De la lafa au mers la Ierusalim să-şi vadă 
copiii şi să locuiască în incinta Templului ca oaspeţi ai marelui 
preot, Irod având tot interesul să ajungă la o înţelegere cu el. A 
produs o impresie deosebit de bună, închinându-şi lanţul de 
fier cu care stătuse ferecat în închisoare Dumnezeului evreilor 
şi atârnându-l pe unul dintre pereţii vistieriei Templului. Au 
trecut apoi prin Samaria şi de-a lungul granițelor Galileii, fără 
însă a trimite mesaje de simpatie lui Antipa şi Irodiadei şi 
ajungând astfel la noua lor reşedinţă de la Cezarea lui Filip, 
minunatul oraş ridicat de Filip drept capitală a sa pe 
povârnişurile de miazăzi ale muntelui Hermon. Acolo au 
încasat îngroşatele venituri depuse pentru ei după moartea lui 
Filip. Salomeea, văduva lui Filip, a încercat să-l cucerească pe 
Irod, punându-şi în joc toată arta ei de a captiva, fără de folos 
însă. El i-a vorbit aşa: 

— Eşti, desigur, foarte frumoasă şi plină de grație şi tare 
spirituală, dar trebuie să-ți aminteşti de zicala: „Mută-te într-o 
casă nouă, dar țărâna cea veche ia-o cu tine”. Singura femeie 
pe care mi-o pot închipui regină în Vasan este iubita mea 
Chipriana. 

Veţi înțelege uşor că atunci când Irodiada a auzit de norocul 
lui Irod, a cuprins-o o gelozie turbată. Chipriana era acum 
regină, în vreme ce ea era nevasta unui simplu tetrarh. S-a 
străduit să-i stârnească lui Antipa aceleaşi simțăminte ca şi 
cele care o chinuiau pe ea; dar Antipa, un bătrân indolent, se 
simțea întru totul mulțumit de situaţia lui; deşi numai tetrarh, 
el era cât se poate de bogat şi prea puțin îi păsa sub ce titlu ori 
titluri era cunoscut. Ilrodiada îl trata drept un om de nimic — 
cum de-ar putea crede că ea o să-i mai poarte lui respect? 
„Cine şi-ar fi putut închipui, zicea ea, că frate-meu, Irod 
Agrippa, care nu demult a venit aici în chip de refugiat, fără o 
lăscaie în pungă, unul care până şi pâinea pe care o mânca o 
mânca doar din mila ta, care apoi ne-a făcut troacă de porci şi 
a şters-o în Siria, şi a fost izgonit din Siria pentru fraudă, şi 
mai că a fost priponit la Anthedon pentru datorii, iar apoi s-a 


dus la Roma şi a fost închis pentru trădare față de Împărat, 
cine şi-ar fi putut închipui că un om cu asemenea patalamale, 
un risipitor care n-a lăsat în urma lui decât un vraf de facturi 
neplătite pe oriunde a trecut, are să ajungă acum rege şi are să 
se afle în situaţia de a ne jigni! Asta e intolerabil! Îți cer să pleci 
la Roma de îndată şi să-l sileşti pe noul Împărat să-ți dea un 
rang cel puţin egal cu al lui Irod!” 

Antipa i-a răspuns: 

— Iubită Irodiadă, nu grăieşti cu înțelepciune. O ducem bine 
aici, după cum bine ştii, iar dacă am încerca să ne 
îmbunătăţim situația, s-ar putea ca asta să ne poarte nenoroc. 
De când a murit August, Roma nu mai e un loc unde să te poți 
duce în siguranță. 

— N-am să-ți mai vorbesc şi n-am să mă mai culc cu tine — 
a exclamat Irodiada - până ce nu-mi vei da cuvântul tău că te 
vei duce. 

Irod a aflat despre scena aceasta de la una dintre iscoadele 
pe care le avea la curtea lui Antipa; iar când, după scurt timp, 
Antipa a pormnit-o înspre Roma, i-a trimis o scrisoare lui 
Caligula, printr-o corabie sprintenă la mers, făgăduindu-i 
căpitanului o foarte mare răsplată dacă soseşte la Roma 
înaintea lui Antipa. Căpitanul a dat bătaie cât a putut el 
cuteza şi a izbutit să câştige — în ceasul al unsprezecelea — 
banii. Când Antipa s-a prezentat în fața lui Caligula, Caligula 
deja avea scrisoarea lui Irod în mână. Sta scris într-însa că 
Irod, în vreme ce se afla la Ierusalim, auzise despre grave 
învinuiri aduse unchiului său Irod Antipa, cărora la început nu 
le dăduse crezare, dar apoi se văzuse silit a le considera 
adevărate, după cercetările întreprinse. Nu numai că dusese o 
corespondență subversivă cu Seianus în timpul când Seianus 
şi Livilla complotau să uzurpe tronul — asta era povestea veche 
—, ci şi făcuse recent schimb de scrisori cu regele partilor, 
plănuind să organizeze cu ajutorul aceluia o vastă revoltă 
împotriva Romei în tot Orientul Apropiat. Regele parților 
făgăduise să-i dea Samaria, ludeea şi propriul regat al lui Irod 
- Vasanul - drept răsplată pentru trădarea sa. Ca dovadă a 


acuzațţiei acesteia, Irod menţiona că Antipa deține şaptezeci de 
mii de armuri complete în magaziile palatului. Care altul putea 
fi scopul acestor tainice pregătiri de război? Armata 
permanentă a unchiului său număra numai câteva sute de 
oameni, o simplă gardă de onoare. Rostul armurilor nu era, 
desigur, acela de a înarma trupele romane. 

Irod era tare şiret. Ştia prea bine că Antipa nu avea niciun 
fel de intenţii războinice şi că doar dragostea lui de fast îl 
făcuse să-şi umple magaziile în modul acela exagerat. 
Veniturile din Galileea şi Galaad erau mari, şi lui Antipa, deşi 
zgarcit cu oaspeţii, îi plăcea să-şi cheltuiască banii pe obiecte 
costisitoare; colecționa armuri aşa cum la Roma bogătaşii 
colecționează statui, tablouri şi marchetărie. Dar Irod ştia că 
explicația aceasta nu-i va trece prin minte lui Caligula, căruia 
îi vorbise adesea despre zgârcenia lui Antipa. Aşa încât, atunci 
când Antipa sosi la palat şi i se înfățişă lui Caligula felicitându- 
l pentru urcarea pe tron, Caligula l-a salutat foarte rece şi l-a 
întrebat de îndată: 

— Este oare adevărat, tetrarhule, că ai şaptezeci de mii de 
armuri în magaziile palatului tău? 

Antipa a rămas trăsnit şi n-a putut tăgădui: Irod avusese 
grijă să nu exagereze. A mormăit ceva ce urmărea să spună că 
armurile sunt menite plăcerii sale personale. 

Caligula: 

— Audienţa a luat sfârşit. Nu căuta explicaţii care nu stau 
în picioare. Voi lua mâine o hotărâre. 

Antipa a trebuit să se retragă, ruşinat şi tulburat. 

În seara aceea, Caligula m-a întrebat, în timpul cinei: 

— Unde spuneai că eşti născut, unchiule Claudius? 

— La Lyon, i-am răspuns. 

— Un loc cam nesănătos, nu-i aşa? vru el să ştie, tot 
învârtind o cupă de aur între degete. 

— Da, i-am confirmat. Se bucură de faima de a fi una dintre 
localităţile cele mai nesănătoase din cuprinsul împărăției tale. 
Dau pe seama climei oraşului Lyon vina de a mă fi osândit, 
prunc fiind încă, să duc inutila şi inactiva mea viață de acum. 


— Da, mi se pare că te-am mai auzit spunând aşa, vorbi 
Caligula. Avem să-l trimitem pe Antipa acolo. Schimbarea de 
climă s-ar putea să-i fie prielnică. E prea mult soare în Galileea 
pentru un om cu firea lui focoasă. 

A doua zi, Caligula i-a anunțat lui Antipa că trebuie să se 
considere coborât din funcţia lui de tetrarh şi că la Ostia îl 
aştepta un vas care avea să-l ducă în surghiun la Lyon. Antipa 
a luat lucrurile cu filosofie - surghiunul era mai bun decât 
moartea - şi trebuie recunoscut (ce-i al lui e-al lui) că, după 
câte ştiu, nu i-a făcut niciodată Irodiadei, care venise şi ea la 
Roma cu el, vreo imputare. Caligula i-a scris lui Irod, 
mulțumindu-i pentru a-l fi prevenit la timp şi acordându-i 
tetrarhia şi veniturile lui Antipa drept răsplată pentru 
lealitatea sa. Ştiind însă că Irodiada e sora lui Irod, i-a spus că, 
de dragul fratelui ei, o va autoriza să-şi păstreze orice fel de 
proprietăți personale ar avea şi să se înapoieze, dacă doreşte, 
în Galileea, spre a trăi sub ocrotirea lui. lrodiada era prea 
mândră ca să accepte una ca asta şi i-a declarat lui Caligula că 
Antipa se purtase întotdeauna cât se poate de bine cu ea şi că 
nu avea de gând să-l părăsească la restrişte. A dat apoi să țină 
un lung discurs menit să moaie inima lui Caligula, dar acesta 
i-a tăiat-o scurt, Irodiada şi Antipa s-au îmbarcat împreună a 
doua zi, cu destinația Lyon. Nu s-au mai întors niciodată în 
Palestina. 

Irod a răspuns cu cele mai deşănțate expresii de 
recunoştinţă pentru darul lui Caligula. 

Caligula mi-a arătat scrisoarea. „Dar ce mai om! scrisese 
Irod. Şaptezeci de mii de armuri şi toate pentru plăcerea lui 
personală! Două pe zi pentru aproape o sută de ani! O, mai c- 
aş spune că-i păcat să condamni un om ca acesta să 
putrezească la Lyon. Ar trebui să-l trimiți să invadeze 
Germania de unul singur. Tatăl domniei tale spunea mereu că 
singurul mijloc de a proceda cu germanii este de a-i extermina 
şi iată că ai acum la dispoziţie pe exterminatorul model, atât 
de hulpav de luptă, încât depozitează şaptezeci de mii de 
armuri, toate făcute pe măsură.” 


Am râs cu poftă pe chestia asta. Irod încheia spunând că 
trebuie să se înapoieze personal şi de îndată la Roma spre a-i 
mulțumi prin viu grai lui Caligula; condeiul şi hârtia nu erau 
suficiente pentru a exprima ce simte. Avea să-l facă pe fratele 
său Aristobul locţiitor temporar în Galileea şi Galaad, lăsându- 
l pe Silas să-l supravegheze de aproape, iar pe mezinul Irod 
Pollio, locţiitor temporar în Vasan. 

S-a înapoiat la Roma, însoţit de Chipriana, şi a achitat 
creditorilor săi tot ce le datora, până la ultimul bănuţ; şi 
spunea cui voia să-l asculte că avea de gând să nu mai facă 
niciodată datorii. În primul an de domnie al lui Caligula n-a 
întâmpinat nicio greutate vrednică de a fi menționată. Chiar 
când Caligula s-a certat cu maică-mea din pricină că 
poruncise uciderea lui Gemellus - fapt de la care puteți fi 
încredințați că Irod nu s-a străduit să-l oprească - astfel încât, 
după cum am arătat în precedenta mea povestire, a fost silită 
să se sinucidă. Irod era atât de sigur de neîntrerupta încredere 
pe care o avea Caligula în lealitatea lui, încât a fost aproape 
singurul dintre prieteni care a purtat doliu după ea şi a luat 
parte la funeralii. Cred că moartea mamei l-a durut destul de 
usturător, dar lui Caligula i-a prezentat lucrurile astfel: 

— As fi un ticălos şi un nerecunoscător dacă nu m-aş 
înclina cu adânc respect în fața umbrei binefăcătoarei mele. 
Faptul că ţi-ai manifestat nemulțumirea față de intervenţia ei 
de bunică într-o chestiune care nu o privea trebuie să-i fi 
pricinuit slăvitei Antonia simțăminte de adâncă ruşine şi 
părere de rău. Dacă aş şti că ţi-am stârnit nemulțumirea 
printr-o purtare asemănătoare - dar fireşte că presupunerea e 
absurdă - aş proceda, fără îndoială, la fel ca ea. Doliul pe care- 
l port e un omagiu adus curajului de care a dat dovadă 
părăsind o lume modernă în care nu mai au ce căuta femei de 
modă veche ca ea. 

Caligula nu i-a luat în nume de rău cele rostite şi i-a spus: 

— Nu, lroade, ai procedat bine. Jignirea mi-a fost adusă 
mie, nu ţie. 


Când însă Caligula şi-a pierdut de tot minţile de pe urma 
bolii şi s-a declarat divin şi a început să reteze capetele 
statuilor de zei, înlocuindu-le cu al său, Irod s-a simțit din ce 
în ce mai cuprins de neliniște. În calitate de conducător a 
multe mii de evrei, se aştepta la necazuri. Primele semne ale 
necazurilor acestora i s-au arătat din Alexandria, unde 
vrăjmaşii lui, grecii, stăruiau pe lângă guvernatorul Egiptului 
să impună ridicarea de statui Împăratului nu numai în 
templele eline, ci şi în sinagogile evreieşti, şi folosirea numelui 
divin al lui Caligula nu numai de către elini, ci şi de către evrei 
pentru depunerea jurămintelor legale. Guvernatorul Egiptului, 
un fost duşman al Agrippinei şi, de asemenea, un fost partizan 
al lui Tiberius Gemellus, îşi spuse că cel mai bun mijloc de a-şi 
dovedi loialitatea față de Caligula era să impună edictul 
imperial care îi avusese de fapt în vedere numai pe grecii din 
oraş. Când evreii au refuzat să jure pe capul divin al lui 
Caligula, ori să-i admită statuile înlăuntrul sinagogilor, 
guvernatorul a dat un decret prin care toți evreii din oraş erau 
declarați străini şi intruşi. Alexandrinii exultau. Au pornit un 
pogrom împotriva evreilor, izgonindu-i pe cei mai bogați din 
celelalte părți ale oraşului, unde trăiau pe picior mare alături 
de greci şi de romani, în ulițele ticsite şi strâmte ale Deltei. 
Peste patru sute de case negustoreşti au fost jefuite, iar 
proprietarii lor omorâți ori schingiuiți. Peste supraviețuitori s- 
au revărsat puhoaie de insulte. Pierderile de vieți omeneşti şi 
pagubele materiale au fost atât de grele, încât grecii s-au 
hotărât să-şi justifice acțiunea trimițând o solie lui Caligula la 
Roma pentru a arăta că refuzul evreilor de a se închina 
maiestăţii sale indignase într-atâta pe cetățenii greci mai tineri 
şi mai puţin disciplinaţi, încât ei luaseră răzbunarea în 
propriile lor mâini. Evreii au trimis o contrasolie condusă de 
fratele alabarhului, un anume Philon, un evreu distins care se 
bucura de reputaţia de a fi cel mai de seamă filosof din Egipt. 
Când Philon a sosit la Roma, s-a dus, fireşte, să-l vadă pe Irod, 
care, după ce-i restituise alabarhului cei opt mii de galbeni, 
laolaltă cu dobânda de zece la sută pe doi ani - spre marea 


încurcătură a alabarhului, dat fiind că, în calitate de evreu, nu 
putea accepta în mod legal dobânda pentru un împrumut 
acordat unui coreligionar - el îşi dovedise mai departe 
recunoştinţa logodind-o pe Berenice, adică pe cea mai mare 
dintre fiicele-i rămase în viaţă, cu cel mai mare dintre fiii 
alabarhului. Philon i-a cerut lui Irod să intervină pentru sine la 
Caligula, însă Irod a spus că preferă să nu aibă de-a face cu 
solia; face orice îi va sta în putinţă spre a domoli nemulțumirea 
Împăratului, care se aştepta să fie serioasă — şi mai mult decât 
atât nu le putea făgădui deocamdată. 

Caligula dădu cu multă amabilitate ascultare soliei greceşti, 
dar îi alungă pe evrei, cu amenințări furioase, după cum 
prevestise Irod, spunându-le că nu doreşte să mai audă 
vorbindu-i-se despre promisiunile de toleranţă religioasă făcute 
lor de August: August, răcni el, murise de mult, iar edictele lui 
căzuseră în desuetudine şi erau absurde. „Eu sunt Dumnezeul 
vostru şi nu veți avea alți dumnezei afară de mine.” 

Philon s-a întors către ceilalți soli şi le-a spus în aramaică: 

— Îmi pare bine că am venit, căci vorbele acestea sunt hulă 
la adresa viului Dumnezeu şi putem fi acum încredințaţi că 
netotul acesta va pieri în chip groaznic. 

Din fericire, niciunul dintre curteni nu înțelegea aramaica. 

Caligula a trimis o scrisoare guvernatorului Egiptului, 
încunoştințându-l că grecii îşi făcuseră datoria protestând cu 
violență împotriva lipsei de loialitate a evreilor, şi că dacă evreii 
persistă în nesupunerea lor actuală, apoi va veni el însuşi cu o 
armată şi-i va extermina. Până una-alta, poruncea ca 
alabarhul şi toți ceilalți demnitari ai coloniei evreieşti să fie 
întemnițați. Mai arăta că, dacă alabarhul n-ar fi fost rudă cu 
prietenul său, Irod Agrippa, i-ar fi executat — pe el şi pe fratele 
său Philon. Singura satisfacție pe care Irod le-a putut-o da pe 
moment evreilor din Alexandria a fost îndepărtarea 
guvernatorului Egiptului. L-a convins pe Caligula să-l aresteze 
pe baza duşmăniei pe care i-o arătase în trecut Agrippinei 
(nimeni alta decât mama lui Caligula) şi să-l exileze într-una 
dintre micile insule greceşti. 


Apoi, Irod i-a spus lui Caligula, care ducea lipsă de fonduri: 

— Trebuie să văd ce pot face în Palestina spre a strânge 
bani pentru Caseta Imperială. Fratele meu Aristobul îmi face 
cunoscut că mâncătorul acela de foc, bătrânul meu unchi 
Antipa, era şi mai bogat decât am presupus noi. Acum că eşti 
pe punctul de a-ți începe cuceririle britanice şi germane - şi, 
fiindcă veni vorba, te rog, dacă s-ar întâmpla să treci prin 
Lyon, să transmiți cordialele mele salutări lui Antipa şi 
Irodiadei - Roma ne va părea foarte mohorâtă nouă, celor 
rămaşi aici. Va fi un bun prilej pentru mine să mai călătoresc 
şi să-mi vizitez iar regatul; dar de îndată ce voi auzi că ai 
pornit să te întorci, mă voi zori, de asemenea, acasă şi sper că 
vei fi mulțumit de strădaniile ce voi fi făcut în interesul alteței 
tale. 

Adevărul era că ştiri dintre cele mai neliniştitoare tocmai 
sosiseră pentru Irod din Palestina. A plecat înspre răsărit chiar 
în ziua următoare celei pe care Caligula o fixase pentru 
absurda lui expediție. (Deşi, de fapt, a mai durat aproape un 
an până ce Caligula s-a urnit din loc.) 

Caligula dăduse ordin ca statuia lui să fie aşezată în Sfânta 
Sfintelor din Templul Ierusalimului, o încăpere lăuntrică 
secretă unde Dumnezeul evreilor este presupus a sălăşlui în 
chivotul său din lemn de cedru şi în care intră, o dată pe an, 
numai marele preot. Alte ordine prevedeau ca statuia să fie 
scoasă din Sfânta Sfintelor în zilele de sărbători obşteşti şi 
dusă în curtea exterioară a Templului, unde trebuia să i se 
închine întreaga adunare a celor de față, evrei şi neevrei 
deopotrivă. Nu ştia ori nu-i păsa de profunda venerație 
religioasă pe care o resimt evreii față de Dumnezeul lor. Când 
proclamația a fost citită la Ierusalim de către noul guvernator 
al Iudeii, trimis să-l înlocuiască pe Pontius Pilat (care, în 
treacăt fie spus, se sinucisese după sosirea la Roma), s-au 
produs asemenea răscoale, încât guvernatorul s-a văzut silit să 
se retragă în tabăra sa din afara oraşului, unde a trebuit să 
facă față unui adevărat asediu. Caligula a primit ştirea la Lyon. 
A fost cuprins de o furie sălbatică şi a expediat o scrisoare 


noului guvernator al Siriei care-l înlocuise pe amicul meu 
Vitellius, poruncindu-i să strângă o puternică armată de 
auxiliari sirieni şi, cu aceştia, adăugați celor două legiuni 
romane aflate sub comanda lui, să intre în Iudeea şi să 
impună edictul cu ascuțişul sabiei. Numele guvernatorului era 
Publius Petronius, un oştean roman de modă veche. El a dat 
de îndată ascultare ordinelor lui Caligula, cât priveşte 
pregătirile în vederea expediției, şi a pornit-o în marş spre 
Acra. De acolo a trimis o scrisoare marelui preot şi principalilor 
demnitari ai evreilor, făcându-le cunoscute instrucțiunile 
primite şi hotărârea lui nestrămutată de a le aduce la 
îndeplinire. Irod, în răstimp, intrase şi el în horă, deşi se ținea 
cât mai cu putință în umbră. l-a transmis în secret marelui 
preot sfatul său cu privire la cea mai bună cale de urmat. La 
sugestia sa, guvernatorul Iudeii şi garnizoana acestuia au fost 
trimişi sub bună pază lui Petronius la Acra. În urma lor, a 
venit o delegație de vreo zece mii de evrei de seamă, care 
urmau să se plângă de intenționata profanare a Templului. Nu 
aveau, au declarat ei, niciun fel de gânduri războinice, dar au 
să fie totuşi gata mai degrabă să moară decât să îngăduie ca o 
astfel de sălbatică jignire să fie adusă străvechii lor patrii, care, 
supunându-se, ar fi de îndată lovită de blestem şi nu s-ar mai 
ridica niciodată. Au arătat că datorează fidelitatea politică 
Romei şi că nu pot fi câtuşi de puţin învinuiți de lipsă de 
loialitate ori de neplata impozitelor; dar principala lor fidelitate 
e față de Dumnezeul părinţilor lor, care întotdeauna îi apărase 
în trecut (atâta vreme cât s-au supus legilor lui) şi care le 
interzisese cu străşnicie să se închine altor dumnezei pe 
pământul său. 

Petronius le-a dat următorul răspuns: 

— N-am nicio calitate pentru a discuta chestiuni religioase. 
Se poate să fie cum spuneți voi, ori se poate să nu fie. Propria 
mea fidelitate față de Împărat nu este împărțită în jumătăţi 
politice şi religioase. Este o fidelitate indiscutabilă. Sunt 
slujitorul lui şi voi asculta de poruncile sale, orice ar fi să se 
întâmple. 


I-au răspuns: 

— lar noi suntem slujitori credincioşi ai Domnului 
Dumnezeului nostru şi vom asculta de poruncile lui orice ar fi 
să se întâmple. 

Aşa că s-a ajuns la un impas. Atunci, Petronius a trecut în 
Galileea. După sfatul dat de Irod, n-a fost săvârşit niciun act 
ostil împotrivă-i; dar, cu toate că venise timpul însămânțţărilor 
de toamnă, ogoarele au fost lăsate nearate, iar oamenii umblau 
toți în haine de doliu, cu cenuşă presărată pe cap. Comerțul şi 
industria lâncezeau. O nouă delegație s-a întâlnit cu Petronius 
la Cezarea (Cezarea din Samaria), condusă de fratele lui Irod, 
Aristobul, şi iar i s-a spus că evreii nu aveau intenții 
războinice, dar că, în caz că vrea să aducă la îndeplinire 
edictul imperial, pentru niciun evreu temător de Dumnezeu 
viața nu va mai prezenta niciun interes şi țara se va duce de 
râpă. Aceasta l-a pus pe guvernatorul Petronius într-o situație 
încurcată. Voia să-i ceară ajutorul ori sfatul lui Irod, însă Irod, 
dându-şi prea bine seama de nesiguranța propriei lui situații, 
se şi îmbarcase pentru Roma. Ce putea face un bătrân oştean 
ca Petronius, un om care se arătase întotdeauna gata să 
înfrunte pe cei mai fioroşi inamici aliniaţi în formaţie de luptă 
ori atacându-i cu răcnete din ambuscade, când aceşti 
venerabili bătrâni veneau la el şi-şi plecau grumazurile 
spunându-i: 

— Nu ne împotrivim. Suntem tributari leali ai Romei, dar 
îndatorirea noastră religioasă este față de Dumnezeul 
părinților noştri, după ale cărui legi am trăit din copilărie; 
ucide-ne, dacă aşa ţi-e voia, căci nu putem să-l vedem pe 
Dumnezeul nostru hulit şi să mai trăim. 

Le-a vorbit foarte deschis. Le-a spus că era de datoria lui de 
roman să respecte jurământul de credință pe care-l depusese 
Împăratului şi să-i dea ascultare în toate cele; şi puteau vedea 
şi ei că dispune de forțe armate îndestulătoare pentru 
neîntârziata aducere la îndeplinire a poruncilor pe care le 
primise. Le-a adus, cu toate acestea, laude pentru dârzenia lor 
şi pentru a se fi abținut de la orice act de violență. A mărturisit 


că, deşi în calitatea sa oficială de guvernator al Siriei, ştie care- 
i este datoria, totuşi, ca om de omenie şi cu scaun la cap, îi 
este aproape imposibil să facă ceea ce fusese însărcinat să 
facă. Nu era un act vrednic de un roman să omoare bătrâni 
neînarmați, numai şi numai pentru că stăruie în a se închina 
Dumnezeului lor străbun. Le-a spus că-i va scrie din nou lui 
Caligula, prezentându-i situația lor într-o lumină cât mai 
favorabilă cu putință. Era mai mult decât probabil că avea să 
fie răsplătit de Caligula cu osândirea la moarte, dar că, de 
vreme ce cu sacrificiul propriei sale vieţi putea salva viața 
atâtor mii de provinciali harnici şi inofensivi, era hotărât s-o 
facă. l-a îndemnat să-şi ia inima-n dinți şi să nu piardă 
speranța. Primul lucru ce urma să fie făcut, după ce va fi 
trimis scrisoarea (ceea ce avea să aibă loc în chiar dimineața 
aceea), era ca ei să reia cultivarea pământului. Dacă-l mai 
lăsau în părăsire, rezultatul avea să fie foametea, urmată de 
ciumă şi de acte de banditism şi lucrurile aveau să ia o 
întorsătură mult mai rea decât cea prezentă. S-a întâmplat ca, 
în vreme ce vorbea, nori de furtună să pornească brusc a se 
goni unii pe alții dinspre apus; a început să plouă cu găleata. 
Ploile obişnuite de toamnă încă nu căzuseră în anul acela şi 
aproape că le trecuse timpul; aşa încât faptul a fost privit ca 
un deosebit de bun semn prevestitor, iar mulțimile de evrei 
îndoliați s-au risipit, cântând cântece de slavă şi de bucurie. 
Ploaia nu s-a oprit şi întreaga țară a revenit la viață. 

Petronius s-a ținut de cuvânt. l-a scris lui Caligula, 
aducându-i la cunoştinţă îndărătnicia evreilor şi cerându-i să- 
şi reconsidere hotărârea. l-a spus că evreii se arătaseră întru 
totul respectuoşi față de Împăratul lor, însă că se temeau că 
un blestem cumplit va lovi ţara lor dacă vreo statuie oarecare 
este înălțată în Templu - fie chiar şi aceea a gloriosului lor 
Împărat. A stăruit îndelung asupra deznădăjduitului lor refuz 
de a munci pământul şi a conchis că două ieşiri se prezintă 
acum: ori să fie înălțată statuia şi țara să fie sortită ruinii, ceea 
ce ar însemna o uriaşă pierdere de venituri; ori să fie anulată 
hotărârea imperială, câştigându-se veşnica recunoştinţă a 


unui nobil popor. L-a rugat pe Împărat ca, în orice caz, să 
amâne măcar inaugurarea statuii până după seceriş. 

Dar mai înainte ca scrisoarea aceasta să fi apucat a sosi la 
Roma, Irod Agrippa se şi pusese pe treabă în slujba 
Dumnezeului evreiesc. Caligula şi cu el se salutară unul pe 
altul cu mare efuziune, după îndelunga-le despărțire; Irod îi 
adusese ditai lăzile pline de aur, de giuvaericale şi de alte 
obiecte de preţ. Unele veneau din propria lui vistierie, altele din 
aceea a lui Antipa, restul reprezenta, cred, parte a unei ofrande 
aduse lui de evreii din Alexandria. Irod îl pofti pe Caligula să ia 
parte la cel mai costisitor ospăț ce fusese cândva dat în Urbe; 
s-au servit delicatese nemaipomenite, printre care cinci mari 
plăcinte în întregime umplute cu limbi de fâță, peşti minunat 
de savuroşi, transportaţi în propria lor apă cu nişte uriaşe 
nave tocmai din India, iar ca friptură, un animal aducând a 
elefant tânăr, însă păros şi aparținând unei specii 
necunoscute; fusese aflat înțepenit în gheața unui lac congelat 
din Caucaz şi adus aici, împachetat în zăpadă, de-a lungul 
Armeniei, Antiohiei şi Rodosului. Caligula a rămas înmărmurit 
de splendoarea ospățului şi a recunoscut că nu s-ar fi priceput 
niciodată să se îngrijească de atâtea delicii, nici dacă ar fi 
dispus de banii necesari. Băutura a fost la înălțimea 
mâncărurilor şi Caligula s-a dispus într-atâta, pe măsură ce se 
desfăşura masa, încât, socotind trecuta lui mărinimie față de 
Irod drept ceva abia vrednic de a fi luat în seamă, i-a făgăduit 
să-i dea acum orice stă în puterea lui de a da. 

— Cere-mi orice, mult iubite Iroade - i-a spus - şi va fi al 
tău. Şi i-a repetat: absolut orice. Jur pe propria-mi divinitate 
că-ți voi împlini cererea. 

Irod s-a grăbit să arate că ospăţțul acela nu-l dăduse în 
speranța de a obține vreun hatâr din partea lui Caligula. 
Caligula, a spus, făcuse pentru el mai mult decât a făcut 
vreodată orice monarh din lume pentru un supus ori aliat de- 
ai săi, în tot cursul istoriei şi al tradiției. A adăugat că se simte 
mai mult decât mulțumit; nu avea nevoie de absolut nimic 
decât de a i se îngădui să-şi arate întrucâtva recunoştinţa. 


Caligula totuşi, continuând a-şi turna din carafa de cleştar, 
stăruia: oare nu se afla ceva anume ce-şi dorea? Vreun nou 
regat oriental? Chalcis, poate, ori lturia? Un cuvânt să spună, 
şi al lui era. 

Irod vorbi: 

— Prea mărite, darnice şi divine Caligula, repet că nu doresc 
absolut nimic pentru mine. Tot ce pot nădăjdui este privilegiul 
de a te sluji. Dar mi-ai şi citit gândurile. Nimic nu scapă 
ochilor tăi uluitor de iuți şi de scrutători. Există, într-adevăr, 
ceva ce doresc să cer, un dar care nu-ți va fi însă de folos decât 
ție însuți, mărite. Răsplata mea va fi indirectă: gloria de a-ţi fi 
fost sfătuitor. 

Atunci curiozitatea lui Caligula a fost stârnită. 

— Nu-ţi fie teamă să ceri, lroade, i-a spus. N-am jurat oare 
că-ți voi împlini vrerea şi nu-s eu oare un zeu de cuvânt? 

— În acest caz, singura mea dorință, zise Irod, este să nu te 
mai gândeşti la înălțarea statuii tale în Templul din Ierusalim. 

A urmat o lungă tăcere. Eram de față eu însumi la ospățul 
acela istoric şi nu-mi reamintesc să mă fi simţit vreodată aşa 
de stingherit ori de tulburat în toată viața mea ca atunci, 
aşteptând să văd rezultatul îndrăznelii lui Irod. Oare ce putea 
face Caligula? Jurase pe propria-i divinitate, în prezenta a 
numeroşi martori, să-i împlinească cererea; pe de altă parte 
însă, cum de-ar fi putut reveni asupra hotărârii lui de a umili 
pe Dumnezeul acela al evreilor, care dintre toți dumnezeii din 
lume continua să i se împotrivească? 

În sfârşit, Caligula vorbi - blând, stăruitor, de parcă s-ar fi 
bizuit pe Irod să-l ajute a ieşi din dilemă: 

— Nu înţeleg, mult iubite prietene, cum de-ţi vine a crede că 
împlinirea acestei cereri ar putea să-mi fie de folos? 

Irod plănuise totul amănunţit mai înainte de a se fi aşezat 
măcar la masă. A răspuns cu aparentă seriozitate: 

— Pentru că, înalte Cezar, a-ţi aşeza sacra statuie în 
Templul din Ierusalim nu ar contribui întru nimic să-ți 
mărească propria glorie. O, dimpotrivă, cu totul dimpotrivă! Ai 
oare cunoştinţă despre natura statuii care este acum păstrată 


în cel mai tainic sanctuar al Templului şi despre riturile 
săvârşite în juru-i în zilele de sărbătoare? Nu? Atunci ascultă 
şi vei înțelege de îndată că ceea ce ţi s-a părut a fi vinovată 
încăpățânare din partea coreligionarilor mei nu este decât leală 
dorință de a nu-ți ofensa maiestatea. Dumnezeul evreilor, o, 
Cezar, este cineva cu totul neobişnuit. S-a spus despre el că e 
un anti-dumnezeu. Nutreşte o aversiune înveterată față de 
statui, îndeosebi față de statuile maiestuoase şi măiestrite ca, 
bunăoară, acelea ale zeilor greci. Spre a-şi simboliza ura față 
de alte divinități, a poruncit ridicarea, în sanctuarul acesta 
tainic, a unei statui reprezentând un măgar, o statuie 
grosolană, uriaşă, grotescă. Măgarul are urechi lungi, dinți cât 
toate zilele şi o ditai mătărânga şi, la fiece sărbătoare, preoții 
ultragiază statuia cu cele mai odioase excremente şi lături, iar 
pe urmă o plimbă pe-o căruță în jurul curții interioare pentru 
ca tot poporul s-o pângărească aidoma; aşa încât întregul 
Templu pute mai rău decât cloaca cea mare. Ceremonia e 
secretă. Niciunui neevreu nu-i este îngăduit a fi de față, iar 
evreii înşişi, sub sancţiunea blestemului, n-au voie să 
vorbească de ea. Pe deasupra, le este şi ruşine. Înţelegi totul 
acum, nu-i aşa? Fruntaşii evrei se tem că, dacă statuia 
domniei-tale ar fi înălțată în Templu, s-ar isca profunde 
neînțelegeri; nu cumva oamenii de rând, mânațţi de fanatismul 
lor religios, să nu o supună celor mai grave umilințe, crezând 
că-ți aduc, prin zelul lor, cinstire. Dar, precum am spus, 
discreția firească şi tăcerea sfântă ce le este impusă i-au 
împiedicat a explica bunului nostru Petronius de ce mai 
degrabă ar fi dispuşi să moară decât să-ți aducă ordinele la 
îndeplinire. Noroc însă că sunt eu aici să-ți spun ceea ce ei nu 
pot spune. Eu, unul, nu-s evreu decât dinspre partea mamei, 
aşa încât sper că destăinuirea mă va scuti de blestem. În orice 
caz, iau riscul asupră-mi de dragul tău, Cezar. 

Caligula sorbi fiece vorbă a lui Irod cu cea mai desăvârşită 
credulitate, şi până şi eu m-am lăsat pe jumătate convins de 
gravitatea lui Irod. Împăratul se mărgini să declare: 


— Dacă nătărăii aceia ar fi fost la fel de sinceri cu mine, pe 
cât ai fost tu, dragul meu, am fi fost cu toţii cruțați de o 
mulțime de supărări. Şi crezi că Petronius n-a executat încă 
ordinele mele? 

— Nădăjduiesc, spre binele tău, că nu, a răspuns Irod. 

Drept care, Caligula i-a trimis lui Petronius o scurtă 
scrisoare: 

„Dacă ai şi pus statuia mea în templu, precum am poruncit, 
las-o acolo; dar ai grijă ca ritualul să fie îndeaproape 
supravegheat de soldații romani înarmați. Dacă nu, 
demobilizează-ţi oastea şi lasă toată treaba baltă. Sfătuit fiind 
de regele Irod Agrippa, am ajuns la concluzia că templul este 
un loc cu totul nepotrivit pentru a găzdui sacra mea statuie”. 

Scrisoarea aceasta s-a încrucişat cu a lui Petronius. 
Caligula s-a înfuriat grozav de felul cum îi scrisese Petronius, 
încercând să-l facă să se răzgândească doar în temeiul unor 
considerații umanitare. l-a răspuns: 

„De vreme ce pari a prețui mita evreilor mai mult decât 
imperiala mea Voinţă, sfatul pe care ţi-l dau este să te sinucizi 
repede şi fără dureri mai înainte de a da cu tine un exemplu ce 
va îngrozi întreaga viitorime”. 

Întâmplarea a rostuit astfel lucrurile, încât scrisoarea a 
doua a sosit cu întârziere - corabia şi-a pierdut catargul cel 
mare între Rodos şi Cipru şi a rămas câteva zile scoasă din 
funcțiune: drept urmare, ştirea morții lui Caligula a sosit mai 
întâi la Cezarea. Petronius mai că voia să treacă la iudaism, 
într-atâta s-a simțit de uşurat. 

Aşa sfârşeşte prima parte a relatării vieții lui Irod Agrippa, 
dar veți afla restul pe măsură ce o voi povesti pe a mea. 


Capitolul V 


lată-ne, aşadar, ajunşi în punctul unde eram plimbat în 
jurul marii curți a palatului pe umerii a doi caporali din gardă, 
soldaţii batalionului german de gardă îmbulzindu-se în jur şi 
punându-și sulițele în slujba mea. În cele din urmă, i-am 
convins pe caporali să mă lase jos, iar pe patru germani să-mi 
aducă o lectică. Au adus-o şi m-am suit într-însa. Mi s-a spus 
că hotărâseră să mă ducă la tabăra gărzii, la celălalt capăt al 
oraşului, unde aveam să fiu apărat de orice posibilă încercare 
de asasinat. Mă pregăteam să protestez, când văzui o 
scânteiere colorată în spatele gloatei. Un braț ieşind dintr-o 
mânecă purpurie îmi făcea semne, rotindu-se într-un anume 
fel circular ce-mi reînvia amintiri de pe vremea anilor de 
şcoală. Le-am spus soldaților: 

— Mi se pare că-l văd pe regele Irod Agrippa. Dacă doreşte 
să-mi vorbească, lăsați-l de îndată să treacă. 

În momentul asasinării lui Caligula, Irod nu se afla departe. 
leşise după noi din teatru, dar, sub pretext că doreşte să-i 
ceară a interveni pentru el pe lângă Caligula, unul dintre 
conspiratori îl luase cu el. Aşa încât Irod n-a fost martor 
propriu-zis la asasinat. Cunoscându-l aşa cum cred că-l 
cunosc, sunt convins că, printr-un oarecare şiretlic, l-ar fi 
scăpat pe Caligula cu viață; iar în acea clipă, dând cu ochii de 
cadavru, îşi arătă fără pic de şovăială recunoştinţa pentru 
binefacerile din trecut. Îmbrăţişă leşul plin de sânge, aşa cum 
se afla el, şi-l purtă cu gingăşie pe propriile sale brațe până la 
palat, unde îl întinse în culcuşul imperial. Ba mai şi trimise 
după medici, ca şi cum n-ar fi fost sigur de moartea lui 
Caligula şi ar mai fi existat vreo posibilitate de vindecare. A 
ieşit apoi din palat printr-o altă poartă şi s-a înapoiat degrabă 
la teatru, unde l-a îndemnat pe Mnester, actorul, să-şi ţină 


faimosul discurs, acela prin care i-a liniştit pe agitații germani 
şi i-a împiedicat să măcelărească publicul drept răzbunare 
pentru moartea stăpânului lor. După aceea, s-a repezit înapoi 
la palat. Când a auzit acolo ce mi se întâmplase, a pătruns fără 
teamă în curte spre a vedea ce poate face în folosul meu. 
Trebuie să recunosc că, zărind surâsul strâmb al lui Irod - un 
colț al gurii tras în sus, celălalt lăsat în jos - am prins mult 
curaj. 

Primele sale cuvinte fură: 

— Felicitările mele, Cezar, pentru alegere! Fie ca să te 
bucuri îndelung de onorurile pe care soldații aceştia ți le-au 
acordat şi hărăzească-mi-se cinstea de a-ţi fi cel dintâi aliat! 

Soldații ovaționară vociferând. Apoi, apropiindu-se de mine 
şi luându-mi mâna strâns într-a sa, începu să-mi vorbească 
serios în feniciană, limbă pe care ştia că o cunosc mulțumită 
cercetărilor mele cu privire la istoria Cartaginei, dar pe care 
niciunul dintre soldaţii aflați în jur nu se putea s-o cunoască. 
Nu-mi dădu prilejul de a-l întrerupe. 

— Ascultă-mă cu atenție, Claudius. Ştiu ce simți. Ştiu că nu 
doreşti deloc să fii Împărat, dar spre binele nostru, al tuturora, 
precum şi spre binele tău, nu fi prost. Nu lăsa să-ți lunece 
printre degete ceea ce zeii ți-au dat de bună voia lor. Îmi pot 
închipui ce simți. Îți trece prin minte trăsnita idee de a remite 
Senatului puterea de îndată ce soldații te vor lăsa în pace. Asta 
ar fi curată nebunie: ar fi semnalul războiului civil. Senatul e o 
turmă de oi, dar sunt vreo trei ori patru lupi acolo care se află 
gata, în clipa în care depui puterea, să se ia la bătaie între ei 
pentru o asemenea halcă. Primul la care mă gândesc este 
Asiaticus, ca să nu mai pomenesc de Vinicius. Au făcut 
amândoi parte din conspirație, aşa încât e foarte probabil că 
nu vor ezita să întreprindă orice, de teamă să nu fie executați. 
Vinicius se şi vede Cezar, din pricina căsătoriei sale cu 
nepoată-ta Lesbia. Are s-o recheme din surghiun şi-au să 
alcătuiască o asociație puternică. De n-au să fie Asiaticus ori 
Vinicius, are să găsească altcineva, poate Vinicianus. Eşti 
singurul Împărat incontestabil pentru Roma şi armatele au să 


te urmeze fără preget. Dacă n-ai să-ți iei răspunderea din 
cauza nu ştiu cărei absurde prejudecăţi, asta are să însemne o 
nenorocire universală. Atâta-ţi spun. Gândeşte-te bine şi nu te 
pierde cu firea! S-a întors apoi către soldați şi le-a strigat: 
Romani, vă felicit şi pe voi. Mai bună alegere nici că puteaţi 
face. Noul vostru Împărat e curajos, darnic, învăţat şi drept. Vă 
puteţi încredere în el tot atât de mult pe cât v-aţi încrezut în 
gloriosul lui frate, Germanicus. Nu vă lăsați prostiți cu Senatul 
ori de către vreunul dintre ofițerii voştri superiori. Stați strâns 
uniți în jurul Împăratului Claudius şi el va sta alături de voi. 
Cel mai sigur loc pentru el este tabăra voastră. I-am dat chiar 
acum sfatul de a vă plăti cât mai bine pentru loialitatea 
voastră. 

Şi srăind aceste cuvinte, el se făcu nevăzut. 

M-au cărat în lectică spre tabăra lor, hurducându-mă din 
belşug. De îndată ce unul dintre purtători dădea semne de 
oboseală, locul lui era luat de un altul. Germanii alergau 
înainte, răcnind. Eu stăteam nemişcat, calm, dar mai cu 
desăvârşire nenorocit decât oricând vreodată în întreaga mea 
viață. În lipsa lui Irod, perspectivele păreau din nou sumbre. 
Sosisem tocmai pe Via Sacra, la picioarele Palatinului, când au 
venit în goană mesageri trimişi să ne taie drumul şi să se 
opună uzurpării tronului de către mine. Mesagerii erau doi 
„tribuni ai poporului”. (Această funcție era o relicvă din evul de 
mijloc al republicii, când tribunii apărau drepturile oamenilor 
de rând împotriva abuzurilor tiranice ale nobilimii: persoana 
lor era inviolabilă şi, chiar dacă nu aveau nicio putere 
legislativă, smulseseră de la nobili dreptul de a opune un veto 
oricărui act al Senatului care nu le-ar fi fost pe plac. Dar 
August şi cei doi urmaşi imperiali ai săi îşi luaseră şi ei titlul 
de „tribun al poporului”, cu prerogativele respective; aşa încât 
cei adevărați, deşi continuau a fi aleşi şi a îndeplini unele 
funcțiuni sub controlul Împăratului, îşi pierduseră importanţa 
lor de la început.) Era clar că Senatul alesese aceşti mesageri 
nu numai ca o indicație că întreaga Romă îi sta alături în 
acțiunea de protest întreprinsă, ci şi din pricina inviolabilității 


persoanei lor, care-i punea la adăpost de orice ostilitate din 
partea soldaților mei. 

Aceşti tribuni, pe care personal nu-i cunoşteam, n-au dat 
dovadă de cine ştie ce curaj când ne-am oprit ca să 
parlamentăm cu ei; şi nici măcar n-au cutezat să rostească 
neînduplecatul mesaj despre care am aflat mai târziu că le 
fusese încredințat. Mi s-au adresat cu „Cezar”, un titlu la care 
nu aveam niciun drept, nefiind un membru al gintei Iulia, şi 
mi-au spus foarte servil: 

— lartă-ne, Cezar, dar Senatul ţi-ar fi foarte îndatorat dacă 
ai binevoi să i te înfățişezi de îndată: e foarte doritor să-ți afle 
intențiile. 

Eu, unul, eram gata să le dau ascultare, dar soldații nu mi- 
au îngăduit-o. Ei aveau numai dispreț pentru Senat şi acum, 
că-şi aleseseră un Împărat al lor, erau hotărâți să nu-l piardă 
din ochi şi să se împotrivească oricărei încercări din partea 
Senatului fie de a restabili republica, fie de a numi un Împărat 
rival. Se auziră strigăte mânioase: „la ştergeţi-o de aici! Spuneți 
Senatului să-şi vadă de treburile lui şi noi ne vom vedea de ale 
noastre! N-avem să lăsăm ca noul nostru Împărat să fie şi el 
asasinat!” 

M-am aplecat afară din lectică şi le-am spus: 

— Prezentaţi, rogu-vă, respectuoasele mele omagii Senatului 
şi aduceţi-i la cunoştinţă că, deocamdată, nu pot da curs 
amabilei sale invitații. Am alta, cu prioritate. Sunt pe cale de a 
fi purtat de sutaşii, caporalii şi soldaţii gărzii palatului ca să 
mă bucur de ospitalitatea lor la tabăra gărzii. A jigni acest 
devotat corp ostăşesc ar fi totuna cu a-mi pierde viața. 

Aşa încât am pornit-o mai departe. „Ce mai hâtru e noul 
nostru Împărat!” urlau cu toţii. Când am ajuns în tabără, am 
fost întâmpinați cu şi mai mare entuziasm ca oricând. Divizia 
de gardă era alcătuită din douăsprezece mii de pedestraşi, fără 
a socoti cavaleria auxiliară. Acum nu numai caporalii şi sutaşii 
mă aclamau drept Împărat, ci şi căpitanii şi ofițerii superiori. 
Le-am tăiat elanul pe cât am putut, mulțumindu-le, totodată, 
pentru buna lor voință. Le-am spus că nu pot consimţi să le 


fiu Împărat, până ce nu voi fi fost numit de Senat, care deținea 
dreptul de a alege. Am fost cărat apoi pe sus la comandament, 
unde m-am pomenit tratat cu o deferenţă cu totul neobişnuită 
pentru mine, dar m-am aflat, practic vorbind, prizonier. 

Cât despre asasini, de îndată ce-i făcuseră de petrecanie lui 
Caligula şi scăpaseră de germanii care-i urmăreau (precum şi 
de slujitorii şi de scutierii lui Caligula, care şi ei alergaseră la 
locul crimei, cerând sus şi tare răzbunare), asasinii s-au 
refugiat în casa lui Vinicius, aflată nu departe de for. Acolo îi 
aşteptau comandanții celor trei batalioane urbane care erau 
singurele trupe regulate staționate la Roma, în afara pazei de 
noapte şi a gărzii imperiale. Acei comandanți nu luaseră parte 
activă la conjurație, dar făgăduiseră să-şi pună trupele la 
dispoziția Senatului de îndată ce avea să cadă ucis Caligula şi 
republica avea să fie restaurată. Cassius ceru atunci cu toată 
stăruința ca să meargă numaidecât cineva şi să ne omoare, pe 
Caesonia şi pe mine: eram rude prea apropiate ale lui Caligula 
pentru a ni se îngădui să-i supraviețuim. Un ofițer superior cu 
numele de Lupus s-a oferit voluntar pentru aducerea la 
îndeplinire a unei astfel de acţiuni; era cumnat de-al 
comandantului gărzii. El a mers la palat şi, păşind cu sabia în 
mână prin multe camere pustii, a nimerit în cele din urmă în 
iatacul imperial, unde trupul lui Caligula zăcea scăldat în 
sânge şi înfiorător, întocmai aşa cum îl depusese acolo Irod. 
Numai că, de data aceasta, Caesonia şedea pe pat ţinând în 
poală capul mortului, în vreme ce micuța Drusilla, singurul 
copil al lui Caligula, sta la picioarele ei. Când a intrat Lupus, 
Caesonia bocea: 

— Bărbate, bărbate, ar fi trebuit să asculți de sfatul meu. 
Zărind sabia lui Lupus, îşi ridică tulburată privirile şi înțelese 
că e pierdută. Îşi întinse gâtul: Loveşte precis, i-a spus. Nu mi-l 
ciopârți cum l-au ciopârțit ceilalți asasini pe al victimelor lor. 

Caesonia nu era fricoasă. Lupus lovi şi capul căzu. O 
înşfăcă apoi pe fetiță, care se repezise la el muşcându-l şi 
zgâriindu-l. O ţinu de picioare şi-o izbi cu capul de-o coloană 
de marmură, zburându-i astfel creierii. Este întotdeauna 


neplăcut să auzi de uciderea unui copil; dar cititorul trebuie să 
mă creadă pe cuvânt că, dacă ar fi cunoscut-o pe micuța 
Drusilla, răsfățata lui taică-său, ar fi jinduit şi el să facă tot 
ceea ce a făcut Lupus. 

S-a discutat o mulțime, după aceea, despre înțelesul 
cuvintelor adresate de Caesonia cadavrului, înţeles, desigur, 
ambiguu. Unii susțin că tot ceea ce voia să spună era că soțul 
său ar fi trebuit să urmeze sfatul pe care ea i-l dase: de a-l 
omori pe Cassius, ale cărui intenții le bănuia, mai înainte ca el 
să aibă timpul de a şi le aduce la îndeplinire. Cei care adoptă 
explicația aceasta sunt aceiaşi care dau pe seama Caesoniei 
vina nebuniei lui Caligula, pretinzând că ea, cea dintâi, i-a 
tulburat minţile dându-i băutura fermecată ce l-a legat de 
dânsa pentru totdeauna. Alţii cred, şi trebuie să nu vă ascund 
că sunt de acord cu dânşii, că ce voia să spună era că-l 
sfătuise pe Caligula să-şi îndulcească totuşi ceea ce îi plăcea a 
numi „neclintita rigoare” şi să se poarte mai mult ca un 
muritor milos şi cuminte. 

Lupus porni apoi în căutarea mea spre a-şi împlini până la 
capăt misiunea. Dar în răstimp strigătele „Trăiască Împăratul 
Claudius” porniseră a răsuna. A rămas cât a rămas în pragul 
sălii unde se ținea adunarea, şi când văzu cât de popular 
devenisem, îşi pierdu curajul şi o şterse pe furiş. 

În for, mulțimea zăpăcită nu se putea hotări dacă să 
răguşească ovaționând pe asasini, ori să-şi piardă răsuflarea 
cerând ca ei să fie înecați în sânge. A circulat şi zvonul că n- 
avusese loc niciun omor, că totul nu era decât o uriaşă farsă 
regizată de Caligula însuşi, care atâta aştepta doar, să-i vadă 
cum se bucură de moartea lui, spre a dezlănțui un masacru 
general. La una ca asta se gândise — se spunea - când a 
făgăduit să prezinte în seara aceea un spectacol cu desăvârşire 
nou, intitulat Moartea, distrugerea şi misterele iadului. 
Precumpănind în împrejurările pe care vi le descriu prudența, 
toți începuseră tocmai a zbiera cât mai cu loialitate: „Căutaţi-i 
pe asasini! Răzbunați moartea gloriosului nostru Cezar!”, când 
Asiaticus, fost consul, om de mare prestanță şi care se 


bucurase de toată încrederea lui Caligula, se urcă pe rostru şi 
vorbi cu glas puternic: 

— Îi căutaţi pe asasini? Îi caut şi eu. Vreau să-i felicit. Tare 
aş dori să fi dat şi eu o lovitură. Caligula a fost un netrebnic, 
iar ei au făcut o faptă măreață omorându-l. Nu fiți nătângi, 
bărbați romani! Toţi l-aţi urât pe Caligula, şi acum, că a murit, 
o să puteți din nou respira uşurați. Mergeţi cu toții acasă şi 
sărbătoriți-i moartea cu vin şi cântece! 

Trei ori patru companii de trupe urbane se aflau în imediata 
apropiere şi Asiaticus li se adresă: 

— Ne bizuim pe voi, oşteni, să păstraţi ordinea. Senatul este 
din nou organul suprem al statului. Din nou suntem o 
republică. Daţi ascultare ordinelor Senatului şi vă dau 
cuvântul meu că fiecare dintre voi va fi mult mai bogat când 
lucrurile se vor fi rânduit reintrând în matca lor. Trebuie să 
împiedicăm prădăciunile şi răscoalele. Orice atentat împotriva 
vieții şi bunurilor cetățenilor va fi pedepsit cu moartea. 

Aşa încât mulțimea a schimbat pe loc tonul şi a început să-i 
aclame pe asasini, precum şi Senatul şi pe Asiaticus însuşi. 

De la reşedinţa lui Vinicius, toți conjuraţii care făceau parte 
din Senat s-au îndreptat spre sala de şedinţe a acestuia, unde 
consulii convocaseră în grabă o întrunire: atunci sosi Lupus — 
care coborâse alergând Dealul Palatin - cu ştirea că fusesem 
proclamat Împărat de garda palatului şi că eram purtat pe sus 
la tabăra gărzii. Şi-aşa mi-au trimis un mesaj de amenințare 
prin doi tribuni ai poporului, pe care i-au urcat pe cai de 
cavalerie, cerându-le să mă ajungă din urmă. Aveau să-mi 
predea mesajul, ca şi cum ar fi venit din partea plenului 
Senatului. Am arătat mai sus cum, atunci când s-a trecut la 
fapte, amenințarea şi-a pierdut mult din forță. Ceilalți 
conjurați, ofițerii din gardă, conduşi de Cassius, au pus apoi 
mâna pe cetatea de pe Dealul Capitolin, înțesând-o cu oamenii 
unuia din batalioanele Urbei. 

Aş fi dorit să fiu martorul ocular al acelei istorice şedinţe a 
Senatului, la care s-au îmbulzit nu numai toți senatorii, ci şi 
un mare număr de cavaleri şi alții care nu aveau ce căuta 


acolo. De îndată ce le parveni ştirea cuceririi citadelei, au 
părăsit cu toţii sala de şedinţe şi au trecut în templul lui 
Jupiter, din apropiere, socotindu-se mai în siguranță acolo. 
Dar pretextul pe care l-au invocat era că, denumirea oficială a 
clădirii Senatului fiind aceea de „edificiul iulian”, oamenii liberi 
nu se puteau întruni într-un loc dedicat dinastiei de a cărei 
tiranie scăpaseră acum într-un atât de norocit chip. După ce s- 
au instalat în largul lor în noua reşedinţă, ei au început a vorbi 
toți dintr-odată. Unii senatori cereau zor nevoie ca amintirea 
cezarilor să fie cu desăvârşire desființată, statuile lor dărâmate 
şi templele lor distruse. Consulii însă s-au ridicat în picioare şi 
au cerut să fie păstrate liniştea şi ordinea. „Pe rând, domnilor 
şi cinstiți senatori - au rostit — pe rând.” Şi pe un senator 
numit Sentius l-au rugat să țină un discurs, deoarece Sentius 
avea mereu câte unul gata pregătit în minte şi era un orator cu 
glas puternic, înzestrat cu darul convingerii. Sperau că, de 
îndată ce careva începe să vorbească disciplinat, în loc de a se 
face schimb de strigăte răzlețe, felicitări şi controverse între 
vecini, Senatul va trece la treburi serioase. 

Sentius înălță glas. 

— Domnilor şi cinstiți senatori - zise - e aproape de 
necrezut! Vă dați oare seama că suntem, în sfârşit, liberi, că 
nu mai suntem robi ai nebuniei unui tiran? O, sper şi cred că 
inimile domniilor voastre bat la fel de tare şi de semeț ca a 
mea, deşi, cât timp va dura această binecuvântată stare, cine 
ar putea oare îndrăzni să prorocească? Oricum, să ne bucurăm 
de ea cât putem şi să fim fericiți. Au trecut aproape o sută de 
ani de când se putea vesti în acest străvechi şi măreț oraş: 
„Suntem liberi”; de aceea nici domniile voastre, nici eu nu ne 
putem aminti ce trebuie să fi resimţit cei care pe vremuri 
puteau rosti aceste minunate cuvinte, dar sigur este că în clipa 
de față sufletul meu pluteşte tot atât de lin ca un dop de plută 
pe apă. Cât de fericiți sunt moşnegii slăbiți de bătrâneţe care la 
capătul unei lungi vieți de robie pot, în sfârşit, să-şi dea astăzi 
ultima suflare cu dulcile cuvinte „Suntem liberi” pe buze! Şi cât 
de instructiv e şi pentru tineri, care cunosc libertatea doar 


cum ar cunoaşte un cuvânt, să ştie ce înseamnă când aud 
cum se înalță voiosul strigăt universal: „Suntem liberi!” Dar, 
venerabili şi iluştri domni senatori, se cuvine să ne reamintim 
că numai virtutea poate menține libertatea. Nenorocirea 
tiraniei este că stăvileşte virtutea. Tirania te învață a fi 
linguşitor şi laş. Sub tiranie suntem ca paiele în bătaia 
vântului bunului plac. Primul dintre tiranii noştri a fost Iuliu 
Cezar. Începând cu domnia lui, n-a existat năpastă care să nu 
se fi abătut asupra noastră. Căci de la Iuliu încoace calitatea 
împăraților aleşi să ne stăpânească a descrescut neîncetat. 
Fiecare şi-a numit drept urmaş pe câte cineva niţel mai rău 
decât el însuşi. Împărații aceştia au urât virtutea din toată 
inima lor şi cu o ură neîmpăcată. Cel mai cumplit dintre toți a 
fost acest Gaius Caligula, rătăci-i-ar duhul prin locuri de 
suferință! Duşman atât al zeilor, cât şi al oamenilor. Odată ce 
un tiran nedreptățeşte pe-un om, omul acela este bănuit a-i 
purta pică, măcar de n-o vădeşte defel. I se înscenează un 
proces penal şi e condamnat fără speranţă de îndurare. Aşa s- 
a întâmplat cu propriul meu cumnat, un prea cinstit şi vrednic 
de laudă cavaler. Acum însă, repet, suntem liberi. Acum nu 
mai suntem răspunzători decât unii față de alții. Odată mai 
mult în adunarea aceasta vor răsuna sloboda discuţie şi libera 
vorbire. S-o recunoaştem, am fost laşi, am trăit ca sclavii, am 
aflat de groaznicele năpaste care se abăteau asupra vecinilor 
noştri, dar atâta vreme cât nu ne-au atins, am rămas muţi. 
Propun, domnilor senatori, să acordăm tiranicizilor şi, în 
special, lui Cassius Chaerea, care a fost sufletul acestei întregi 
acțiuni eroice, cele mai mari onoruri de care dispunem. 
Numele lui Cassius caută să fie proslăvit chiar mai mult decât 
acela al lui Brutus, care l-a ucis pe Iuliu Cezar, ori decât al 
omonimului său, celălalt Cassius, care a stat alături de Brutus 
şi care a lovit şi el o dată; căci Brutus şi Cassius, prin acțiunea 
lor, au dezlănțuit un război civil care a dus țara la cele mai 
teribile înjosiri şi suferințe. În vreme ce acțiunea lui Cassius 
Chaerea nu poate duce la astfel de calamități. Ca un adevărat 
roman, el s-a pus la dispoziția Senatului şi ne-a adus în dar 


preţioasa libertate ce ne-a fost atâta vreme, vai, atâta vreme, 
tăgăduită. 

Cuvântarea aceasta copilăroasă i-a fost aplaudată 
tumultuos. 

Nu ştiu cum de s-a făcut că nimeni nu şi-a amintit că 
Sentius fusese unul dintre cei mai cu faimă lingugşitori ai lui 
Caligula, ba că-şi şi câştigase porecla de „Căţeluşul taichii”. 
Dar senatorul care şedea alături de el observă deodată că 
purta pe deget un inel de aur cu un medalion enorm: portretul 
lui Caligula pe sticlă colorată. Senatorul acesta era şi el unul 
dintre foştii „cățeluşi ai taichii”, adică ai lui Caligula, dar vrând 
să facă exces de puritate republicană, a smuls inelul din 
degetul lui Sentius şi l-a azvârlii pe jos. S-au năpustit cu toţii 
să-l facă țăndări sub tălpile picioarelor. Scena aceasta 
doveditoare de atâta energie a fost întreruptă de intrarea lui 
Cassius Chaerea. Era însoțit de Aquila, de „Tigrul”, de alți doi 
ofițeri din gardă care se număraseră printre asasini şi de 
Lupus. Intrând în Senat, Cassius n-a catadicsit să-şi arunce 
măcar o privire asupra băncilor înțesate cu senatorii şi 
cavalerii care-l aclamau, ci s-a dus drept la cei doi consuli, 
salutând: 

— Care-i parola astăzi? i-a întrebat. 

În culmea fericirii, senatorii simțeau că-şi trăiesc cele mai 
frumoase clipe ale vieții. În timpul republicii, consulii 
exercitaseră împreună comandamentul suprem al armatei, 
afară de cazul când se întâmpla să fi fost numit un dictator 
care avea prioritate față de ei; dar trecuseră optzeci de ani de 
când ei nu mai dăduseră parola zilei. Consulul mai vârstnic, 
încă unul din specia „cățeluşilor taichii”, îi răspunse cu ifos: 

— Parola, tribune al cohortei pretoriene, e libertate. 

Au trebuit să treacă zece minute până ce ovaţiile s-au potolit 
îndeajuns pentru ca vocea consulului să poată fi iarăşi auzită. 
Atunci s-a ridicat în picioare, oarecum tulburat, să anunţe 
întoarcerea  solilor care-mi fuseseră trimişi în numele 
Senatului: raportau că mă declarasem a nu fi în stare să dau 
curs convocării lor, explicându-le că mă aflam dus cu forța la 


tabăra gărzii. Ştirea stârni consternare şi confuzie pe toate 
băncile; a urmat o dezbatere furtunoasă, la sfârşitul căreia 
prietenul meu Vitellius a propus să fie chemat regele Irod 
Agrippa. Irod, fiind străin, dar strâns legat de cercurile politice 
din Roma şi fiind şi un om care se bucura de mare faimă atât 
în răsărit, cât şi în apus, s-ar putea ca el să dea un sfat 
oportun. Careva susținu propunerea lui Vitellius, arătând că 
marea influență pe care o exercita Irod asupră-mi era bine 
cunoscută, că-l ştiau respectat de garda imperială şi că, 
totodată, avusese mereu simțăminte frumoase față de Senat, în 
rândurile căruia număra mulți prieteni. Aşa că trimiseră un 
sol pentru a-l ruga pe Irod să se prezinte cât mai repede cu 
putință. Îmi vine a crede că Irod însuşi a ticluit această 
invitație, dar iată că nu pot fi sigur. Oricum ar fi fost, el nu s-a 
arătat nici prea zorit a merge şi nici prea hotărât în a nu 
merge. Aflându-se în iatacul său, a trimis un servitor jos să-i 
comunice solului că va fi gata în câteva minute, dar că pe 
moment ruga să fie scuzat deoarece se afla încă în ținută de 
casă. A coborât în cele din urmă, mirosind foarte tare a un 
anume parfum oriental numit paciuli, pricină a unei glume 
permanente la palat: era presupus a exercita un efect irezistibil 
asupra Chiprianei. Caligula, ori de câte ori îl adulmeca la Irod, 
strâmba vizibil din nas şi spunea: 

— Mă, Iroade, soț model ce eşti! Cum îți mai etalezi secretele 
maritale! 

Irod, înțelegeți, nu voia să se ştie că petrecuse atâta timp pe 
Dealul Palatin ori să se poată bănui că se declarase pentru 
vreuna dintre părți. leşise de fapt din palat în straie de 
servitor, se pierduse prin mulțimea din piață şi sosise acasă 
doar câteva clipe înainte de a veni solul să-l caute. A folosit 
parfumul drept alibi, şi se pare că alibiul i-a fost luat drept 
bun. Când a pătruns în templul lui Jupiter, consulii i-au 
explicat situaţia, iar el s-a prefăcut mirat auzind că am fost 
proclamat Împărat. Irod arătă pe larg că înţelege să adopte o 
atitudine de strictă neutralitate în materie de politică internă a 
Urbei. El, unul, nu era decât un rege aliat şi un prieten 


credincios al Romei, şi aşa avea de gând să rămână, cu voia 
domniilor lor, oricare ar fi guvernul. 

— Totuşi, adăugă, de vreme ce păreți a avea nevoie de sfatul 
meu, sunt gata să vă vorbesc deschis. 

— Forma republicană de guvernământ îmi pare a fi, în unele 
împrejurări, un lucru vrednic de cel mai profund respect. Şi-aş 
spune acelaşi lucru despre o monarhie blajină. Nimeni, după a 
mea părere, nu poate declara în mod categoric că una dintre 
aceste forme este mai bună în principiu decât cealaltă. 
Oportunitatea fiecăreia depinde de firea poporului, de 
capacitatea conducătorului ori a conducătorilor, de întinderea 
geografică a statului, şi aşa mai departe. O singură regulă 
generală poate fi stabilită, şi ea este următoarea: niciun om cu 
mintea întreagă n-ar da nici cât negrul sub unghie (şi aici schiță 
un gest depreciativ cu degetele) pentru orice guvern, fie el 
democratic, plutocratic, aristocratic sau autocratic, dacă nu se 
poate bizui pe sprijinul leal al forțelor armate din statul unde 
pretinde că e stăpân. Aşa încât, domnilor şi cinstiți senatori, 
înainte de a începe să vă dau vreun sfat practic, trebuie să pun 
luminățţiilor voastre o întrebare: AVEȚI ARMATA DE PARTEA DOMNIEI 
VOASTRE? 

Răspunsul i-l dădu Vinicius, sărind de la locul său. 

— Rege Irod - strigă el — batalioanele urbane sunt leale până 
la cel din urmă soldat. Pe cei trei comandanți ai acestor 
batalioane îi pot vedea chiar aici, printre noi, în seara aceasta. 
Avem şi mari depozite de arme, şi vaste rezerve băneşti pentru 
a plăti orice alte armate s-ar dovedi necesar ca să recrutăm. Şi 
sunt mulți aici printre noi care am putea înrola câte două 
companii din rândurile propriilor noştri sclavi şi cărora 
bucuros le-am da libertatea dacă ei se declară dispuşi să lupte 
pentru republică. 

Irod îşi acoperi ostentativ gura, pentru ca să se vadă că se 
străduieşte să nu râdă. 

— Iubite şi slăvite prietene Vinicius - zise - sfatul meu este 
ca nu care cumva să încercați! Oare cum crezi că au să arate 
toți aprozii, şi brutarii, şi băieşii domniilor voastre în fața 


regimentelor de gardă, cele mai bune trupe ale imperiului? Mă 
refer la unitățile de gardă, pentru că, dacă ele ar fi fost de 
partea Senatului, desigur că mi-aţi fi vorbit de ele. Dacă 
socotiți că puteţi preface un sclav în soldat legându-i o platoşă 
de piept, punându-i o lance în mână şi atârnându-i o sabie de 
brâu, iar apoi spunându-i: Hai, luptă, flăcăule! Ei bine, eu v-o 
repet: să nu care cumva să încercaţi! Apoi se adresă din nou 
plenului Senatului: Luminăţiile voastre îmi spuneți că trupele 
de gardă l-au aclamat drept Împărat pe amicul meu Tiberius 
Claudius Drusus Nero Germanicus, fostul consul, dar fără a vă 
cere mai întâi domniilor voastre consimțământul. Şi nu m-ar 
mira ca, într-adevăr, garda să se fi dovedit prea puțin dispusă 
de a-i da voie să se supună convocării pe care i-ați trimis-o. 
Dar înțeleg că mesajul ce i l-aţi trimis nu a fost expresia 
tuturor luminăţiilor voastre în calitate de corp constituit, ci 
doar a unui grupuleț neoficial de vreo doi ori trei senatori; şi, 
de asemenea, înțeleg că doar un pâlc de soldați înfierbântați, 
lipsă fiind vreun ofițer, se afla în jurul lui Tiberius Claudius 
când i-a fost trimis mesajul. Poate că, dacă i s-ar trimite o 
nouă solie, oficial împuternicită, ofițerii din tabăra gărzii l-ar 
sfătui s-o trateze cu respectul cuvenit şi, totodată, ar pune 
capăt indisciplinei oamenilor aflați sub comanda lor. Îmi 
permit să propun ca tribunii, aceiaşi doi tribuni ai poporului, 
să fie din nou trimişi, iar eu mă declar gata, dacă doriți să-i 
însoțesc şi să-mi alătur glasul de al lor; în mod cu totul 
dezinteresat, se-nțelege. Socot că am destulă influență asupra 
amicului meu Tiberius Claudius, pe care-l cunosc din copilărie 
- am învățat amândoi cu acelaşi venerabil preceptor —, că sunt 
în relaţii îndeajuns de bune cu ofițerii din tabără -— se întâmplă 
să fiu deseori poftit să iau masa cu ei la popotă - şi că, 
îngăduiască-mi luminăţiile voastre s-o spun, mă preocupă 
suficient de mult apriga dorință de a mă bucura de o bună 
părere din partea acestei înalte adunări pentru a fi în măsură 
să aranjez lucrurile spre deplina mulțumire a tuturor părților 
interesate. 


Aşa încât, pe la orele patru ale acelei după-amiezi, în vreme 
ce-mi luam îndelung amânatul prânz la popota ofițerilor 
superiori din tabăra gărzii — orice mişcare a mea fiind pe tăcute 
şi îndeaproape, deşi respectuos, urmărită de comeseni - veni 
un căpitan purtător al ştirii că sosise o delegație din partea 
Senatului şi că regele Irod Agrippa, aflat şi el de față, dorea să- 
mi vorbească mai întâi în particular. 

— Pofteşte-l pe regele Irod aici, spuse ofițerul superior cel 
mai vechi în grad. Ne este prieten. 

Irod intră de îndată. Se adresă fiecărui ofițer pe nume şi-i 
bătu pe câțiva pe spate; apoi se îndreptă spre mine şi mă 
salută în modul cel mai regulamentar. 

— Pot să-ți vorbesc între patru ochi, Cezar? m-a întrebat el, 
zâmbind. 

M-am simţit stingherit auzind că mi se spune Cezar şi i-am 
cerut să-mi zică pe nume. 

— Ei bine, dacă tu nu eşti Cezar, mă întreb cine o fi?! mi-o 
întoarse Irod şi întreaga sală izbucni în râs odată cu el. Făcu 
stânga-mprejur şi vorbi celor de față: Vitejii mei prieteni — le 
zise — vă mulțumesc. Dar dacă ați fi luat parte la şedinţa de azi 
după-amiază a Senatului, ați fi avut într-adevăr de ce râde. N- 
am văzut de când sunt o asemenea gloată de entuziaşti scoşi 
din minți. Ştiţi ce cred ei? Cred, pur şi simplu, că au să 
stârnească un război civil şi că au să vă provoace pe voi, 
trupele de gardă, la o bătălie în câmp deschis, neavând niciun 
alt sprijin decât batalioanele urbane şi poate un paznic de 
noapte ori doi şi pe propriii lor sclavi de casă costumațţi în 
ostaşi sub comanda gladiatorilor din amfiteatru! Grozav, nu? 
La urma urmei, ce am venit să-i spun Împăratului o pot spune 
în prezența voastră, a tuturor. l-au trimis acum o delegație de 
tribuni ai poporului deoarece, vedeţi, nu se află măcar unul 
dintre ei toți care să îndrăznească a veni personal aici. I se va 
cere Împăratului să se supună autorității Senatului, iar dacă 
n-o va face, atunci, mă rog dumneavoastră, au să-l silească. 
Ei, ce ziceți de asta? Am venit odată cu ei, după ce am făgăduit 
Senatului să-l sfătuiesc pe Împărat, în cuvinte puţine şi-n chip 


dezinteresat. lar acum am de gând să-mi țin promisiunea. 
Făcu din nou stânga-mprejur şi mi se adresă mie: Cezar, sfatul 
meu e: fii necruţător cu ei! Striveşte viermii şi vezi-i cum se 
zvârcolesc. 

I-am răspuns bățos: 

— Rege Irod, prietene, pari să uiţi că sunt roman şi că până 
şi puterile unui Împărat depind, din punct de vedere 
constituțional, de Senat. Dacă Senatul îmi trimite un mesaj 
căruia mă aflu în măsură de a-i răspunde politicos şi supus, 
nu voi pierde prilejul de a o face. 

— Fă cum pofteşti, mi-a răspuns Irod, ridicând din umeri, 
dar ei n-au să se poarte mai frumos cu tine din pricina asta. 
Din punct de vedere constituțional, ai spus? Trebuie, desigur, 
să mă plec în fața autorităţii tale superioare de specialist în 
problemele antichităţii, dar mai are cuvântul „constituție” 
vreun sens practic în zilele noastre? 

Cei doi tribuni ai poporului au fost apoi poftiți să intre. Au 
repetat ceea ce Senatul îi însărcinase să-mi spună, sub forma 
unui duet mecanic şi neconvingător. Mi se cerea să nu 
săvârşesc nimic cu violență, ci să mă supun fără şovăire 
autorității Senatului. Mi se reaminteau primejdiile din care şi 
ei, şi eu scăpaserăm sub domnia răposatului Împărat şi eram 
rugat să nu întreprind nimic din tot ceea ce ar putea fi pricina 
a noi nenorociri obşteşti. 

Fraza cu primejdiile din care şi ei, şi eu scăpaserăm sub 
Caligula a fost repetată de trei ori în total, deoarece mai întâi a 
făcut o greşeală întâiul dintre cei doi tribuni, apoi celălalt i-a 
sărit în ajutor, şi atunci primul a reluat totul de la început. Le- 
am spus, niţel înțepat: 

— Da, versul acesta l-am mai auzit, cred, şi am citat 
refrenul homeric ce apare atât de des în Odiseea:...plini de jale 


De pierderea iubiţilor tovarăşi, 


Dar mulțumiți că noi scăparăm teferi.4 


Irod a rămas încântat. A repetat pe-un ton comic: „Dar 
mulțumiți că noi scăparăm teferi” şi apoi le-a şoptit ofițerilor: 

— Aici e buba. Singurul lucru de care le pasă este să-şi 
salveze propriile lor piei împuțite. 

Tribunii poporului se zăpăciră de tot şi continuară, ca o 
pereche de rațe, a-şi clămpăni în auzul urechilor noastre restul 
mesajului. Dacă aş fi dispus să renunţ la puterea supremă ce- 
mi fusese încredințată pe cale neconstituțională, spuneau ei, 
Senatul făgăduia să-mi voteze cele mai înalte onoruri pe care le 
poate acorda un popor liber. Dar trebuia să mă predau 
necondiționat în mâinile lor. Dacă însă aveam să acționez 
nesăbuit şi să refuz de a mă înfățişa în fața Senatului, voi avea 
forțele armate ale Urbei împotrivă-mi şi, odată prins, va trebui 
să nu mă aştept la vreo îndurare. 

Ofițerii se îmbulziră în jurul celor doi tribuni, cu priviri aşa 
de amenințătoare şi cu nişte atari aspre bodogăniri, încât bieții 
se şi grăbiră a lămuri că, în ce îi priveşte, ei nu fac decât să 
repete întocmai ceea ce le fusese pus în gură de către Senat şi 
că, personal, doresc a mă asigura că, după a lor părere, eu 
sunt singura persoană potrivită să cârmuiesc imperiul. Ne mai 
cerură să nu pierdem din vedere că, atât în calitate de trimişi 
ai Senatului, cât şi de tribuni ai poporului erau inviolabili şi, 
prin urmare, să nu le aducem nicio vătămare. După care au 
adăugat: 

— Iar consulii ne-au mai încredințat în taină şi un al doilea 
mesaj pe care urma să-l transmitem domniei tale, în caz că 
primul nu ţi-ar fi pe plac. 

Mă minunai ce-ar putea oare conține cel de-al doilea mesaj. 

— Cezar, mi-au răspuns, am primit instrucţiuni să-ți 
aducem la cunoştinţă că, dacă doreşti cu tot dinadinsul 


+ Homer, Odiseea, traducere de George Murnu, Ed. Univers, Bucureşti, 
1979, p. 349. 


monarhia, atunci trebuie s-o primeşti ca pe un dar al Sena- 
tului, iar nu ca din partea trupelor de gardă. 

Ceea ce mă făcu să râd cu poftă; de când cu uciderea lui 
Caligula, nu prinsesem nici măcar a zâmbi. I-am întrebat: 

— Asta-i totul? Ori mai există şi un al treilea mesaj, în caz 
că nu-mi este al doilea pe plac? 

— Nu, Cezar, nu mai există nimic altceva, mi-au răspuns ei, 
smeriți. 

— Ei, bine, le-am răspuns, încă foarte înveselit, spuneți 
senatorilor că nu-i condamn pentru că nu mai vor alt Împărat. 
Ultimului i-a cam lipsit darul de a se face iubit de supuşii săi. 
Dar, pe de altă parte, garda imperială stăruie să mă facă 
Împărat, iar ofițerii mi-au şi jurat credință şi m-au silit să 
accept, aşa încât ce pot eu face? Puteţi transmite Senatului 
respectuoasele mele omagii şi să-l asiguraţi că nu voi săvârşi 
nimic neconstituțional - aici aruncai o privire sfidătoare lui 
Irod —, Senatul putând fi încredinţat că nu-l voi dezamăgi. Îi 
recunosc autoritatea, dar totodată îi readuc aminte că nu sunt 
în măsură a mă putea împotrivi dorințelor sfetnicilor mei 
militari. 

Şi-aşa, tribunii s-au retras, bucuroşi nevoie mare că 
scăpaseră teferi. 

Irod îmi spuse: 

— Toate-s bune, dar ai fi procedat mult mai bine dacă le 
vorbeai cu fermitate, precum ţi-am propus. Nu faci decât să 
lungeşti lucrurile. 

După plecarea lui Irod, ofițerii mi-au comunicat că se 
aşteptau să plătesc fiecărui soldat din gardă câte una sută 
cincizeci de galbeni drept gratilicație cu prilejul înălțării la 
tron, iar fiecărui căpitan câte cinci sute de galbeni. Cât despre 
ce urma să le dau ofițerilor superiori, puteam proceda după a 
mea bunăvoință. 

— Aţi fi mulțumiți cu zece mii de cap de om? am glumit. 

Ne-am învoit la două mii şi apoi mi-au cerut să numesc pe 
unul dintre ei în locul comandantului lui Caligula, care luase 


parte la conspirație şi, de bună seamă, asista acum la şedinţa 
Senatului. 

— Alegeți-l voi pe care-l vreţi, le-am spus nepăsător. 

Şi aşa l-au ales pe ofițerul superior cel mai vechi în grad, al 
cărui nume era Rufrius Pollius. A trebuit apoi să ies şi, de pe 
estrada tribunalului, să aduc la cunoştinţa generală hotărârea 
cu privire la gratificație; am primit, de asemenea, jurământul 
de credință al fiecărei companii pe rând. Mi s-a cerut să anunț, 
de asemenea, că aceeaşi gratificație va fi plătită legiunilor 
staționate pe Rin, în Balcani, în Siria, în Africa şi în toate 
celelalte părți ale imperiului. M-am învoit cu atât mai mult cu 
cât ştiam că există restanţe de solde neplătite pretutindeni, cu 
excepţia trupelor de pe Rin, pe care Caligula le plătise cu banii 
furaţi de la francezi. Depunerea jurământului de credință a 
durat ceasuri întregi, căci fiecare soldat trebuia să repete 
jurământul şi erau douăsprezece mii cu toții. Apoi au venit şi 
soldații din serviciul de pază al Urbei şi au cerut să procedeze 
la fel, şi apoi au mai sosit buluc de la Ostia şi marinarii flotei 
imperiale. S-ar fi zis că n-are să se mai sfârşească niciodată. 

Când Senatul primi mesajul meu, şedinţa sa fu suspendată 
până la miezul nopții. Moţiunea de amânare a fost propusă de 
Sentius şi sprijinită de senatorul care-i smulsese inelul de pe 
deget. De îndată ce ea fu votată, au dat cu toţii năvală afară şi 
s-au întors pe la casele lor, unde şi-au împachetat de zor 
câteva catrafuse şi au plecat din oraş pe la moşii: îşi dădeau 
limpede seama că se află în nesiguranță. Veni miezul nopții şi 
şedinţa fu reluată, dar cât de puţini erau cei prezenți acum! 
Abia dacă puteai număra o sută de senatori şi chiar şi pe aceia 
îi scutura panica. Ofițerii batalioanelor urbane se găseau şi ei 
de față şi, îndată după începerea dezbaterilor, au cerut-o pe 
şleau Senatului să le dea un Împărat. Aceasta era singura 
nădejde pentru Urbe, au spus ei. 

Irod avusese deplină dreptate: cel care se oferi cel dintâi ca 
Împărat a fost Vinicius. Părea să aibă un oarecare număr de 
susținători - inclusiv văru-său Vinicianus, cel cu mutră de 
şobolan —, dar nu prea mulți, şi consulii l-au luat peste picior. 


Nici măcar n-au supus plenului adunării moţiunea prin care i 
se oferea tronul. După cum mai prevăzuse Irod, Asiaticus se 
prezentă şi el drept candidat. Însă Vinicius se ridică în picioare 
şi întrebă dacă vreunul dintre cei prezenţi ia propunerea în 
serios. Urmă o altercaţie şi-un schimb de lovituri. Vinicianus 
s-a ales cu o curgere de sânge din nas şi a fost nevoit să stea 
culcat până i s-a oprit. Consulii au restabilit anevoie ordinea. 
Apoi veni ştirea că soldații din serviciul de pază şi marinarii se 
alăturaseră gărzii la tabără - ca şi gladiatorii, de altfel (uitasem 
să-i menționez pe gladiatori); astfel încât Vinicius şi Asiaticus 
şi-au retras amândoi candidatura. Nu şi-a mai depus-o nimeni 
altcineva. După ridicarea şedinţei, plenul s-a risipit pâlcuri- 
pâlcuri; îşi vorbeau unul altuia cu teamă şi în şoapte. Către 
zori au intrat în templu Cassius Chaerea, Aquila, Lupus şi 
Tigrul. Cassius încercă să vorbească. A început prin a se referi 
la minunata restaurare a republicii. Drept care se auziră 
vociferări din partea ofițerilor batalioanelor urbane. 

— Las-o moartă cu republica! Am hotărât chiar acum să 
alegem un Împărat, şi dacă nu ne oferă consulii unul cât mai 
degrabă, ba încă pe unul bun, apoi chiar că nu mai dau ochii 
cu noi. Ne ducem la tabără şi ne alăturăm lui Claudius. 

Unul dintre consuli vorbi nervos, uitându-se la Cassius ca 
spre a-i cere ajutorul: 

— Da, încă nu ne-am pus cu totul de acord asupra numirii 
unui Împărat. Ultima noastră rezoluție, votată în unanimitate, 
prevedea restaurarea republicii. Cassius nu l-a omorât pe 
Caligula numai pentru o simplă schimbare de Împărat, aşa-i 
Cassius?, ci pentru că voia să ne redea vechile libertăți. 

Cassius, alb de mânie, sări în picioare şi exclamă: 

— Romani, eu, unul, refuz să tolerez un alt Împărat. Dacă 
ar fi ales un alt Împărat, n-aş şovăi să procedez şi cu el aşa 
cum am procedat cu Gaius Caligula. 

— Nu vorbi prostii, i-au întors-o ofițerii urbani. N-are să ne 
dăuneze câtuşi de puţin să avem un Împărat, dacă-i bun. Am 
dus-o cu toţii cât se poate de bine sub August. 

Cassius, atunci: 


— Am să vă dau eu, dacă-i vorba pe-aşa, un Împărat bun, 
de-mi făgăduiți să-mi aduceți încuviințarea din gura lui; vi-l 
dau pe Eutychus. 

Vă reamintiți poate că Eutychus era unul dintre „cercetaşii” 
lui Caligula. Era şi cel mai bun surugiu din Roma şi conducea 
carul pentru partida Verde-prăzuliu din circ. Cassius le trezea 
amintirea corvezilor impuse de Caligula trupelor urbane în 
propriu-i folos, precum construirea de grajduri pentru caii lui 
de curse şi curățirea acestora atunci când grajdurile îşi 
adăposteau obişnuiţii locatari, sub aroganta şi plina de 
pretenții supraveghere a lui Eutychus. 

— Presupun că vă va face plăcere să staţi în genunchi şi să 
frecați bălegarul de pe duşumeaua grajdului la porunca 
surugiului favorit al unui Împărat! 

Careva dintre ofițeri îl luă în zeflemea: 

— Îi tot dai zor cu vorbe mari, Cassius, dar ţi-e totuşi frică 
de Claudius. Recunoaşte-o. 

— Mie, să-mi fie mie frică de Claudius? răcni Cassius. Dacă 
Senatul mi-ar cere să merg la tabără să aduc pe sus țeasta lui 
Claudius, aş face-o bucuros. Nu vă pot înțelege, oameni buni. 
Sunt uluit că, după ce aţi fost cârmuiți patru ani de un nebun, 
vă declarați gata să încredințați puterea unui idiot. 

Dar Cassius nu i-a putut convinge pe ofițeri. Ei au părăsit 
Senatul fără a mai rosti un cuvânt, şi-au adunat oamenii în for 
în jurul stegarilor de companii şi au pornit-o spre tabără 
pentru a-mi depune jurământul de credință. Senatul, ori ceea 
ce mai rămânea din Senat, se afla acum singur şi fără de 
apărare. Fiecare, mi s-a povestit, a început să-i facă reproşuri 
vecinului său, orice aşa zis devotament față de cauza 
republicii, acum pe ducă, pierind ca prin minune. Dacă unul 
singur dintre ei ar fi dovedit curaj, tot ar fi însemnat ceva: mi- 
ar fi fost, poate, mai puţin ruşine de țara mea. Mă îndoiam de 
multă vreme asupra veracității unora dintre legendele vechii 
Rome relatate de istoricul Titus Livius şi, auzind de scena 
aceasta din Senat, am început să mă îndoiesc până şi de 
pasajul meu preferat, cel care descria tăria sufletească a 


senatorilor din vechime după înfrângerea de pe râul Allia, când 
celții înaintau asupra Urbei şi când orice nădejde de a-i mai 
apăra zidurile pierise. Titus Livius ne povesteşte cum tinerii în 
vârstă de a purta armele s-au retras, împreună cu soțiile şi 
copiii lor, în cetatea oraşului, unde depozitaseră o cantitate de 
muniții şi provizii, hotărâți să reziste până la capăt. Bătrânii 
însă, care n-ar fi reprezentat decât un balast pentru cei 
asediați, au rămas pe dinafară, aşteptând moartea; ei şi-au 
îmbrăcat veşmintele senatoriale şi s-au aşezat pe jilțurile lor 
ceremoniale în tindele caselor, strângând cu putere în mâini 
toiagele de fildeş — simbol al dregătoriei deținute. Când eram 
copil, bătrânul Athenodor m-a pus să învăţ pe de rost toate 
acestea şi eu nu le-am mai uitat. 


„În faţa caselor ferecate ale plebeienilor şi a atriilor deschise 
ale mărimilor, galii se codeau mai mult să năvălească în cele 
deschise decât în cele închise. Priveau cu un soi de evlavie la 
bărbaţii care şedeau în vestibulul caselor şi care, nu numai 
prin podoabele şi prin ţinuta lor falnică şi supraomenească, 
dar chiar şi prin măreţia înfățișării şi a chipului lor, li se 
păreau asemenea zeilor. Stăteau în picioare şi priveau la dânşii 
ca la nişte idoli, până când, zice-se, un gal se apucă să-l 
mângâie încetişor pe barba lungă, cum se purta pe atunci, pe 
unul dintr-înşii, pe Marcus Papirius, care-l plesni în cap cu 
bastonul său de fildeş. Admiraţia conduse la pasiune şi Marcus 
Papirius fu primul patrician care-şi găsi sfârşitul. Ceilalți fură 
şi ei ucişi în jilțurile lor.”5 
Desigur că Titus Livius a fost un scriitor de seamă. Ela 

scris pentru a-i îmboldi pe oameni către virtute, cu ajutorul 
povestirilor sale — înălțătoare, deşi neistorice — despre măreția 
timpurilor trecute. Adică nu, nu prea izbândise să îmboldească 
pe careva, mi-am spus. 


5 Titus Livius, De la fundarea Romei, trad. de Paul H. Popescu, Ed. 
Ştiinţifică, Bucureşti, 1959, p. 494. 


Până şi Cassius, Lupus şi Tigrul se luaseră acum la harță. 
Tigrul se jură că mai degrabă se va omori decât să se învoiască 
a-mi da onorul de Împărat şi a vedea cu ochii lui reînființarea 
sclaviei. 

Cassius i-a răspuns: 

— Nu crezi ce vorbeşti şi încă n-a venit timpul să vorbim 
astfel. 

Tigrul s-a zborşit mânios: 

— Şi tu, Cassius Chaerea? Ai de gând să ne părăseşti 
acum? Cred că eşti prea îndrăgostit de viață. Susţii că ai 
plănuit întregul asasinat, dar cine a dat prima lovitură: tu ori 
eu? 

— Eu - i-a răspuns Cassius fără a sta pe gânduri -— şi l-am 
lovit pieptiş, nu din spate. Cât despre a fi îndrăgostit de viață, 
cine nu-i, dacă n-o fi cumva nerod? Nu-mi trece, desigur, prin 
minte s-o jertfesc, viața, fără rost. Dacă aş fi urmat pilda lui 
Varus în ziua aceea din pădurea de la Teutoburg, acum mai 
bine de treizeci de ani, dacă m-aş fi omorât pentru că orice 
speranță părea pierdută, cine i-ar fi adus pe cei optzeci de 
supraviețuitori înapoi şi i-ar fi ţinut pe germani sub presiune 
până ce a sosit Tiberiu cu armata lui de despresurare? Da, am 
fost îndrăgostit de viață în ziua aceea. lar acum se prea poate 
ca, la urma urmei, Claudius să ia totuşi hotărârea de a 
renunța la tron. Răspunsul lui nu exclude câtuşi de puțin o 
asemenea intenție; e destul de neghiob ca să facă orice şi-i 
neastâmpărat ca o pisică. Până ce nu voi şti în mod absolut 
cert că n-are să facă aşa, voi continua să trăiesc. 

În răstimp, senatorii se risipiseră care încotro, iar Cassius, 
Lupus şi Tigrul au rămas să se ciondănească în vestibulul 
pustiu. Când Cassius a privit împrejur şi a văzut că erau 
singuri, a izbucnit într-un chicot de râs. 

— E absurd ca tocmai noi să stăm să ne certăm, a spus el. 
Tigrule, hai să îmbucăm ceva. Şi tu, Lupus. Hai, vino şi tu, 
Lupus. 

Luam şi eu o gustare, după numai vreun ceas de somn 
neîntrerupt, când am primit vestea că cei doi consuli şi 


senatorii refractari care participaseră la şedinţa de la miezul 
nopții tocmai sosiseră în tabără pentru a-mi aduce omagiu şi 
a-mi prezenta felicitările lor. Ofițerii îşi vădiră satisfacția, 
trântind-o ironic: „Au venit prea devreme; să mai aştepte”. 
Nesomnul îmi zgâlțâise nervii. Am spus că eu, unul, nu eram 
dispus să-i primesc; îmi plac oamenii care rămân credincioşi 
convingerilor lor. Am încercat să mi-i scot pe senatori din 
minte şi am continuat să înfulec. Irod însă, care părea să fie 
pretutindeni în acelaşi timp pe toată durata acelor două zile 
bogate-n întâmplări, le-a salvat viața. Germanii, care erau beți 
şi puşi pe harță, îşi luaseră sulițele şi erau gata-gata a-i ucide, 
iar ei se şi aşezaseră în genunchi, strigând îndurare. Garda 
nici n-a încercat să intervină; Irod a trebuit să invoce numele 
meu şi să le bage minţile în cap germanilor. El a venit în 
camera unde eu îmi luam gustarea de dimineață, de îndată ce- 
i condusese pe senatorii cei scăpaţi de la pieire într-un loc 
sigur, şi mi-a spus cu glas zeflemitor: 

— lartă-mă, Cezar, dar nu mă aşteptam să-mi iei chiar cu 
adevărat în serios sfatul de a-i strivi pe senatori. Trebuie să-i 
tratezi pe bieții oameni mai cu duhul blândeţii. Dacă li se 
întâmplă vreo nenorocire, de unde mai facem rost de-o aşa 
minune de echipaj slugarnic? 

Îmi venea acum din ce în ce mai greu să-mi susțin 
convingerile republicane. Ce mai caraghioslâc -— eu, singurul 
antimonarhist adevărat, constrâns să mă port ca un monarh! 
Ascultând de sfatul lui Irod, am convocat Senatul la palat. 
Ofițerii m-au lăsat să plec din tabără, fără a-mi face greutăți. 
Întreaga divizie de gardă a venit cu mine ca escortă - nouă 
batalioane mărşăluind înaintea mea şi trei în ariergardă —, 
urmată de restul trupelor mele, garda palatului mergând în 
avangardă. S-a întâmplat atunci un incident dintre cele mai 
neplăcute. Cassius şi Tigrul, care terminaseră şi ei de mâncat, 
s-au alăturat parăzii şi şi-au luat locurile în fruntea gărzii 
palatului, cu Lupus între ei. Eu, unul, n-am ştiut nimic despre 
toate acestea, deoarece avangarda nu se putea vedea câtuşi de 
puţin din lectica în care călătoream. Garda palatului, obişnuită 


să dea ascultare lui Cassius şi Tigrului, a dedus că acționau în 
numele lui Rufrius, noul comandant al gărzii, deşi, de fapt, 
Rufrius le trimisese amândurora un mesaj spre a le aduce la 
cunoştinţă că li se luase comanda. Cei prezenți au fost induşi 
în eroare, dar când şi-au dat seama că cei doi ofițeri acționau 
sfruntând cu bună ştiinţă ordinele primite, s-a iscat un 
adevărat scandal. Unul dintre tribunii poporului alergă de-a 
lungul coloanei spre a-mi comunica ce se întâmplă. Habar n- 
am avut ce să spun ori cum să reacționez. Dar nu puteam 
trece cu vederea actul acesta de nesupunere fățişă: sfidau 
ordinele lui Rufrius şi, totodată, autoritatea mea. 

Când am ajuns la palat, i-am convocat pe Irod, pe Vitellius, 
pe Rufrius şi pe Messalina (care m-a întâmpinat în culmea 
fericirii), să stea la sfat cu mine spre a hotări cum urma să 
procedez. Trupele se aflau aliniate în fața palatului - Cassius, 
Lupus şi Tigrul fiind tot cu ele, vorbind în gura mare şi pe-un 
ton încrezător, dar neluați în seamă de toți ceilalți ofițeri. Am 
deschis consfătuirea, arătând că, deşi Caligula îmi fusese 
nepot şi făgăduisem lui taică-său, iubitul meu frate 
Germanicus, să-i port de grijă şi să-l ocrotesc, nu mă lăsa 
inima să-l condamn pe Cassius pentru asasinatul săvârşit. 
Caligula îşi provocase asasinarea pe mii de căi. Am mai spus, 
de asemenea, că niciun alt ofițer din întreaga armată nu avea 
la activul său fapte care să se asemene cu ale lui Cassius şi că, 
dacă aş fi sigur că a lovit însuflețit de rațiuni la fel de înalte ca, 
spre pildă, cele ce-l determinaseră la vremea sa pe al doilea 
Brutus, aş fi fost dispus să-l iert. Dar care-i fuseseră 
adevăratele motive? 

Rufrius luă cel dintâi cuvântul: 

— Cassius zice acum că a lovit în numele libertăţii, dar fapt 
e că ceea ce l-a făcut să lovească a fost jisnirea adusă propriei 
sale demnități: felul cum îl zădăra mereu Caligula dându-i 
parole comice şi indecente. 

Apoi Vitellius: 

— lar dacă ar fi fost brusc covârşit de-un resentiment 
puternic, ar putea fi scuzat, însă conspirația a fost pregătită cu 


multe zile, de nu şi cu multe luni înainte. Crima a fost 
săvârşită cu sânge rece. 

După aceea, Messalina: 

— Uiţi oare că n-a făptuit un omor oarecare, ci şi-a călcat 
prea solemnul jurământ de indiscutabilă lealitate față de 
suveranul său? Pentru aceasta, nu are dreptul de a fi lăsat în 
viață. Dacă ar fi un om cinstit, s-ar fi azvârlit până la ora 
aceasta în tăişul propriei lui săbii. 

În sfârşit, Irod: 

— Uiţi oare că Lupus a fost trimis de Cassius să te ucidă şi 
s-o ucidă şi pe Messalina Domina? Dacă-l laşi slobod, lumea 
toată din oraş va trage concluzia că-i ştii de frică. 

Am trimis după Cassius şi i-am spus: 

— Cassius Chaerea, eşti un om obişnuit să asculți de 
ordine. Îți sunt acum comandant suprem, fie că-mi place ori 
nu; trebuie să dai ascultare ordinelor mele, fie că-ți place ori 
nu. Hotărârea mea este aceasta: dacă ai fi făcut ceea ce a făcut 
Brutus, omorând un tiran spre binele obştesc, deşi îl iubeai ca 
om, te-aş fi aplaudat; deşi m-aş fi aşteptat, ca unul care, prin a 
sa faptă, şi-a călcat jurământul solemn de credință, să fi pierit 
de propria-ți mână. Dar ai plănuit asasinatul (şi l-ai executat 
cu mult curaj în vreme ce alții se țineau deoparte), împins de 
resentimente personale; şi unor astfel de rațiuni eu nu le pot 
aduce laude. Mai mult decât atât, aflu că, acționând numai din 
proprie inițiativă, l-ai trimis pe Lupus s-o ucidă pe Caesonia 
Domina şi pe soția mea, Messalina Domina, şi pe mine 
deaşijderi, dacă m-ar fi putut găsi; iată de ce nu-ţi voi acorda 
dreptul de a te sinucide. Vei fi executat ca un criminal de drept 
comun. Mă doare, crede-mă, că trebuie să o fac. M-ai făcut 
idiot în fața Senatului şi le-ai spus prietenilor tăi că nu-s 
vrednic a fi cruțat de spadele lor. Poate că ai dreptate. Dar, 
prost sau ba, acum doresc să aduc un omagiu marilor servicii 
cu care ai îndatorat Roma în trecut. Tu eşti acela care ai salvat 
podurile peste Rin după înfrângerea lui Varus şi iubitul meu 
frate mi te-a elogiat odată într-o scrisoare ca pe cel mai viteaz 
ostaş din subordinea lui. Mi-aş fi dorit din toată inima ca 


povestea aceasta să fi putut avea un sfârşit mai fericit. Nu mai 
am nimic altceva de spus. Adio. 

Cassius mă salută fără a rosti vreun cuvânt şi plecă să-şi 
întâmpine moartea. Am dat, de asemenea, ordin să fie executat 
Lupus. Era o zi foarte rece, şi Lupus, care-şi scosese mantaua 
militară ca să nu se păteze de sânge, începu să tremure şi să 
se plângă de frig. Cassius se ruşină pentru el şi-l dojeni. 

— Un lup n-ar trebui să se plângă niciodată de frig. 

Lupus însă plângea şi părea că nu-l aude. Cassius îl întrebă 
pe soldatul care îndeplinea funcţia de călău dacă mai lucrase 
până atunci în meseria aceasta. 

— Nu, îi răspunse soldatul, niciodată, dar am fost măcelar 
în civilie. 

Cassius a râs şi a spus: 

— Asta-i bine. Şi acum, vrei să-mi faci plăcerea de a te folosi 
de propria mea sabie pentru a-mi tăia capul? Este aceea de 
care m-am folosit eu spre a-l ucide pe Caligula. 

A fost executat dintr-o singură lovitură. Lupus a avut parte 
de mai puțin noroc: când i s-a poruncit să întindă gâtul, el a 
făcut-o cu mare teamă şi apoi s-a ferit de lovitură, care l-a 
nimerit astfel în frunte. Călăul a fost nevoit să lovească apoi de 
alte câteva ori mai înainte de a izbuti să-l dea gata. 

Cât despre Tigrul, Aquila, Vinicius şi ceilalți asasini, 
împotriva lor nu m-am răzbunat. Au beneficiat de amnistia pe 
care, după sosirea Senatului la palat, m-am grăbit s-o proclam 
pentru toate vorbele rostite şi faptele săvârşite în ziua aceea şi 
în cea precedentă. Am făgăduit să le redau, lui Aquila şi 
Tigrului, posturile lor de comandă, cu condiția să depună 
jurământul de credință față de mine; dar am încredințat 
fostului comandant al gărzii o altă slujbă, deoarece Rufrius era 
prea bun în noua lui funcţie pentru a fi schimbat. Aici se 
cuvine să aduc un omagiu Tigrului, om de cuvânt. Le jurase, 
lui Cassius şi lui Lupus, că mai degrabă ar muri decât să-mi 
dea onorul ca Împărat şi acum, că fuseseră executaţi, s-a 
simţit legat printr-o datorie de onoare față de duhurile lor. S-a 


omorât vitejeşte chiar în clipa în care era aprins rugul lor 
funerar şi trupu-i a fost ars odată cu ale lor. 


Capitolul VI 


Erau atât de multe lucruri de făcut pentru a pune rânduială 
în harababura lăsată în urmă-i de Caligula — aproape patru ani 
de proastă guvernare, încât simt că amețesc de cap chiar şi 
acum, dacă stau să mă gândesc la tot ce a fost. De fapt, 
principalul argument cu ajutorul căruia mi-am justificat mie 
însumi neîmplinirea făgăduinţei ce-mi făcusem - şi anume de 
a abdica de îndată ce tulburarea iscată de asasinarea lui 
Caligula se va fi potolit — a fost că harababura s-a vădit atât de 
cumplită. Nu ştiam pe nimeni în toată Roma, afară de mine, 
care să fi avut răbdarea - chiar de nu i-ar fi lipsit autoritatea — 
să se înhame la greaua şi ingrata muncă pe care o necesita 
punerea în rânduială a tuturor lucrurilor. Conştiința nu-mi 
îngăduia să trec răspunderea pe seama consulilor. Consulii — 
chiar şi cei mai buni dintr-înşii - nu sunt în stare să conceapă 
un plan de reconstrucție treptată, care să urmeze a fi realizat 
pe o perioadă de cinci ori zece ani: ei nu pot gândi dincolo de 
cele douăsprezece luni cât le durează mandatul. Ori țintesc să 
obțină rezultate imediate şi măreţe, forțând lucrurile prea 
repede, ori nu fac absolut nimic. Sarcina ce mă aştepta s-ar fi 
potrivit unui dictator numit pe zece ani. Însă de s-ar fi putut 
găsi un dictator înzestrat cu însuşirile respective, puteai fi 
sigur că el nu-şi va consolida situația, adoptând numele de 
Cezar şi prefăcându-se apoi în tiran? 

Mi-am adus, cu inima strânsă, aminte de împrejurările atât 
de propice în care pornise la treabă Caligula: vistieria statului 
şi Caseta Imperială doldora de numerar, sfetnici capabili şi de 
încredere, buna vrere a întregului popor. Mă rog, soluția cea 
mai puţin rea dintre toate era să rămân eu însumi la putere — 
măcar pentru câtva timp - trăgând nădejde că voi fi cât mai 
curând liberat. Puteam avea în mine mai multă încredere decât 


în alții. Aveam să mă concentrez asupra muncii care-mi sta în 
față şi să pun cel puţin nițică rânduială în treburile publice 
mai înainte de a dovedi că principiile mele republicane erau 
principii adevărate, iar nu doar vorbe goale ca ale lui Sentius şi 
ale altora de teapa lui. În răstimp, aveam să mă port cât mai 
neîmpărăteşte cu putință. Dar problema de a şti ce titluri să 
îngădui a-mi fi, până una alta, acordate s-a ivit de îndată. Fără 
de titlurile care te investesc cu autoritatea necesară acțiunii, 
nimeni nu poate merge prea departe. Aveam să accept strictul 
necesar. Şi aveam să-mi găsesc colaboratori pe undeva, mai 
degrabă printre funcționarii greci şi oamenii de afaceri 
întreprinzători din cercurile comerciale decât printre membrii 
Senatului. Există un proverb latin care-şi are hazul lui: „olera 
olla legit” şi al cărui înțeles este: „lac să fie, că broaşte sunt 
destule”. Aveam eu să ies din încurcătură. 

Senatul voia să-mi acorde fiecare titlu şi dregătorie ce 
fuseseră deținute cândva de predecesorii mei, doar ca să-mi 
arate cât de vârtos se căia de accesul său de zel republican. 
Am refuzat cât de multe am putut. Am acceptat numele de 
Cezar, la care eram într-un anume fel îndrituit, deoarece 
sângele Caesarilor îmi curgea în vine prin bunica mea Octavia, 
sora lui August, şi pentru că nu mai rămăseseră în viață 
Caesari adevărați. L-am acceptat şi pentru că numele se 
bucura de mare prestigiu în rândurile popoarelor străine ca 
armenii, parții, germanii şi marocanii. Dacă m-ar fi luat drept 
un uzurpator şi ar fi crezut că sunt întemeietorul unei noi 
dinastii, ei s-ar fi simțit îmboldiți să creeze incidente la graniță. 
Am acceptat, de asemenea, titlul de Tribun al Poporului, care 
mă făcea inviolabil şi-mi dădea dreptul de a opune un veto 
decretelor Senatului. Această inviolabilitate a persoanei mele 
prezenta mare însemnătate, fiindcă îmi propusesem să anulez 
toate legile şi edictele stabilind pedepse pentru crima de 
trădare față de Împărat, şi fără de inviolabilitatea tribuniciană 
riscam să fiu oricând asasinat. Am refuzat însă titlul de 
„părinte al patriei”, am refuzat titlul de „august”, am luat în 
glumă încercările de a mi se decerna onoruri divine, ba am şi 


comunicat Senatului că nu doresc să fiu denumit „Împărat”. 
„Imperator”, am arătat, a fost din vremuri străvechi titlul prin 
care erau răsplătite izbânzile obţinute pe câmpul de luptă; nu 
însemna numai comanda supremă a forțelor armate. August 
fusese proclamat Împărat în temeiul victoriilor sale de la 
Actium şi de altundeva. Unchiul meu Tiberiu fusese unul 
dintre cei mai victorioşi generali romani din întreaga noastră 
istorie. Predecesorul meu Caligula îngăduise să fie denumit 
Împărat din tinerească ambiţie, dar până şi el se simţise dator 
să-şi câştige titlul pe câmpul de luptă; de unde şi expedițiile 
sale dincolo de Rin şi atacul dat pe apele Canalului Mânecii. 
Operațţiile sale militare, deşi nesângeroase, au simbolizat faptul 
că înţelesese răspunderile legate de titlul de Împărat. Le-am 
scris: 

„Poate că într-o bună zi, domnilor şi cinstiți senatori, mă voi 
simți îndatorat să pornesc la luptă în fruntea oştirilor, şi dacă 
zeii îmi vor fi prielnici, voi câştiga titlul pe care voi fi foarte 
mândru să-l port; până atunci însă, trebuie să vă rog să nu-l 
folosiți față de mine, din respect pentru acei vrednici generali 
care şi l-au câştigat pe drept cuvânt”. 

Scrisoarea aceasta a mea le-a făcut atâta plăcere, încât au 
hotărât să-mi ridice o statuie de aur - ba nu, trei statui de aur 
—, dar eu am opus moțiunii un veto. Asta pentru două 
temeiuri. Primul era că nu făcusem nimic spre a merita o astfel 
de onoare; al doilea, că ea reprezenta o risipă. Le-am îngăduit 
totuşi să-mi ridice trei statui care urmau să fie aşezate în 
locuri proeminente din oraş: dar cea mai costisitoare dintre ele 
avea să fie de argint şi nici măcar de argint masiv, ci o statuie 
goală pe dinăuntru şi umplută cu ghips. Celelalte două erau 
din bronz şi, respectiv, marmură. Am acceptat aceste trei 
statui pentru că Roma era atât de plină de statui, încât două 
ori trei pe deasupra nu aveau să însemne mare lucru şi mă 
interesa să pozez pentru portretul meu sculptat unui sculptor 
cu adevărat bun, acum că cei mai talentaţi sculptori din lume 
se aflau la dispoziția mea. 


Senatul hotărî, de asemenea, să-l dezonoreze pe Caligula 
prin toate mijloacele pe care le avea la îndemână. Au decis ca 
ziua asasinării lui să devină zi de sărbătoare naţională a 
recunoştinței. Am opus din nou un veto şi, în afara anulării 
edictelor prin care Caligula stabilea să fie aduse jertfe lui şi 
zeiței Panthea (acesta fiind numele pe care i-l dăduse bietei 
mele nepoate Drusilla, ucisă de el), n-am mai luat nicio altă 
măsură împotriva memoriei sale. Tăcerea în juru-i mi s-a părut 
cea mai înțeleaptă politică. Irod mi-a amintit că nici Caligula 
nu dezonorase defel memoria lui Tiberiu, deşi pricini bune de 
a-l uri nu-i lipseau; se abținuse doar de a-l zeifica şi lăsase 
neterminat arcul de triumf ce urma a fi ridicat în onoarea lui. 

— Dar ce pot face eu cu statuile lui Caligula? l-am întrebat. 

— Asta nu-i cine ştie ce problemă, îmi zise. Pune-i pe 
paznicii de noapte să le ridice pe toate la ora două dimineața, 
când toată lumea doarme, şi să le aducă aici, la palat. Când 
Roma se va trezi din somn, va găsi firidele şi piedestalele goale 
ori poate din nou ocupate de statuile care fuseseră inițial 
scoase pentru a face loc celor ale lui Caligula. 

Am urmat sfatul lui Irod. Statuile erau de două feluri: statui 
de zei străini, ale căror capete fuseseră scoase şi înlocuite cu al 
său, şi statui ale sale, făcute pe comandă, toate din metale 
prețioase. Primele le-am restabilit pe cât s-a putut mai bine în 
starea lor dintâi, iar pe celelalte le-am sfărâmat, le-am topit şi 
am folosit materialul pentru noua monedă ce am bătut. Marea 
statuie de aur pe care o aşezase în templul lui a dat, prin 
topire, aproape un milion de galbeni. Nu ştiu dacă, în legătură 
cu statuia aceasta, am menționat că în fiecare zi preoții ei — 
printre care, spre marea mea ruşine, mă numărasem şi eu — o 
îmbrăcau cu un veşmânt aidoma celui pe care-l purta Caligula. 
Nu numai că trebuia s-o îmbrăcăm cu obişnuitul costum civil 
ori militar, adăugându-i insignele speciale ale rangului său 
imperial, dar în zilele când se nimerea să se creadă a fi Venus, 
ori Minerva, ori Jupiter, ori Zeița cea Bună, trebuia s-o 
înzorzonăm după caz cu însemnele divine respective. 


Vanitatea mi-a fost măgulită, văzându-mi capul pe monede, 
dar era o plăcere de care se bucuraseră cetățeni de vază şi sub 
republică, astfel încât nu se cuvine să fiu osândit pentru 
aceasta.  Portretele pe monede sunt însă întotdeauna 
dezamăgitoare deoarece ele-s executate din profil. Nimeni nu-i 
obişnuit cu propriu-i profil şi ți se pare foarte ciudat când ţi-l 
vezi într-un portret, înțelegând că le pari chiar aşa celor ce 
stau lângă tine. Pentru fața noastră plină, din pricina 
obişnuinței pe care o datorăm oglinzilor, resimțim un oarecare 
simțământ de îngăduință, dacă nu şi de afecțiune; dar trebuie 
să recunosc că, atunci când am văzut mai întâi modelul 
galbenului pe care meşterii de la monetărie îl băteau pentru 
mine, m-am înfuriat şi-am vrut să ştiu dacă se urmărise 
obținerea unei caricaturi. Capul meu mic şi posomorâta-mi 
mutră cocoțată pe un gât lung, cu mărul lui Adam ieşind în 
vileag, de s-ar fi zis că e o a doua bărbie, m-au făcut să mă 
cutremur. 

Messalina de colo: 

— Nu, iubitule, chiar aşa arăţi. Dacă vrei să ştii, portretul e 
mai degrabă măgulitor. 

— Dar poți iubi un bărbat care arată astfel? am întrebat-o. 

Mi-a jurat că nu există pe lumea aceasta față pe care s-o 
îndrăgească mai mult. Aşa încât am încercat să mă obişnuiesc 
cu moneda. 

În afara statuilor lui Caligula, o bună parte a cheltuielilor 
sale nesăbuite o reprezentau obiectele de aur şi de argint 
dinlăuntrul palatului şi de aiurea, care de asemenea puteau fi 
ridicate şi prefăcute în lingouri. Bunăocară, clanțele şi 
pervazurile de aur şi mobilele de aur şi de argint din templul 
său. Le-am scos pe toate. Am făcut curățenie mare în tot 
palatul. În iatacul lui Caligula am dat de sipetul cu otrăvuri 
care aparținuse Liviei şi de care Caligula se folosise din belşug, 
trimițând bomboane otrăvite celor ce făcuseră testamente în 
favoarea lui ori turnând uneori otravă în farfuriile invitaţilor la 
cină, după ce mai întâi le distrăgea atenția prin diversiuni 
dinainte ticluite. (Mărturisise că plăcerea cea mai mare o 


încerca privindu-i cum mor de arsenic.) Am luat sipetul cu 
mine la Ostia în prima zi senină de primăvară şi, navigând de- 
a lungul estuarului într-unul dintre vasele de agrement ale lui 
Caligula, l-am azvârlit peste bord când m-am aflat la o distanță 
de circa o milă de coastă. După un minut sau două, mii de 
peşti morți pluteau la suprafața apei. Nu le spusesem 
marinarilor ce conţinea sipetul; când unii dintre ei au întins 
mâinile să înşface peştii care pluteau pe de lături pentru a-i 
duce acasă să-i mănânce, i-am oprit, interzicându-le una ca 
asta sub sancţiunea pedepsei cu moartea. 

Sub perna lui Caligula am dat de vestitele lui caiete, două la 
număr; pe unul era pictată o sabie însângerată, pe celălalt, un 
pumnal însângerat. Caligula mergea întotdeauna însoțit de un 
libert care purta aceste două caiete şi dacă auzea ceva despre 
un om căruia se întâmpla să-i poarte pică, îi spunea libertului: 

— Protogenes, scrie numele individului sub pumnal, ori 
scrie-i numele sub sabie. 

Sabia era pentru cei sortiți a fi executați, pumnalul, pentru 
cei ce urmau a fi poftiți să se sinucidă. Ultimele nume trecute 
în caietul cu pumnal erau ale lui Vinicius, Asiaticus, Cassius 
Chaerea şi Tiberius Claudius - eu însumi. Caietelor acestora 
le-am dat foc cu mâna mea. lar pe Protogenes l-am executat. 
Nu numai că n-aveam ochi să-l văd pe individul ăsta cu mutra 
acră şi setos de sânge care întotdeauna mă tratase cu 
intolerabilă obrăznicie, dar şi obținusem dovezi că ameninţase 
diverşi senatori şi cavaleri cu trecerea numelor lor în caiet, 
dacă nu-i vor înmâna mari sume de bani. Memoria lui Caligula 
era atât de slăbită pe atunci, încât i-ar fi venit uşor să-l 
convingă cum că înregistrările erau făcute de el însuşi. 

Când l-am judecat pe Protogenes, el s-a apărat spunând că 
niciodată n-a amenințat pe nimeni şi că nu a scris niciun 
nume pe caiet decât la porunca lui Caligula. Lucru care mi-a 
pus problema probatoriului necesar pentru a valida executarea 
unui om. Lesne ar fi pentru unii dintre ofițerii mei — de rea- 
credinţă fiind — să-mi raporteze într-o bună dimineaţă: „Cutare 
a fost executat azi în zori conform instrucțiunilor de ieri ale 


domniei tale”. Dacă aş rămâne ca picat din cer, problema 
emiterii instrucţiunilor s-ar reduce la a şti cine trebuie crezut 
pe cuvânt, el sau eu. Şi sunt oricând gata să admit că n-am 
cine ştie ce memorie. Aşa că am reintrodus obiceiul stabilit de 
August şi de Livia de a încredința pe loc hârtiei orice fel de 
hotărâri şi instrucțiuni. Dacă subordonații nu puteau prezenta 
un act cuprinzând ordine semnate de mine pentru orice 
măsură disciplinară severă pe care o luaseră sau pentru orice 
obligație financiară ori inovație procedurală mai de seamă 
inițiată de ei, acțiunea întreprinsă urma a fi considerată ca 
neautorizată de mine, iar dacă o dezaprobam, aveau să tragă 
toate consecințele, vina nepurtând-o decât ei înşişi. Până la 
urmă, sistemul acesta a fost adoptat de principalii mei 
secretari de stat la diverse departamente în raporturile lor cu 
propriii subordonați şi el a devenit cu timpul într-atâta de 
firesc, încât în cursul orelor de lucru aproape că nu se auzea 
în birourile publice o singură vorbă, cu excepţia acelora din 
timpul consultărilor ce le aveau şefii de sectoare ori a celor din 
timpul vizitelor ce le făceau funcționarii municipali. Toţi 
slujitorii palatului purtau asupră-le o tăbliță cerată pentru 
cazul că s-ar ivi nevoia de a scrie pe ea anumite ordine. 
Tuturor eventualilor solicitanți de posturi, subsidii, înlesniri, 
scutiri şi aşa mai departe li se punea în vedere că la intrarea în 
palat trebuie să prezinte un document arătând exact ce doresc 
şi anume de ce; şi, în afara unor cazuri excepționale, nu le era 
permis să-şi susțină cererea prin stăruințe şi argumente orale. 
Procedeul făcea economie de timp, dar le-a asigurat 
secretarilor mei de stat o nemeritată reputaţie de aroganță. 

Vă voi vorbi despre secretarii mei de stat. Sub domniile lui 
Tiberiu şi Caligula, adevărata conducere a treburilor căzuse 
din ce în ce mai mult în mâinile liberților imperiali, formați 
pentru prima oară în vederea activității de secretariat de către 
bunica mea Livia. Consulii şi dregătorii urbani, deşi autorități 
autonome răspunzătoare numai față de Senat pentru corecta 
aducere la îndeplinire a îndatoririlor lor, ajunseseră să depindă 
de indicaţiile date lor — în numele Împăratului — de către aceşti 


secretari, îndeosebi în cazul când existau documente 
complicate în legătură cu unele probleme legale şi financiare. 
Li se arăta unde să-şi aplice pecetea ori să-şi semneze numele, 
documentele fiindu-le prezentate gata întocmite, iar ei prea 
rareori sinchisindu-se să mai ia cunoştinţă şi de cuprins. 
Semnarea era, de cele mai multe ori, o simplă formalitate şi ei 
se dovedeau - în raport cu amănunțitele cunoştinţe ale 
secretarilor — total străini de procedura administrativă. În plus, 
secretarii începuseră a folosi un nou fel de scris, plin de 
prescurtări, de hieroglife şi de litere iute schițate, pe care 
nimeni în afara lor nu-l putea citi. Ştiam că nu era cu putință 
să mă aştept la o bruscă schimbare a relației acesteia dintre 
secretariat şi restul lumii, aşa încât, până una-alta, am întărit 
mai degrabă decât am slăbit puterile secretariatului, 
confirmând numirile acelora dintre liberții lui Caligula care 
erau destoinici. L-am păstrat, spre pildă, pe Callistus, care 
fusese secretar atât al casetei imperiale, cât şi al vistieriei 
publice (vistierie pe care Caligula o trata tot ca pe un soi de 
casetă particulară). Aflase despre complotul împotriva lui 
Caligula, dar nu luase parte activă la el. Mi-a îndrugat o lungă 
poveste de unde rezulta că primise recent instrucțiuni din 
partea lui Caligula pentru a-mi otrăvi mâncarea, dar că 
refuzase indignat să le dea urmare. Nu l-am crezut. Mai întâi, 
Caligula nu i-ar fi dat pentru nimic în lume astfel de ordine, ci 
ar fi turnat otrava cu mâna lui, ca de obicei; în al doilea rând, 
dacă i-ar fi poruncit într-adevăr să mă otrăvească, Callistus n- 
ar fi îndrăznit, desigur, să-i iasă din cuvânt. l-am dat însă 
pace, deoarece părea doritor de a lucra mai departe la vistierie 
şi era singurul om care înțelegea temeinic toate dedesubturile 
actualei situaţii financiare. L-am încurajat spunându-i că 
socoteam că tare bine făcuse furnizându-i atâta vreme bani lui 
Caligula şi că mă bizuiam pe el pentru ca să-şi folosească de- 
acum încolo darurile de magician descoperitor de aur pentru 
salvarea Romei, iar nu pentru distrugerea ei. În atribuţiile sale 
intra şi direcția cercetărilor judiciare ale tuturor problemelor 
legate de finanțele publice. L-am păstrat în funcţie pe Myron, 


ca secretar pentru justiție, şi pe Posides, la finanțele militare; 
lui Harpocras i-am încredințat toate chestiunile privind jocurile 
şi serbările, iar Amphaeus avea grijă de evidența populaţiei. În 
seama lui Myron cădea, de asemenea, misiunea de a mă însoți 
oriunde mergeam, examinând mesajele şi jalbele ce-mi erau 
înmânate, clasându-le şi despărțind pe cele cu adevărat 
urgente şi importante de obişnuitul potop de fleacuri şi 
pisălogeli. Ceilalți principali secretari de stat ai mei au fost 
Pallas, căruia i-am încredințat Caseta Imperială, fratele său 
Felix, pe care l-am numit la afacerile străine, Callon, pe care l- 
am făcut intendent general al rezervelor de stat, şi fiul său 
Narcissus, în ale cărui atribuţii intrau departamentul afacerilor 
interne şi întreaga mea corespondență particulară. Polybius 
mi-era secretar pentru chestiunile religioase — căci eram Mare 
Pontif — şi avea să mă ajute şi-n lucrările mele istorice, dacă s- 
ar fi dovedit că îmi mai rămâne timp de ele. Ultimii cinci 
menționați erau propriii-mi liberți. În vremea scăpătării mele, 
fusesem nevoit să-i concediez din serviciul deținut la mine şi 
oamenii îşi găsiseră uşor posturi de funcționari la palat; aşa 
încât erau inițiați în tainele birocrației, ba şi învățaseră să scrie 
neciteț. Le-am asigurat tuturor locuințe în clădirea noului 
palat, alungând mulțimea de gladiatori, vizitii, grăjdari, actori, 
măscărici şi alți linge-blide pe care Caligula găsise de cuviință 
să-i instaleze acolo. Am dat palatului, mai presus de orice, 
caracterul de sediu al activității guvernamentale. Eu, unul, îmi 
trăiam traiul în palatul cel vechi şi-n mod cât mai modest, 
urmând exemplul dat de August. Pentru ospeţțele de seamă şi 
vizitele suveranilor străini, utilizam apartamentul lui Caligula 
aflat în noul palat, unde Messalina ocupa şi ea o aripă a 
clădirii pentru propriile-i folosințe. 

Cu prilejul numirii noilor secretari de stat, le-am spus că 
doresc să activeze cât mai mult posibil din proprie inițiativă; 
nu se puteau aştepta să le dau indicații în toate domeniile, nici 
de-aş fi avut mai multă experiență. Eu nu mă aflam în situația 
lui August, care, când a venit la conducerea treburilor statului, 
era nu numai tânăr şi energic, dar avea şi un mănunchi de 


sfetnici capabili la dispoziția sa, oameni de seamă: Mecena, 
Agrippa şi Pollio, spre a nu-i pomeni decât pe aceştia trei. Le- 
am arătat că trebuie să se descurce pe cât mai bine vor putea 
şi că, ori de câte ori vor întâmpina greutăți, urmau să consulte 
Documentele romane ale zeului August, marea lucrare 
memorială publicată de Livia în timpul domniei lui Tiberiu, şi 
să se ţină strict după regulile şi precedentele ce le vor afla 
acolo. Dacă se iveau cazuri pentru care nu descopereau 
precedente în această neprețuită culegere, apoi aveau, desigur, 
a se sfătui cu mine; mă bizuiam însă pe ei, ca să mă cruţe de 
cât mai multă muncă inutilă. „Fiţi îndrăzneți, le-am spus, dar 
nici prea îndrăzneți.” 

Messalinei, care mă ajutase cu  numirile acestea 
ministeriale, i-am mărturisit că tăişul ascuţit al convingerilor 
mele republicane începe să se cam tocească: zi de zi încercam 
un simțământ de crescândă simpatie şi crescând respect 
pentru August. Şi respect şi pentru bunica mea Livia, în pofida 
aversiunii pe care mi-o inspira. Avusese, fără doar şi poate, o 
minte minunat de sistematică, iar dacă, înainte de a restaura 
republica, aveam să pun aparatul guvernamental în funcțiune 
măcar pe jumătate tot atât de bine pe cât funcționase sub 
domnia ei şi a lui August, desigur că m-aş fi putut socoti pe 
deplin mulțumit. Zâmbind, Messalina se oferi, dacă-i vorba 
aşa, să joace rolul Liviei, cu condiţia ca eu să-l joc pe-al lui 
August. „Absit omens! am exclamat eu, scuipându-mi în sân, să 
nu fie!” Mi-a răspuns că, lăsând gluma la o parte, se bucura 
întru câtva şi ea de darul Liviei de a sesiza caracterul 
oamenilor şi de a înțelege care-s cei mai indicaţi a deține 
anumite funcții. Dacă aş dori să-i dau mână liberă, ea - mi-a 
spus - ar putea acţiona în numele meu în toate chestiunile 


6 În traducere literală: Să nu fie fărădelegea, echivalent cu: Piei drace! 
Conversaţia face aluzie la desele infidelităţi conjugale ale lui August şi la 
zvonurile după care moartea lui August ar fi fost provocată de otrăvurile 
Liviei. 


sociale, eliberându-mă de toate grijile decurgând din calitatea 
mea de cenzor ori de supraveghetor al bunelor moravuri. 
Trebuie să ştiţi că eram foarte îndrăgostit de Messalina şi că, 
în problema alegerii secretarilor de stat, mă convinsesem de 
iscusința puterii sale de judecată, însă am şovăit să-i las în 
seamă o atât de mare răspundere. M-a rugat să-i îngădui 
prilejul de a-şi dovedi şi mai temeinic priceperea. Mi-a propus 
să revizuim împreună tabelul nominal al ordinului senatorial: 
avea să-mi spună care nume erau, după a ei părere, vrednice a 
fi menținute. Am cerut tabelul şi am început să parcurgem 
lista. Trebuie să spun că am fost mirat de cât de amănunțit 
cunoştea însuşirile şi viața intimă şi publică a primilor, să 
zicem, douăzeci de senatori menționați. Oriunde le-am putut 
verifica, spusele ei s-au dovedit atât de exacte, încât m-am 
grăbit să-i împlinesc cererea. M-am luat după propriile-mi 
porniri numai în câteva cazuri îndoielnice, unde ei nu-i prea 
păsa dacă respectivul nume va rămâne pe tabel ori va fi şters. 
După ce, prin mijlocirea lui Callistus, am întreprins cercetări 
cu privire la calificarea financiară a anumitor membri şi, după 
ce, fireşte, am apreciat calificarea lor mintală şi morală, am 
înlăturat circa o treime dintre ei şi am completat locurile goale 
cu cei mai buni cavaleri disponibili şi cu foşti senatori şterşi de 
pe tabel de Caligula pentru motive neserioase. Unul pe care l- 
am îndepărtat eu a fost Sentius. Simțeam nevoia de a mă 
descotorosi de el nu numai din pricina discursului aceluia 
imbecil pe care-l ținuse în Senat şi a laşității sale ulterioare, 
dar şi pentru că fusese unul dintre cei doi senatori care mă 
însoțiseră la palat în timpul asasinării lui Caligula şi apoi mă 
lăsaseră în voia sorții. Celălalt, dacă vreți să ştiţi, era Vitellius, 
dar mai târziu m-a asigurat că s-a repezit s-o caute pe 
Messalina şi s-o ducă într-un loc sigur spre a fi ferită, 
aşteptându-se însă ca Sentius să rămână cu mine între timp şi 
să-mi poarte el de grijă; aşa că l-am iertat pe deplin. L-am 
numit pe Vitellius locţiitor al meu, în eventualitatea că m-aş fi 
îmbolnăvit ori mi s-ar fi întâmplat ceva mai rău. De Sentius, în 
orice caz, m-am descotorosit. Motivul pe care l-am invocat 


pentru degradarea sa a fost că n-a apărut la şedinţa Senatului 
convocată de mine la palat, fiind fugit la moşie fără a-i fi 
înştiințat pe consuli că va absenta; nu se înapoiase vreme de 
câteva zile şi-n felul acesta n-a putut beneficia de amnistie. Un 
alt senator de seamă pe care l-am degradat a fost Incitatus, 
calul lui Caligula, care urma să devină consul după trei ani. 
Am scris Senatului că nu aveam a mă plânge de moravurile 
acestui senator ori de competența sa pentru sarcinile ce-i 
fuseseră atribuite până în prezent, dar că nu mai corespunde 
acum din punctul de vedere al calificării financiare. Deoarece îi 
tăiasem pensia acordată de Caligula, reducând-o la rația 
obişnuită a unui cal de cavalerie, îi concediasem rândaşii şi-l 
mutasem într-un grajd unde ieslea era de lemn, nu de fildeş, 
iar pereții spoiți, şi nu acoperiți cu fresce. Nu l-am separat însă 
de nevasta lui, iapa Penelopa: ar fi fost nedrept. 

Irod m-a avertizat să fiu neîncetat cu ochii-n patru 
împotriva unor eventuali asasini, spunând că revizuirea 
tabelului senatorilor şi alte revizuiri ulterioare făcute în tabelul 
cavalerilor îmi câştigaseră numeroşi duşmani. Amnistia e un 
lucru bun, zicea, dar mărinimia caută a nu fi prea unilaterală. 
Potrivit spuselor sale, Vinicius şi Asiaticus nu se sfiau să şi 
declare că mătura nouă mătură bine, că Tiberiu şi Caligula îşi 
începuseră şi ei domnia cu pretinsă bunăvoință şi 
corectitudine şi că până la urmă aveam şi eu să devin un tiran 
la fel de smintit ca oricare dintre ei. Irod m-a povăţuit să nu 
mă duc la Senat câtva timp, ba să şi iau toate măsurile de 
precauție posibile împotriva asasinării. Vorbele lui m-au 
alarmat. Era greu să ştiu care anume măsuri de pază ar fi fost 
suficiente, aşa că n-am mai intrat în clădirea Senatului mai 
bine de o lună. În răstimp mă hotărâsem asupra măsurilor 
adecvate: am cerut şi obținut dreptul de a intra în Senat cu o 
escortă înarmată, alcătuită din patru ofițeri din gardă şi de 
Rufrius, comandantul gărzii. L-am şi trecut pe Rufrius pe 
tabelul senatorilor, deşi nu avea calificarea financiară 
trebuincioasă, iar Senatul, la propunerea mea, i-a dat dreptul 
de a lua cuvântul şi de a vota ori de câte ori avea să fie prezent 


în calitate de însoțitor al meu. Ca urmare a povețelor 
Messalinei, am stabilit că oricine mi se va înfățişa, fie la palat, 
fie în alt loc, avea să fie mai întâi supus unei percheziții ca să 
se constate că nu are asupră-i arme ascunse: măsura se aplica 
şi femeilor, şi copiilor. Nu-mi plăcea ideea percheziționării 
femeilor, dar Messalina a stăruit şi m-am învoit, cu condiţia ca 
percheziția să fie efectuată de libertele ei, iar nu de soldații 
mei. Messalina a mai cerut stăruitor să fie de față soldați 
înarmați la orice ospăț aş da vreodată. În zilele lui August, o 
asemenea măsură ar fi fost considerată drept cel mai despotic 
procedeu din lume şi m-am simţit ruşinat văzându-i aliniați 
de-a lungul pereţilor; dar nu-mi puteam îngădui să risc. 

M-am străduit din răsputeri să restabilesc sentimentul 
demnităţii şi al respectului de sine în Senat. În operaţia de 
alegere a noilor membri, Messalina şi cu mine am dat în 
ancheta noastră tot atâta însemnătate istoriei familiilor 
acestora cât am dat şi însuşirilor lor personale. Ca şi cum 
acest lucru mi-ar fi fost cerut de fruntaşii ordinului senatorial 
- deşi, de fapt, ideea era a mea - am promis că nu voi alege pe 
cine nu putea dovedi — în linie bărbătească - cel puţin patru 
ascendenți  coborâtori dintr-un cetățean roman. Mi-am 
respectat făgăduinţa. Singura excepție fățişă pe care am făcut- 
o a fost în cazul lui Felix, secretarul meu de stat la externe, pe 
care, câțiva ani mai târziu, l-am înălțat la rangul de senator. 
Era fratele mezin al libertului meu Pallas, şi născut după ce 
tatăl lor fusese manumis; aşa că n-a apucat a fi sclav, ca 
Pallas. Dar nici măcar aici nu mi-am călcat făgăduinţa făcută 
Senatului: am rugat pe un membru al gintei Claudia - nu pe 
un adevărat Claudius, ci pe un membru al unei familii de 
clienți ai gintei noastre, care emigrase din Campania la Roma, 
dobândise cetățenia şi fusese autorizată să ia numele nostru — 
să-l adopte pe Felix ca fiu al său. Aşa încât Felix avea acum — 
teoretic cel puțin — cei patru ascendenți necesari. Totuşi, s-au 
putut auzi murmure invidioase în Senat, când l-am prezentat. 
Careva mi-a spus: 


— Cezar, în vremea străbunilor noştri nu s-ar fi putut 
înfăptui una ca asta. 

I-am răspuns furios: 

— Nu cred, cinstite senator, că ai câtuşi de puţin dreptul de 
a vorbi astfel. Nici familia domniei tale nu este din cale afară 
de nobilă: am auzit că moşii domniei tale vindeau lemne pe 
stradă în zilele stră-străbunicului meu, ba şi că vindeau cu 
lipsă la cântar. 

— E o minciună! strigă senatorul. Erau hangii şi oameni de 
ispravă. 

Întreg Senatul izbucnind în râs, n-a mai avut ce spune şi s- 
a aşezat jos. Dar m-am simţit obligat să mai adaug: 

— Când a fost ales cenzor acum mai bine de trei sute de ani, 
strămoşul meu Claudius orbul, învingător al etruscilor şi 
samniților şi primul autor roman de seamă, a primit pe fiii 
liberților în Senat întocmai cum am făcut şi eu acum. Mulţi 
dintre membrii adunării acesteia îşi datorează prezența aici 
inovației străbunicului meu. Doresc ei oare să demisioneze? 

Drept care, Senatul l-a primit călduros pe Felix. 

Erau, printre cavaleri, mulți bogătaşi inactivi - după cum 
fuseseră, ce-i drept, până şi în zilele lui August. Dar nu am 
urmat pilda lui August şi nu le-am îngăduit să rămână 
inactivi. Am stabilit că orice om care se sustrage de la 
îndeplinirea unei atribuţii obşteşti când i se cere s-o preia va fi 
eliminat din Ordin. Şi-n trei sau patru cazuri m-am şi ținut de 
cuvânt. 

Printre actele pe care le-am găsit la palat în casa de fier 
particulară a lui Caligula erau şi cele referitoare la judecarea şi 
moartea - sub Tiberiu - a nepoților mei Drussus şi Nero şi a 
mamei lor, Agrippina. Caligula declarase la începutul domniei 
sale că le va arde pe toate — în semn de mărinimie —, dar nu 
procedase de fapt întocmai, iar martorii acuzării împotriva 
nepoților şi cumnatei mele şi senatorii care votaseră pentru 
executarea lor trăiseră tremurând neîncetat de groaza 
răzbunării lui. Am parcurs cu atenție toate documentele şi i- 
am convocat la mine pe toţi supraviețuitorii menţionaţi într- 


însele care fuseseră implicați în acele omoruri judiciare. 
Documentul care-l privea pe fiecare om în parte i-a fost citit în 
prezența mea, apoi i-a fost înmânat spre a fi ars de el însuşi în 
flăcările focului din fața lui. Aş mai putea menționa aici 
dosarele cifrate privind viața intimă a cetăţenilor de vază, luate 
de Tiberiu de la Livia după moartea lui August, dar pe care nu 
le putuse citi. Mai târziu am izbutit să le descifrez eu, dar se 
refereau la evenimente ajunse în răstimp atât de învechite, 
încât interesul pe care mi l-a trezit citirea lor a fost mai curând 
unul istoric decât unul politic. 

Cele mai importante două treburi care-mi stăteau acum în 
față erau treptata reorganizare a finanțelor statului şi 
desființarea celor mai nelegiuite decrete ale lui Caligula. Dar 
nici una, nici alta nu puteau fi realizate în pripă. Am avut o 
lungă conslătuire cu Pallas şi Callistus privitor la finanțe, 
îndată după numirea lor. Irod era, de asemenea, prezent; 
deoarece ştia probabil mai mult decât oricare om din lume 
despre obținerea împrumuturilor şi chivernisirea datoriilor. 
Prima chestiune care se punea era aceea de a şti cum să facem 
rost de numerar pentru acoperirea cheltuielilor imediate. Am 
căzut de acord - după cum o şi arătam ceva mai sus - să 
rezolvăm punctul acesta topind statuile de aur, vesela de aur şi 
ornamentele de aur din palat, precum şi mobilierul de aur din 
templul lui Caligula. Irod mi-a sugerat să măresc fondul astfel 
realizat, împrumutând în numele lui Jupiter Capitolinul de la 
ceilalți zei în ale căror temple vistieriile se umpluseră în cursul 
ultimului veac cu tot felul de inutile şi pretenţioase ofrande 
votive din metale prețioase. Acestea erau mai ales daruri ale 
unor oameni care doreau să atragă atenția asupra lor înşişi şi 
asupra succeselor proprii în viața publică, iar nu expresia unei 
sincere evlavii. Aşa, bunăoară, după o reuşită în comerțul cu 
Orientul, un neguțător ţinea să ofere zeului Mercur un corn al 
abundenței făcut din aur; ori un ostaş încununat de succes 
oferea zeului Marte un scut de aur; ori un avocat căruia îi 
mersese bine oferea lui Apollo un trepied de aur. De bună 
seamă că Apollo nu avea ce face cu două ori trei sute de 


trepiede de aur şi argint; iar dacă taică-său Jupiter se afla la 
strâmtoare, era, desigur, prea bucuros să-i împrumute vreo 
câteva. Aşa încât am topit şi prefăcut în monedă cât mai multe 
asemenea ofrande votive, în măsura în care le-am putut scoate 
afară din temple fără a jigni familiile donatorilor ori a distruge 
opere de valoare istorică sau artistică. Căci un împrumut făcut 
lui Jupiter era totuna cu un împrumut făcut vistieriei. Tot la 
conferința aceea am căzut de acord să realizăm împrumuturi şi 
de la bancheri. Aveam să le făgăduim o dobândă ispititoare. 
Irod însă ne-a arătat că lucrul cel mai important era să 
restabilim încrederea publicului şi, astfel, să readucem în 
circulație banii ce fuseseră tezaurizați de către temătorii 
oameni de afaceri. El ne-a atras atenția că, deşi o politică de 
mari economii este necesară, economia nu putea fi împinsă 
prea departe. Nu trebuia să ajungă a fi confundată cu 
meschinăria. „Ori de câte ori am rămas fără bani, ne-a spus 
Irod, în vremurile-mi de restrişte, mi-am făcut întotdeauna o 
datorie din a cheltui tot ceea ce-mi mai rămăsese pe obiecte de 
găteală: inele, şi pelerine, şi încălțăminte nouă cât mai 
frumoasă. Asta-mi ridica totuşi creditul şi mă punea în situația 
de a putea face noi împrumuturi. V-aş sfătui să procedați cam 
tot aşa. Câte o frunzuliță de aur ici şi colo, bunăoară, poate da 
rezultate considerabile. Ce-ar fi să trimiteţi vreo câțiva aurari 
să poleiască-n aur porțile de pe terenurile de joc din circ? 
Toată lumea va încerca un sentiment de prosperitate şi treaba 
asta nu v-ar costa mai mult de cincizeci ori de o sută de 
galbeni. Şi mi-a trecut şi o altă idee prin minte azi de 
dimineață, văzând lespezile acelea uriaşe de marmură de 
Sicilia cărate sus pe deal pentru a îmbrăca pereţii interiori ai 
templului lui Caligula. N-aveţi de gând să mergeţi mai departe 
cu lucrările la templul acela, aşa-i? Atunci de ce n-aţi folosi 
lespezile ca să îmbrăcați bariera de gresie din circ? Marmura e 
de bună calitate şi, desigur, că inițiativa ar produce senzație.” 
Irod avea mereu tot felul de idei. Cât aş fi dorit să-l am în 
permanență alături de mine, dar mi-a spus că-i este cu 
neputinţă să stea; avea de cârmuit un regat. l-am spus că, 


dacă mai stă la Roma doar câteva luni, îi voi face regatul la fel 
de mare pe cât fusese acela al bunicului său Irod. 

Dar să mă întorc la conferința de care vorbeam. Am căzut de 
acord să emitem bonuri de tezaur şi, de asemenea, să 
abrogăm, la început, numai cele mai scandaloase dintre 
impozitele stabilite de Caligula, precum erau birurile pe 
veniturile lupanarelor, pe vânzările telalilor şi pe conţinutul 
urinalelor publice - oalele acelea mari de pe la colțurile 
străzilor pe care piuarii le ridicau atunci când lichidul atingea 
un anumit nivel spre a le folosi la curățatul hainelor. În 
decretul prin care desființam aceste dări, făgăduiam că, de 
îndată ce vor intra bani suficienţi în vistieria statului, aveam 
să mai desființez şi altele. 


Capitolul VII 


M-am pomenit în curând popular. Printre decretele lui 
Caligula abrogate de mine se numărau cele legate de propriul 
lui cult religios, decretele cu privire la trădare şi cele prin care 
el desființase unele privilegii ale Senatului şi poporului. Am 
decretat că de acum încolo cuvântul „trădare” va fi considerat 
ca lipsit de sens. Nu numai că trădarea în scris nu va fi 
socotită drept infracțiune penală, dar nici actele fățişe nu vor 
avea altă soartă; în privința aceasta am fost mai liberal decât 
August însuşi. Decretul meu a deschis porțile închisorilor 
câtorva sute de cetățeni de toate categoriile. Sfătuit însă de 
Messalina, i-am menţinut pe toţi în stare de arest la domiciliu 
până ce m-am convins că acuzaţia de trădare nu se referea şi 
la alte infracțiuni de natură mai gravă. Căci acuzaţia de 
trădare era adeseori numai formalitatea necesară arestării; 
infracțiunea putea fi cea de asasinat, de fals ori cine ştie care 
alta. Cazurile acestea nu le-aş fi putut lăsa spre judecare 
instanțelor judecătoreşti obişnuite. M-am simţit obligat să le 
cercetez eu însumi. M-am dus în fiecare zi în for şi acolo, în 
fața templului lui Hercule, am judecat pricinile toată dimineața 
într-un complet prezidat de mine şi alcătuit de colegi din 
Senat. Niciun Împărat nu mai admisese de mulți ani colegi la 
scaunul lui de judecată - de fapt, de pe când plecase Tiberiu la 
Capri. Am făcut, de asemenea, vizite inopinate pe la diferite 
tribunale şi-ntotdeauna mi-am ales locul printre asesorii 
preşedintelui. Cunoştinţele mele judiciare erau foarte reduse; 
nici măcar nu trecusem prin ciclul de funcţii prin care trece 
orice nobil roman, ridicându-se treptat de la rangul de 
magistrat de clasa a treia la acela de consul, cu intervale de 
serviciu militar în străinătate: şi cu excepţia ultimilor trei ani, 
trăisem multă vreme departe de Roma şi vizitasem foarte rar 


tribunalele. Aşa încât a trebuit să mă bizui mai mult pe bunul- 
simț natural decât pe cunoaşterea precedentelor judiciare şi să 
mă zbat neîncetat, din răsputeri, cu chichițele avocaţilor care, 
văzându-mă cât sunt de ageamiu, încercau să mă prindă în 
mrejele lor judiciare. 

În fiece zi, ducându-mă de la palat în for, treceam prin 
dreptul unei clădiri cu stucaturi pe a cărei fațadă sta scris cu 
smoală în litere de o şchioapă: 


FONDATĂ ŞI CONDUSĂ DE PREAÎNVĂȚATUL ŞI ELOCVENTUL ORATOR ŞI 
JURISCONSULT TELEGONIUS DIN ACEASTĂ URBE ŞI DIN CETATEA ATENEI. 


Ceva mai jos, pe coşcogea tăblița, apărea următoarea 
reclamă: 


Telegonius dă sfaturi şi directive tuturor celor implicați în 
necazuri financiare ori personale ce necesită prezentarea lor în 
fața instanţelor civile ori penale; şi dispune de cunoştinţe 
absolut enciclopedice referitor la toate edictele, statutele, 
decretele, proclamațiile, hotărârile judecătoreşti etc. romane, 
prezente şi trecute, în vigoare, căzute în desuetudine ori 
inoperante. Sesizat cu jumătate de oră înainte, prea învățatul 
şi elocventul Telegonius este în măsură a pune la îndemâna 
onor. clientele avize consultative precise şi irefutabile referitor 
la orice problemă juridică din câte sunt în lumea aceasta şi pe 
care ei ar binevoi să i-o prezinte lui ori numeroşilor săi mult- 
experimentați secretari. Nu numai legiuirea romană - dar şi 
legiuirea greacă, egipteană, evreiască, armenească, marocană 
ori partă —, pe toate le ştie Telegonius ca pe apă. Neasemuitul 
Telegonius nu numai că distribuie materia primă a legii, dar 
împărtăşeşte oricui produsul finit, şi anume frumos întocmite 
reprezentații legale ale celor de mai sus completate cu gesturile 
şi intonaţiile potrivite. Apelurile personale la juriu sunt 
specialitatea casei. La cerere, se poate obține manualul celor 
mai strălucite figuri de stil şi tropi retorici, adecvate oricărei 
situaţii. Niciunul dintre clienţii lui Telegonius nu s-a întâmplat 
să piardă vreodată un proces - afară doar dacă partea opusă n- 
a avut şi ea norocul de a sorbi din acelaşi izvor de înțelepciune 
şi elocință oratorică. Onorarii moderate şi solicitudine 
deosebită. Primim învățăcei. 


Limba este mai puternică decât tăişul sabiei. 
EURIPIDE 


Cu timpul, văzând-o aşa des, am ajuns să învăţ tăblița pe 
dinafară, iar acum când avocatul apărării ori al acuzării mi se 
adresează cu expresii de felul: „Cunoşti, desigur, Cezar, 
subtitlul cincisprezece al articolului patru al legii somptuare a 
lui Marcus Porcius Cato, publicată în anul cutare în vremea 
consulilor cutare şi cutare?” ori „Vei fi de acord cu mine, 
Cezar, că în insula Adros, țara de baştină a clientului meu, 
sunt prevăzute circumstanțe atenuante excepționale 
falsificatorilor dacă se poate dovedi că ei au fost determinaţi de 
grija pentru bună starea bătrânilor lor părinți mai degrabă 
decât de imboldul unui câştig persona!” ori altele deopotrivă de 
neghioabe, eu mă mulțumesc a surâde şi a răspunde: 

— Vă înşelaţi, iubite maestre; nu ştiu nimic despre toate 
acestea. Eu nu-s prea învățatul şi elocventul Telegonius, care 
poate furniza avize consultative precise şi irefutabile referitor la 
orice problemă juridică din toate cele câte sunt pe lumea 
aceasta. Eu nu-s decât preşedintele acestui tribunal. 
Continuati şi nu irosiți timpul instanței. 

lar dacă încearcă să mă piseze mai departe, le spun: 

— N-are niciun rost. În primul rând că, dacă nu voiesc să 
răspund, nu răspund. Nu mă puteți sili. Sunt un om liber, nu-i 
aşa? La drept vorbind, unul dintre cei mai liberi din Roma? În 
al doilea rând, dacă v-aş răspunde acum, pun rămăşag că v-aţi 
dori din toată inima să nu vă fi răspuns. 

Lui Telegonius, de altfel, păreau să-i meargă treburile cum 
nu se poate mai bine şi, cu timpul, am ajuns să-mi displacă 
profund toată activitatea sa. Nu pot suferi oratoria 
avocățească. Dacă un om nu-şi poate expune cazul pe scurt şi 
clar, aducând martorii necesari şi abţinându-se de a îndruga 
vrute şi nevrute despre nobilii lui strămoşi, despre numărul 
rudelor sărăcite care trăiesc de pe urma sa, despre clemenţa şi 
înțelepciunea judecătorului, despre loviturile piezişe ale 
soartei, despre vicisitudinile vieții omeneşti şi alte asemenea 


nenumărate neroade şiretlicuri cusute cu aţă albă, apoi e 
vrednic de a i se aplica pedeapsa maximă pentru că s-a făcut 
vinovat de incorectitudine, de pretențiozitate şi de irosirea 
timpului funcționarilor publici. L-am trimis pe Polybius să 
cumpere manualul lui Telegonius, conform reclamei; şi l-am 
studiat. Câteva zile mai târziu, tocmai inspectam o instanță 
inferioară, când un pârât se porni pe una dintre strălucitele 
figuri retorice recomandate de Telegonius. l-am cerut voie 
judecătorului să intervin. Mi-a satisfăcut cererea şi i-am spus 
oratorului: 

— Stai, cetățene, aşa nu merge! Ai făcut o greşeală în lecţia 
de memorizare. Figura de stil a lui Telegonius este... o clipă 
doar... În caz de acuzaţie de furt... da, am găsit. Şi am început 
a citi din manual: 


Auzind de pierderea suferită de vecinul meu, şi plin de 
compătimire pentru el, prin ce păduri şi văi, peste ce munți 
bătuți de vânturi şi neospitalieri, în ce umede şi mohorâte 
peşteri nu am coborât spre a căuta acea rătăcită oaie (ori 
pierdută vacă - pierdut cal — pierdut catâr), până când - lucru 
greu de povestit, întorcându-mă acasă, istovit, frânt de picioare 
şi dezamăgit, am găsit-o (aici acoperă-ți ochii cu palmele şi 
arată-te uluit); şi unde anume credeţi? În propria mea târlă (ori 
staul - grajd - şopru), unde se furişase, ca o afurisită ce se 
află, în timpul absenței mele. 


— Cetăţene, am continuat, unde ar fi trebuit să fie „văi”, ai 
spus şanţuri, ai sărit peste chestia cu picioarele frânte şi peste 
caracterizarea „ca o afurisită ce se află”. Şi nici nu te-ai arătat 
uluit după cuvântul „gsăsit”, ci numai stupid. Ai pierdut 
procesul. Nu da vina pe Telegonius, ci pe tine însuți. 

Deoarece consacram îndatoririlor mele judiciare un număr 
atât de mare de ore zilnic, până şi în sărbătorile religioase — ba 
am şi împreunat sesiunea judecătorească de iarnă cu cea de 
vară pentru ca împărțirea dreptăţii să fie neîntreruptă şi nicio 
persoană acuzată să nu fie silită a petrece mai mult de câteva 
zile în închisoare - mă aşteptam din partea avocaţilor, a 


funcționarilor judecătoreşti şi a martorilor măcar la mai multă 
considerație decât mi se dădea. Am arătat cât se poate de clar 
că neprezentarea ori prezentarea cu întârziere în fața instanței 
a uneia dintre părţile principale în orice proces mă va 
predispune în favoarea părții adverse. Am încercat să rezolv 
procesele pe cât de repede cu putință şi mi-am făcut (cu totul 
pe nedrept) reputaţia unui judecător care-şi condamnă 
împricinațţii fără a le da posibilitatea să se apere. Dacă un om 
era acuzat de a fi săvârşit o crimă şi eu îl întrebam de-a 
dreptul: „Este acuzația întemeiată în esență?”, iar el se codea 
şi răspundea: „Dă-mi voie să-ți explic, Cezar. Nu sunt propriu- 
zis vinovat, dar...”, i-o retezam scurt. Mă pronunțam: 
„Amendat cu o mie de galbeni”, ori „Surghiunit în insula 
Sardinia”, ori pur şi simplu „La moarte”, şi apoi mă întorceam 
înspre grefier: „Următorul, vă rog”. Acuzatul şi avocatul lui se 
simțeau, fireşte, jigniți că fuseseră lipsiți de prilejul de a mă 
fermeca pledându-şi circumstanţele atenuante. 

Îmi amintesc un proces unde pârâtul pretindea a fi cetățean 
roman şi a apărut în togă, dar avocatul reclamantului s-a opus 
susținând că pârâtul e de fapt străin şi că, prin urmare, ar 
trebui să poarte o manta. N-avea nicio importanță în cazul 
acela anume, dacă era sau nu cetățean roman, aşa încât le-am 
luat piuitul avocaţilor, dispunând ca omul să poarte o manta 
în tot timpul cât se va vorbi în numele acuzării şi o robă în 
timpul pledoariilor apărării. Avocaţilor nu le-a plăcut treaba şi 
şi-au spus unul altuia că-mi bat joc de justiție. Şi poate că au 
şi avut dreptate. În general, se purtau tare urât cu mine. Într- 
unele dimineţi, când nu izbutisem să soluționez câte procese 
aş fi dorit eu şi trecuse de mult ora prânzului, se supărau foc 
dacă amânam judecarea cauzei pe a doua zi. Mă apostrofau de 
la obraz şi-mi cereau să mă întorc şi să nu las bieţii cetățeni 
cinstiți să aştepte a li se face dreptate; ba mă şi prindeau de 
togă ori de picior, de parcă ar fi intenționat să mă împiedice cu 
forța de a ieşi din tribunal. 

Nu descurajam familiaritatea - doar să nu fi fost jignitoare — 
părându-mi-se că o atmosferă destinsă în sala de şedinţe le 


uşurează martorilor depunerea sinceră a mărturiei. Dacă mi se 
răspundea cu haz când exprimam o părere neîntemeiată, n-o 
luam niciodată în nume de rău. Clientul meu - ne-a explicat 
odată un avocat — s-a însurat de curând. Clientul era în vârstă 
de şaizeci şi cinci de ani, iar soţia, o femeie tânără de tot, era 
martoră în proces. Am scos în evidenţă ilegalitatea căsătoriei. 
În conformitate cu legea Papia-Poppaea (pe care, din 
întâmplare, o cunoşteam), unui bărbat de peste şaizeci de ani 
nu-i era îngăduit să se însoare cu o femeie sub cincizeci de ani: 
prezumția legală era că un om de peste şaizeci de ani nu este 
apt pentru procreare. Am citat epigrama greacă: 


Batjocoreşte firea un moş pus pe nuntit, 
Doar coarne ies de-aicea ori un copil tâmpit. 


Avocatul a stat niţel pe gânduri, apoi a improvizat: 


Şi moşu-acel, tu însuţi, netot cred că mai este 
De poate lua aminte la pravile de-aceste; 

Un moş, dar cu vârtute, va zămisli fii tari, 

Iar un Sfrijit de tânăr, doar prăpădiţi lăstari. 


Îmi replicase atât de prompt şi de exact, încât l-am iertat pe 
avocatul poet că m-a făcut netot, iar la următoarea şedinţă a 
Senatului am modificat legea Papia-Poppae potrivit cu părerea 
lui. De înfuriat, țin minte că m-am înfuriat odată rău de tot 
într-un pretoriu, din pricina unui slujbaş judecătoresc a cărui 
datorie era să convoace martorii şi să aibă grijă de înfăţişarea 
lor la timp. Avusesem pe rol un proces de fraudă, dar fusesem 
silit să amân judecarea din lipsă de probe; martorul principal 
fugise în Africa spre a evita punerea sub acuzare pentru 
complicitate la fraudă. Când procesul a apărut din nou pe rol, 
am strigat martorul; dar el nu era prezent. L-am întrebat pe 
slujbaşul judecătoresc dacă omul fusese citat conform legii. 

— O, da, Cezar, a fost. 

— Atunci de ce nu-i prezent? 

— Este din nefericire împiedicat a veni. 


— Nu există nicio scuză întemeiată pentru neprezentare, în 
afară de vreo boală atât de gravă, încât omul să nu poată fi 
transportat la tribunal decât punându-i-se în primejdie viața. 

— Aşa şi este, Cezar. Nu, martorul nu mai este bolnav 
acum. El a fost foarte bolnav, după câte ştiu. Dar i-a trecut. 

— Şi atunci ce-i cu el? 

— A fost mutilat de un leu şi apoi a făcut cangrenă. 

— De minune pare că a scăpat, am observat eu. 

— Numai că n-a scăpat, chicoti individul. A murit. Şi cred 
că moartea poate fi socotită drept o scuză valabilă pentru 
neprezentare. 

Râsete generale în sală. 

Într-atâta m-am înfuriat, încât mi-am luat tăblița de scris de 
la brâu şi i-am aruncat-o în cap; l-am lipsit de cetățenia 
romană şi l-am surghiunit în Africa. 

— Du-te de vânează lei, am strigat, şi trag nădejde să te 
mutileze de-a binelea şi să ajungi să faci şi cangrenă. 

Cu toate acestea, după şase luni l-am iertat şi i-am redat 
slujba. N-a mai făcut glume pe socoteala mea. 

Drept este să menţionez acum şi cel mai urzicat caz de furie 
îndreptat împotrivă-mi în incinta unui tribunal. Un tânăr nobil 
era învinuit de fapte împotriva firii cu femei. Adevăratul 
reclamant era breasla prostituatelor, organizație neoficială, dar 
bine condusă, care-şi ocrotea destul de eficient membrele 
împotriva pungaşilor şi huliganilor. Prostituatelor nu le venea 
la îndemână să susţină ele însele acuzaţia împotriva nobilului, 
aşa încât s-au adresat unui om căruia nobilul acela îi făcuse 
un rău - prostituatele ştiu tot ce se întâmplă pe lume - şi s-au 
oferit să depună mărturie dacă el porneşte acțiunea. (O 
prostituată poate depune mărturie în fața unei instanțe 
judecătoreşti.) Înainte de ziua judecății, am trimis vorbă 
prietenei mele Calpurnia, tânăra şi frumoasa prostituată care 
trăise cu mine înainte de a mă fi căsătorit cu Messalina şi care 
mi se dovedise aşa de mult devotată şi credincioasă când m-au 
lovit nenorocirile; i-am cerut să-şi găsească prilej de discuție 
cu femeile care urmau să depună mărturie şi să afle cum o 


putea mai bine dacă nobilul, într-adevăr, se făcuse vinovat de 
excesele ce i se puneau în sarcină, ori dacă nu cumva femeile 
fuseseră mituite de cel care intentase acțiunea. Calpurnia mi-a 
dat de ştire după o zi sau două că nobilul, într-adevăr, se 
purtase într-un mod brutal şi dezgustător şi că femeile care 
făcuseră plângere la breasla lor erau fete de treabă, una dintre 
ele fiindu-i chiar prietenă personală. 

Am judecat speța, am ascultat mărturiile depuse sub 
prestare de jurământ (înlăturând obiecțiunea ridicată de 
avocatul apărării, cum că jurămintele prostituatelor sunt şi în 
mod notoriu, şi în cazul de față lipsite de orice valoare) şi am 
dispus consemnarea de către grefier a mărturiilor. Când una 
dintre fete a repetat nişte vorbe foarte murdare şi triviale 
adresate ei de către pârât şi când grefierul m-a întrebat: 

— Să consemnez şi acesta, Cezar? 

Am răspuns: 

— De ce nu? 

Tânărul nobil s-a mâniat într-atât, încât a procedat întocmai 
cum procedasem eu față de slujbaşul care mă luase peste 
picior: mi-a azvârlit cu tăblița de scris în cap. Dar de unde eu 
nu nimerisem ţinta, el n-a dat greş. Marginea ascuţită a 
tăbliței mi-a zdrelit obrazul şi sângele a început să curgă. 

M-am mărginit a-i spune: 

— Constat cu bucurie, prietene, că tot ţi-a mai rămas un 
dram de ruşine. 

L-am declarat vinovat şi am marcat cu negru numele lui pe 
listele censului, ceea ce îi lua dreptul de a mai fi candidat 
pentru ocuparea vreunei funcții publice. Era însă rudă prin 
alianță cu Asiaticus, care, după trecerea de câteva luni, mi-a 
cerut să şterg semnul negru deoarece în ultima vreme tânăra 
lui rudă se îndreptase. 

— Am să-l şterg, i-am răspuns, ca să-ți fac plăcere, dar tot 
are să se vadă. 

Asiaticus, după aceea, a repetat spusa mea prietenilor săi 
drept o dovadă a neroziei mele. N-a putut înțelege, presupun, 


că reputația unui om este — vorba maică-mii - aidoma unei 
farfurii de lut: 

— Farfuria crapă; reputaţia este compromisă de o 
condamnare penală. Farluria este apoi reparată şi lipită şi 
devine „ca şi nouă”, reputaţia este reparată de o amnistie 
legală. O farfurie reparată ori o reputație reparată este mai 
bună decât o farfurie crăpată ori o reputație compromisă. Dar 
o farfurie care n-a fost niciodată crăpată ori o reputaţie care n- 
a fost niciodată compromisă sunt cu atât mai bune. 

Un învățător le apare întotdeauna elevilor săi un individ tare 
ciudat. El are expresiile sale predilecte pe care elevii ajung să 
le observe şi chicotesc ori de câte ori dascălul le foloseşte. 
Oricare om din câți ori fi existând pe lume are expresiile lui 
predilecte şi frazele lui tipice, dar afară de cazul că ocupă un 
post conferitor de autoritate - precum dascăl ori căpitan în 
armată ori judecător - nimeni nu i le ia de fapt în seamă. 
Nimeni nu le-a observat nici în cazul meu, până ce n-am ajuns 
Împărat, dar apoi, fireşte, ele au ajuns de pomină în toată 
lumea. N-aveam decât să spun în tribunal: „Nici pică, nici 
părtinire” (adresându-mă consilierului meu juridic, după 
încheierea dezbaterilor), „Ce-i drept e drept, nu-i aşa?” ori 
„Odată ce am luat o hotărâre, ea e ca şi bătută-n cuie”, sau să 
citez vechea zicală: 


Hoţului hotia îi e dreaptă 
După faptă şi răsplată; 


ori să fiu auzit rostind înjurătura familiei mele: „zece mii de 
furii şi de şerpi”, că şi izbucneau cu toţii în hohote de râs, de 
parcă aş fi rostit ori solecismul cel mai absurd ce se poate 
închipui, ori gluma cea mai extraordinar de spirituală. 

În cursul primului meu an de activitate judecătorească 
trebuie să fi săvârşit sute de greşeli ridicole, dar procesele au 
fost soluționate şi uneori m-am surprins eu singur cât de 
iscusit eram. Ţin minte o speţă în care unul dintre martorii 
apărării, o femeie, tăgăduia orice rudenie cu învinuitul, despre 
care acuzarea susținea că este de fapt fiul ei. Când i-am arătat 


că iau drept bun ceea ce spune şi că în calitatea mea de Mare 
Pontif îi voi uni numaidecât pe amândoi prin căsătorie, s-a 
speriat aşa rău de perspectiva unui nevoit incest, încât femeia 
s-a recunoscut vinovată de sperjur. A declarat că tăinuise 
adevărata legătură dintre ea şi învinuit spre a putea trece 
drept o martoră imparțială. Cazul acesta mi-a dobândit o mare 
faimă, pierdută însă aproape pe loc într-un proces în care 
acuzația de trădare ascundea un fals. Arestatul era libertul 
unuia dintre liberții lui Caligula şi nu existau niciun fel de 
circumstanțe atenuante pentru infracțiunea săvârşită. 
Falsificase testamentul stăpânului său chiar înaintea morții 
acestuia - dacă purta şi vina morții, nu s-a putut stabili — şi-şi 
lăsase stăpâna şi pe copiii ei pe drumuri. M-am înfuriat grozav 
pe omul acela, auzind ce făcuse, şi am luat hotărârea să-i aplic 
maxima pedeapsă. Apărarea fusese foarte slabă - faptele nu 
erau tăgăduite, se rostiseră numai obişnuitele formule 
recomandate de manualul lui Telegonius. Ora mesei trecuse de 
mult şi judecam de şase ore încheiate. O delicioasă aromă de 
mâncare venind dinspre sala de mese a învecinatului templu al 
lui Marte îmi gâdila nările. Preoții lui Marte mănâncă mai bine 
decât alte colegii preoțeşti: Marte nu duce niciodată lipsă de 
jertfe. Leşinam de foame. I-am spus celui mai vechi dintre 
magistrații care judecau alături de mine: 

— Preia-mi, rogu-te, locul şi aplică pedeapsa maximă, dacă 
apărarea nu aduce alte probe mai convingătoare decât cele 
înfăţişate până acum. 

— Pedeapsa maximă ai spus, Cezar? 

— Da, aşa am spus, oricare ar fi ea. O merita... 

— Porunca-ţi va fi adusă la împlinire, Cezar, mi-a răspuns. 

Aşa că m-am urcat în lectică şi m-am dus să prânzesc 
împreună cu preoții. Când m-am întors mai târziu, în cursul 
după-amiezii, am aflat că acuzatului i se retezaseră mâinile şi 
că-i fuseseră atârnate de gât. Aceasta era pedeapsa stabilită de 
Caligula pentru falsuri şi încă nu fusese scoasă din codul 
penal. Toată lumea socotea că dădusem dovadă de o cumplită 


cruzime, deoarece judecătorul anunţase că sentința era a mea, 
nu a lui. Şi totuşi, nu era vina mea. 

Am rechemat pe toți exilații care fuseseră surghiuniți în 
temeiul acuzaţiei de trădare; dar numai după ce am cerut 
consimțământul Senatului. În categoria aceasta se aflau 
nepoatele mele Agrippinilla şi Lesbia, care fuseseră trimise 
într-o insulă de pe coasta Africii. Eu, unul, deşi n-aş fi 
îngăduit, desigur, să fie lăsate acolo, nici să se înapoieze la 
Roma nu le-aş fi poftit. Se purtaseră amândouă foarte 
necuviincios cu mine şi se făcuseră amândouă vinovate de 
incest cu fratele lor Caligula, de voie ori de nevoie, nu ştiu, iar 
adulterele lor celelalte stârniseră scandal. Messalina a fost 
aceea care a intervenit în favoarea lor. Îmi dau acum seama că 
trebuie să fi gustat din plin dulceața puterii procedând astfel. 
Agrippinilla şi Lesbia o trataseră mereu foarte de sus, iar 
acum, când li se spunea că erau rechemate la Roma drept 
rezultat al mărinimiei sale, aveau să se simtă obligate de a se 
umili înaintea ei. Pe atunci însă crezusem că-i doar o curată 
bunătate din partea Messalinei. Şi aşa nepoatele mele s-au 
înapoiat şi am putut constata că exilul nu le frânsese câtuşi de 
puţin cerbicia, deşi gingaşa lor piele fusese jalnic arsă de 
soarele Africii. Din porunca lui Caligula trebuiseră să-şi câştige 
existența pe insulă pescuind bureţi de mare. Oricum, singurul 
fel în care Agrippinilla şi-a comentat experiențele de 
scufundare în adâncuri a fost că nu-şi pierduse timpul în 
zadar: 

— Am ajuns o înotătoare de mâna întâi. Dacă vrea careva să 
mă omoare, mai bine ar face să nu încerce cu înecatul. 

Au hotărât să evite ruşinea de a avea o aceeaşi culoare a 
chipului, a gâtului şi a braţelor ca sclavele şi ca servitoarele, 
convingându-şi în parte nobilele prietene să facă din pielea 
bronzată o modă. Uleiul de nucă a devenit apa de toaletă 
preferată a societății înalte. Bunele prietene ale Messalinei şi- 
au păstrat totuşi tenul lor natural, alb-trandafiriu, şi vorbeau 
disprețuitor despre partida  bronzatelor ca despre 
„Pescuitoarele de bureţți”. Mulţțumirile adresate de Lesbia 


Messalinei au fost cu totul formale, iar mie nu mi-a mulțumit 
defel. Mi-a vorbit pe-un ton pur şi simplu arțăgos. 

— Ne-ai lăsat să aşteptăm zece zile mai mult decât ar fi fost 
necesar - mi s-a plâns —, iar corabia trimisă era plină de 
şobolani. 

Agrippinilla s-a purtat ceva mai cuminte: ne-a ținut 
amândurora câte o foarte grațioasă cuvântare de mulțumiri. 

I-am confirmat lui Irod domnia asupra Vasanului, Galileii şi 
Galaadului, adăugându-le Iudea, Samaria şi Ţara Edomiţilor, 
astfel încât regatul lui era acum tot atât de întins ca şi al 
bunicului său. Am rotunjit porțiunea dinspre miazănoapte cu 
Abilenia, care făcuse parte din Siria. Am încheiat amândoi un 
pact solemn de amiciţie şi alianță, confirmat prin jurăminte în 
for, în prezența unei mulțimi covârşitoare: cu acest prilej a fost 
adus jertfă un porc, potrivit unei vechi ceremonii rituale 
reactualizată în acea zi. l-am mai conferit lui Irod şi rangul de 
consul roman onorific, titlu care nu mai fusese niciodată 
acordat unui om din stirpea sa. Am atras atenția asupra 
faptului că lui îi ceruse Senatul sfat, negăsind un roman care 
să fi fost în stare să judece lucrurile limpede şi cu nepărtinire. 
La cererea lui Irod, am mai acordat micul regat Chalcis 
mezinului său, Irod Pollio. Chalcis se află la răsărit de Oronte, 
în apropiere de Antiohia. Pentru Aristobul n-a cerut nimic, 
astfel încât Aristobul nu s-a ales cu nimic. Mi-a făcut, de 
asemenea, plăcere să pun în libertate pe Alexandru alabarhul 
şi pe fratele lui, Philon, care mai zăceau încă la închisoare în 
Alexandria. În legătură cu acestea mai pot menţiona că, atunci 
când fiul alabarhului, căruia Irod îi dăduse de nevastă pe fiica 
sa Berenice, a murit, ea s-a măritat cu unchiul ei Irod Pollio. L- 
am confirmat pe Petronius în funcția sa de guvernator al Siriei 
şi i-am trimis o scrisoare personală, lăudându-l pentru 
înțeleapta-i purtare în chestiunea statuii. 

Am urmat sfatul lui Irod în privința lespezilor de marmură 
care urmau să acopere zidurile interioare ale templului lui 
Caligula; au produs un efect minunat în incinta circului. A 
trebuit să iau apoi o hotărâre referitoare la clădirea însăşi, 


destul de frumoasă chiar după ce fusese lipsită de preţioasele-i 
ornamente. Mi s-a părut că, după sfânta dreptate, s-ar cuveni 
a li se da zeilor gemeni Castor şi Pollux o compensație pentru 
jisnirea ce le-o adusese Caligula, prefăcându-le templul într-o 
simplă tindă a propriului său templu: lor li l-am sortit, aşadar, 
să le fie anexă. Caligula făcuse o spărtură în peretele dintre 
cele două statui ale Gemenilor spre a-şi crea o intrare în 
templul său, zeii devenindu-i un fel de portari. A trebuit, 
fireşte, să sfințesc din nou clădirea. Am ales o zi fastă pentru 
ceremonie şi am dobândit acordul zeilor prin mijlocirea 
augurilor, deoarece deosebim prevestirea făcută de auguri de 
aceea de sfințire, ultima fiind efectuată din voinţa omului, pe 
când prevestirea augurilor indică în prealabil consimțământul 
şi  bună-învoirea  zeității respective. Alesesem ziua de 
cincisprezece iulie, ziua în care cavalerii romani, călări, purced 
în procesiune, încununați cu ghirlande de măslin, să aducă 
cinstire Gemenilor; ei o pornesc de la templul lui Marte, 
străbat principalele străzi ale oraşului şi, descriind un cerc, se 
înapoiază la templul Gemenilor, unde aduc jertfe. Ceremonia 
reprezintă o comemorare a luptei de la lacul Regillus, dată 
acum mai bine de trei sute de ani. Castor şi Pollux au venit ei 
înşişi călări să ajute o armată romană care încerca să reziste 
pe malul lacului forțelor mai numeroase ale latinilor, şi de 
atunci încoace au fost recunoscuți drept patronii cavalerilor. 
Am consultat auspiciile sub un mic cort, anume consacrat 
acestui scop pe vârful Dealului Capitolin. Am invocat zeii şi, 
după efectuarea calculelor, am ales pătrarul de cer adecvat 
unde urma să-mi fac observaţiile, şi anume pătrarul unde se 
află constelația  divinilor Gemeni. Abia îmi  terminasem 
pregătirile, când auzii un uşor cârâit în cer şi semnul aşteptat 
mi se arătă. Era o pereche de lebede sosind în zbor din direcția 
pe care o stabilisem, şuierul aripilor lor devenind din ce în ce 
mai puternic pe măsură ce lebedele se apropiau. Am ştiut că 
trebuie să fie Castor şi Pollux înşişi, care luaseră acest chip 
deoarece, după cum ştiţi, şi ei, şi sora lor Elena ieşiseră din oul 
cu trei gălbenuşuri ouat de Leda după ce fusese iubită de 


Jupiter în formă de lebădoi. Păsările au trecut exact pe 
deasupra templului lor şi s-au pierdut curând în depărtări. 

Am s-o iau niţel înainte cursului evenimentelor, descriind 
festivitatea. Ea a început cu o lustraţie. Noi, preoții, şi 
ajutoarele noastre am trecut în procesiune solemnă de jur 
împrejurul clădirii, purtând ramuri de laur pe care le muiam în 
vase cu apă sfințită şi apoi le scuturam; pe unde treceam, 
împroşcam cu picături de apă sfințită. Îmi dădusem osteneala 
de a trimite după apă adusă din lacul Regillus, unde Castor şi 
Pollux îşi aveau, de altfel, încă un templu; am pomenit în 
invocație locul de unde venea apa. Am ars, de asemenea, 
pucioasă şi ierburi aromatice întru alungarea duhurilor rele; şi 
s-a cântat din flaute, pentru ca muzica să înăbuşe sunetul 
oricărei vorbe de rău augur ce s-ar fi putut rosti. Lustraţia 
sfințise tot ce se afla în cuprinsul spațiului străbătut de noi, 
adică atât noua anexă, cât şi templul însuşi. Am astupat 
spărtura din zid: prima piatră am aşezat-o eu. Am adus apoi 
jertfă. Am ales acea combinație de victime care ştiam că va fi 
mai plăcută zeilor - pentru fiecare dintre ei câte un bou, o oaie 
şi un porc, toți neîntinați şi toți gemeni. Castor şi Pollux nu 
sunt zei întregi: sunt semizei care, din pricina descendențţei lor 
mixte, îşi petrec zilele alternativ în cer şi în infern. Când 
jertfeşti umbrelor eroilor, trebuie să tragi capul victimei în jos; 
când însă aduci jertfă zeilor, îl tragi în sus. Aşa încât, pentru a 
jertfi Gemenilor, am urmat un vechi obicei părăsit de multă 
vreme, şi anume am tras pe rând câte un cap în jos şi unul în 
sus. Rareori mi-a fost dat să văd măruntaie mai propice. 

Senatul, prin votul său, îmi acordase cu acel prilej veşminte 
triumfale; pretextul era o neînsemnată campanie recent 
încheiată în Maroc, unde izbucniseră dezordini în urma 
asasinării, de către Caligula, a vărului meu, regele Ptolemeu. 
Nu avusesem niciun amestec în expediţia marocană şi, cu 
toate că exista acum obiceiul de a i se acorda comandantului 
suprem veşminte triumfale la sfârşitul unei campanii, măcar 
că nu părăsise niciodată capitala, n-aş fi acceptat onoarea de 
n-aş fi avut un anume motiv. Am considerat că nu i s-ar potrivi 


unui comandant suprem să consacre un templu singurilor doi 
semizei greci care au luptat vreodată pentru Roma, purtând o 
îmbrăcăminte prin care recunoştea că nu exercitase vreodată 
un comandament efectiv. Dar am purtat cununa şi mantia de 
triumfător numai în timpul ceremoniei; în celelalte cinci zile 
festive mi-am îmbrăcat obişnuita mea togă senatorială cu 
laticlavă. 

Întâile trei zile au fost consacrate reprezentaţiilor teatrale 
desfăşurate în teatrul lui Pompei, pe care l-am reinaugurat cu 
acel prilej. Scena şi o parte din amfiteatru arseseră în timpul 
domniei lui Tiberiu, dar fuseseră reclădite de el şi din nou 
dedicate lui Pompei. Lui Caligula însă nu-i fusese pe plac să 
vadă porecla lui Pompei - „cel mare” - pe inscripţie şi-şi 
rededicase teatrul sieşi. L-am redat lui Pompei, adăugând însă 
o inscripție pe scenă din care rezulta meritul lui Tiberiu de a fi 
purces la restaurare după incendiu, şi meritul meu de a-l fi 
rededicat lui Pompei; teatrul acela a fost, de altfel, singura 
clădire publică pe care am îngăduit să-mi fie înscris vreodată 
numele. 

Nu mi-a plăcut nicicând obiceiul cu totul neroman, apărut 
către sfârşitul domniei lui August, acela al apariției pe scenă a 
unor bărbați şi femei de rang nobil spre a-şi vădi talentele de 
histrioni şi de saltimbanci. Nu pot deloc înțelege de ce August 
nu le-a tăiat mai sever elanul acesta actoricesc. Probabil 
fiindcă nu exista nicio lege în temeiul căreia să-l interzică, iar 
August era de felul lui îngăduitor cu inovațiile greceşti. 
Urmaşului său, Tiberiu, nu-i plăcea teatrul, oricine l-ar fi 
jucat, şi-l privea ca pe o mare pierdere de timp şi ca pe un obol 
dat viciului şi nesăbuinței. Caligula însă nu numai că i-a 
rechemat pe comedianții alungați din Roma de Tiberiu, dar a şi 
încurajat pe cât a putut pe amatorii din rândurile nobilimii 
care doreau să joace, apărând el însuşi adeseori pe scenă. 
Principalul cusur al inovației mi s-a părut a fi totala 
nepricepere a nobililor amatori. Romanul nu-i născut actor. În 
Grecia, bărbaţii şi femeile din înalta societate se mişcă pe 
scenă ca la ei acasă şi nu se întâmplă să nu joace în chip 


satisfăcător. Dar nu mi-a fost dat să văd vreodată un amator 
roman făcând față în mod onorabil rolului pe care-l interpreta. 
Roma a dat un singur mare actor, pe Roscius, care a ajuns la 
desăvârşire numai datorită laborioaselor sale strădanii. Nu 
făcea niciodată un singur gest ori cea mai mică mişcare pe 
scenă, fără a le fi repetat de nenumărate ori mai înainte, până 
ce ele păreau a fi cu totul fireşti. N-a mai existat roman care să 
aibă răbdarea de a făuri din ființa lui un grec. Aşa că, folosind 
acest prilej, am trimis mesaje speciale tuturor nobililor — 
bărbați şi femei - care apăruseră cândva pe o scenă sub 
domnia lui Caligula, cerându-le, spre a nu risca să-mi 
provoace supărarea, să joace în două piese şi un interludiu 
anume alese de mine. Nu aveau să fie ajutați şi îndrumați de 
actori profesionişti. L-am convocat totodată pe Harpocras, 
secretarul departamentului  distracţiilor publice, şi i-am 
comunicat că dorința mea este să alcătuiască o formaţie 
compusă din cei mai buni actori profesionişti ce puteau fi 
găsiți în toată Roma şi să încerce a arăta, cu ajutorul lor, în a 
doua zi a festivităților, ce înseamnă teatru adevărat. Programul 
urma să fie acelaşi; dar asupra lucrului acestuia am păstrat 
taină. Mica mea lecție practică a mers ca pe roate. 
Reprezentaţiile din ziua întâi s-au dovedit jalnice. Gesturile 
erau atât de rigide, intrările şi ieşirile atât de stângace, rolurile 
au fost debitate atât de mormăit şi de bălmăjit, gravitatea a 
lipsit atât de vădit în momentele tragice şi umorul în cele 
comice, încât auditoriul şi-a manifestat în curând nerăbdarea, 
tuşind, sucindu-se pe bănci şi vorbind. A doua zi, actorii 
profesionişti au jucat atât de strălucit, încât, de atunci 
încoace, niciun bărbat şi nicio femeie din înalta societate n-a 
mai cutezat să se urce pe scenă în văzul publicului. 

În ziua a treia, reprezentaţia principală a constituit-o dansul 
pyrrhic al săbiilor, care-i jocul naţional al oraşelor din Asia 
Mică. El a fost executat de fiii fruntaşilor acelor oraşe de la 
care Caligula îi ceruse sub pretext că vrea să-i vadă jucând, de 
fapt pentru că voia să-i aibă drept ostatici care să-i 
chezăşuiască buna purtare a părinților lor în timp ce el vizita 


Asia Mică şi le storcea bani cu obişnuitele sale metode silnice. 
Auzind că au sosit, Caligula se dusese să-i inspecteze şi tocmai 
se pregătea să le ceară a repeta un cântec învățat în onoarea 
lui, când i se înfățişă Cassius Chaerea pentru a i se da parola; 
iar acela a şi fost semnalul asasinării. Aşa că pe urmă 
copilandrii au dansat cu şi mai mare bucurie şi pricepere, 
ştiind de ce năpastă scăpaseră; iar la sfârşit mi-au cântat şi 
mie un cântec de recunoştinţă. l-am răsplătit făcându-i pe toți 
cetățeni romani şi i-am trimis în patrie câteva zile mai târziu, 
încărcați de daruri. 

Spectacolele zilelor patru şi cinci s-au desfăşurat în circ — 
circul arăta cum nu se poate mai frumos, cu porțile de pe 
terenurile de joc aurite şi cu barierele de marmură - şi în 
diverse amfiteatre. Au fost douăsprezece curse de care şi una 
de cămile, o foarte amuzantă inovație. Au fost, de asemenea, 
omorâți trei sute de urşi şi trei sute de lei în amfiteatru şi a 
avut loc o serie de lupte cu săbiile. Urşii şi leii fuseseră 
comandați de Caligula în Africa înainte de moartea sa şi tocmai 
sosiseră. Am spus-o publicului, în mod deschis: 

— Acesta-i ultimul mare spectacol cu animale sălbatice pe 
care aveți să-l mai vedeți pentru câtva timp de-acum încolo: 
am de gând să aştept să mai scadă prețurile înainte de a 
comanda alte jivine. Neguţătorii africani cer prețuri exorbitante 
pe atari animale. Dacă ei nu sunt dispuşi să le mai reducă, n- 
au decât să-şi plaseze marfa pe alte pieţe, însă nu cred că le va 
fi uşor să găsească altele. 

Vorbele-mi le-au mers drept la inimă chibzuiţilor mei 
ascultători, care m-au ovaționat, plini de recunoştinţă. Şi-aşa 
s-au terminat festivitățile, cu excepţia unui mare banchet pe 
care l-am oferit apoi la palat pentru nobili şi soțiile lor şi 
pentru câțiva reprezentanți ai poporului. Au fost mai mult de 
două mii de oaspeți. Nu s-au servit delicatese aduse de peste 
mări şi țări, dar a fost o masă îmbelşugată, cu vinuri bune şi 
fripturi grozave, şi nu ştiu să se fi plâns cineva de lipsa 
pateurilor umplute cu limbi de fâță ori de a puilor de antilopă 
în aspic, ori de a omletelor din ouă de struț. 


Capitolul VIII 


Curând după aceea, am luat hotărâri privind luptele cu 
sabia şi cu fiarele sălbatice. Mai întâi, cât priveşte fiarele 
sălbatice. Auzisem despre un sport la care se dedau în Tesalia, 
care avea dublul avantaj de a fi interesant de urmărit şi ieftin 
de realizat. Aşa că l-am introdus la Roma în locul obişnuitelor 
lupte cu leoparzi şi cu lei. Se desfăşura cu juncani de taur 
sălbatic. Tesalienii ațâțau taurul, înfisându-i săgeți scurte în 
piele, în vreme ce dobitocul ieşea din țarcul unde fusese închis 
- nu îndeajuns de adânci săgețile spre a-l răni, dar destul de 
bine înfipte pentru a-l întărâta. Când taurul se repezea în 
arenă, oamenii se fereau sprinteni din calea lui. Erau cu totul 
neînarmați. Uneori îl amăgeau ținându-şi nişte pânze colorate 
în față; când taurul se năpustea asupra pânzei boite, luptătorii 
o dădeau la o parte în ultima clipă, fără a se clinti de pe loc. 
Taurul întotdeauna atacă pânza în mişcare. Sau, uneori, în 
vreme ce atacă, oamenii fac un salt înainte sau i se abat din 
drum dintr-o singură săritură, sau i se urcă pentru o clipă pe 
noadă înainte de a sări iar, de pe spinare, la pământ. Taurul 
oboseşte treptat-treptat şi ei trec la şi mai îndrăznețe fente. Era 
unul care se pricepea să stea cu spatele la taur, aplecându-şi 
capul între picioare, şi apoi, când animalul ataca, executa o 
tumbă în aer şi nimerea în picioare drept pe umerii taurului. Şi 
devenise ceva obişnuit să poţi vedea câte un om făcând 
înconjurul arenei în echilibru pe spinarea taurului. Dacă 
taurul nu obosea repede, îl făceau să galopeze de jur 
împrejurul terenului, călărindu-l ca pe un cal, ţinându-l cu 
mâna stângă de-un corn şi răsucindu-i coada cu cea dreaptă. 
Când bietul taur abia de mai putea să gâfâie, luptătorul şef se 
lua la trântă cu el, ţinându-l de coarnele amândouă şi silindu-l 
cu încetul să se plece la pământ. Uneori prindea urechea 


taurului între dinți ca să-l ajute să-şi joace rolul. Toată lupta 
era captivantă pentru spectator, şi nu rareori se întâmpla ca 
taurul să-l prindă şi să-l omoare pe omul care-şi îngăduia prea 
multe familiarități cu el. leftinătatea spectacolului se datora 
foarte modestelor pretenții băneşti ale tesalienilor, care erau 
simpli ţărani, precum şi supraviețuirii taurului pentru o altă 
performanță. Taurii deştepţi, care se învățau să evite a fi 
amăgiți şi  stăpâniți, deveneau repede mari favoriți ai 
mulțimilor. Era unul numit Roşcatu, care în felul său aproape 
că egalase faima calului Incitatus. În zece reprezentații îi 
omorâse pe zece dintre chinuitorii săi. Gloatele ajunseră să 
prefere atari jocuri cu tauri tuturor celorlalte spectacole, în 
afară însă de luptele cu sabia. 

Acum, cât priveşte luptătorii cu sabia: m-am hotărât să-i 
recrutez dintre sclavii care, în vremea domniilor lui Caligula şi 
Tiberiu, depuseseră mărturie împotriva stăpânilor lor în 
procese de trădare şi, astfel, contribuiseră la executarea 
acestora. Cele două crime care-mi inspiră oroarea cea mai 
adâncă sunt paricidul şi lipsa de fidelitate. Pentru paricid n- 
am şovăit să reintroduc pedeapsa din vechime: criminalul este 
biciuit până ce sângerează şi apoi cusut într-un sac laolaltă cu 
un cocoş, un câine şi o viperă, simbolizând desfrâul, 
neruşinarea şi ingratitudinea, şi-n cele din urmă aruncat în 
mare. Consider lipsa de fidelitate a sclavilor față de stăpânii lor 
tot ca pe un fel de paricid, aşa că-i puneam să lupte până ce 
unul dintre combatanți murea ori era grav rănit; nu acordam 
niciodată iertare nimănui, silindu-l să lupte din nou la jocurile 
următoare până ce era omorât ori cu totul incapacitat. S-a 
întâmplat o dată ori de două ori ca unul dintre ei să se facă a fi 
rănit mortal, când, de fapt, fusese numai uşor zgâriat, şi să se 
zvârcolească la pământ ca şi cum n-ar mai fi fost în stare să 
continue. Dacă se dovedea că s-a prefăcut, porunceam 
întotdeauna să i se taie gâtul. 

Cred că mulțimile gustau distracțiile pe care li le ofeream 
mult mai mult decât pe cele ale lui Caligula, pentru că aveau 
mult mai rar prilejul să le vadă. Caligula era atât de pătimaş 


după cursele de care şi după luptele cu fiare sălbatice, încât 
mai că afla pretextul de a face din două zile una de sărbătoare. 
Aceasta însemna o mare pierdere de timp pentru toată lumea 
şi publicul ajungea să se plictisească mult înaintea lui. Am 
scos din calendar o sută cincizeci din noile sărbători ale lui 
Caligula. Altă hotărâre pe care am luat-o a fost întocmirea 
după aceea a unui orar al repetărilor. Exista obiceiul că, dacă 
se făcuse o greşeală în cadrul unei ceremonii ori al unei 
festivități, chiar de-ar fi fost una mică şi survenită în ultima zi, 
totul trebuia luat de la început. Sub domnia lui Caligula, 
repetările deveniseră o adevărată batjocură. Nobilii pe care-i 
silise să organizeze — pe seama lor - jocuri în onoarea lui, ştiau 
că nu vor scăpa cu o singură reprezentație: avea să găsească el 
o chichiță în desfăşurarea ceremoniei când aproape totul se 
terminase şi să le impună a o repeta de două, trei, patru, cinci 
ori chiar şi de zece ori. Aşa încât se deprinseseră a-l potoli — de 
parcă aşa era în firea lucrurilor - făcând o intenţionată 
greşeală grosolană în ultima zi, ceea ce le asigura privilegiul de 
a repeta spectacolul numai o dată. Edictul meu prevedea că, 
dacă o festivitate urma să se repete, repetarea nu va dura mai 
mult decât o zi, iar dacă se ivea atunci o greşeală, ea nu va mai 
putea fi îndreptată. Rezultatul a fost că nu s-au mai comis 
greşeli: s-a înțeles că nu le încurajam. Am dispus, de 
asemenea, ca ziua mea de naştere să nu fie sărbătorită în mod 
oficial şi să nu aibă loc lupte cu sabia organizate în sănătatea 
mea. Nu era drept, am arătat, să fie jertfite vieți omeneşti — fie 
chiar şi ale unor simpli gladiatori - pentru a încerca să se 
obțină bunăvoința zeilor subpământeni față de un om viu. 
Totuşi, spre a nu fi învinuit că mă calicesc când e vorba de 
plăcerile Urbei, proclamam uneori dimineața, pe neaşteptate, 
că în aceeaşi după-amiază vor avea loc jocuri în ocolul de pe 
Câmpul lui Marte. Arătam că nu există o pricină anume pentru 
desfăşurarea jocurilor, dar că ziua mi se părea prielnică; de 
vreme însă ce nu făcusem defel pregătiri, trebuia să se 


mulțumească şi ei cu ce-o pica. Le-am denumit Sportula? ori 
Jocurile improvizate. Ele durau numai o după-amiază. 

Am vorbit niţel mai sus de ura pe care o port sclavilor care- 
şi trădează stăpânii. Dar mi-am dat seama că dacă stăpânii nu 
au față de sclavii lor cuvenita atitudine părintească, nici din 
partea sclavilor nu te poți aştepta să aibă simțăminte de 
datorie filială față de stăpânii lor. Sclavii, la urma urmei, sunt 
oameni şi ei. I-am ocrotit pe cale legislativă, şi în privința asta 
pot să dau un exemplu. Bogatul libert de la care Irod 
împrumutase cândva bani pentru a ne plăti datoria, maică-mii 
şi mie, îşi mărise în mod considerabil spitalul său pentru sclavi 
din insula lui Esculap de pe Tibru. El făcea tuturor celor 
interesați cunoscut că era mereu gata să cumpere sclavi, 
oricare ar fi fost starea sănătății lor, spre a-i vindeca, dar 
garanta fostului proprietar dreptul de preempţiune pentru 
răscumpărare la un preț care să nu depăşească întreitul celui 
inițial. Metodele sale de tratament erau drastice, de nu chiar 
inumane. Trata sclavii bolnavi întocmai ca pe nişte vite. Dar 
făcea afaceri pe scară mare şi foarte rentabile, deoarece 
majorităţii proprietarilor de sclavi nu le convenea să aibă sclavi 
bolnavi în casele lor, reținându-i astfel pe sclavii ceilalți de la 
îndeplinirea datoriilor obişnuite şi, dacă aveau dureri, 
împiedicând toată lumea să doarmă, cu gemetele lor, în timpul 
nopții. Aşa încât preferau să-i vândă de îndată ce se lămureau 
că boala avea să fie lungă şi supărătoare. Procedând astfel, 
urmau, desigur, preceptele economice fundamentale ale lui 
Cato Cenzorul. Am pus capăt procedeului acestuia. Am dat un 
edict care prevedea că orice sclav bolnav care a fost vândut 
deținătorului unui spital îşi va dobândi, odată cu 
însănătoşirea, libertatea şi că nu se va mai întoarce în serviciul 
stăpânului său, care va fi obligat să restituie proprietarului 
spitalului banii vărsați pentru achiziționarea respectivului 

sclav. Dacă deci se îmbolnăvea un sclav, stăpânul era acum 
obligat să-l lecuiască acasă ori să plătească pentru tămăduirea 
lui la spital. În acest din urmă caz, el avea să devină liber la 
însănătoşire, ca şi sclavii vânduți până acum proprietarului de 
spital, şi va fi şi el ţinut - ca şi precedenții — să verse spitalului, 
drept mulțumire, o sumă care să nu depăşească o jumătate 
din câştigurile sale pe următorii trei ani. Dacă vreun stăpân 
prefera să-şi omoare sclavul în loc să-l trateze acasă ori să-l 
trimită la spital, stăpânul avea să se facă vinovat de 
omucidere. Am inspectat apoi personal spitalul de pe insulă şi 
am dat indicaţii administratorului în vederea realizării unor 
îmbunătățiri - vădit necesare - cât privea cazarea, regimul 
alimentar şi condiţiile igienice. 

Deşi, după cum am spus, am scos din calendar o sută şi 
cincizeci de sărbători de-ale lui Caligula, am creat şi eu, 
recunosc, trei noi festivități cu o durată de trei zile fiecare. 
Două erau în onoarea părinților mei. Le-am potrivit să coincidă 
cu zilele lor de naştere, amânând două sărbători minore - care 
din întâmplare coincideau cu ele -— la alte date libere. Am 
dispus doliu în memoria părinților mei şi am dat ospeţe 
funerare pe cheltuiala mea. Victoriile tatălui meu în Germania 
fuseseră onorate printr-un arc de triumf pe Via Appia şi cu 
titlul ereditar de Germanicus, porecla cu care mă făleam cel 
mai mult, dar am simțit că memoria lui se cuvenea 
reîmprospătată şi în felul acesta. Caligula îi acordase maică- 
mii onoruri deosebite, printre care şi titlul de „Augustă”, dar 
când s-a certat cu ea şi a silit-o să se sinucidă, meschin cum 
era, n-a găsit nimic mai bun de făcut decât să i le ia pe toate 
înapoi; a trimis scrisori Senatului, învinuind-o de trădare față 
de el, de impietate față de zeii ceilalți, de a fi dus o viață de 
pizmă şi zgârcenie şi de a fi găzduit în casa ei ghicitori şi 
astrologi, sfidând astfel în mod provocator legile în vigoare. 
Înainte de a-mi putea îngădui să-i redau maică-mii denumirea 
de „Augustă”, a trebuit să dovedesc Senatului că fusese cu 
totul nevinovată de învinuirile ce i se aduseseră; că, deşi dârză, 
ea era foarte evlavioasă şi, cu toate că nu era cheltuitoare, o 


caracteriza dărnicia; apoi, că nicicând nu pizmuise pe nimeni 
şi nici nu consultase o singură dată măcar, în toată viața sa, 
un astrolog. Am adus şi martori, după cuviință. Printre aceştia, 
pe Briseis, camerista mamei, care-mi aparținuse ca sclavă 
până ce-şi dobândise la bătrâneţe libertatea. Împlinind o 
făgăduinţă făcută lui Briseis cu un an sau doi mai înainte, am 
prezentat-o în Senat cu aceste cuvinte: 

— Domnilor şi cinstiți senatori, bătrâna aceasta a fost 
cândva o credincioasă sclavă de-ale mele, şi drept răsplată 
pentru o viață întreagă de hărnicie şi devotament în slujba 
familiei mele, mai întâi ca jupâneasă a bunicii mele Livia şi 
apoi a mamei mele Antonia, pe care numai ea o pieptăna, i-am 
acordat de curând libertatea. Unii oameni, chiar din rândurile 
celor ce trăiesc în casa mea, au susținut că, în realitate, ea a 
fost sclava mamei mele; folosesc prilejul acesta pentru a 
declara sus şi tare că afirmaţia aceea este o minciuna 
sfruntată! S-a născut ca sclavă a tatălui meu când taică-meu 
era încă prunc; la moartea lui a moştenit-o frate-meu, apoi mi- 
a revenit mie. Alți stăpâni ori alte stăpâne n-a avut. Puteţi avea 
deplină încredere în mărturia ei. 

Senatorii au rămas mirați de înflăcărarea cu care le 
vorbisem, dar m-au aplaudat, sperând să-mi fie pe plac; şi mi- 
au făcut cu adevărat plăcere, deoarece, pentru biata Briseis, 
clipele acelea au fost cele mai frumoase din viaţa ei, iar 
aplauzele păreau a fi adresate deopotrivă şi ei, şi mie. A 
început să plângă şi bâiguitele omagii pe care le-a adus 
caracterului mamei mele abia dacă au putut fi auzite. A murit 
după câteva zile într-o prea frumoasă cameră din palat şi i-am 
făcut funeralii grandioase. 

Titlurile furate i-au fost restituite mamei, iar la marile jocuri 
de circ, carul ei a fost inclus în procesiunea sacră, ca şi carul 
bietei mele cumnate Agrippina. A treia sărbătoare pe care am 
întemeiat-o a fost în onoarea bunicului meu Marc Antoniu. 
Fusese unul dintre cei mai străluciți generali romani şi 
câştigase numeroase însemnate victorii în răsărit. Singura lui 
greşeală a fost că s-a despărțit de August după o îndelungă 


întovărăşire şi că a pierdut bătălia de la Actium. Nu vedeam de 
ce biruința unchiului mamei, August, ar continua să fie 
comemorată în dauna bunicului. N-am mers până la zeificarea 
bunicului meu, ale cărui multe slăbiciuni îl descalificau pentru 
intrarea în Olimp, dar festivitățile continuau ca un tribut adus 
calităților sale de ostaş şi îi răsplăteau pe descendenţii acelor 
soldați romani care avuseseră, sărmanii, nenorocul de a figura 
în tabăra învinsă la Actium. 

Nu l-am uitat nici pe fratele meu Germanicus. N-am creat o 
festivitate în onoarea sa, căci mi-am dat oarecum seama că 
umbra lui n-ar fi de acord. Era omul cel mai modest şi mai 
retras din câți am cunoscut vreodată în rândurile celor distinşi 
prin obârşie ori talent. Dar am făcut ceva despre care ştiam 
sigur că i-ar plăcea. Se ţinea o festivitate la Neapole - care-i o 
colonie elină -— o dată la cinci ani, şi la concursul organizat cu 
acel prilej pentru cea mai bună comedie grecească, am 
prezentat una scrisă de Germanicus şi găsită de mine printre 
hârtiile lui, după ce murise. Se chema Ambasadorii şi era 
scrisă cu mult spirit şi farmec, oarecum în stilul lui Aristofan. 
Subiectul era că doi frați greci, dintre care unul era 
comandantul forțelor armate ale oraşului său în războiul 
împotriva perşilor, iar celălalt un mercenar în serviciul Persiei, 
se nimeresc a sosi în acelaşi timp la curtea unui regat neutru, 
veniți fiecare să ceară regelui cooperarea sa militară. Am 
recunoscut într-unele pasaje comice amintiri din acuzațiile 
reciproce ce-şi aduseseră cândva două căpetenii cheruştes — 
Flavius şi Hermann - care luptau în tabere opuse în războiul 
izbucnit după moartea lui August. Sfârşitul comic al piesei era 
că nerodul de rege e convins de amândoi frații. El îşi trimite 
infanteria să ajute Persia şi cavaleria să-i ajute pe greci. 
Comedia a luat premiul, cu unanimitatea juriului. S-ar putea 
crede că s-a făcut dovadă de oarecare favoritism, nu numai din 

pricina  extraordinarei popularităţi de care se bucurase 
Germanicus în tot cursul vieții sale față de toți cei ce veneau în 
legătură cu el, ci şi pentru că se ştia că eu, Împăratul, 
propusesem acea lucrare. Dar nu putea fi îndoială că era cea 
mai bună dintre toate cele propuse spre premiere, şi a fost 
mult aplaudată în cursul reprezentației. Aducându-mi aminte 
că în cursul vizitelor făcute la Atena, Alexandria şi în alte 
vestite oraşe greceşti, Germanicus purtase veşminte greceşti, 
m-am luat şi eu după el la festivalul de la Neapole. Am purtat 
manta şi cizme la spectacolele muzicale şi dramatice, iar la 
competițiile de gimnastică o mantie de purpură şi o cunună de 
aur. Premiul lui Germanicus era un trepied din bronz; juriul a 
voit să-i acorde, în semn de deosebită onoare, unul de aur; am 
refuzat însă, invocând risipa. Bronzul era metalul obişnuit 
pentru trepiedul care se dădea ca premiu. L-am dedicat, în 
numele lui Germanicus, templului din localitate al lui Apollo. 
Nu-mi mai rămânea acum de îndeplinit decât făgăduinţa 
făcută bunicii mele, Livia. Eram legat de cuvântul de onoare pe 
care i-l dădusem de a pune în joc toată influența de care 
puteam dispune spre a obține consimțământul Senatului la 
zeilicarea ei. Nu-mi schimbasem părerea despre metodele 
necruțătoare şi lipsite de scrupule pe care le folosise pentru a- 
şi asigura dominația asupra imperiului şi a o păstra în mâinile 
sale vreme de vreo şaizeci şi cinci de ani; după cum însă am 
arătat ceva mai sus, admirația mea pentru talentele ei 
organizatorice creştea zi de zi. Cererea făcută în favoarea sa nu 
întâmpină nicio opoziție în Senat, în afară de cea a lui 
Vinicianus, vărul lui Vinicius, care jucă un rol asemănător cu 
rolul deținut de Gallus, cu douăzeci şi şapte de ani mai 
înainte, atunci când Tiberiu propusese zeificarea lui August. 
Vinicianus s-a ridicat să întrebe pe ce mă întemeiam pentru a 
prezenta o cerere lipsită de precedent şi care anume semne 
venite din cer dovedeau că Livia Augusta avea să fie bucuros 
întâmpinată de zeii nemuritori drept părtaşă la veşnicie. 
Aveam răspunsul pregătit. l-am spus că puțin înainte de a 
muri, bunică-mea, îndemnată, desigur, de o inspirație divină, 


ne chemase pe rând, mai întâi pe nepotul meu Caligula şi apoi 
pe mine, şi ne făcuse cunoscut că aveam să fim fiecare dintre 
noi Împărat. În schimbul asigurării pe care ne-o dădea, ne-a 
impus să-i jurăm că vom face tot ce ne va sta în putere pentru 
a o zeifica atunci când ne vom urca pe tron, arătându-ne că 
jucase un rol tot atât de important ca şi acela al lui August în 
uriaşa operă de refacere întreprinsă împreună după războaiele 
civile şi că ar fi cu totul nedrept ca August să aibă parte de 
fericirea veşnică în ceruri, în vreme ce ea ar cobori în 
mohorâtele sălaşuri ale infernului spre a fi judecată de Aeacus 
şi a se pierde apoi în gloata nenumăratelor umbre mute şi 
lipsite de personalitate. Caligula, le-am spus senatorilor, era 
doar un flăcăiaş când se legase prin făgăduință şi îi trăiau doi 
frați mai mari, aşa încât era lucru de mirare ca Livia să fi ştiut 
că nu ei, ci el avea să fie Împărat; fiindcă pe ceilalți ea nu i-a 
pus să jure. Caligula, în orice caz, promisese, dar îşi călcase 
cuvântul când a devenit Împărat, iar dacă Vinicianus dorea să 
aibă un semn sigur al simțămintelor nutrite de zei în 
chestiunea aceasta, n-avea decât să ia în consideraţie 
sângeroasele împrejurări ale morţii lui Caligula. 

M-am adresat apoi întregului Senat: 

— Domnilor şi cinstiți senatori, am spus, nu eu sunt cel 
care trebuie să hotărască de este sau nu vrednică bunica mea, 
Livia Augusta, să fie ridicată la rangul de zeitate națională prin 
votul luminăţiilor voastre. Eu nu pot decât să vă repet că am 
jurat pe propriul meu cap că, dacă voi fi cândva Împărat — 
eventualitate care, nu contest, părea atunci şi neprobabilă, şi 
absurdă, deşi răposata era absolut încredințată că se va realiza 
- voi face tot ce-mi stă în putință spre a vă convinge s-o înălțați 
la ceruri, unde se va afla din nou alături de fidelul ei soț, care 
este acum, după Jupiter Capitolinul, cea mai venerată dintre 
toate zeitățile noastre. Dacă-mi veți respinge cererea acum, o 
voi reînnoi în fiece an la aceeaşi sesiune, până ce mi-o veţi 
satisface: atâta vreme cât îmi va fi viața cruțată şi atâta vreme 
cât mă voi bucura de onoarea de a vă vorbi de pe acest scaun. 


Aici lua sfârşit micul discurs pe care mi-l pregătisem, dar m- 
am pomenit lansat într-un nou apel improvizat: 

— Şi-mi vine a crede, domnilor şi cinstiți senatori, că s-ar 
cuveni să ţineţi seama şi de simțămintele lui August în această 
chestiune. Timp de mai bine de cincizeci de ani, el şi Livia au 
lucrat mână-n mână, toată ziua şi-n fiecare zi. Puţine au fost 
lucrurile pe care le-a făcut fără de ştirea şi sfatul ei, iar dacă 
vreodată a acționat din propria inițiativă, nu se poate spune că 
a lucrat întotdeauna înțelepțeşte ori că i-au fost strădaniile 
încununate cu succes. Da, ori de câte ori avea de înfruntat o 
problemă care punea la grea încercare propria-i putere de 
judecată, făcea întotdeauna apel la Livia. Nu voi susține, 
desigur, că bunica mea era lipsită de acele cusururi îndeobşte 
complementare extraordinarelor calități cu care era înzestrată: 
îmi sunt probabil mai bine cunoscute decât oricui aici. În 
primul rând, că era cu totul lipsită de inimă. A fi lipsit de 
inimă este un cusur omenesc grav şi este de neiertat când se 
combină cu pornirea spre risipă, cu desfrâul, cu trândăvia şi 
neorânduiala; când însă e combinat cu o nețărmurită energie 
şi un rigid simț al ordinei şi al moralei publice, lipsa de milă 
îmbracă şi ea alt caracter. Devine un atribut divin. Adevărul 
este că mulţi zei nu sunt înzestrați nici măcar cât bunică-mea 
cu această însuşire. lată de ce şi avea, pe cât era de 
neînduplecată, o voință pur şi simplu olimpiană şi, cu toate că 
nu cruța niciodată pe cineva din casa ei care nu s-ar fi dovedit 
într-atâta de aprig devotat împlinirii datoriei, pe cât se aştepta 
ea să fie, sau care ar fi iscat scandal prin felul său deşucheat 
de a trăi, trebuie să nu pierdem din vedere că nici pe ea însăşi 
nu se cruța. Câtă putere de muncă putea să aibă! Trudind zi şi 
noapte, ea a extins durata celor şaizeci şi cinci de ani de 
domnie la o sută şi treizeci. Ajunsese curând să-şi identifice 
propria-i voință cu voința Romei şi oricine i se împotrivea era 
în ochii ei trădător: până şi August! lar August, deşi uneori se 
complăcea în a-şi impune propria-i voință, îşi dădea seama că 
identificarea aceea era îndreptățită; şi cu toate că, din punct de 
vedere oficial, ea nu-i era decât sfătuitoare neoficială, totuşi în 


scrisorile pe care i le adresa în particular recunoştea de 
nenumărate ori că depinde întru totul de a ei divină 
înțelepciune. Da, Vinicianus, a folosit cuvântul „divină”, ceea 
ce mi se pare hotărâtor. Şi eşti îndeajuns de bătrân, 
Vinicianus, ca să-ți aduci aminte că, ori de câte ori se întâmpla 
să fie vremelnic separat de ea, August nu mai era defel omul 
care se arăta a fi în tovărăşia Liviei; ba s-ar putea susține că şi 
actuala lui sarcină în cer, aceea de a veghea asupra sorții 
poporului roman, a fost, fără îndoială, îngreunată de absența 
fostei sale tovarăşe de viață. Desigur că Roma nu a mai înflorit 
după moartea lui, aşa cum înflorise şi prosperase pe timpul cât 
el trăia, exceptând anii în care bunică-mea Livia a domnit prin 
intermediul fiului său, Împăratul Tiberius. Şi nu v-aţi gândit 
oare, prea cinstiți şi luminaţi senatori, că August este aproape 
singura zeitate masculină din cer lipsită de o consoartă? Când 
Hercule a fost înălțat la ceruri, i s-a dat de îndată o mireasă, 
zeița Hebe. 

— Dar cu Apollo ce faci? m-a întrerupt Vinicianus. Nu ştiu 
să fi auzit că Apollo e însurat. Argumentul mi se pare că 
şchioapătă. 

Consulul l-a chemat pe Vinicianus la ordine. 

Era limpede că întrebuințarea verbului a şchiopăta avusese 
o intenție jignitoare. Eram însă obişnuit cu insultele şi am 
răspuns liniştit: 

— După câte ştiu, zeul Apollo rămâne celibatar fie pentru că 
nu poate alege între cele nouă muze, fie pentru că nu-şi poate 
îngădui să insulte opt dintre ele alegând-o pe cealaltă drept 
mireasă a sa. Şi este tânăr în veci de veci şi tot aşa şi ele, aşa 
încât n-are ce pierde amintindu-şi fără termen alegerea; căci 
sunt toate îndrăgostite de el, cum zice poetul acela al cărui 
nume îmi scapă. Dar poate că August îl va convinge până la 
urmă să-şi facă datoria față de Olimp, căsătorindu-se în fața 


9 Aluzie la infirmitatea lui Claudius (claudicare = a şchiopăta). 


legii cu una dintre cele nouă şi întemeind o familie numeroasă 
la repezeală, „cât ai fierbe un sparanghel”. 

Hohotele de râs care au urmat i-au închis gura lui 
Vinicianus; deoarece „cât ai fierbe un sparanghel” era una 
dintre expresiile favorite ale lui August. Mai avea el şi alte 
câteva: „cât ai zice peşte”, „mâţa o poţi jupui în multe feluri”, 
„vezi-ți de treaba ta şi eu am să-mi văd de a mea”, şi „o să am 
eu grijă să se facă la calendele greceşti” (ceea ce, fireşte, 
înseamnă niciodată), şi „genunchele e mult mai aproape de 
trup decât călcâiele” (înțelesul fiind că omul se îngrijeşte mai 
întâi de lucrurile care-l privesc personal). lar dacă încerca 
cineva să-l contrazică asupra unui detaliu de erudiție literară, 
răspunsul îi era mereu: „Ridichea n-o fi ştiind greceşte, dar eu 
ştiu”. Ori de câte ori dădea cuiva curaj să îndure răbdător o 
situație neplăcută, îi spunea: „Să ne declarăm mulțumiți cu 
acest Cato”. Din cele ce v-am spus despre virtuosul Cato, 
singuri veți înţelege uşor ceea ce voia să spună. lată că mă 
pomeneam folosind aceleaşi expresii ca şi August: cauza o 
presupun a fi că mă învoisem a-i adopta numele şi poziția. Cea 
mai la îndemână mi-era formula pe care o întrebuința când 
ținea o cuvântare şi nu mai dădea de capătul unei fraze - lucru 
care mie, unuia, mi se întâmplă mai mereu, pornit cum sunt, 
când vorbesc improvizat, sau când scriu studii istorice şi nu 
mă supraveghez, de a mă pierde în fraze lungi şi ambigue — 
exact ca şi acum, după cum vedeţi. Dar ceea ce voiam să spun 
e că August, ori de câte ori se încurca, tăia nodul gordian ca 
Alexandru şi spunea: „Nu am cuvinte, domnilor şi cinstiți 
senatori; nimic din câte aş putea spune n-ar egala adâncimea 
sentimentelor care mă stăpânesc”. Am învățat fraza aceasta pe 
dinafară şi-ntotdeauna mi-am aflat salvarea cu ea. Îmi ridicam 
mâinile în sus, închideam ochii şi declaram: 

— N-am cuvinte, domnilor şi cinstiți senatori; nimic din câte 
aş putea spune n-ar egala adâncimea sentimentelor care mă 
stăpânesc. 

Făceam apoi o mică pauză şi reluam firul discursului. 


Am zeificat-o pe Livia fără alte amânări şi am votat aşezarea 
unei statui a ei alături de cea a lui August în templul acestuia. 
Cu prilejul ceremoniei de zeificare, cadeţii familiilor nobile, 
călări, au executat o reprezentație cu bătălia simulată căreia îi 
ziceam Jocul Troiei. l-am mai acordat Liviei şi un car în 
procesiunea jocurilor de la circ - car tras de elefanți - onoare 
de care numai August mai avea parte. Li s-au dat instrucțiuni 
fecioarelor vestale să-i aducă jertfe în templul ei; şi întocmai 
după cum, depunând jurământul legal, toți romanii foloseau 
acum numele lui August, femeile aveau să folosească de aci 
înainte numele bunică-mii. Mă ținusem, va să zică, de cuvânt. 

Toate erau acum la Roma destul de liniştite. Banii intrau 
din plin în vistierie şi am fost în măsură să mai desființez 
câteva impozite. Secretarii mei îşi conduceau departamentele 
spre deplina mea satisfacție; Messalina era ocupată cu 
revizuirea listelor de cetățeni romani. A descoperit că un 
oarecare număr de liberți se dădeau drept cetățeni romani şi 
pretindeau privilegii de care nu erau îndrituiți să se bucure. 
Am hotărât să-i pedepsim pe toți aceşti simulatori cu toată 
asprimea, confiscându-le proprietăţile şi făcându-i din nou 
sclavi spre a lucra ca măturători de stradă ori ca reparatori de 
drumuri. Aveam atâta încredere în Messalina, încât am 
autorizat-o să folosească un duplicat al pecetei mele pentru 
toate instrucțiunile şi hotărârile luate de ea în domeniul 
acesta. Pentru a i se asigura şi mai multă linişte Romei, am 
dizolvat cluburile. Paza de noapte nu mai putea face față 
numeroaselor bande de tineri huligani care se formaseră de 
curând, după modelul „cercetaşilor” lui Caligula, şi care-i 
țineau pe cetățenii paşnici treji toată noaptea, cu scandalurile 
şi larma lor. Astfel de cluburi existau de fapt la Roma de o sută 
de ani, dacă nu şi de şi mai mult timp - venite, ca idee, din 
Grecia. La Atena, Corint şi în alte oraşe greceşti, membrii 
cluburilor fuseseră tineri de familie bună şi aşa a fost şi la 
Roma până pe vremea domniei lui Caligula, când acesta a 
introdus moda de a se primi actori, gladiatori de profesie, 


vizitii, muzicanți şi alții de aceeaşi teapă printre membrii 
cluburilor. 

Rezultatele au fost o mai mare golănie, neruşinare, pagube 
aduse proprietăților - indivizii nu se sfiau a da uneori foc 
caselor şi a ataca oameni nevinovaţi care se întâmplaseră a se 
afla noaptea târziu pe străzile oraşului, poate în căutarea 
vreunui medic ori a vreunei moaşe sau pentru cine ştie ce altă 
asemănătoare treabă urgentă. Am dat un decret de dizolvare a 
cluburilor, dar, ştiind că numai aceasta nu va fi îndeajuns spre 
a pune capăt năpastei, am luat şi singura măsură posibilă de 
luat: am interzis folosirea oricărei clădiri drept sediu de club 
sub sancţiunea unei amenzi ruinătoare şi am decretat ilegală 
vânzarea de carne gătită ori de orice alte alimente gata 
preparate spre a fi consumate în local. Ordinul acesta l-am 
extins şi la vânzarea de băuturi. După apusul soarelui, 
consumul de băuturi spirtoase era oprit în bufetele tuturor 
cârciumilor. Căci mai ales faptul de a se întâlni într-o cameră 
de club spre a mânca şi a bea îi stârnea pe tineri, după ce se 
bine dispuneau, să iasă în aerul rece al nopţii ca să înceapă a 
cânta cântece fără perdea, a-i ataca pe trecători şi a se încăiera 
cu paznicii de noapte. De vor fi siliți să cineze acasă, apoi 
lucruri de soiul acestora nu mai aveau să se producă poate. 

Interdicția stabilită s-a dovedit eficace şi a fost pe placul 
mulțimii: ori de câte ori ieşeam în public, eram acum 
întâmpinat cu entuziasm. Cetăţenii nu-l salutaseră niciodată 
pe Tiberiu în mod atât de cordial, şi nici pe Caligula, cu 
excepţia primelor sale luni de domnie, când el era numai 
blândețe şi mărinimie. Dar nu mi-am dat seama cât de iubit 
eram şi cât de importantă părea a fi Romei menţinerea mea în 
viață, până ce într-o bună zi se răspândi în toată Urbea zvonul 
că fusesem pândit de o bandă de senatori şi de sclavi ai lor în 
drumul către Ostia, şi asasinat. Întregul oraş începu a se jeli în 
chipul cel mai sfâşietor, oamenii frângându-şi mâinile, 
ştergându-şi ochii de lacrimi şi gemând aşezaţi în pragul 
uşilor; acei în al căror suflet indignarea a depăşit durerea, s-au 
repezit în for, strigând cât îi ținea gura că toată garda e o 


bandă de trădători, iar Senatul o adunătură de paricizi. S-au 
proferat amenințări de răzbunare, ba a şi fost vorba să dea foc 
clădirii Senatului. Zvonul era lipsit de orice temei, afară doar 
de faptul că mă aflam într-adevăr în drum spre Ostia spre a 
inspecta în port instalaţiile pentru descărcarea grâului. (Mi se 
adusese la cunoştinţă că, la vreme rea, cantități de grâu se 
pierdeau între navă şi țărm şi voiam să văd dacă paguba nu 
putea fi evitată. Puţine oraşe mari fuseseră blestemate să aibă 
parte de un port aşa nepotrivit ca Ostia: când vântul sufla cu 
putere dinspre apus şi când înfuriatele talazuri năvăleau în 
susul estuarului, vasele purtătoare de grâu trebuiau să 
rămână ancorate în larg săptămâni de-a rândul, neputându-şi 
descărca încărcătura.) Zvonul, cred, a fost răspândit de 
bancheri, deşi n-am putut avea dovezi în sensul acesta: a fost 
o stratagemă spre a se crea o cerere bruscă de numerar. Toată 
lumea spunea că, dacă s-ar întâmpla să pier, se vor isca 
numaidecât tulburări, însoțite de lupte de stradă sângeroase 
între partizanii candidaților rivali la domnie. Bancherii, având 
cunoştinţă de această stare de spirit agitată, au prevăzut că 
deținătorii de bunuri, care nu voiau să fie implicaţi în astfel de 
neorânduieli, vor dori, fireşte, să fugă din Roma de îndată ce 
ştirea morții mele îşi va face drum; şi că mulți vor fi cei ce se 
vor repezi pe la bănci să ofere bunuri imobiliare - case şi moşii 
- în schimbul aurului peşin la un preţ mult sub valoarea lui 
reală. Ceea ce s-a şi întâmplat, de bună seamă. O dată mai 
mult însă, Irod a salvat situația. S-a dus la Messalina şi i-a 
cerut să dea numaidecât în numele meu un ordin pentru 
închiderea până la noi ordine a băncilor. Aşa s-a şi procedat. 
Panica însă nu a luat sfârşit până ce, aflând eu la Ostia ce se 
petrece în Urbe, am trimis patru ori cinci bărbați dintre 
colaboratorii mei - oameni cinstiți, în al căror cuvânt cetățenii 
aveau să se încreadă - să se întoarcă degrabă în for şi să se 
urce pe rostru, dând mărturie că toată povestea era curată 
născocire, pusă în circulaţie de vreun inamic al statului, cu 
scopul de a-şi face astfel murdarele sale afaceri. 


Instalaţiile pentru descărcarea grânelor la Ostia le-am găsit 
cât se poate de neadecvate. De fapt, întreaga problemă a 
aprovizionării cu grâu era foarte complicată. Caligula lăsase 
grânarele publice la fel de goale ca şi vistieria publică. Doar 
izbutind să-i conving pe negustorii de cereale să-şi rişte vasele 
expediindu-şi marfa chiar şi pe vreme rea, am putut acoperi 
nevoile pieței şi ieşi cu bine dintr-o perioadă dificilă. Am fost, 
desigur, silit să le compensez din plin pierderile în corăbii, în 
oameni şi în grâu. M-am hotărât să rezolv problema o dată 
pentru totdeauna, făcând din Ostia un port sigur chiar pe 
vremea cea mai rea, şi am apelat la ingineri pricepuți ca să 
cerceteze situația la fața locului şi să întocmească un plan de 
lucru. 

Cea dintâi greutate adevărată de care m-am lovit în 
străinătate a început în Egipt. Caligula le dăduse grecilor din 
Alexandria consimțământul său tacit pentru a-i hărțui, cum 
vor găsi ei mai bine de cuviință, pe evreii din oraş — motivul 
fiind refuzul acestora din urmă de a se închina divinei sale 
persoane. Grecilor nu le era îngăduit să poarte arme pe străzi — 
aceasta fiind o prerogativă romană —, dar ei se dedau totuşi la 
nenumărate acte de violență. Evreii, dintre care mulți erau 
perceptori de impozite şi de aceea nepopulari în rândurile 
cetățenilor greci îndeobşte mai sărmani şi mai puţin 
prevăzători, se vedeau expuşi zi de zi jignirilor şi primejdiilor. 
Fiind mai puțini la număr decât grecii, ei nu puteau rezista, 
aşa cum s-ar fi cuvenit, iar fruntaşii lor zăceau prin puşcării. 
Au trimis însă vorbă neamurilor lor din Palestina, Siria şi chiar 
din regatul parților, înştiințându-i despre necazurile de care 
aveau parte şi rugându-i să-i ajute în secret cu oameni, bani şi 
armament. O răscoală armată era singura lor speranţă. Ajutor 
au primit din belşug şi revolta evreiască a fost plănuită pentru 
ziua sosirii în Egipt a lui Caligula, când populaţia greacă, în 
veşminte de sărbătoare, avea să umple cheiurile din port spre 
a-l întâmpina, iar întreaga garnizoană romană se va afla şi ea 
acolo în chip de gardă de onoare, lăsând astfel oraşul nepăzit. 
Ştirea morții lui Caligula avusese drept consecință izbucnirea 


răscoalei înainte de termenul fixat şi realizarea ei fără tragere 
de inimă şi într-un mod ineficient. Dar guvernatorul Egiptului 
s-a alarmat şi a cerut să i se trimită neîntârziat întăriri; în 
cuprinsul oraşului Alexandria numărul trupelor era mic. 
Oricum, a doua zi el primi scrisoarea pe care i-o trimisesem cu 
două săptămâni înainte şi-n care îi vesteam înălțarea mea la 
domnie, dispunând eliberarea alabarhului şi a celorlalți 
fruntaşi evrei, precum şi suspendarea atât a decretelor 
religioase ale lui Caligula, cât şi a ordinului său de pedepsire a 
evreilor; suspendarea decretelor avea să fie urmată la timpul 
său de completa lor abrogare, ce va şi fi adusă la cunoştinţa 
guvernatorului. Evreii nu-şi mai încăpeau în piele, şi până şi 
cei care până atunci nu luaseră parte la răzmeriță socoteau 
acum că se bucură de imperiala mea ocrotire şi că sosise 
vremea să-şi scoată fără teamă pârleala de pe urma 
nepedepsirii grecilor. Ei au omorât un număr destul de mare 
dintre cei mai îndărătnici vânători de evrei. În răstimp, i-am 
răspuns guvernatorului Egiptului, poruncindu-i să pună capăt 
tulburărilor, la nevoie cu forța armată; dar adăugând că, având 
în vedere scrisoarea pe care trebuie să o fi primit din parte-mi 
şi efectele liniştitoare pe care speram să le fi avut, nu socoteam 
necesar să trimit întăriri. l-am mai spus că se prea poate ca 
evreii să fi acționat fiind mereu provocaţi şi că speram că, 
oameni cu scaun la cap ce se află, nu vor mai continua 
ostilitățile acum că ştiau că strâmbătăţile pe care le înduraseră 
vor fi îndreptate. 

Şi-ntr-adevăr, tulburările s-au domolit; iar după câteva zile, 
având şi avizul favorabil al Senatului, am anulat în mod 
definitiv decretele lui Caligula şi i-am repus pe evrei în toate 
drepturile de care se bucuraseră sub August. Mulţi însă dintre 
evreii mai tineri se perpeleau încă la amintirea nedreptăților 
suferite şi mărşăluiau pe străzile Alexandriei purtând 
stindarde pe care sta scris: „Să le fie luate drepturile civile 
prigonitorilor noştri”, ceea ce era absurd, ori: „Drepturi egale 
pentru toți evreii din tot cuprinsul imperiului”, ceea ce era mai 


puțin absurd. Am scos un edict care glăsuia după cum 
urmează: 


„Tiberius Claudius Caesar Augustus Germanicus, Mare 
Pontif, tribun al poporului, pentru a doua oară consul 
desemnat, dă următorul decret: 


Prin prezenta dau bucuros urmare cererilor regelui Agrippa 
şi fratelui său, regele Irod, persoane cărora le port cea mai 
înaltă consideraţie, prin care am fost solicitat să acord evreilor, 
de la un capăt la celălalt al imperiului, aceleaşi drepturi şi 
privilegii pe care le-am acordat ori, mai bine zis, redat evreilor 
din Alexandria. Acord şi evreilor dinafara Alexandriei cele 
cerute nu numai spre a da satisfacţie sus-menţionaţilor 
petiționari regali, ci pentru că îi consider vrednici de a se 
bucura de aceste drepturi şi privilegii; s-au arătat întotdeauna 
prieteni credincioşi ai poporului roman. N-aş considera însă 
drept ca (aşa cum s-a propus vreun oraş grecesc să fie lipsit de 
vreunul dintre drepturile şi privilegiile ce i-au fost acordate de 
Împăratul August (astăzi zeul August), după cum n-a fost drept 
să fie lipsită de ale ei drepturi şi privilegii colonia evreiască din 
Alexandria de către predecesorul meu. Ce este dreptate pentru 
evrei este dreptate şi pentru greci, şi invers. Am hotărât de 
aceea să le îngădui evreilor din tot cuprinsul împărăției mele 
să-şi păstreze străvechile datine - întrucât nu vin în 
contrazicere cu diriguirea treburilor împărăteşti - fără nicio 
piedică din partea oricui ar fi. Le cer totodată să nu se 
îngâmfeze de pe urma hatârului ce le fac prin actul de față, 
vădindu-şi disprețul pentru credințele şi obiceiurile altor 
neamuri: mulțumească-se a păzi propria lor lege. Voiesc ca 
hotărârea de față a mea să fie neîntârziat săpată pe table de 
piatră la cererea guvernatorilor tuturor regatelor, oraşelor, 
coloniilor şi municipiilor, atât în Italia, cât şi în străinătate, fie 
ei dregători romani ori potentaţi aliați, şi ca toate aceste table 
să fie expuse spre a fi citite de toți, vreme de o lună, în locuri 
publice centrale şi la înălțimea de la care cuvintele să poată fi 
uşor citite de jos.” 


Vorbind în particular cu Irod într-o seară, i-am spus: 


— Adevărul e că mintea grecilor şi mintea evreilor 
funcţionează în chip cu totul diferit şi că nu se poate ca ei să 
nu intre în conflict. Evreii sunt prea serioşi şi fuduli, grecii 
prea vanitoşi şi porniţi a lua lucrurile în râs; evreii se țin prea 
strâns legați de ce este vechi, grecii nu-şi află astâmpărul, 
veşnic căutând ceva nou; evreii sunt prea încrezuți, grecii prea 
îngăduitori. Deşi cred că pot susține că noi, romanii, îi 
înțelegem pe greci — le cunoaştem limitele şi posibilitățile şi-i 
putem folosi ca buni slujitori —, n-aş îndrăzni să susțin că-i 
înțelegem pe evrei. l-am cucerit datorită superiorității puterii 
noastre militare, dar niciodată nu ne-am simțit cu adevărat 
stăpânii lor. Recunoaştem că păstrează vechile virtuți ale 
stirpei lor, care-şi are obârşia mult mai adânc în trecut decât a 
noastră, şi că noi ne-am pierdut vechile virtuţi, iar urmarea e 
că rămânem de ruşine în fața lor. 

Irod mi-a spus la rândul lui: 

— Cunoşti varianta evreiască a Potopului lui Deucalion? 
Deucalionul evreiesc se numea Noe şi avea trei fii căsătoriți 
care, după ce Potopul s-a liniştit, au repopulat pământul. Cel 
mai mare a fost Sem, mijlociul a fost Ham, iar cel mai tânăr a 
fost Iafet. Ham a fost pedepsit pentru că a râs de tatăl său 
când, din greşeală, acesta s-a îmbătat şi şi-a aruncat toate 
hainele, fiind sortit să-i slujească pe ceilalți doi, care s-au 
comportat cu mai multă cuviință. Ham este strămoşul tuturor 
popoarelor africane. lafet este strămoşul grecilor şi al 
italienilor, iar Sem este strămoşul evreilor, sirienilor, 
fenicienilor, arabilor, edomiţilor, caldeenilor, asirienilor şi al 
altora ca aceştia. Există o veche profeție care spune că dacă 
Sem şi lafet vor trăi vreodată sub acelaşi acoperiş vor avea 
parte de certuri interminabile la gura focului, la masă şi în 
camera de dormit. Acest lucru s-a dovedit întotdeauna 
adevărat. Alexandria este un exemplu clar. 

Dacă întreaga Palestină ar fi golită de greci, care n-au ce 
căuta acolo, ar fi nespus mai uşor de cârmuit. Şi-i la fel cu 
Siria. 


— Nu însă pentru un guvernator roman, am zâmbit. 
Romanii nu sunt din seminţia lui Sem şi contează pe ajutorul 
grecilor. Ar trebui să ne evacuați şi pe noi, romanii. Dar sunt 
de acord cu tine, până-ntr-acolo încât îmi doresc ca Roma să 
nu fi cucerit niciodată Orientul. Ar fi fost mult mai înțeleaptă 
dacă s-ar fi mărginit la a conduce o federație a descendenților 
lui Iafet. Alexandru şi Pompei poartă o mare răspundere. Şi-au 
câştigat amândoi titlul de „cel mare” pentru cuceririle lor 
orientale, dar nu văd să fi adus nici unul, nici altul vreun 
adevărat folos țării. Ar trebui să ne evacuați şi pe noi, romanii. 
Dar sunt de acord cu tine, pentru că mi-aş dori ca Roma să nu 
fi cucerit la fel orientul. Ar fi fost mult mai înțeleaptă. 
Alexandru şi Pompei poartă o mare răspundere. Şi-au câştigat 
amândoi titlul de „cel mare” pentru cuceririle lor orientale, dar 
nu văd să fi adus nici unul, nici altul vreun adevărat folos ţării 
lor. 

— Lucrurile se vor potoli cândva, Cezar, dacă avem răbdare, 
vorbi Irod, gânditor. 

M-am pornit atunci a-i povesti lui Irod că eram pe punctul 
de a o logodi pe fiica mea Antonia, acum destul de mare pentru 
a se putea gândi la măritiş, cu tânărul Pompei, un descendent 
al lui Pompei cel Mare. Caligula îi luase tânărului Pompei 
titlul, spunând că era prea glorios spre a putea fi purtat de un 
băiat aşa tânăr şi că, în orice caz, exista acum în lume un 
singur om „mare”. Eu însă tocmai îi restaurasem titlul, ca şi pe 
toate celelalte pe care Caligula le luase familiilor nobile 
romane, dimpreună cu unele insigne comemorative precum 
colanul lui Torquatus!0 şi cârlionțul lui Cincinnatusi!. Irod n-a 


10 Titus Manlius Imperiosus, luptând împotriva galilor în anul 381 î.e.n., 
şi-a câştigat porecla de Torquatus de la colanul ori lanţul (torques) luat de 
la gâtul unui gal uriaş pe care-l omorâse în luptă corp la corp. 


11 Porecla (cognomenul) faimosului consul şi dictator L. Q. Cincinnatus 
se datorează faptului că avea părul ondulat (cincinnus: buclă, şuviţă). 


mai continuat să-şi expună punctul de vedere asupra acestui 
subiect. Iar eu nu ştiam că viitoarele relații politice dintre Sem 
şi Iafet constituiau problema care-l preocupa în mod exclusiv. 


Capitolul IX 


După ce Irod mă instalase pe tron şi-mi indicase o linie de 
purtare adecvată - aşa, sunt sigur, că vedea el situaţia -— şi 
primise în schimb o serie de favoruri din parte-mi, mi-a spus 
că trebuia să-şi ia rămas-bun de la mine şi să plece, afară de 
cazul că ar mai exista probleme cu adevărat însemnate pe care 
eu aş dori să le rezolve, dintr-acelea pe care nimeni adică în 
afară de el nu le-ar putea aborda. Nu mi-a venit în minte vreun 
pretext spre a-l mai reține şi, deoarece m-aş fi simţit obligat să- 
1 plătesc cu alte teritorii suplimentare pentru fiecare lună 
petrecută în plus alături de mine, l-am lăsat să plece după ce 
am dat în cinstea lui un banchet de adio -— fireşte, somptuos. 
Ne-am cam îmbătat amândoi în seara aceea, recunosc, şi am 
vărsat lacrimi la gândul că mă părăseşte. Ne-am reamintit de 
vremea când fuseserăm colegi de şcoală şi, când nimeni nu 
părea să asculte la ce vorbim, m-am aplecat deasupra mesei şi 
am recurs la vechea lui poreclă. 

— Tâlharule - i-am spus încetişor - m-am aşteptat 
întotdeauna să fii rege, dar să-mi fi spus cineva că voi ajunge 
să-ți fiu cândva Împărat, aş fi zis că-i nebun. 

— Maimuţică - mi-a răspuns el pe şoptite — eşti un prost, 
precum ţi-am tot spus. Dar ai norocul prostului. Şi norocul 
prostului ține. Ai să fii zeu olimpian când eu voi fi numai un 
erou mort; da, nu roşi, aşa are să fie, deşi nu se îndoieşte 
nimeni care dintre noi este superior celuilalt. 

Mi-a mers la inimă să-l aud pe Irod vorbind ca pe vremuri. 
În ultimele trei luni mi se adresase numai în modul cel mai 
oficial şi mai distant, nepierzând niciun prilej de a mă numi 
Caesar Augustus şi de a exprima numai cea mai adâncă 
admirație pentru opiniile mele, măcar de era cu mare regret 


=» 


silit să nu fie de acord cu ele. „Maimuţică” (Cercopithecion) era 


glumeața poreclă pe care mi-o dăduse Athenodor. L-am rugat 
atunci pe Irod ca, ori de câte ori îmi va scrie din Palestina, să 
alăture mereu scrisorii sale oficiale, semnată cu toate noile sale 
titluri, o scrisoare neoficială semnată „Tâlharul” în care să-mi 
comunice toate ştirile cu caracter particular. Se arătă de acord, 
punându-mi însă condiția să-i răspund şi eu la fel, iscălindu- 
mă „Cercopithecion”. Când am bătut palma cu el spre a ne 
întări învoiala, m-a privit ţintă în ochi şi mi-a spus: 

— Maimuţică, vrei să mai primeşti câteva minunate sfaturi 
de la un ticălos? Află că pe-astea ţi le dau pe degeaba. 

— Rogu-te, tâlharule, sunt numai urechi. 

— Sfatul pe care ţi-l dau este: nu te încrede niciodată în 
nimeni! Nu te încrede niciodată în libertul cel mai 
recunoscător, în prietenul cel mai intim, în copilul cel mai 
drag, în soția cea mai iubită ori în aliatul de care te leagă 
jurământul cel mai sfânt. Încrede-te numai în tine. Ori 
încrede-te cel puţin în norocul tău de prost, dacă nu poţi avea 
de fapt încredere în tine. 

Seriozitatea cu care-mi vorbea a risipit voiosul abur al bău- 
turii care-mi încețoşa mintea şi mi-a stârnit luarea-aminte. 

— De ce-mi vorbeşti astfel, Irod? l-am întrebat cu asprime. 
Oare n-ai încredere în nevastă-ta, Chipriana? Nu te încrezi 
oare în prietenul tău Silas? N-ai încredere în Agrippa, fiul tău? 
Nu te încrezi în Thaumastus şi-n libertul tău Marsyas, care ţi-a 
făcut rost de bani la Acra şi ţi-a adus de mâncare în temniță? 
N-ai încredere în mine, aliatul tău? De ce-mi vorbeşti astfel? 
Împotriva cui mă pui în gardă? 

Irod se porni a râde prosteşte: 

— Nu lua aminte la mine, maimuţică. Sunt beat, beat turtă. 
Când sunt beat, spun cele mai extraordinare lucruri. Omul 
care a făurit proverbul: „În vin e adevărul” trebuie să fi fost 
amețit de-a binelea când l-a făurit. Ştii, acum câteva zile la un 
ospăț, i-am spus intendentului meu: 

— Ascultă, Thaumastus, nu mai vreau să mi se servească 
vreodată la masă purcel de lapte umplut cu trufe şi nuci. Ai 
auzit? 


— Prea bine, maiestatea voastră, mi-a răspuns. 

Şi totuşi, dacă îndrăgesc mai cu adevărat în lumea asta 
vreun fel de mâncare, apoi să ştii că e purcelul de lapte umplut 
cu trufe şi nuci. Dar ce-ţi spuneam adineauri? Să n-ai 
niciodată încredere în aliații tăi? Ciudat, nu? Uitasem pe 
moment că suntem aliați. 

N-am stăruit, dar mi-am adus aminte de cuvintele lui a 
doua zi, pe când priveam pe fereastră cum caleaşca lui Irod 
porneşte înspre Brindisi; m-am întrebat ce voise să spună şi 
m-am simțit tulburat. 

Irod nu fusese singurul rege participant la banchetul de 
adio. Frate-său, Irod Pollio de la Chalcis, era şi el prezent; 
precum şi Antiochus, căruia îi redasem regatul Commangenei, 
de la frontiera de nord-est a Siriei, ce-i fusese răpit de Caligula; 
precum şi Mithridate, făcut de mine rege al Crimeii; în sfârşit, 
mai erau de față regele Armeniei Mici şi regele din Osroenia, 
care amândoi zăboviseră pe la curtea lui Caligula, socotind că 
e mai prudent să stea la Roma decât în propriile lor regate, 
unde Caligula i-ar putea bănui că uneltesc împotrivă-i. l-am 
trimis pe toți buluc pe la casele lor. 

Ar fi poate mai bine să merg niţel mai departe cu povestirea 
vieții lui Irod şi să duc până la un punct mai concluziv 
relatarea celor petrecute la Alexandria înainte de a mă apuca 
să scriu iar despre evenimentele din Roma şi să semnalez ce se 
întâmpla pe Rin, în Maroc şi de-a lungul celorlalte frontiere. 
Irod s-a înapoiat în Palestina, cu şi mai mult fast, acoperit de 
şi mai multă glorie decât ultima oară. Sosind la Ierusalim, a 
scos din vistieria Templului lanțul de fier pe care-l atârnase 
acolo în semn de recunoştinţă şi a pus în locu-i pe cel de aur 
pe care i-l dăduse Caligula; acum că murise Caligula putea 
proceda astfel fără a jigni pe nimeni. Marele preot l-a 
întâmpinat cu tot respectul, dar după rostirea obişnuitelor 
formule de politeţe nu s-a sfiit să-l dojenească pe Irod pentru 
a-şi fi dat fiica cea mare după fratele lui; din căsătoria aceasta, 
i-a spus, n-avea să iasă nimic bun. Irod nu era omul care să 
lase să-i vorbească de sus un cleric, fie el oricât de însemnat şi 


de sfânt. L-a întrebat pe marele preot, al cărui nume era 
Ionatan, dacă - da sau ba — considera că el, regele Agrippa, 
făcuse un real serviciu Dumnezeului evreilor reținându-l pe 
Caligula de a pângări Templul şi convingându-mă pe mine să 
confirm privilegii similare evreilor din Alexandria şi din toată 
lumea. lonatan i-a răspuns că toate acestea erau prea bune şi 
frumoase. Atunci Irod i-a spus o mică parabolă. Un bogătaş a 
văzut într-o zi un cerşetor care sta la marginea drumului şi 
cerea să-i dea pomană, pretinzând că-i este văr. Bogatul i-a 
spus: 

— Îmi pare rău de tine, cerşetorule, şi am să fac ce-oi putea 
pentru tine, de vreme ce-mi eşti văr. Dacă te vei duce mâine la 
zaralii mei, vei găsi acolo pentru tine zece saci cu aur, fiecare 
cu câte două mii de piese în moneda țării. 

— De grăieşti adevărul -— zise cerşetorul — Dumnezeu să te 
răsplătească! 

Cerşetorul s-a dus la bancă şi cu adevărat i s-au înmânat 
sacii cu aur. Cât de fericit era şi cât de recunoscător! Dar unul 
dintre fraţii cerşetorului, un preot, care nu făcuse nimic pentru 
el câtă vreme se zbătuse în ghearele sărăciei, a venit la bogătaş 
a doua zi. 

— Îţi baţi joc de mine? l-a întrebat spumegând de indignare. 
Ai jurat să dai sărmanului tău văr douăzeci de mii de piese de 
aur în moneda ţării şi l-ai înşelat făcându-l să creadă că te-ai 
ținut de cuvânt. Ei bine, află că m-am dus să-l ajut să-i 
numere şi că în primul sac pe care l-am deschis am dat de un 
galben din ţara parților furişat acolo printre cei adevărați! 
Îndrăzneşti să spui că moneda din ţara parților este moneda 
curentă a țării noastre? Socoteşti că-i frumos lucru să înşeli în 
felul acesta pe-un biet cerşetor? 

Ionatan nu şi-a pierdut cumpătul ascultând parabola. I-a 
spus lui Irod că rău a făcut bogătaşul feştelindu-şi darul prin 
includerea în sac a unei monede parte, dacă procedase într- 
adevăr intenționat. Şi a mai spus, de asemenea, că Irod nu 
trebuie să uite că regii cei mai mari nu sunt decât unelte în 


mâinile lui Dumnezeu şi că sunt răsplătiți proporţional cu 
râvna pe care o dovedesc slujindu-l. 

— Pe El şi pe marii Săi preoți? vru să ştie Irod. 

— Marii Săi preoți sunt răsplătiți îndeajuns prin credința ce 
I-o poartă (şi-n care intră şi dojenirea tuturor evreilor care nu- 
şi îndeplinesc îndatoririle religioase), prin aceea că le este 
îngăduit să îmbrace veşminte sacre şi să pătrundă o dată pe 
an în acea minunat de sfântă încăpere unde El sălăşluieşte 
neîntinat în nemăsurata-l putere şi slavă. 

— Prea bine, grăi Irod. Dacă eu sunt o unealtă în mâinile 
Sale, precum spui, în această calitate a mea te scot din scaun. 
Va purta altcineva veşmintele sacre la sărbătoarea Paştilor din 
anul acesta. Va fi cineva care cunoaşte momentul şi locul 
potrivit pentru a dojeni. 

Şi-aşa Ionatan a fost scos din scaunul arhieresc şi Irod i-a 
numit un succesor care după câtva timp l-a supărat şi el pe 
Irod, ridicând proteste împotriva faptului că un samaritean era 
marele comis al curții: un rege iudeu n-ar trebui să aibă decât 
dregători evrei în juru-i. Samaritenii nu erau din sămânţa lui 
Avraam, ci venetici. Marele comis nu era nimeni altul decât 
Silas; şi de dragul lui Silas, Irod l-a scos din scaun pe marele 
preot şi i-a oferit iarăşi funcţia lui Ionatan. Ionatan l-a refuzat, 
deşi cu aparentă recunoştinţă, arătând că se socotea fericit a fi 
îmbrăcat o dată veşmintele sacre şi că o a doua investire ca 
mare preot nu putea constitui o ceremonie la fel de sfântă ca 
prima. Dacă Dumnezeu îl împuternicise pe Irod să-l scoată din 
scaun, apoi desigur că o făcuse pentru a-l pedepsi că se trufise 
cu titlul său de mare preot; iar dacă Dumnezeu se arăta acum 
iertător, el, unul, se bucura, dar nu avea să rişte o a doua 
jignire. Drept care cerea să i se îngăduie a propune ca funcția 
de mare preot să fie încredinţată fratelui său, Matia, om cum 
mai credincios şi mai temător de Dumnezeu nici că putea fi 
găsit în tot Ierusalimul. Irod se învoi. 

Irod îşi stabili reşedinţa la Ierusalim, în partea numită 
Vezetha sau oraşul nou, ceea ce m-a surprins mult, deoarece 
avea acum la dispoziție câteva oraşe (luxos construite în stilul 


greco-roman) dintre care să-şi aleagă o capitală. El vizita 
oraşele acestea toate din când în când şi cu mare fast, 
tratându-i pe locuitori cu bunăvoință, dar Ierusalimul - 
spunea - e singurul oraş în care un rege iudeu poate trăi şi 
domni. Şi-a câştigat o mare popularitate în rândurile 
locuitorilor Ierusalimului nu numai datorită darurilor făcute 
Templului şi înfrumusețărilor aduse oraşului, ci şi prin 
desființarea impozitului pe clădiri, hotărâre în urma căreia i s- 
au redus veniturile cu una sută mii de galbeni pe an. Oricum, 
venitul lui total se ridica şi aşa la cinci sute de mii de galbeni 
anual. Ceea ce m-a surprins şi mai mult este că se închina 
acum zilnic în Templu şi ţinea legea evreiască cu mare 
strictețe: căci îmi reaminteam disprețul pe care îl vădise 
evlaviosului său frate Aristobul, numindu-l „sfinția sa 
cântărețul de psalmi”, iar în scrisorile particulare pe care le 
alătura acum în orice corespondenţă oficială nu se arăta nicio 
schimbare în atitudinea lui sufletească. 

Una dintre scrisorile trimise era toată aproape numai despre 
Silas. Ea glăsuia după cum urmează: 


Maimuţică, prietene vechi, trebuie să-ţi relatez cea mai 
tristă şi mai comică poveste din lume: îl priveşte pe Silas, 
„credinciosul Achates”12 al tâlharului de prieten al tău, Irod 
Agrippa. Prea învățată Maimuţică, poţi oare - din bogatu-ți 
tezaur de ciudate cunoştinţe istorice - să-mi spui dacă pe 
strămoşul tău Aeneas l-a scos vreodată din sărite Achates cum 
mă scoate pe mine din sărite, de la o vreme încoace, Silas? Au 
ceva de spus comentatorii lui Virgiliu asupra acestui capitol? 
Fapt este că am fost îndeajuns de prost ca să-l numesc pe Silas 
mare comis, după cum cred că ţi-am şi scris. Marele preot n-a 
fost de acord cu numirea, deoarece Silas e samaritean, şi 
samaritenii i-au jignit cândva pe evreii din Ierusalim, pe acei 
care se înapoiaseră din captivitatea lor babiloniană, surpând în 
fiecare noapte zidurile pe care aceştia din urmă le înălțau în 


12 Unul dintre tovarăşii credincioşi ai lui Aeneas, care l-a însoţit pe erou 
în peregrinările lui. 


timpul zilei; iar evreii nu le-au uitat-o niciodată. Aşa că n-am 
şovăit să-l înlătur pe marele preot de dragul lui Silas. Silas 
începuse încă mai dinainte să se arate plin de sine şi să dea zi 
de zi noi dovezi ale felului său de a vorbi — deschis şi fără 
perdea. Faptul că l-am scos din scaun pe marele preot l-a 
îmboldit s-o facă pe grozavul mai mult ca oricând. Îţi dau 
cuvântul meu că uneori cei ce veneau la curte nu-şi puteau da 
seama care dintre noi era regele, şi care era numai marele 
comis. Totuşi, dacă-i dădeam de înţeles lui Silas că abuzează 
de prietenia mea, se bosumila şi draga de Chipriana mă certa 
că-s rău cu el şi-mi aducea aminte de tot ce făcuse pentru noi. 
Trebuia să mă arăt iarăşi cât mai amabil cu el şi mai că-i 
ceream scuze pentru nerecunoştința mea. 

Obiceiul lui cel mai nesuferit era de a reveni mereu asupra 
trecutelor mele necazuri - şi asta chiar când se aflau de față 
femei - şi de a da cele mai neplăcute amănunte asupra 
împrejurărilor în care mă scăpase din cutare şi cutare belea, 
arătând cât de credincios se dovedise el şi de câte fără de 
număr minunate sfaturi ale sale nu ţinusem seama şi cum nu 
se aşteptase niciodată la vreo altă răsplată decât prietenia mea, 
la bine şi la rău, şi la vale şi la deal, pe vreme frumoasă ori pe 
ploaie şi furtună - că aşa-i firea samariteanului. Mă rog, odată 
s-a întins la vorbă cu totul peste măsură. Mă aflam la 
Tiberiada, pe malul lacului Galileii, unde am fost cândva 
judecător sub Antipa, şi-i ospătam pe fruntaşii din Sidon. 
Poate că-ţi reaminteşti de conflictul pe care l-am avut odată cu 
sidonienii pe când eram sfetnicul lui Flaccus la Antiohia? Ţi-ai 
găsit să nu-şi facă Silas mendrele şi să nu calce-n străchini 
tocmai la un banchet de o atât de excepţională importanţă 
politică! Aproape cel dintâi lucru pe care l-a spus lui 
Hasdrubal, căpitanul portului Sidon, unul dintre cei mai 
influenți oameni din Fenicia, a fost: 

— Parcă te ştiu, nu-i aşa? Nu te cheamă Hasdrubal? Da, ba 
bine că nu, erai în delegația aceea care a venit la regele Irod 
Agrippa, acum vreo nouă ani, când cu conflictul de la frontiera 
cu Damascul, să-i ceară să se folosească în favoarea Sidonului 
de trecerea de care se bucura pe lângă Flaccus. Îmi aduc bine 
aminte că l-am sfătuit pe Irod să vă refuze darurile, arătându-i 
că-i primejdios să primeşti mită de la amândouă părțile aflate 


în conflict: avea să dea, fără doar şi poate, de bucluc. Dar m-a 
luat în băşcălie. Zi-i Irod şi dă-i pace! 

Hasdrubal, om delicat, i-a spus că nu-şi aduce aminte de o 
asemenea întâmplare; că trebuie să fie o eroare la mijloc. Dar 
Silas de colo: 

— Doar n-ai fi având o memorie atât de slabă? a stăruit. 
Cum, nu ştii? Păi asta chiar a fost pricina pentru care Irod a 
trebuit să spele putina din Antiohia costumat în călăuză de 
cămile - eu i-am făcut rost de haine - lăsându-şi nevasta şi 
copiii de izbelişte — eu a trebuit să-i urc în mod clandestin pe o 
corabie care să-i ducă de acolo - şi să facă un lung ocol prin 
deşertul sirian până ce să ajungă în Edom. Călătorea pe o 
cămilă furată. Nu, în cazul că m-ai întreba despre cămila 
aceea, să ştii că n-am furat-o eu, ci regele Agrippa în persoană. 

Nu mai ştiam pe unde să scot cămaşa, iar faptele înseşi nu 
le puteam contesta. Dar am făcut şi eu tot ce-am putut ca să 
mai acopăr lucrurile, dând-o pe coarda sentimentală şi 
aventuroasă, cu o poveste cum că sângele meu de om al 
pustiului a început să fiarbă în mine şi cum m-am săturat de 
viaţa romană de la Antiohia şi am simţit covârşitoarea chemare 
a întinselor deşerturi şi dorința de a-mi vedea neamurile din 
Edom; dar ştiind că Flaccus mă va reține — nu se putea lipsi de 
sfaturile mele în treburile politice - a trebuit să plec pe furiş şi 
de aceea am stabilit cu Silas să mă aştepte cu ai mei în portul 
Anthedon la sfârşitul acelei aventuri. Care s-a şi dovedit a fi o 
minunată vacanţă. La Anthedon, am spus, am dat de un curier 
imperial, care nu mă mai găsise la Antiohia; era purtătorul 
unei scrisori a Împăratului Tiberiu; mă invita la Roma, să-i fiu 
sfetnic, să nu-mi risipesc în provincie facultățile mele mintale. 

Hasdrubal m-a ascultat manifestând un interes politicos şi 
admirându-mi minciunile, deoarece cunoştea povestea aproape 
tot atât de bine ca şi Silas. M-a întrebat: 

— Îmi este oare îngăduit să întreb pe maiestatea voastră 
dacă aceea a fost prima sa vizită în Edom? Am auzit că edomiții 
sunt un neam foarte nobil, ospitalier şi viteaz şi că disprețuiesc 
luxul şi frivolitatea cu o asprime primitivă, pe care mie, unuia, 
mai lesne îmi vine a o admira decât a o imita. 

Nerodul de Silas iar se amestecă în vorbă: 


— O, nu, Hasdrubal, aceea n-a fost prima lui vizită în Edom. 
Am fost singurul său însoțitor - afară de domnița Chipriana 
(cum o numeam pe atunci) şi de cei doi copii mai mari ai săi în 
acea întâi vizită. Asta se petrecea în anul când a fost asasinat 
fiul lui Tiberiu. Regele Irod fusese nevoit din pricina aceasta să 
le tragă chiulul creditorilor săi de la Roma, şi Edomul era 
singurul loc unde se putea refugia fără teamă. Se înglodase în 
cele mai enorme datorii în pofida repetatelor mele avertismente 
cum că avea să sune într-o bună şi ceasul răfuielilor. La drept 
vorbind, îi era groază de Edom şi se gândea să-şi ia zilele; 
domnița Chipriana însă l-a salvat, călcându-şi mândria în 
picioare şi trimițând o scrisoare cum nu se poate mai umilă 
cumnatei sale, Irodiada, deşi erau certate. Regele Irod a fost 
poftit să vină aici, în Galileea, şi regele Antipa l-a făcut 
judecător la tribunalul de primă instanță chiar în oraşul 
acesta. Nu câştiga mai mult de şapte sute de galbeni pe an. 

Hasdrubal da să deschidă gura ca să ne spună cât e de 
mirat şi cât de puţin îi vine a crede cele auzite, când Chipriana 
îmi veni brusc în ajutor. N-o supărase faptul că Silas 
pălăvrăgise pe seama unor vechi întâmplări de-ale mele, dar 
când a găsit cu cale să aducă aminte de scrisoarea aceea 
adresată pe vremuri Irodiadei, s-a schimbat situația. 

— Silas, i-a zis, trăncăneşti mult prea mult şi mai tot ce 
spui este inexact şi lipsit de sens. Mi-ai face mare plăcere dacă 
ţi-ai ţine gura. 

Silas se făcu roşu la față şi i se adresă iarăşi lui Hasdrubal: 

— Firea mea de samaritean mă face să spun adevărul pe 
şleau, oricât ar fi el de neplăcut. Da, regele Irod a trecut prin 
multe necazuri înainte de a-şi dobândi regatul unde domneşte 
astăzi. De unele din acestea nu pare a-i fi ruşine - de pildă că 
nu s-a sfiit să atârne în templul din Ierusalim lanţul de fier de 
care fusese cândva ferecat din porunca Împăratului Tiberiu. Că 
a stat în închisoare, pentru trădare, ştii. Îl avertizasem de 
nenumărate ori să nu discute secrete cu Gaius Caligula atunci 
când îi putea auzi surugiul, dar, ca de obicei, nu i-a păsat de 
avertismentul meu. Mai apoi Gaius Caligula i-a dat un lanț de 
aur, duplicatul exact al celui de fier, şi acum câteva zile regele 
Irod a atârnat lanțul ăsta de aur în vistierie, dându-l jos pe cel 
de fier care, după câte înțeleg eu, nu strălucea îndeajuns. 


M-am uitat la Chipriana şi ne-am înţeles din priviri. Aşa că 
i-am spus lui Thaumastus să se ducă în iatacul meu, unde 
lanțul era agăţat de peretele din fața patului meu, şi să-l aducă 
în sufragerie. L-a adus şi lanțul a trecut din mână-n mână ca o 
curiozitate. Sidonienii îl cercetau cu abia tăinuită stinghereală. 

I-am făcut atunci semn lui Silas să vină lângă mine. 

— Silas, i-am spus, mă pregătesc să-ți fac o mare onoare. 
Drept recunoştinţă pentru toate serviciile ce mi le-ai făcut mie 
şi alor mei şi a absolutei sincerități de care ai dat totdeauna 
dovadă până şi în prezența unor oaspeţi aleşi, îți acord acum 
Ordinul Lanţului de fier; şi-ţi urez să ai parte de ani 
îndelungați să-l poţi purta. Tu şi cu mine suntem singurii doi 
purtători ai acestui prea înalt Ordin şi mă bucură să-ți pot 
încredința în întregime însemnele lui. Thaumastus, leagă-l pe 
omul acesta cu lanțul şi du-l la închisoare. 

Silas a rămas prea uluit ca să mai poată spune ceva şi a fost 
scos din sală ca un miel dus la junghiere. Partea cea mai 
nostimă e că, dacă nu s-ar fi încăpățânat într-atât la Roma, 
refuzând cetățenia pe care mă ofeream să i-o obţin, eu n-aş 
mai fi putut să-l arestez. Ar fi apelat la tine şi tu, desigur, că l- 
ai fi iertat, compătimitor cum te ştiu. Mă rog, am fost silit să 
procedez astfel; altminteri, sidonienii nu mi-ar mai fi purtat 
niciodată pic de respect. Aşa însă, s-au arătat destul de 
impresionați şi restul ospățului s-a desfăşurat cum nu se poate 
mai bine. Asta s-a petrecut acum câteva luni şi l-am ţinut în 
temniță - fără ca să intervină Chipriana - ca să-l învăţ minte; 
aveam însă de gând să-i dau drumul, în aşa fel încât să poată 
lua parte la sărbătorirea zilei mele de naştere, care a avut loc 
ieri. L-am trimis pe Thaumastus la Tiberiada să-i facă o vizită 
lui Silas în celulă. Urma să-i spună: „Am fost cândva vestitor 
de nădejde şi alinare pentru domnul şi stăpânul nostru, regele 
Irod Agrippa, când a intrat pe poarta închisorii din Misenum; 
sunt acum şi-n acest loc, Silas, vestitor de nădejde şi alinare 
pentru tine. Acest ulcior cu vin este simbolul veştii ce-ţi aduc. 
Nobilul nostru rege te pofteşte la ospățul pe care-l dă de azi în 
trei zile la Ierusalim şi-ţi dă voie să te înfățişezi, de vei voi, fără 
de însemnele Ordinului pe care ţi l-a conferit. Hai, ia ulciorul şi 
bea. Şi sfatul pe care ţi-l dau, prietene Silas, e să nu le aduci 
niciodată aminte oamenilor de serviciile făcute odinioară. Dacă- 


s oameni recunoscători şi de omenie, nu este nevoie să le-o 
reaminteşti, iar dacă-s nerecunoscători şi mişei, aducerea 
aminte va însemna apă de ploaie”. 

Silas rumegase în tot cursul acelor câteva luni nedreptatea 
ce i se făcea şi ardea de nerăbdare să se poată plânge altcuiva 
decât gardianului. I-a spus lui Thaumastus: 

— Va să zică ăsta-i mesajul regelui Irod? Şi se aşteaptă de la 
mine să fiu recunoscător, aşa-i? Ce altă onoare se mai 
pregăteşte să-mi acorde? Poate că Ordinul Biciului? A mai fost 
vreodată un om de ispravă tratat de un prieten al său atât de 
rău ca mine de către regele Irod? Şi-şi inchipuie oare că 
groaznicele suferințe pe care le-am îndurat în carcera asta mă 
vor fi învăţat să-mi țin gura, când mă simt obligat să rostesc 
adevărul şi să-i ruşinez pe mincinoşii lui de sfetnici şi pe 
linguşitorii lui de curteni? Spune-i regelui că nu mi-a frânt 
voința şi că, dacă mă scoate din închisoare, voi sărbători 
evenimentul vorbind mai pe şleau şi mai fără ocolişuri ca 
oricând: voi spune întregului popor prin câte primejdii şi 
nenorociri am trecut amândoi laolaltă şi cum eu am salvat 
întotdeauna situația până la urmă, după ce el ne împinsese 
până pe marginea prăpastiei datorită refuzului de a da 
ascultare la timp avertismentelor mele, şi cât de mărinimos m- 
a răsplătit pentru toate: cu un lanț greu şi cu o celulă 
întunecoasă. Nu, n-am să uit niciodată cum s-a purtat cu 
mine. Până şi sufletul meu, când am să mor, îşi va aduce 
aminte, şi-şi va aduce aminte şi de măreţele mele fapte puse în 
slujba lui. 

— Bea! i-a spus Thaumastus. 

Dar Silas n-a vrut să bea. 

Thaumastus a încercat să-i scoată gărgăunii din cap, dar 
Silas îi tot cerea să-mi transmită mesajul său şi tot refuza 
băutura. Aşa încât Silas tot se mai află la închisoare, iar eu mă 
găsesc în imposibilitatea de a-i da drumul, aceeaşi fiind şi 
părerea Chiprianei. 

M-a amuzat dandanaua de la Doris. Ţii minte ce ţi-am spus 
la banchetul acela de adio când ne-am făcut amândoi praf şi 
ne-am vorbit cu atâta franchețe samariteană: „Ai să fii zeu, 
oricât te-ai împotrivi ca să nu fie aşa”. Sunt lucruri ce nu pot fi 
oprite. Cât despre cele spuse atunci privitor la purceii de lapte 


umpluţi cu trufe şi nuci, apoi acum cred că ştiu ce voiam să 
spun. Sunt un evreu atât de bun acum, încât nu mai pun 
niciodată, niciodată bucăţică de mâncare necurată în gură - ori 
dacă o pun, nimeni în afară de mine, de bucătarul meu arab şi 
de luna care ne priveşte de pe cer habar nu are. Mă abţin de la 
spurcăciuni şi când mă duc în vizită la vecinii mei fenicieni ori 
cinez cu supuşii mei greci. Când îmi scrii, spune-mi ce mai fac 
vulpoiul ăla bătrân de Vitellius şi intriganțţii ăia de pungaşi: 
Asiaticus, Vinicius şi Vinicianus. l-am prezentat solemnele 
mele omagii minunatei tale Messalina în scrisoarea oficială. 
Deocamdată, la revedere şi continuă să ai o părere bună (mai 
bună decât merită) despre ticălosul tău de fost coleg de joacă. 
TÂLHARUL 


Să vă explic ce-i cu „chestia de la Doris”. În pofida edictului 
meu, câțiva tineri greci dintr-un oraş cu numele de Doris, în 
Siria, puseseră mâna pe o statuie de-a mea şi o introduseseră 
într-o sinagogă evreiască, unde au aşezat-o la capătul dinspre 
miazăzi al clădirii, ca pentru închinăciune. Evreii din Doris s- 
au adresat numaidecât lui Irod, ca unui ocrotitor firesc, iar 
Irod s-a dus personal la Petronius să protesteze. Petronius le-a 
scris  mai-marilor oraşului Doris o scrisoare drastică, 
poruncindu-le să-i aresteze pe vinovaţi şi să-i trimită fără 
zăbavă lui spre judecare. Petronius le-a scris că infracțiunea 
săvârşită era dublă - nu numai față de evrei, a căror sinagogă 
pângărită nu mai putea fi întrebuințată drept lăcaş de 
închinăciune, dar şi față de mine, al cărui edict asupra 
toleranței religioase fusese cu neruşinare călcat în picioare. 
Apărea o observaţie curioasă în scrisoarea lui: anume că 
adevăratul loc potrivit pentru statuia mea nu era o sinagogă 
evreiască, ci unul din templele dedicate mie. Presupunea, cred, 
că în răstimp cedasem stăruințelor Senatului şi că de aceea 
era abil din parte-i să-mi anticipeze zeificarea. Eu însă mă 
tineam tare pe poziția refuzului de a deveni zeu. 

Vă puteţi închipui că grecii din Alexandria făceau tot ce 
puteau spre a-mi câştiga bunăvoința. Au trimis o delegație să 
mă felicite pentru înscăunarea mea şi să se declare gata a-mi 


înălța şi dedica un minunat templu, pe socoteala oraşului; ori, 
dacă aveam cumva să resping propunerea aceasta, să 
construiască şi să înzestreze o bibliotecă de studii italice şi să 
mi-o dedice, ca — desigur - celui mai ilustru istoric în viață. 
Cereau, de asemenea, să li se îngăduie a organiza lecturi în 
public din a mea Istorie a Cartaginei şi din a mea Istorie a 
Etruriei, în fiecare an de ziua mea. Fiecare din aceste opere 
avea să fie citită cu glas tare de la un capăt la altul de către 
cititori profesionişti de înaltă calificare, prima în biblioteca 
veche, a doua în clădirea cea nouă. Ştiau că nu se putea să nu 
mă simt măgulit. Acceptând onoarea, am simțit întocmai ce ar 
simți părinții unor gemeni născuți morți dacă, la câtva timp 
după naştere, micuţele cadavre țepene ce-şi aşteaptă, puse în 
cine ştie ce coşuleț uitat printr-un colț al casei, 
înmormântarea, ar începe dintr-odată să radieze o neaşteptată 
căldură şi să plângă la unison. La urma urmei, îmi pierdusem 
mai bine de douăzeci de ani dintre cei mai buni ai vieții mele 
cu acele cărți şi muncisem din greu ca să învăţ feluritele 
graiuri necesare strângerii şi verificării datelor; iar după câte 
ştiam, nici măcar un singur om nu-şi dăduse osteneala să le 
citească. Deşi spun „nici măcar un singur om”, trebuie să 
menționez două excepții. Irod citise Istoria Cartaginei — Etruria 
nu-l interesa — şi-mi spusese că învățase dintr-însa o grămadă 
de lucruri folositoare despre caracterul fenicienilor; dar nu 
credea că vor fi mulți pe care subiectul să-l intereseze ca pe el. 
„E prea multă carne în cârnatul acela, zicea, şi nu-s destule 
mirodenii şi destul usturoi.” Voia să spună că amândouă 
cărțile conțineau prea mult material informativ şi prea puțin 
meşteşusg literar. Acestea mi le-a spus pe când eram încă un 
simplu cetățean particular, aşa încât nu putea fi vorba de 
linguşire. Cealaltă persoană care, cu excepția secretarilor şi 
auxiliarilor mei, citise amândouă cărțile era Calpurnia. Prefera, 
îmi spusese, o carte bună unei piese proaste şi studiile mele 
istorice multor piese bune pe care le văzuse; cartea despre 
Etruria îi plăcea mai mult decât cea despre Cartagina, pentru 
că era despre locuri pe care le cunoştea. Când am devenit 


Împărat - poate că se cuvine s-o spun - i-am cumpărat 
Calpurniei o vilă frumugşică în apropiere de Ostia şi i-am 
asigurat un venit anual îndestulător şi un personal de sclavi 
stilați. Dar nu venea niciodată să mă viziteze la palat şi nici eu 
nu mă duceam niciodată la ea, de teamă să nu trezesc gelozia 
Messalinei. Locuia în vilă cu o bună prietenă a ei, Cleopatra, o 
fată din Alexandria care fusese, de asemenea, prostituată; 
acum însă că o căpătuisem pe Calpurnia şi aveau bani destui 
ca să trăiască, ba să şi pună deoparte, niciuna dintre ele nu 
mai continua profesiunea. Erau, de altfel, fete liniştite. 

Dar, precum spunea, m-am simțit cu adevărat foarte 
mândru de propunerea ce mi se făcuse, pentru că, la urma 
urmei, Alexandria este capitala culturală a lumii, şi nu mi se 
adresaseră oare cetățenii ei cei mai de vază ca - fireşte - celui 
mai ilustru istoric în viață? Mi-a părut rău că nu dispun de 
îndeajuns timp liber ca să mă pot duce la Alexandria să asist 
la o lectură. În ziua în care a venit ambasada, am trimis după 
un lector profesionist şi l-am pus să-mi citească - numai mie — 
câteva pasaje din fiecare istorie. A citit cu atâta expresie şi 
articulând atât de frumos, încât, uitând pe moment că eu eram 
autorul, am început să bat tare din palme. 


Capitolul X 


Preocuparea-mi cea mai stringentă în străinătate privea 
frontiera de pe Rin. Către sfârşitul domniei lui Tiberiu, 
germanii nordici fuseseră îmboldiți de ştirile privind starea lui 
de apatie să facă incursiuni peste fluviu, în ceea ce noi numim 
Provincia Inferioară. Grupuri mici, în timpul nopţii, treceau 
apa înot prin punctele nepăzite ca să atace locuinţe ori cătune, 
să-i omoare pe locuitori şi să prade aurul şi giuvaerele pe care 
le puteau găsi; apoi înotau îndărăt, către ziuă. Ar fi fost greu 
să-i împiedicăm a-şi face de cap, chiar dacă soldații noştri ar fi 
stat permanent de veghe — aşa cum, cel puțin la nord, desigur 
că nu stăteau -— pentru că Rinul este un fluviu grozav de lung 
şi tare greu de patrulat. Singura măsură eficace împotriva 
prădalnicilor ar fi fost represaliile; Tiberiu însă refuzase să 
permită orice fel de expediție de pedepsire pe scară mare. 
Scrisese: „Dacă te sâcâie viespile, arde-le cuibul; dar dacă-s 
numai țânțari, nu te sinchisi”. Cât despre Provincia 
Superioară, se ştie că în timpul expediției sale în Franța, 
Caligula l-a convocat pe Gaetulicus, comandantul celor patru 
legiuni de pe Rinul superior, şi l-a executat în temeiul 
nedoveditei acuzaţii de complot; că a trecut fluviul cu o armată 
uriaşă şi a înaintat câteva mile, germanii neopunând nicio 
rezistență; că apoi a fost brusc cuprins de panică şi a făcut 
cale întoarsă. Bărbatul pe care l-a numit în locul lui 
Gaetulicus era comandantul forțelor auxiliare franceze de la 
Lyon. Se numea Galba şi fusese unul dintre oamenii de 
încredere ai Liviei. Ea îl deosebise şi îi sprijinise înaintarea încă 
de pe când era tinerel, iar el justificase pe deplin încrederea ce 
i se arătase. Era viteaz ca ostaş şi înțelept ca dregător, muncea 
din greu şi ducea o viață particulară exemplară. Ajunsese 
consul cu şase ani mai înainte. Livia, la moartea sa, îi lăsase 


un legat în valoare de cinci sute de mii de galbeni; Tiberiu însă, 
în calitate de executor testamentar al Liviei, declarase că 
trebuie să fie vorba de o greşeală. Suma fusese trecută în cifre, 
nu în litere, şi a hotărât că testatoarea trebuie să fi avut în 
vedere numai cincizeci de mii. Cum Tiberiu n-a plătit vreodată 
nici măcar unul din legatele Liviei, lucrul n-a avut mare 
importanță pe atunci; când însă Caligula a devenit Împărat şi a 
achitat legatele Liviei integral, nenorocul lui Galba a fost că 
frauda lui Tiberiu nu-i era cunoscută lui Caligula. Galba n-a 
stăruit să i se plătească toți cei cinci sute de mii şi poate că a 
fost spre binele lui, deoarece, dacă ar fi ridicat pretenţii, 
Caligula şi-ar fi adus aminte de incident, atunci când a rămas 
fără bani, şi, în loc de a-i încredința acea importantă comandă 
pe Rin, e foarte probabil că l-ar fi acuzat de participare la 
complotul lui Gaetulicus. 

Cum de l-a ales Caligula pe Galba e o întreagă poveste. 
Ordonase o mare paradă odată la Lyon şi, la sfârşit, îi 
convocase pe toți ofițerii care luaseră parte şi le-a ţinut o 
cuvântare despre nevoia de a-şi păstra o cât mai bună formă 
fizică. „Un soldat roman, le-a spus el, trebuie să fie dur ca 
pielea tăbăcită şi tare ca fierul, şi se cuvine ca toți ofițerii să 
dea exemplu soldaților în privința aceasta. Sunt curios să văd 
câţi dintre voi au să reziste unei simple probe la care am de 
gând să vă supun. Hai, prieteni, să facem o mică plimbare în 
direcția Autun.” Şedea în carul lui tras de o pereche de 
zdraveni căluți francezi. Surugiul a pocnit din bici şi duşi au 
fost. Ofițerii, care şi aşa năduşiseră, s-au repezit în urma lui, 
cu echipament şi arme cu tot. Caligula se ținea la o distanță 
care să-i permită să nu-i piardă din vedere înapoia lui, dar nici 
nu-şi lăsa caii la pas, ca nu cumva ofițerii să facă şi ei la fel. 
Şi-i tot da bătaie înainte. Linia ofițerilor se rărea din ce în ce. 
Mulţi dintre alergători au leşinat, iar unul s-a prăbuşit mort. 
La borna milei douăzeci, Caligula, în sfârşit, a oprit caii. Un 
singur om rezistase probei: Galba. Caligula l-a întrebat: 

— Ce preferi, generale, să faci drumul înapoi, alergând ori 
şezând lângă mine? 


Galba mai răsufla îndeajuns spre a putea răspunde că, în 
calitate de ostaş, nu avea preferințe: era obişnuit să asculte 
ordinele. Aşa încât Caligula i-a dat voie să se înapoieze la pas, 
iar în ziua următoare i-a înmânat numirea. Agrippinilla s-a 
arătat foarte interesată de Galba când l-a întâlnit la Lyon; voia 
să se mărite cu el, deşi el era însurat cu o doamnă din familia 
lui Lepidus. Galba se înțelegea cât se poate de bine cu soția lui 
şi s-a purtat cu Agrippinilla pe cât de rece îi îngăduia 
loialitatea-i față de Caligula. Agrippinilla însă îi acorda mai 
departe atenţie deosebită şi s-a produs într-o zi un mare 
scandal la o recepție dată de soacra lui Galba, recepţie la care 
Agrippinilla venise neinvitată. Soacra lui Galba a apostrofat-o 
în fața tuturor nobililor şi nobilelor de faţă, a făcut-o poamă 
neruşinată şi libidinoasă şi, până la urmă, a izbit-o cu pumnul 
în obraz. Ar fi fost vai şi amar de Galba, dacă a doua zi 
Caligula nu ar fi decis că Agrippinilla era amestecată în 
conjurația țintind să-l omoare şi n-ar fi exilat-o aşa cum am 
arătat mai sus. 

Când Caligula s-a înapoiat în goană mare la Roma, de 
teama unei aşa-zise incursiuni a germanilor peste Rin (o 
minciună pusă în circulație de soldații porniţi pe şagă), toate 
forțele sale se aflau concentrate într-un singur punct. Porțiuni 
însemnate de pe malurile fluviului erau lăsate fără pază: 
germanii au fost informați la iuțeală de situația aceasta şi, de 
asemenea, de laşitatea lui Caligula. Au folosit prilejul pentru a 
traversa Rinul în număr mare şi a se instala pe teritoriul 
nostru, unde au pricinuit mari pagube. Cei ce trecuseră 
dincoace de râu se numeau chatti, ceea ce înseamnă pisicile de 
munte. Pisica era emblema tribului lor. Aveau fortărețe în 
ținutul deluros dintre Rin şi Weserul superior. Fratele meu 
Germanicus îi socotise întotdeauna drept cei mai aprigi 
războinici din Germania. În luptă îşi păstrau rândurile, dădeau 
aproape tot atâta ascultare comandanților ca şi romanii, iar 
noaptea săpau tranşee şi aşezau avanposturi - precauţii 
rareori luate de vreun alt trib german. I-au trebuit lui Galba 
multe luni de zile ca să-i scoată din poziţiile lor şi să-i alunge 


din nou dincolo de fluviu; iar pierderile omeneşti au fost 
considerabile. 

Galba ţinea grozav la disciplină; Gaetulicus fusese un 
oştean destoinic, dar niţel prea îngăduitor. În ziua în care 
Galba a sosit la Mainz spre a-şi prelua comanda, soldații 
urmăreau nişte jocuri date în onoarea lui Caligula. Un luptător 
dovedise multă îndemânare făcându-i de petrecanie unui 
leopard şi soldaţii începuseră cu toții să aplaude. Primele 
cuvinte pe care Galba le-a rostit intrând în loja generalului au 
fost: 

— Mâinile sub  mantale, soldați! Eu vă sunt acum 
comandant şi nu permit nicio abatere de la ţinuta 
regulamentară. 

Aşa a şi făcut, şi cu toate că era atât de sever, se bucura de 
mare popularitate. Duşmanii săi nu-l scoteau din meschin, dar 
erau nedrepți cu el: era doar foarte cumpătat, se împotrivea 
oricărei extravaganțe din partea colaboratorilor săi şi le 
pretindea subordonațţilor să-i prezinte deconturi amănunțite 
pentru toate cheltuielile făcute. Când sosi ştirea asasinării lui 
Caligula, prietenii îl îndemnară să pornească asupra Romei în 
fruntea trupelor sale, spunând că era acum singura persoană 
potrivită să preia conducerea imperiului. Galba le-a răspuns: 

— Să merg asupra Romei şi să las Rinul nepăzit? Drept ce 
fel de roman mă luaţi? Şi a continuat: Pe lângă toate, Claudius 
acesta, după câte aud, este un om muncitor şi modest; şi-n 
pofida faptului că unii dintre voi par a-l lua drept un nerod, 
eu, unul, nu m-aş grăbi să-l fac nerod pe un membru al 
familiei imperiale care a izbutit să supraviețuiască domniilor 
lui August, Tiberiu şi Caligula. Cred că, date fiind 
împrejurările, alegerea e bună şi voi depune bucuros 
jurământul de credinţă lui Claudius. Ziceţi că nu-i militar. Cu 
atât mai bine. Experiența campaniilor nu este întotdeauna o 
fericire pentru un comandant suprem. Zeul August — şi vorbesc 
cu tot respectul datorat — ajunsese, la bătrâneţe, să-şi încurce 
generalii, dându-le instrucțiuni şi îndrumări prea amănunțite; 
ultima campanie din Balcani nu s-ar fi tărăgănat atât, dacă el 


n-ar fi dorit să refacă, de la o mare distanţă înapoia frontului, 
bătăliile pe care le dăduse în fruntea trupelor cu vreo patruzeci 
de ani în urmă. Claudius, după câte cred, nu va porni el însuşi 
în vreo campanie la vârsta sa şi nici nu va fi ispitit să treacă 
peste hotărârile generalilor săi într-un domeniu pe care nu-l 
cunoaşte. Este însă, în acelaşi timp, un istoric erudit şi aud că 
are despre principiile generale de strategie cunoştinţe pe care 
mulți comandanţi supremi, căliți pe câmpurile de luptă, i le pot 
invidia. 

Aceste declarații ale lui Galba mi-au fost mai târziu repetate 
de un membru al statului său major şi i-am trimis o scrisoare 
personală de mulțumiri pentru buna părere pe care o avea 
despre mine. l-am spus că poate fi sigur că voi da generalilor 
mei mână liberă în orice campanie pe care le voi fi ordonat s-o 
pornească ori pe care o voi fi autorizat-o. Îmi rezervam doar 
dreptul de a decide dacă avea să fie o campanie de cuceriri ori 
numai una cu caracter de represalii. În primul caz, rigoarea se 
cuvenea a fi potolită de consideraţii umanitare - satele şi 
oraşele cucerite şi garnizoanele trebuiau să sufere cât mai 
puţine pierderi, zeii locali aveau să nu fie umiliți şi nu se vor 
tolera niciun fel de violențe după ce inamicul va fi fost înfrânt 
pe câmpul de luptă. În cazul unei expediții de represalii însă, 
nu urma să se arate niciun fel de milă; recoltele, satele, oraşele 
şi templele trebuiau să sufere cât mai mult cu putință, iar 
locuitorii care nu meritau să fie aduşi în patrie ca sclavi 
puteau fi măcelăriți. Aveam, de asemenea, să indic numărul 
maxim de rezervişti ce puteau fi chemaţi sub arme şi numărul 
maxim de pierderi romane ce puteau fi permise. Aveam să 
hotărăsc dinainte, de acord cu generalul însuşi, obiectivele 
precise ale atacului şi să-i cer a indica numărul de zile ori de 
luni de care va avea nevoie spre a le realiza. Luarea tuturor 
măsurilor de ordin tactic şi strategic va fi lăsată pe seama lui, 
iar eu nu-mi voi exercita dreptul de a prelua comanda 
personală a campaniei - aducând cu mine acele întăriri pe care 
le voi socoti necesare - decât dacă obiectivele nu vor fi fost 


atinse la timpul dinainte statornicit ori dacă pierderile romane 
ar depăşi cifra stabilită. 

Căci mă purta gândul să-i încredințez lui Galba o campanie 
împotriva chattilor. Urma să fie o expediție de represalii. Nu 
intenționam să măresc imperiul dincolo de fireasca şi evidenta 
frontieră a Rinului, dar când chattii şi triburile nordice — 
istevonii — încetau a mai respecta această graniță, o afirmare 
viguroasă a demnității romane se impunea. Fratele meu 
Germanicus spunea adesea că singurul mijloc pentru a fi 
respectat de germani este de a-i trata cu brutalitate; şi că sunt 
singurul popor din lume despre care ar vorbi aşa. Spaniolii, 
bunăoară, puteau fi impresionați de purtările frumoase ale 
unui cuceritor; francezii de bogăţiile sale; grecii de respectul 
său pentru artă; evreii de integritatea-i morală, iar africanii de 
o ţinută calmă şi autoritară. Dar germanul, care nu se lasă 
impresionat de nimic din toate acestea, trebuie să fie 
întotdeauna lovit până cade în țţărână, şi lovit din nou când se 
ridică, şi lovit din nou când zace gemând. „Cât timp încă îl mai 
dor rănile, el va respecta mâna care i le-a pricinuit.” 

Pe măsura înaintării lui Galba, o altă expediție de represalii 
urma să fie întreprinsă împotriva neastâmpăratelor triburi ale 
istevonilor de către Gabinius, generalul comandant al celor 
patru legiuni de pe Rinul inferior. Expediția lui Gabinius mă 
interesa nespus mai mult decât a lui Galba, deoarece 
obiectivul ei nu erau numai represaliile. Înainte de a ordona 
declanşarea expediției, am adus jertfe în templul lui August şi 
i-am comunicat în taină zeului că eram pornit să aduc la bun 
sfârşit o treabă pe care fratele meu Germanicus fusese 
împiedicat s-o termine şi care prezenta, după cum ştiam, un 
deosebit interes şi pentru El: şi anume, recuperarea celei de-a 
treia şi ultime acvile dintre cele pierdute de Varus, aflată încă 
în mâinile germanilor după mai bine de treizeci de ani. Fratele 
meu Germanicus, i-am reamintit zeului, recapturase o acvilă 
în anul următor zeificării sale şi o alta în campania din 
următorul anotimp favorabil din punct de vedere militar. 
Tiberiu însă îl rechemase mai înainte de a fi fost în stare să-l 


răzbune pe Varus într-o ultimă luptă zdrobitoare şi să pună 
mâna pe ultima acvilă care ne mai lipsea. L-am rugat de aceea 
pe zeu să-mi ocrotească armata şi să-mi ajute a restabili 
onoarea Romei. Când fumul jertfelor începuse a se înălța, 
mâinile statuii lui August părură să se mişte a binecuvântare 
şi capul să i se plece a încuviințare. Se poate să nu fi fost decât 
o iluzie datorată fumului, dar eu am luat-o drept un semn 
prevestitor de bun augur. 

Adevărul este că ştiam exact acum în ce loc anume din 
Germania era ascunsă acvila şi mă simțeam mândru de mine 
pentru felul cum descoperisem taina aceasta. Predecesorii mei 
ar fi putut face ei ceea ce am făcut eu, dacă ar fi cugetat niţel; 
dar nici gând. Îmi stârnea mereu o reală plăcere să-mi 
dovedesc mie că nu eram câtuşi de puţin nerodul drept care 
mă luaseră cu toţii şi că mă arătam cu adevărat în stare să 
rezolv unele lucruri mai bine decât ei. Mi-am spus că, în 
batalionul de gardă al palatului, alcătuit din prizonieri germani 
provenind din mai toate ținuturile Germaniei, trebuie să fie cel 
puţin o jumătate de duzină de oameni care să ştie unde este 
ascunsă acvila; şi totuşi, când chestiunea fusese odată 
discutată la Caligula la o paradă - însoţită de oferta eliberării 
şi a unei mari sume de bani în schimbul informaţiei - toate 
fețele ostaticilor se posomorâseră; s-ar fi zis că nu ştia nimeni 
nimic. Eu am încercat o altă metodă de convingere. l-am scos 
pe toţi în front şi le-am vorbit cu duhul blândețţii. Le-am spus 
că drept răsplată pentru credința lor aveam să le fac un bine 
nemaipomenit: aveam să-i trimit înapoi în Germania - iubita, 
mult iubita lor patrie despre care cântau pe-nserat cântece 
atât de melodioase şi de pline de dor - pe toţi cei din batalion 
care împliniseră douăzeci şi cinci de ani de activitate. Le-am 
mai spus că aş fi dorit să-i trimit acasă cu daruri în aur, arme, 
cai şi altele, însă că, din nefericire, nu puteam proceda astfel şi 
nici măcar nu le puteam îngădui să ia cu ei dincolo de Rin 
lucrurile pe care le dobândiseră în timpul prizonieratului. 
Piedica era acvila aceea care tot mai lipsea. Până când acea 
sacră emblemă nu va fi fost înapoiată, onoarea romană era 


încă zălogită şi ar fi produs o proastă impresie în Urbe dacă aş 
fi redat orice altceva decât simpla libertate unor oameni care, 
în tinerețea lor, luaseră parte la măcelărirea armatei lui Varus. 
Oricum, unor adevărați patrioți libertatea le este mai de preț 
decât aurul, şi ei aveau, eram eu sigur, să primească darul pe 
care li-l] făceam cu aceleaşi gânduri bune ce mă însuflețeau şi 
pe mine. „Nu vă cer — le-am spus - să-mi dezvăluiți unde se 
află acvila, deoarece aceasta este, fără îndoială, o taină pe care 
v-aţi legat prin jurământ față de zeii voştri să n-o dezvăluiți: şi 
în ruptul capului n-aş cere cuiva să-şi calce jurământul de 
dragul unei mite, aşa cum a încercat predecesorul meu.” Până- 
n două zile, le-am făgăduit, toți veteranii cu douăzeci şi cinci 
de ani de activitate aveau să fie duşi dincolo de Rin, luându-se 
toate măsurile ca să sosească acasă cu bine. 

Le-am spus apoi că pot pleca şi rezultatul a fost cel pe care-l 
prevăzusem. Aceşti veterani erau încă şi mai puțin doritori să 
se întoarcă în Germania decât fuseseră dispuşi romanii 
capturați de parți, la Carrhae, să revină la Roma când, după 
treizeci de ani, Marcus Vipsanius Agrippa negociase cu regele 
parților schimbul de prizonieri. Romanii aceia îşi făcuseră un 
rost în țara parților, se căsătoriseră, făcuseră copii, se 
îmbogăţiseră şi-şi uitaseră trecutul. Întocmai aceşti germani 
din Roma, deşi erau de drept sclavi, duceau o viață cât se 
poate de uşoară şi de plăcută, iar dorul lor de casă nu era 
câtuşi de puţin un simțământ sincer, ci doar o scuză a 
lacrimilor care-i podideau pe cei duioşi la beţie. Ei s-au 
prezentat la mine grămadă, cerându-mi autorizația să rămână 
în serviciul meu. Mulţi dintr-înşii erau taţi, ba unii şi bunici, 
de pe urma unor sclave de la palat şi o duceau cu toţii cât se 
poate de bine: Caligula le făcuse din când în când daruri de 
mare preț. M-am prefăcut furios şi i-am făcut nerecunoscători 
şi mârşavi că refuză un dar atât de neasemuit ca libertatea şi 
le-am declarat că nu mai am ce face cu serviciile lor. Şi-au 
cerut iertare şi măcar dreptul de a-şi lua familiile cu ei. Am 
respins această rugăminte, aducând din nou vorba de acvilă. 
Unul dintre ei, un cherusc, a strigat atunci în gura mare: 


— Numai afurisiții aceia de chauci sunt de vină că plecăm 
aşa. Pentru că au jurat ei să țină secretul, noi ceştilalți 
germani nevinovaţi trebuie să pătimim. 

Asta era şi ceea ce doream. l-am scos din sală pe toţi, în 
afară de reprezentanții triburilor de chauci mari şi mici. 
(Chaucii trăiau pe coasta de nord a Germaniei, între lacurile 
olandeze şi Elba: fuseseră confederați de-ai lui Hermann.) Apoi 
le-am spus acestora: 

— Nici prin gând nu-mi trece să vă întreb pe voi, chaucii, 
unde se află acvila, dar dacă vreunii dintre voi nu-s legaţi cu 
jurământ în privința asta, îi rog să mi-o spună de îndată. 

Chaucii mari, jumătatea cea apuseană a poporului, au 
declarat cu toţii că nu depuseseră un astfel de jurământ. I-am 
crezut, deoarece a doua acvilă pe care o recucerise fratele meu 
Germanicus fusese găsită într-un templu de-al lor. Era puțin 
probabil ca un singur trib să fi primit două acvile, când se 
făcuse împărțirea prăzii după biruința lui Hermann. 

M-am adresat atunci fruntaşului chaucilor mici: 

— Nu-ţi voi cere să-mi spui unde află acvila şi nici cărui zeu 
ţi-ai jurat jurământul. Dar poate că-mi vei spune în care oraş 
ori sat v-aţi depus jurământul. Dacă mi-o spui, voi suspenda 
ordinul de repatriere a voastră. 

— A spune măcar atât ar însemna să-mi calc jurământul, 
Cezar. 

M-am folosit însă cu el de un şiretlic despre care citisem în 
cursul studiilor mele istorice: odată, un oarecare judecător 
itinerant fenician, trecând printr-un sat, voia să afle unde 
ascunsese un om vasul de aur pe care-l furase; i-a spus acelui 
om că nu-l socotea capabil de un furt şi că avea să-l scoată de 
sub învinuire. 

— Haideţi, domnule, să facem mai bine o plimbare 
prietenească şi poate că aveţi să-mi arătați frumosul 
dumneavoastră sat. 

Omul l-a plimbat pe toate ulițele, în afară de una. Jude- 
cătorul, cercetând, a aflat că într-o casă de pe ulița aceea 
locuia ibovnica omului nostru; iar vasul de aur a fost găsit 


ascuns în acoperişul de stuf al casei ibovnicei. Aşa încât am 
vorbit şi eu într-un mod asemănător: 

— Prea bine, n-am să stărui. 

M-am adresat atunci unui alt membru al tribului, care, 
după căutătura sa posomorâtă şi încurcată, părea a fi şi el 
părtaş al tainei, şi l-am întrebat ca într-o doară: la spune-mi, 
în care oraşe ori sate din ţara voastră sunt temple consacrate 
lui Hercule german? 

Era probabil ca acvilele să fi fost dedicate acestui zeu. Mi-a 
înşirat şapte nume, pe care le-am notat. 

— Asta-i tot? l-am întrebat. 

— De altele nu-mi pot aduce aminte, mi-a răspuns. 

Am făcut apel la chaucii mari. 

— De bună seamă că trebuie să fie mai mult decât şapte 
temple pe-un teritoriu atât de vast cum e Chaucia mică, între 
marile fluvii Weser şi Elba, nu? 

— O, da, Cezar, mi-au răspuns. N-a pomenit de vestitul 
templu de la Bremen, situat pe malul răsăritean al Weserului. 

Iată cum am putut ajunge să-i scriu lui Gabinius: 

„Cred că vei găsi acvila ascunsă undeva în templul lui 
Hercule german de la Bremen, pe malul răsăritean al 
Weserului. Nu-ţi pierde prea mult timp pedepsindu-i pe 
istevoni: treci drept înainte în formaţie strânsă prin teritoriul 
lor şi prin acela al ansibarilor, ia acvila şi lasă incendierile, 
omorurile şi jafurile pentru când te vei întoarce”. 

Ca să nu uit, mai e o poveste cu un vas de aur pe care vreau 
s-o spun, şi pe care, la urma urmei, pot s-o plasez aici la fel de 
bine ca oriunde altundeva. Am invitat odată la cină un număr 
de cavaleri din provincie şi - mai că nu-ţi vine a crede - unul 
dintre măgarii aceştia, un individ din Marsilia, a şterpelit cupa 
de aur ce-i fusese pusă dinainte ca să-şi soarbă vinul dintr- 
însa. Nu i-am spus niciun cuvânt, dar l-am poftit din nou la 
cină a doua zi şi de data asta i-am pus în faţă o cupă din 
piatră. Asta, de bună seamă, că l-a speriat, căci în dimineața 
următoare cupa de aur a fost restituită cu o dezgustătoare 
epistolă din care reieşea că-şi permisese să ia cupa cu 


împrumut pe două zile, ca să pună un aurar să copieze 
gravurile de pe ea, pe care grozav le mai admirase: dorea să 
perpetueze amintirea cinstei uriaşe ce-i făcusem, bând şi el în 
fiece zi a vieţii sale dintr-o cupă de aur cizelată la fel. Drept 
răspuns, i-am trimis cupa de piatră, cerându-i în schimb 
duplicatul celei de aur, ca amintire a încântătorului incident. 

Am fixat o dată, în luna mai, la care să pornească atât 
expediția lui Galba, cât şi cea a lui Gabinius, ridicându-le 
forțele - prin recrutări efectuate în Franţa şi Italia - la şase 
legiuni fiecare; am lăsat două legiuni să țină Rinul superior şi 
alte două să ţină Rinul inferior şi am permis ambelor expediţii 
să piardă până la două mii de oameni; drept termen al 
încheierii operaţiunilor am fixat ziua de întâi iulie, când 
trebuiau să fie în drum spre casă. Obiectivul lui Galba era o 
linie alcătuită din trei oraşe de-ale chattilor, construite pe când 
țara se afla sub stăpânire romană - Nuaesium, Gravionarium 
şi Melocavus - şi care se ridicau paralel cu Rinul la vreo sută 
de mile dincolo de Mainz. 

Mă voi mulțumi să spun că ambele campanii au înregistrat 
un deplin succes. Galba a dat foc la o sută cincizeci de sate 
întărite, a distrus mii de acri de cereale, a omorât un mare 
număr de germani înarmați şi neînarmați şi a prădat cele trei 
oraşe indicate -— totul până la jumătatea lunii iunie. A luat 
aproape două mii de prizonieri de ambele sexe, inclusiv bărbați 
şi femei de condiţie înaltă, ce urmau a fi ținuți ca ostatici 
pentru a chezăşui buna purtare a chattilor. A pierdut una mie 
două sute de oameni - omorâţi ori răniți — dintre care patru 
sute erau romani. Lui Gabinius îi revenise misiunea cea mai 
grea şi a dus-o la capăt pierzând numai opt sute de oameni. A 
dat curs unui sfat de ultimă oră al meu, şi anume de a nu o 
lua de-a dreptul spre Bremen, ci de a invada teritoriul 
angrivarilor, care trăiesc la miazăzi de chaucii mici, şi de a 
trimite de acolo o coloană de călărime la Bremen, în speranța 
de a captura oraşul mai înainte de a se fi gândit chaucii că n- 
ar fi rău să mute acvila într-un ascunziş mai sigur. Totul s-a 
petrecut conform planului. Cavaleria lui Gabinius, comandată 


de el însuşi, a găsit acvila exact acolo unde bănuisem eu că va 
fi, şi, într-atâta a fost de bucuros, încât a trimis după restul 
armatei sale şi a străbătut întreaga Chaucie mică de la un 
capăt la altul, arzând unul după altul, până ce n-a mai rămas 
niciunul în picioare,  jertfelnicele de lemn închinate 
echivalentului german al lui Hercule. Distrugerea recoltelor şi 
a satelor n-a făcut-o tot atât de metodic precum Galba, dar la 
înapoiere i-a învățat minte cu vârf şi îndesat pe istevoni. A luat 
două mii de prizonieri. 

Ştirea recuperării acvilei a sosit la Roma odată cu aceea a 
devastării oraşelor chaucilor de către Galba; Senatul mi-a 
acordat de îndată titlul de Împărat — şi de data aceea nu m-am 
împotrivit. Am considerat că-l meritasem, izbutind să descopăr 
locul unde se afla ascunsă acvila, sugerând incursiunea în 
adâncul teritoriului duşman şi făcând tot ce-mi stă în putinţă 
pentru a se asigura ambelor campanii un caracter de surpriză. 
Nimeni n-a ştiut nimic, până ce am semnat ordinul prin care 
până-n trei zile trupele recrutate în Franţa şi Italia trebuiau să 
se afle — echipate de război — în drum spre Rin. 

Lui Galba şi Gabinius li s-au acordat podoabele triumiale. 
Le-aş fi acordat triumfuri, dacă ambele campanii ar fi fost 
altceva decât nişte simple expediții de represalii. Dar am 
convins Senatul să-l cinstească pe Gabinius cu ereditarul 
cognomen de „Chauchius”, în amintirea isprăvii sale. Acvila a 
fost purtată în procesiunea solemnă la templul lui August, 
unde am adus jertfe şi am dat mulțumire pentru divinu-i 
ajutor; i-am consacrat porțile de lemn ale templului unde 
fusese găsită acvila — mi le trimisese Gabinius în dar. N-am 
putut consacra acvila însăşi lui August, deoarece exista — de 
mult pregătită - o firidă pentru adăpostirea ei în templul lui 
Marte  Răzbunătorul, alături de celelalte două  acvile 
recuperate. Am dus-o mai târziu acolo şi am consacrat-o, cu 
inima năpădită de mândrie. 

Soldaţii au compus o baladă în versuri despre recuperarea 
acvilelor. Dar de data aceasta, în loc de a o întocmi după 
modelul baladei originale, „Cele trei mâhniri ale craiului 


August”, au făurit una nouă, intitulată „Claudius şi acvila”. Nu 
era câtuşi de puțin măgulitoare la adresa mea, însă câteva 
dintre versurile ei mi-au fost pe plac. Tema era că, în unele 
privințe, sunt un nătărău fără de pereche şi fac lucrurile cele 
mai absurde — amestec terciul cu piciorul, mă bărbieresc cu un 
pieptene şi când mă duc la baie, beau uleiul care mi-e dat ca 
să mă ung şi mă ung cu vinul care mi-este dat ca să-l beau. 
Cu toate acestea, sunt tobă de carte, ce nu s-a mai pomenit de 
când lumea şi pământul: ştiu numele fiecărei stele de pe cer şi 
pot recita pe dinafară toate poemele scrise vreodată, iar de citit 
am citit toate cărțile din toate bibliotecile aflate ori pe unde. Şi 
rodul înțelepciunii acesteia a fost că le-am putut spune 
romanilor unde sta ascunsă acvila pierdută de atâta amar de 
vreme şi care rezistase tuturor strădaniilor depuse pentru a o 
recupera. Prima parte a baladei cuprindea o descriere 
dramatică a proclamării mele ca Împărat de către garda 
palatului; şi-am să citez trei strofe pentru a arăta cam ce fel de 
baladă era: 


Claudius sta ascuns după perdea 
Gratus a tras-o deoparte. 
„Condu-ne, zis-a cel viteaz foarte, 
Şi noi te-om asculta.” 


„Condu-ne, zis-a cel viteaz foarte, 

Învăţate Claudiu, vino-ţi în fire! 

E-o acvilă fără de moarte. 

De dragul lui August s-o salvăm de la pieire.” 


Fiindu-i lui Claudiu-învățatul tare sete, 
Dădu de-a duşca o călimară 

„Acvilă, întrebă el, sau erete? 

Oricum, n-o voi lăsa să piară.” 


La începutul lui august, douăzeci de zile după ce Senatul 
îmi acordase titlul de Împărat, Messalina mi-a născut un copil. 
Era băiat şi pentru prima oară am simțit şi eu deplina mândrie 
de a fi tată. Căci pentru fiul meu Drusillus, pe care-l 


pierdusem cu vreo douăzeci de ani în urmă, când era în vârstă 
de unsprezece ani, nu am avut defel simțăminte părinteşti, iar 
pentru fiica mea Antonia, doar prea puţine, deşi era un copil 
tare bun. Aceasta se datora faptului că amândouă căsătoriile 
mele, cu Urgulanilla, mama lui Drusillus, şi cu Aelia, mama 
Antoniei - de amândouă am divorțat de îndată ce situația 
politică mi-a îngăduit-o -— îmi fuseseră impuse: nu iubisem pe 
niciuna dintre amintitele femei. În vreme ce de Messalina eram 
îndrăgostit nebuneşte; şi bănuiesc că rareori a fost mai 
stăruitor curtată zeița romană Lucina - care ocroteşte naşterile 
- cu jertfe şi rugăciuni decât am curtat-o eu în ultimele două 
luni ale sarcinii Messalinei. Pruncul era sănătos şi voinic şi, 
fiind singurul meu fiu, i-am dat toate prenumele mele, după 
datină. Dar am adus la cunoştinţă că va fi cunoscut sub 
numele de Drusus Germanicus. Ştiam că asta va avea un efect 
bun asupra germanilor. Primul Drusus Germanicus care 
băgase cu acest nume groaza în germanii de peste Rin - acum 
mai bine de cincizeci de ani — fusese tatăl meu, iar următorul 
fratele meu, douăzeci şi cinci de ani mai târziu; şi nu eram 
oare şi eu un Drusus Germanicus, nu recuperasem eu de 
curând ultima dintre acvilele capturate? După alt sfert de veac, 
desigur că micul meu Germanicus va repeta istoria şi va mai 
măcelări vreo câteva zeci de mii dintre ei. Germanii sunt ca 
mărăcinii pe marginea unui câmp: cresc repede şi trebuie să 
fie mereu cercetaţi cu oţel şi foc pentru a-i împiedica să 
invadeze. De îndată ce băiatul meu a împlinit câteva luni şi a 
fost destul de măricel ca să-l pot lua în braţe fără a-i pricinui 
vreun rău, am început să-l port cu mine prin curțile palatului 
şi să-l arăt soldaților; toți îl iubeau deopotrivă cu mine. Le-am 
reamintit că era primul dintre Caesari, de la marele Iuliu 
încoace, care se născuse Caesar, iar nu doar adoptat în 
familie, aşa cum fuseseră rând pe rând August, Marcellus, 
Gaius, Lucius, Postumus, Tiberiu, Castor, Nero, Drusus şi 
Caligula. De fapt însă, trufia mă îmboldise să spun o 
inexactitate. Caligula, spre deosebire de frații săi, Nero şi 
Drusus, s-a născut la doi ori trei ani după ce tatăl său, fratele 


meu Germanicus, fusese adoptat de August (un Caesar prin 
adoptare de către Iuliu) ca fiu al său; aşa încât era cu adevărat 
un Caesar prin naştere. Ceea ce m-a indus în eroare a fost 
faptul că nepotul meu (Caligula) nu fusese adoptat de Tiberiu 
(un Caesar în calitate de adoptat al lui August) ca fiu al lui 
decât atunci când împlinise douăzeci şi trei de ani. 

Messalina nu l-a alăptat ea însăşi pe micul nostru 
Germanicus, aşa cum aş fi dorit eu, ci i-a găsit o doică. Zicea 
că-i prea ocupată ca să se îngrijească ea însăşi de-un prunc. 
Dar alăptarea unui copil este o asigurare aproape certă 
împotriva unei noi gravidități, iar graviditatea pune multe 
piedici stării de sănătate şi libertăţii de acţiune a femeii, încă şi 
mai mult decât alăptatul. Aşa încât Messalina a avut ghinion 
rămânând iarăşi însărcinată, ba încă atât de curând: au trecut 
numai unsprezece luni între naşterea lui Germanicus şi aceea 
a fiicei noastre Octavia. 

În anul acela, recolta a fost slabă şi hambarele publice au 
rămas atât de puțin aprovizionate cu grâu, încât m-am speriat 
şi am redus rația gratuită de grâu, pe care cetățenii săraci 
ajunseseră s-o considere ca pe un drept al lor, la un tain zilnic 
tare mic. Şi chiar şi acest tain l-am putut menține numai 
rechiziționând şi cumpărând grâu de pe oriunde s-a putut. 
Inima gloatei îşi are sălaşul în burtă. Înspre mijlocul iernii, mai 
înainte ca să înceapă a sosi proviziile din Egipt şi din Africa 
(unde, din fericire, noua recoltă fusese deosebit de bună) au 
izbucnit deseori tulburări în cartierele cele mai sărace ale 
Urbei, nelipsind nici îndemnurile la răscoală. 


Capitolul XI 


În răstimp, inginerii mei întocmiseră raportul pe care li-l 
cerusem cu privire la posibilitatea de a preface Ostia într-un 
port de temei şi pe durata iernii. Raportul, la prima vedere, 
părea că trebuie să descurajeze orice inițiativă. Zece ani şi zece 
milioane de galbeni: iată cam de ce s-ar fi zis că este nevoie 
pentru o asemenea inițiativă. Dar mi-am spus că lucrarea 
odată dusă la bun sfârşit va dura în veci şi că primejdia 
foametei datorită lipsei de grâu nu se va mai ivi niciodată, ori 
măcar nu atâta vreme cât Egiptul şi Africa vor fi ale noastre. 
Mi s-a părut că ar fi o treabă vrednică de măreția şi demnitatea 
Romei. Spre a forma portul interior, era necesar să fie excavată 
o mare întindere de pământ şi să se ridice puternice ziduri de 
susținere din ciment de fiecare parte a excavaţiei mai înainte 
ca marea să poată fi lăsată să pătrundă. Acest port avea să fie, 
la rândul său, ocrotit de două uriaşe diguri ridicate în locul 
unde apa începe a fi foarte adâncă, de fiecare parte a intrării în 
port, cu o insulă între extremităţile lor, menită să acționeze 
drept dig portuar de adăpost împotriva valurilor, atunci când 
suflă vântul dinspre apus şi năvălesc talazuri mari pe gura 
Tibrului în sus. Pe acea insulă se propunea a se construi un 
far asemenea celui atât de vestit de la Alexandria spre a 
călăuzi cu bine vasele în port, oricât de cufundată în beznă sau 
de frământată de furtună ar fi noaptea. Insula şi digurile aveau 
să alcătuiască portul exterior. 

Când inginerii mi-au adus planul, ei n-au omis a-mi spune: 

— Am făcut precum ne-ai cerut, Cezar, dar prețul va fi, 
desigur, prohibitiv. 

Le-am răspuns oarecum înțepat: 

— V-am cerut un plan şi un deviz şi ați binevoit să mi le 
înfățişați pe amândouă, pentru care vă şi mulțumesc; dar nu- 


mi sunteți sfetnici în materie de finanțe şi v-aş rămâne 
îndatorat dacă nu v-aţi lua cu de la voi putere noi atribuţiuni. 

— Dar Callistus, marele vistiernic al domniei tale..., începu 
unul dintr-înşii. 

I-am tăiat-o scurt: 

— Da, fireşte, Callistus a stat de vorbă cu voi. E foarte 
grijuliu cu banul public, şi bine face, e dreptul său. Totuşi, 
spiritul de economie ajunge să fie uneori împins prea departe. 
Avem de rezolvat o problemă de cea mai mare însemnătate. Şi- 
apoi, n-aş fi deloc mirat să aflu că neguțătorii de cereale sunt 
cei ce v-au convins să-mi prezentaţi acest raport menit să 
descurajeze. Cu cât devin grânele mai rare, cu atât ei se 
îmbogățesc mai vârtos. Se roagă să fie vremea rea şi propăşesc 
de pe urma necazurilor sărăcimii. 

— Vai, Cezar! strigară toți în cor. Cum poţi crede că am lua 
mită de la neguțătorii de grâne?! 

Dar se vedea că nimerisem drept la țintă. 

— Convins e cuvântul pe care l-am întrebuințat, nu mituit. 
Nu vă învinuiți singuri, de prisos. Şi-acum ascultați ce am să 
vă spun. Sunt hotărât să duc planul acesta la bun sfârşit, 
oricât ar fi să coste: băgați-vă bine în cap. Şi să vă mai spun 
ceva: n-are să coste atâţia bani şi nici n-are să dureze atâta 
timp cât păreţi voi a crede. De astăzi în trei zile voi şi cu mine 
ne întrunim să cercetăm mai în amănunt. 

Sfătuit de secretarul meu Polybius, am consultat arhivele 
palatului şi, într-adevăr, am găsit într-însele un proiect detaliat 
ce fusese pregătit de inginerii lui Iuliu Cezar, cu vreo nouăzeci 
de ani mai înainte, referitor la aceeaşi lucrare. Proiectul era 
aproape identic cu cel întocmit recent, dar timpul şi prețul din 
deviz erau - şi câtă plăcere mi-a făcut s-o văd - de numai 
patru ani şi patru milioane de galbeni. Ținând seama de o 
uşoară creştere a prețului materialelor şi mâinii de lucru, 
devenea posibil să se realizeze lucrarea cu numai jumătate din 
suma calculată de inginerii mei şi doar în patru ani în loc de 
zece. Din anumite puncte de vedere, vechiul plan (părăsit ca 
fiind prea costisitor!) constituia o variantă ameliorată a celui 


nou, deşi nu prevedea insula. Le-am studiat pe amândouă cu 
atenţie, comparând deosebirile; m-am dus apoi să vizitez eu 
însumi Ostia, însoțit de Vitellius, care ştia o grămadă de 
lucruri în materie de inginerie, ca să mă încredinţez că nu se 
produseseră, din zilele lui Iuliu Cezar şi până acum, schimbări 
fizice importante pe locul ales pentru proiectatul port. Când 
ne-am întrunit din nou, eram atât de bine informat, încât 
inginerilor nu le-a mai dat mâna să mă înşele — subevaluând, 
bunăoară, cantitatea de pământ pe care o sută de oameni o pot 
căra de la un punct la altul în interval de o zi, ori susținând că 
săpăturile vor implica excavarea a mii de metri pătrați de rocă 
vie. Cunoşteam problema aproape tot atât de bine ca şi ei. Nu 
le-am spus cum de ajunsesem să mă informez: i-am lăsat să 
aibă impresia că mă deprinsesem cu ale ingineriei în timpul 
studiilor mele istorice şi că două vizite la Ostia îmi fuseseră de 
ajuns pentru a-mi însuşi toate datele şi a-mi forma propriile- 
mi păreri. Am folosit puternica impresie astfel produsă pentru 
a spune că, dacă se va ivi vreo încercare de a încetini mersul 
lucrărilor odată începute ori vreo lipsă de avânt în muncă, îi 
voi trimite pe toți în lumea subpământeană, să-i construiască 
lui Caron un stăvilar nou pe râul Styx. Treaba trebuia să 
înceapă numaidecât. Vor avea atâția muncitori cât le voi fi 
necesari, până la treizeci de mii, şi, de asemenea, o mie de 
contramaiştri militari cu materialele, uneltele şi mijloacele de 
transport aferente; dar de început trebuie să înceapă. 

L-am chemat apoi pe Callistus şi i-am spus ceea ce 
hotărâsem. Când şi-a ridicat braţele în sus şi şi-a dat ochii 
peste cap făcând o mutră deznădăjduită, l-am poftit să înceteze 
de a mai juca teatru. 

— Dar bine, Cezar, de unde scoatem noi banii? a behăit el, 
aidoma unei oi. 

— De la neguţătorii de cereale, nătărăule. Dă-mi numele 
principalilor membri ai corporației cerealiştilor şi am să am eu 
grijă să obținem cât ne trebuie. 

În mai puţin de o oră, şase dintre cei mai bogați neguțţători 
de cereale ai Urbei se aflau în fața mea. I-am băgat în sperieți: 


— Inginerii mei, domnilor, mi-au adus la cunoştinţă că ați 
încercat să-i mituiți ca să redacteze un raport defavorabil în 
privința proiectului de la Ostia. Să ştiţi că socotesc treaba asta 
ca deosebit de gravă. Este totuna cu un complot împotriva 
vieții concetățenilor dumneavoastră. Meritaţi să fiți aruncați la 
fiare. 

Au tăgăduit învinuirea cu lacrimi în ochi şi jurăminte şi 
rugându-mă stăruitor să le spun în ce fel şi-ar putea dovedi 
lealitatea. 

Asta nu-mi era greu să le-o aduc la cunoştinţă: aveam 
numaidecât nevoie de un împrumut de un milion de galbeni 
pentru proiectul de la Ostia, împrumut pe care aveam să-l 
plătesc de îndată ce situația financiară mi-o va îngădui. 

Au susținut că toate averile lor puse laolaltă nu se ridică 
nici la jumătatea acelei sume. Ştiam eu însă ce ştiam. Le-am 
dat o lună ca să strângă banii şi i-am avertizat că, în caz 
contrar, vor fi cu toţii surghiuniți pe malul Mării Negre. Ori şi 
mai departe. 

— Şi ţineţi minte — le-am mai spus - că atunci când portul 
va fi gata, el va fi al meu; dacă veţi voi să-l folosiți, va trebui să 
veniți să-mi cereți mie voie. Vă sfătuiesc să vă purtați corect cu 
mine. 

Banii au fost vărsațţi în termen de cinci zile, iar lucrările la 
Ostia au început de îndată, primele acțiuni constând din 
construirea de barăci pentru muncitori şi-n distribuirea 
sarcinilor. În asemenea ocazii, recunosc, e foarte plăcut să fii 
monarh: să poţi realiza lucruri importante, zdrobind 
împotrivirile stupide cu o singură vorba autoritară. Dar trebuia 
să-mi aduc singur aminte - şi neîncetat - de pericolul 
exercitării prerogativelor imperiale în aşa fel încât restaurarea 
republicii să nu ajungă, poate, a fi amânată. Făceam tot ce-mi 
sta în putere spre a încuraja libertatea cuvântului şi spiritul 
civic şi pentru a evita transformarea capriciilor mele personale 
în legi de care Roma trebuia să asculte. Era tare greu, dar 
partea nostimă era că libertatea cuvântului, spiritul civic şi 
idealul republican însuşi păreau a ţine toate de capriciile mele 


personale. Şi cu toate că, la început, îmi făcusem un punct de 
onoare de a fi la dispoziția oricui, ca să evit orice aparență de 
îngâmiare monarhică, şi de a vorbi cât mai simplu şi mai 
prieteneşte cu toți concetățenii mei, mi-am dat în curând 
seama că trebuie să mă port ceva mai distant. Nu atât pentru 
că n-aş fi avut timp de pierdut ca în mod amical să stau la 
taifas cu şirul neîntrerupt al vizitatorilor ce se înfățişau la 
palat, cât pentru că mai toți concetățenii mei, cu câteva reale 
excepţii, abuzau fără pic de ruşine de bunele-mi simțăminte 
față de ei. Căci, într-adevăr, ori răspundeau amabilității mele 
cu o semeţie ironică şi politicoasă, ca şi cum ar fi vrut să 
spună: „Nu ne prosteşti tu pe noi”, ori îmi chicoteau insolent în 
față, ca şi cum ar fi vrut să spună: „De ce nu te porți ca un 
adevărat Împărat?”, ori o făceau, vădit fățarnic, pe prietenii la 
cataramă, ca şi cum ar fi vrut să spună: „Dacă-i face plăcere 
maiestății tale să se destindă şi să dorească să ne destindem şi 
noi, atunci, potrivit bunului său plac, iată cât de amabil i ne 
conformăm! Dar dacă maiestăţii tale i-ar plăcea să se încrunte, 
pe loc vom şi cădea cu fruntea la pământ!” 

Vorbind despre port, Vitellius mi-a spus într-o bună zi: 

— O republică nu poate niciodată nădăjdui să realizeze 
lucrări de interes general pe o scară atât de mare ca o 
monarhie. Toate mărețele construcții ale lumii sunt opera unor 
regi ori a unor regine. Zidurile şi grădinile suspendate de la 
Babilon. Mausoleul din Halicarnas. Piramidele. N-ai fost 
niciodată în Egipt, aşa-i? Eu am fost trei ani în garnizoană 
acolo, ca tânăr soldat şi, o zei! piramidele acelea! Este cu 
neputinţă să exprimi în cuvinte covârşitorul simțământ de 
groază pe care-l resimte, copleşit, oricine priveşte la ele. Auzi 
de piramide acasă, copil fiind, şi te întrebi: „Ce sunt 
piramidele?” şi ți se răspunde: „Nişte uriaşe morminte de 
piatră în Egipt, de formă triunghiulară, fără de ornamente pe 
ele: doar tencuite cu stuc alb. Ceea ce nu pare nici prea 
interesant, nici prea impresionant. Mintea ia cuvântul „uriaş” 
drept ceva nu mai uriaş decât vreo clădire foarte mare dintre 
cele întâmplător cunoscute, cum ar fi, bunăoară, templul lui 


August ori basilica iuliană. Şi tot aşa, când ajungi în Egipt şi le 
vezi de la mare distanță, în deşert, ca pe nişte mici puncte 
albe, de parcă ar fi corturi, îți spui: „Astea nu fac nicio 
brânză!”. Dar când apuci să stai la picioarele lor, după câteva 
ore, şi să te uiţi în sus! O, zeilor! Să ştii, Cezar, că sunt ceva 
necrezut şi neconceput de uriaş. Te-apucă, pur şi simplu, 
amețeala - la propriu, nu la figurat - gândinduc-te că au fost 
construite de mână de om. Când vezi pentru prima oară Alpii, 
sunt un fleac pe lângă asta. Atât de albe, de netede, de 
necruţător de veşnice. Un incomparabil monument al 
aspirațiilor omeneşti... 

— Şi al prostiei, tiraniei şi cruzimii, l-am întrerupt eu. 
Regele Keops, care a clădit piramida cea mare, şi-a ruinat 
bogata-i țară, a stors-o de vlagă şi a lăsat-o abia trăgându-şi 
sufletul; totul pentru a-şi satisface propria-i absurdă vanitate 
şi poate pentru a-i impresiona pe zei cu puterea-i 
supraomenească. Dar cărui scop practic a servit această 
piramidă? A fost menită drept mormânt care să adăpostească 
pe veci cadavrul lui Keops? Am citit însă că mormântul acela 
absurd de măreț a stat multă vreme gol. Cotropitorii regi- 
păstori au descoperit intrarea secretă, au jefuit camera 
interioară şi au întețit un foc de tabără cu mumia mândrului 
crai Keops. 

Vitellius mi-a zâmbit: 

— N-ai văzut piramida cea mare, de-aia vorbeşti aşa. 
Goliciunea o face şi mai impunătoare. Cât despre folosința ei, 
ei bine, este cât se poate de folositoare. Vârful său foloseşte 
drept punct de orientare țăranilor egipteni când revărsarea 
anuală a Nilului încetează şi ei trebuie să-şi hotărnicească din 
nou ogoarele în nesfârşita mare de mâl rodnic. 

— Un stâlp înalt ar fi fost tot atât de bun, i-am spus, iar doi 
stâlpi înalți de fiecare parte a Nilului ar fi fost şi mai buni şi 
prețul ar fi fost neînsemnat. Keops a fost nebun, ca şi Caligula; 
deşi, după câte se pare, a avut parte de o nebunie mai aşezată 
decât a lui Caligula, care uşor se hotăra, dar şi mai uşor se 
lăsa. Mărețul oraş pe care Caligula îl plănuia să domine marea 


trecătoare Sf. Bernard din Alpi nu apuca să se apropie de 
terminare, nici dacă i-ar fi fost dat lui Caligula să ajungă 
centenar. 

Vitellius mă aprobă: 

— Era o coțofană. De înălțarea unei piramide s-a apropiat 
cel mai mult când a construit vasul acela cât toate zilele şi a 
furat marele obelisc din Alexandria. O coțofană şi un 
maimuţoi. 

— Şi totuşi, dacă nu mă înşală memoria, te-ai închinat 
coțofenei şi maimuțoiului ăluia ca unui zeu. 

— Iar eu îmi aduc recunoscător aminte că sfatul şi pilda de 
la domnia ta au venit. 

— lartă-ne cerul pe-amândoi! am suspinat. 

Stăteam de vorbă în fața templului lui Jupiter Capitolinul, 
care fusese tocmai supus ritualului purificării din pricina 
recentei apariții pe acoperiş a unei păsări vestitoare de rău. 
(Era o bufniță din soiul numit „incendiatoare” pentru că 
prevestesc distrugerea prin foc a oricărei clădiri pe care se 
urcă.) Am arătat cu degetul dincolo de vale. 

— Vezi ce-i acolo? E o parte din cel mai mare monument 
construit vreodată şi, cu toate că monarhi ca August şi Tiberiu 
i-au adăugat câte ceva şi l-au menţinut în bună stare prin 
reparații, a fost inițial construit de un popor liber. Şi nu am 
nici cea mai mică îndoială că va dura tot atâta vreme cât şi 
piramidele, fără a da uitării că el a fost de nespus mai mult 
folos omenirii. 

— Nu înțeleg ce vrei să spui. Îmi pare că arăţi înspre palat. 

— Arăt înspre Via Appia, i-am răspuns eu solemn. A fost 
început pe când cenzor era marele meu străbun Appius 
Claudius-orbul. Şoseaua romană este cel mai mare monument 
ridicat vreodată libertății omeneşti de către un popor nobil şi 
mărinimos. Trece peste munți, mlaştini şi râuri. Este largă, 
dreaptă şi solidă. Leagă oraş de oraş şi popor de popor. Are o 
lungime de zeci de mii de mile şi este mereu plină de drumeți 
recunoscători. Şi-n vreme ce marea piramidă, înaltă şi lată de 
câteva sute de picioare, îl înfioară pe privitor şi-l reduce la 


tăcere, deşi nu-i decât jefuitul mormânt al unui ticălos de leş 
şi-un monument al opresiunii şi suferinţei, aşa încât, uitându- 
te la el, ți se mai poate încă părea că auzi pocnitura biciului 
mânuit de supraveghetori şi gemetele şi oftaturile bieților 
muncitori străduindu-se să pună un uriaş bloc de piatră la 
locul lui... 

Dar în cursul acestui nepremeditat acces de elocință 
uitasem începutul frazei. M-am oprit, simțindu-mă tare 
caraghios. Mi-a venit în ajutor Vitellius. Şi-a ridicat braţele în 
sus, a închis ochii şi a început a declama: 

Nu am cuvinte, domnilor şi cinstiți senatori! Nimic din 
câte aş putea spune n-ar egala adâncimea sentimentelor care 
mă stăpânesc. 

Am izbucnit amândoi în hohote de râs. Vitellius era unul 
dintre puținii mei prieteni care ştia cum să se poarte cu mine: 
familiar, dar fără a întinde coarda. N-am ştiut niciodată dacă 
era sincer ori se prefăcea; de se prefăcea însă, imitația 
autenticităţii era atât de bună, încât luam lucrurile aşa cum 
păreau ele a fi. Poate că n-aş fi pus niciodată la îndoială 
sinceritatea aceasta, dacă fosta lui adoraţie pentru Caligula n- 
ar fi fost atât de bine jucată şi dacă nu s-ar fi ivit incidentul cu 
papucul Messalinei. Despre aceasta o să vă şi spun câteva 
cuvinte. 

Vitellius urca scările la palat, într-o zi de vară, alături de 
Messalina şi de mine, când Messalina a spus: 

— O clipă, vă rog, mi-am pierdut un papuc. 

Vitellius s-a întors repede şi i l-a ridicat, înmânându-i-l cu o 
plecăciune adâncă. Messalina s-a arătat încântată. l-a spus 
zâmbind: 

— Claudius, n-ai să fii gelos, nădăjduiesc, dacă confer 
Ordinul Papucului Argintat acestui viteaz ostaş, dragului 
nostru prieten Vitellius? E cu adevărat îndatoritor şi galant. 

— Dar n-are să-ţi trebuiască papucul, iubito? 

— Nu, mi-e mai răcoare şi mai plăcut să umblu desculță pe- 
o zi ca asta. Şi am zeci de alte perechi de papuci frumoşi. 


Aşa încât Vitellius a luat papucul, l-a sărutat şi l-a pus în 
buzunarul dintre faldurile togăi, unde l-a ținut apoi mereu, dar 
scoțându-l spre a-l săruta ori de câte ori, în conversațiile sale 
particulare cu mine asupra unor subiecte sentimentale, ridica 
în slăvi frumusețea, inteligența şi dărnicia Messalinei, şi-mi 
arăta cât de nespus de norocos eram fiindu-i soț. Mi se topea 
inima de bucurie, iar uneori mi se şi umezeau ochii auzind 
cum e lăudată Messalina. Îmi era un neîncetat motiv de mirare 
că putea îndrăgi, pe cât de mult se jura că-ndrăgeşte, pe-un 
biet bătrân şchiop, pedant şi bâlbâit ca mine. Şi totuşi, nimeni, 
îmi spuneam în sinea mea, n-ar fi putut susține că se măritase 
cu mine din interes. Eram falit pe-atunci, cât despre 
posibilitatea ca eu să devin vreodată Împărat, desigur că aşa 
ceva nici nu i-a trecut prin minte. 

Portul de la Ostia nu era câtuşi de puțin singura mea mare 
lucrare publică. Stihul pe care l-a rostit Sybila din Cumae 
când m-am dus la ea odată, travestit, zece ani înainte de a fi 
Împărat, prorocea că „voi da Romei apă şi pâine de iarnă”. 
Pâinea de iarnă era o referire la Ostia, dar apa însemna cele 
două mari apeducte pe care le-am construit. Ciudat lucru mai 
sunt şi prorocirile astea. Ţi se proroceşte poate ceva când eşti 
copil; şi dai toată atenţia prorocirii, dar mai târziu se lasă peste 
ochi o ceață: uiţi totul cu desăvârşire, până când, dintr-odată, 
ceața se risipeşte şi prorocirea e împlinită. Doar când 
apeductele au fost gata şi inaugurate şi când portul a fost 
terminat şi el, mi-am adus aminte de stihul Sybilei. Şi totuşi, 
presupun că el stătuse mereu în străfundurile cugetului meu, 
ca şi cum ar fi fost şoapta divină care mă îndemna să dau viață 
acestor mari proiecte. 

Apeductele construite erau teribil de necesare: 
aprovizionarea existentă cu apă nu acoperea câtuşi de puțin 
nevoile Urbei, cu toate că depăşea pe a oricărui alt oraş din 
lume. Nouă, romanilor, ne place apa proaspătă. Roma este un 
oraş al termelor, al bazinelor cu peşti şi al fântânilor. Adevărul 
e că, deşi Roma era acum alimentată de nu mai puţin de şapte 
apeducte, bogătaşii izbutiseră să devieze cea mai mare parte 


din apa publică pentru propria lor folosință, după ce 
obținuseră autorizația de a lega rezervoarele particulare cu 
conducta principală - piscinele lor trebuiau să aibă apă curată 
în fiece zi, iar marile lor grădini trebuiau stropite — astfel încât 
mulți dintre cetățenii mai nevoiaşi se vedeau siliți în timpul 
verii să bea apă din Tibru şi să gătească mâncare cu ea, lucru 
cu totul nesănătos. Cocceius Nerva - acel bătrân virtuos pe 
care unchiul meu Tiberiu îl ținea în preajma lui ca pe un duh 
bun şi care până la urmă s-a sinucis - acel Nerva deci, pe care 
Tiberiu îl numise inspector al apeductelor, l-a sfătuit să-şi 
dovedească  mărinimia asigurând  Urbei o aprovizionare 
abundentă cu apă demnă de măreţia ei; şi i-a reamintit că 
străbunul său, Appius Claudius-orbul, îşi câştigase faima cea 
de veci aducând apa appiană la Roma, de la o depărtare de opt 
mile, pe calea primului apeduct al oraşului. Tiberiu s-a pornit 
a face precum îl sfătuia Nerva, dar a amânat lucrările şi le-a 
tot amânat iarăşi şi iarăşi până la moartea lui Nerva. L-au 
apucat atunci remuşcările şi şi-a trimis inginerii să descopere 
izvoare bune, potrivit regulilor stabilite de faimosul Vitruvius. 
Aceste izvoare trebuie să curgă cu putere tot anul, să aibă apă 
curată şi dulce, să nu formeze depozite pe conducte şi să 
pornească de la o înălțime care, ţinând seama de panta 
necesară pentru a da canalului apeductului cuvenita înclinare, 
să permită apei să intre în rezervorul final la un nivel suficient 
de ridicat, ca să înlesnească distribuirea ei, prin conducte, 
celor mai înalte case din Roma. Inginerii au fost siliți să 
înainteze până departe înainte de a da de apa care să 
corespundă țelului urmărit: au dat în cele din urmă de ea în 
dealurile din sud-estul Urbei. Două izvoare bogate şi minunat 
de bune, numite Izvorul Albastru şi Izvorul lui Curtius, 
țâşneau de lângă borna milei treizeci şi opt de pe şoseaua care 
trece pe sub podul Sublicius: puteau fi captate laolaltă. Mai 
era şi şuvoiul Noul Anio, care putea fi abătut în dreptul bornei 
milei patruzeci şi doi de pe aceeaşi şosea, dar de cealaltă parte: 
acesta urma să fie purtat pe un al doilea apeduct şi unit cu un 
alt şuvoi, Herculaneanul, în dreptul Izvorului Albastru. 


Inginerii au raportat că apa acestor izvoare îndeplineşte toate 
condițiile necesare şi că alte surse corespunzătoare mai 
apropiate nu există. Tiberiu a pus să se întocmească planuri 
pentru două apeducte şi a cerut să i se prezinte un deviz; dar 
de îndată hotări apoi că nu dispune de mijloacele financiare 
necesare şi puțin după aceea muri. 

Caligula, scurt timp după ce se urcă pe tron, spre a dovedi 
că e mai mărinimos şi mai însuflețit de grija binelui public 
decât fusese Tiberiu, porni la lucru pe baza planurilor 
înaintaşului său, planuri temeinice şi amănunțite. A început 
bine, dar când a rămas cu vistieria goală, n-a mai putut 
continua şi, luând pe muncitorii din locurile cele mai 
anevoioase (marile poduri boltite, cu arce suprapuse, care 
duceau apa de-a lungul văilor şi terenurilor joase), i-a pus să 
lucreze pe nivelurile mai uşoare, unde canalul făcea înconjurul 
povârnişurilor dealurilor ori străbătea pur şi simplu câmpia. În 
felul acesta, se mai putea încă făli cu progrese realizate de mile 
întregi, iar cheltuielile erau minime. Unele dintre arcele a căror 
construire a evitat-o astfel urmau să aibă o înălțime de peste o 
sută de picioare. Primul apeduct, ulterior denumit Apa 
Claudiană, avea să măsoare o lungime de patruzeci şi şase de 
mile, din care zece mile trebuiau să treacă peste arce. Al 
doilea, purtând numele de Noul Anio, avea să aibă o lungime 
de aproape cincizeci şi nouă de mile, din care cincisprezece 
mile — ori cam aşa ceva — trebuiau să treacă peste arce. 
Certându-se Caligula cu locuitorii Romei - când cu tulburările 
din amfiteatru, de l-au făcut să părăsească-n goană şi îngrozit 
oraşul - a folosit conflictul acela drept pretext, ca să lase în 
părăsire toate lucrările pentru amenajarea apeductelor. Pe 
muncitori i-a luat şi i-a trimis pe alte şantiere, ca de pildă pe 
şantierul unde-şi clădea templul său, ori la curățarea 
terenurilor, la Antium (locul său de naştere), în vederea 
construirii unei noi capitale acolo. 

Aşa încât mi-a revenit mie să reiau lucrarea - care mi se 
părea de cea mai mare importanţă - de acolo de unde o lăsase 
Caligula, deşi însemna să ne concentrăm asupra porțiunilor 


celor mai dificile. Dacă vă întrebaţi cumva de ce Noul Anio, 
deşi prelua şuvoiul Herculanean aproape de începutul Apei 
Claudine, trebuia să descrie un vast circuit în loc de a fi dus pe 
aceleaşi arce, răspunsul este că Noul Anio pornea de la un 
nivel mult mai ridicat şi ar fi avut o pantă mult prea rapidă 
dacă ar fi fost coborât de-a dreptul în Apa Claudiană. Vitruvius 
recomandă o înclinare de o jumătate de picior la fiecare 
nouăzeci de metri şi înălțimea Noului Anio nu-i permite să se 
verse în Apa Claudiană - chiar pe un sistem de arce suprapuse 
- decât foarte aproape de Urbe, după ce mai străbate încă 
treisprezece mile. Spre a se menține curăţenia apei, canalul a 
fost prevăzut cu un înveliş în care erau, la anumite intervale, 
răsuflătoare spre a se preveni plesniturile. Mai erau şi 
frecvente mari rezervoare pe unde apa, trecând, forma 
sedimente. Aceste rezervoare erau folositoare şi pentru irigație, 
ele acoperindu-şi din plin toate cheltuielile de construire şi 
înlesnind proprietarilor de pământ din vecinătate să cultive 
terenuri care, altminteri, ar fi rămas înțelenite. 

A fost nevoie de nouă ani pentru a duce lucrările la bun 
sfârşit, dar nu s-au ivit piedici; iar când ele au fost terminate, 
s-a realizat una din principalele minuni ale Romei. Cele două 
cursuri de apă intrau în oraş prin poarta Praenestă, Noul Anio 
pe sus, Apa Claudiană pe jos; a trebuit să se ridice în acel loc o 
uriaşă dublă arcadă peste cele două principale şosele. Punctul 
final era un turn mare de unde apa se distribuia în nouăzeci şi 
două de turnuri mai mici. Existau încă dinainte vreo sută şi 
şaizeci de asemenea castele de apă la Roma, dar cele două 
apeducte ale mele dublau, de fapt, aprovizionarea cu apă. 
Inspectorul apeductelor, numit de mine, a calculat că în urma 
lucrărilor efectuate, debitul de apă la Roma era egal cu acela al 
unui râu lat de treizeci de picioare şi adânc de şase picioare, 
curgând cu o viteză de douăzeci de mile pe oră. Experții, 
precum şi oamenii obişnuiţi erau de acord în a recunoaşte că 
apa mea era de mai bună calitate decât oricare alta, cu 
excepția Apei Marciene, cel mai de seamă dintre apeductele 
existente, care utiliza cincizeci şi patru din castelele de apă şi 


fusese dat în folosință cu aproape o sută şaptezeci de ani mai 
înainte. 

M-am arătat absolut intransigent cu furturile de apă de 
către cei lipsiți de simțul răspunderii. Principalele furturi în 
zilele de demult, mai înainte ca Agrippa să fi efectuat revizia 
generală a întregului sistem de aprovizionare cu apă - a 
construit el însuşi două apeducte noi, unul în cea mai mare 
parte subteran, pe malul stâng al Tibrului — erau săvârşite prin 
perforarea în mod intenționat a conductelor sau mituirea 
personalului de întreținere ca să le găurească şi să prezinte 
apoi stricăciunile drept accidentale; căci exista o lege care 
dădea publicului dreptul de a se folosi de apa scursă prin 
spărturile întâmplătoare. De curând, furturile acestea 
reîncepuseră. Am reorganizat corpul personalului de 
întreținere a apeductelor şi am dat instrucţiuni ca orice 
scurgeri să fie cu neîntârziere reparate. Dar se mai practica şi 
un alt fel de furtişag. Existau țevi care duceau de la conducta 
principală la castele de apă particulare, construite în comun de 
familii ori clanuri bogate. Aceste țevi erau de plumb şi de 
mărime regulamentară, astfel încât să nu poată fi luată din 
conducta principală mai multă apă decât putea curge prin 
țeava aflată în poziție orizontală normală; lărgind însă țeava 
prin apăsarea cu un par introdus într-însa (căci plumbul e un 
metal tare ductil), ba şi modificându-i orizontalitatea prin 
înclinare, se obținea un debit de apă mult superior. Uneori, 
familii mai puternice ori mai cutezătoare înlocuiau ţevile cu 
altele făcute special de ele. Eram hotărât să pun capăt 
sistemelor acestora. Am dispus turnarea ţevilor în bronz, 
marcarea lor şi racordarea lor la conducta principală în aşa fel, 
încât să nu mai poată fi înclinate fără a fi sparte; am dat, de 
asemenea, ordine ca inspectorii mei să verifice regulat castelele 
de apă şi să constate dacă toate erau în bună ordine. 

Poate că tot aici s-ar cuveni să pomenesc de ultima dintre 
cele trei mari lucrări inginereşti ale mele, şi anume drenajul 
lacului Fucin. Lacul acesta se află situat la vreo şaizeci de mile 
de Roma, înspre răsărit, la poalele Dealurilor Albani, şi este 


înconjurat de mlaştini; el are o lungime de circa douăzeci de 
mile şi e lat de vreo zece, cu toate că de adânc nu-i prea adânc. 
Proiectele de drenaj fuseseră de mult luate în discuție. 
Locuitorii acelor ținuturi, cunoscuţi sub numele de marsi, au 
prezentat odată o jalbă lui August cerându-i să ia măsuri; 
după matură chibzuinţă, el le-a respins însă cererea, pe motiv 
că treaba ar fi necesitat eforturi prea mari şi că eventualele 
rezultate nu le-ar fi justificat. Acum problema a fost iarăşi 
pusă şi mi s-a înfățişat un grup de moşieri avuți care se 
ofereau să achite două treimi din cheltuielile drenării, dacă mă 
hotăram s-o efectuez. Mi-au cerut în schimb să le concesionez 
pământul mlăştinos redat agriculturii, precum şi pe acela de 
pe fundul lacului, după ce avea să fie secată apa. Le-am 
respins oferta, deoarece mi-am zis că, dacă se arată doritori să 
plătească atât de mult pentru pământul recuperat, înseamnă 
că el reprezintă o valoare cu mult mai mare. Problema părea a 
fi simplă. Nu era nevoie de nimic altceva decât de a se tăia un 
canal lung de trei mile şi jumătate printr-un deal situat la 
capătul sud-vestic al lacului, permițându-se astfel apei să se 
reverse în râul Liris, care curge de cealaltă parte a dealului. 
Am luat hotărârea de a mă pune numaidecât pe treabă. 

Lucrările au început în primul an al domniei mele, dar s-a 
dovedit în curând că August avusese dreptate abținându-se de 
a le încerca. Munca şi cheltuielile implicate de tăierea dealului 
aceluia depăşeau cu mult prevederile inginerilor mei. S-a dat 
peste uriaşe mase de stâncă ce trebuia despicată bucată cu 
bucată, sfărâmăturile urmând a fi târâte de-a lungul canalului; 
şi-am mai avut şi necazuri cu felurite izvoare care tot țâşneau 
ici-colo din deal, împiedicând desfăşurarea lucrărilor. Ca să 
termin totul cât mai curând, a trebuit să pun treizeci de mii de 
oameni să muncească neîntrerupt. Dar eu nu rabd să fiu 
învins; mi-e nesuferit să las în părăsire o treabă odată 
începută. Canalul a fost terminat de-abia deunăzi, după 
treisprezece ani de trudă. Voi da în curând semnalul pentru ca 
să se deschidă ecluzele şi să se dea drumul apei din lac. 


Capitolul XII 


Într-o zi, cu puţin timp înainte de a pleca din Roma, Irod m- 
a sfătuit să consult un medic grec într-adevăr bun cu privire la 
starea sănătății mele, arătându-mi în mod stăruitor cât de 
important era pentru Roma ca să am grijă de condiția mea 
fizică. Vădisem în ultimul timp mari semne de oboseală -— zicea 
el — drept urmare a neobişnuitului număr de ore pe care le 
consacram efortului. Dacă nu scurtam aceste ore sau dacă nu 
realizam o condiție fizică în măsură a-mi îngădui să fac mai cu 
vigoare față solicitărilor, apoi nu mă puteam aştepta să mai 
trăiesc lungă vreme. Mi-a sărit țandăra şi i-am spus că niciun 
medic grec nu fusese capabil să mă vindece când eram tânăr, 
deşi consultasem o mulțime; l-am mai asigurat că era nu 
numai prea târziu ca să mai pot face de-acum încolo ceva 
pentru infirmităţile mele, dar că mă şi obişnuisem cât se poate 
de bine cu ele, ajungând a le socoti parte integrantă din eul 
meu -— şi că, în orice caz, nu-mi prea ardea mie de medici greci. 

Irod mi-a zâmbit cu înțeles: 

— Asta-i prima oară de când trăiesc şi eu pe lume că te văd 
de aceeaşi părere cu bătrânul Cato. Îmi aduc aminte de acel 
Comentariu asupra medicinei pe care l-a scris pentru fiul său, 
interzicându-i să consulte vreodată vreun medic grec. 
Recomanda în schimb rugăciuni, bun-simț şi foi de varză. 
Erau destul de bune pentru orice boală fizică obişnuită, zicea 
el. Mă rog, rugăciuni se înalță destule astăzi la Roma pentru 
sănătatea ta ca să te prefacă într-un adevărat atlet, dacă 
numai rugăciunile ar fi de ajuns. Iar bunul-simț aparține de 
drept şi din născare oricărui roman. Poate că, Cezar, ai uitat 
foile de varză? 

M-am frământat nemulțumit în culcuşul meu: 


— Ei, şi tu ce medic îmi recomanzi? Am să văd doar unul, 
ca să-ți fiu pe plac, nu mai mulți. Ce-ai zice de Largus? E 
medicul palatului acum, Messalina zice că-i priceput nevoie 
mare. 

— Dacă Largus ştia de un tratament pentru ceea ce te 
doare, s-ar fi grăbit să ia el inițiativa unei consultații. N-are 
niciun rost să mergi la el. Dacă vrei să nu consulți decât pe 
unul singur, consultă-l pe Xenofon din Cos. 

— Cum adică, pe bătrânul chirurg de campanie al tatălui 
meu? 

— Nu, pe fiul său. Poate că-ți aduci aminte că l-a însoțit pe 
fratele tău Germanicus în ultima lui expediție; s-a dus apoi să- 
şi practice profesia la Antiohia. A avut mult succes acolo şi s-a 
mutat de curând la Roma. El aplică mottoul marelui 
Asclepiade: vindecă repede, sigur, fără dureri. Nu tu purgative 
şi vomitive tari. Regim, mişcare, masaje şi câteva simple plante 
medicinale. Pe mine m-a vindecat de o puternică fierbințeală 
doar cu o simplă infuzie din frunzele unei buruieni cu flori 
purpurii, denumită omag, şi m-a pus pe picioare indicându-mi 
un regim alimentar potrivit, pe lângă altele de acest fel; mi-a 
spus şi s-o las ceva mai moale cu băutura şi mi-a indicat 
condimentele de care trebuie să mă feresc. Unde mai pui că, la 
nevoie, e şi un chirurg de mâna întâi. Ştie precis unde se află 
în corp fiecare nerv, muşchi, os şi tendon. Mi-a spus că a 
învățat toată anatomia pe care o ştie de la fratele tău. 

— Germanicus n-a fost anatomist. 

— Nu, dar a fost mare omorâtor de germani. Xenofon şi-a 
format cultura pe câmpul de luptă: Germanicus l-a 
aprovizionat cu material de lucru. Niciun chirurg nu poate 
învăța anatomia în Italia ori în Grecia. Trebuie ori să se ducă la 
Alexandria, unde nu-i interzisă ciopârțirea cadavrelor, ori să se 
țină pe urmele unei armate invadatoare. 

— Cred c-are să vină, dacă trimit după el. 

— Care medic n-ar veni? Uiţi cumva cine eşti? Dar fireşte 
că, dacă te vindecă, va trebui să-l plăteşti gras. Îi plac banii. 
Cărui grec nu-i plac oare? 


— Dacă mă vindecă. 

Am trimis după Xenofon. Mi-a devenit imediat simpatic, 
deoarece interesul profesional pentru cazul meu l-a făcut să 
uite că eram Împărat şi că aveam drept de viață şi de moarte 
asupră-i. Era un bărbat la vreo cincizeci de ani. După 
îndeplinirea formalităţilor de rigoare, mi-a vorbit scurt şi 
concis fără a se îndepărta de la subiect. 

— Pulsul, te rog. Mulţumesc. Limba. Mulţumesc. Scuzați 
(mi-a răsucit pleoapele). Ochii niţel inflamați. Asta se 
aranjează. Am să-ți dau o loţiune cu care să-i speli. Uşoară 
retracție a pleoapelor. În picioare, te rog. Da, paralizie infantilă. 
Asta, fireşte, n-o pot vindeca. Prea târziu. Aş fi putut s-o fac 
mai înainte de a se fi oprit procesul de creştere. 

— Nu erai şi dumneata decât un copil pe-atunci, Xenofon? i- 
am spus zâmbind. 

Păru că nu m-aude. 

— Te-ai născut înainte de termen, nu-i aşa? Da? Am bănuit. 
Şi malarie, nu? 

— Malarie, pojar, colită, scrofule, erizipel. Întregul batalion 
răspunde „prezent”, doctore, cu excepţia epilepsiei, a maladiei 
venerice şi a megalomaniei. 

A consimțit să surâdă uşor. 

— Dezbrăcarea! a spus. 

M-am dezbrăcat. 

— Mănânci prea mult şi bei prea mult. Nu mai merge aşa. 
Fă-ţi o regulă din a nu te ridica niciodată de la masă fără a 
încerca dorința de a mai fi luat încă o bucăţică. Da, piciorul 
stâng mult scurtat. Să prescriu plimbări n-ar avea rost. Ne 
vom mulțumi cu masaje. Te poţi îmbrăca. 

Mi-a mai pus câteva întrebări cu caracter intim, dar mereu 
pe un ton care arăta că răspunsul îi este cunoscut şi că doar i- 
l confirmam - pentru că aşa se obişnuieşte - cu propriile mele 
cuvinte. 

— Îţi uzi perna cu bale în timpul nopţii, nu-i aşa? 

Am recunoscut ruşinat că aşa era. 


— Accese de furie subită? Crispări involuntare ale muşchilor 
feței?  Bâlbâieli în momente de stinghereală? Câte o 
imposibilitate de a reține urina? Accese de afazie? Rigiditate a 
muşchilor, aşa încât te trezeşti înțepenit şi pătruns de frig 
chiar în nopțile calde? 

Ba mi-a şi spus ce fel de vise visam. 

L-am întrebat uimit: 

— Le poți tălmăci şi pe ele, Xenofon? Cred că ti-ar fi uşor. 

— Da, mi-a răspuns, ca de la sine înţeles, dar există o lege 
care mă opreşte. Acum, Cezar, am să-ți vorbesc despre domnia 
ta. Mai ai mulți ani de trăit, dacă doreşti să-i trăieşti. Munceşti 
prea mult, dar nu cred că te pot împiedica s-o faci. Recomand 
cât mai puţine lecturi. Oboseala de care te plângi se datorează 
îndeosebi suprasolicitării ochilor. Pune-i pe secretari să-ți 
citească aproape totul cu glas tare. Scrie cât mai puţin cu 
putință. Odihneşte-te un ceas după masa principală; nu te 
repezi la tribunal de îndată ce ţi-ai înghițit desertul. Trebuie 
să-ți găseşti timp pentru câte douăzeci de minute de masaj de 
două ori pe zi. Vei avea nevoie de un bun masor profesionist. 
Singurii buni masori profesionişti cu experiență din Roma sunt 
sclavii, sclavi de-ai mei însă. Cel mai bun pare Carmes: îi voi 
da instrucțiuni speciale pentru cazul domniei tale. Dacă nu 
respecţi prescripţiile mele, nu te poţi aştepta la o vindecare 
completă, deşi medicamentul pe care-l voi recomanda îţi va 
face mult bine. Bunăoară, puternicele crampe de care te plângi 
la stomac - cardiopatia cum îi zicem noi: dacă-ți neglijezi 
masajul şi înfuleci la repezeală o cantitate mare de mâncare, 
fiind enervat de una ori de alta, crampele te vor apuca iar, fără 
doar şi poate, în pofida medicamentului meu. Dar dacă-mi 
respecţi instrucțiunile, atunci vei fi un om sănătos. 

— Care-i medicamentul? E greu de găsit? Va trebui să trimit 
după el în Egipt ori în India? 

Xenofon îşi îngădui să facă haz: 

— Nu, nu mai departe decât până la primul maidan. Eu fac 
parte din şcoala medicală de la Cos; m-am născut la Cos şi, de 
fapt, cobor din însuşi Esculap. La Cos, noi clasificăm bolile 


după leacurile lor, care de cele mai multe ori nu-s decât acele 
plante al căror consum exagerat produce chiar simptomele pe 
care, consumate în cantități moderate, tot ele le vindecă. 
Astfel, dacă un copil îşi mai udă patul după vârsta de patru ori 
cinci ani şi manifestă şi alte simptome sigure de cretinism 
legate de udarea patului, noi spunem: „Copilul acesta are 
boala păpădiei”. Păpădia mâncată în mari cantități produce 
aceste simptome, pe când o infuzie de păpădie le tămăduieşte. 
În clipa când am intrat în camera aceasta şi am observat 
smucitura capului, şi tremurul mâinii, şi uşoara bâlbâială în 
vorbele de salut, şi-n acelaşi timp tonul niţel răguşit al vocii, 
am tras de îndată concluzia: „Un caz tipic de mătrăgună”, mi- 
am spus. Mătrăgună, masaj, regim. 

— Cum adică, mătrăgună ordinară? 

— Întocmai. Am să scriu o rețetă pentru modul de 
preparare. 

— Şi rugăciunile? 

— Care rugăciuni? 

— Nu prescrii rugăciuni anume spre a fi recitate odată cu 
luarea medicamentului? Toți medicii care au încercat să mă 
vindece mi-au recomandat întotdeauna rugăciuni speciale ce 
trebuiau repetate în timp ce amestecam şi înghițeam doctoria. 

Mi-a răspuns, oarecum înțepat: 

— Îmi vine a crede, Cezar, că, în calitate de Mare Pontif şi de 
autor al unei istorii a originilor religioase ale Romei, eşti mai 
bine pregătit decât mine pentru a prelua partea miraculoasă a 
tratamentului. 

Mi-am dat seama că-i necredincios, ca atâţia alți greci, astfel 
încât n-am stăruit, ceea ce a şi pus capăt convorbirii: a cerut 
voie să plece, având pacienți care-l aşteptau în cabinetul său. 

Ei bine, mătrăguna m-a vindecat. Pentru întâia oară în viața 
mea am ştiut şi eu ce-nseamnă să te simţi bine. Am urmat cu 
sfințenie indicaţiile lui Xenofon şi abia dacă s-a mai întâmplat 
să am câte o zi de boală de atunci încoace. De bună seamă că 
tot şchiop sunt şi că mă mai bâlbâi când şi când şi-mi mai 
smucesc capul, după vechiul meu obicei, dacă mă irit. Dar 


afazia a dispărut, mâna abia dacă îmi mai tremură şi mai sunt 
încă în stare, la şaizeci şi patru de ani, să muncesc 
patrusprezece ore pline pe zi, dacă-i nevoie, şi să nu mă simt 
cu desăvârşire istovit la capătul zilei. Cardiopatia a mai apărut 
uneori, dar numai în împrejurările împotriva cărora mă 
prevenise Xenofon. 

Puteţi fi siguri că i-am plătit cu mărinimie medicului 
Xenofon pentru mătrăgună. L-am convins să se mute la palat 
şi să trăiască aici, în calitate de coleg al lui Largus; Largus era 
şi el un medic bun în felul său şi scrisese câteva tratate de 
medicină. Mai întâi Xenofon n-a vrut să vină. Îşi făcuse o 
clientelă mare în cursul puţinelor luni de când era la Roma; o 
aprecia acum ca valorând trei mii de galbeni pe an. I-am oferit 
şase mii -— salariul lui Largus era de numai trei mii — şi, 
văzându-l că şovăie, am adăugat: 

— Xenofon, trebuie să vii, am stăruit. Şi când mă vei fi ţinut 
cincisprezece ani în viață şi sănătos, guvernatorul din Cos va 
primi o scrisoare oficială aducându-i la cunoştinţă că insula 
unde ai învățat medicina va fi de acum încolo scutită de a-şi 
mai trimite contingentul militar şi de a plăti tribut guvernului 
imperial. 

Aşa încât s-a învoit. Dacă vreţi să ştiţi cui îşi îndrepta 
rugăciunile libertul meu când pregătea medicamentul şi cui le 
adresam eu pe ale mele, aflați că era zeița Carna, o veche 
zeitate sabină - căreia noi, Claudiii, ne-am închinat mereu, 
încă de pe vremea lui Appius Claudius - de la Regillus. Un 
medicament amestecat şi luat fără rugăciuni mi s-ar fi părut la 
fel de nefast şi de inutil ca şi o nuntă fără oaspeți, jertfe şi 
lăutari. 

Ca să nu uit, trebuie să notez două valoroase indicaţii 
medicale învăţate de la Xenofon. Îmi spunea adesea: 

— Nerod e omul care aşază buna-cuviință înaintea sănătății. 
Dacă-ţi vine să dai drumul unui vânt, nu te abţine niciodată. 
Îţi va face mare rău la stomac. Cunosc un om care mai că era 
să moară, pentru că n-a dat drumul unui vânt. Dacă pentru 
vreo pricină oarecare nu poți ieşi din cameră, dacă bunăoară 


tocmai aduci o jertfă ori te adresezi Senatului, nu şovăi să 
râgâi ori să scapi vântul sub tine, acolo unde te afli. Mai bine 
să aibă vecinii parte de un mic neajuns, decât să-ți pricinuieşti 
un rău permanent. Şi altceva: dacă eşti răcit, nu-ți sufla 
neîncetat nasul. Asta nu face decât să mărească fluxul de 
mucozități şi să inflameze gingaşele membre ale nasului. Lasă- 
l să curgă. Şterge-ţi-l, nu-l sufla. Am urmat întotdeauna sfatul 
lui Xenofon, cel puţin cât priveşte suflatul nasului, 
guturaiurile mele nu mai durează atâta cât durau înainte. 
Fireşte că epigramiştii şi caricaturiştii au început să-şi bată joc 
de mine că-mi curge mereu nasul, dar ce-mi păsa? Messalina 
mi-a spus că dau dovadă de multă înțelepciune îngrijindu-mi 
cu atenție sănătatea: dacă ar fi să mor subit ori să mă 
îmbolnăvesc grav, ce s-ar alege din Urbe şi din imperiu, fără a 
mai pomeni de ea şi de micuțul nostru? 

Messalina mi-a spus într-o zi: 

— Începe să-mi pară rău că am fost atât de bună la suflet. 

— Vrei să spui că ar fi fost mai bine ca nepoata mea Lesbia 
să fi rămas în surghiun? 

A dat aprobativ din cap: 

— Cum de-ai ghicit la ce mă gândeam? la spune-mi, 
iubitule, de ce vine Lesbia atât de des la palat, în 
apartamentele tale, când nu-s eu de față? Despre ce vorbeşte? 
Şi de ce nu-mi dai de veste când vine? Vezi, n-are rost să 
încerci să ai secrete față de mine. 

I-am zâmbit a liniştire, dar m-am simţit niţel stingherit. 

— O, nu-i vorba de niciun secret, absolut deloc. Ţii minte că 
acum o lună i-am restituit restul moşiilor pe care Caligula i le 
confiscase?  Acelea calabreze, pe care tu şi cu mine 
hotărâserăm să nu i le înapoiem până ce nu vom fi văzut cum 
se vor purta Vinicius şi cu ea. Ei bine, după cum ţi-am spus, 
când i le-am restituit, a izbucnit în plâns şi mi-a spus cât de 
nerecunoscătoare fusese şi mi-a jurat că are acum de gând să- 
şi schimbe cu totul modul de viață şi să-şi înfrângă neroada-i 
trufie. 


— Emoționant, n-am ce spune. Dar abia acum aud pentru 
prima oară de scena asta dramatică. 

— Dar ţin bine minte că ţi-am povestit întreaga întâmplare 
într-o dimineaţă, la micul dejun. 

— Probabil că ai visat. Ei, care-i toată întâmplarea? Mai bine 
mai târziu decât niciodată. Când i-ai dat moşiile înapoi, 
desigur mi s-a părut niţel ciudat să-i răsplăteşti astfel 
obrăznicia față de mine. Dar n-am spus nimic. Era doar treaba 
ta, nu a mea. 

— Nu mai înțeleg nimic. Aş fi putut jura că ţi-am spus totul. 
Memoria mea are uneori cele mai uimitoare goluri. Îmi pare 
foarte rău, iubito. Ei bine, i-am restituit moşiile doar pentru că 
mi-a povestit că tocmai fusese la tine şi-ţi ceruse iertare din 
toată inima şi că tu îi spuseseşi: „Te iert pe deplin, Lesbia. Du- 
te şi spune-i lui Claudius că te iert”. 

— O, ce mai minciună sfruntată! Nici gând să fi venit la 
mine. Eşti sigur că aşa a spus? Oare nu care cumva te înşală 
iarăşi memoria? 

— Nu, sunt sigur. Altminteri, nu i-aş fi înapoiat moşiile. 

— Cunoşti formula juridică în materie de probă? „Cine 
minte într-o privință minte-n toate.” I se potriveşte Lesbiei. Dar 
nu mi-ai spus încă de ce vine să te vadă. Ce încearcă să obțină 
de la tine? 

— Nimic, după cât îmi dau seama. Vine doar din când în 
când să-mi facă aşa câte o vizită prietenească pentru a-mi 
repeta cât de recunoscătoare este şi să întrebe dacă poate să- 
mi fie cu ceva de folos. Nu stă niciodată atâta încât să mă 
plictisească, şi mereu se interesează de tine. Când îi spun că 
lucrezi, răspunde că nici prin minte nu i-ar trece să te 
deranjeze şi-şi cere scuze că mă deranjează pe mine. Ieri mi-a 
spus că-i vine a crede că tu încă o mai bănuieşti puţintel. I-am 
spus că mie nu-mi vine a crede. Sporovăieşte nițeluş despre 
toate cele, asta vreme de câteva minute, mă sărută ca o bună 
nepoată ce se află şi apoi o şterge. Să ştii că vizitele ei îmi fac 
plăcere. Dar eram convins că-ți vorbisem de ele. 


— Niciodată. Femeia asta e un şarpe. Cred că-i ghicesc 
planul. Are să intre în grațiile tale — ca o bună nepoată ce se 
află, desigur — şi apoi are să înceapă să mă bârlească. Mai întâi 
încetişor şi mai mult prin aluzii, apoi mai fățiş, pe măsură ce 
va prinde curaj. Are să spună că, în spatele tău, duc o viață de 
desfrâu: gladiatori, şi actori, şi curtezani tineri, şi mai ştiu eu 
ce. Ai s-o crezi, desigur, ca un bun unchi ce te afli. Doamne, ce 
mai caţe sunt şi femeile astea! Cred că a şi început. Nu-i aşa? 

— Desigur că nu. Nu i-aş îngădui. N-aş crede pe nimeni care 
mi-ar spune că-mi eşti necredincioasă cu fapta ori cu vorba. N- 
aş crede-o nici dacă mi-ai spune-o tu însăţi, cu gura ta. Ei, eşti 
mulțumită acum? 

— Ilartă-mă, iubitule, că-s atât de geloasă. Aşa mi-e felul. Nu 
vreau să fii prieten cu alte femei fără de ştirea mea, nici măcar 
să ai simple relații mondene cu ele. N-am încredere să las nicio 
femeie singură cu tine. Eşti atât de naiv. Şi-am să aflu eu ce 
plan ticălos nutreşte Lesbia în fundul sufletului. Dar nu vreau 
să ştie că o bănuiesc. Făgăduieşte-mi că n-ai să-i spui că ai 
prins-o cu minciuna, până ce n-am capete de acuzare mai 
grave împotriva ei. 

Am făgăduit. I-am spus Messalinei că nu cred în schimbarea 
atitudinii Lesbiei şi că-i voi raporta tot ce-mi va spune în 
cursul conversațţiilor. Asta a avut darul s-o liniştească pe 
Messalina, care m-a asigurat că acum îşi va putea vedea 
înainte de treburi, cu mintea netulburată. 

I-am repetat întocmai Messalinei toate spusele Lesbiei. Mi se 
păreau cu totul lipsite de importanță, dar Messalina 
descoperea câte un înțeles ascuns în multe din ele şi s-a oprit 
în special asupra unei - pentru mine, cel puţin - cu totul 
nevinovate observaţii pe care Lesbia o făcuse cu privire la un 
senator cu numele de Seneca. Seneca era un dregător de 
rangul doi şi stârnise odată invidioasa nemulțumire a lui 
Caligula, datorită elocinței de care dăduse dovadă susținând 
un proces în fața Senatului. Desigur că şi-ar fi pierdut atunci 
viața, dacă nu eram eu. l-am făcut serviciul de a deprecia 
talentele lui oratorice şi de a-i spune lui Caligula: 


— Elocvent? Seneca nu-i elocvent. E doar foarte învățat şi 
are o memorie prodigioasă. Taică-său a compus acele 
Controversiae şi Persuasiones care-s nişte exerciții didactice de 
oratorie pentru procese închipuite. Copilării. A mai scris şi 
multe altele, rămase nepublicate. Seneca pare că le-a învățat 
pe toate pe dinafară. Are acum o cheie oratorică bună pentru 
orice broască. Dar asta nu-i elocință. Nu se sprijină pe nimic, 
nici măcar pe o puternică personalitate. Am să-ți spun ce e... e 
ca nisipul fără var. Nu-ţi poți clădi o reputaţie de adevărată 
elocință pe un asemenea temei. 

Caligula a repetat întocmai vorbele mele, dându-le drept 
propria lui părere despre Seneca: 

— Simple exerciţii didactice. Declamaţii copilăreşti, totul 
luat din hârtiile rămase nepublicate ale lui taică-său. Nisip 
fără var. 

Aşa că Seneca a scăpat cu viaţă. 

Messalina m-a întrebat: 

— Eşti sigur că din proprie inițiativă a pomenit de Seneca, 
recomandându-l drept un om cinstit şi fără ambiție? Nu cumva 
ai adus tu întâi vorba de el? 

— Nu. 

— Atunci poți fi sigur că Seneca e amantul ei. Ştiu de mai 
multă vreme că întreține tainice legături amoroase cu un 
bărbat, dar se pricepe atât de bine să şteargă urmele, încât nu 
puteam fi sigură dacă e vorba de Seneca ori de vărul 
bărbatului ei, Vinicianus, ori de Asinius Gallus ăla, nepotul lui 
Pollio. Locuiesc toți pe aceeaşi stradă. 

Zece zile mai târziu mi-a spus că deține dovezi sigure despre 
adulterul Lesbiei cu Seneca în timpul recentei absențe din 
Roma a lui Vinicius, soțul Lesbiei. A adus martori care au jurat 
că-l văzuseră pe Seneca ieşind noaptea târziu din casă, 
deghizat; că-l urmăriseră până la casa Lesbiei, unde a intrat pe 
o uşă dosnică; de asemenea, că văzuseră cum deodată se 
aprinde o lumină la fereastra iatacului Lesbiei, lumină care 
curând s-a stins; în sfârşit, că trei ori patru ceasuri mai târziu 


îl văzuseră pe Seneca ieşind şi întorcându-se la el acasă, tot 
deghizat. 

Era limpede că Lesbiei nu i se mai putea îngădui să stea mai 
departe la Roma. Era nepoata mea şi deci o însemnată figură a 
vieții publice. Mai fusese exilată odată în temeiul învinuirii de 
adulter şi rechemată de mine numai după ce ne înțelesesem că 
se va purta mai cu discreţie în viitor. Mă aşteptam din partea 
membrilor familiei mele să dea Urbei pildă de înaltă ținută 
morală. Pe Seneca avea, de asemenea, să trebuiască să-l 
surghiunesc. Era un om însurat şi senator şi, cu toate că 
Lesbia era o femeie frumoasă, presupuneam că ambiția care-l 
caracteriza pe Seneca îl împinsese către adulter mai mult decât 
pofta trupească. Lesbia: coborâtoare directă din August, Livia 
şi Marc Antoniu, fiică a lui Germanicus, soră a răposatului 
Împărat, nepoată a celui în scaun; Seneca: născut în Spania ca 
simplu fiu al unui oarecare gramatician înstărit. 

Îmi venea greu s-o interoghez eu însumi pe Lesbia, aşa încât 
am delegat-o pe Messalina. Simţeam că Messalina are mai 
mult temei de resentiment în treaba asta şi voiam s-o împac 
arătându-i cât de rău îmi părea că-i dădusem prilejul să fie 
tulburată, măcar şi puțin, de chinurile geloziei. A preluat 
bucuroasă sarcina de a o certa pe Lesbia pentru ingratitudine 
şi de a-i aduce la cunoştinţă hotărârea luată: anume, exilarea 
la Reggio în sudul Italiei, oraşul unde bunica ei, Iulia, murise 
în surghiun pentru aceeaşi infracțiune. Messalina mi-a 
raportat apoi că Lesbia îi vorbise cum nu se poate mai 
obraznic, dar că, în cele din urmă, recunoscuse adulterul cu 
Seneca, declarând că e stăpână pe propriu-i trup spre a face 
tot ce doreşte cu el. Aducându-i-se la cunoştinţă că va fi 
exilată, se înfuriase rău şi ne amenințase pe amândoi; spusese: 

— Va veni dimineața când, intrând în iatacul imperial, 
slujitorii vă vor găsi pe amândoi ucişi, cu gâturile tăiate; şi 
apoi: Cum crezi că vor întâmpina soțul meu şi familia lui 
jignirea aceasta? 


— Vorbe goale, iubito, i-am spus Messalinei. Nu le lua în 
serios, cu toate că am face mai bine să-i supraveghem 
îndeaproape pe Vinicius şi partidul lui. 

Chiar în noaptea plecării Lesbiei la Reggio, către revărsatul 
zorilor, Messalina şi cu mine am fost treziți de strigăte şi 
bufnituri în vestibulul din fața uşii, apoi de un strănut 
puternic şi țipete de: „Prindeţi-l! Asasin! Ucigaş! Prindeţi-l!” Am 
sărit din pat — îmi zvâcnea inima din pricina emoției — şi am 
înşfăcat un scăunel drept armă de apărare, poruncindu-i 
Messalinei să treacă în spatele meu. Dar n-a fost cazul să-mi 
arăt curajul. Nu era vorba decât de un singur om, care fusese 
numaidecât dezarmat. 

Am dat ordin să rămână garda în alarmă tot restul nopții şi 
m-am suit la loc în pat, deşi a mai trecut câtva timp până ce 
am putut iar adormi. A fost nevoie s-o liniştesc şi pe 
Messalina. Teama părea s-o fi scos din minţi, ba râdea, ba 
plângea. 

— E mâna Lesbiei, hohotea ea, sunt sigură de asta. 

Când s-a luminat de ziuă, am pus să-mi fie adus 
atentatorul. A mărturisit că-i un libert al Lesbiei. Dar venise 
îmbrăcat în livreaua servitorilor palatului. Era grec din Siria şi 
mi-a îndrugat o poveste caraghioasă. Zicea că nu avusese 
intenția de a mă omori. Toată vina era numai a lui, că repetase 
greşit cuvintele, la încheierea Misterului. 

— Care Mister? l-am întrebat. 

— Sunt oprit a spune, Cezar. Pot dezvălui numai pe cât 
îndrăznesc. E vorba de cel mai sacru dintre toate Misterele. Am 
fost inițiat aseară. Totul s-a desfăşurat în mare taină. A fost 
jertfită o anumită pasăre, iar eu i-am băut sângele. Au apărut 
două duhuri înalte, cu fețe strălucitoare şi mi-au dat un 
pumnal şi o punguliță cu piper, explicându-mi ce simbolizează 
aceste obiecte. Am fost legat la ochi, îmbrăcat în veşminte noi 
şi mi s-a poruncit să tac, orice ar fi. Au rostit cuvinte magice şi 
mi-au spus să-i urmez în Infern. M-au dus în dreapta şi-n 
stânga, sus şi jos pe nişte scări, de-a lungul unor străzi şi prin 
nişte grădini, descriindu-mi multe privelişti ciudate pe măsură 


ce înaintam. Ne-am urcat într-o barcă şi am plătit luntraşului. 
Acesta era Caron însuşi. Am debarcat apoi în Infern. Mi-au 
arătat întregul Infern. Strigoii străbunilor mei au stat de vorbă 
cu mine. Am auzit lătratul lui Cerber. În sfârşit, m-au dezlegat 
la ochi şi mi-au şoptit: „Te afli acum în sălaşurile zeului morții. 
Ascunde acest pumnal sub manta. Mergi pe coridorul acesta 
drept înainte şi apoi la dreapta, până la capăt, unde ai să dai 
de o scară; urcă toată scara, fă-o la stânga şi ia-o pe alt 
coridor. Dacă te opreşte vreo sentinelă, dă-i parola. Parola este: 
Destin. Zeul morții şi zeița dorm în iatacul de la capătul 
acestui din urmă coridor. La uşă stau de pază alte două 
santinele. Parola acestora n-o ştim. Dar furişează-te până 
aproape de ei, în întuneric, şi apoi aruncă-le dintr-odată tot 
acest sfânt praf de piper în ochi. După aceea deschide uşa 
vitejeşte şi omoară pe zeu şi zeiță. Dacă izbuteşti, vei trăi de-a 
pururi în locuri preafericite şi vei fi socotit mai mare decât 
Hercule, mai mare decât Prometeu, mai mare decât însuşi 
Jupiter. Moartea va fi fost desființată. Dar, cât timp înaintezi, 
trebuie să-ți repeți neîncetat cuvintele aceleiaşi vrăji pe care 
noi am folosit-o ca să te aducem cu bine până aici. Dacă nu 
faci precum ţi se spune, toată călăuzirea noastră va fi fost 
zadarnică. Farmecul se va destrăma şi te vei trezi în cu totul 
alt loc”. Mi-era frică. Se vede treaba că am făcut o greşeală 
rostind vrăjitoreasca formulă, căci dintr-odată m-am pomenit 
din nou aici la Roma, în acest palat imperial, luptându-mă cu 
garda de la uşa iatacului. Dădusem greş. Moartea tot mai 
domneşte. Alt suflet mai cutezător, mai cumpătat va trebui să 
dea cumva lovitura. 

— Complicii  Lesbiei sunt foarte deştepţi, îmi şuşoti 
Messalina. Ce conspirație perfect pusă la punct. 

— Cine te-a inițiat? l-am întrebat pe omul din fața mea. 

N-a vrut să răspundă, nici chiar supus torturii, şi n-am 
putut obține cine ştie ce informații din partea gărzii de pază de 
la poarta principală care se întâmplase a fi alcătuită din recruți 
noi. Au declarat că-l lăsaseră să intre deoarece purta livreaua 
palatului şi avea parola corectă. N-am avut ce le reproşa. 


Sosise la poartă însoțit de alți doi oameni îmbrăcați cu livreaua 
palatului, care-şi luaseră rămas-bun de la el şi-şi văzuseră de 
drum. 

Eram pornit să dau crezare povestirii omului; dar se 
încăpățâna în refuzul de a spune cine anume îl introdusese în 
aşa-zisele mistere de care vorbea. Când i-am arătat cu duhul 
blândeţii că nici gând nu-i să fi fost mistere adevărate, ci o 
farsă bine pusă la punct, şi că deci jurământul depus nu-l 
leagă, s-a înfuriat şi mi-a răspuns foarte obraznic. Aşa încât a 
trebuit să-l executăm. Şi după ce am dezbătut îndelung cazul 
în sinea mea, i-am dat dreptate Messalinei, care susținea că în 
interesul siguranței publice devenea necesar să fie executată şi 
Lesbia. Am trimis un detaşament din garda călare după ea şi-n 
ziua următoare mi-au adus capul Lesbiei, ca dovadă a 
executării sentinței de condamnare la moarte. Mi-a venit tare 
greu să trebuiască a ordona executarea unei fiice a iubitului 
meu frate Germanicus, după ce jurasem la moartea lui că-i voi 
iubi şi ocroti toți copiii întocmai ca şi pe ai mei. M-am consolat 
însă, gândind că ar fi procedat la fel ca mine dacă s-ar fi aflat 
în locul meu. Punea întotdeauna îndeplinirea datoriei înaintea 
simțămintelor particulare. 

Cât despre Seneca, am spus Senatului că, afară de cazul în 
care cineva ar fi în măsură să invoce un motiv temeinic, 
dorința mea era să voteze cu toţii pentru exilarea lui în 
Corsica. L-au şi exilat, dându-i treizeci de ore ca să părăsească 
Roma şi treizeci de zile ca să plece din Italia. Seneca nu se 
bucura de simpatii în Senat. În timpul şederii sale în Corsica a 
avut timp berechet şi prilej nimerit de a pune în aplicare 
filosofia stoicilor, la care anunţase că se convertise în urma 
unei observații întâmplătoare a mea în favoarea lor. Ţi-era mai 
mare scârba de felul în care individul ştia să linguşească. 
Când, după un an ori doi, secretarului meu Polybius i-a murit 
un frate mult iubit, Seneca -— deşi pe Polybius îl cunoştea prea 
puţin, iar pe fratele lui deloc - i-a trimis din Corsica o scrisoare 
atent redactată, de care s-a îngrijit să apară în Urbe sub titlul 
de Mângâiere pentru Polybius. Mângâierea se prezenta sub 


forma unei amabile dojeniri pentru faptul că se lăsa copleşit de 
o durere personală în legătură cu fratele său, atâta vreme cât 
eu, Cezarul, eram în viață şi mă bucuram de sănătate deplină 
şi nu încetam de a-i manifesta împărăteasca mea bunăvoință. 


„Cât timp Cezarul are nevoie de Polybius (scria Seneca), 
Polybius n-are mai mult dreptul de a se pierde cu firea decât 
are gigantul Atlas, despre care se spune că poartă pământul pe 
umeri, dând ascultare voinţei zeilor. 

Cezarului însuşi, căruia totul îi este îngăduit, multe lucruri 
îi sunt, din această pricină, tăgăduite. Vigilenţa lui apără orice 
cămin; prin munca lui, obştea se bucură de răgaz; destoinicia 
lui e pricina fericirii generale; hărniciei lui îi sunt datorate toate 
vacanțele. Din prima clipă în care Cezarul s-a consacrat pe 
sine omenirii, el s-a lipsit pe sine şi de sine şi, aidoma stelelor 
care neîncetat işi parcurg neobosita cursă, niciodată nu şi-a 
mai îngăduit o clipă de odihnă şi nu s-a mai ocupat de nimic 
personal. Iar într-un anume fel, Polybius, soarta-ţi este legată 
de augusta lui soartă şi nici tu n-ai dreptul de a te consacra 
intereselor tale particulare ori de a-ți urma propriile tale studii. 
Cât timp Cezarul stăpâneşte lumea, nu-ţi este dat să ai parte 
de plăceri, dureri sau orice alte emoţii omeneşti. Eşti cu trup şi 
suflet al Cezarului. Şi nu spui tu oare mereu că el, Cezarul, ți- 
este mai drag decât viața? Atunci cum de-ai avea dreptul să te 
plângi de o lovitură a sorții, atâta vreme cât Cezarul trăieşte şi 
propăşeşte”?” 


Mai urma o droaie de elogii despre minunata mea blândețe 
şi clemență şi un pasaj în care mi se atribuiau cele mai 
fantastice sentimente cu privire la felul cum trebuie îndurată 
pierderea unui frate. Eram presupus a semăna în durere cu 
durerile avute de bunicul meu Marc Antoniu față de fratele său 
Gaius, de unchiul meu Tiberius față de tatăl meu, de Gaius 
Caesar față de tânărul Lucius, şi chiar de mine însumi față de 
Germanicus, fratele meu, şi se relata apoi cât de curajos 
înduraserăm cu toţii, pe rând, pomenitele nenorociri. Singurul 
efect pe care acele bale şi acea miere l-au avut asupră-mi a fost 


să mă convingă pe deplin că nu făcusem nimănui vreun rău 
exilându-l în Corsica — decât poate insulei Corsica. 


Capitolul XIII 


Grecii din Alexandria au trimis vorbă solilor lor, care se mai 
aflau încă la Roma, să mă felicite pentru victoriile mele din 
Germania, să se plângă de insolenta purtare a evreilor față de 
ei (izbucniseră din nou şi într-o formă mai accentuată 
tulburările în oraş), să-mi ceară autorizație în vederea 
reînființării Senatului alexandrin şi — încă o dată - să-mi ofere 
temple închinate mie, prevăzute şi înzestrate cu preoți. Mai 
aveau în vedere şi alte câteva onoruri mai mici în ceea ce mă 
privea, printre care două statui de aur, una reprezentând 
Pacea lui Claudius Augustus, cealaltă pe Germanicus biruitorul. 
Cu cea de a doua m-am învoit, deoarece era, mai presus de 
orice, o cinstire a tatălui şi fratelui meu, ale căror victorii 
fuseseră nespus mai importante decât ale mele şi câştigate 
personal; apoi statuile îi înfățişau pe ei, nu pe mine. (Frate-miu 
fusese leit tata, o spunea o lume întreagă.) Ca de obicei, evreii 
au trimis o contrasolie, felicitându-mă pentru victoriile mele, 
mulțumindu-mi pentru mărinimia dovedită în scrisoarea 
circulară pe care o expediasem cu privire la toleranța religioasă 
ce urma a se acorda evreilor de pretutindeni, şi acuzându-i pe 
alexandrini de a fi provocat noi dezordini întrerupându-le 
slujbele religioase cu felurite cântece deşucheate şi danțuri în 
fața sinagogilor în zile de sărbătoare. Alătur cuprinsul integral 
al răspunsului trimis la Alexandria, ca să arăt cum ajunsesem 
cu timpul să tratez astfel de chestiuni: 


Tiberius Claudius Caesar Augustus Germanicus, Împărat, 
Mare Pontif, Tribun al poporului, Consul Desemnat, către cei 
din oraşul Alexandria, salutare. 

Tiberius Claudius Barbillus, Appollonius, fiul lui Atemi- 
dorus, Chaeremon, fiul lui Leonides, Marcus Tulius Ascle- 
piades, Gaius Iulius Dionysius, Tiberius Claudius Phanias, 


Pasion, fiul lui Potamon, Dionysius, fiul lui Sabbion, Tiberius 
Claudius Appollonius, fiul lui Ariston, Gaius Iulius Apollonius 
şi Hermaiscus, fiul lui Apollonius, solii voştri, mi-au remis 
decretul vostru şi mi-au vorbit pe larg despre oraşul 
Alexandria, reamintindu-mi bunăvoința pe care, după cum 
ştiţi, de mult timp o resimt pentru voi; căci sunteţi din fire 
loiali față de familia lui August, cum o dovedesc multe 
împrejurări. A existat mai ales un schimb de amiciţii între 
oraşul vostru şi cercul restrâns al familiei mele: nu-i nevoie să 
citez în privința aceasta decât pe fratele meu Germanicus 
Caesar, a cărui simpatie pentru voi s-a manifestat mai limpede 
decât a oricăruia dintre noi; a venit la Alexandria şi v-a vorbit 
cu gura sa. lată de ce accept cu bucurie recentele onoruri pe 
care mi le-aţi oferit, deşi nu sunt îndeobşte înclinat spre 
onoruri. 

În primul rând vă autorizez să ţineţi ziua mea de naştere ca 
o „zi a lui August”, aşa cum stă prevăzut în propria voastră 
proclamaţie. Sunt, în al doilea rând, de acord să înălțați, în 
locurile menţionate, statui închinate mie şi altor membri ai 
familiei mele, deoarece văd că sunteţi mânați de zel în a 
statornici în tot locul memoriale ale lealităţii voastre față de 
familia mea. Dintre cele două statui de aur, pe aceea 
reprezentând Pacea lui Claudius Augustus, făcută la sugestia 
şi stăruința prietenului meu Barbillus, am refuzat-o ca putând 
să apară supărătoare concetățenilor mei şi urmează a fi 
dedicată zeiței Roma; cealaltă urmează a fi purtată în 
procesiunile voastre, cum credeţi mai bine de cuviință, în zilele 
de naştere respective; şi o puteți aşeza şi pe un tron, împodobit 
în mod adecvat. Ar fi poate o prostie, după acceptarea acestor 
onoruri din partea voastră, de a refuza introducerea unui trib 
claudian şi consfințirea de spaţii sacre pentru fiecare district 
egiptean: aşa încât vă permit să faceți amândouă lucrurile 
acestea şi de asemenea, dacă doriţi, de a ridica statuia ecvestră 
a guvernatorului meu, Vitrasius Pollio. Consimt, de asemenea, 
ca, potrivit dorinței voastre, să duraţi în cinstea mea la 
frontieră carele acelea cu patru cai: unul la Tapasiris în Libia, 
unul la Pharos în Alexandria, al treilea la Pelusium în Egiptul 
de Jos. Dar mă văd silit a vă cere să nu cumva să numiți un 
mare preot pentru cultul meu ori să clădiți temple în cinstea 


mea; deoarece nu vreau să-mi jignesc concetățenii şi sunt pe 
deplin convins că, de-a lungul istoriei, templele şi altarele au 
fost înălțate în onoarea zeilor, ca un drept exclusiv al lor. 

Cât despre cererile a căror aprobare o doriți atât de mult, 
iată care sunt hotărârile mele: tuturor alexandrinilor, care au 
devenit majori în mod legal înaintea urcării mele pe tron, le 
confirm cetățenia cu toate privilegiile şi avantajele respective; 
singurele excepții vor fi neîndrituiții, născuți din mame sclave, 
care vor fi izbutit să se furişeze în rândurile celor născuți liberi. 
Şi doresc, de asemenea, ca toate hotărârile acordate vouă de 
predecesorii mei să fie confirmate, precum şi acele înlesniri 
acordate de către regii voştri şi de prefecţii oraşului şi care au 
fost întărite de Zeul August. Doresc ca oficianții templului 
zeului August din Alexandria să fie aleşi prin tragere la sorți, 
ca şi oficianţii templului de la Canopus. Intenţia voastră de a 
da caracter trienal dregătoriilor municipale o socotesc foarte 
înțeleaptă; căci dregătorii se vor purta cu mai multă grijă în 
timpul exercitării mandatului lor dacă ştiu că la expirarea lui 
vor fi chemaţi să răspundă pentru proasta administraţie de 
care se vor fi făcut vinovaţi. Cât despre chestiunea reînființării 
Senatului, nu sunt în măsură de a constata pe loc care a fost 
situaţia sub Ptolemei, dar ştiţi tot atât de bine cum ştiu şi eu 
că nu ați avut Senat sub niciunul dintre predecesorii mei din 
familia lui August. Astfel încât propunerea voastră mi se pare a 
fi cu totul inovatoare şi, nefiind sigur dacă ar fi spre folosul 
vostru ori al meu de a o adopta, am scris prefectului oraşului 
vostru Aemilius Rectus de a face cercetări şi de a-mi raporta 
dacă ar fi nimerit să se înființeze un ordin senatorial şi, în caz 
că da, în ce mod ar fi mai indicat să fie alcătuit. 

Cât despre problema de a şti cine poartă răspunderea 
recentelor tulburări şi a dihoniei ori, ca să vorbim deschis, a 
războiului dintre voi şi evrei, am refuzat să mă pronunț în 
această privință, deşi solii voştri, şi îndeosebi Dionysius, fiul 
lui Theon, au pledat cauza voastră cu multă convingere în 
prezența potrivnicilor lor evrei. Dar înțeleg să-mi exprim 
profund indignarea față de oricine ar fi început aceste noi 
dezordini; şi vreau să înțelegeți limpede că, dacă ambele părți 
nu renunţă la această distructivă şi îndârjită ostilitate, mă voi 
vedea silit să arăt ce ştie să facă un ocârmuitor blând când va 


fi mânat de o îndreptăţită mânie. lată de ce vă cer vouă, 
alexandrinilor, să faceţi dovadă de prietenească toleranţă față 
de evreii care v-au fost vecini la Alexandria atâta vreme şi să 
nu le aduceți jigniri în timp ce slujesc Dumnezeului lor, potrivit 
datinei lor străbune. Lăsaţi-i să-şi practice toate obiceiurile lor 
naționale ca în zilele zeului August, deoarece le-am întărit 
drepturile în această privință după ce am ascultat cu 
nepărtinire amândouă părțile în conflict. Pe de altă parte, 
doresc ca evreii să nu mai ceară alte privilegii, peste cele pe 
care le dețin în prezent şi să facă bine să nu-mi mai trimită o 
solie separată, ca şi cum voi şi ei aţi trăi în oraşe diferite — 
procedeu nemaiauzit! - şi nici să nu mai concureze la 
concursurile atletice ori la alte jocuri publice. Trebuie să se 
mulțumească cu ce au, bucurându-se de avantajele din plin 
oferite de un mare oraş ai cărui locuitori de baştină nu sunt; şi 
nu trebuie să mai aducă alți evrei din Siria ori din alte părți ale 
Egiptului în oraş, căci, de nu, îi voi privi cu şi mai multă 
neîncredere decât acum. Dacă nu vor ţine seama de 
avertismentul meu de faţă, mă voi răzbuna fără doar şi poate 
pe ei, socotind că instisă cu bună ştiinţă la tulburări şi la o 
calamitate universală. Atâta vreme, aşadar, cât ambele părți se 
abțin de la antagonisme şi trăiesc tolerându-se reciproc şi dând 
dovadă de bunăvoință, mă oblig să manifest aceeaşi 
prietenească solicitudine pentru interesele Alexandriei ca şi cea 
mereu arătată în trecut de familia mea. 

Se cuvine să recunosc neincetatul zel față de interesele 
voastre pe care şi de data aceasta l-a arătat în strădaniile sale 
pentru cauza voastră prietenul meu Barbillus, precum şi un 
acelaşi zel din partea prietenului meu Tiberius Claudius 
Archibus. 

Rămâneți cu bine. 


Acest Barbillus era un astrolog din Efes, în ale cărui puteri 
Messalina avea deplină încredere, şi trebuie să recunosc că era 
un individ cât se poate de deştept, lăsat în urmă, cât priveşte 
exactitatea prevestirilor, numai de marele Thrasyllus. Studiase 
în India şi printre chaldei. Zelul său pentru Alexandria se 
datora ospitalităţii dovedite de fruntaşii oraşului când fusese 
silit, cu mulți ani în urmă, să părăsească Roma, deoarece 


Tiberiu exilase din Italia pe toți astrologii şi prezicătorii, cu 
excepția favoritului său, Thrasyllus. 

După vreo lună ori două am primit o scrisoare din partea lui 
Irod; mă felicita oficial pentru victoriile mele, pentru naşterea 
fiului meu şi pentru a fi dobândit titlul de Împărat datorită 
victoriilor din Germania. Alăturat se afla obişnuita-i scrisoare 
particulară: 


Mare războinic mai eşti, maimuţică, n-am ce spune! Nu-i 
nevoie decât să te-aşterni pe scris şi dai ordin de intrare în 
campanie şi gata! Stindardele flutură, săbiile ţâşnesc din teci, 
testele se rostogolesc la pământ, oraşele şi templele încep să 
ardă! Ce mai groaznice distrugeri ai provoca în ziua când te-ai 
urca pe un elefant şi ai apărea personal pe câmpul de luptă! O 
țin minte pe biată maică-ta vorbind odată despre tine - nu cu 
prea multă nădejde - ca despre un viitor cuceritor al insulei 
Britannia. De ce nu? Eu, unul, nu mă gândesc la triumiuri 
militare. Pacea şi siguranța sunt tot ce-mi doresc. Mă ocup cu 
punerea în stare de apărare a regatelor mele împotriva unei 
eventuale invazii a parților. Chipriana şi cu mine suntem 
fericiți şi mulțumiți şi tot aşa şi copiii. Învață a fi buni evrei. 
Învață mai repede decât mine, fiindcă sunt mai tineri. În altă 
ordine de idei, nu-mi place de Vibius Marsus, noul tău 
guvernator al Siriei. Mă tem că el şi cu mine o să ne certăm rău 
într-o bună zi, dacă nu-şi vede de treabă. Mi-a părut tare rău 
când i-a expirat mandatul lui Petronius: un om minunat. 
Sărmanul Silas e tot închis; i-am asigurat cele mai bune 
condiții posibile de întemniţare şi l-am autorizat să scrie ca să- 
şi descarce sufletul de apăsarea ingratitudinii mele. Nu i-am 
dat, fireşte, nici pergament, nici hârtie, numai o tablă cerată, 
aşa încât, dacă ajunge la capătul unei plângeri, trebuie s-o 
răzuiască înainte de a începe alta. 

Te bucuri de mare popularitate aici printre evrei, iar severele 
observaţii din scrisoarea către alexandrini nu au fost rău ori 
greşit interpretate: evreii se pricep să citească printre rânduri. 
Am aflat de la vechiul meu prieten, Alexandru alabarhul, că s- 
au trimis cârmuitorilor sectoarelor oraşului copii ale scrisorii 
spre a fi afişate, cu următoarea adăugire a prefectului oraşului. 


PROCLAMAȚIA LUI LUCIUS AEMILIUS RECTUS 

Deoarece, din cauza marelui lor număr, nu toţi locuitorii au 
fost în măsură să asiste la citirea acestei prea slăvite şi 
îndatoritoare scrisori adresate oraşului nostru, am găsit de 
cuviință a o afişa astfel încât cititorii individuali să poată 
admira măreția bunului nostru zeu Cezar August şi să-şi arate 
recunoştinţa pentru bunăvoința sa față de oraşul nostru. 

In a patrusprezecea zi a lunii august, în al doilea an al 
domniei lui Tiberius Claudius Caesar Augustus Germanicus, 
Impărat. 

Au să te facă zeu, măcar că nu vrei; dar nu te lăsa, fii 
sănătos şi voios, mănâncă vârtos, dormi bine şi nu te încrede 
în nimeni. 

TÂLHARUL 
Copilăroasa tachinărie a lui Irod cu privire la uşurinţa cu 

care îmi dobândisem titlul de Împărat mi-a zgândărit rana. 
După cum faptul de a-mi fi reamintit de observaţia maică-mii 
m-a atins la coarda cea mai simțitoare. Mama odată — sunt de 
atunci mulți ani - mi-a spus într-un moment de enervare 
declanşat de propunerea mea referitoare la adăugirea a încă 
trei litere alfabetului latin: 

— Sunt trei lucruri imposibile în lumea asta: primul, ca 
străzile cu prăvălii să se întindă peste golful Neapolului şi 
dincolo de el; al doilea, ca tu să cucereşti insula Britannia; al 
treilea, ca măcar una dintre caraghioasele tale de litere să 
ajungă a fi pusă în circulație. 

Şi totuşi, primul lucru imposibil se şi realizase -— în ziua în 
care Caligula a construit faimosul pod de la Bauli la Puteoli şi 
l-a prevăzut cu magazine. Al treilea lucru imposibil putea fi 
adus la îndeplinire oricând doream, n-aveam decât să cer 
învoirea Senatului - de ce nu s-ar fi realizat şi al doilea? 

Primii câteva zile mai târziu o scrisoare a lui Marsus, 
purtând indicaţia: „urgent şi confidenţial”. Marsus era un 
guvernator destoinic şi un bărbat integru, deşi ca om de lume 
se arăta rece, rezervat, mereu sarcastic şi lipsit, de altfel, de 
vicii şi nebunii. Îi încredințasem postul drept recunoştinţă 


pentru rolul hotărâtor pe care-l jucase cu mai bine de douăzeci 
de ani înainte — în vreme ce comanda o legiune în Orient — în 
darea în judecată a lui Piso pentru asasinarea fratelui meu 
Germanicus. Îmi scria:... 


Vecinul meu şi prietenul domniei tale, regele Irod Agrippa, 
întăreşte, după cum sunt informat, Ierusalimul. Lucrul îți este 
probabil cunoscut, dar îţi scriu pentru a nu lăsa să subziste 
niciun fel de îndoială asupra faptului că fortificațiile odată 
terminate vor face oraşul de necucerit. Nu doresc să aduc 
niciun fel de învinuiri privind loialitatea regelui Irod, prietenul 
domniei tale, dar ca guvernator al Siriei privesc lucrurile cu 
îngrijorare. Ierusalimul comandă drumul către Egipt, şi dacă ar 
cădea în mâinile unor oameni lipsiți de simțul răspunderii, 
Roma s-ar afla grav amenințată. Se zice că Irod se teme de o 
invazie a partilor: dar a şi luat măsuri împotriva acestei foarte 
improbabile eventualități, încheind o alianță secretă cu regeştii 
săi vecini de la frontiera cu parții. Nu am nicio îndoială că 
aprobi avansurile prieteneşti pe care le-a făcut fenicienilor; a 
copleşit oraşul Beirut cu daruri enorme şi construieşte acolo 
un amfiteatru, precum şi porticuri cu terme. Îmi este greu să 
desluşesc motivele pentru care le face curte fenicienilor. 
Oricum, deocamdată fruntaşii Tirului şi Sidonului nu par să 
aibă mare încredere în el. Poate că au pricini temeinice; nu am 
căderea de a mă pronunţa. Măcar de ar fi să te nemulțumesc, 
Cezar, voi continua să-ți raportez despre evenimentele politice 
din sudul şi estul regiunii pe care o comand, pe măsură ce ele 
îmi parvin la cunoştinţă. 


Lectura acestor rânduri nu mi-a făcut câtuşi de puţin 
plăcere şi prima mea reacţie a fost un simțământ de mânie 
împotriva lui Marsus, care-mi zdruncina încrederea în Irod; 
dar după ce am cugetat bine, simțământul s-a prefăcut într- 
unul de recunoştinţă. Nu ştiam ce să cred despre Irod. Pe de o 
parte, eram sigur că îşi va respecta jurământul de prietenie — 
depus în mod public în for - cu mine; pe de altă parte, era 
evident că urmărea un plan particular al său, pe care în cazul 
oricărui alt om l-aş fi numit de-a dreptul trădare curată. Eram 
mulțumit că Marsus deschide bine ochii. N-am spus nimănui 


ceva despre treaba aceasta, nici măcar Messalinei, iar lui 
Marsus i-am scris doar atât: „Am primit scrisoarea. Fii discret. 
Raportează-mi orice viitoare desfăşurare a evenimentelor”. Lui 
Irod i-am trimis o scrisoare vicleană: 


Voi da probabil ascultare bunului tău sfat cu privire la 
Britannia, iubite tâlharule, iar dacă voi cotropi acea nefericită 
insulă, o voi face, desigur, călare pe spatele unui elefant. Va fi 
primul elefant văzut vreodată în Britannia şi fără îndoială că va 
stârni admirația generală. Sunt bucuros că-mi dai veşti bune 
despre familia ta; nu te nelinişti din pricina ei, cu privire la 
vreo invazie a parților. Dacă aud de tulburări în regiunea 
aceea, voi trimite neîntârziat la Lyon după unchiul tău Antipa 
să meargă şi să le potolească în a sa a şaptezecidemiiuna 
armură; aşa încât Chipriana poate dormi liniştită în fiece 
noapte, având această asigurare, iar tu poți pune capăt 
lucrărilor de fortificare de la Ierusalim. Nu vrem ca Ierusalimul 
să fie prea tare, nu-i aşa? Să presupunem că s-ar produce o 
incursiune a tâlharilor tăi de veri din Edom şi că ar izbuti să 
intre în Ierusalim chiar puţin înainte de a fi apucat tu să 
termini de construit ultimul bastion - ei bine, nu i-am mai 
putea scoate niciodată, nici măcar cu maşini de război, cu 
catapulte şi berbeci — şi atunci ce se va alege din ruta noastră 
comercială spre Egipt? Îmi pare rău că nu-ți place de Vibius 
Marsus. Cum merge cu amfiteatrul tău de la Beirut? Îţi voi 
urma sfatul de a nu mă încrede în nimeni, afară doar, poate, 
de iubita mea Messalina, de Vitellius, Rufrius şi de vechiul 
meu coleg de şcoală Tâlharul, în ale cărui autoacuzări de 
ticăloşie n-am crezut şi nu voi crede niciodată şi pentru care 
mă voi iscăli mereu, cu toată afecțiunea, drept al său, 

Maimuţică. 

Irod mi-a răspuns în obişnuitu-i stil nepăsător, ca şi cum 
nu s-ar fi sinchisit prea mult de fortificaţii; dar trebuie să fi 
priceput că glumeața mea scrisoare nu era atât de glumeață pe 
cât părea să fie; şi trebuie să fi priceput, de asemenea, că 
Marsus îmi scrisese despre dânsul. Marsus a răspuns sumar 


scurtei mele note, raportând că lucrările de fortificații fuseseră 
întrerupte în răstimp. 

Mi-am preluat al doilea consulat în martie, adică de Anul 
Nou, dar am demisionat din slujbă după două luni, în favoarea 
senatorului care urma să ocupe postul; eram prea ocupat 
pentru a fi plictisit cu toate treburile curente pe care le 
implică. Acela a fost anul în care s-a născut fiica mea Octavia, 
în care s-a produs răscoala Vinicianus-Scribonianus şi în care 
am adăugat imperiului Marocul, cu statut de provincie. Mai 
întâi am să relatez pe scurt ce s-a întâmplat în Maroc. Maurii 
se răsculaseră din nou sub conducerea unui general destoinic, 
numit Salabus, care-i comandase şi în campania precedentă. 
Paulinus, care se afla în fruntea armatelor romane, a cutreierat 
țara până la munţii Atlas, dar nu l-a putut înfrunta în luptă 
deschisă pe Salabus însuşi; el a suferit grele pierderi de pe 
urma ambuscadelor şi atacurilor de noapte. Perioada sa de 
comandament a expirat, de altfel, curând şi a trebuit să se 
întoarcă la Roma. l-a urmat un anume Hosidius Geta, căruia, 
înainte de plecarea sa, i-am dat instrucțiuni în sensul de a nu 
îngădui pentru nimic în lume lui Salabus să devină un nou 
Tacfarinas. (Tacfarinas fusese numidul care, sub Tiberiu, 
asigurase cununa de lauri unui număr de trei generali romani, 
lăsându-se înfrânt de ei în lupte aparent decisive, dar care 
întotdeauna reapăruse în fruntea armatei sale reconstituite, de 
îndată ce forțele romane se retrăgeau; oricum, un al patrulea 
general pusese capăt tărăşeniei, prinzându-l şi omorându-l pe 
Tacfarinas însuşi.) 

I-am spus lui Geta: 

— Nu te mulțumi cu izbânzi parțiale. Caută să dai de 
armata de bază a lui Salabus, zdrobeşte-o şi omoară-l ori 
prinde-l pe Salabus. Dacă-i nevoie, fugăreşte-l în jurul întregii 
Africi. Dacă îşi caută cumva adăpost în inima țării, unde merge 
vorba că oamenilor le creşte capul subsoară, atunci, ce mai la 
deal la vale, urmăreşte-l acolo. Ai să-l recunoşti uşor, de vreme 
ce o să aibă capul aşezat în altă parte. 

I-am mai spus lui Geta: 


— Nu vreau să-ți dirijez campania; un sfat totuşi îți voi da: 
nu te socoti legat de regulile stricte ale războiului ofensiv, ca 
generalul lui August, Aelius Gallus, care a pornit să 
cucerească Arabia, de parcă Arabia ar fi fost o altă Italie ori 
Germania. Şi-a împovărat oamenii cu obişnuitele unelte de 
săpat tranşee şi cu armament greu, în loc de a le da burdufe 
cu apă şi rații suplimentare de grâu, ba a şi cărat cu el un 
convoi de maşini de asediat. Când a dat dizenteria peste 
soldați şi eu au început să fiarbă apa rea pe care o găseau prin 
puțuri, ca să fie mai puțin vătămătoare la băut, Aelius s-a 
înființat strigând: „Cum, fierbeți apa?! Niciun soldat roman 
disciplinat nu-şi fierbe apa! Şi folosiți bălegar uscat drept 
combustibil? Nemaipomenit! Soldaţii romani adună vreascuri 
ori, de nu, se lipsesc de foc!” A pierdut cea mai mare parte a 
armatei sale. Regiunile din interiorul Marocului sunt şi ele 
primejdioase. Potriveşte-ţi tactica şi echipamentul după ţinut. 

Geta mi-a urmat sfaturile literă cu literă. L-a fugărit pe 
Salabus de la un capăt la altul al Marocului, învingându-l de 
două ori, iar cu al doilea prilej n-a lipsit mult ca să-l prindă. 
Salabus a fugit atunci în munții Atlas şi i-a străbătut, 
ajungând în deşertul neexplorat aflat de cealaltă parte a lor; 
soldaților săi le-a dat dispoziţii să ţină trecătoarea în vreme ce 
el va aduna întăriri de la aliaţii săi, nomazii pustiului. Geta şi- 
a lăsat un detaşament lângă trecătoare şi, cu cei mai voinici 
dintre oamenii lui, s-a strecurat pe o altă trecătoare, mai grea, 
situată la o distanță de câteva mile, şi a pornit cu hotărâre în 
căutarea lui Salabus. Luase cu sine cât de multă apă puteau 
căra soldații şi catârii şi redusese echipamentul la greutatea 
cea mai mică. Socotea că va fi în stare să găsească pe undeva 
măcar puțină apă, dar s-a ținut pe urmele în zigzag lăsate de 
Salabus în nisipul deşertului mai bine de două sute de mile, 
înainte de a zări o tulă de mărăcini. Apa dădea să se termine şi 
oamenii slăbeau văzând cu ochii. Geta îşi ascunse îngrijorarea, 
dar îşi dădu seama că nici măcar de s-ar fi retras de îndată, 
părăsind cu totul orice speranță de a-l mai captura pe 
Salabus, tot nu ar avea destulă apă ca să se înapoieze cu bine 


la bază. Atlasul era la o depărtare de o sută de mile şi numai o 
minune divină îl mai putea salva. 

La Roma, desigur, când e secetă, ştim noi cum să-i 
înduplecăm pe zei să trimită ploaie. E o piatră neagră numită 
Piatra picurilor, capturată pe vremuri de la etrusci şi aşezată 
într-un templu al lui Marte dinafara oraşului. Pornim în 
procesiune solemnă şi o aducem dincoace de ziduri, unde o 
stropim cu apă, cântând descântece şi aducând jertfe. Plouă 
numaidecât după aceea - doar dacă nu s-a făcut vreo mică 
greşeală în ritual, aşa cum se întâmplă adesea. Dar Geta nu 
avea niciun fel de Piatră a picurilor cu el, aşa că era cu 
desăvârşire pierdut. Nomazii erau obişnuiţi să se poată lipsi de 
apă câteva zile în şir, şi apoi ei şi cunoşteau regiunea pe 
degete. Începură să împresoare armata romană; izolară, 
omorâră, jefuiră şi mutilară câțiva soldați răzleți pe care 
căldura îi scosese din minți. 

Geta avea drept ordonanță un negru născut chiar în acel 
pustiu şi care fusese vândut maurilor ca sclav. El nu-şi putea 
aduce aminte unde se găsea apa cea mai apropiată, deoarece îl 
vânduseră de pe când era încă prunc; însă i-a spus lui Geta: 

— Domnule general, de ce nu vă rugați de Tatăl Gwa-Gwa? 

Geta s-a interesat cine o fi această persoană. Ordonanţa i-a 
răspuns că e zeul deşerturilor, care dă ploaie în vreme de 
secetă. 

Geta, luând din nou cuvântul, a zis: 

— Împăratul mi-a spus să-mi adaptez tactica după ţinut. 
Învață-mă cum să-l invoc pe Tatăl Gwa-Gwa şi-o voi face pe 
loc. 

Ordonanța i-a spus să ia o ulcică, s-o îngroape până la gât 
în nisip şi s-o umple cu bere, rostind totodată: 

— Tată Gwa-Gwa, îți oferim bere. 

Apoi soldații trebuiau să-şi umple bidoanele cu toată apa pe 
care o mai aveau în burdufuri, păstrând doar atâta cât le 
trebuia ca să-şi moaie degetele şi să stropească pământul. 
Atunci toţi trebuiau să bea şi să joace şi să i se închine Tatălui 


Gwa-Gwa, stropind cu apă şi bând până la ultima picătură apa 
din burdufuri. Geta însuşi urma să cânte: 

— Aşa cum e apa aceasta risipită în stropi, aşa să cadă şi 
ploaia. Ne-am băut ultima picătură, Tată. N-a mai rămas defel. 
Ce-ai de gând să faci cu noi? Bea bere, Tată Gwa-Gwa, şi fă 
apă pentru noi, copiii tăi, ori de nu, vom muri. 

Căci berea este un diuretic puternic şi nomazii aceia aveau 
aceleaşi concepții teologice ca şi grecii primitivi care credeau că 
atunci când plouă, Jupiter urinează: aşa încât acelaşi cuvânt 
(cu o simplă diferență în privința genului) mai este şi acum 
folosit în greceşte pentru cer şi oală de noapte. Nomazii 
socoteau că zeul lor va fi îmboldit să se ude sub formă de 
ploaie, dacă ei îi ofereau să bea bere. Ca şi lustraţiile noastre, 
stropirea cu apă era menită să-i aducă aminte cum cade 
ploaia, în caz că zeul uitase. 

Geta, aflat la mare ananghie, îşi convocă şubreda armată şi 
întrebă dacă se întâmplă să aibă careva nițică bere asupră-şi. 
Şi, din fericire, un detaşament de auxiliari germani avea cam o 
jumătate de litru pusă deoparte într-un burduf; luaseră cu ei 
bere în loc de apă, care le plăcea mai puțin. Geta i-a silit să i-o 
predea. A distribuit apoi în părți egale toată apa care mai 
rămăsese, dar berea a păstrat-o pentru Tatăl Gwa-Gwa. 
Soldaţii au jucat şi au băut apa şi au stropit cuvenitele 
picături pe nisip, în vreme ce Geta rostea formula prescrisă a 
descântecului. Tatăl Gwa-Gwa (se pare că numele înseamnă 
„apă”) a fost atât de mulțumit şi de impresionat de onoarea pe 
care i-o făcea o atât de impunătoare armată a unor oameni cu 
totul şi cu totul străini, încât cerul s-a acoperit de îndată cu 
nori întunecoşi de furtună şi s-a pornit o ploaie torențială care 
a durat trei zile şi a prefăcut fiecare scobitură nisipoasă într- 
un iaz de apă plin ochi. Armata era salvată. Nomazii, luând 
îmbelşugata ploaie drept semn de netăgăduit al bunăvoinţei lui 
Gwa-Gwa față de romani, s-au prezentat cu multă umilință şi 
au propus o alianță. Geta le-a respins oferta până ce nu-i vor fi 
predat pe Salabus. N-a trecut mult şi Salabus i-a fost adus în 
fiare. S-a făcut schimb de daruri între Geta şi nomazi şi s-a 


încheiat un tratat; atunci Geta s-a înapoiat fără alte pierderi în 
munți, unde i-a atacat pe soldații lui Salabus, care încă mai 
păzeau trecătoarea, căzându-le în spate şi omorând ori luând 
prizonier întregul detaşament. Celelalte forțe armate ale 
maurilor, văzându-şi conducătorul adus la Tanger ca prizonier, 
s-au predat fără a mai opune rezistență. Aşa încât două ori trei 
halbe de bere au salvat vieţile a mai mult de două mii de 
romani şi au câştigat Romei o nouă provincie. Am poruncit să i 
se înalțe un jertfelnic Tatălui Gwa-Gwa, în deşertul de dincolo 
de munţi, unde el stăpâneşte; iar Marocul, pe care l-am 
împărțit în două provincii - Marocul de vest, cu capitala la 
Tanger, şi Marocul de est, cu capitala la Cezarea - avea să fie 
obligat să-i dea un tribut anual de o sută de burdufuri din 
piele de capră umplute cu bere. L-am răsplătit pe Geta cu 
podoabele triumfale şi aş fi cerut Senatului să-i acorde titlul 
ereditar de Maurus („Marocanul”), dacă nu şi-ar fi depăşit 
puterile executându-l pe Salabus la Tanger, fără a-mi cere mai 
întâi părerea. Nicio necesitate militară nu îndreptăţea actul 
acela; îl făcuse doar din înfumurare. 

Am pomenit niţel mai sus de naşterea fiicei mele Octavia. 
Messalina ajunsese să fie foarte curtată de Senat şi de popor, 
deoarece toată lumea ştia că-i delegasem cea mai mare parte a 
îndatoririlor ce-mi reveneau în calitate de cenzor, adică de 
supraveghetor al bunelor moravuri. Ea deținea, teoretic, numai 
atribuţiuni de sfetnic al meu, dar avea de fapt, după cum ştiţi 
că am mai spus-o, un duplicat al sigiliului meu, ceea ce îi 
îngăduia să întărească orice document; şi în cadrul anumitor 
limite, o lăsam să decidă care anume cavaleri ori senatori 
urmau a fi degradați pentru infracțiuni cu caracter social şi 
cine urma a fi numit în locurile rămase vacante. Mai preluase 
apoi şi greaua sarcină de a se pronunța asupra calificării 
tuturor candidaților la cetățenia romană. Senatul dorea să-i 
confere titlul de Augustă şi a folosit ca pretext naşterea 
Octaviei. Oricât de mult aş fi iubit-o pe Messalina, n-am socotit 
că merită încă o astfel de onoare; era ceva la care putea năzui 
abia către amiaza vieții. N-avea acum decât şaptesprezece ani, 


în vreme ce Livia dobândise titlul numai după ce a murit, iar 
maică-mea abia la adânci bătrânețe. Aşa încât i l-am refuzat. 
Alexandrinii, fără a-mi cere voie — şi lucrul odată săvârşit, eu 
n-am mai avut încotro - au bătut o monedă având chipul meu 
pe avers, iar pe revers portretul în picioare al Messalinei, 
îmbrăcată în veşmintele zeiței Demeter, ținând în palma unei 
mâini două figurine reprezentând pe băieţelul şi pe fetița ei, iar 
în cealaltă un snop de grâu simbolizând fertilitatea. Acesta era 
un fermecător joc de cuvinte cu numele de Messalina - 
cuvântul latinesc messis însemnând recolta grâului. Ea a fost 
încântată. 

A venit la mine într-o seară, şi-a ridicat sfios ochii către 
căutătura ochilor mei, fără a rosti vreun cuvânt, şi-n cele din 
urmă m-a întrebat, vădit încurcată şi după ce se oprise o dată 
ori de două ori din vorbă: 

— Mă iubeşti oare, iubitul meu soţ? 

Am încredințat-o că o iubesc mai mult decât pe oricine 
altcineva pe lume. 

— Şi care mi-ai spus, mai deunăzi, că sunt cei trei mari 
stâlpi ai templului iubirii? 

— Am spus că templul iubirii se sprijină pe bunăvoință, 
sinceritate şi înțelegere. Ori, mai bine zis, l-am citat pe filosoful 
Mnasalcus, care a spus aşa. 

— Vrei atunci să-mi arăţi cea mai mare bunăvoință şi 
înțelegere pe care poate să le arate iubirea ta pentru mine? 
Iubirea mea va trebui să-şi dovedească numai sinceritatea. Am 
să-ți spun, fără alte ocolişuri, despre ce e vorba. Dacă nu-ţi 
este prea greu, ai vrea oare — ai putea oare — să-mi îngădui să 
dorm într-o altă cameră decât tine câtva timp, un scurt timp? 
Nu că nu te-aş iubi tot aşa de mult cât mă iubeşti tu pe mine, 
dar acum că am avut doi copii în mai puţin de doi ani de 
căsătorie, n-ar trebui oare să mai aşteptăm puţin înainte de a 
risca să-l avem pe al treilea? E tare neplăcut lucru să fii 
însărcinată: vărs în fiece dimineață, şi am arsuri la stomac, şi 
mi se strică de tot digestia, şi simt că n-aş mai putea trece încă 
o dată prin toate acestea chiar acum. Şi, ca să ţi-o spun drept, 


mă simt oarecum mai puțin pătimaş atrasă de tine decât 
înainte. Jur că te iubesc la fel de mult ca oricând, însă acum 
țin la tine mai curând ca la cel mai drag prieten şi ca la tatăl 
copiilor mei decât ca la iubitul meu. Naşterea de prunci toceşte 
probabil în mare măsură simțămintele femeii, cel puţin aşa 
cred. Vezi deci că nu-ți ascund nimic. Mă crezi, nu-i aşa? 

— Te cred şi te iubesc. 

Mi-a mângâiat fața. 

— Şi doar nu-s o femeie ca oricare alta, aşa-i, a cărei 
singură menire este să aibă şi iar să aibă şi să tot aibă copii, 
până ce s-o speti? Sunt soția ta, soția Împăratului, şi-l ajut în 
munca lui de Împărat, iar această îndeletnicire ar trebui să 
treacă înaintea a orice altceva, nu? Sarcina împiedică teribil 
munca. 

I-am spus cu oarecare tristețe în glas: 

— Desigur, iubito, dacă asta-ţi este într-adevăr dorința, nu- 
s eu soiul de bărbat care să-ți impună ceva cu de-a sila. Dar 
este oare cu adevărat necesar să dormim separat? Nu ne-am 
putea culca în acelaşi pat, ca să nu fiu singur? 

— O, Claudius - mi-a spus, plângând aproape - mi-a fost 
destul de greu să mă hotărăsc să ţi-o cer, deoarece te iubesc 
atât de mult şi nu vreau să te supăr câtuşi de puțin. Nu-mi 
îngreuna şi mai mult situația. Şi acum că ţi-am destăinuit 
sincer ceea ce simt, nu ţi-ar veni ţie teribil de greu, dacă ai fi 
cuprins de o poftă pătimaşă pentru mine, în vreme ce am 
dormi în acelaşi pat, iar eu nu ţi-aş putea răspunde în chip 
sincer tot la fel? Dacă te-aş respinge, ar fi la fel de nimicitor 
pentru dragostea ta ca şi când aş ceda împotriva voinței mele; 
şi sunt sigură că ai fi chinuit de remuşcări după aceea, dacă s- 
ar întâmpla ceva care să distrugă dragostea ce ţi-o port. Nu, 
nu poți înțelege acum cât de nesfârşit mai bine ar fi să dormim 
separat, până ce voi fi recăpătat pentru tine întocmai 
simțămintele din trecut? Ce-ar fi dacă, numai ca să mă 
îndepărtez de ispită, m-aş muta dincolo, în apartamentele mele 
din palatul cel nou? Aş putea lucra în condiții mult mai 
prielnice acolo. Mă pot trezi dimineața şi trece de-a dreptul la 


cercetarea actelor care mă aşteaptă. Lehuzia mi-a întârziat tare 
mult lucrările de revizuire a listelor cetăţeneşti. 

Am stăruit: 

— Cât timp crezi oare că vei voi să stai departe de mine? 

— Să vedem cum or să meargă lucrurile, mi-a răspuns, 
sărutându-mă gingaş pe ceafă. O, cât de uşurată mă simt că 
nu te-ai mâniat. Cât timp? Vai, nu ştiu. E oare asta ceva atât 
de important? La urma urmelor, nu-i ăsta lucrul esenţial în 
dragoste, dacă există şi o altă legătură puternică între 
îndrăgostiți, cum ar fi urmărirea consecventă în comun a 
frumuseții ori a perfecțiunii. În privința aceasta, eu sunt de 
acord cu Platon. După a lui părere, sexualitatea este un 
adevărat obstacol în calea dragostei. 

— Vorbea despre o altfel de „dragoste”, i-am amintit eu, 
încercând să nu par deprimat. 

— Ei bine, iubitule, mi-a răspuns fluşturatec, doar fac 
treabă de bărbat, la fel ca şi tine, deci dacă-i vorba pe-aşa, tot 
acolo ajungem nu? lar cât priveşte idealismul împărtăşit în 
comun, trebuie să fim cu adevărat foarte idealişti ca să ne 
impunem toată această corvoadă de dragul încercării de a 
realiza perfecțiunea politică, aşa e? Ei, a rămas hotărât? Ai de 
gând să fii dulce, dulcele meu Claudius, şi să nu stărui să-ți 
fiu tovarăşă de pat, în înțeles literal vreau să spun? Căci în 
toate celelalte înțelesuri voi fi mai departe fidela ta micuță 
Messalina şi nu uita că mi-a fost tare, tare penibil să-ți cer 
asta. 

I-am răspuns că o respect şi o iubesc şi mai mult pentru 
sinceritatea ei şi că, desigur, trebuie să procedeze cum crede 
de cuviință. Dar că voi aştepta cu nerăbdare ziua când va avea 
din nou pentru mine aceleaşi simțăminte ca mai înainte. 

— O, te rog să nu fii nerăbdător, mi-a spus. Îmi îngreunează 
atât de mult situația. Dacă ai să fii nerăbdător, aş simți că nu 
mă port bine cu tine şi atunci voi fi, probabil, obligată să mă 
prefac a simți aşa cum nu simt. Poate că sunt o excepție, dar 
sexualitatea nu înseamnă mare lucru pentru mine. Bănuiesc 
totuşi că multe femei se satură de ea -— fără a înceta să-şi 


iubească soții ori de a dori ca soții lor să le iubească. Voi 
continua să le suspectez totuşi pe celelalte femei. Dacă te-ai 
încurca, să zicem, cu alte femei, eu cred că aş înnebuni de 
gelozie. Nu pentru că m-ar supăra gândul că te culci cu alta 
decât cu mine, ci de teamă că s-ar putea întâmpla s-o iubeşti 
mai mult decât pe mine, să n-o consideri numai ca pe o 
plăcută parteneră şi atunci să vrei să divorțezi de mine. Vreau 
să spun că, dacă te-ai culca uneori cu o jupâneasă frumuşică 
ori cu vreo femeie curată şi de ispravă, de rang prea inferior ca 
să mă gândesc măcar a o gelozi, mi-ar părea foarte bine, aş fi 
pur şi simplu încântată să ştiu că petreci câteva clipe plăcute 
cu ea; iar dacă noi doi ne-am culca împreună după aceea, n- 
am socoti una ca asta drept ceva ce ar fi intervenit între noi. 
Am considera-o ca pe o măsură luată spre a-ţi păstra 
sănătatea: ca pe un purgativ ori ca pe un vomitiv. Nici măcar 
nu m-aş aştepta să-mi spui numele femeii aceleia, de fapt aş 
prefera să nici nu mi-l spui atâta vreme cât făgăduieşti să nu 
ai de-a face cu cineva de care aş avea dreptul să fiu geloasă. 
Oare nu tot aşa se spune că ajunseseră să fie simțămintele 
Liviei față de August? 

— Da, într-un anume fel. Însă ea nu l-a iubit niciodată cu 
adevărat. Mi-a şi spus-o. Asta îi dădea şi posibilitatea de a-i 
purta de grijă. Îi alegea tinere din târgul de sclavi şi i le aducea 
noaptea, pe furiş, în iatac. Siriene, îndeobşte, dacă nu mă 
înşel. 

— Mă rog, nu-mi ceri să fac la fel, aşa-i? La urma urmei, 
nu-s decât un biet om. 

În acest chip a profitat Messalina, cu multă deşteptăciune şi 
cruzime, de oarba iubire ce i-o purtam. S-a mutat în palatul 
cel nou în aceeaşi seară. Şi multă vreme n-am mai spus nimic, 
nădăjduind că se va întoarce la mine. Dar n-o auzeam 
spunând o vorbă, arătându-mi doar prin gingaşa ei purtare cât 
de frumoasă era înțelegerea intervenită între noi. Având aerul 
de a-mi face o mare concesie, consimțea uneori să doarmă cu 
mine. Au trecut şapte ani până ce mi-a fost dat să aud o vorbă 
despre ce se petrecea în apartamentele ei din palatul cel nou, 


când bătrânul soț încornorat era plecat la treburi sau când 
sforăia liniştit în patul său din vechiul palat. 

Şi iată că toate cele istorisite aici mă duc la povestea soartei 
lui Appius Silanus, un fost consul numit guvernator al Spaniei 
pe timpul domniei lui Caligula. E bine să vă aduceți aminte că, 
drept mită pentru a o determina pe Aemilia să-l trădeze pe 
Postumus, Livia folosise acea căsătorie cu Silanus; Aemilia era 
strănepoata lui August şi, flăcău fiind, aproape că mă 
însurasem cu ea. Datorită Aemiliei, Silanus devenise tatăl a 
trei băieți şi două fete, toți mari acum. Cu excepţia 
Agrippinillei şi a băiețelului ei, erau singurii coborâtori din 
August aflați în viață. Tiberiu îl privise pe Silanus ca pe un 
pericol, din pricina ilustrelor sale legături de rubedenie, şi-i 
ticluise un proces de trădare împreună cu alți câțiva senatori, 
printre care Vinicianus. Mărturia acuzării n-a ţinut însă, şi 
acuzaţii au scăpat numai cu spaima. La vârsta de şaisprezece 
ani, Silanus fusese cel mai frumos băiat din Roma; la vârsta de 
cincizeci şi şase de ani, era încă un tip formidabil de bine, 
părul abia dacă îi mijea a căruntețe, căutătura ochilor săi era 
limpede şi strălucitoare, mersul şi ţinuta precum ale unui om 
în floarea vârstei. Rămăsese acum văduv, deoarece Aemilia 
murise de cancer. Una dintre fiicele sale, Calvina, se măritase 
cu un fiu al lui Vitellius. 

Într-o zi, puţin înainte de naşterea Octaviei, Messalina îmi 
spusese: 

— Omul de care avem neapărat nevoie la Roma este Appius 
Silanus. Aş dori să-l rechemi şi să-l ţii în permanenţă la palat, 
ca sfetnic. E remarcabil de inteligent şi-n Spania îşi iroseşte 
timpul. 

I-am răspuns: 

— Da, ideea nu-i rea: îl admir pe Silanus şi se bucură de 
mare influență în Senat. Dar cum de l-am putea convinge să se 
întoarcă şi să trăiască alături de noi? Doar nu-l putem lua şi 
instala la palat, cum am instala un secretar ori un contabil? 
Trebuie să găsim un pretext onorabil pentru a-i justifica 
prezența. 


— M-am gândit şi la asta şi mi-a venit o idee grozavă. De ce 
nu ni l-am apropia printr-o legătură de rubedenie, 
căsătorindu-l cu maică-mea? Ei i-ar plăcea să se mărite din 
nou; şi n-are decât treizeci şi trei de ani. Apoi este soacra ta, 
astfel încât ar fi o mare cinste pentru Silanus. Hai, recunoaşte 
că e o idee grozavă. 

— Ei, dacă o poți convinge pe maică-ta... 

— Am şi vorbit cu ea. Zice că ar fi încântată. 

Şi-aşa Silanus a venit la Roma şi l-am însurat cu Domitia 
Lepida, mama Messalinei, şi le-am pus la dispoziţie un 
apartament în palatul cel nou, lângă apartamentul Messalinei. 
Am observat în curând că Silanus se simțea foarte stingherit în 
relaţiile sale cu mine. Era mereu gata la orişice serviciu îi 
ceream, bunăoară de a face în numele meu o vizită inopinată 
la instanțele inferioare de judecată, de a constata că dreptatea 
e împărțită cum trebuie ori de a se duce să inspecteze 
condiţiile locative din cartierele sărace ale oraşului şi de a 
raporta asupra lor, sau de a asista, în sfârşit, când se pun în 
vânzare la mezat bunurile sechestrate de fisc şi de a veghea ca 
licitația să se desfăşoare fără necinstite învârteli; totuşi, nu era 
în stare să mă privească drept în ochi şi întotdeauna evita să 
se afle singur cu mine. Mă simțeam, de aceea, niţel jignit. Dar, 
la urma urmei, nimeni nu se putea aştepta să ghicesc 
adevărul: anume că Messalina îmi ceruse a trimite după 
Silanus în Spania, numai pentru că fusese îndrăgostită de el 
pe când era fată şi că nu-l însurase cu maică-sa decât ca să 
aibă mijlocul de a-l putea cu uşurinţă întâlni, iar din clipa 
când sosise din Spania îl tot bătea la cap să se culce cu dânsa. 
O, să-ți stea mintea-n loc şi alta nu! Propriu-i socru şi un 
bărbat cu cinci ani mai în vârstă decât mine, cu o nepoată nu 
mult mai tânără decât Messalina însăşi! De bună seamă că 
purtarea lui față de mine era ciudată, de vreme ce Messalina îi 
spusese că se mutase în palatul nou la cererea mea şi că eu 
însumi îi propusesem să-i devină ibovnică! l-a explicat că 
doream să se distreze cât timp eu eram prosteşte încurcat cu 
acea Iulie, altădată soția nepotului meu Nero, căreia noi îi 


spunem Helena spre a o deosebi de celelalte Iulii, dar pe care 
acum o poreclisem Heluo, deoarece era o mâncăcioasă fără 
pereche. După câte se pare, Silanus a crezut tot ce-i îndruga, 
însă a refuzat categoric să se culce cu nora lui, oricât de 
frumoasă era şi măcar de i-o propunea însuşi Împăratul; zicea 
că-i iubăreț de felul lui, dar nu ticălos. 

— Am să-ți dau zece zile să iei o hotărâre, l-a amenințat 
Messalina. Dacă după acest răgaz mă respingi, am să-i spun 
lui Claudius. Ştii cât de îngâmfat a ajuns de când l-au făcut 
Împărat. N-o să-i facă plăcere să audă că i-ai disprețuit 
nevasta. Are să te omoare fără doar şi poate, nu-i aşa, mamă? 

Domitia Lepida era cu totul sub puterea Messalinei şi-i 
mânca din palmă. Silanus le-a dat crezare. Cele prin care 
trecuse sub Tiberiu şi Caligula făcuseră din el un 
antimonarhist ascuns, deşi nu prea era omul care să se bage 
în treburi politice. Ajunsese a fi pe deplin convins că nimeni nu 
se mai putea afla acum în fruntea statului, fără a se prăbuşi în 
tiranie, cruzime şi desfrâu. Până-n ziua a noua nu-i cedase 
încă Messalinei, dar ajunsese în aşa stare de iritație şi 
deznădejde, încât luase, după cât s-ar părea, ferma hotărâre să 
mă omoare. 

Secretarul meu Narcissus a fost martor al stării de 
zăpăceală în care s-a aflat Silanus în seara aceea; l-a surprins 
într-un coridor al palatului murmurându-şi sieşi în chip de 
neînțeles: „Cassius Chaerea, bătrânul Cassius. Fă la fel, dar 
nu singur”. Narcissus era preocupat în momentul acela, se 
gândea la ceva; a auzit cuvintele, dar n-a stat a le descoase ce 
miez aveau. Ele i-au rămas în minte şi, cum se întâmplă 
adesea în astfel de cazuri, seara, când a dat să se culce fără a 
mai fi cugetat la ele, cuvintele i-au revenit în vis amplificate 
sub forma înfiorătoarei privelişti a lui Cassius Chaerea 
înmânându-i lui Silanus sabia sa însângerată şi strigând: „Fă 
la fel! Loveşte! Loveşte din nou. Bătrânul Cassius e cu tine! 
Moarte tiranului!” şi-apoi priveliştea lui Silanus repezindu-se 
asupră-mi şi ciopârțindu-mă. Visul era atât de viu şi de 


violent, încât Narcissus a sărit din pat şi a venit fuga la mine 
să mi-l povestească. 

Şocul trezirii bruşte din somn înainte de ivirea zorilor spre a 
auzi o voce înfiorată povestindu-mi despre acest coşmar — 
dormeam de unul singur şi un somn nu prea bun - învăluitu- 
mi-a trupul cu năduşeala rece a spaimei. Am cerut lumânări — 
sute de lumânări - şi am trimis îndată după Messalina. A fost 
înfricoşată şi ea de acea bruscă chemare; înfricoşată că o 
descoperisem, pe cât bănui. Trebuie să se fi simţit tare uşurată 
când i-am povestit doar visul lui Narcissus. S-a cutremurat. 

— Ce spui! Chiar aşa a visat? O, ceruri! Asta-i exact acelaşi 
teribil coşmar pe care m-am străduit să mi-l reamintesc în 
ultimele şapte zile! Mă deştept mereu strigând, dar nu-mi pot 
niciodată aminti care-i pricina pentru care strig. Trebuie să fie 
adevărat. Desigur că e adevărat. E un avertisment divin. 
Trimite numaidecât după Silanus şi sileşte-l să recunoască. 

A ieşit fugind din iatac să dea solie unuia dintre liberții ei. 
Ştiu acum că i-a dat instrucțiuni să spună: 

— Cele zece zile au trecut. Împăratul îți porunceşte să i te 
înfățişezi de îndată şi cere să-i dai o explicaţie. 

Libertul n-a înţeles ce-i cu acele zece zile, dar şi-a predat 
mesajul, sculându-l pe Silanus din somn. Silanus a strigat: 

— Să vin? Asta şi vreau! 

S-a îmbrăcat la repezeală, vârând ceva în faldurile togăi, şi 
s-a năpustit afară din casă, poticnindu-se şi cu privirea 
rătăcită, luând-o înaintea solului către palat. Libertul era ager 
la minte. A oprit un copil de casă. 

— Fugi mâncând pământul - i-a spus - la camera de 
consiliu şi spune santinelelor să-l percheziționeze pe Silanus 
când soseşte. 

Santinelele au găsit pumnalul ascuns şi l-au arestat. L-am 
judecat pe loc. I-a fost, fireşte, cu neputinţă să explice pentru 
ce purta acel pumnal, însă l-am întrebat eu dacă are ceva de 
spus în propria-i apărare. Singura sa apărare a constat în a 
urla şi împroşca imprecaţii nedesluşite, blestemându-mă ca pe 
un monstru, iar pe Messalina ca pe-o cățea. Când l-am 


întrebat de ce a vrut să mă omoare, singuru-i răspuns ce i l- 
am putut smulge a fost: 

— Restituie-mi pumnalul, tiranule! Lasă-mă să-l folosesc 
împotrivă-mi! 

L-am condamnat la moarte. A pierit, bietul de el, pentru că 
n-a avut minte să vorbească desluşit. 


Capitolul XIV 


Executarea lui Silanus l-a îmboldit pe Vinicianus ca să se 
răscoale. Când am raportat Senatului, în aceeaşi zi, că Silanus 
voise să mă ucidă, dar că santinelele îi zădărniciseră planul şi 
că eu îl şi executasem, s-a auzit un lung murmur de 
dezaprobare, urmat de şoapte îngrozite, înăbuşite însă 
numaidecât. Aceea era prima executare a unui senator, de 
când preluasem monarhia, şi nimeni nu-l credea pe Silanus 
capabil de a fi încercat să mă omoare. Senatorii aveau impresia 
că, în sfârşit, îmi dădeam arama pe față şi că o nouă domnie a 
terorii sta să înceapă. Îl rechemasem pe Silanus din Spania 
sub pretextul de a-i face o mare onoare, dar nu intenționasem, 
de fapt, în tot acest timp decât să-l asasinez. Leit Caligula! 
Desigur, eram cu totul străin de impresia pe care o făceam, ba 
m-am şi pornit a face o mică glumă, spunând cât de 
recunoscător îi eram lui Narcissus de a se dovedi atât de 
grijuliu, până şi în somn, de siguranța persoanei mele: 

— De n-ar fi fost visul acela, n-aş fi trimis după Silanus şi, 
în consecință, el nu s-ar fi speriat într-atâta, încât să se 
trădeze: încercarea de a mă omori ar fi fost făcută cu mult mai 
multă cumpătare. Avea multe prilejuri de a mă asasina, 
câştigându-mi într-atâta încrederea în ultimul timp, încât eu îl 
şi scutisem de umilința de a fi percheziționat spre a se 
constata că poartă sau nu arme. 

Urmară aplauze foarte anemice. 

Vinicianus le-a spus mai târziu prietenilor săi: 

— Va să zică nobilul Appius Silanus este condamnat la 
moarte numai pentru că libertul grec al Împăratului a visat 
urât. Avem oare de gând să permitem ca un nătărău slab la 
minte cum este acest Clau-Clau Claudius să domnească peste 
noi? Ce părere aveți? 


Au fost de acord că e nevoie de un Împărat puternic şi cu 
experiență, nu de un interimar ca mine, care nu ştie nimic, nu 
învață nimic şi se poartă mai tot timpul ca un ţicnit. Au 
început să-şi  reamintească unul altuia greşelile ori 
excentricitățile mele cele mai izbitoare. În afara celor 
menționate mai sus de mine, au adus, bunăoară, în discuţie o 
hotărâre pe care o luasem câteva zile înainte pe când revedeam 
listele de jurați. Trebuie să arăt că erau la Roma aproape patru 
mii de cetățeni având dreptul de a fi juraţi şi că ei aveau 
obligația să ia parte la procese dacă erau chemaţi, sancţiunea 
neprezentării fiind o amendă grea: serviciul de jurat implica o 
mare bătaie de cap şi era extrem de nepopular. Listele de jurați 
erau mai întâi pregătite de un magistrat de rangul întâi; şi-n 
anul acela mai mult de jumătate din cei menționați în ele s-au 
prezentat, ca de obicei, ca să fie scutiți de obligaţie, invocând 
cele mai felurite pricini; dar în nouăsprezece cazuri din 
douăzeci cererile lor au fost respinse. Magistratul mi-a remis 
listele finale spre confirmare, cu un semn în dreptul numelor 
acelora ale căror cereri de scutire fuseseră respinse. S-a 
întâmplat să bag de seamă că printre cei care se prezentaseră 
de bună voie pentru serviciul de jurat se afla şi unul pe care-l 
ştiam a fi tată a şapte copii. Potrivit unei legi a lui August, 
omul era scutit pe viață; şi totuşi, nu pretinsese a fi scutit şi 
nici nu menționase numărul membrilor familiei sale. 

I-am spus magistratului: 

— Şterge numele omului ăstuia. E tatăl a şapte copii. 

Magistratul a protestat: 

— Dar bine, Cezar, n-a încercat să obțină scutire. 

— Întoemai, i-am spus, vrea să fie jurat. Şterge-l. 

Voiam, desigur, să spun că individul îşi ascundea 
imunitatea de la ceea ce orice om de treabă socotea a fi o foarte 
ingrată şi neplăcută îndatorire şi că de aceea era aproape sigur 
că-l determinau motive necinstite. Jurații necinstiți puteau 
aduna bani frumoşi luând mită, căci era bine ştiut că un jurat 
interesat putea influența părerea unui întreg lot de jurațţi 
dezinteresațţi; iar procesele se soluționau prin verdicte luate cu 


majoritate de voturi. Magistratul însă era un dobitoc, care s-a 
mulțumit să reproducă întocmai vorbele mele: „Vrea să fie 
jurat; şterge-l”, drept o pildă caracteristică a imbecilității mele. 

Vinicianus şi ceilalți nemulțumiți au pomenit şi de 
extraordinara mea decizie prevăzând ca orice om care apare în 
faţa mea la tribunal trebuie să răspundă la interogatoriul 
preliminar privind naşterea, legăturile de rudenie, căsătoria, 
cariera, situaţia financiară, ocupaţia în prezent şi aşa mai 
departe - personal cu propria-i gură, pe cât se pricepea mai 
bine, iar nu făcând apel la un avocat ori la un patron care să 
dea răspunsurile în locul lui. Motivele care mă determinaseră 
să iau această hotărâre ar fi trebuit totuşi să fie clare oricui: 
afli mai mult despre cineva din zece cuvinte pe care le rosteşte 
singur pe socoteala sa decât de pe urma unui elogiu de zece 
ore al unui prieten. N-are prea multă importanţă ce spune în 
acele zece cuvinte: ceea ce contează cu adevărat este felul în 
care le spune. Constatasem că a şti oarecum, înainte de 
începerea unui proces, dacă un om e greu de cap ori 
descurcăreț, fudul ori modest, încrezător în sine ori sfios, 
capabil ori aiurit, este de mare ajutor pentru a înțelege ceea ce 
are să urmeze. Lui Vinicianus însă şi prietenilor săi li se părea 
că-i fac învinuitului o mare nedreptate răpindu-i patronajul ori 
elocința pe care se bizuia. 

Ciudat lucru, ceea ce i-a scandalizat mai mult dintre toate 
imperialele-mi fărădelegi a fost purtarea mea în cazul carului 
de argint. lată care-i povestea. Întâmplându-se să trec într-o zi 
pe strada aurarilor, am văzut vreo cinci sute de cetățeni 
adunați în jurul unei prăvăli. M-am întrebat care o fi pricina şi 
i-am spus gărzii mele să dea mulțimea la o parte, deoarece 
împiedica libera circulație. Aşa au şi făcut şi am constatat că 
în prăvălie era expus un car în întregime argintat, cu excepția 
marginii de la coşul carului care era din aur. Osia era argintată 
şi ea, terminată cu butuci de aur bătuţi în ametist; spițele 
roților erau din lemn de abanos, sculptat în formă de negri cu 
cingători de argint, şi până şi cuiele de osie erau de aur. 
Scoarţele de argint ale coşului erau gravate în relief cu scene 


reprezentând curse de care la circ, iar obezile roţilor erau 
încrustate cu foi de viță de aur. Capetele jugului şi oiştii — 
argintate şi ele — erau fețe de Cupidoni cu ochi de peruzea. 
Acest minunat vehicul era de vânzare cu o sută de mii galbeni. 
Cineva mi-a şoptit că fusese comandat de un senator avut şi 
plătit dinainte, dar că le ceruse aurarilor să-l expună la 
vânzare pe câteva zile (la un preț mult mai ridicat decât cel 
plătit de el în realitate) fiindcă dorea să facă reclamă scumpetei 
obiectului înainte de a-l lua în stăpânire. Lucrul părea 
probabil: aurarii n-ar fi construit din proprie inițiativă un atât 
de scump obiect, contând numai pe eventualitatea găsirii unui 
cumpărător milionar. În calitatea mea de cenzor, 
supraveghetor al bunelor moravuri, eram perfect îndrituit să 
procedez cum am procedat. I-am obligat pe aurari ca, în 
prezența mea, să scoată cu dalta şi ciocanul părțile de aur şi 
argint şi să le vândă la greutate slujbaşului de resort al 
vistieriei, după care şi trimisesem, acesta urmând a le topi şi a 
bate dintr-însele monedă. S-au ridicat strigăte de protest, însă 
pe care le-am potolit zicând: 

— Un car atât de greu are să strice caldarâmul drumurilor 
publice: se cuvine să-l mai uşurăm. 

Aveam o bănuială a mea - destul de întemeiată - despre 
cine putea fi proprietarul: era Asiaticus, care acum socotea că 
nu mai are de ce se teme dezvăluindu-şi uriaşele averi, deşi 
izbutise să le ascundă de ochii lacomi ai lui Caligula, 
împărțindu-le în sute de mici depozite pe care le-a încredințat 
spre păstrare la zeci de bancheri pe numele liberților şi al 
prietenilor săi. Ostentaţia lui era de-a dreptul o ațâțare la 
răzmeriță. Ca să nu mai vorbim de nemaipomenitele adăugiri 
pe care le făcuse la grădinile lui Lucullus, cumpărate tot de el! 
Fuseseră considerate ca mai puţin frumoase doar decât 
grădinile lui Salustiu. Asiaticus însă se fălea: 

— Când voi fi terminat cu grădinile lui Lucullus, grădinile 
lui Salustiu vor părea, prin contrast, nu mai breze decât câțiva 
acri de pământ sterp. 


Le-a garnisit cu asemenea fructe, flori, fântâni şi bazine cu 
peşti, cum nu mai văzuse Roma nicicând. Mi s-a părut că, 
atunci când era lipsă de alimente la Roma, nimănui nu i-ar 
face plăcere să vadă un senator bine dispus şi burtos 
plimbându-se prin tot oraşul într-un car de argint, cu butuci şi 
cuie de aur la osie. Cine ar vedea n-ar fi om dacă n-ar simți în 
asemenea împrejurări dorința măcar de a scoate acele cuie. 
Continui să cred că bine am procedat în cazul acesta. Dar 
faptul că am distrus o operă de artă - aurarul era meşteşugar 
vestit, acelaşi căruia Caligula îi încredințase modelarea şi 
turnarea statuii sale de aur - a fost privit ca un act de cruntă 
barbarie şi a stârnit mai multe resentimente printre amicii lui 
Vinicianus decât dacă aş fi scos doisprezece oarecare cetățeni 
din rândurile mulțimii şi aş fi pus să fie ciopârțiți mărunt cu 
dalta şi ciocanul şi vânduți drept carne de gătit măcelarilor. 
Asiaticus însuşi n-a manifestat nicio formă de mânie, ba s-a şi 
ferit să recunoască a fi el proprietarul carului; Vinicianus însă 
a făcut caz mare de fărădelegea mea. Zicea: 

— O să vedeți că mâine-poimâine are să smulgă togele de pe 
noi şi are să descâlcească lâna ca s-o vândă din nou 
țesătorilor. E nebun de-a binelea. Trebuie să ne descotorosim 
de el. 

Vinicius nu făcea însă parte din tagma nemulțumiților. 
Bănuia că e pus sub supraveghere, deoarece candidase la 
împărăție împotriva mea, şi era acum foarte grijuliu să nu mă 
jisnească în niciun fel. În plus, trebuia să-şi dea seama că nu 
avea încă niciun rost să se încerce înlăturarea mea. Mă 
bucuram încă de mare popularitate printre soldații gărzii şi 
luam atâtea măsuri de precauţie împotriva asasinării - o 
permanentă escortă militară, percheziţii serioase pentru arme, 
verificarea felurilor de mâncare şi a băuturilor la fiecare masă 
(să nu fie otrăvite) — iar cei din juru-mi erau şi ei atât de 
credincioşi şi de vigilenți, încât careva ar fi trebuit să fie 
nespus de norocos şi, totodată, de iscusit ca să-mi poată lua 
viața şi-n acelaşi timp să scape cu viață el însuşi. Avuseseră 
loc recent două atentate neizbutite ale unor indivizi, amândoi 


cavaleri, pe care-i amenințasem cu degradarea din ordinul lor 
pentru desfrâu. Unul m-a aşteptat la poarta teatrului lui 
Pompei, ca să mă ucidă la ieşire. Ideea nu era rea, dar careva 
dintre soldaţii mei l-a văzut cum scoate capătul scobit al 
bastonului pe care-l purta, arătând astfel că bastonul nu e de 
fapt decât un soi de scurtă suliță; s-a năpustit la acel cavaler 
şi l-a lovit în cap tocmai când se pregătea să-şi arunce arma 
asupră-mi. Celălalt atentat s-a produs în templul lui Marte, 
unde aduceam jertfe. Arma, de data aceasta, era un cuțit de 
vânătoare, însă omul a fost acolo pe loc dezarmat de asistență. 
Singurul mijloc pentru a se descotorosi de mine era, de fapt, 
răscoala armată, dar de unde să iei trupele pe care să mi le 
opui? Vinicianus socotea că ştie care-i răspunsul la întrebarea 
aceasta. Avea să obțină ajutor din partea lui Scribonianus. 
Acest Scribonianus era văr bun al micuţei Camilla, pe care 
bunica mea Livia o otrăvise — e mult de atunci — în ziua în care 
ea şi eu urmam să ne logodim. Când mă aflam la Cartagina, în 
anul dinaintea morții fratelui meu, Scribonianus se purtase 
foarte jignitor cu mine, deoarece tocmai se evidențiase într-o 
bătălie împotriva lui Tacfarinas, la care eu nu am putut să iau 
parte; dar taică-său, Furius Camillus, care era guvernatorul 
provinciei Africa, îl silise să-mi ceară pe loc iertare în public 
pentru ofensa adusă. Fusese obligat să asculte, deoarece la 
Roma cuvântul unui tată e lege, însă nu mi-o iertase niciodată 
şi de atunci încoace a găsit două sau trei prilejuri de a se purta 
foarte supărător cu mine. Sub Caligula, stătuse în rândul întâi 
al chinuitorilor mei de la palat: mai toate păcălelile şi farsele ce 
mi se jucaseră, mai toate capcanele ce mi se întinseseră fără 
pic de milă, lui se datorau. Aşa încât vă puteți închipui că 
atunci când Scribonianus, pe care Caligula îl trimisese de 
curând să comande armatele romane din Dalmația, a auzit de 
alegerea mea ca Împărat, s-a simţit nu numai gelos şi scârbit, 
dar şi îngrijorat de propria-i siguranță. A început să se întrebe 
dacă, la expirarea mandatului său şi când va trebui să se 
înapoieze la Roma, aveam să fiu omul care să-i ierte insultele; 
iar în caz afirmativ, dacă iertarea aceea nu va fi cumva mai 


puțin uşor de îndurat decât însăşi mânia mea. Luase 
hotărârea să-mi poarte cuvenitul respect datorat unui 
comandant suprem, dar să şi facă tot ce-i sta în putință pentru 
a câştiga lealitatea personală a trupelor de sub comanda sa; 
când va veni timpul să fie rechemat, avea să-mi scrie ceea ce 
Gaetulicus, de pe malurile Rinului, îi scrisese pe vremuri 
Împăratului Tiberiu: „Te poţi bizui pe loialitatea mea atâta timp 
cât îmi mențin comanda”. 

Vinicianus era prieten personal cu Scribonianus şi-l ținea la 
curent prin scrisori cu tot ce se întâmpla la Roma. Când a fost 
executat Silanus, Vinicianus i-a scris: 


Îți dau veşti proaste, iubite Scribonianus. După ce Claudius 
a compromis demnitatea Romei cu prostia, ignoranța şi 
bufoneriile lui şi prin completa sa dependenţă de o ceată 
alcătuită din liberţi greci, un pungaş de risipitor evreu, 
tovarăşul său de beţie Vitellius şi de desfrânata şi ambiţioasa 
de puştancă, nevastă-sa Messalina, a săvârşit acum primul lui 
omor important. Bietul Appius Silanus a fost rechemat de la 
comanda pe care o deţinea în Spania, ţinut fără rost şi în 
suspensie la palat vreme de o lună ori două, apoi smuls din pat 
într-o bună dimineaţă şi executat la repezeală. Claudius a venit 
în Senat ieri şi a găsit de cuviință să ia lucrurile în glumă. Toţi 
oamenii cu mintea întreagă din Urbe sunt de acord că Silanus 
trebuie răzbunat şi socot că, dacă s-ar găsi un conducător 
potrivit, întregul popor l-ar primi cu brațele deschise. Claudius 
a dat toate cele peste cap şi mai că-ți vine să-l regreți pe 
Caligula. Din nefericire, are deocamdată garda de partea lui şi, 
fără trupe, nu putem face nimic. Asasinatul a fost încercat fără 
succes: e atât de laş, încât nu poți aduce nici măcar un ac în 
palat fără ca soldaţii care percheziționează să nu ţi-l confişte în 
vestibul. Ne gândim la tine ca să vii să ne scapi. Dacă ai merge 
asupra Romei cu legiunile a VII-a şi a XI-a şi cu orice alte trupe 
ai mai putea ridica de prin partea locului, toate necazurile 
noastre s-ar spulbera. Promite-le soldaţilor din gardă o 
gratificație la fel de mare ca şi cea dată de Claudius şi pe loc ei 
vor dezerta la tine. Toţi îl disprețuiesc ca pe un civil băgăcios, 
iar de la actul inițial de generozitate, care i-a fost impus, şi 


până acum nu le-a mai dat nimic altceva decât exact câte un 
galben de căciulă, ca să bea în sănătatea lui de ziua sa de 
naştere. De îndată ce debarci în Italia - peste greutăţile 
transportului poți trece uşor — vom veni la tine cu o armată de 
voluntari şi-ţi vom pune la dispoziție toţi banii de care vei avea 
nevoie. Nu şovăi: Acum e momentul, mai înainte ca lucrurile să 
se înrăutățească. Poţi ajunge la Roma mai înainte să poată 
trimite Claudius după întăriri la Rin; şi-n orice caz, nu cred să 
le obţină, dacă ar trimite după ele. Se vorbeşte că germanii 
plănuiesc să-şi ia revanşa, iar Galba nu e omul care să-şi lase 
postul de pe Rin când chații se vor pune în mişcare. Cât despre 
Gabinius, nu pleacă el dacă rămâne Galba: ei lucrează mereu 
la unison. Aşa încât răscoala ar promite să fie fără vărsare de 
sânge. Nu vreau să fac apel la tine cu avertismente privind 
propria-ți siguranță, deoarece ştiu că pui onoarea Romei 
deasupra interesului personal. Dar nu strică să ştii ce i-a spus 
Claudius vărului meu Vinicius acum câteva seri: 

— Nu uit vechile răfuieli. Când are să se întoarcă la Roma 
un anume guvernator din Balcani - ia aminte la ce-ţi spun - va 
plăti cu sânge festele pe care mi le-a jucat odinioară. 

Încă ceva. Nu-ţi face mustrări de conştiinţă pentru că laşi 
provincia neapărată. Nu-i nevoie ca legiunile să lipsească mult 
timp, şi de ce n-ai lua, la urma urmelor, cu tine un mare 
număr de ostatici spre a le tăia pofta provincialilor de a se 
răscula în absenţa ta? În definitiv, Dalmația nu e o provincie de 
graniță. Răspunde-mi de îndată dacă eşti cu noi şi gata să-ţi 
câştigi un nume la fel de slăvit ca al marelui tău străbun 
Camillus13, devenind al doilea salvator al Romei. 


Scribonianus s-a decis să-şi asume riscul. l-a scris lui 
Vinicianus că va avea nevoie de o sută cincizeci de corăbii în 
afara vaselor pe care le va putea rechiziționa el însuşi în 
porturile dalmațiene. Va mai avea, de asemenea, nevoie de un 
milion de galbeni în numerar pentru gratificații, ca să convingă 


13 Marcus Furius Camillus (mort în 365 î.Hr.), învingător a mai multor 
popoare italice, i-a învins pe gali; a fost socotit unul dintre cei mai mari 
generali romani. 


cele două legiuni de armată regulată - cu un efectiv de câte 
cinci mii de oameni fiecare — şi pe cei douăzeci de mii de recruți 
dalmaţieni, pe care-i va chema sub drapel, să-şi calce 
jurământul față de mine. Şi astfel Vinicianus cu părtaşii săi la 
conspirație — şase senatori şi şapte cavaleri, precum şi alți zece 
cavaleri şi şase senatori pe care-i degradasem din ordinele 
respective - au părăsit Roma fără să se bage de seamă, sub 
pretextul că se duc la moşiile lor. Prima ştire pe care am avut-o 
despre răscoală a fost o scrisoare a lui Scribonianus adresată 
mie în termenii cei mai insolenți: mă făcea impostor şi imbecil 
şi-mi poruncea să renunţ numaidecât la toate posturile 
deținute şi să mă retrag în viața civilă. Îmi spunea că-mi 
dovedisem jalnica incapacitate în îndeplinirea sarcinii ce-mi 
fusese încredințată de către Senat într-un moment de confuzie 
şi aberaţie şi că el, unul, Scribonianus, îşi renega acum 
jurământul şi se afla pe punctul de a se îmbarca spre Italia, cu 
o armată de treizeci de mii de oameni, pentru a restabili 
ordinea şi a da Romei un guvern serios. Dacă însă abdicam la 
primirea epistolei, avea să-mi fie cruțată viața şi aceeaşi 
amnistie pe care fusesem înțelepțeşte sfătuit s-o acord 
adversarilor mei la suirea-mi pe tron îmi va fi acordată mie şi 
alor mei. 

Primul lucru pe care l-am făcut citind acea scrisoare a fost 
să izbucnesc în hohote de râs. Numai cerurile ştiu cât de 
minunat lucru ar fi fost să mă retrag iar în viața particulară şi 
să trăiesc liniştit şi bine sub un guvern de ordine, în tovărăşia 
Messalinei, a cărților mele şi a copiilor mei! Desigur, fără doar 
şi poate, eram gata să demisionez, dacă Scribonianus se 
socotea în stare să guverneze mai bine decât mine. Şi să mă 
pot tolăni în jilțul meu - dacă pot spune astfel — şi să mă uit 
cum un altul se zbate sub teribila sarcină pe care nu voisem 
niciodată să mi-o asum şi care se dovedise a fi mai apăsătoare, 
mai grea şi mai ingrată decât pot afla eu cuvinte a o spune. 
Întocmai ca şi cum regele Agamemnon s-ar fi repezit, când 
Laocoon şi cei doi copii ai săi se luptau cu cei doi mari şerpi 
trimişi de un zeu mânios spre a-i nimici, şi ar fi strigat: 


— Hei! Lăsaţi-mi mie aceste splendide făpturi, să mă încaier 
eu cu ele. Voi nu sunteți vrednici să vă împotriviţi lor. Lăsați- 
le-n pace, vă spun, ori va fi vai şi amar de voi! 

Dar mă puteam oare încredere în cuvântul lui Scribonianus, 
că va acorda o amnistie şi ne va cruța viața, mie şi familiei 
mele? Şi avea oare să fie ocârmuirea lui atât de întemeiată pe 
ordine şi pe seriozitate, pe cât se aştepta el c-o să fie? Şi însăşi 
garda ce avea să spună în privința asta? Şi oare era 
Scribonianus atât de popular la Roma, pe cât părea el să 
creadă? Aveau, altfel spus, şerpii să se învoiască a-i lăsa în 
pace pe Laocoon şi pe copiii săi spre a se încolăci, în schimb, 
în jurul trupului acestui Agamemnon? 

Am convocat degrabă Senatul şi i-am vorbit astfel: 

— Domnilor şi cinstiți senatori, înainte de a vă citi această 
scrisoare, trebuie să vă spun că sunt cu totul şi cu totul 
dispus să mă declar de acord cu cererile pe care ea le 
formulează şi că aş întâmpina cu bucurie liniştea şi lipsa de 
griji pe care trimițătorul ei mi le făgăduieşte, ce-i drept, în 
cuvinte cam aspre. Singurul motiv care m-ar face să resping 
propunerile făcute de numitul Furius Camillus Scribonianus 
ar fi o puternică manifestare din partea luminăţiilor voastre, 
exprimând părerea că patria ar duce-o mai rău, iar nu mai 
bine, dacă aş proceda aşa cum mi se cere. Voi recunoaşte că 
până acum un an eram ruşinos de neştiutor în tot ceea ce 
priveşte arta de a guverna, procedura legală şi operațiile 
militare; şi cu toate că învăţ zilnic, educaţia mea e încă rămasă 
în urmă. Nu există oameni de vârsta şi starea mea de la care 
să nu pot învăța puzderie de amănunte de specialitate de care 
eu habar nu am. Dar asta-i vina proastei mele sănătăți 
dintotdeauna şi a proastei păreri pe care strălucita - şi acum, 
în parte, zeificata - mea familie a avut-o despre capacităţile 
mele mintale când eram copil; totul nu se datorează nicidecum 
vreunei sustrageri de la datoria ce o am față de patria noastră. 
Şi chiar pe când nici prin gând nu-mi trecea că aş putea fi 
vreodată chemat să dețin un post de răspundere, m-am 
perfecționat prin studiu particular cu, nădăjduiesc că veți 


recunoaşte, lăudabilă stăruință. Îmi permit să afirm însă că 
familia mea s-a înşelat: n-am fost niciodată un imbecil. Dispun 
în această privință de o mărturie verbală a zeului August, la 
scurtă vreme după ce l-a vizitat pe Postumus Agrippa pe insula 
sa, şi de una a nobilului Asinius Pollio, în cursul întrevederii 
avute cu el în biblioteca lui Apollo, trei zile înainte de moartea 
sa. Pollio, ce-i drept, m-a sfătuit să o fac pe prostul, ca şi 
primul Brutus, spre a mă apăra de anumite persoane care s-ar 
putea să dorească a mă înlătura, dacă aş fi arătat o prea mare 
inteligență. Soția mea Urgulanilla, pe care am repudiat-o 
pentru caracter ursuz, infidelitate şi acte de violență, n-a uitat 
să-şi exprime în testamentul ei — vi-l pot arăta, dacă doriți — 
convingerea că nu sunt un dobitoc. Ultimele cuvinte pe care mi 
le-a spus zeița Livia Augusta pe patul ei de moarte, ori poate că 
s-ar cuveni să zic „scurtă vreme înainte de apoteoza ei”, au 
fost: „Şi când te gândeşti că a fost un timp când te-am socotit 
prost!” Recunosc că sora mea Livilla, maică-mea Antonia 
Augusta, nepotul meu, răposatul Împărat Gaius, şi unchiul 
meu Tiberiu, predecesorul său, nu şi-au schimbat niciodată 
proasta lor părere despre mine; şi că ultimii doi menționați şi- 
au înregistrat această defavorabilă părere în misive oficiale 
adresate acestei înalte adunări. Unchiul meu Tiberiu a refuzat 
să-mi acorde un loc printre luminățţiile voastre, sub motivul că 
orice cuvântare v-aş adresa nu va putea constitui decât o grea 
punere la încercare a răbdării luminăţiilor voastre şi o sigură 
pierdere de timp. Nepotul meu Gaius Caligula mi-a acordat un 
loc, deoarece eram unchiul lui şi dorea să pară mărinimos. Dar 
a dat dispoziții să vorbesc cel din urmă în orice dezbatere şi a 
declarat într-un discurs pe care, dacă nu vi-l reamintiți, îl veți 
găsi păstrat la arhivă, că, dacă vreun membru al Senatului 
doreşte să-şi satisfacă o nevoie firească în timpul unei şedinţe 
este rugat a binevoi, în viitor, să aibă cuviința de a se ține şi de 
a nu distrage atenția celor de față, alergând afară în timpul 
unui important discurs - al său, spre pildă —, ci de a aştepta 
până ce consulul va da semnalul pentru îngăduirea unei lipse 
generale de atenție, invitându-l pe Tiberius Claudius Drussus 


Nero Germanicus (nume sub care eram cunoscut atunci) să-şi 
dea cu părerea asupra problemei discutate. Ei bine, i-ați urmat 
sfatul, ţin minte, fără a bănui că s-ar putea să fiu şi eu jignit 
ori socotind că, dacă fusesem aşa de des jignit în trecut, era 
timpul să mi se fi făcut pielea toval ca a şoimului fără de aripi 
al lui Tiberiu; ori poate, împărtăşind părerea nepotului meu, că 
sunt cu adevărat un idiot. Oricum, chibzuitele opinii contrarii 
ale celor doi zei, August şi Livia — pentru care însă trebuie să 
mă credeți pe cuvânt, căci nu sunt înregistrate nicăieri în scris 
— cântăresc, desigur, mai greu decât cele ale unui număr oricât 
de mare de muritori. Aş înclina să consider drept hulitor pe 
oricare dintre cei de față care le-ar contrazice. Nu pentru că 
hula este o infracțiune penală în zilele noastre - am depăşit 
faza aceasta —, dar este cel puţin o dovadă de proastă creştere 
ori poate că şi un lucru primejdios, dacă se întâmplă ca zeii să 
te audă. Apoi nu uitaţi că atât nepotul, cât şi unchiul meu nu 
au murit de moarte bună, că nu au fost jeliți, iar discursurile 
şi scrisorile lor nu mai sunt citate cu acelaşi respect de care se 
bucură discursurile şi scrisorile zeului August, şi că-n bună 
parte legiuirea lor şi-a pierdut valabilitatea. Au fost lei cât au 
trăit, domnilor şi cinstiți senatori, dar acum sunt morți şi, 
după cum spune proverbul evreiesc pe care-i plăcea zeului 
August să-l citeze — îl ştia de la regele Irod cel Mare al Iudeii, 
pentru a cărui minte avea tot atâta consideraţie, pe cât am şi 
eu pentru regele Irod Agrippa, nepotul său - Un câine viu face 
mai mult decât un leu mort. Eu nu-s un leu, o ştiţi prea bine. 
Dar consider că nu-s un câine de pază prea prost; şi a spune 
că am comis greşeli grosolane în administrarea treburilor 
publice ori că sunt un imbecil este, cred, a profera mai degrabă 
o insultă la adresa luminăţiilor voastre decât la a mea, 
deoarece ați stăruit să accept domnia, şi de atunci şi până azi 
m-aţi felicitat de multe ori pentru succesele mele şi m-ațţi 
răsplătit cu multe mari onoruri, inclusiv titlul de Părinte al 
Patriei. Dacă tatăl e un imbecil, nu e oare cert că şi copiii săi 
vor fi moştenit cusurul? 


Am dat apoi citire scrisorii lui Scribonianus şi am privit 
cercetător împrejur. Arătaseră cu toții extrem de stingheriți în 
timpul cuvântării mele, deşi niciunul nu îndrăznise să facă 
altceva decât să aplaude, să protesteze şi să-şi manifeste 
uimirea acolo unde se cuvenea. Voi, cititori ai mei, desigur că 
vă veți spune ceea ce îşi spuneau şi ei cu toţii: „Ce mai ciudată 
cuvântare în preajma unei răscoale! De ce o fi ținut oare 
Claudius cu tot dinadinsul să dezgroape o poveste ce putea fi 
presupusă ca dată de mult uitării - aşa-zisa lui imbecilitate? 
De ce a socotit necesar să ne aducă aminte că a fost o vreme 
când familia lui îl privea ca pe un debil mintal şi de ce a citat 
acele pasaje din scrisoarea lui Scribonianus care se referă 
tocmai la această meteahnă şi de ce s-a înjosit apărându-se de 
o astfel de învinuire?” Da, părea foarte curios, ca şi cum aş fi 
ştiut cu adevărat că sunt un imbecil şi că mă străduiam să mă 
conving pe mine însumi că nu-s. Dar ştiam eu ce fac. Dădeam, 
de fapt, dovadă de deşteptăciune. Mai întâi că vorbisem cum 
nu se poate mai sincer, şi neaşteptata francheţă despre sine 
nu este niciodată inacceptabilă. Le reaminteam senatorilor ce 
fel de om sunt - cinstit şi devotat; nu deştept, dar nici egoist — 
şi ce fel de oameni sunt ei — deştepţi, dar egoişti, şi nici cinstiți, 
nici devotați şi nici măcar curajoşi. Cassius Chaerea îi 
avertizase să nu dea tronul pe mâna unui idiot şi ei nu-i 
urmaseră sfatul de teama gărzii palatului — şi totuşi lucrurile, 
luate unul peste altul, ieşiseră deocamdată destul de bine. 
Prosperitatea revenea la Roma, dreptatea era împărțită la fel 
pentru toţi, poporul se arăta mulțumit, armatele noastre erau 
biruitoare în străinătate, iar eu nu o făceam din cale afară pe 
tiranul; şi-apoi, după cum le-am mai spus în cursul discuţiei 
care a urmat, călătorisem poate mai departe - târându-mi 
piciorul şchiop - decât ar fi călătorit oricine, mergând pe două 
picioare sănătoase; deoarece, deşi îmi dădeam prea bine seama 
de infirmitatea mea, nu-mi îngăduiam nici popasuri, nici 
încetinirea pasului. Pe de altă parte, doream să le arăt prin 
cuvântarea mea că erau cu totul liberi să mă concedieze dacă 
aşa le era voia; iar ruşinoasa mea franchețe despre lipsurile 


mele avea să-i determine să nu fie prea aspri ori răzbunători 
când voi fi din nou un oarecare cetățean. 

S-au ţinut câteva discursuri loiale, mai toate destul de 
rezervate spre a nu atrage răzbunarea lui Scribonianus dacă 
avea să mă silească să abdic. Doar Vinicius nu şi-a pus frâu la 
gură: 

— Domnilor şi cinstiți senatori, cred că pe mulţi dintre noi 
ar trebui să-i usture reproşul pe care, oricât de blând, ni l-a 
făcut Părintele Patriei. Mărturisesc că mă simt din tot sufletul 
ruşinat că l-am judecat greşit înaintea urcării sale pe tron şi că 
l-am socotit inapt pentru slujbele pe care apoi le-a îndeplinit 
atât de nobil. Îmi pare acum de necrezut cum au fost 
subevaluate de oricare dintre noi capacităţile sale mintale şi 
singura explicație pe care o pot găsi este că ne-a înşelat, mai 
întâi prin marea lui modestie şi apoi prin voita sa 
autodepreciere în cursul domniei răposatului Împărat. 
Cunoaşteţi proverbul: „Nimeni nu strigă peşte împuţit”. Acest 
proverb n-a avut trecere la Caligula, când orice om înțelept, 
având peşte în coşnița sa, nu-l putea striga spre vânzare decât 
ca împuţit, de teamă ca nu cumva să stârnească lăcomia ori 
gelozia lui Caligula. Valerius Asiaticus şi-a tăinuit averea. 
Tiberius Claudius şi-a tăinuit mintea; n-am avut nimic altceva 
de ascuns decât oroarea mea de tiranie, dar am tăinuit-o până 
ce a sosit momentul făptuirilor. Da, cu toţii am strigat: peşte 
împuțit! Caligula este mort acum şi sub Claudius sinceritatea 
şi-a redobândit drepturile. Voi fi sincer. Vărul meu Vinicianus 
a vorbit nu demult cu îndârjire împotriva lui Claudius față de 
mine şi a propus înlocuirea lui. I-am făcut aspre reproşuri, dar 
nu am adus lucrul la cunoştinţa Senatului, deoarece acum nu 
mai este în vigoare nicio lege a trădării şi, la urma urmei, mi-e 
văr. Libertatea cuvântului trebuie respectată, mai ales între 
rude. Vinicianus nu-i aici în seara aceasta. El a plecat din 
oraş. Tare mă tem că s-a dus să i se alăture lui Scribonianus. 
Observ că şase dintre apropiații săi prieteni sunt, de 
asemenea, absenți. Trebuie că s-au dus cu el. Dar ce sunt 
şapte oameni nemulțumiți, şapte față de cinci sute? O 


minoritate neglijabilă. Şi este nemulțumirea lor un sentiment 
sincer, ori expresia doar a unei ambiții personale? 

Condamn acțiunea vărului meu pentru trei pricini: prima, 
că e ingrat; a doua, că e neleal; a treia, că e nerod. 
Ingratitudinea sa: Părintele Patriei l-a iertat pe deplin pentru a- 
mi fi sprijinit candidatura la tron şi a tratat cu mare 
îngăduință obraznicele şi obstrucționistele sale discursuri în 
această adunare. Nelealitatea sa: s-a legat printr-un jurământ 
să dea ascultare lui Tiberius Claudius Caesar ca şef al 
statului. O călcare a jurământului acestuia ar putea fi iertată 
numai în puțin probabilul caz că Cezarul şi-ar călca el însuşi 
în mod flagrant jurământul de a cârmui cu dreptate şi luând 
aminte la binele general: Cezarul nu şi-a călcat jurământul. 
Nelealitatea față de Cezar este, aşadar, necredință față de înşişi 
zeii pe care Vinicianus a jurat şi înseamnă ostilitate față de 
stat, de un stat mai bucuros decât oricând să se ştie guvernat 
de Cezar. Nerozia sa: deşi pare cu putință ca Scribonianus să 
convingă câteva mii de oameni din trupele sale, cu ajutorul 
minciunilor şi al mitei, să invadeze Italia şi să câştige chiar 
câteva victorii militare, crede oare vreunul dintre membrii 
acestei cinstite adunări că e Scribonianus menit a ne fi 
Împărat? Crede oare cineva că bastionul nostru cel mai de 
seamă, garda imperială, va trece de partea lui? Garda nu-i 
proastă; garda ştie când o duce bine. Senatul şi poporul nu-s 
nici ei proşti; ştiu că sub Claudius se bucură de o libertate şi 
de o prosperitate care le-au fost neîncetat tăgăduite de 
predecesorii lui imediaţi. Scribonianus nu se poate impune 
Urbei decât făgăduind îndreptarea nedreptăților şi va trebui să 
caute mult şi bine ca să găsească nedreptăți de îndreptat. 
După cum văd şi eu situația, domnilor şi cinstiți senatori, 
această plănuită răscoală este pusă la cale de o gelozie 
personală. Ni se cere acum nu numai să înlocuim un Împărat 
care s-a dovedit în fel şi chip vrednic de admiraţia şi ascultarea 
noastră, cu unul despre ale cărui însuşiri ştim puţin şi ale 
cărui intenții le suspectăm, dar să ne şi expunem unui 
sângeros război civil. Să presupunem că Cezarul ar fi convins 


să abdice, putem fi oare noi siguri că armata va recunoaşte 
neapărat pe Scribonianus drept comandant al ei? Există mai 
mulți oameni de înaltă clasă, mult mai vrednici decât 
Scribonianus de a prelua puterea. Ce l-ar putea împiedica pe 
alt comandant al unui corp de armată având în urma lui patru 
legiuni de trupe regulate, față de cele două câte are 
Scribonianus, de a se proclama Împărat rival şi de a merge 
asupra Romei? Şi chiar de ar izbuti încercarea lui 
Scribonianus, eventualitate pe care eu o cred foarte puțin 
probabilă, ce-are să fie cu Vinicianus? Are să se mulțumească 
el a-şi pleca genunchiul trufaşului Scribonianus? Nu şi-a oferit 
cumva sprijinul numai în temeiul înțelegerii ca imperiul să fie 
împărțit între ei doi? lar dacă-i aşa, nu ne putem oare aştepta 
la un alt duel pe viață şi pe moarte, aidoma celui purtat 
altădată între Pompei şi zeul Iulius Caesar şi apoi din nou între 
Marc Antoniu şi zeul August? Nu, domnilor. Ne aflăm într-o 
situație unde lealitatea noastră, recunoştinţa noastră şi 
interesul nostru merg mână în mână. Trebuie să-i acordăm tot 
sprijinul nostru cel mai leal lui Tiberius Claudius Caesar, dacă 
dorim să ne alegem cu mulțumirile patriei, cu încuviințarea 
zeilor şi cu propriile noastre autofelicitări atunci când, niţel 
mai târziu, Vinicianus şi Scribonianus vor fi avut parte de acea 
moarte rezervată trădătorilor pe care ei o merită din plin. 

A vorbit apoi Rufrius: 

— Socot ca nefericită simpla menționare în această adunare 
a posibilităților unei lipse de loialitate din partea gărzii 
imperiale. În calitate de comandant al ei, resping ideea că 
măcar un singur soldat îşi va uita datoria față de Împărat. 
Trebuie să nu uitaţi, domnilor şi preacinstiți senatori, că cei ce 
mai întâi au făcut apel la Tiberius Claudius Caesar, acum 
Părinte al Patriei, ca să preia comanda supremă a forțelor 
armate, au fost ofițerii şi ostaşii gărzii şi că această înaltă 
adunare, Senatul, nu s-a învoit câtva timp să le confirme 
alegerea. Nu-i şade de aceea bine niciunui senator să 
presupună o lipsă de loialitate a gărzii. Da, garda, aşa cum a 
fost prima care l-a aclamat pe Tiberius Claudius Caesar 


Împărat, aşa va fi şi ultima care să-i trădeze cauza. Iar dacă va 
sosi cumva la tabăra gărzii ştirea că Senatul a hotărât să 
încredințeze comandamentul suprem oricărei alte persoane, 
atunci vă sfătuiesc, prea cinstiți senatori, ca în acest caz să vă 
puneţi neîntârziat de acord asupra hotărârii de a întări acest 
edificiu pe cât veţi fi mai bine în stare, cu baricade formate din 
bănci şi grămezi de pietre de pavaj, ori să vă amânați sine die 
şedinţele şi să vă risipiţi în toate direcţiile. 

Aşa că am obținut un vot de încredere unanim, iar Senatul 
m-a autorizat să-i scriu lui Scribonianus aducându-i la 
cunoştinţă că este suspendat din comandamentul său şi că 
urmează să se prezinte de îndată la Roma spre a da explicații. 
Scribonianus nu a primit însă niciodată scrisoarea mea. 
Murise în răstimp. 

O să vă povestesc ce s-a întâmplat. După ce reuşise, cel 
puţin aşa cum credea el, să devină foarte popular în rândurile 
trupelor sale, slăbind disciplina, oferind din plin distracții 
gratuite şi mărind pe socoteala lui tainul de vin, el convocase 
laolaltă legiunile a VII-a şi a XI-a în amfiteatrul local şi le 
spusese că viața sa e în primejdie. Le-a citit scrisoarea lui 
Vinicianus, ori cea mai mare parte a acelei scrisori, şi i-a 
întrebat dacă vor să-l sprijine în încercarea de a elibera Roma 
de o tiranie ce părea a deveni fără zăbavă tot atât de 
capricioasă şi de crudă ca şi aceea a lui Caligula. 

— „Republica trebuie restaurată, a răcnit el. Numai sub 
republică s-au putut oamenii bucura vreodată de libertate.” A 
semănat cu sacul, cum zice proverbul, şi o parte din seminţe 
au părut să încolțească pe loc. Soldaţii de rând au adulmecat 
bani în tonul cu care le vorbise: iubeau banii şi li s-a părut cu 
totul nedrept ca un comandant atât de generos să fie jertfit 
furiei sau geloziei mele. L-au ovaționat zgomotos şi l-au 
ovaționat şi pe Vinicianus, care fusese cândva comandantul 
legiunii a XI-a; au jurat să-i urmeze pe amândoi, de va fi 
nevoie, până la capătul pământului. Scribonianus le-a făgăduit 
câte zece galbeni de om, plătibili pe loc, plus încă patruzeci la 
sosirea în Italia şi alți o sută de galbeni de fiecare în ziua în 


care vor mărşălui victorioşi pe străzile Romei. Le-a achitat cei 
zece galbeni şi i-a trimis înapoi în tabără, poruncindu-le să se 
pregătească pentru apropiata campanie. Ordinul de plecare le 
va fi dat de îndată ce vor sosi corăbiile din Italia şi recruții 
băştinaşi se vor afla sub arme. Dar Scribonianus săvârşise o 
gravă eroare subevaluând loialitatea şi inteligența ostaşilor săi. 
E drept că ei puteau fi uşor aduşi într-o stare de vremelnică 
indignare de dragul lui şi că nu erau deasupra acceptării unor 
daruri sunătoare atât timp cât se aflau în acea stare 
sufletească; dar o călcare flagrantă a jurământului lor de 
credință era cu totul altceva. Asta nu se cumpăra cu una cu 
două. Aveau să-l urmeze la capătul pământului, dar nu la 
Roma, buricul pământului. Era nevoie de mai mult decât de 
zece galbeni de cap de om pentru a-i convinge să se îmbarce 
pentru Italia, cu făgăduinţa de a mai primi patruzeci acolo, la 
debarcare. Să-şi părăsească provincia şi să invadeze Italia 
însemna să se răscoale, iar pedeapsa în caz de răscoală 
neizbutită era moartea - moartea pe câmpul de luptă ori 
moartea prin sabia călăului, poate chiar moartea prin biciuire 
ori răstignire, dacă Împăratul va voi să-i pedepsească în mod 
exemplar. 

A fost convocată o întrunire a ofițerilor spre a se decide dacă 
să-l urmeze pe Scribonianus ori ba. I s-a manifestat oarecare 
simpatie, dar prea puțin dorința de a se recurge la răscoală. În 
orice caz, nimeni nu voia ca republica să fie restaurată. 
Scribonianus le spusese că se bizuie pe sprijinul lor şi le 
dăduse de înțeles că-i va preda legitimei mânii a soldaților de 
rând dacă vor refuza să i se alăture pentru o atât de glorioasă 
cauză ca restaurarea străvechilor libertăți romane. Ofițerii au 
hotărât să încerce a câştiga timp. l-au trimis o solie aducându- 
i la cunoştinţă că încă nu se puseseră de acord între ei, dar că 
îi vor da de ştire la ce concluzie comună au ajuns - dacă va 
binevoi să le ierte şovăielile de conştiinţă - în ziua în care 
expediția va întinde pânzele. Scribonianus le-a răspuns să 
procedeze cum doresc - avea din plin oameni capabili pe care 
să-i pună în locul lor —, dar îi avertiza că, dacă refuză să i se 


alăture, trebuie să se pregătească să moară pentru 
îndărătnicia lor. Dar lucru mai important decât această 
întrunire a ofițerilor s-a ţinut, de asemenea, o adunare secretă 
a stegarilor, sutaşilor şi caporalilor, toți bărbaţi cu o vechime 
de câte doisprezece ani în serviciul militar şi mai toți căsătoriți 
cu femei dalmate, deoarece întreaga perioadă de sub drapel a 
vieții lor şi-o petrecuseră acolo: o legiune romană nu era 
aproape nicicând mutată dintr-o provincie în alta. A VII-a şi a 
XI-a considerau de fapt Dalmația ca pe propriul lor cămin 
statornic şi nu aveau alte interese şi alte preocupări decât să-şi 
croiască un trai cât mai bun şi mai îmbelşugat acolo şi să-şi 
apere avuțiile câştigate. 

Purtătorul acvilei legiunii a VII-a a luat cuvântul: 

— Mă oameni buni, voi n-aveţi doar de gând să-l urmați pe 
general în Italia, aşa-i? Mie, una ca asta mi se pare curată 
nebunie, fără a mai ține seama şi de onoarea militară. I-am 
jurat credinţă lui Tiberius Claudius Caesar, nu? S-a arătat om 
de treabă, nu? O fi având el o râcă împotriva lui moş 
Scribonianus al nostru. Dar cine ştie de partea cui e 
dreptatea? Moş Scribonianus al nostru ştie şi el să-şi caute 
pricina cu lumânarea, doar o ştim prea bine. De ce nu i-am 
lăsa pe amândoi să-şi lămurească harțele ei între ei? Sunt gata 
să mă bat cu germani, mauri, parți, iudei, britoni, arabi, 
chinezi, trimiteți-mă oriunde, asta-i treaba mea de soldat. Dar 
n-am de gând să mă duc să lupt în Italia împotriva diviziei de 
gardă. Împăratul, după câte aud, se are foarte bine cu ea, şi- 
apoi părerea mea este că ar fi tare caraghios să ne batem noi 
între noi. Generalul nici n-ar fi trebuit să ne-o ceară. Eu, unul, 
n-am cheltuit banii aceia pe care mi i-ai dat şi nici n-am de 
gând s-o fac. Eu votez pentru anularea întregii tărăşenii. 

S-au declarat cu toții de acord. Dar soldații mai tineri şi 
cazurile mai speciale - oştenii bătrâni, răi din firea lor - erau 
atât de înfierbântați la ideea banilor gata să le cadă pleaşcă şi 
a speranţei de a jefui în voie, încât problema care i se punea 
adunării era cum să renunţe la răscoală fără să-şi aprindă paie 
în cap cu recalcitranţii. Careva avu o idee bună. O răzvrătire în 


rândurile aceloraşi legiuni fusese brusc potolită — cu treizeci de 
ani în urmă - de un semn prevestitor din cer — o eclipsă, 
urmată de o ploaie torențială; de ce nu s-ar găsi oare şi acum 
un alt semn prevestitor care să taie avântul răscoalei? Aşa că 
s-au pus de acord asupra unuia cu totul potrivit. 

După alte cinci zile a venit ordinul lui Scribonianus ca 
legiunile să coboare în port, pe deplin înarmate, dotate cu rații 
alimentare şi echipate, pregătite pentru a se îmbarca fără 
zăbavă cu destinaţia Italia. Purtătorii de acvile ai legiunilor a 
VII-a şi a XI-a au raportat simultan superiorilor lor că nu 
fuseseră în stare în dimineaţa aceea să împodobească acvilele, 
după obicei, cu ghirlande de lauri. Ghirlandele căzuseră de 
îndată ce le legaseră şi se ofiliseră pe loc! Atunci stegarii au 
apărut şi ei în goană mare şi cu prefăcută consternare spre a 
raporta o altă minune: stindardele refuzau să se lase scoase 
din pământul în care fuseseră înfipte! Ofițerilor le-a făcut o 
deosebită plăcere să audă de aceste teribile semne 
prevestitoare şi de îndată i le-au raportat lui Scribonianus. Pe 
Scribonianus l-a cuprins furia şi s-a năpustit în tabăra legiunii 
a XI-a. 

— Ziceţi că stindardele refuză să se mişte, mincinoşilor? 
Pentru că nu sunteți decât nişte laşi fără pereche şi tremurațţi 
de frică mai dihai ca iepurii. Uite! Cine zice că stindardul 
acesta nu poate fi mişcat din loc? 

S-a dus la cel mai apropiat drapel şi a început să-l salte. A 
săltat, şi a tras, şi a smucit, până ce i s-au umflat vinele de pe 
frunte ca nişte frânghii: dar nu l-a putut nici măcar clinti. 
Adevărul este că fusese înfipt în ciment în seara adunării, asta 
într-ascuns, ca şi toate celelalte drapele, trebuşoară după a 
cărei săvârşire subofițerii îngrămădiseră deasupra cimentului 
pământ. Cimentul se întărise ca stânca. 

Scribonianus şi-a dat seama că totu-i pierdut. Amenință 
cerul cu pumnul şi, repezindu-se în port, sări pe bordul navei 
sale personale, poruncind echipajului să ridice imediat ancora 
şi să iasă în larg. Se ducea în Italia cu gândul, presupun, de a- 
l preveni pe Vinicianus de eşecul încercării. Echipajul însă l-a 


debarcat în insula Lissa, în apropiere de Corfu, bănuind că 
planul îi dase greş şi nevoind să mai aibă în continuare de-a 
face cu dânsul. Doar un singur libert a mai rămas cu el şi a 
fost de față când s-a sinucis. Vinicianus s-a omorât şi el când 
a primit ştirea, după o zi ori două; tot astfel au făcut cei mai 
mulți dintre conspiratori. Răscoala se terminase. 

Nu voi susține că n-am petrecut zece zile de îngrijorare, 
între discursul pe care l-am adresat Senatului şi aflarea 
fericitei veşti a neizbânzii lui Scribonianus. Devenisem foarte 
iritabil şi, de n-ar fi fost străduinţele lui Xenofon, e probabil că 
mi-ar fi revenit sub forma lor cea mai gravă vechile-mi 
tulburări nervoase. Da, medicul mi-a dat tot felul de leacuri 
de-ale lui şi a luat aminte să fiu mereu bine masat, 
încurajându-mă în felul său reținut să nu-mi fac griji asupra 
viitorului; şi aşa m-a purtat, fără să mi se întâmple nimic prea 
rău, până la însănătoşirea deplină. Un vers de-ale lui Homer 
îmi rămăsese în minte şi-l repetam tuturor celor pe care-i 
întâlneam: 


Pe cine te ațăță la luptă, loveşte-l de istov. 


Ba l-am şi dat lui Rufrius, odată, ca parolă. Messalina mă 
tachina cu el, dar aveam un răspuns gata pregătit: 

— l-a rămas în minte şi lui Homer. L-a folosit de multe ori. 
Odată în Iliada şi de două sau trei ori în Odiseea. 

Devotamentul Messalinei mi-a fost de mare mângâiere, ca şi 
strigătele de lealitate ale cetățenilor şi soldaților ori de câte ori 
apăream în public; de asemenea, încrederea pe care Senatul 
părea să mi-o acorde. 

Am răsplătit legiunile a VII-a şi a XI-a, cerând Senatului să 
le schimbe numele în acela de „Leale legiuni claudiene”, iar la 
stăruințele Messalinei (Vitellius fiind de data aceasta de acord 
cu ea, că nu era cazul să se dea o amnistie) am executat pe 
principalii rebeli supraviețuitori. Nu i-am executat însă fără 
forme, ca pe Silanus, ci i-am judecat pe toți la rând, conform 
legii. Procedura pe care am adoptat-o consta în citirea actului 


de acuzare de către mine, care stam pe un scaun curuli4, 
avându-i pe cei doi consuli de o parte şi de alta. Treceam după 
aceea în obişnuitu-mi jilț, iar consulilor li se aduceau propriile 
lor scaune curule şi prezidau procesul în calitate de judecători. 
S-a întâmplat să fiu foarte răcit, drept care glasu-mi, şi aşa 
destul de slab, se prefăcea în şoptire; dar Narcissus, Polybius 
şi ofițerii superiori din gardă erau alături de mine, aşa încât, 
dacă doream să chem la interogatoriu un deţinut ori un 
martor, puteam să înmânez unuia dintre ei o listă de întrebări 
ce urmau a fi puse în numele meu; mai aveam şi soluţia de a 
şopti. Narcissus s-a dovedit cel mai bun purtător de cuvânt, 
aşa încât îl foloseam mai des decât pe ceilalți; de aici a rezultat 
o neînțelegere. A fost mai târziu socotit de vrăjmaşii mei drept 
cel care a condus acuzarea din proprie inițiativă - un simplu 
libert care să acuze nişte nobili romani, ce scandal! Narcissus, 
fără îndoială, avea un fel al său de a se purta foarte sigur de 
sine şi foarte categoric şi trebuie să admit că am râs şi eu pe 
seama lui — ca toţi cei de față - când credinciosul libert al lui 
Scribonianus, pe care-l interoga, s-a dovedit a fi de talia lui. 


Narcissus: Eşti libertul lui Furius Camillus Scribonianus? Ai 
fost de față la moartea lui? 

Libertul: Am fost. 

Narcissus: Te bucurai de încrederea lui şi deci aveai 
cunoştinţă de răscoala pe care o pregătea. Ştiai cine-i sunt 
complicii? 

Libertul: Vrei să insinuezi că nu eram vrednic de încrederea 
lui? Că dacă ar fi avut complici — cum îi numeşti — în aşa-zisa 
lui răscoală, i-aş fi trădat? 

Narcissus: Nu insinuez nimic. Îţi pun o simplă întrebare 
privind un fapt concret. 


14 Taburet pliant pe care şedeau înalții demnitari romani în exercițiul 
funcţiunii. 


Libertul: Atunci îți dau şi eu un răspuns simplu. Nu-mi 
amintesc. 

Narcissus: Nu-ţi aminteşti? 

Libertul: Ultimele sale cuvinte au fost: „Orice ţi-am spus în 
privința aceasta, uită. Lasă-mi tainele să moară odată cu 
mine”. 

Narcissus: A, dacă-i aşa, atunci pot presupune că într- 
adevăr te bucurai de încrederea lui. 

Libertul: Poţi presupune orice vrei. Nu mă interesează. 
Stăpânul meu mi-a poruncit cu limbă de moarte să uit. L-am 
ascultat întru totul. 

Narcissus (păşind furios în mijlocul pretoriului, astfel încât mă 
împiedica de fapt să-l mai văd pe martor): Un libert cât se poate 
de cinstit, pe Hercules! Şi ia spune-mi, omule, ce-ai fi făcut 
dacă Scribonianus s-ar fi făcut pre sine Împărat? 

Libertul (brusc înflăcărat): Aş fi stat în spatele lui, omule, şi 
mi-aş fi ținut fleanca! 


Cincisprezece rebeli nobili ori foşti nobili au fost executați, 
dar unul dintre ei era senator, un anume luncus, un dregător 
de rangul întâi, şi l-am silit să demisioneze înainte de a-l 
condamna. Ceilalți senatori se sinuciseseră înainte de a fi 
arestați. Contrar obiceiului consacrat, nu am confiscat 
proprietățile rebelilor executați, ci le-am îngăduit 
moştenitorilor să moştenească întocmai ca şi cum vinovații ar 
fi avut bunul-simţ de a se omori. Ba în trei ori patru cazuri, 
unde proprietăţile s-au arătat a fi în mare măsură împovărate 
de datorii — acesta fiind probabil motivul participării la răscoală 
a deţinătorilor lor - am făcut moştenitorilor daruri băneşti. S-a 
spus că Narcissus a luat mită ca să distrugă probele existente 
împotriva anumitor rebeli: asta-i născocire curată. Am condus 
eu însumi cercetările preliminare, cu ajutorul lui Polybius, şi 
am pus să fie consemnate depoziţiile. Narcissus n-a avut 
prilejul de a putea distruge vreo probă. Messalina însă avea 
acces la documente şi se poate să le fi făcut pierdute pe unele; 
nu pot spune dacă aşa a făcut ori ba. Dar nici Polybius şi nici 


Narcissus nu le-au mânuit decât în prezența mea. S-a mai 
spus, de asemenea, că liberţi şi cetățeni au fost supuşi torturii, 
încercându-se să li se extorcheze mărturii. Şi acesta e un 
neadevăr. Câţiva sclavi au fost traşi pe roată, dar nu spre a-i 
sili să depună mărturie împotriva stăpânilor lor, ci numai 
pentru a-i face să depună mărturie împotriva anumitor liberți 
pe care-i bănuiam de sperjur. Izvorul zvonului că am torturat 
liberți şi cetățeni trebuie, probabil, căutat în cazul câtorva 
dintre sclavii lui Vinicianus, pe care el i-a manumis când şi-a 
dat seama că răscoala eşuase spre a-i împiedica să depună 
mărturie sub tortură împotriva sa; în actul de manumitere le-a 
antedatat eliberarea cu douăsprezece luni. Procedeul acesta 
era ilegal, iar oamenii erau încă în orice caz pasibili de a fi 
interogați sub tortură, conform unei legi votate în vremea lui 
Tiberiu spre a se împiedica astfel de eschivări. Unul dintre aşa- 
zişii cetățeni a fost supus torturii când s-a aflat că nu avea 
calitatea de a fi considerat ca atare. luncus, ce-i drept, a 
pretins la proces că fusese sălbatic maltratat în închisoare. A 
apărut încotoşmănat în bandaje şi cu tăieturi adânci pe față, 
dar Rufrius a depus mărturie că afirmaţia e o minciună 
sfruntată; rănile erau datorate faptului că se împotrivise 
arestării — sărind în pielea goală de pe ferestrele unei camere 
de dormit, la Brindisi, şi încercând să o ia la fugă printr-un 
gard de mărăciniş. Doi căpitani din gardă i-au întărit spusele. 

Oricum, luncus nu s-a lăsat până ce nu s-a răzbunat pe 
Rufrius. 

— Dacă trebuie să mor, Rufrius, a spus, atunci ai să-mi 
împărtăşeşti soarta. Şi întorcându-se către mine: Cezar, 
comandantul acesta al gărzii în care ai atâta încredere te 
urăşte şi te dispreţuieşte la fel ca şi mine. Paetus şi cu mine 
am stat de vorbă cu el, în numele lui Vinicianus pentru a-l 
întreba dacă la sosirea trupelor din Dalmația va trece cu garda 
de partea noastră. S-a învoit să facă aşa, dar punând condiții 
ca el, Scribonianus şi Vinicianus să împartă imperiul între ei. 
Tăgăduieşte, Rufrius, dacă îndrăzneşti. 


L-am arestat pe Rufrius pe loc. La început a încercat să ia 
lucrurile în glumă, dar Paetus, unul dintre cavalerii răsculați, 
care-şi aştepta rândul să fie judecat, a sprijinit depoziţia lui 
Iuncus, şi-n cele din urmă Rufrius a izbucnit în lacrimi şi mi-a 
implorat clemența. I-am acordat clemența de a-şi fi propriu-i 
gâde. 

Au fost executate şi câteva femei. N-am înțeles de ce sexul 
ar scuti o femeie de pedeapsă dacă s-a făcut vinovată de 
instigare la revoltă, şi cu atât mai mult o femeie care nu se 
căsătorise cu un bărbat potrivit dispoziţiilor stricte ale legii15, 
ci îşi păstrase independența şi proprietăţile şi, ca atare, nu 
putea invoca constrângerea. Au fost aduse la eşafod în lanțuri, 
întocmai ca şi soții lor, şi-n general au dovedit mult mai mult 
curaj în fața morţii. Una dintre ele, Arria, soția lui Paetus, dar 
bună prietenă cu Messalina, căsătorită conform dispozițiilor 
stricte ale legii, şi-ar fi putut, desigur, obține grațierea dacă ar 
fi cutezat să o ceară. Dar nu, a preferat să moară odată cu 
Paetus. Lui Paetus, drept răsplată pentru mărturia depusă în 
cazul lui Rufrius, i s-a îngăduit să se sinucidă mai înainte de a 
i se fi adus vreo acuzaţie oficială. Era laş însă şi n-a fost în 
stare să-şi ia inima în dinți şi să se arunce în tăişul propriei 
săbii. Arria i-a smuls-o din mână şi şi-a împlântat-o sub 
coaste. „Uite, Paetus, i-a spus ea înainte de a muri, nu doare.” 

Persoana de cel mai înalt rang executată pentru complicitate 
în acea răscoală a fost nepoata mea lulia (Helena cea 
mâncăcioasă). Mi-a părut bine că am un motiv temeinic să mă 
descotorosesc de ea. Era aceea care-l trădase pe bietul meu 
nepot Nero, predându-l lui Seianus, şi făcuse ca el să fie exilat 
în insula unde a şi murit. Mai târziu, Tiberiu şi-a dovedit 
disprețul ce-l avea față de ea, dând-o după Blandus, un 
oarecare cavaler de neam prost. Helena era geloasă pe 


15 Căsătoria zisă cu manus şi confarreatio, celebrată conform unui vechi 
ritual totodată civil şi religios, era rezervată patricienilor şi punea femeia 
cu totul sub stăpânirea soţului. 


frumusețea Messalinei, precum şi pe puterea sa; îşi pierduse 
propria-i nespusă frumusețe din pricina pătimaşei sale lăcomii 
şi a lenei şi se îngrăşase peste măsură; oricum, Vinicianus era 
unul dintre acei bărbați mici de stat şi cu mutră de şobolan 
pentru care grăsanele au tot atâta vino-ncoace pe cât au 
dovlecii pentru şobolani; iar dacă ar fi ajuns Împărat, precum 
avea de gând, ştiind că-i poate juca pe degete şi pe Rufrius, şi 
pe Scribonianus laolaltă, Helena cea mâncăcioasă i-ar fi fost 
Împărăteasă. Vinicius e cel care a denunțat-o Messalinei, drept 
dovadă a lealităţii sale față de noi. 


Capitolul XV 


Eram, aşadar, mai departe Împărat şi speranţele mele de 
rapidă reîntoarcere la viața particulară se năruiseră. Am 
început să-mi spun că August fusese sincer în discursurile pe 
care le ținea din când în când, în legătură cu grabnica 
restaurare a republicii, şi că nici unchiul meu Tiberiu nu 
fusese atât de fățarnic pe cât bănuiam eu când vorbea despre 
abdicare. Da, îi venea uşor unui cetățean particular să fie 
republican neclintit şi să mormăie: 

— Ehei, ce-ar fi mai simplu decât să alegi un moment de 
linişte generală, să abdici şi să predai puterea în mâinile 
Senatului? 

Greutatea putea fi înțeleasă numai dacă respectivul 
cetățean particular ar fi devenit el însuşi Împărat. Ea stătea în 
cuvintele „moment de linişte”: nu există momente de linişte. 
Există mereu factori de perturbare. Adevărul este că se 
întâmplă să spui destul de sincer: „Poate după şase luni, poate 
după un an”. Dar cele şase luni trec, şi anul trece şi el; şi chiar 
dacă anumiţi factori perturbatori ai situației au fost înlăturați, 
alții noi au avut, desigur, grijă să le ia locul. Eram hotărât să 
predau puterea de îndată ce confuzia lăsată în urma lor de 
Tiberius şi Caligula avea să fie limpezită şi îmboldisem Senatul 
să-şi recapete respectul de sine — nimeni nu poate trăi fără a se 
respecta pe sine - tratându-l ca pe un corp legislativ 
independent. Şi totuşi, nu puteam respecta ordinul senatorial 
mai mult decât merita să fie respectat. Am introdus într-însul 
pe cei mai buni oameni de care dispuneam, dar tradiția de 
supunere față de bunul plac imperial era greu de înfrânt. Îmi 
suspectau bonomia şi-şi şopteau necuviincios unul altuia - în 
dosul palmelor duse la gură - dacă-i tratam cu nesilită 
cordialitate; iar dacă-mi ieşeam dintr-odată din fire, după cum 


se şi întâmpla uneori, deveneau brusc tăcuţi şi tremurau ca 
nişte şcolari care au depăşit îngăduința unui profesor pornit să 
ierte uşor. Nu, încă nu puteam renunța. Mi-era teribil de 
ruşine de mine, în teorie, pentru că fusesem constrâns să 
condamn la moarte pe conducătorii unei răscoale 
antimonarhice avortate; dar ce altceva aş fi putut face în 
practică? 

Am cugetat îndelung asupra acestei probleme. Oare nu 
Platon a spus că singura scuză temeinică pe care o poate 
prezenta cineva pentru faptul că guvernează este că evită astfel 
de a fi condus de oameni inferiori lui din punct de vedere al 
capacității? E ceva în raționamentul acesta. Mie însă mi-era, 
dimpotrivă, teamă că, dacă abdicam, în locul meu avea să vină 
cineva superior mie din punctul de vedere al capacității (dar nu 
şi, îndrăznesc a o spune, din cel al sârguinței) — spre pildă 
Galba ori Gabinius, de pe Rin, aşa încât monarhia să devină 
mai puternică decât oricând, iar republica să nu mai fie 
niciodată restabilită. În orice caz, clipa de linişte nu venise. 


Trebuia să mă apuc iar de lucru. 
A.D. 43 


Răscoala şi consecințele ei întrerupseseră treburile publice 
şi mă dăduseră înapoi cu câteva luni din programul meu de 
lucru. Ca să câştig timp, am mai desființat alte câteva 
sărbători legale inutile. Odată cu venirea anului nou, am 
preluat al treilea consulat, având drept coleg pe Vitellius, însă 
am demisionat după două luni în favoarea lui Asiaticus. 

Acesta a fost unul dintre cei mai importanți ani din viața 
mea - anul expediției în Britannia. Dar înainte de a mă ocupa 
de evenimentul pe care vreau să-l povestesc, trebuie să scriu 
despre câteva chestiuni domestice. Venise timpul pentru fiica 
mea Antonia să se mărite cu junele Pompei, un tânăr capabil 
şi, după cât se părea, bine dispus față de mine. N-am permis 
totuşi ca din nuntă să se facă prilej de mari sărbători populare 
- am celebrat-o în linişte acasă. Nu doream să se creadă că-mi 
socotesc ginerele ca pe un membru al familiei imperiale. De 
fapt, nici nu-mi plăcea să-mi privesc familia ca pe Familia 


Imperială; nu eram o dinastie orientală, eram nişte Tulio- 
Claudieni, nici mai buni, nici mai răi decât Corneliii, Camiliii, 
Serviii, luniii sau oricare altă gintă de vază. Şi nu doream nici 
ca micului meu fiu să-i fie date alte onoruri decât cele 
recunoscute celorlalți copii de obârşie înaltă. Senatul a cerut 
voie să-i serbeze ziua de naştere cu jocuri organizate pe 
cheltuiala statului, dar m-am opus. Oricum însă, dregătorii de 
rangul întâi au sărbătorit din proprie inițiativă prima lui 
aniversare cu un spectacol splendid şi un banchet pentru care 
au plătit ei înşişi: iar acest obicei a fost respectat de succesorii 
lor. Ar fi fost nepoliticos să nu le mulțumesc pentru atenția lor 
față de mine; cât despre jocuri, ele i-au făcut mare plăcere 
Messalinei. Tot ce am admis pentru tânărul Pompei a fost să-i 
permit să se prezinte pentru prima lui dregătorie cu cinci ani 
înainte de vârsta legală şi să-l fac edil urban în timpul 
serbărilor latine. Pompei cobora din Pompei cel Mare, prin 
bunica lui maternă, moştenitoarea familiei; prin ea intrase în 
stăpânirea măştilor mortuare şi a statuilor gintei şi se aflase în 
situația de a-i putea adopta numele. Eram mândru de a fi în 
stare să unesc numele lui Caesar cu acela al lui Pompei, după 
atâtea generații. Bunica mea Octavia îi fusese propusă drept 
nevastă lui Pompei cel Mare de către luliu Cezar, acum 
aproape o sută de ani, însă el o refuzase şi se certase cu Iuliu. 
Mai apoi s-a căsătorit cu Marc Antoniu şi a devenit străbunica 
fiicei mele Antonia, pe care acum o măritam după un strănepot 
al lui Pompei. 

Finanţele publice erau încă într-o stare dificilă, în pofida 
economiilor. Recoltele continuau să fie slabe în toată lumea şi 
mă vedeam silit să consacru mari sume de bani cumpărării de 
grâu la preț ridicat, iar asta de prin locuri îndepărtate. Printre 
alte măsuri de reducere a cheltuielilor, am cerut restituirea 
veniturilor publice pe care Caligula le acordase unora dintre 
favoriţii săi - mânători de care, actori şi aşa mai departe — 
drept pensii permanente. Nu avusesem cunoştinţă că acestea 
mai erau încă plătite, deoarece Callistus nu-mi pomenise 


niciodată de ele. Era probabil mituit de pensionari ca să le 
treacă sub tăcere. 

Am luat o hotărâre importantă. Din vremea domniei lui 
August, sarcina vistieriei publice fusese luată din mâinile 
slujbaşilor obişnuiţi ai vistieriei — care erau socotiți dregătorii 
cei mai de jos - şi încredințată dregătorilor de rangul întâi. În 
practică însă, aceşti dregători de rangul întâi, deşi acționau ca 
plătitori generali şi încasatori de venituri, nu prea făceau 
altceva decât să primească ori să achite sumele indicate lor de 
către Împărat, ai cărui liberți ţineau întreaga contabilitate a 
vistieriei. Am luat decizia de a lăsa din nou grija vistieriei în 
seama slujbaşilor financiari inițiali, care acum aveau alte 
funcții — guvernarea Lombardiei, încasarea taxelor portuare la 
Ostia şi aşa mai departe — şi de a le da posibilitatea să 
înțeleagă astfel cu temeinicie maşinăria finanțelor publice; aşa 
încât, la data trecerii de la guvernământul monarhic la cel 
republican, să nu se producă nicio încurcătură. În prezent, 
socotelile vistieriei, care nu erau niciodată supuse unei revizii 
contabile alta decât a mea, se aflau în întregime ținute de 
Callistus şi de funcționarii lui. Dar nu voiam ca vreunul dintre 
slujbaşii aceştia să-şi poată folosi situația pentru a jefui 
vistieria - era, din nefericire, mai uşor să ai încredere în liberti 
decât în oameni de rang înalt. Aşa încât i-am declarat eligibili 
pentru post numai pe cei care se vor obliga să organizeze jocuri 
publice pe propria lor cheltuială în cursul perioadei de 
funcționare: e mai puțin probabil, am susținut, ca oamenii 
bogați să fure statul decât cei săraci. Tinerii pe care i-am ales 
erau obligați ca timp de un an întreg, înainte de numirea lor, 
să fie în fiece zi prezenți la palatul nou şi să studieze tehnica 
financiară. Fiecăruia, odată cu numirea sa, i se încredința un 
sector al vistieriei sub conducerea mea - încă, desigur, 
reprezentat de Callistus - cu un libert, funcționarul-şef al 
sectorului, ca secretar şi consilier. Schema a dat rezultate 
bune. Liberţii şi dregătorii se controlau unii pe alții. l-am dat 
instrucțiuni lui Callistus să înceteze comunicările în cifru 
dintre sectoare şi ele să fie înlocuite cu scrisul normal în limba 


latină sau greacă corectă: noii dregători trebuiau să poată 
înţelege ce se petrece în jurul lor. Însuflețit de aceeaşi dorință, 
am făcut tot ce am putut pentru a inculca tuturor dregătorilor 
şi guvernatorilor un înalt simțământ al datoriei. Am cerut, spre 
pildă, ca senatorii care fuseseră aleşi prin tragere la sorți să 
administreze provincii în cursul Anului Nou (vreau să spun 
provinciile interioare, spre deosebire de cele de la frontieră, pe 
ale căror guvernatori îi numeam eu însumi în calitatea mea de 
comandant suprem), să nu mai zăbovească la Roma, cum se 
întâmpla de obicei, până prin iunie ori iulie, când vremea făcea 
din navigație o plăcere, ci să fie porniţi la drum până la 
jumătatea lui aprilie. 

Messalina şi cu mine am procedat la o temeinică revizuire a 
censului, deoarece un mare număr de persoane cu totul 
nevrednice îşi furişaseră numele pe listele de cetățeni. I-am 
predat în cea mai mare parte treaba aceasta ei şi mii de nume 
au fost înlăturate şi alte zeci de mii adăugate. Nu aveam nicio 
obiecție de ridicat împotriva măririi listelor. Cetățenia romană 
asigura tuturor celor care o dețineau un avantaj imens asupra 
liberților, provincialilor şi străinilor, şi atâta vreme cât nu 
devenea o corporație prea cuprinzătoare ori prea exclusivistă, 
ci era menținută la o justă proporție față de marea masă a 
populației din Imperiul Roman - cum ar fi, bunăoară, un 
cetățean la şase ori la şapte inşi fără cetățenie - lucrul 
constituia un important factor de stabilitate în politica 
mondială. Am stăruit numai ca noii cetățeni să fie oameni 
înstăriți, de neam bun şi să se bucure de o frumoasă reputaţie, 
să fie în stare să vorbească latineşte, să dispună de suficiente 
cunoştinţe despre dreptul, religia şi etica romană şi să aibă o 
ținută şi o comportare vrednice de onoarea ce li se făcea. Am 
trecut pe liste pe orice solicitant care îndeplinea condiţiile 
stabilite şi era sprijinit de un senator bine văzut în societate. 
Mă aşteptam totuşi ca fiecare dintre aceştia să facă un dar 
proporțional cu mijloacele sale vistieriei publice, de pe urma 
căreia avea să profite acum pe diferite căi. Cei care nu puteau 
găsi un sprijinitor mi se adresau indirect mie prin secretarii 


mei şi atunci Messalina le cerceta antecedentele. Persoanele pe 
care le recomanda le treceam pe listă, fără a mai sta pe 
gânduri. Nu ştiam pe atunci că ea încasa de la petiționari 
sume enorme spre a-şi exercita influența asupră-mi şi că 
liberții, în special Amphaeus şi Polybius, pe care-i 
transferasem temporar în acest serviciu, realizau şi ei uriaşe 
beneficii. Mulţi senatori care sprijineau candidaturile la 
cetățenie au simțit ce se petrece şi au început să se lase unşi 
cu miere (cum vine vorba), ba îşi şi făceau reclamă (în mod 
discret) prin agenţii lor, că au pretenţii mai modeste pentru 
sprijinul candidaţilor decât alți senatori din aceeaşi branşă. 
Eu, unul, însă nu ştiam nimic pe atunci despre toate acestea. 
Bănuiesc că-şi închipuiau că scot şi eu bani pe calea aceasta, 
folosind-o pe Messalina drept agentă, şi că deci aveam să 
închid ochii la propriile lor procedee. 

Ştiam, o recunosc, că mulți dintre secretarii mei luau daruri 
în bani de la petiționari. Am discutat chestiunea aceasta cu ei 
într-o zi. Le-am spus: 

— Vă permit să acceptaţi daruri, însă vă interzic să le 
solicitați. N-am să vă jignesc presupunând că puteți fi mituiți 
spre a comite falsuri sau alte abateri şi nu văd de ce n-aţi fi 
răsplătiți spre a vă ocupa de interesele unor oameni pentru 
care consumați timp şi energie şi pentru a da, ceteris paribus!16, 
prioritate treburilor lor. Dacă o sută de cereri pentru acelaşi 
hatâr sunt introduse simultan şi dacă nu există niciun criteriu 
pentru a se alege între candidați, şi totuşi numai unui număr 
de zece li se poate satisface cererea, ei bine, v-aş socoti nerozi 
dacă nu i-ați alege pe cei zece care sunt în stare să vă 
dovedească recunoştinţa lor cea mai mare. Lealului meu 
prieten şi aliat, regele Irod Agrippa, îi place să citeze un 
proverb evreiesc, ori mai bine zis o lege evreiască, devenită 
adevărat proverb: „Să nu legi gura boului care treieră grâul”. 
Aşa se şi cuvine, şi-i drept. Dar nu vreau să aud de ruşinoase 


16 În condiţii grele (lat.). 


tocmeli sau licitări de favoruri şi priorităţi; şi dacă vreunul 
dintre boii mei e mai preocupat să-şi umple gura cu grâu în loc 
de a-l treiera, eu îl voi lua de pe aria de treierat şi-l voi duce 
de-a dreptul la abator. 

Noul meu comandant al gărzii se numea Justus; îi 
convocasem pe ofițerii superiori ai gărzii să propună pe unul 
dintre ei ca să fie numit în post, şi cu toate că aş fi preferat pe 
altcineva decât pe Justus, am acceptat alegerea lor. Justus 
dovedea, ca simplu militar, un interes prea mare pentru 
treburile politice; aşa, bunăoară, a venit într-o zi la mine să-mi 
aducă la cunoştinţă că unii dintre noii cetățeni pe care-i 
trecusem pe listele censului nu-mi adoptaseră numele, aşa 
cum s-ar fi cuvenit dacă ei mi-ar fi fost leali şi nici nu-şi 
modificaseră testamentele în favoarea mea, aşa cum s-ar fi 
cuvenit dacă mi-ar fi fost recunoscători. Avea gata pregătită o 
listă a bărbaţilor acestora nerecunoscători şi neleali şi m-a 
întrebat dacă doresc să li se monteze procese publice; i-am 
închis gura, întrebându-l dacă recruții lui obişnuiau să-i 
adopte numele ori să-şi schimbe testamentele în favoarea lui. 
Justus îşi dăduse osteneala să-mi spună una ca asta, însă nici 
el şi nici nimeni altcineva nu m-a înştiințat că Messalina 
vindea cetățenia şi-i îmboldea şi pe alții să procedeze la fel; 
dar, lucru şi mai ruşinos, era plătită cu enorme sume de bani 
în schimbul influenței de care se bucura la mine pentru 
numirile în dregătorii şi-n posturile de guvernatori şi 
comandanți militari. Într-unele cazuri, nu numai că ea 
pretindea banii, dar - aş face mai bine să v-o spun chiar acum 
- mai şi cerea ca omul să se culce cu ea; cum ar veni, drept 
aldămaş al încheierii tranzacţiei. Lucrul cel mai ruşinos dintre 
toate e că mă băga în noroi şi pe mine, care habar n-aveam de 
atari afaceri: le spunea oamenilor că o alungasem 
disprețuindu-i frumusețea, dar că-i permiteam să-şi aleagă 
orice tovarăş de aşternut dorea, cu condiția de a-i convinge să- 
mi plătească un preț bun pentru numirile pe care i le 
încredințasem spre vânzare în folosul meu! Oricum, eu pe 
atunci nu ştiam nimic şi mă fuduleam că mă descurc destul de 


bine în conducerea treburilor publice şi că mă port într-un 
mod corect şi demn, care nu se poate să nu stârnească 
afecțiunea şi recunoştinţa întregului popor. 

În isnoranța mea sigură de sine, am făcut un lucru deosebit 
de nerod: am dat ascultare sfatului Messalinei în chestiunea 
monopolurilor. Trebuie să nu pierdeţi din vedere cât de ageră 
era ea şi cât de greu de cap eram eu, şi apoi ce mult mă 
bizuiam pe ea: mă putea convinge să fac aproape orice. 

Într-o zi mi-a spus: 

— Claudius, m-am gândit la ceva: şi anume că întregului 
popor i-ar merge mult mai bine dacă s-ar desființa prin lege 
concurența dintre negustorii rivali. 

— Ce vrei să spui, iubito? am întrebat-o. 

— Să-ţi explic printr-o analogie. Închipuieşte-ţi că în 
sistemul nostru de guvernământ nu am avea diverse 
departamente. Închipuie-ţi că fiecare secretar al nostru ar 
putea trece în mod liber de la o treabă la alta, după cum i s-ar 
părea mai nimerit. Închipuie-ţi că într-o bună dimineață 
Callistus s-ar repezi în camera ta de lucru şi ar spune: „Eu am 
venit azi mai devreme şi vreau să îndeplinesc în dimineața asta 
munca de secretar a lui Narcissus”, iar apoi Narcissus, sosind 
după câteva clipe şi găsindu-şi locul ocupat de Callistus, s-ar 
năpusti în camera lui Felix numai bine să i-o ia înainte şi să 
înceapă a lucra la un document privind afacerile externe, pe 
care Felix nu-l terminase de redactat cu o seară înainte. Ar fi 
tare caraghios, nu-i aşa? 

— Tare caraghios. Dar nu văd ce are asta de-a face cu 
negustorii. 

— Am să-ți arăt. Partea rea cu negustorii este că nu vor să 
se ţină de o singură treabă şi nici să-şi lase concurenții să se 
ocupe numai de una singură. Pe niciunul dintre ei nu-l poartă 
gândul să fie de folos comunităţii, ci numai să afle cea mai 
uşoară cale de a câştiga bani. Un negustor poate porni cu o 
afacere moştenită de importator de vinuri, să-şi vadă liniştit de 
treburi pentru o vreme şi apoi dintr-odată să dea năvală în 
comerțul cu ulei, vânzând sub preț ca să mineze o firmă veche 


din vecinătate; poate că va şi reuşi să scoată această firmă din 
comerț, ori că o va cumpăra şi apoi poate că are să se apuce de 
negoțul cu smochine ori cu sclavi şi ori o să-şi zdrobească 
rivalii, ori o să fie zdrobit el însuşi. Comerțul e luptă neîncetată 
şi covârşitoarea majoritate a populaţiei suferă de pe urma 
acestui fapt întocmai ca necombatanții într-un război. 

— Crezi că într-adevăr aşa este? Adeseori publicul obține 
mărfurile surprinzător de ieftin când un negustor vinde sub 
prețul de cost ca să-l concureze pe-un altul ori când dă 
faliment. 

— Ai putea tot atât de bine să spui că necombatanțţii găsesc 
uneori foarte interesante rămăşiţe pe un câmp de luptă: bucăți 
de metal, pielea şi potcoavele cailor morți şi părți destul de 
bune de care sfărâmate pentru a-şi face dintr-însele un car 
nou. Chilipirurile acestea nu pot fi socotite că ar compensa 
incendierea fermelor lor sau pustiirea recoltelor. 

— Să fie oare negustorii chiar atât de răi? Mie nu mi s-au 
părut niciodată a fi altceva decât nişte utili slujitori ai statului. 

— Ar putea fi şi ar trebui să fie utili. Dar fac mult rău 
datorită lipsei de cooperare dintre ei şi datorită pizmaşei lor 
concurențe nebuneşti. Se zvoneşte bunăoară că are să fie 
cerere mare de marmură colorată din Frigia, ori de mătase din 
Siria, ori de fildeş din Africa, ori de piper indian; şi de teama de 
a nu pierde cumva ocazia, se zbat să pună mâna pe piaţă, ca 
nişte adevăraţi câini turbaţi. În loc să se ocupe de obișnuita lor 
specialitate comercială, îşi reped corăbiile către noul centru de 
atracție, instruindu-şi căpitanii să aducă atâta marmură, 
piper, mătase ori fildeş cât li-i cu putinţă, la orişice preț, şi 
atunci fireşte că străinii saltă prețurile. Două sute de vase 
încărcate cu piper ori mătase sosesc înapoi cu mari cheltuieli, 
deşi nu e, de fapt, nevoie decât de ce ar fi putut transporta 
douăzeci de vase, iar celelalte o sută şi optzeci de vase puteau 
fi cu mult mai mare judiciozitate folosite la importul unor alte 
lucruri, cerute pe piață şi pentru care s-ar fi putut obţine 
prețuri satisfăcătoare. Este evident că negoțul ar trebui 


controlat de la centru, tot aşa cum armatele, tribunalele, 
religia şi toate celelalte sunt, la rândul lor, controlate. 

Am întrebat-o cum ar controla ea comerțul dacă i-aş da 
posibilitatea s-o facă. 

— Dar e cât se poate de simplu - mi-a răspuns - aş acorda 
monopoluri. 

— Caligula a acordat monopoluri, am spus, şi pe dată 
prețurile au suit vertiginos. 

— El a vândut monopolurile ofertantului care dădea cel mai 
mult, şi atunci desigur că prețurile s-au urcat. Eu n-aş face 
aşa. Şi-apoi monopolurile mele n-ar fi atât de uriaşe ca ale lui 
Caligula. A vândut unui singur om dreptul de a face comerț cu 
smochine în întreaga lume! Eu aş calcula doar cererea normală 
pe un an a unui oarecare bun de larg consum şi apoi aş atribui 
în mod neoneros acel comerț pe următorii doi ani uneia sau 
mai multor firme de negustori. Aş acorda, spre pildă, dreptul 
exclusiv de a importa şi a vinde vinurile de Cipru cutărei firme; 
iar chihlimbarul de Baltica şi purpura din Tyr şi smalțul 
britanic le-aş da altor firme. Controlează comerțul în acest mod 
şi nu va mai fi concurență, iar producătorul sau intermediarul 
străin de materie primă nu va mai putea în felul ăsta să 
majoreze prețul. „Asta-i prețul, dacă-ţi convine”, zice 
negustorul, care-l şi fixează cum vrea el. Negustorii care nu au 
destulă suprafață pentru ca să li se acorde monopoluri trebuie 
ori să ajungă la înțelegere cu deținătorii de monopoluri, dacă 
aceştia consideră că volumul lor de afaceri e prea mare ca să 
şi-l poată mânui singuri, ori să descopere noi industrii sau 
negoțuri. Dacă ar fi după capul meu, toate ar merge în bună 
ordine şi am fi bine aprovizionațţi, iar statul ar încasa mai 
multe taxe portuare decât oricând. 

Am recunoscut că planul ei pare foarte înțelept; şi un prim 
efect bun ar fi eliberarea unui mare număr de nave şi de 
negustori pentru îmbrățişarea comerțului de grâne. Am 
împuternicit-o pe loc să acorde un mare număr de monopoluri, 
fără a bănui măcar că femeia aceasta isteață mă convinsese 
să-i adopt planul numai cu gândul la enormele şperțuri pe 


care avea să le obțină de la negustori. Şase luni după 
desființarea concurenței în ramurile comerciale monopolizate — 
în care intrau şi bunuri de larg consum, şi obiecte de lux —, 
prețurile se urcaseră la un nivel aproape fantastic - negustorii 
recuperau de la consumatori ceea ce plătiseră ca şperț 
Messalinei, iar oraşul tot intră atunci într-o agitație mai 
îngrijorătoare ca oricând după iarna în care fusese foamete. 
Mulțimea mă întâmpina mereu cu vociferări pe străzi şi nu mi- 
a mai rămas nimic alta de făcut decât să ridic o tribună înaltă 
pe Câmpul lui Marte de pe care, cu ajutorul unui căpitan din 
garda imperială, om cu voce de stentor, am fixat pentru 
următoarele douăsprezece luni prețurile respective. Am 
calculat preţurile după ale precedentelor douăsprezece luni, 
întrucât fusesem în măsură să obțin cifre exacte; şi atunci 
desigur că toți monopoliştii au venit după aceea la palat, 
rugându-mă să-mi modific decizia pentru cazul special al 
fiecăruia, deoarece erau oameni sărmani şi familiile lor aveau 
să ajungă să cerşească la drumul mare şi alte multe palavre de 
soiul acestora. Le-am răspuns că, dacă nu sunt în stare să-şi 
facă monopolurile rentabile la prețurile fixate acum, se puteau 
retrage în favoarea altor neguțători cu metode comerciale mai 
perfecționate; şi-apoi i-am avertizat că ar face bine să lipsească 
de îndată din fața ochilor mei mai înainte de a-i trimite în 
judecată sub acuzația de a „purta război împotriva statului” şi 
de a mă porni să-i arunc de pe stânca din spatele Capitoliului. 
N-au mai protestat, dar au încercat să mă înfrângă, 
retrăgându-şi cu totul mărfurile de pe piață. Eu însă, de îndată 
ce-mi parveneau plângeri că o anumită categorie de mărfuri — 
bunăoară, peştele afumat din Macedonia ori plantele 
medicinale din Creta - nu sosea în cantități suficiente în oraş, 
adăugam o altă firmă celor care până atunci îşi împărțeau 
monopolul. 

Am acordat mereu cea mai mare importanță aprovizionării 
cu alimente a capitalei. Am poruncit intendentului moşiilor 
mele italiene să cultive în jurul Urbei cât mai mult pământ cu 
legumele necesare pieței şi, în special, cu varză, ceapă, lăptuci, 


andive, praz, păstâmnac şi alte legume de iarnă. Medicul meu 
Xenofon îmi spunea că desele molime din cartierele sărace ale 
Romei în timpul lunilor de iarnă se datorau în bună parte 
lipsei de verdețuri. Eram hotărât să asigur cultivarea unor 
cantități îndestulătoare, aducerea lor în oraş în fiece zi înainte 
de ivirea zorilor şi vânzarea lor la prețurile cele mai reduse cu 
putință. Am încurajat, de asemenea, creşterea de porci, 
orătănii şi vite; iar cu un an ori doi mai târziu, am obținut din 
partea Senatului privilegii speciale pentru măcelarii şi vinarii 
Urbei. Împotriva acestor încuviințări, s-a manifestat oarecare 
opoziție în Senat. Pe senatori, care se aprovizionau de la 
propriile lor moşii, nu-i interesa chestiunea alimentaţiei 
publice. Asiaticus a luat cuvântul: 

— Apa chioară, pâinea, fasolea, terciul de linte şi varza le 
sunt de ajuns muncitorilor. De ce i-am răsfăța cu vin şi carne 
de măcelărie? 

Am protestat împotriva lipsei de omenie a lui Asiaticus şi l- 
am întrebat dacă preferă apa chioară vinului de Chios, iar 
varza fripturii de vânat. Mi-a răspuns că era obişnuit din 
copilărie cu o alimentaţie bogată şi variată şi că i-ar fi cu totul 
imposibil să treacă la una mai simplă, dar că nu se îndoieşte 
că ar fi bărbat mai viguros dacă ar putea prefera ceea ce îi cer, 
şi că nu-i drept să-i obişnuieşti pe oamenii săraci cu un regim 
alimentar care depăşeşte starea lor socială. 

— Fac apel la luminăţiile voastre, am exclamat eu 
tremurând de supărare, care om poate duce o viaţă vrednică 
de numele de om, fără să mănânce din când în când o 
bucăţică de carne? 

Adunarea păru să găsească fraza mea distractivă. Eu, nu. Şi 
acelaşi lucru se întâmplă la sfârşitul aceleiaşi dezbateri, când 
s-a pus în discuție chestiunea vinarilor. 

— Trebuie încurajați, am spus. S-a produs în ultimii cinci 
ani o mare scădere a numărului prăvăliilor în care se vând 
vinuri, mă refer la localurile cinstite unde poți bea un pahar pe 
loc ori lua vin pentru acasă, iar nu la birturile acelea infecte, 
pe care le-am închis acum şi unde se vindea şi carne gătită, şi 


vin - dar ce fel vin! Curată poşircă de cele mai multe ori, 
dreasă cu săruri de plumb, şi unde mai pui că alături era şi un 
bordel plin de femei bolnave, cu desene pornografice mânjite 
pe pereţi. Poate n-aţi crede, însă acum cinci ani, pe o rază de 
patru sute de metri în jurul casei mele de pe Palatin, se aflau 
cel puțin cincisprezece - nu, ce zic eu? — cel puțin douăzeci şi 
cinci de localuri curate pentru consumul pe loc ori pentru luat 
acasă, iar acum nu mai sunt decât cel mult trei sau patru, şi 
aveau şi vinuri bune. Era Plosca, era La Bacchus, era 
Veteranul, era La doi frați, era Gloria lui Agrippa, era Lebăda 
(Lebăda mai e deschisă şi astăzi, dar celelalte s-au dus; cel mai 
bun vin se găsea la La Doi frați) şi mai era Philemon şi Baucis; 
şi ăsta a dispărut, un local cât se poate de drăguţ. Şi tot aşa s- 
a dus şi Arborele de tisă, îmi plăcea, era un... 

Ce-au mai râs de mine! Ei toți, oameni care-şi aveau 
propriile pivnițe de vinuri şi care probabil că nu intraseră toată 
viața lor într-o cârciumă să bea un pahar. l-am făcut să tacă, 
uitându-mă urât la dânşii. Le-am spus: 

— Poate că o să vă aduceţi aminte că acum cinci ani, 
datorită mendrelor nepotului meu, răposatul Împărat, am dat 
faliment şi am fost silit să trăiesc din mila prietenilor mei — 
printre care, în treacăt fie zis, nu se află niciuna dintre 
luminăţiile voastre - prieteni adevăraţi, precum vreo câţiva 
liberți recunoscători, o tânără prostituată şi unul sau doi 
sclavi mai vechi. Am intrat în cârciumile acelea să cumpăr vin, 
deoarece crama mea era pusă la mezat odată cu locuința, în 
care nu-mi mai puteam îngădui să ocup decât vreo câteva 
odăi. Aşa încât eu ştiu ce vorbesc. Şi trag nădejde că, dacă s-ar 
întâmpla ca vreuna dintre luminăţiile voastre să ajungă 
victima mendrelor unui Împărat şi să aibă de-a face cu sărăcia, 
îşi va aduce aminte de-această dezbatere şi-i va părea rău că 
n-a votat pentru menţinerea unei bune aprovizionări cu carne 
a măcelăriilor Urbei şi pentru salvarea unor atât de cinstite 
prăvălioare cu vinuri, ca vechea Lebădă, Coroana ori Câinele 
negru, care mai sunt încă deschise, dar nu vor mai supraviețui 
vreme prea îndelungată, dacă nu faceți nimic pentru ele. La 


naiba cu apa chioară şi cu terciul de linte! lar dacă mai zăresc 
fie şi un singur zâmbet pe fețele luminăţiilor voastre, domnilor 
şi cinstiți senatori, mai înainte de a fi terminat această 
cuvântare, ori după, apoi îl voi socoti drept un afront personal. 

Eram cu adevărat furios, tremuram de mânie şi am văzut 
cum frica de moarte li se strecoară treptat-treptat în inimă. Mi- 
au votat moţiunea fără niciun singur vot contra. 

Izbânda obţinută mi-a făcut plăcere pe moment, însă după 
aceea m-am simţit adânc ruşinat şi am feştelit lucrurile şi mai 
rău, cerându-le scuze pentru ieşirea mea nervoasă. Considerau 
că dovedesc slăbiciune şi timiditate procedând astfel. Dar 
vreau să fie cât se poate de clar că nu mă folosisem de puterea 
mea imperială - contrar tuturor principiilor mele celor mai 
îndrăgite de egalitate şi justiție şi demnitate omenească -— spre 
a teroriza Senatul şi a băga spaima în el. Mă simțisem doar 
profund jignit de Asiaticus şi de toți oamenii aceia bogați şi 
fără inimă, care-şi tratau concetățenii ca pe nişte obiele. Nu i- 
am amenințat. Protestam doar. Însă cuvintele acelea ale mele 
au fost mai târziu folosite împotrivă-mi de vrăjmaşii mei, în 
ciuda scuzelor pe care le-am prezentat şi în ciuda următoarei 
scrisori pe care am redactat-o şi pus-o în circulație în Urbe: 


Tiberius Claudius Caesar Augustus Germanicus, Împărat, 
Mare Pontif, Tribun al poporului, Consul pentru a treia oară, 
către Senat şi Poporul roman, salutare. 

Îmi dau seama de o lipsă a mea care mă necăjeşte poate mai 
mult decât vă necăjeşte pe voi, deoarece omul mai mult suferă 
de pe urma unui necaz pe care singur şi l-a făcut decât de pe 
urma unui necaz care vine asupră-i din alt izvor, şi îndeosebi 
din vreun izvor puternic asupra căruia nu poate exercita decât 
prea puţin - ori chiar niciun control, precum ar fi fulgerul, 
boala, grindina, ori străşnicia unui judecător: vreau să vorbesc 
despre acele subite accese de furie care au pus treptat 
stăpânire pe mine de când am preluat mai întâi povara 
guvernării pe care - împotriva dorinței mele - mi-ați pus-o în 
cârcă. Aşa, bunăoară, am trimis deunăzi vorbă cetățenilor din 
Ostia că aveam să vin (navigând pe Tibru în jos şi sosind în 


jurul orei prânzului) să cercetez la fața locului progresele 
realizate cu excavaţiile la noul lor port şi că, dacă au cumva 
niscai plângeri de formulat împotriva purtării armatei mele de 
muncitori de acolo ori vreo cerere de prezentat, bucuros le voi 
da ascultare; când însă am sosit la Ostia, niciun vas n-a venit 
întru întâmpinarea mea şi niciun pâlc de reprezentanţi oficiali 
ai oraşului nu aştepta pe chei. M-am aprins rău şi am trimis 
după fruntaşii oraşului, inclusiv primul dregător şi căpitanul 
portului, şi i-am apostrofat în termenii cei mai violenți, 
întrebând cum se face de ajunsesem atât de vrednic de dispreț 
şi de bun de nimic în ochii lor, încât să nu se afle acolo nici 
măcar un marinar care să-mi lege corabia de chei când am dat 
să debarce, emițând şi presupunerea că îmi vor cere o taxă ca 
să pot intra în portul lor (în cazul când mi-ar fi îngăduit să 
intru) şi arătând ce mai bandă de ingrați sunt locuitorii Ostiei, 
care mârâie şi muşcă mâna ce-i hrăneşte ori, în cel mai bun 
caz, se depărtează nepăsători când o văd. Mi s-a dat însă o 
explicație cât se poate de simplă: nu primiseră defel mesajul 
meu. Şi-au cerut scuze, mi-am cerut şi eu scuze şi-am 
redevenit cei mai buni prieteni din lume, nemairămânând 
niciun resentiment de o parte ori de alta. Dar eu am suferit mai 
mult de pe urma mâniei mele decât ei, deoarece ei nu se 
simțeau întru nimic vinovați când strigasem la ei, în vreme ce 
eu m-am simţit adânc ruşinat după aceea, pentru că îi 
jisnisem fără temei. 

Astfel încât, daţi-mi voie să recunosc că mi se întâmplă să 
am asemenea accese de furie, dar vă rog să le îndurațţi laolaltă 
cu mine. Ele nu durează niciodată mult şi sunt cu totul 
inofensive: medicul meu Xenofon zice că se datorează 
surmenajului, ca şi insomnia de care sufăr. În ultimul timp n- 
am mai putut dormi după miezul nopţii; huruitul îndepărtat al 
căruțelor care intră cu alimente în oraş mă ţine treaz până-n 
zori, când am uneori norocul să apuc o oră de somn. Aceasta-i 
pricina pentru care şi sunt deseori atât de somnoros la 
tribunal după prânz. Altă greşeală pe care trebuie s-o 
mărturisesc este pornirea mea de a purta câte unuia pică; 
pentru aceasta nu pot da vina pe surmenaj ori pe reaua stare a 
sănătăţii, dar pot şi trebuie să spun că orice pică pe care, când 
şi când, o port cuiva nu este niciodată cu totul neîndreptăţită 


ori datorată unei antipatii iraționale față de mutra ori felul de a 
se purta al unui om sau izvorâtă cumva din zavistie pentru 
averea ori talentele sale. Ea este întotdeauna întemeiată pe o 
injurie personală neprovocată ce mi-a fost adusă cândva şi 
pentru care nici nu mi s-au cerut vreodată scuze şi nici nu mi 
s-a dat dreptate. Spre pildă, când m-am dus pentru întâia oară 
la palatul de justiție - puţin timp după urcarea mea pe tron — 
spre a judeca procesele celor învinuiți de trădare, am remarcat 
prezenţa aceluiaşi îndrăzneț grefier care se străduise cândva 
din răsputeri să se dea bine pe lângă nepotul meu, răposatul 
Împărat, pe socoteala mea, atunci când fusesem pe nedrept 
acuzat de fals. Exclamase cu acel prilej, arătându-mă cu 
degetul: „I se poate uşor citi vinovăția pe față. Ce să mai 
tărăgănim lucrurile? Condamnă-l pe loc, Cezar”. Nu era firesc 
să țin minte una ca asta? l-am strigat individului, în vreme ce 
se cocârjea spăşit spre mine când am intrat: „Îţi pot citi 
vinovăția pe față. leşi din tribunalul acesta şi să nu mai apari 
vreodată în niciun alt tribunal din Roma!” 

Cunoaşteţi cu toţii vechea spusă a patricienilor: Aquila non 
captat muscas. Vulturul are suflet nobil şi nu vânează muşte, 
ceea ce vrea să spună că nu urmăreşte scopuri meschine şi că 
nu se abate din drumul său pentru a se răzbuna pe oameni 
mici şi neînsemnațţi care l-au provocat cândva. Dar îngăduiți- 
mi să citez o formulare lărgită, scrisă - sunt mulţi ani de 
atunci - de nobilul meu frate, Germanicus Caesar: 

Captat non muscas aquila; at quaeque advolat ultro 
Faucibus augustis, musca proterva perit. 

Țineţi minte toate acestea şi nu vor exista neînțelegeri între 
noi, ci rămâneți întru reciproca afecțiune pe care atât de des 
ne-am jurat-o unul altuia. 

Rămâneti cu bine. 


(Distihul tradus înseamnă: „Vulturul nu vânează muşte, dar 
dacă vreo muscă neobrăzată, de bună voia ei, intră bâzâind în 
augustul gâtlej, s-a zis cu ea”.) 

Faptul că-l executasem pe Appius Silanus fusese pretextul 
răscoalei; ca să arăt că nu purtam nicio ranchiună familiei 
sale, am potrivit astfel lucrurile, încât fiul lui cel mare, Marcus 
Silanus, stră-strănepotul lui August şi născut în anul morții 


acestuia, să devină consul după patru ani: şi i-am mai făgăduit 
mezinului lui Appius, Lucius Silanus, care venise din Spania 
cu taică-său, să locuiască la palat cu noi, să-l logodesc cu fiica 
mea Octavia de îndată ce ea va fi fost în stare să înțeleagă 
ceremonia logodnei. 


Capitolul XVI 


Britannia este aşezată la miazănoapte, dar clima, deşi foarte 
umedă, nu este câtuşi de puțin atât de rece pe cât s-ar putea 
crede; dacă ar fi drenată cum trebuie, țara ar putea deveni 
foarte rodnică. Locuitorii băştinaşi, un neam de oameni scunzi 
şi bruni, fuseseră deposedaţi - cam pe vremea întemeierii 
Romei -— de o invazie a celților veniți dinspre sud-est. Unii încă 
îşi păstrează independența în mici aşezări din locuri muntoase 
ori mlăştinoase inaccesibile; ceilalți au ajuns robi şi şi-au 
amestecat sângele cu al cuceritorilor. Întrebuințez cuvântul 
„celți” în înțelesul cel mai general spre a cuprinde în sfera lui 
numeroasele națiuni care au apărut în Europa, în cursul 
ultimelor câtorva veacuri, călătorind către vest dinspre 
depărtatele regiuni aflate la nord de munții Indiei. Au fost 
alungați de acolo, susțin unii învățați, nu de dragul pribegiei 
ori de presiunea unor triburi mai puternice la fruntariile lor, ci 
de o lentă catastrofă naturală pe scară uriaşă, treptata secare 
a unor imense întinderi de pământ fertil de pe urma căruia 
viețuiseră până atunci. Printre celți, dacă termenul acesta are 
vreun înțeles precis, i-aş număra nu numai pe cei mai mulți 
dintre locuitorii Franței - totuşi aquitanii sunt de obârşie 
iberică — şi numeroase națiuni din Germania şi din Balcani, ci 
şi pe grecii ahei care au sălăşluit câtva timp în lunca Dunării 
de Sus înainte de a o porni mai departe spre Grecia. Da, grecii 
sunt relativ nou veniți în Grecia. l-au deplasat pe băştinaşii 
pelasgi, care-şi datorau Cretei cultura, şi au adus cu dânşii noi 
zei, dintre care întâiul era Apollo. Acestea toate s-au petrecut 
nu mult timp înainte de războiul Troiei. Grecii dorici au venit şi 
mai târziu — optzeci de ani după războiul cu Troia. Alți celți din 
aceeaşi rasă au invadat Franța şi Italia cam în aceeaşi 
perioadă, iar graiul latin derivă din limbajul lor. Tot atunci a 


avut loc şi prima invazie celtică a Britanniei. Aceşti celți, a 
căror limbă este înrudită cu latina primitivă, erau cunoscuți 
sub numele de goideli — o stirpe înaltă, cu păr nisipiu, cu brațe 
şi picioare lungi, lăudăroasă, neastâmpărată, însă nobilă, 
pricepută în toate meşteşugurile, inclusiv țesutul, prelucrarea 
metalului, muzica şi poezia; în acelaşi stadiu de civilizație pe 
care l-au imortalizat pentru greci, acum atât de schimbaţi, 
versurile lui Homer. 

Patru ori cinci sute de ani mai târziu, o altă naţiune celtică 
şi-a făcut apariția în Europa de nord, anume acele triburi 
cărora noi le zicem galaţii. Ei au invadat Macedonia după 
moartea lui Alexandru şi au trecut în Asia Mică, ocupând 
regiunea acum denumită Galiţia, după numele lor. Au pătruns, 
de asemenea, şi în nordul Italiei, zdrobind puterea etruscilor şi 
ajungând până la Roma, unde ne-au învins pe Allia şi ne-au 
ars Urbea. Tot acest popor a ocupat aproape în întregime 
Franța, deşi predecesorii lor au rămas în centru, în nord-vest 
şi în sud-est. Galaţii aceştia sunt şi ei oameni talentaţi; deşi 
inferiori celților primitivi în meşteşuguri, sunt mai uniți în 
cuget şi luptători mai buni. Sunt de statură mijlocie, cu păr 
castaniu ori negru, bărbia rotundă şi nasul drept. Cam în 
vremea dezastrului de pe Allia, unele dintre triburile acestei 
națiuni au invadat Britannia, trecând prin Kent, ţinutul de 
sud-est al insulei şi i-au silit pe goideli să se zburătăcească din 
fața lor, astfel că pe aceştia nu-i mai afli astăzi decât ca robi 
prin zonele de nord ale Britanniei şi în învecinata insulă 
Irlanda. Galaţii care au trecut în Britannia au ajuns cunoscuți 
sub numele de britoni ori oameni pictaţi, deoarece îşi vopseau 
fețele şi trupurile cu albastru - ca semn distinctiv de castă - şi 
ei au dat numele întregii insule. Oricum, două sute de ani mai 
târziu, a venit un al treilea val de celți, înaintând de-a lungul 
Rinului, dinspre centrul Europei. Aceştia erau cei cărora noi le 
zicem belgii, aceiaşi care-s aşezaţi acum de-a lungul coastei 
Canalului şi cunoscuți drept cei mai buni luptători din Franța. 
Sunt o rasă amestecată, înrudiți cu galații, dar având şi sânge 
german într-înşii; au părul blond, bărbia mare şi nasul acvilin. 


Au invadat Britannia, trecând prin Kent, şi s-au stabilit în 
toată partea sudică a insulei, cu excepția colțului de sud-vest, 
care era încă deținut de britoni şi de robii lor goideli. Aceşti 
belgi au rămas în strânsă legătură cu neamurile lor de dincolo 
de Canal (unul dintre regii lor a domnit de ambele părți ale 
apei), făcând neîncetat negoț cu ei, ba şi trimițându-le ajutor 
armat în războaiele cu Iuliu Cezar: după cum şi în sud-vest 
britonii neguțătoreau cu neamurile lor, galații de pe Loire, şi le 
trimiteau ajutoare. 

Doar atât despre locuitorii din Britannia; să trecem la istoria 
legăturilor lor cu puterea romană. Cea dintâi invazie a 
Britanniei a fost făcută acum o sută opt ani de către luliu 
Cezar. Aflase numeroşi britoni luptând în rândurile inamicilor 
săi, belgii şi galații de pe Loire, şi-şi spusese că sosise vremea 
ca insula să fie învățată a respecta puterea Romei. Nu putea 
nădăjdui să mențină Franța pacificată, atâta vreme cât 
Britannia rămânea un loc sigur de refugiu pentru cei mai 
îndârjiți dintre duşmanii săi şi un punct de plecare pentru noi 
încercări de  redobândire a  neatârnării țării odată 
îngenuncheate. Apoi mai dorea, din motive politice, să obțină o 
strălucită victorie militară ca să cumpănească astfel gloria 
colegului său Pompei. Victoriile sale din Spania şi Franța 
fuseseră un răspuns dat biruințelor lui Pompei în Siria şi 
Palestina, şi o campanie în depărtata Britannie putea fi pusă 
în comparaţie cu _ vitejiile lui Pompei printre depărtatele 
neamuri ale Caucazului. În sfârşit, avea nevoie de bani. 
Neguțătorii de pe Loire şi neguțătorii de pe Canal păreau facă 
treabă bună cu produsele britanice, şi Iuliu voia să pună el 
mâna pe acea piață, luând mai întâi un tribut gras de la 
insulari. Ştia că există aur în Britannia, căci monedele de aur 
de acolo circulau liber în Franța. (Erau, fiindcă veni vorba, 
monede interesante: modelul originar îl constituia staterul!7 de 
aur al lui Filip al Macedoniei, ajuns în Britannia pe calea 


17 Monedă (de argint sau de aur) la vechii greci şi macedoneni. 


Dunării şi a Rinului, dar desenul se desfigurase atât de mult în 
cursul timpului, încât dintre cei doi cai ai carului rămăsese 
numai unul, surugiul şi carul prefăcându-se în simplu fundal; 
din capul încununat cu lauri al lui Apollo, numai laurii se mai 
păstraseră.) Britannia nu este, de fapt, deosebit de bogată în 
aur, şi cu toate că minele de cositor din sud-vest au avut 
cândva însemnătatea lor — cartaginezii au neguțătorit pe acolo 
- şi sunt încă exploatate, aprovizionarea însă cu cositor a 
Romei se face acum din insulele bogate în cositor de pe lângă 
coasta Galiciei!8. Se găseşte ceva argint în Britannia, precum şi 
aramă şi plumb, şi există mari turnătorii pe coasta de sud-vest 
şi mărgăritare de apă dulce, de bună calitate, deşi mici şi 
incomparabile cu varietatea orientală. Chihlimbar nu se 
găseşte, în afara bucăţilor pe care le aduc mareele - vine din 
Baltica —, dar este fin şi cu reflexe strălucitoare; şi mai sunt 
unele obiecte bune de export, ca sclavi, piei tăbăcite, lână, in, 
animale domestice, bronz emailat, sineală, coşuri împletite şi 
grâu. Pe Iuliu îl interesau îndeobşte aurul şi sclavii; cu toate că 
ştia că sclavii pe care-i va obține din insulă nu vor fi de cine 
ştie ce calitate - femeile nu sunt câtuşi de puţin seducătoare 
şi-şi ies uşor din fire, iar bărbaţii, afară de cei din clasele 
înalte, care pot deveni excelenți surugii, nu-s buni decât la 
munca brută a pământului. Nu se putea aştepta să găsească 
printre dânşii bucătari, giuvaergii, muzicanți, bărbieri, 
secretari sau curteni desăvârşiți. Prețul mijlociu la care puteau 
fi vânduți pe piața Romei nu avea să depăşească patruzeci de 
galbeni. 

El a invadat Britannia de două ori, dinspre sud-est, aşa cum 
făcuseră pe rând goidelii, britonii şi belgii. Prima dată, britonii 
s-au opus cu îndârjire debarcării sale şi au dat dovadă de 
vitejie: aşa încât, cu excepția unor ostatici luați dintre locuitorii 
ținutului Kent, n-a prea făcut mare ispravă, înaintând, de 
altfel, numai zece mile înlăuntrul țării. A doua oară însă, 


18 E vorba de provincia spaniolă. 


folosind experiența precedentă, a debarcat cu o armată 
puternică - douăzeci de mii de oameni; întâia dată avusese 
numai zece mii. A înaintat de la Sandwich, un punct apropiat 
de coasta franceză, de-a lungul malului sudic al estuarului 
Tamisei, croindu-şi mai întâi drum de trecere peste râul Stour 
şi apoi peste fluviul Tamisa, lângă Londra. Se îndrepta acum 
înspre teritoriul catuvellaunilor, un trib belgic al cărui rege 
devenise suveranul mai multor regi mici din sudul şi răsăritul 
insulei: capitala acestuia era în oraşul Wheathampstead, la 
vreo douăzeci şi cinci de mile nord-est de Londra. Cuvântul 
„oraş” nu-l iau, desigur, în înțelesul lui greco-roman, ci în 
acela de mare aşezare de colibe făcute din chirpici şi nuiele, iar 
câteva din piatră necioplită. Regele acesta, Cassivellaunus, a 
organizat rezistența împotriva lui Iuliu: dar s-a convins că, în 
vreme ce călăreţii şi carele sale de luptă erau superioare 
călărimii franceze pe care Iuliu o adusese cu el, pedestrimea 
lui nu se putea măsura cu pedestrimea romană. Şi-a spus că 
poate cea mai bună tactică pentru el este să se lipsească de 
pedestrime cu totul şi să împiedice, cu ajutorul călărimii şi al 
carelor, desfăşurarea armatei romane. luliu văzu că nu poate 
trimite detaşamente de prădare şi pustiire decât dacă erau 
alcătuite din oameni mulți şi sprijinite de călărime; carele de 
luptă britanice îşi perfecționaseră tehnica de a surprinde şi 
izola micile cete răzlețite. Atâta vreme cât armata romană 
rămânea în coloană de marş, pagubele pe care le putea 
pricinui incendiind holdele şi cătunele nu erau prea mari; iar 
britonii dispuneau din plin de răgaz pentru a-şi pune femeile, 
copiii şi vitele la adăpost. Odată însă ce a trecut Tamisa, luliu 
s-a bucurat de sprijinul unor triburi care fuseseră recent 
învinse de vrăjmaşii lor, catuvellaunii. Aceştia erau trinobanții, 
care trăiau la nord-vest de Londra, având Colchester drept 
capitală. Un principe exilat al trinobanților, al cărui tată fusese 
omorât de Cassivellaunus, fugise în Franţa la Iuliu, chiar 
înainte ca expediţia să fi pornit, şi făgăduise, în caz că Iuliu va 
invada teritoriul catuvellaunilor, să ridice întreaga coastă 
răsăriteană în sprijinul lui. S-a ținut de cuvânt, aşa încât Iuliu 


avea acum o bază sigură în ținutul trinobanțţilor. După ce s-a 
reaprovizionat acolo, şi-a reluat marşul către 
Wheathampstead. 

Cassivellaunus îşi dădea acum seama că are puţină 
speranță de a birui, afară doar de cazul în care ar putea, 
creând o diversiune, să-l silească pe luliu să bată cale 
întoarsă. A trimis un mesaj urgent oamenilor din Kent, vasali 
şi aliați ai săi, rugându-i să pună cu toții mâna pe arme şi să 
atace tabăra de bază a lui Iuliu. Iuliu mai fusese odată frânat, 
la scurtă vreme după debarcare, de vestea că o furtună îi 
avariase o parte din nave pe care nu avusese grijă să le tragă la 
mal, lăsându-le legănate de valuri. Fusese obligat să bată tot 
drumul de pe malul Stourului înapoi şi îi luase zece zile să 
repare paguba; ceea ce le-a dat britonilor prilejul de a reocupa 
şi întări pozițiile cucerite, nu fără greutate, mai înainte. Dacă 
oamenii din Kent se învoiau să atace tabăra de bază, apărată 
numai de două mii de pedestraşi şi de trei sute cavalerişti, şi 
dacă ei izbuteau s-o cucerească şi să pună mâna pe flotă, 
atunci Iuliu avea să fie prins în capcană şi întreaga insulă se 
va ridica împotriva romanilor - până şi trinobanţii îşi vor 
părăsi noii aliați. Oamenii din Kent au dat, ce-i drept, un atac 
masiv asupra taberei de bază, dar au fost respinşi cu pierderi 
grele. Auzind de acea înfrângere, toți aliații lui Cassivellaunus, 
care încă nu procedaseră dinainte astfel, i-au trimis solii de 
pace lui luliu. El însă înainta în marş forțat spre 
Wheathampstead, oraş pe care l-a atacat simultan pe două 
fronturi. Fortăreața aceasta consta dintr-o mare centură de 
întărituri de pământ apărate de păduri, de şanţuri adânci şi de 
palisade care erau socotite de necucerit. Ea servea drept loc de 
refugiu tuturor acelor membri ai tribului care erau prea 
bătrâni ori prea tineri ca să poată lupta. Se mai aflau închise 
acolo un număr uriaş de vite şi, de asemenea, închişi, sute de 
prizonieri. Cassivellaunus, deşi armata lui nu fusese încă 
bătută, a fost silit să ceară pace. Iuliu a acordat condiții 
uşoare, deoarece vara era pe sfârşite, iar el nerăbdător să se 
înapoieze în Franța, unde se zvonea că are să izbucnească o 


răscoală. Li se cerea catuvellaunilor să predea doar un anumit 
număr de bărbați şi de femei drept ostateci, să plătească un 
tribut anual în aur poporului roman şi să promită că nu se vor 
atinge de trinobanți. Aşa încât Cassivellaunus i-a plătit o 
primă rată din tribut lui Iuliu şi i-a predat ostatecii, după cum 
au făcut şi regii tuturor triburilor supuse, cu excepția 
trinobanțţilor şi a aliaților acestora de pe coasta de răsărit, 
care-şi oferiseră de bună voie sprijinul lui Iuliu. Iuliu s-a întors 
în Franța cu prizonierii, iar din vite, cu atâtea câte nu fuseseră 
vândute pe un preţ mic trinobanțţilor spre a scăpa de grija de a 
le transporta cu bine peste Canal. Răscoala a izbucnit doi ani 
mai târziu în Franţa şi Iuliu a fost atât de prins cu zdrobirea ei, 
încât nu şi-a putut găsi destui oameni în vederea unei a treia 
expediţii în Britannia, deşi Cassivellanus încetase de a plăti 
tribut de îndată ce se aflase de răscoala de pe continent şi 
trimisese şi ajutor insurgenților din Franța. Curând după 
aceea a început războiul civil, şi cu toate că, la sfârşitul 
acestuia, problema unei invazii în Britannia mai era din când 
în când ridicată, se găsea mereu şi câte un motiv temeinic 
pentru a o amâna, de obicei tulburări la granița de pe Rin. Aşa 
că nu se găseau niciodată destule trupe disponibile. În cele din 
urmă, August s-a pronunțat împotriva extinderii fruntariilor 
dincolo de Canal. S-a concentrat în schimb asupra civilizării 
Franței, provinciilor de pe Rin şi regiunilor din Germania 
cucerite de tatăl meu. Când a pierdut Germania, după revolta 
lui Hermann, a fost şi mai puțin dispus să-şi creeze noi 
complicaţii în Britannia. Într-o scrisoare adresată bunicii mele 
Livia şi datată din anul naşterii mele!9, şi-a exprimat părerea 
că până ce francezii nu vor fi îndeajuns de copți ca să poată 
primi cetățenia romană şi nu va exista convingerea că nu se 
vor răscula în absența unei armate romane de apărare, o 
invazie a Britanniei n-ar putea fi justificată politiceşte. 


19 Adică 10 î.Hr. 


Dar părerea mea rămâne totuşi, mult iubită Livia, că până la 
urmă Britannia trebuie prefăcută în provincie de graniţă. Este 
periculos a lăsa o insulă, atât de apropiată de Franţa şi locuită 
de o populaţie atât de fioroasă şi de numeroasă, ca să rămână 
independentă. Privind în viitor, văd Britannia ajunsă în acelaşi 
grad de civilizaţie ca sudul Franţei de astăzi; şi cred că insularii, 
care-s de-o stirpe înrudită cu a noastră, vor deveni incomparabili 
mai buni romani decât vom izbuti vreodată a-i face pe germani, 
pe care - în pofida aparentei lor docilități şi dorințe de a învăța 
de la noi artele -— îi consider mai străini de firea noastră decât 
chiar pe mauri ori pe iudei. Nu pot să-mi exprim impresia decât 
spunând că sunt prea iuți la învăţătură: cunoşti proverbul: „Cine 
învață repede, repede şi uită”. Mă poți socoti niţel nerod, scriind 
despre britoni ca şi cum ar fi şi devenit romani, însă e interesant 
să faci speculaţii asupra viitorului. Nu mă gândesc că va fi aşa 
după douăzeci de ani şi nici măcar după cincizeci, dar, socotind 
cincizeci de ani pentru ca francezii să fie gata de cetățenie şi 
punând douăzeci de ani ori cam aşa ceva pentru completa 
subjugare a Britanniei, poate că de azi într-o sută de ani Italia 
va fi strâns unită cu întregul arhipelag britanic şi (nu zâmbi!) s- 
ar prea putea ca nobilii britanici să ocupe locuri în Senatul 
roman. Deocamdată trebuie să ne continuăm politica de 
penetraţie comercială. Regele Cymbeline, care s-a ridicat 
suveran al celei mai mari părți a insulei, întâmpină bucuros pe 
neguțătorii romano-francezi şi chiar pe medicii greci, îndeobşte 
pe oculişti, căci britonii par să sufere destul de rău de oftalmie 
din pricina caracterului mlăştinos al țării; iar în monetăriile sale 
se bat frumoase monede de argint — cele de aur rămân primitive 
- şi e în relaţii de prietenie cu guvernatorii noştri din Franța. 
Comerţul britanic s-a dezvoltat considerabil în ultimii ani. Am 
auzit că la curtea lui Cymbeline de la Colchester se vorbeşte tot 
atât de mult limba latină ca şi cea britanică. 


În această privință, l-aş putea cita pe istoricul Strabo, care, 
scriind la începutul domniei lui Tiberiu, notează: 


„În zilele noastre, unii dintre suveranii britanici şi-au 
asigurat prietenia lui Caesar Augustus datorită soliilor trimise 
şi curtenitoarelor lor atenţii: au oferit chiar daruri votive 
templului lui Jupiter Capitolinul şi au făcut din întreaga insulă 


un fel de glie strămoşească pentru romani. Plătesc taxe vamale 
foarte reduse atât pentru exporturile lor către Franţa, cât şi 
pentru importuri, acestea din urmă constând mai ales din 
brățări de fildeş, coliere, chihlimbar, sticlă şi altele”. 


Strabo înşiră apoi exporturile, menționând aurul, argintul, 
fierul, pieile tăbăcite, sclavii, câinii de vânătoare, grâul şi vitele 
cornute. Concluziile sale — inspirate, cred, de Livia însăşi — 
sunt următoarele: 


„Aşa încât romanii n-au nevoie să țină garnizoane pe insulă. 
Ar trebui cel puţin o divizie de infanterie, sprijinită de cavalerie, 
pentru a-i constrânge să plătească tribut; dar cheltuielile de 
întreținere a garnizoanei ar fi cel puţin egale cu tributul primit, 
iar impunerea tributului ar necesita şi scăderea taxelor vamale 
şi, pe lângă aceasta, ar mai exista şi mari riscuri militare legate 
de politica de supunere cu forța.” 


Aprecierea aceasta de „cel puţin o divizie de infanterie” era 
mult prea modestă. „Cel puţin patru divizii” ar fi fost mai 
aproape de adevăr. August n-a pus niciodată chestiunea 
întreruperii plăţii tributului ca o călcare de jurământ din 
partea catuvellaunilor şi nici n-a protestat împotriva subjugării 
trinobanților de către Cymbeline. Cymbeline acesta era un 
nepot de-ai lui Cassivellaunus şi a domnit patruzeci de ani; 
ultimii ani - cum pare să fie soarta domnitorilor bătrâni - i-au 
fost întunecațţi de tulburări familiale. Fiul lui cel mai mare a 
încercat să-i ia tronul şi a fost alungat din regat, dar s-a 
refugiat la Caligula în Franţa şi i-a cerut ajutorul pentru o 
invazie a Britanniei, angajându-se, de va fi înscăunat în locul 
tatălui său, să recunoască suzeranitatea Romei. Caligula a dat 
de îndată de ştire Senatului că insula se predase şi apoi a 
pornit spre Boulogne în fruntea unei armate, ca şi cum ar fi 
fost pe punctul de a începe o expediţie fără a-şi mai face 
zăbavă. Era însă om nervos şi i-a fost teamă să nu se înece în 
Canal, unde marea e agitată, ori să fie ucis în luptă, ori făcut 
prizonier, ori băgat şi ars de viu într-o figură votivă din nuiele 
de răchită; aşa încât a proclamat că, de vreme ce Britannia s-a 


supus prin persoana prințului, expediția era de prisos. Şi-a 
lansat în schimb ofensiva împotriva lui Neptun, poruncind 
trupelor să tragă cu săgeata, să arunce sulițe şi să azvârle cu 
pietre în mare, după cum am mai povestit şi să adune scoici de 
mare drept trofee. Pe prinț l-a adus la Roma ferecat în lanțuri 
şi după ce şi-a sărbătorit întreita victorie asupra lui Neptun, 
asupra Britanniei şi asupra Germaniei, l-a executat ca 
pedeapsă pentru tributul neplătit şi pentru mişelescul atac al 
tatălui său asupra trinobanțţilor şi pentru ajutorul trimis de 
unele triburi britanice rebelilor de la Autun, în cel de-al 
optulea an al domniei lui Tiberiu. 

Moartea lui Cymbeline a avut loc în aceeaşi lună cu a lui 
Caligula şi a fost urmată de un război civil. Prințul 
supraviețuitor mai în vârstă, Bericus pe nume, a fost 
proclamat rege, dar era un om căruia nici membrii propriului 
său trib şi nici aliaţii săi vasali nu-i purtau niciun respect. Cei 
doi mezini ai săi, Caractacus şi Togodumnus, s-au răsculat 
împotriva lui după un an şi l-au silit să fugă dincolo de Canal. 
A venit la mine la Roma şi, tot aşa după cum fratele lui ceruse 
ajutor lui Caligula, mi-a cerut şi el să-l ajut. Nu i-am făgăduit 
nimic, dar i-am permis să se stabilească la Roma împreună cu 
familia lui şi câțiva nobili care-l însoțiseră. 

Lui  Togodumnus, care acum împărțea domnia cu 
Caractacus, îi spuseseră nişte neguțători că nu sunt militar, ci 
un bezmetic bătrân şi laş care scrie cărți. Mi-a expediat o 
scrisoare insolentă, cerându-mi să-i trimit imediat înapoi pe 
Bericus şi pe ceilalți exilați, dimpreună cu sacrele însemne 
regale — treisprezece obiecte magice — o coroană, un potir, o 
spadă şi aşa mai departe - pe care Bericus le adusese la Roma 
cu dânsul. Dacă Togodumnus mi-ar fi scris într-un mod 
curtenitor, desigur că i-aş fi răspuns curtenitor şi i-aş fi 
retrimis măcar însemnele, care pare-se că erau necesare 
pentru orice încoronare valabilă a unui rege catuvellaun. Aşa 
fiind însă, i-am răspuns scurt că nu sunt obişnuit să mi se 
vorbească ori scrie pe un ton lipsit de respect şi că, în 
consecință, nu mă simt obligat să-i fac vreun serviciu. Mi-a 


răspuns, încă şi mai obraznic, că nu-i spun adevărul, ci mă 
laud, pentru că până foarte de curând toată lumea, inclusiv 
propria mea familie, mă tratase fără respect; şi că, de vreme ce 
refuzam să-i dau ascultare, hotărâse să rețină toate vasele 
comerciale proprietate romană din porturile sale şi că le păstra 
drept chezăşie până ce-i voi fi dat ceea ce-mi ceruse. Nu-mi 
mai rămânea nimic de făcut decât să declar război. Francezii 
şi-ar fi pierdut orice respect față de mine, dacă şovăiam. Am 
luat hotărârea cu totul independent de Irod, deşi s-a întâmplat 
ca înțepătoarea lui scrisoare să coincidă cu hotărârea luată. 
Aveam şi alte motive pentru a recurge la război. Unul era că 
sosise timpul prevăzut de August: eram pe punctul de a 
extinde cetățenia romană unui mare număr dintre aliații noştri 
francezi mai civilizați, dar elementul care, în nordul Franței, 
împiedica progresul sistematic al civilizației în acele regiuni era 
cultul druidic, o religie magică rămasă încă vie - în pofida 
tuturor strădaniilor noastre de a o stăvili ori desființa - 
datorită seminariilor druidice din Britannia, de unde la obârşie 
fusese, de altfel, importată. Tinerii francezi se duceau în 
Britannia pentru educaţia lor magică în chip tot atât de firesc 
precum tinerii spanioli merg la Roma să studieze dreptul, ori 
tinerii romani la Atena să studieze filosofia, ori tinerii greci la 
Alexandria să studieze chirurgia. Între druidism şi cultul 
religios grec sau roman nu-i uşor de stabilit asemănări 
deoarece religia  druizilor implică jertfele omeneşti şi 
necromanţia, din care pricină druizii, deşi nu sunt ei înşişi 
războinici, ci numai preoţi, ațâțau mereu la răscoală împotriva 
noastră. Un alt motiv pentru război era că domnia de aur a lui 
Cymbeline luase sfârşit. Togodumnus şi Caractacus, am aflat, 
erau pe punctul de a fi implicaţi într-un conflict cu vecinii lor 
din nord-est, icenii, precum şi cu două triburi vasale de pe 
coasta de sud, aşa încât negoțul regulat cu Britannia avea să 
fie întrerupt pentru câtva timp, dacă eu nu interveneam. Mă 
puteam bizui pe ajutorul icenilor şi al altor triburi, fără a mai 
pomeni de comercianții care traficau de ambele părți ale 
Canalului, aşa încât prilejul părea prea bun spre a nu fi folosit. 


Poate că n-ar strica să prezint aici pe scurt principalele 
trăsături ale druidismului, o religie ce pare a fi o fuziune a 
credințelor celtice şi băştinaşe. Nu pot garanta că amănuntele 
sunt adevărate, deoarece informaţiile pe care le am sunt 
contradictorii. Nu este îngăduit să se consemneze în scris 
niciun fel de literatură druidică, iar pe cei ce destăinuie, fie şi 
cele mai puţin importante mistere, îi amenință o ursită 
înspăimântătoare. Darea mea de seamă se bazează pe 
declaraţiile unor apostați proeminenți ai religiei, dar nu se află 
niciun preot druid printre ei. Niciun druid hirotonit n-a putut 
fi vreodată convins să destăinuie misterele lăuntrice, nici 
măcar prin tortură. Cuvântul „druid” înseamnă „om al 
stejarului”, deoarece stejarul este arborele lor sacru. Anul lor 
religios începe odată cu înmugurirea stejarului şi se încheie la 
căderea frunzelor sale. Există un zeu numit Tanarus, al cărui 
simbol este stejarul. El este cel care, fulgerând, germinează 
vâscul pe ramul de stejar, care-i remediul suveran împotriva 
vrăjilor şi a tuturor bolilor. Există şi un zeu al soarelui numit 
Mabon, al cărui simbol este un taur alb. Şi apoi mai e şi Lug, 
un zeu al medicinei, poeziei şi artelor, al cărui simbol este 
şarpele. Aceştia toți sunt însă aceeaşi persoană, un zeu al 
Vieţii-întru-Moarte, venerat sub diferite aspecte, ca şi Osiris în 
Egipt. După cum Osiris este înecat în fiece an de către un zeu 
al apelor spurcate, tot aşa această întreită zeitate este ucisă 
anual de Zeul Întunericului şi Apei, unchiu-i Nodons, şi redată 
vieții de sora sa Sulis, Zeița Tămăduirii, care-i corespunde lui 
Isis. Nodons se manifestă printr-un monstruos val de apă, 
înalt de douăsprezece picioare, care la intervale regulate se 
revarsă pe gura Severnului, cel mai mare dintre râurile vestice, 
pricinuind grele pagube recoltelor şi colibelor până la o 
distanță de treizeci de mile în interior. Religia druidică nu este 
un cult al triburilor ca atare, deoarece acestea sunt unități 
combatante comandate de regi şi nobili, ci ține de treisprezece 
societăți secrete, numite după felurite animale sacre, membrii 
oricăreia din societăţile acelea aparținând unei felurimi de 
triburi; căci luna în care eşti născut - ei au un an de 


treisprezece luni — este aceea care hotărăşte societatea secretă 
căreia îi vei aparţine. Există Castori, şi Şoareci, şi Lupi, şi 
Iepuri, şi Râşi, şi Bufniţe, şi aşa mai departe, şi fiecare 
societate îşi are folclorul ei şi este prezidată de un druid. 
Arhidruidul cârmuieşte întregul cult. Druizii nu iau parte la 
lupte, iar membrii aceleiaşi societăţi care dau unul de altul în 
bătăliile dintre triburi sunt ținuți să-şi vină unul altuia într- 
ajutor. 

Misterele religiei druidice sunt legate de o credință în 
nemurirea sufletului omenesc, în sprijinul căreia se aduc 
numeroase analogii naturale. Una dintre acestea este zilnica 
renaştere a soarelui, alta este moartea anuală şi renaşterea 
anuală a frunzelor stejarului, în sfârşit, alta este secerişul 
anual al grâului şi încolțirea anuală a seminței. Spun că atunci 
când moare, omul se duce spre soare-apune ca şi soarele în 
amurg, pentru a trăi în nişte anume insule sacre din oceanul 
Atlantic până ce-i va veni iarăşi rândul să se nască. Peste tot 
locul în insulă se află altare sacre cunoscute sub numele de 
„dolmeni”, o piatră orizontală aşezată pe două ori mai multe 
verticale. Acestea îşi au rostul în ceremoniile inițiatice ale 
societăților. Inițierea este totodată o moarte şi o renaştere. 
Candidatul se întinde pe un buiandrug şi apoi se înscenează o 
jertfă. Prin anumite mijloace magice, druidul care oficiază pare 
să taie capul omului, care este arătat sângerând mulțimii. 
Capul este după aceea din nou lipit trupului şi presupusul 
cadavru este aşezat sub dolmen, ca într-un mormânt, cu ram 
de vâsc între buze; de aici, după multe rugăciuni şi 
descântece, noul om iese ca şi cum ar fi un prunc născut din 
pântecele maică-sii şi primeşte instrucțiuni pentru noua-i viață 
de la naşii săi. În afara acestor dolmeni mai sunt altare din 
pietre verticale consacrate ritualurilor falice; căci osirismul 
celtic seamănă cu cel egiptean şi din acest punct de vedere. 

Rangul în societăți este determinat de numărul de jertfe pe 
care un om le aduce zeilor, stând pe buiandrugul dolmenului 
său strămoşesc, de numărul de vrăjmaşi pe care-i omoară în 
luptă şi de premiile pe care le câştigă în jocurile religioase 


anuale ca jongler, conducător de car, luptător în lupte corp la 
corp, poet ori harpist. Rangul e vădit de măşti şi de 
acoperăminte pentru cap purtate în timpul ceremoniilor, 
precum şi prin desenele albastre executate cu drobuşor (o 
plantă a ținuturilor mlăştinoase), acestea acoperindu-le 
întregul corp. Clerul druidic se recrutează dintre tinerii care au 
ajuns la rang înalt în societățile lor secrete şi care s-au 
bucurat de anumite semne ale harului divin. Dar mai întâi e 
nevoie de douăzeci de ani de studiu sârguincios la şcoala 
superioară druidică, şi nu orice candidat reuşeşte să treacă 
prin cele treizeci şi două de grade obligatorii. Primii doisprezece 
ani sunt consacrați inițierii în toate celelalte societăți secrete, 
învățării pe dinafară a unor enorme culegeri de poezie 
mitologică şi studierii dreptului, muzicii şi astronomiei. În 
următorii trei ani se învață medicina. Apoi alți trei ani sunt 
meniți studiului semnelor prevestitoare şi magiei. Probele la 
care sunt supuşi candidații la preoţie sunt deosebit de aspre. 
Există, bunăoară, o probă de creație poetică. Candidaţii 
trebuie să-şi petreacă toată noaptea, goi, întinşi într-o ladă de 
formatul unui coşciug şi umplută cu apă înghețată; numai 
nările le stau deasupra apei, iar pe piept le sunt aşezaţi 
bolovani grei. În această poziţie, candidatul trebuie să 
compună un poem extrem de lung, în cea mai dificilă dintre 
formele metricei druizilor, asupra unui subiect care-i este dat 
în clipa când este aşezat în ladă. leşind de acolo a doua zi 
dimineața, el trebuie să-şi poată cânta poemul - 
acompaniindu-se singur la harfă - pe o melodie compusă în 
acelaşi timp cu stihurile. Altă probă este să stai în fața 
întregului corp preoţesc al druizilor şi să ți se pună întrebări 
sub formă de cimilituri în versuri, la care tu trebuie să 
răspunzi tot prin cimilituri, de asemenea versificate. Aceste 
cimilituri se referă toate la neînsemnate amănunte din poemele 
sacre, pe care candidatul este presupus a le cunoaşte temeinic. 
Pe lângă toate acestea, examinatul trebuie să fie în stare să 
provoace cețuri magice şi să poată executa tot soiul de 
scamatorii. 


Am să vă povestesc, iată, singura mea experiență cu magia 
druidică. l-am cerut odată unui druid să-mi arate 
îndemânarea lui. A cerut să i se aducă trei boabe de mazăre 
uscată şi le-a înşirat de-a curmezişul palmei mele întinse. Mi-a 
spus: 

— Fără a mişca brațul, poţi sufla bobul din mijloc, fără a le 
sufla pe cele două din părți? 

Am încercat, însă fireşte că n-am putut: suflarea-mi a 
împrăştiat toate cele trei boabe. Druidul le-a ridicat de pe jos şi 
le-a înşirat pe propria sa palmă. Apoi le-a ţinut pe cele laterale 
cu indexul şi degetul mic al aceleiaşi mâini şi a suflat boaba 
cea din mijloc cum nu se poate mai uşor. M-am înfuriat că 
fusesem păcălit. 

— Asta o poate face oricine, i-am spus. Asta nu-i magie. 

Mi-a înmânat din nou boabele. 

— Încearcă! mi-a poruncit. 

Am dat să fac şi eu ceea ce făcuse el, dar spre marea mea 
amărăciune am constatat nu numai că nu puteam să-mi adun 
destulă răsuflare ca să azvârl bobul din palmă - plămânii 
păreau să mi se fi înțepenit dintr-odată —, dar când am vrut să- 
mi îndrept din nou degetele încovoiate, n-am mai fost în stare. 
Erau prinse strâns în palmă. Şi unghiile îmi pătrundeau 
treptat-treptat în carne, aşa încât abia m-am abținut să nu 
strig de durere. Sudoarea mi se revărsa pe toată fața. 

M-a întrebat: 

— E oare atât de uşor de făcut? 

I-am răspuns, amărât: 

— Nu, când se află de față un druid. 

Mi-a atins încheietura mâinii şi degetele şi-au revenit din 
contractare. 

Penultima probă impusă candidatului este să petreacă cea 
mai lungă noapte din an aşezat pe o piatră oscilantă numită 
„Scaunul primejdiei”, care se clatină deasupra unei prăpastii 
adânci într-un munte de pe undeva din vestul insulei. Duhuri 
rele vin şi îi vorbesc toată noaptea şi încearcă prin felurite 
mijloace să-l facă să-şi piardă echilibrul. El nu trebuie să 


răspundă nicio vorbă, ci să înalțe rugăciuni şi imnuri de laudă 
zeilor. Dacă scapă şi din această ordalie, i se îngăduie să 
treacă prin proba finală care constă în a bea dintr-o cupă 
otrăvită şi a intra într-o transă în care vizitează insula morților; 
de acolo trebuie să aducă, la deşteptare, acele dovezi care să-i 
poată convinge pe druizii din comisia examinatoare că a fost 
acceptat de zeul Vieţii-întru-Moarte ca preot al său. 

Există trei ranguri de preoție la druizi. Sunt cei care au 
trecut prin toate probele, adevărații druizi; vin apoi barzii, cei 
care au reuşit la probele bardice, dar încă nu şi-au putut lua 
examenele la prezicere, medicină şi magie; şi mai sunt cei care 
au dat cu succes examenele acestea din urmă, dar încă nu şi- 
au luat diploma de barzi — adică sunt cunoscuţi drept Ovaţi ori 
Ascultători. Trebuie să fii om inimos şi de nădejde ca să te 
prezinți la probele finale, unde trei din cinci candidați îşi află 
de obicei moartea (aşa mi s-a spus), astfel încât cei mai mulți 
oameni se mulțumesc cu gradul de bard ori de ovat. 

Druizii mai sunt dătători de legi, şi judecători, şi controlori 
ai religiei publice şi particulare, şi cea mai gravă pedeapsă pe 
care o pot da ei este să le interzică oamenilor de a se apropia 
de sfintele rituri. De vreme ce afurisenia aceasta echivalează cu 
o condamnare la pieire veşnică - deoarece numai luând parte 
la aceste rituri poate omul spera să renască după ce va fi murit 
- druizii sunt atotputernici şi numai netot poate fi numit cel 
care ar îndrăzni să li se împotrivească. La fiecare cinci ani, are 
loc o mare purificare religioasă - asemănătoare cu censul 
nostru cincinal — şi pentru ispăşirea păcatelor naționale se ard 
de vii victime omeneşti în nişte colivii ori cuşti mare făcute din 
nuiele de răchită, însă astfel meşterite, încât să semene cu 
oamenii. Victimele sunt tâlhari, criminali, oameni care au 
destăinuit secrete religioase ori care s-au făcut vinovați de vreo 
altă fărădelege analoagă, precum şi cei pe care druizii îi 
învinovățesc de a fi practicat magia în mod ilegal, în scopuri 
personale, ori de a fi provocat o boală a grânelor ori cine ştie ce 
molimă de pe urma vătămării recoltei. Totodată druizii puneau 
în afara legii pe oricine îmbrățişa religia romană ori se unea 


prin căsătorie cu o familie care procedase astfel. Asta, mă rog, 
cred că aveau dreptul să facă; dar când venea vorba de arderea 
oamenilor de vii, socot că meritau să li se dea o lecţie. 

Au două locuri îndeosebi sfinte. Primul este insula Anglesey 
de pe coasta de vest, unde-şi stabilesc reşedinţa în timpul 
iernii în mari bungeturi de stejari sacri şi unde focul sacru din 
buşteni de stejar este păstrat pururi aprins. Acest foc, inițial 
aprins de fulger, este distribuit pentru incinerarea cadavrelor 
spre a li se asigura reîncarnarea. Celălalt loc sfânt al lor este 
un mare templu de piatră situat în centrul Britanniei, alcătuit 
din cercuri concentrice de uriaşe altare monolitice şi trilitice. E 
dedicat zeului Vieţii-întru-Moarte, şi de la Anul Nou (care-l 
socotesc a începe la echinocțiul de primăvară) şi până la 
solstițiul de vară îşi ţin acolo jocurile religioase anuale. Un 
tânăr cu părul roşcat este ales să-l reprezinte pe zeu şi este 
înveşmântat în mantii superbe. Cât timp durează jocurile, el e 
slobod să facă orice doreşte. Totul îi stă la dispoziție, şi dacă 
prinde drag de un giuvaer ori de vreo armă oarecare, 
proprietarul se simte onorat şi i-o dă cu plăcere. Cele mai 
frumoase fete stau cu toate în jurul său, iar atleţii şi 
muzicanțţii care iau parte la concursuri se străduiesc a face tot 
ce le stă lor în putere spre a-i câştiga bunăvoința. Scurt timp 
însă înaintea solstițiului de vară se duce cu arhidruidul, care-i 
reprezentantul zeului Morţii, la un stejar pe care creşte vâsc. 
Arhidruidul se urcă în stejar şi taie cu o secure de aur vâscul, 
dar luând aminte ca vâscul să nu cadă pe pământ. El, vâscul, 
este sufletul stejarului, care apoi se vestejeşte în chip tainic. 
Un taur alb e adus jertfă. Tânărul este înfăşurat cu crengi 
frunzoase de stejar şi dus la templu, care este astfel orientat, 
încât în zorii solstițiului de vară soarele bate de-a lungul unei 
alei de pietre şi luminează altarul principal pe care este aşezat 
întins tânărul strâns legat, iar arhidruidul vine de-l jertfeşte cu 
lujerul ascuţit al vâscului. Nu pot afla ce se întâmplă până la 
urmă cu trupul tânărului jertfit, care deocamdată mai rămâne 
expus pe piatra de altar fără a vădi vreun semn de 
descompunere. Însă preoteasa lui Sulis, un oraş apusean ce se 


cheamă „Apele lui Sulis” şi unde există izvoare termale, vine 
să-l reclame la sărbătoarea de rămas-bun din toamnă, şi zeița 
este atunci presupusă a-i reda viața. Se zice că zeul merge şi 
merge pe mare până la insula apuseană unde locuieşte Nodons 
şi că-l înfrânge după o luptă crâncenă. Viscolele de iarnă sunt 
zgomotul acelei lupte. Sacrificatul reapare în anul următor sub 
chipul unei noi victime. Stejarul veştejit dă noi buşteni pentru 
focul sacru. La sărbătoarea de rămas-bun din toamnă, fiecare 
societate îşi jertfeşte animalul ei tribal, arzând câte o cuşcă de 
răchită plină cu atari animale; sunt, de asemenea, arse toate 
măştile şi acoperămintele de cap. În templul acela de piatră are 
loc complicata ceremonie pentru inițierea noilor druizi. Se 
spune că ea implică şi sacrificarea unor copii nou-născuți. 
Templul se află în mijlocul unei mari Necropole, căci toți druizii 
şi oamenii de înalt rang religios sunt înmormântați acolo, cu 
ceremonii care le asigură reîncarnarea. 

Există şi zei şi zeițe britanice ale războiului, dar au puţine 
legături cu religia druidică şi seamănă îndeajuns cu propriii 
noştri Marte şi Belona ca să mai fie nevoie să-i descriu. În 
Franța, centrul druidismului era la Dreux, un oraş situat la 
apus de Paris, la vreo optzeci de mile de coasta Canalului. 
Jertfele omeneşti continuau să fie aduse ca şi cum civilizația 
romană nici n-ar fi existat. Închipuiți-vă că druizii despicau 
trupurile victimelor pe care le jertfiseră zeului Tanarus şi le 
cercetau măruntaiele pentru auspicii, cu tot atât de puţină 
căință pe cât am resimti noi în fața unui berbec ori a unui pui 
de găină sacru! August nu încercase să reprime druidismul; 
interzisese doar cetățenilor romani să facă parte din societăți 
secrete ori să ia parte la sacrificiile druidice. Tiberiu îndrăznise 
să dea un edict prin care dizolva ordinul druizilor în Franța; 
dar edictul acela nu era menit să fie aplicat în practică, ci 
numai să împiedice sancţionarea oficială de către autoritățile 
romane a vreunor decizii ori penalități impuse de un consiliu 
druidic. 

Druizii continuau să ne pricinuiască neplăceri în Franța, 
deşi multe triburi părăsiseră cu totul cultul în ultimul timp şi 


adoptaseră religia noastră romană. Eram hotărât, de îndată ce 
voi fi cucerit Britannia, să cad la învoială cu arhidruidul; în 
schimbul permisiunii de a-şi conduce religia în Britannia, 
după  datină (dar abţinându-se de la orice predică 
neprietenoasă față de Roma), trebuia să respingă pe toți 
candidaţii francezi la inițierea în ordinul druidic şi să nu 
îngăduie druizilor britanici să traverseze Canalul. Fără de 
preoți, religia avea să piară curând în Franța, unde urma să 
declar ilegală orice soi de ceremonie ori sărbătoare druidică 
implicând jertfe omeneşti şi să dau în judecată pentru asasinat 
pe toţi cei descoperiţi a fi luat parte la o asemenea ceremonie 
ori sărbătoare. Până la urmă, fireşte, druidismul trebuia să fie 
desființat şi în Britannia; dar pentru aceasta mai era încă timp 
de gândire. 


Capitolul XVII 


Studiind cu atenție comentariile lui luliu Cezar asupra 
ambelor sale campanii britanice, mi-a fost limpede că, în afară 
de cazul că situația se schimbase cu desăvârşire de atunci şi 
până acum, îmi va fi cu putinţă să-i bat pe britoni în orice 
luptă schimbând doar puțin tactica noastră de război. Avea 
totuşi să fie nevoie de forțe armate considerabile. Este o mare 
eroare să porneşti o campanie cu numai două legiuni, să le laşi 
a fi rău hărțuite în încercarea de a ţine locul a patru şi apoi să 
trimiți în patrie după întăriri, acordând astfel inamicului o 
perioadă de răgaz. Cel mai bun lucru este să începi cu o cât 
mai impunătoare armată poţi strânge şi să loveşti cât mai 
aspru cu putință. 

Pedestraşii britanici sunt înarmaţi cu paloşe şi mici scuturi 
de piele. În lupta corp la corp, ei sunt egali, de nu chiar 
superiori romanilor, dar valoarea lor combativă descreşte 
proporțional cu numărul, în vreme ce a noastră creşte. În toiul 
unei bătălii, o companie de luptători britanici nu are sorți de 
izbândă asupra unei formații egale de soldați romani 
disciplinați. Romanii au sulița, pumnalul şi scutul lung, cu 
ieşituri făcute să se îmbuce cu scuturile vecine: acestea toate 
constituie un echipament ideal în lupta strânsă. Armele 
britanice sunt făcute pentru lupta corp la corp, dar presupun 
mult spațiu pentru mişcare. Dacă înghesuiala în cursul luptei 
este prea mare pentru a permite soldatului să-şi rotească 
spada în voie şi dacă blocada scuturilor inamice îl împiedică de 
a izbi lateral cu el, nu-i e de mare folos; iar micul scut 
constituie o protecţie insuficientă împotriva atacurilor cu 
sulița. 

Nobilii britanici luptă folosind, aidoma eroilor greci la Troia 
ori asemenea căpeteniilor latine din vechime, carele de luptă. 


Carul de luptă, desigur, a dispărut acum din armamentul 
civilizat şi a rămas doar ca o emblemă de înalt rang militar ori 
de victorie. Aceasta se datorează faptului că locul carelor de 
luptă l-a luat călărimea, creşterea cailor făcând mari progrese. 
În Britannia sunt puţini cai potriviți a fi încălecaţi de călărime. 
Carele britanice sunt trase de ponei micuți şi zdraveni, bine 
dresați. Ei pot fi oricând opriți brusc din mers, chiar dacă au 
pornit-o să coboare la vale în galop, şi puşi să se întoarcă într- 
o clipită. Orice car este o unitate de luptă de sine stătătoare. 
Conducător şi comandant este nobilul, care duce cu el în car 
câte doi luptători şi doi ori mai mulți alergători, înarmați cu 
cuțite, aceştia ţinând pasul cu căluţii. Adeseori luptătorii 
aleargă pe oişte şi stau în echilibru pe crucea carului. 
Alergătorii încearcă să imobilizeze caii carelor potrivnice. O 
coloană de care înaintând în mare viteză va sparge de obicei 
linia de bătaie a pedestrimii, repezindu-se drept asupră-i. Dar 
dacă pedestrimea face front şi nu pare dispusă a ceda, coloana 
de care va trece în goană chiar pe lângă ea - luptătorii 
potopind-o cu sulițe, în vreme ce se află în apropierea ei — şi 
apoi o va ocoli spre a mai descărca o salvă de sulițe din spate. 
După ce manevra aceasta s-a repetat de câteva ori, 
conducătorii de care se pun la adăpost, iar luptătorii, punând 
piciorul la pământ şi sprijiniți acum de pedestrime, devin 
înaintaşii acesteia la atacul final. Dacă atacul dă cumva greş, 
carele intră din nou în acțiune şi sunt gata să joace rol de 
ariergardă. Carul britanic, după cum a remarcat şi Iuliu, 
îmbină într-adevăr viteza călărimii cu stabilitatea pedestrimii. 
Desigur că tactica împresurării este îndeobşte preferată de 
escadroanele de care. Desigur, iarăşi, că britonii au de suferit 
de pe urma slăbiciunii comune tuturor războinicilor 
nedisciplinați — sunt mereu porniţi să se apuce de prădăciuni 
mai înainte de a fi nimicit grosul armatei duşmane. A trebuit 
să combin un nou plan tactic pentru a face față carelor 
britanice: călărimea franceză a lui Iuliu nu fusese în stare să le 
țină la respect - poate că ar fi trebuit să-şi însuşească o idee a 
inamicului şi să o folosească în combinaţie cu pedestrimea 


uşoară. Eu însă puteam fi sigur că voi câştiga orice luptă 
pedestră. 

Mi-am spus că forța armată cea mai mare pe care imperiul o 
putea pune la dispoziția expediției mele va fi de patru legiuni 
regulate de pedestrime şi patru cohorte de auxiliari, alături de 
una mie călăreți. După ce am cerut părerea comandanților de 
armate, am retras trei legiuni de pe Rin — şi anume legiunile a 
Il-a, a XX-a şi a XIV-a — şi o legiune de pe Dunăre - şi anume 
pe a IX-a. Am încredințat lui Galba comanda expediției, 
avându-l pe Geta în fruntea călărimii, şi i-am fixat termenul de 
pornire la jumătatea lui aprilie. S-au produs însă mari 
întârzieri la construcția vaselor de transport: când acestea au 
fost gata, s-a îmbolnăvit Galba şi am hotărât să aştept până ce 
se va însănătoşi; pe la mijlocul lui iunie era încă foarte slăbit şi 
a trebuit cu părere de rău să iau decizia de a nu mai aştepta. 
Am numit în locul său pe un veteran căruia îi mergea vestea de 
a fi cel mai iscusit tactician şi unul dintre cei mai viteji oameni 
din toată armata, Aulus Plautius, o rudă îndepărtată a primei 
mele soții, Urgulanilla. Era un bărbat bine trecut de cincizeci 
de ani şi fusese consul cu paisprezece ani în urmă: ostaşii 
bătrâni îşi aduceau aminte de el ca de foarte popularul 
comandant al legiunii a XIV-a, sub fratele meu. S-a dus la 
Mainz să preia comanda unităților desemnate pentru expediție. 
Amânarea datorată îmbolnăvirii lui Galba a fost cu atât mai 
rău venită, cu cât ştirile privind pregătita invazie, al cărei 
secret fusese bine păstrat până la jumătatea lui april, 
ajunseseră acum dincolo de Canal, unde Caractacus şi 
Togodumnus îşi întăreau de zor pozițiile defensive. Legiunea a 
IX-a, venind de la Dunăre, ajunsese scurt timp înainte la Lyon, 
iar două cohorte de auxiliari francezi şi una de helveţi se aflau 
de mult sub arme tot acolo. I-am trimis lui Aulus ordinul de a 
duce legiunile romane până la Boulogne, luând cu dânsul în 
drum şi o cohortă batavică de auxiliari - batavii sunt un trib 
german care trăieşte pe o insulă la gura Rinului - şi să 
traverseze Canalul în vasele pe care o să le găsească în 
aşteptare acolo. Trupele din Lyon aveau să ajungă la Boulogne 


în acelaşi timp. S-a ivit o greutate neaştepiată. Legiunile de pe 
Rin n-au putut fi convinse să pornească la drum. Au declarat 
deschis că se simt foarte bine acolo unde sunt şi că socotesc 
expediția în Britannia drept o operație periculoasă şi inutilă. 
Au mai spus că sistemul de apărare de pe Rin va fi grav slăbit 
prin plecarea lor - deşi menținusem efectivul garnizoanei 
locale, completând cu însemnate forțe de auxiliari francezi 
legiunile lăsate pe loc şi alcătuind şi o legiune cu totul nouă, 
pe a XXII-a - şi mai adăugând că invazia Britanniei 
contracarează dorințele zeului August, care întotdeauna fixase 
Rinul şi Canalul drept fruntarii strategice ale imperiului. 

Mă aflam la Lyon pe atunci — jumătatea lui iulie — şi m-aş fi 
dus în persoană pe Rin pentru a-i convinge pe soldați să-şi 
facă datoria, dar se arătau semne de nelinişte şi în legiunea a 
IX-a, precum şi printre francezi, aşa încât l-am trimis pe 
Narcissus, care mă însoțea, ca reprezentant al meu acolo. A 
fost, de fapt, o prostie, dar norocul prostului - adică al meu - a 
dat lucrurilor o întorsătură fericită. Nu-mi dădusem îndeajuns 
seama cât de nepopular era Narcissus. Se credea îndeobşte că- 
i urmam sfatul în orice chestiune şi că el mă duce de nas. 
Sosind la tabăra de la Mainz, Narcissus l-a salutat pe Aulus 
cam de sus şi i-a cerut să adune soldaţii în fața estradei 
tribunalului. Când dorința i-a fost îndeplinită, s-a urcat pe 
estradă, şi-a umflat pieptul şi a început să cuvânteze astfel: 

— În numele Împăratului nostru, Tiberius Claudius Caesar 
Augustus Germanicus, vi s-a poruncit, ostaşi, să porniţi spre 
Boulogne, de unde să vă îmbarcaţi pentru o invazie a 
Britanniei. Aţi mormăit şi ați făcut greutăți. Asta-i foarte rău. 
Este o călcare a jurământului pe care l-aţi depus Împăratului. 
Dacă Împăratul ordonă o expediţie, cată să ascultați, iar nu să 
discutați. Am venit aici să vă bag mințile în cap... 

Narcissus nu vorbea ca un sol, ci ca şi cum ar fi fost el 
însuşi Împărat. Fireşte că asta i-a zgândărit şi mai rău pe 
soldați. S-au auzit strigăte: „Dă-te jos de pe estradă, slugoiule, 
grecoteiule!” şi „Nu vrem să ascultăm ce ne spui tu!” Narcissus 


însă avea o foarte bună părere despre sine şi se porni pe lungi 
perioade de oratorie dojenitoare. 

— Da - zise — nu-s decât un grec şi nu-s decât un libert, 
dar, după câte se vede, îmi cunosc mai bine datoria decât voi 
care sunteți cetățeni romani. 

Deodată careva strigă cât îl ţinea gura Io, Saturnalia şi orice 
supărare se topi în hohotele de râs care izbucniră. Io, 
Saturnalia este țipătul care se aude la Sărbătoarea tuturor 
nebunilor, ţinută o dată pe an în cinstea zeului Saturn. Cât 
timp durează sărbătoarea, toate merg anapoda. Fiecăruia îi 
este permis să spună şi să facă, după bunul său plac, tot ce 
vrea. Sclavii se îmbracă în hainele stăpânilor şi le dau ordine 
ca şi cum ei, stăpânii, ar fi simpli sclavi. Ce-i nobil este înjosit 
şi ce-i josnic este înnobilat. Atunci au început cu toţii să țipe 
„lo, Saturnalia, Io, Saturnalia! Libertul este astăzi Împărat”. S- 
au rupt rândurile şi s-a pornit o mascaradă de răscoală cu 
glume şi giumbuşlucuri căreia i s-au alăturat mai întâi 
căpitanii, apoi câțiva ofițeri superiori şi-n cele din urmă, din 
motive strategice, Aulus Plautius însuşi. Aulus, costumat în 
vivandieră, se foia de colo până colo cu un satâr în mână. 
Patru sau cinci sutaşi s-au cățărat pe estradă, prefăcându-se a 
fi rivali la dragostea lui Narcissus. Narcissus a rămas ca 
trăsnit şi a izbucnit în plâns. Aulus s-a repezit să-i vină în 
ajutor, fluturându-şi satârul: 

— Mă, ticăloşilor, striga el, pițigăindu-şi glasul, lăsați-mi 
bărbățelul în pace! E om serios şi respectabil! 

I-a izgonit de pe estradă şi l-a îmbrățişat pe Narcissus 
şoptindu-i totodată la ureche: 

— Las’ pe mine, Narcissus. Îs mai rău decât copiii. Fă-le pe 
plac şi-apoi poţi face cu ei ce pofteşti! L-a tras pe Narcissus 
înainte de mână şi-a spus: Bietul meu soțior nu-i în apele lui, 
vedeți; nu-i obişnuit cu vinul de tabără şi cu mojiciile voastre. 
Dar are să-şi vină el în fire, după ce-o să petreacă o noapte cu 
mine-n pat, nu-i aşa, păpuşoiule? L-a apucat pe Narcissus de 
ureche: Ascultă la mine, bărbate. Mainz ăsta e un loc afurisit. 


Aici şoarecii rod fierul şi cucoşii cântă deşteptarea din 
gornişoare de argint, iar viespile poartă săbii legate de talie. 

Narcissus se prefăcea înfricoşat, dar şi era. Uitaseră însă cu 
totul de el. Aveau alte distracții. Când hazul începu să 
slăbească, Aulus îşi îmbrăcă la loc mantia de general şi strigă 
un gornist să sune Adunarea. În două-trei clipe, ordinea s-a 
restabilit şi Aulus şi-a ridicat mâna pentru a face tăcere. Apoi 
a ţinut el o cuvântare: 

— Ostaşi, ne-am distrat şi noi ca de ziua tuturor nebunilor, 
a fost grozav, dar acum goarna a pus capăt aiurelii. Aşa încât 
să ne întoarcem iar la treabă şi la disciplină. Mâine am să 
consult auspiciile şi, dacă sunt prielnice, trebuie să vă pregătiți 
a ridica tabăra. Trebuie să mergem la Boulogne, că ne place ori 
ba. E datoria noastră. lar de la Boulogne trebuie să mergem în 
Bretania, că ne place ori ba. E datoria noastră. Şi când sosim 
acolo, avem să dăm o luptă grea, că ne place ori ba. E datoria 
noastră. lar britonii au să mănânce cea mai grozavă papară 
din viaţa lor, de le-o plăcea ori ba. Ăsta-i ghinionul lor. 
Trăiască Împăratul! 

Cuvântarea aceasta a salvat situația şi nu s-au mai ivit alte 
tulburări. Narcissus a putut pleca din tabără fără a-şi mai 
pierde din demnitate. 

Zece zile mai târziu, la întâi august, ziua mea de naştere, 
forța expediționară s-a îmbarcat. Aulus fusese de aceeaşi 
părere cu mine, că lucrul cel mai bun ar fi să transportăm 
trupele în trei divizii, la interval de două ori trei ore, deoarece 
debarcarea unei divizii va concentra toate forțele britanice în 
acel punct, în timp ce trupele noastre celelalte puteau naviga 
de-a lungul coastei până în locuri neapărate de insulari şi 
puteau să debarce nestingherite. Dar s-a întâmplat ca nici 
măcar prima divizie să nu întâlnească vreo rezistență la 
debarcare, din cauză că se aflase în Britannia că trupele de pe 
Rin refuză să pornească şi apoi se mai şi socotea că anotimpul 
e prea înaintat pentru ca noi să mai încercăm ceva în anul 
acela. Singurul eveniment vrednic de menționat în cursul 
traversării a fost vântul care a început să sufle pe neaşteptate 


cu putere şi a împins divizia întâi înapoi peste a doua; dar s-a 
arătat atunci şi un semn bun, un fulger care a brăzdat cerul de 
la răsărit la apus, adică în direcţia către care se naviga; aşa 
încât tuturor celor ce mai erau încă buni de treabă, adică nu 
aveau rău de mare, le-a venit inima la loc şi debarcarea s-a 
făcut într-o atmosferă victorioasă. Misiunea lui Aulus era să 
ocupe întreaga porțiune sudică a țării, stabilindu-şi prima 
frontieră strategică de la râul Severn, la apus, până la golful 
cel mare, Wash, la răsărit şi prefăcând astfel toate fostele 
teritorii ale lui Cymbeline într-o nouă provincie romană. Avea 
totuşi să acorde oricăror triburi, dacă se vor supune de bună 
voie Romei, obişnuitele privilegii ale vasalilor aliați. Dat fiind că 
era vorba de un război de cucerire, iar nu de o simplă expediție 
de pedepsire, urma să li se arate învinşilor cea mai deplină 
mărinimie - cu condiția doar de a nu fi luată de aceştia drept 
slăbiciune. Proprietățile nu trebuiau distruse în mod inutil, 
nici femeile răpite şi nici bătrânii ori tinerii omorâți. Urma să le 
spună soldaților săi: 

— Împăratul vrea prizonieri, nu cadavre. Şi de vreme ce 
aveți să fiți permanent în garnizoană în această țară, sfatul lui 
e să-i pricinuiți cât mai puţine pagube în cursul cuceririi ei. 
Păsările înțelepte nu-şi murdăresc propriile cuiburi; şi nici 
măcar pe cele capturate de la alte păsări. 

Principalul său obiectiv era Colchester, capitala 
catuvellaunilor. Când va fi fost cucerită, icenii de pe coasta 
răsăriteană vor veni, fără îndoială, să-şi ofere alianța, iar Aulus 
îşi va putea forma o bază puternică pentru cucerirea centrului 
şi sud-vestului insulei. I-am arătat că, dacă pierderile sale ar fi 
să se ridice cumva la mai mult de două mii de morți ori de 
scoşi din luptă înainte ca rezistența vrăjmaşului să fie înfrântă, 
sau dacă s-ar ivi îndoieli cu privire la soarta campaniei înainte 
de venirea iernii, trebuia să mă înştiințeze de îndată şi aveam 
să-i sar în ajutor cu rezervele mele. Mesajul lui avea să fie 
transmis de-a curmezişul Franţei şi Italiei, prin semnalizări cu 
focuri în aer liber şi pe înălțimi, iar dacă oamenii care se 
îngrijeau de aceste focuri îşi vor deschide bine ochii, trebuia să 


primesc ştirea la Roma la câteva ore după ce mesajul va fi 
plecat din Boulogne. Rezervele pe care urma să le aduc în 
ajutor cuprindeau opt batalioane de gardă, întreaga călărime 
de gardă, patru companii de lăncieri şi trei companii de 
aruncători cu praştia strânşi din insulele Baleare. Toate aceste 
efective urmau să fie staționate la Lyon, gata pregătite de 
plecare. 

Intenţia mea era să rămân la Lyon cu rezervele de care am 
pomenit, însă am fost silit să mă întorc la Roma. Vitellius, 
care-mi era locţiitor, mi-a scris că munca i se pare necrezut de 
grea, că izbutise să şi rămână cu două luni în urmă cât 
priveşte activitatea judecătorească şi că avea motive de a-l 
suspecta pe secretarul meu la justiție, Myron, că nu este chiar 
atât de cinstit pe cât îl credeam noi amândoi. A mai sosit în 
acelaşi timp o altă cu totul nedorită scrisoare, din partea lui 
Marsus, care m-a făcut să-mi spun că nu trebuie să mai 
lipsesc din Roma nici măcar o singură zi peste putinţa de a 
ajunge acolo. Scrisoarea lui Marsus avea următorul cuprins: 


Guvernatorul Siriei, Vibius Marsus, are onoarea să felicite 
pe Împărat cu prilejul apropiatei sale zile de naştere şi 
raportează că provincia este prosperă, mulțumită, liniştită şi 
loială. În acelaşi timp mărturiseşte a fi oarecum tulburat de un 
incident petrecut la Tiberiada, pe malul lacului Galileii, şi 
roagă pe Împărat să aprobe măsurile luate în vederea rezolvării 
susmenționatului incident. 

La cartierul general de la Antiohia a sosit un raport neoficial 
cum că regele Irod Agrippa a invitat la o întâlnire secretă pe 
următorii  potentați din vecinătate: Antiochus, regele 
Commagenei, Sampsigeramus, regele Osroeniei, Cotys, regele 
Armeniei Mici, Polemo, regele Pontului şi Ciliciei, Sohemus, 
regele Ituriei, Irod Pollio, regele din Chalcis. Dacă secretul 
acestei întruniri avea să fie cumva dezvăluit, explicația 
pregătită era sărbătorirea împlinirii a exact douăzeci de ani de 
la căsătoria regelui Irod Agrippa cu a sa regină Chipriana. 
Niciun fel de invitație la un asemenea banchet nu mi-a fost 
trimisă mie, ca reprezentant al domniei tale, deşi politețea o 
cerea fără îndoială; repet că singura ştire ce mi-a parvenit cu 


privire la această neobişnuită adunare de potentaţi emană din 
izvoare neoficiale, ca să nu zic clandestine. Sohemus al Ituriei 
era bolnav, însă l-a trimis pe mareşalul curții să-l reprezinte. 
Ceilalți regi au dat cu toții ascultare convocării regelui Irod. Cei 
al căror drum i-ar fi dus în mod firesc prin Antiohia (adică toţi 
cei pomeniți mai sus, cu excepţia regelui Irod Pollio şi a regelui 
Sohemus) şi care, făcând o vizită în Galileea, s-ar fi abătut, 
desigur, din cale spre a-şi prezenta omagiile reprezentantului 
domniei tale, adică mie, au preferat să călătorească pe ocolite, 
incognito, şi mai ales noaptea. Numai datorită vigilenţei câtorva 
dintre agenții mei din deşertul sirian la răsărit de Chalcis am 
putut afla că ei şi porniseră la drum. 

Am plecat eu însumi de îndată la Tiberiada, în mare viteză, 
însoțit de cele două fiice ale mele şi de principalii mei ofițeri de 
stat-major, sperând să iau întrunirea prin surprindere. Dar se 
vede că regele Irod fusese informat de apropierea mea. A ieşit 
din Tiberiada în caleaşca lui regală, ca să mă întâmpine. Ne- 
am întâlnit într-un punct situat la şapte sute de stânjeni de 
oraş. Nu venise singur, ci escortat de cei cinci oaspeţi regali ai 
săi, din care ultimul, regele Pontului, sosise chiar atunci. 
Regele Irod nu păru deloc stingherit, ci cobori din caleaşcă şi 
se repezi în întâmpinarea mea, salutându-mă în chipul cel mai 
cordial ce se poate închipui. Îşi manifestă zgomotos încântarea 
pentru faptul că izbutisem totuşi să vin, după ce lăsasem fără 
răspuns cele două invitaţii scrise pe care mi le trimisese şi ne 
atrase atenţia asupra caracterului cu adevărat extraordinar al 
întâmplării - şapte şefi de stat orientali întâlnindu-se în 
dreptul unei borne care indica şapte sute de stânjeni. Avea să 
înlocuiască borna de piatră cu o coloană de marmură 
memorială, cu numele şi titlurile noastre săpate pe ea în litere 
de aur. Nu mi-a rămas nimic altceva de făcut decât să-i 
răspund politicos şi să iau drept bună povestea cu cele două 
invitaţii trimise, ba încă să şi jur că, de îndată ce voi descoperi 
duşmanul care interceptase scrisorile - fiindcă ele nu-mi 
parveniseră - îl voi pedepsi cu ultima rigoare a legii. Ceilalți 
regi descălecaseră şi ei şi am început să ne dăm binețe în 
chipul cel mai ceremonios. Regele Commagenei, pe care-l 
cunoscusem la Roma, a emis părerea că invitaţia regelui Irod 
fusese poate reținută - din consideraţii nu rău intenționate — 


de unul dintre oamenii mei spre a-mi cruța sensibilitatea. L-am 
întrebat ce vrea să spună şi mi-a răspuns că s-ar putea ca 
recenta moarte a soţiei mele să-mi fi rămas încă prea vie în 
amintire, pentru ca invitaţia de a pofti la aniversarea zilei de 
nuntă a altcuiva să constituie cu adevărat o plăcere. l-am 
arătat că soția mea era moartă de patru ani şi a comentat 
oftând: „De-atâta amar de vreme? Mi se părea că am văzut-o 
deunăzi. Ce femeie încântătoare”. L-am întrebat atunci deschis 
pe regele din Pont de ce nu se oprise la Antiohia să mă salute. 
Drept răspuns, el mi-a spus fără şovăială că ştia că mă va 
întâlni la banchet şi că preferase să meargă pe o cale mai 
dinspre răsărit din pricina sfatului unui prezicător. 

Era cu neputinţă să zdruncini stăpânirea de sine a oricăruia 
din aceşti şase oameni, aşa încât am intrat cu toţii în 
Tiberiada, întâmpinați de o mulțime care ne ovaționa. 
Banchetul de aniversare, cel mai copios dintre toate la care mi- 
a fost dat să iau parte, ne-a fost servit după câteva ore. În 
răstimp, am trimis pe unul dintre ofițerii mei de stat-major la 
fiecare dintre regi să-i spună în particular că, dacă doreşte să 
păstreze prietenia Romei, ar face bine să se înapoieze în țara sa 
îndată ce politețea față de gazda noastră o va îngădui şi până 
atunci să nu ia parte la nicio conferință secretă cu regeştii lui 
vecini. Ca să nu mai lungesc vorba, banchetul a ţinut până 
noaptea târziu, musafirii cerând a doua zi voie să plece; nu s-a 
ținut nicio conferință. Am plecat cel din urmă şi m-am 
despărțit de regele Irod, cu obişnuitul schimb de amabilități. 
Oricum, la sosirea mea la Antiohia am găsit o scrisoare 
nesemnată, care mă aştepta. Zicea: „Mi-ai jignit musafirii şi 
trebuie să tragi consecințele: îți sunt acum duşman”. Bănuiesc 
că-i un mesaj al regelui Irod Agrippa. 

Omagiile mele prea  virtuoasei şi frumoasei Valeria 
Messalina Domina, soția domniei tale. 


Cu cât citeam mai atent acest raport, cu atât îmi plăcea mai 
puţin. S-ar fi zis că Irod, folosindu-se de faptul că eram 
preocupat cu Britannia şi de prezența acolo a unor atât de 
importante forțe armate - care n-ar fi de mirare să necesite 
întăriri - plănuia o răscoală generală în Orient, al cărei 
preludiu fusese fortificarea Ierusalimului. M-am simţit foarte 


îngrijorat, însă nu aveam ce face decât să mă rog pentru o 
victorie rapidă în Britannia şi să-i dau de ştire lui Irod că 
Marsus mă ține la curent cu mersul lucrurilor în Orientul 
Apropiat. l-am scris de îndată, dându-i veşti exagerat de bune 
despre expediția din Britannia - căci pe atunci Aulus încă nu 
reuşise să intre în contact cu vreo unitate mai însemnată a 
inamicilor, care adoptau aidoma tactica folosită de strămoşii 
lor împotriva lui Iuliu în timpul cât el străbătuse ţinutul Kent — 
şi spunându-i, în mod cu totul neadevărat că, de vreme ce 
expediția nu-i decât de pedepsire, legiunile aveau de bună 
seamă să se înapoieze dincoace de Canal în vreo două luni. 

Aceasta era prima minciună pe care i-o spuneam lui Irod şi 
pentru că o aşterneam doar pe hârtie, fără a încerca jena de a 
i-o spune oral, am izbutit să-l fac s-o şi creadă. I-am scris: 


„„„Eşti în stare, măi tâlharule, să-mi spui ceva precis despre 
acel prorocit Împărat oriental sortit a deveni după moartea sa 
cel mai mare zeu care a apărut vreodată pe pământ? Dau 
neîncetat de referiri despre dânsul. Una, chiar deunăzi la 
tribunal. Un evreu era acuzat de tulburarea liniştii publice din 
oraş. Se pretindea că amenințase cu pumnul pe un preot al lui 
Marte, exclamând: „Când se va arăta Împăratul, are să fie vai şi 
amar de oameni ca tine! Templele voastre vor fi rase de pe fața 
pământului şi voi veți fi îngropaţi sub dărâmături, câine ce eşti! 
Şi vremea aceea nu mai e departe”. La interogator, a tăgăduit 
să fi rostit astfel de cuvinte şi, probele fiind neconcludente, m- 
am mărginit să-l exilez - dacă exil se poate numi trimiterea 
unui evreu înapoi în ludeea. Ei bine, Caligula credea că el este 
acest prorocit Împărat, şi din anumite puncte de vedere, 
prorocirea, aşa cum mi s-a vorbit de ea, părea într-adevăr să se 
refere la el. Bunica mea Livia fusese şi ea indusă în eroare de 
ceva ce-i spusese astrologul Thrasyllus despre potrivirea dintre 
anul morţii ei cu acela al persoanei prorocite, ajungând să 
creadă că ea era cea avută în vedere. Nu şi-a dat seama că se 
prorocise un zeu, şi nu o zeiță, şi că prima sa manifestare 
trebuia să aibă loc la Ierusalim - Caligula trecuse pe acolo, 
copil fiind —, deşi mai târziu avea să domnească la Roma. Stă 
oare ceva scris despre el în scrierile sfinte evreieşti? Şi dacă da, 


ce anume? Aud că rubedenia ta cea învățată, Philon, este 
expert în domeniul acesta. Discutam despre aceasta cu 
Messalina deunăzi şi m-a întrebat dacă a moştenit cineva 
această obsesie de la acum zeificata mea bunică Livia Augusta 
ori de la ţicnitul meu de nepot Caligula. I-am spus: „Eu, unul, 
nu, o jur, în ciuda divinității pe care Irod Agrippa tot încearcă 
să mi-o pună în cârcă”. Dar tu cum stai în privința asta, 
iubitul meu tâlhar? Nu, stând şi gândindu-mă bine, cred că nu 
eşti tu, în ciuda legăturii tale cu Ierusalimul. Împăratul 
prorocit este un om de foarte mare sfințenie. În plus, 
Thrasyllus era absolut categoric asupra anului morţii sale, al 
cincisprezecelea an al domniei lui Tiberiu, adică anul în care 
avea să moară Livia - şi-n care a şi murit. După câte ştiu, 
Thrasyllus n-a greşit nicicând nici o singură dată. Aşa că ai 
pierdut prilejul. Pe de altă parte însă, dacă Thrasyllus nu s-a 
înşelat, de ce n-am auzit noi încă despre acest rege mort? 
Caligula cunoştea o parte a prorocirii, potrivit căreia acest rege 
trebuia să moară părăsit de prietenii săi, care mai târziu aveau 
să-i bea sângele. Lucru ciudat, în cazul lui aşa a şi fost: Bubo, 
unul dintre asasini, jurase - îţi aduci aminte - să-l ucidă şi să-i 
bea sângele drept răzbunare şi chiar şi-a muiat degetele în 
rana pe care o pricinuise, lingându-şi-le apoi de tot sângele 
rămas pe ele, nebunul de el. Dar Caligula a murit nouă ani 
prea târziu ca să i se poată potrivi lui prorocirea. Ţi-aş fi foarte 
îndatorat, dacă mi-ai spune tot ce ştii despre acestea toate. 
Poate că există două-trei prorociri care au fost amestecate 
laolaltă? Ori poate că, în privința amănuntelor, Caligula a fost 
greşit informat? I-a vorbit despre porocire otrăvitorul Martina, 
cel implicat în asasinarea bietului meu frate Germanicus la 
Antiohia. Dar aud că ştirea circula de mult în Egipt, ca un 
lucru bine ştiut, fiind o rostire a oracolului lui Jupiter Ammon. 


Motivul pentru care-i scriam în felul acesta era că aveam 
cunoştinţă de faptul că Irod se credea cu adevărat a fi acest 
Împărat prorocit. Aflasem despre toate acestea de la Irodiada şi 
de la Antipa, pe care-i vizitasem acolo unde erau surghiuniți în 
Franța. Nu le puteam permite să se înapoieze în ludeea, cu 
toate că ştiam acum că nu se făcuseră vinovaţi de conspirație 
împotriva lui Caligula, dar i-am învoit să plece din Lyon şi le- 


am pus la dispoziție o moşie destul de mare lângă Cadix în 
Spania, unde clima e mai asemănătoare cu aceea în care 
trăiseră ei. Mi-au arătat o scrisoare indiscretă, din partea fiicei 
Irodiadei, Salomeea, căsătorită acum cu vărul său primar, fiul 
lui Irod Pollio. 


Irod Agrippa devine din ce în ce mai religios, pe zi ce trece. 
Vechilor lui prieteni le spune că o face pe evreul habotnic 
numai din motive politice, şi că în taină se închină zeilor 
romani. Dar ştiu acum că astea-s vorbe goale. Este 
nemaipomenit de conştiincios în respectarea prescripțiilor 
religioase. Fiul alabarhului, Tiberiu Alexandru, care s-a lepădat 
de credința evreiască, spre marea ruşine şi supărare a bunei 
sale familii, îmi spune că, pe când se afla de curând la 
Ierusalim, l-a luat pe Irod deoparte şi i-a şoptit: „Aud că ai un 
bucătar arab care se pricepe de minune să umple şi să frigă un 
purcel de lapte pentru o cină târzie. Vrei să-mi faci plăcerea să 
mă inviți într-o seară? E cu neputinţă să găseşti o mâncare ca 
lumea la Ierusalim”. Irod s-a făcut roşu ca focul: i-a bâlbâit că 
bucătarul e bolnav. Adevărul e că i-a dat drumul de mult 
bucătarului. Tiberiu Alexandru mai ştie şi altă poveste ciudată 
despre Irod. Ai auzit de scena aceea burlescă a trecerii lui prin 
Alexandria, cu o gardă de doi soldați pe care-i răpise spre a-i 
împiedica să-l aresteze, când s-a dus să împrumute bani de la 
alabarh? Se pare că alabarhul s-a dus după aceea la Philon, 
învățatul acela de frate al său, care încearcă să împace între ele 
filosofia greacă şi scriptura evreiască, şi i-a spus: „Am făcut 
probabil o prostie, frate Philon, dar i-am împrumutat lui Irod 
Agrippa o mare sumă de bani pe o garanţie cam îndoielnică. 
Mi-a făgăduit în schimb să ne apere interesele la Roma şi a 
jurat pe atotputernicul Dumnezeu să iubească şi să ocrotească 
poporul pe cât îi va sta în putință şi să-i respecte Legea. Philon 
l-a întrebat: „De unde a mai apărut şi Irod ăsta dintr-odată? Îl 
credeam la Antiohia”. Alabarhul i-a spus: „Din Edom, purtând 
o mantie de purpură - purpură de Boţra - şi călcând ca un 
rege. Nu-mi vine să cred, în ciuda trecutelor lui nebunii şi 
vicisitudini, că nu-i menit să joace un rol însemnat în istoria 
noastră națională. E un om deosebit de înzestrat. Şi acum că 
s-a angajat pe deplin...” Philon a devenit dintr-odată foarte 


serios şi a început să citeze din prorocul Isaia: „Cine este 
acesta care vine din Edom, din Boţra, în haine roşii, în haine 
strălucitoare, şi calcă mândru, în plinătatea puterii lui?... Eu 
singur am călcat în teasc şi niciun om dintre popoare nu era 
cu mine... Căci în inimă era o zi de răzbunare şi venise anul 
celor răscumpărați ai mei”. Philon e de mult convins că Mesia e 
aproape. A scris câteva volume pe această temă. Îşi întemeiază 
argumentarea pe acel pasaj din Numeri despre steaua care 
răsare din Iacov şi-l pune de acord cu altele din Profeţi. Bietul 
om e țicnit de-a binelea. Iar acum că Irod a devenit atât de 
puternic şi s-a ţinut de cuvânt în privinţa strictei respectări a 
Legii şi le-a făcut evreilor din Alexandria atâtea servicii, Philon 
este cu adevărat convins că Irod este Mesia. Ceea ce l-a 
convins definitiv a fost aflarea faptului că neamul lui Irod, prin 
ramura edomită, coboară dintr-un fiu al lui Zedechia, ultimul 
rege al Iudeii înainte de captivitate. (Acest Zedechia a izbutit 
să-şi scoată pe furiș fiul nou-născut din oraş şi să-l 
încredințeze unor prieteni din Edom, mai înainte ca 
Nabucodonosor să cucerească cetatea.) Irod pare să fi fost 
convins de Philon că el e cu adevărat Mesia şi că este sortit nu 
numai să izbăvească pe evrei de sub jugul străin, ci să şi 
adune pe toţi fiii lui Sem laolaltă într-o mare împărăție sub 
cârmuirea Domnului oştirilor: aceasta e singura explicație 
posibilă a recentelor sale activități politice care, mărturisesc, 
mă îngrijorează mult cu privire la viitor. Întreaga atmosferă 
pare a fi suprasaturată de religie. Nu-i semn bun. Îmi aduce 
aminte de ce mi-ai zis, atunci când am pus ca să-i taie capul 
idiotului celuia mistic de Ioan Botezătorul: „Fanatismul religios 
este cea mai primejdioasă formă de nebunie”. 

Am vorbit prea mult, cred, dar sunt încredinţată, iubită 
mamă, că nu vei pune în circulație povestea mea. Arde 
scrisoarea de față, după ce ai citit-o. 


N-am mai primit veşti de la Marsus şi nici nu mi-a sosit 
vreun răspuns de-al lui Irod înainte de a mă îmbarca pentru 
Britannia - deoarece, la două săptămâni după debarcare, 
Aulus a fost într-adevăr silit să mă cheme în ajutor. Dar m-am 
gândit că Irod va citi printre rândurile scrisorii mele că-l 
bănuiesc, deşi avusesem grijă să nu pomenesc de Marsus şi 


nici de sărbătorirea aniversării căsătoriei la Tiberiada; şi că-şi 
va lua toate măsurile de precauţie înainte de a face o nouă 
mişcare. Am întărit, de asemenea, garnizoana de la Alexandria 
şi i-am dat dispoziţii lui Marsus să cheme sub drapel recruții 
greci din Siria şi să-i supună unei instrucții intense, punând în 
circulație zvonul că e de aşteptat o invazie a parților. Avea să 
acționeze ca din proprie inițiativă şi să nu dea nimănui de ştire 
că ordinele veneau de la mine. 


Capitolul XVIII 


Aulus, după cum am mai spus, a debarcat în Britannia fără 
a întâmpina vreo rezistență. Şi-a format o puternică tabără de 
bază la Richborough, pe care a dat-o în paza veteranilor din 
toate legiunile, şi şi-a dus vasele la mal, la adăpost de orice 
furtună; apoi a început să înainteze cu multă prudenţă prin 
Kent, urmând drumul din cea de a doua campanie a lui Iuliu — 
de fapt, drumul pe care l-au apucat în mod firesc toți cei ce au 
invadat insula. La început, a întâmpinat mai puțin rezistență 
decât luliu, deoarece n-a fost nevoie să se recurgă la forță 
pentru a se trece peste râul Stour. Regele Kentului de est, un 
vasal al lui Caractacus şi Togodumnus, hotărâse să nu-şi lase 
armata să apere poziţiile întărite ale regiunii. Suzeranii săi îşi 
retrăseseră principalele forțe militare la Colchester când 
auziseră că invazia noastră nu va putea să aibă, în orice caz, 
loc în anul acela, iar propria-i armată nu ajungea pentru 
apărarea cu succes a râului. A ieşit în întâmpinarea lui Aulus, 
cu emblema de pace, şi, după un schimb de daruri, jură 
alianță şi prietenie Romei. Regele din Sussexul de răsărit, care 
se află la apus de Kent, veni în tabără cu acelaşi scop, câteva 
zile mai târziu. Între Stour şi râul Medway, care-i următoarea 
barieră naturală, Aulus dădu numai de prea puţină 
împotrivire. Dar mici pâlcuri de luptători urcați în care apărau 
desele bariere naturale formate din arbori doborâţi şi 
mărăcinişuri ce fuseseră  azvârlite de-a  curmezişul 
drumeagurilor. Comandantul avangardei primi atunci ordinul 
de a nu mai forța acele bariere, ci de îndată ce vor fi zărite, să 
le învăluie cu detaşamente de călăreţi şi să captureze pe 
apărători. Lucrul ăsta a încetinit înaintarea, dar a cruțat viețile 
omeneşti. Cei mai mulți dintre bărbații din Kent, la vârsta de a 
purta armele, păreau să se fi retras în desişul pădurilor — 


căruia ei îi zic Weald — de unde avea să fie tare greu să-i scoţi. 
Dar formaţii din ce în ce mai mari de care de luptă începură să 
apară în flancurile coloanei în marş, atacând detaşamentele de 
rechiziționare şi silindu-le să reintre în rândurile grosului 
armatei. Aulus îşi dădea seama că felul în care locuitorii 
ținutului Kent aveau să iasă până la urmă din Weald - fie cu 
blândețe pentru a-şi oferi supunerea, fie vitejeşte pentru a-i 
tăia retragerea - depindea de succesul atacului său asupra 
catuvellaunilor. Oricum, tabăra de bază era bine apărată. 

Când a sosit la pânzişul de ape al râului Medway - pânziş 
expus mareelor şi prin care armata lui luliu, în a doua sa 
campanie, trecuse cu piciorul - a dat de inamic, adunat în 
număr mare înapoia unor poziții desigur pregătite de câteva 
luni. Caractacus şi Togodumnus erau amândoi prezenți, cu 
toți prinții lor vasali şi cu o armată de vreo şaizeci de mii de 
oameni. Aulus nu avea cu el efective care să depăşească 
treizeci şi cinci de mii de oameni. Strâmtul vad de peste râu 
fusese făcut impracticabil, printr-o serie de canale săpate de-a 
curmezişul apei paralel cu malurile. Britonii staţionau în 
dezordine de cealaltă parte. Cel mai apropiat vad în amonte era 
la cale de o zi şi, după spusele prizonierilor, la fel de bine 
fortificat. În aval nu se afla niciun vad; râul, după ce se vărsa 
în estuarul Tamisei nu departe de acel loc, se împrăştia 
formând bălți mlăştinoase şi de netrecut. Aulus îşi puse 
oamenii la lucru, să facă vadul accesibil, deşertând în canale 
coşuri întregi de pietriş. Dar era limpede că în felul acesta 
aveau să treacă două ori trei zile mai înainte de a se putea 
încerca o traversare. Malul advers era apărat de două 
puternice îngrădituri, şi britonii, care totodată îi hărțuiau pe 
lucrătorii din vad cu săgeți şi insulte, ridicau o a treia 
îngrăditură îndărătul acestora. De două ori pe zi, o uriaşă 
maree pătrundea pe gura râului - lucru obişnuit în această 
parte a lumii, dar neîntâlnit în Mediterana decât doar în timp 
de furtună - şi stânjenea mult lucrările lui Aulus. El însă voia 
să-şi facă din maree un aliat. La apogeul fluxului, puţin înainte 
de zorii celei de-a treia zile, şi-a trimis auxiliarii batavi să 


înoate de-a curmezişul apei nemişcate. Toţi germanii înoată 
bine, şi batavii mai bine decât oricare. Ei au trecut râul înot — 
trei mii la număr - cu armele legate în spate, şi i-au luat pe 
britoni cu totul prin surprindere. Înainte însă de a-i ataca pe 
soldații uimiți strânşi în jurul focurilor de tabără, s-au repezit 
să treacă prin sabie căluții înhămațţi la care, scoțând din 
acțiune vreo două-trei mii dintre aceştia, mai înainte ca 
stăpânii lor să-şi poată da seama ce se întâmplă. S-au instalat 
apoi la capătul dinspre inamic al vadului, înapoia baricadei 
mijlocii, care fusese menită să fie folosită în sens invers, şi au 
tinut-o în ciuda puternicelor atacuri britanice, în vreme ce 
două batalioane din legiunea a IX-a se străduiau să le vină în 
ajutor, trecând apele râului pe burdulfuri umflate, pe plute 
improvizate şi pe luntrii pescăreşti capturate de la britoni. 
Lupta a fost crâncenă, iar detaşamentele britanice postate în 
amontele râului, spre a-i împiedica pe soldaţii noştri să 
traverseze în vreun punct acolo, au venit şi ele în formaţie de 
atac spre a lua parte la luptă. Aulus, văzând ce se întâmplă, a 
expediat legiunea a II-a sub comanda unui anume Vespasian20 
să urce în amontele râului, la adăpostul unei păduri, şi să 
traverseze la vreun cot rămas fără apărare. Vespasian a dat de 
locul potrivit la vreo patru ori cinci mile în amonte, unde râul 
se îngusta niţel, şi a trimis un soldat să treacă apa înot, 
ducând şi o undiță cu el; undița folosea pentru a se trage o 
frânghie până de cealaltă parte, unde frânghia a fost petrecută 
în jurul unui copac, aşa cum fusese petrecută şi de cealaltă 
parte a râului, şi apoi strâns legată. Legiunea a Il-a era 
antrenată pentru astfel de operațiuni şi toți au trecut dincolo 
în timp de un ceas ori două. A fost nevoie de numeroase 
frânghii, deoarece distanța era atât de mare, încât, pentru a 
menține câte o frânghie de ajuns de întinsă ca să fie în stare să 
suporte dintr-odată greutatea a mai mult de douăzeci ori 
treizeci de soldați bine înarmați, înseamnă să rişti ca ea să se 


20 Ulterior Împărat (69-79 d. Hr.) (n.a.). 


rupă. Odată ajunşi pe celălalt mal, oştenii au pornit-o degrabă 
în josul râului, neîntâlnind în cale niciun inamic, şi după un 
ceas, ei îşi făceau brusc apariţia în flancul drept, neapărat, al 
duşmanului. Acolo şi-au apropiat scuturile unul de altul, au 
început să răcnească şi s-au năpustit drept asupra 
îngrăditurii, omorând sute de britoni din diferite triburi, într-o 
singură şarjă. Batavii şi soldații legiunii a IX-a şi-au unit 
forțele cu cei din legiunea a Il-a; şi cu toate că erau 
considerabil depăşite din punct de vedere numeric, forțele 
acestea combinate l-au împins înapoi pe inamicul zăpăcit şi 
dezorganizat, până ce l-au pus pe fugă într-o totală derută. 
Malul râului a rămas fără ţipenie de briton şi Aulus şi-a 
petrecut restul zilei construind la iuțeală din vreascuri şi tufe 
un dig îngust de-a curmezişul vadului. Când la reflux apele s- 
au retras, digul a fost bine fixat, iar canalele s-au umplut. Se 
făcuse însă tare târziu până ce lucrarea să poată fi dusă la bun 
sfârşit; dar acum întreaga armată se afla de cealaltă parte a 
râului şi la adăpost de surprize - fluxul întrerupea orice trecere 
- până a doua zi dimineața. 

Britonii se regrupaseră pe un dâmb din spatele lor şi, în 
cursul după-amiezii, armatele s-au aşezat în ordine de bătaie, 
începând lupta. Pedestrimea franceză, care în ziua precedentă 
nu luase parte la acţiune, conducea acum atacul; apărarea s-a 
dovedit însă fermă şi o puternică coloană de care îşi croi brusc 
drum către centru, dinspre flancul stâng, intervenind chiar 
înapoia cohortei franceze conducătoare, care avansa în linie, 
şi-i pricinui grele pierderi cu o rapidă salvă de lăncii. Când 
această coloană, în fruntea căreia se afla Caractacus însuşi, 
ajunse în flancul drept, ea coti cu multă îndrăzneală şi căzu în 
spatele celei de-a doua cohorte care venea într-ajutor, făcându- 
i aceeaşi figură ca şi celei dintâi şi apoi îndreptându-se fără a fi 
suferit pierderi. Francezii n-au fost în măsură să cucerească 
dâmbul, şi Aulus, văzând carele şi călărimea britanică des 
adunate în flancul său drept, gata de a dezlănțui un atac 
năvalnic asupra francezilor acum în derută, a pornit în galop o 
treime din propria-i călărime către poziţia amenințată, dându-i 


instrucțiuni să o menţină cu orice preț. Călărimea se repezi şi 
Aulus îşi azvârli întreaga pedestrime regulată pe urmele ei, cu 
excepția legiunii a II-a. Lăsase cea de-a II-a legiune să-i sprijine 
pe francezi, în cazul în care britanicii ar fi contraatacat, şi, 
deplasându-l pe Geta înainte, cu oarecare pedestrime batavă şi 
cu restul pedestrimii, către flancul stâng, Aulus inversă atacul 
pe dreapta. Carele britanice nu i-au putut stăvili avansul, cu 
toate că au fost produse grele pierderi călărimii noastre, mai 
înainte ca legiunea conducătoare, a XIV-a, să-i fi venit în 
ajutor. Atunci Caractacus şi-a dus coloana de care prin spatele 
dâmbului, în vederea unui atac pe flancul nostru stâng. 

Geta a fost eroul bătăliei. El şi cei şapte sute de ostaşi călare 
ai săi au rezistat şarjei disperate a aproape două mii de care; 
cinci sute dintre aceiaşi batavi care mutilaseră căluții în cursul 
incursiunii din zori se aflau acum răspândiţi printre rândurile 
călărimii şi-şi folosiră din nou cuţitele cu bune rezultate. De 
nu erau ei, Geta ar fi fost dat peste cap. Geta însuşi a fost 
răsturnat de pe cal şi n-a lipsit prea mult ca să fie făcut 
prizonier, dar în cele din urmă Caractacus s-a retras, lăsând în 
urmă-i o sută de care avariate. În răstimp, presiunea 
pedestrimii regulate asupra flancului drept se făcu simțită de 
către britanici. Francezii şi ei se țineau tari pe poziție şi dintr- 
odată se auzi că Togodumnus fusese scos de pe câmp, rănit de 
moarte. Britanicii erau demoralizați. Rândurile lor se clătinară, 
apoi se destrămară, revărsându-se înspre flancul nostru stâng, 
unde au dat pe neaşteptate de soldații lui Geta, care înaintau 
printr-o pădurice. Geta i-a atacat, şi când lupta a luat sfârşit, 
s-au găsit numai pe acea aripă a câmpului mai bine de una 
mie cinci sute de cadavre de britanici. Totalul pierderilor 
britanice se ridica la patru mii. Ale noastre — la nouă sute, 
dintre care şapte sute erau francezi; şi aproape tot atâţia grav 
răniți. Printre cei morți de pe urma rănilor se afla Bericus, 
pricina războiului, care luptase alături de Geta şi-i salvase 
viața când acesta fusese doborât de pe cal. 

Următorul obstacol de seamă al lui Aulus era Tamisa, râu 
mare pe care Caractacus se sprijinea într-un chip foarte 


asemănător aceluia în care chibzuise a se sprijini pe râul 
Medway. Britanicii învinşi trecuseră în spatele râului, luând-o 
pe un tainic drumeag de-a curmezişul mlaştinilor când mareea 
se retrăgea. Avangarda noastră a încercat să se țină după ei, 
dar, împotmolindu-se, a trebuit să se întoarcă. Bătălia care a 
urmat aproape că a fost o repetare a celei precedente, 
împrejurările ei fiind foarte asemănătoare. De data aceasta 
traversarea în amonte a făcut-o Crassus Frugi, tatăl tânărului 
Pompei, ginerele meu. El şi-a croit drum peste podul de la 
Londra, ţinut de o companie de nobili tineri britanici care se 
juraseră să lupte până la ultimul om. Batavii înotară din nou 
de-a curmezişul pânzişului de ape din jurul râului, în 
momentul când fluxul era la maximum. De data aceasta, 
apărarea britanică a fost mai slabă, iar pierderile lor au fost 
din nou grele. Ale noastre n-au fost mari — trei sute — şi am 
luat două mii de prizonieri. Londra a fost cucerită, cu pradă 
bogată. Totuşi, victoria a fost întunecată de pierderea a 
aproape o mie de francezi şi batavi care urmăriseră în mod 
nechibzuit pe inamic în ţinutul mlăştinos şi fuseseră înghițiți 
de o mlaştină mişcătoare. 

Aulus ajunsese de cealaltă parte a Tamisei, însă rezistența 
duşmană se înăspri deodată, la sosirea unor întăriri venite din 
sudul, vestul şi centrul insulei. Îşi făcură apariția puternice noi 
contigente de care. Moartea lui Togodumnus se dovedi a fi de 
real folos britanicilor: comandantul suprem al armatei 
catuvellaunice nu mai era împărțit în două, iar Caractacus, 
care trecea drept un conducător capabil şi se bucura de toată 
simpatia druizilor, s-a aflat în situaţia de a putea adresa un 
patetic apel aliaților şi vasalilor pentru răzbunarea morții 
fratelui său. Deoarece pierderile romane depăşiseră maximul 
stipulat, iar rezistența inamicului nu putea fi socotită drept 
înfrântă, Aulus mi-a trimis mesajul convenit — şi bine a făcut. 
Mesajul a sosit la Boulogne, cu unul dintre vasele care, aşa 
precum fusese stabilit, ajunsese la Londra venind de la 
Richmond cu o încărcătură de vin, pături şi echipament 
militar. La Boulogne a fost aprins primul semnal luminos şi, în 


foarte scurt timp, mesajul traversase Alpii şi înainta grăbit 
spre Roma. 

Era ziua în care găsisem, în sfârşit, dovezi convingătoare ale 
fraudelor şi falsurilor comise de Myron. Tocmai pusesem să fie 
biciuit în prezenţa tuturor celorlalți principali secretari ai mei 
şi apoi executat. Eram istovit, după o zi grea şi neplăcută, şi 
mă pregăteam de o partidă amicală de zaruri cu Vitellius, 
înainte de cină, când eunucul Posides, secretarul meu militar, 
intră în goană la mine, strigându-şi agitat ştirea: 

— Cezar, semnalul luminos! Eşti aşteptat în Britannia. 

— În Britannia?! am exclamat. 

Ţineam paharul cu zaruri în mână şi l-am scuturat 
instinctiv încă o dată, azvârlind zarurile înainte de a mă repezi 
la fereastra încăperii care dă spre miazănoapte. 

— Arată-mi! i-am spus. 

Era o noapte senină şi, în direcţia în care indica Posides am 
putut zări, chiar cu vederea mea slabă, micul punct roş al 
luminii de pe muntele Soracte, la o depărtare de treizeci de 
mile. M-am întors la masă, unde l-am găsit pe Vitellius, 
privindu-mă radios. 

— Ce crezi despre semnul acesta prevestitor? m-a întrebat. 
De unde de o jumătate de ceas încoace ai dat cele mai mici 
zaruri cu putință, dintr-odată strigi „Britannia! şi arunci 
Venus. 

Şi-ntr-adevăr, cele trei zaruri formau, cuminţi, un triunghi 
echilateral, şi fiecare arăta un şase! Probabilitățile împotriva lui 
Venus sunt de două sute şaisprezece la una, aşa încât pot fi 
iertat dacă vă voi spune că am simţit o mare exaltare. Nimic nu 
se poate compara cu un fericit semn prevestitor la începutul 
unei campanii şi trebuie să înțelegeți că Venus nu era numai 
patroana paharului de aruncat zaruri, ci şi mama lui Aenea şi, 
prin urmare, propria mea străbună, prin bunica mea Octavia, 
sora lui August, şi păzitoarea sorții familiei iuliene al cărei cap 
recunoscut eram acum eu. Am dibuit o semnificație şi 
triunghiului, deoarece triunghiulară e forma Britanniei pe 
hărți. 


Acum, că stau şi mă gândesc, îmi pun întrebarea dacă nu 
cumva Vitellius, iar nu zeița, a fost acela care, pe când mă 
aflam cu spatele întors către el, a potrivit zarurile atât de 
frumos pentru mine. Mai uşor de înşelat decât sunt eu, cred că 
nu e niciun om pe lume; ori cel puțin aşa se spune îndeobşte. 
Dacă a făcut-o, apoi bine a făcut, căci Venus m-a trimis la 
cuceriri în cea mai exaltată stare de spirit ce se poate închipui. 
I-am înălțat rugăciuni în seara aceea (şi totodată lui August şi 
lui Marte) şi i-am făgăduit că, dacă mă va duce la biruință, o 
voi răsplăti cu orice serviciu ar fi să-mi ceară. „O mână spală 
pe alta - i-am amintit - şi mă aştept să faci cu adevărat pentru 
mine cât mai mult.” Există un obicei în familia noastră, a 
Claudienilor, să ne adresăm lui Venus pe un ton de 
familiaritate glumeață. Se presupune că-i face plăcere, aşa 
după cum străbunicile, şi-n special străbunicile care se bucură 
de reputaţia de a se fi distrat în tinereţile lor, uneori îşi 
îndeamnă strănepoțţii să li se adreseze cu tot atât de puţin 
formalism ca şi cum ar aparține cu toţii aceleiaşi generaţii. 

A doua zi am plecat de la Ostia la Marsilia, cu statul meu 
major şi cu cinci sute de voluntari. Vântul bătea prielnic 
dinspre sud, iar eu preferam călătoria pe mare hurducăturilor 
unei caleşti. Mai puteam şi recupera din somnul de care aveam 
atâta nevoie. Întreaga Urbe a venit să ne însoțească până la 
port şi toți se întreceau care pe care, exprimându-şi lealitatea 
şi caldele lor bune urări. Messalina m-a încolăcit cu brațele de 
gât şi a plâns. Micul Germanicus voia să vină şi el. Vitellius 
făgădui zeului August să-i aurească porțile templului dacă mă 
voi întoarce biruitor. 

Alcătuiam o flotă de şase vase de război rapide, cu câte două 
catarge şi greement drept, fiecare cu trei rânduri de vâsle şi cu 
carcase bine legate cu parâme de reținere pentru caz de 
furtună. Am ridicat ancora la o oră după ivirea zorilor şi am 
ieşit în larg. N-aveam timp de pierdut, aşa încât i-am spus 
căpitanului să întindă fără şovăire toate pânzele, ceea ce a şi 
făcut - amândouă velele pe fiecare catarg - şi marea fiind 
calmă, înaintam curând cu cel puţin zece noduri pe oră. Târziu 


în după-amiaza aceea am zărit insula Planasia, lângă Elba, 
unde fusese exilat sărmanul meu prieten Postumus, şi-am 
putut deosebi clădirile acum pustii, unde fusese încartiruită 
garda ce-l păzise. Străbătuserăm o sută şi douăzeci de mile, 
adică aproximativ o treime din drum. Vântul tot mai adia. 
Stomacul nu mi-era tulburat de tangajul vasului şi m-am dus 
în cabină să trag un pui de somn. În noaptea aceea am 
înconjurat Corsica, dar vântul a încetat de a bate pe la miezul 
nopții şi a trebuit să ne bizuim numai pe vâsle. Ca să nu 
lungesc vorba, a doua zi am dat de vreme rea şi am înaintat cu 
greu, vântul schimbându-şi treptat direcția către vest-nord- 
vest. 

Coasta franceză am zărit-o numai în zorii zilei a treia. Marea 
era acum tare furtunoasă şi vâslele ori se afundau în apă până 
la furcheţi, ori băteau zadarnic în aer. Numai două dintre cele 
patru vase-surori se mai puteau încă zări. Am pornit să ne 
adăpostim la țărm, navigând foarte lin de-a lungul coastei. Ne 
aflam acum la cincizeci de mile spre apus de Frejus, un port al 
flotei, şi ne strecuram printre insulele Hyères. Până la amiază, 
urma să sosim la Marsilia. În timp ce treceam pe lângă 
Porquerolles, cea mai întinsă şi mai vestită dintre insule, 
despărțită într-un punct numai printr-o milă marină de 
peninsula Giens, care iese în afară ca s-o întâmpine, vântul 
ne-a izbit cu înspăimântătoare putere; şi cu toate că echipajul 
vâslea stupindu-şi sufletul, n-am putut înainta defel şi ne-am 
pomenit în derivă, duşi încetul cu încetul către stânci. Eram la 
mai puțin de o sută de metri de pieire, când dintr-odată vijelia 
slăbi şi am izbutit să ne depărtăm de țărm. Dar după alte 
câteva minute iar am dat de necaz, şi de data aceasta 
primejdia era şi mai mare. Ultimul promontoriu de care trebuia 
să trecem se sfârşea cu o uriaşă stâncă neagră căreia 
eroziunea vântului şi a valurilor îi dăduse înfăţişarea unui cap 
de satâr ce rânjeşte. Apa clocotea şi fâsâia în jurul bărbiei de 
piatră, de s-ar fi zis că o înconjoară cu o barbă albă. Suflarea 
vântului, izbind chiar în mijlocul navei, ne mâna degrabă de-a 
dreptul între fălcile căscate ale monstrului. 


— Dacă ne înşfacă, are să ne sfărâme oasele şi să ne 
sfârtece carnea, mă asigură căpitanul, pe-un ton sinistru. Nu 
puţine corăbii solide s-au zdrobit de clonțţii stâncii ăsteia negre. 

Am înălțat rugăciuni de ajutor tuturor zeilor din Panteon. Mi 
s-a spus mai apoi că marinarii care mă auziseră au jurat că 
fusese cea mai frumoasă rugăciune din câte le-a fost dat lor să 
asculte vreodată şi că le insuflasem noi speranțe. M-am rugat 
îndeosebi lui Venus, cerându-i să-l convingă pe unchiul ei 
Neptun să se poarte cu mai multă considerație, deoarece 
soarta Romei depindea în mare măsură de supraviețuirea 
corăbiei noastre: trebuia să binevoiască a-i reaminti lui Neptun 
că eu nu mă aflasem printre cei ce luaseră parte la hulitoarea 
ceartă a predecesorului meu cu el, şi că, dimpotrivă, avusesem 
întotdeauna cel mai profund respect față de divinitatea sa. 
Istoviții  vâslaşi îşi încordau muşchii şi gemeau, iar 
supraveghetorul alerga de-a lungul planşeului, cu un şfichi de 
frânghie în mână, blestemând şi insuflându-le noi puteri cu 
ajutorul acelui bici. Ne-am strecurat prin pericol — cum, nici eu 
nu ştiu — şi când am auzit că toată lumea răsuflă uşurată şi 
bucuroasă că am scăpat cu bine, le-am făgăduit vâslaşilor câte 
douăzeci de galbeni pe cap de om îndată după debarcare. 

Eram mulțumit că nu mă pierdusem cu firea. Treceam 
pentru întâia oară prin experiența unei furtuni pe mare şi 
auzisem că unii dintre cei mai viteji oameni din lume îşi pierd 
stăpânirea de sine în fața perspectivei de a muri înecați. Ba se 
şi şoptea că zeul August se dovedea mare laş în vreme de 
furtună şi că numai simțul demnităţii dregătoriei sale îl reținea 
de a striga şi de a-şi smulge părul din cap. Oricum, cita adesea 
zicala: „Hulă a săvârşit cel ce primul a ridicat pânzele sus şi-a 
înfruntat pericolele adâncului învolburat”. Avusese parte 
numai de nenoroc pe mare, cu excepția bătăliilor lui navale şi — 
pentru că veni vorba de hulă - şi-a manifestat odată profundul 
resentiment produs de pierderea unei flote într-o neaşteptată 
furtună, interzicând să fie purtată, ca de obicei, statuia lui 
Neptun într-o procesiune solemnă de jur împrejurul circului. 
După aceasta, rar se mai întâmpla să iasă în larg fără a da de 


furtună şi mai că n-a lipsit mult să naufragieze în trei sau 
patru ocazii. 

Vasul nostru a sosit cel dintâi la Marsilia şi, din fericire, 
niciunul dintre cele cinci n-a pierit, deşi am fost siliți să ne 
întoarcem şi să ne căutăm scăparea la Frejus. Ajuns la 
Marsilia, m-am socotit tare fericit să simt pământul ferm sub 
picioare: am luat hotărârea să nu mai călătoresc niciodată pe 
mare, de-mi va fi cu putință a călători pe uscat, şi de la 
această hotărâre nu m-am mai abătut de atunci. 

De îndată ce auzisem că debarcarea în Britannia a fost 
realizată cu succes, îmi deplasasem rezervele la Boulogne şi 
dădusem ordin lui Posides să țină acolo toate navele gata de 
plecare, cu orice alte suplimente de provizii şi rezerve militare 
ar putea fi socotite ca necesare în timpul campaniei. La 
Marsilia, douăzeci de cabriolete rapide ne aşteptau, pe mine şi 
statul meu major, ducându-ne (de aceasta avusese grijă 
Posides), cu schimb de cai la fiecare poştă, de-a lungul văii 
Ronului în sus, prin Avignon, până la Lyon, unde am petrecut 
a doua noapte; de acolo am mers de-a lungul râului Saône, 
făcând optzeci ori nouăzeci de mile pe zi — ceea ce reprezenta 
maximul ce puteam îndura din pricina  neîncetatelor 
hurducături ce-mi zdruncinau nervii, îmi tulburau digestia şi- 
mi provocau mari dureri de cap. În seara a treia, la Châlons, 
medicul meu Xenofon îmi ceru stăruitor să mă odihnesc toată 
ziua următoare. l-am spus că nu-mi pot îngădui să pierd o zi 
întreagă; mi-a răspuns că, dacă nu mă odihnesc, nu mă 
puteam aştepta de a fi de vreun folos armatei din Britannia în 
caz că voi sosi acolo. Am strigat la el şi-am încercat să trec 
peste părerea lui, dar Xenofon s-a mărginit să vadă în purtarea 
mea un semn în plus de epuizare nervoasă şi a vrut să ştie 
cine-mi este medic, el ori eu. În cazul din urmă avea să 
demisioneze şi să-şi reia la Roma practica întreruptă; în cazul 
dintâi, trebuia, dimpotrivă, să-mi ceară să procedez după 
sfaturile lui, să mă destind complet şi să mă las bine masat. 
Aşa că i-am cerut scuze şi i-am explicat că a fi brusc oprit din 
călătorie mi-ar pricinui o zdruncinare nervoasă atât de 


puternică, încât starea mea fizică n-ar putea fi ameliorată de 
niciun fel de masaj compensatoriu; şi că a-mi spune „destinde- 
te” nu constituia, în împrejurările actuale, un sfat mai practic 
decât a-i recomanda unui om ale cărui haine au luat foc pe el 
să-şi păstreze calmul. Până la urmă, am ajuns la un 
compromis: n-aveam să-mi continui călătoria într-o cabrioletă, 
dar nici n-aveam să rămân la Châlons. Aveam să fiu dus într-o 
lectică uşoară pe umerii a şase purtători de lectică, specialişti 
în aşa ceva şi viguroşi, reducând astfel cu cel puţin treizeci de 
mile distanţa de circa cinci sute de mile pe care o mai aveam 
încă de străbătut. Şi urma să mă las masat cât o dori Xenofon, 
atât înainte de a porni la drum, cât şi după terminarea 
călătoriei din acea zi. 

De la Lyon, mi-a luat opt zile ca să pot ajunge la Boulogne 
trecând prin Troyes, Reims, Soissons şi Amiens, căci la 
plecarea din Reims medicul m-a silit din nou să folosesc o 
lectică. În tot acest timp n-am stat chiar degeaba. Îmi repetam 
în minte cunoştinţele mele istorice despre marile bătălii ale 
trecutului - bătăliile lui Iuliu, bătăliile lui Hanibal, ale lui 
Alexandru şi, îndeosebi, acelea din Germania ale tatălui şi 
fratelui meu - întrebându-mă dacă, atunci când voi ajunge la 
punctul hotărâtor, voi fi în stare să pun toate aceste 
amănunțite şi vaste cunoştinţe în practică. M-am felicitat 
pentru a fi avut - ori de câte ori a fost cu putinţă - ideea de a 
desena planul oricărei bătălii, după dările de seamă făcute de 
martorii oculari; şi, de asemenea, pentru a-mi fi însuşit astfel 
principiile tactice generale implicate de folosirea unei mici 
formații de soldați disciplinați împotriva unei mari armate de 
membri ai unor triburi semicivilizate, precum şi principiile 
strategice implicate de ocuparea temeinică a ţării lor după 
câştigarea bătăliei. 

La Amiens, nemaiputând dormi de când se luminase de 
ziuă, am început să-mi închipui în minte câmpul de luptă. 
Pedestrimea britanică avea să ocupe probabil o colină 
împădurită, lăsându-şi călărimea şi carele să manevreze pe 
terenul neted din față. Eu, unul, aveam să-mi plasez 


pedestrimea regulată în obişnuita formaţie de bătaie, pe un 
front alcătuit din două legiuni, cu trupele auxiliare la fiecare 
flanc şi cele două din gardă în rezervă. Elefanții, care aveau să 
fie ceva cu totul nou pentru britoni, deoarece neam de neamul 
lor nu văzuseră vreodată un asemenea animal pe acea insulă... 
dar, ajuns aici, îmi trecu prin minte un gând cât se poate de 
neliniştitor. 

— Posides! am strigat eu, cu glas tulburat. 

— Da, Cezar, mi-a răspuns el, țâşnind de pe salteaua-i de 
paie, pe jumătate încă adormit. 

Nu-i aşa că elefanții sunt la Boulogne? 

— Sunt, Cezar. 

— Cât timp e de când ţi-am ordonat a-i duce de la Lyon 
acolo? 

— Când am primit vestea debarcării, Cezar, asta înseamnă 
şapte august. 

— Şi astăzi suntem în douăzeci şi şapte. 

— Da, Cezar. 

— Atunci cum oare o să putem transporta elefanții aceia 
dincolo? Ar fi trebuit să construim pentru asta nişte nave 
speciale. 

— Vasul care a transportat obeliscul de la Alexandria se află 
acum la Boulogne. 

— Credeam că încă e la Ostia. 

— Nu, Cezar, e la Boulogne. 

— Dar dacă l-ai trimis acolo pe ziua de şapte, este exclus să 
fi şi sosit. Nu poate să fi ajuns dincolo de golful Biscayei. I-au 
trebuit trei săptămâni ca să facă drumul din Egipt la Roma, ţii 
minte; şi atunci a şi avut parte de o vreme minunată. 

Dar Posides era cu adevărat un ministru capabil. Se pare 
că, de îndată ce hotărâsem să scot elefanții printre întăririle 
mele şi să-i expediez la Lyon - asta se petrecea, cred, în luna 
mai — el a şi examinat problema transportării lor peste Canal 
şi, fără a-mi şopti un cuvinţel, transformase vasul în care 
fusese adus obeliscul egiptean într-un vas de transport pentru 
elefanţi — era, de altfel, singura navă îndeajuns de mare şi de 


rezistentă ca să corespundă acestui scop -— şi-l trimisese la 
Boulogne, unde sosise după şase săptămâni. Dacă ar fi fost să 
aştepte dispozițiile mele, elefanții ar fi trebuit să fie lăsaţi în 
urmă. Vasul care transportase obeliscul e vrednic de mai mult 
decât o simplă menționare, aici, în treacăt. Era cel mai mare 
vas lansat vreodată pe mare. Avea o lungime de nu mai puțin 
de două sute de picioare şi o lățime proporţională, iar 
principalele-i coaste erau din lemn de cedru. Caligula îl 
construise în primele luni ale domniei sale pentru a transporta 
din Egipt un obelisc de granit roşu, lung de optzeci de picioare, 
împreună cu patru enorme blocuri de piatră care alcătuiau 
piedestalul. Obeliscul venea de fapt din Heliopolis, dar fusese 
cu vreo câțiva ani înainte aşezat în templul lui August de la 
Alexandria. Apoi Caligula a vrut să-l înalțe în propria lui 
onoare în noul circ pe care-l construia pe Dealul Vatican. Ca 
să înțelegeți ce fel de vas cu adevărat monstruos era, trebuie 
să vă spun că arborele mare (de şaptezeci şi două de picioare) 
îl forma un brad alb, cu un diametru de opt picioare la bază; şi 
că printre elementele de stabilitate folosite pentru a-l menține 
în echilibru, după ce obeliscul şi piedestalul fuseseră urcate pe 
punte, se aflau una sută zece mii ocale de linte egipteană - un 
dar pentru locuitorii Romei. 

Când am ajuns la Boulogne, am fost încântat să găsesc 
trupele cu moralul foarte ridicat, vasele de transport gata 
pregătite şi marea calmă. Ne-am îmbarcat fără a mai zăbovi şi 
trecerea Canalului s-a efectuat în condiții atât de plăcute şi de 
tihnite, încât, sosind la Richborough, am adus jerfte lui Venus 
şi Neptun,  mulțumindu-i acestuia din urmă pentru 
neaşteptata-i bunăvoință, iar zeiței pentru prielnica ei 
mijlocire. Cu elefanții n-am avut niciun necaz. Erau elefanți 
indieni, nu africani. Elefanții indieni sunt aproape de trei ori 
mai mari decât cei din Africa, iar aceştia erau deosebit de 
frumoşi, cumpăraţi de Caligula pentru a fi folosiți în 
ceremoniile propriului său cult; după aceea fuseseră 
întrebuințați în docurile de la Ostia pentru a transporta grinzi 
şi pietre, sub supravegherea cornacilor lor indieni. Am avut 


surpriza de a constata că elefanților li se adăugaseră 
douăsprezece cămile. Asta fusese o idee de-ale lui Posides. 


Capitolul XIX 


Aşteptam cu nerăbdare să aflăm la Richborough ultimele 
ştiri de la Aulus şi am şi găsit o depeşă de-a sa tocmai atunci 
sosită. Raporta că britonii dăduseră două atacuri, unul ziua şi 
celălalt noaptea, asupra taberei pe care el o întărise chiar la 
nord de Londra, dar că fuseseră alungați cu oarecare pierderi. 
Noi întăriri duşmane păreau totuşi să sosească zilnic, din 
puncte situate atât de departe către vest cum ar fi sudul Ţării 
Galilor; iar despre oamenii din Kent care se retrăseseră în 
Weald se spunea că-i expediaseră lui Caractacus un mesaj, 
făcându-i cunoscut că, de îndată ce Aulus va fi forțat să se 
retragă, ei îşi vor părăsi codrii adăpostitori şi au să-l izoleze de 
baza sa. Mă ruga, de aceea, să-mi unesc forțele cu ale sale, cât 
mai repede cu putință. Am stat de vorbă cu vreo câţiva soldați 
grav răniți, pe care Aulus îi evacuase la bază, şi mi-au spus cu 
toţii că pedestraşii britanici nu sunt ceva de care să te temi, 
dar că, în schimb, carele lor par să fie pretutindeni în acelaşi 
timp şi că sunt acum atât de numeroase, încât pot împiedica 
orice formaţie de mai puţin de două ori ori trei sute de 
pedestraşi din armata regulată să părăsească grosul trupelor. 

Coloana mea tocmai se pregătea de înaintare. Elefanții 
cărau enorme mănunchiuri de sulițe disponibile şi alte muniții 
de război; dar nişte ciudate maşini aruncate pe spinările 
cămilelor mi-au stârnit curiozitatea. 

— O invenţie a imperialului tău predecesor, Cezar, mi-a 
explicat Posides. Mi-am îngăduit să comand o serie de şase 
bucăţi la Lyon, pe când ne aflam acolo în iulie, şi să le trimit la 
Boulogne pe spinările cămilelor. Sunt un fel de maşini de 
asediu,  scornite spre a fi folosite împotriva triburilor 
necivilizate. 


— Nu ştiam că răposatului Împărat i se datorează vreo 
invenție militară. 

— Cred, Cezar, că te voi convinge pe deplin de eficacitatea 
acestui tip de maşină, mai ales în combinaţie cu frânghia 
uşoară. Mi-am permis să aduc câteva sute de metri de frânghie 
uşoară, înfăşurată pe fusuri. 

Posides rânjea cu toți dinţii, aşa încât am înțeles că are un 
plan iscusit în adâncul minţii şi că-l ţine secret. l-am spus, 
prin urmare: 

— Xerxes cel Mare avea un ministru de război numit 
Hermotimus, un eunuc ca şi tine, şi ori de câte ori i se 
permitea lui Hermotimus să rezolve singur o problemă tactică, 
precum cucerirea unui oraş inatacabil fără a se folosi de 
maşini de asediu ori trecerea vreunui râu lipsit de vaduri fără 
a se folosi bărci, acea problemă era rezolvată. Dar dacă Xerxes 
ori altcineva încerca să intervină cu sfaturi ori sugestii, 
Hermotimus spunea că problema devine prea complicată 
pentru el şi ruga să fie scutit de obligația găsirii unei soluții. 
Eşti un al doilea Hermotimus şi, ca să nu te deochi, am de 
gând să te las să procedezi cum ştii tu mai bine. Spiritul de 
prevedere dovedit în chestiunea vasului care a transportat 
obeliscul ţi-a dobândit încrederea mea deplină. Îți dai seama că 
mă aştept la lucruri mari din partea cămilelor tale şi a 
încărcăturii lor. Dacă mă dezamăgeşti, am să fiu profund 
nemulțumit de tine şi e probabil că am să te dau panterelor 
din amfiteatru la înapoierea noastră din expediție. 

Mi-a răspuns, rânjind mai departe: 

— Dar dacă te-ajut să câştigi victoria, ce se va întâmpla? 

— Atunci am să te decorez cu cea mai mare onoare pe care 
am dreptul să o confer eu şi care nu-i nepotrivită cu starea ta: 
ți se va decerna Ordinul Lăncii fără Vâri2!. Mai ai şi alte 
minunăţii introduse prin contrabandă în bagaje? Toate 


21 Hasta pura, id est sine ferro — o suliță fără vârf, cu aspect de sceptru; 
era o înaltă decorație militară. 


cămilele astea şi toți elefanții şi lăncierii ăştia negri din Africa 
mai curând aduc a spectacol pe câmpul lui Marte decât a 
expediție serioasă. 

— Nu, Cezar, nu prea mai e mare lucru. Dar cred că britonii 
or să aibă ce vedea şi că taxa de intrare o vom putea încasa la 
sfârşitul spectacolului. 

Am plecat din Richborough şi n-am întâlnit nicio rezistență: 
podurile peste râuri erau păzite pentru noi de detaşamente ale 
legiunii a XIV-a, trimisă înapoi de Aulus în acest scop. După ce 
treceam, detaşamentele se buluceau în urma noastră. N-am 
întâlnit nici măcar un singur briton între Richborough şi 
Londra, unde Aulus şi cu mine ne-am unit forțele în ziua de 
cinci septembrie. Cred că i-a făcut tot atâta plăcere să mă vadă 
pe cât mi-a făcut şi mie ca să-l văd pe el. Primul lucru pe care 
l-am întrebat a fost dacă trupele au moralul ridicat. Mi-a 
răspuns că da şi că le-a făgăduit numai jumătate din forțele cu 
care venisem şi că nu le-a pomenit de elefanți, aşa încât 
adevărata noastră putere a constituit o surpriză pentru ei. L- 
am întrebat unde se aştepta să dea lupta inamicul şi mi-a 
arătat o machetă cu curbe de nivel a ținutului dintre Londra şi 
Colchester, meşterită din humă de el însuşi. S-a oprit asupra 
unui punct la vreo douăzeci de mile pe şoseaua Londra- 
Colchester (fireşte, nu o şosea în înțelesul roman al 
cuvântului), pe care Caractacus îl tot întărise şi care mai mult 
decât probabil că avea să fie scena viitoarei bătălii. Era o colină 
împădurită, cu numele de Brentwood Hill, care se curba în 
jurul drumului sub formă de uriaşă potcoavă, la fiecare dintre 
extremitățile potcoavei aflându-se câte un fort puternic 
îngrădit; un alt fort se afla în centru. Drumul mergea către 
nord-est. Flancul stâng al inamicului, dincolo de colină, era 
apărat de mlaştini, în vreme ce un râuleț adânc, numit râul 
Weald, forma o barieră uşor de apărat în față. Pe flancul drept 
colina se curba către nord pe o distanță de trei-patru mile, 
însă copacii şi tufişurile de mărăcini şi de mure creşteau atât 
de compact de-a lungul ei, încât a încerca să dai peste cap acel 
front trimițând o formaţie să-şi taie drum prin desiş, până la 


el, ar fi - m-a asigurat Aulus — inutil. Dat fiind că singurul mod 
posibil de a te apropia de Colchester era doar cel de pe acest 
drum şi deoarece doream să dau piept cu grosul armatei 
inamice cât mai curând posibil, am studiat cu mare atenţie 
problema tactică ce se punea. Prizonierii şi dezertorii se 
arătaseră dispuşi să ne dea informaţii precise despre apărările 
din pădure, care păreau extrem de bine ticluite. Nu eram 
partizan al unui atac frontal. Dacă porneam asupra frontului 
central fără a fi pus mai întâi mâna pe celelalte două, ne 
expuneam unor puternice atacuri din amândouă flancuri. Dar 
să le fi atacat mai întâi pe celelalte două, nu ne-ar fi fost nici 
aşa de mare folos; căci în cazul în care izbuteam să le luăm, cu 
grele pierderi pentru noi, tot mai însemna să ne croim drumul 
printr-o serie de alte îngrădituri până-n inima pădurii; şi 
fiecare îngrăditură urma să fie luată printr-o separată operație 
militară. 

La un consiliu de război la care Aulus şi cu mine am 
convocat pe toți ofițerii de stat-major şi pe toți comandanții de 
legiuni, toată lumea a fost de acord că un atac direct asupra 
frontului central era de neînlăturat şi că trebuie să ne pregătim 
a suferi mari pierderi. Din nefericire, povârnişurile din față ale 
colinei, între pădure şi râu, se potriveau de minune pentru 
manevrele carelor. Aulus a propus un atac de masă în formație 
de romb. Capul rombului avea să constituie dintr-o singură 
cohortă în două valuri, fiecare val adânc de opt oameni. Aveau 
să urmeze apoi două cohorte, înaintând cot la cot şi-n aceeaşi 
formaţie ca şi cohorta din față; în sfârşit, alte trei cohorte 
înaintând cot la cot. Acestea vor reprezenta partea cea mai lată 
a rombului şi aici aveau să fie integrați elefanții drept acoperire 
pentru fiecare flanc. Veneau iarăşi după aceea două cohorte şi 
apoi încă una. Călărețţii şi restul pedestrimii aveau să fie ținuți 
în rezervă. Aulus mi-a explicat că rombul acesta va asigura o 
apărare împotriva atacurilor din flanc; niciun atac nu putea fi 
făcut asupra flancului cohortei din față, fără a dezlănțui tirul 
de sulițe al liniei a doua de acoperire şi nici asupra liniei a 
doua, fără a dezlănțui tirul celei de-a treia linii de acoperire. 


Această de-a treia linie era apărată de elefanţi. Dacă s-ar porni 
o şarjă de care asupra spatelui nostru, cohortele puteau face 
stânga-mprejur şi aceeaşi protecţie reciprocă avea să fie 
menținută. 

Comentariul meu cu privire la rombul acesta a fost că ele o 
formaţie interesantă şi care fusese întrebuințată cu succes în 
cutare şi cutare bătălie - le-am enumerat - pe vremea 
republicii; dar că britonii ne erau într-atâta de superiori 
numeric, încât, de îndată ce vom fi avansat în centrul 
potcoavei, ne puteau ataca din toate părțile dintr-odată, cu 
forțe pe care nu le-am fi putut respinge fără a ne dezorganiza; 
partea din față a rombului avea să fie mai mult decât sigur 
despărțită de spatele armatei. Am mai accentuat foarte 
stăruitor că nu eram dispus să admit nicio zecime din numărul 
de pierderi socotite drept rezultat al atacului frontal. Vespasian 
cită vechiul proverb despre imposibilitatea de a se face o 
omletă fără a sparge ouăle, întrebându-mă, oarecum enervat, 
dacă aveam de gând să-mi reduc pierderile şi să mă întorc de 
îndată în Franța şi, în acest caz, cam cât timp credeam eu că 
voi putea păstra respectul armatei. 

I-am răspuns cu: 

— Mâţa o poţi omori şi altfel decât bătând-o de moarte cu o 
linguriţă de os, şi să mai spargi şi lingurița, pe deasupra. 

M-au contrazis cu aerul lor superior, de veterani trecuţi prin 
ciur şi prin dârmon, încercând să mă dea gata cu termeni 
tehnici militari, ca şi cum eu aş fi fost un ageamiu fără de 
seamăn. Am izbucnit înfuriat: 

— Domnilor, ştiţi ce tot repeta zeul August: „Ridichia n-o fi 
ştiind greceşte, dar eu, unul, ştiu”. Sunt patruzeci de ani de 
când tot studiez tactica şi nu mă puteți învăța nimic. Cunosc 
toate mişcările şi deschiderile convenţionale şi neconvenţionale 
din jocul de dame care se joacă cu vieți omeneşti. Dar trebuie 
să înțelegeți că nu sunt slobod să joc aşa cum ați dori voi să-l 
joc. Ca Părinte al Patriei, ştiu că am o datorie față de fiii mei: 
refuz să jertfesc trei sau patru mii din vieţile lor într-un 
asemenea atac. Nici tatălui meu Drusus, nici fratelui meu 


Germanicus nu le-ar fi trecut prin minte să dea un atac frontal 
asupra unei poziții atât de puternice ca asta. 

Geta m-a întrebat, ironic poate: 

— Şi ce crezi, Cezar, că ar fi făcut slăvitele tale rude într-un 
asemenea caz? 

— Ar fi găsit o cale de ieşire ocolită. 

— Dar în situaţia de față nu există nicio cale de ieşire, 
Cezar. Lucrul acesta s-a constatat. 

— Şi totuşi afirm că ei ar fi găsit o cale de ieşire. 

Crassus Frugi vorbi: 

— Flancul stâng al duşmanului este apărat de regele Bâtlan 
şi cel drept, de regina Păducel. Aşa se laudă ei, după spusele 
prizonierilor. 

— Şi cine-i regele ăsta Bâtlan? 

— Domnul Mlaştinilor. E, în mitologia lor, vărul Zeiței 
Bătăliilor. Zeița apare în chip de corb şi se cocoaţă în vârful 
lănciilor. Apoi îi mână pe cei învinşi în ținutul mlaştinilor şi 
vărul ei, regele Bâtlan, îi mănâncă. Regina Păducel e o fecioară 
care se îmbracă primăvara în alb şi-i ajută pe soldați în luptă, 
apărându-le îngrăditurile cu spinii ei. Vedeţi, ei taie arbuşti 
spinoşi şi-i stivuie alcătuind o îngrădire cu spinii în afară şi 
strângând tulpinile bine laolaltă. Aşa se formează un obstacol 
teribil de greu de trecut. Dar Regina Păducel le apără flancul 
ăla drept al lor fără a fi fost nevoie ca mâna omenească să taie 
şi să doboare arbuşti. Cercetaşii noştri ne-au afirmat categoric 
că întreaga pădure este atât de groaznic de încâlcită, încât n- 
are niciun rost să încercăm a o străbate pe oriunde ar fi. 

Aulus, atunci: 

— Da, Cezar, tare mă tem că va trebui să ne hotărâm a da 
totuşi atacul frontal. 

— Posides - am exclamat eu brusc - ai fost vreodată soldat? 

— Niciodată, Cezar. 

— Atunci suntem doi, slavă Domnului! Acum ia să 
presupunem că îmi propun să realizez imposibilul şi să trec 
călăreții noştri până pe flancul drept al inamicului, străbătând 
încâlcitura aceea impenetrabilă de spini; poţi tu atunci duce 


garda până pe flancul lor stâng, răzbind prin mlaştina aceea de 
netrecut? 

Posides mi-a răspuns: 

— Mi-ai lăsat flancul cel mai uşor, Cezar. Adevărul e că 
există un drumeag prin mlaştină. Nu s-ar putea merge pe el 
decât în şir de câte unul, dar există un drumeag. Am dat de un 
om ieri la Londra, un oculist spaniol ambulant, care 
călătoreşte prin țară tămăduind lumea de oftalmia specifică 
regiunilor mlăştinoase. E în tabăra noastră acum şi zice că el 
cunoaşte bine mlaştina şi drumeagul, pe care-l foloseşte mereu 
pentru a evita bariera de vamă, care-i cocoțată pe deal. De 
când a murit Cymbeline, nu se mai percep taxe fixe, dar orice 
călător trebuie să plătească potrivit cu suma de bani pe care o 
are în coburii de la şa, iar oculistului ăstuia i s-a făcut 
lehamite de a tot fi jumulit. Dimineața, devreme, e aproape 
mereu ceață pe mlaştină şi el o ia pe cărare şi se strecoară 
nevăzut. Zice că-i uşor să te ţii de ea, odată ce ai făcut primul 
pas. Iese la mai puțin de o jumătate de milă dincolo de colină, 
în marginea unei dumbrăvi de pini. E probabil ca britonii să 
aibă o gardă postată la capătul acela - Caractacus e un general 
grijuliu —, dar cred că mă pot obliga să-i dau de o parte şi să 
trec prin mlaştină tot atâția oameni câți vor voi să mă urmeze. 

Ne-a explicat şiretlicul lui, pe care l-am aprobat, deşi mulți 
dintre generali au strâmbat din nas, auzind despre ce e vorba; 
şi apoi am explicat şi eu planul meu pentru a da peste cap 
celălalt flanc - un plan foarte simplu. Un fapt deosebit de 
important fusese trecut cu vederea, toată atenţia fiind 
concentrată asupra formaţiei în romb: faptul că elefanții 
indieni sunt în stare să răzbată prin cel mai compact 
subarboret ce se poate închipui şi că nu se lasă speriați de 
niciun fel de mărăcini ori de spini. Oricum, pentru ca să nu 
repet lucrurile, n-am să lungesc vorba despre consiliul acela de 
război şi despre ce hotărâri s-au luat. Am să trec de-a dreptul 
la bătălie, care a avut loc la Brentwood în ziua de şapte 
septembrie, o dată care fusese mult timp memorabilă pentru 
mine, fiind aceea în care fratele meu Germanicus îl învinsese 


pe Hermann pe Weser; dacă ar mai fi trăit, el n-ar fi avut mai 
mult de cincizeci şi opt de ani, cât avea şi Aulus. 

Am ieşit din Londra pe drumul care duce către Colchester, 
avangarda noastră având de furcă cu atacurile prin 
surprindere ale unor mici efective britanice, dar fără a 
întâmpina vreo rezistență serioasă până am ajuns la Romford, 
un sat care se găseşte la vreo şapte mile de Brentwood, unde 
am dat de vadul peste râul Rom, puternic întărit. Inamicul ne- 
a ținut acolo o dimineaţă întreagă, pierderile lor ridicându-se la 
două sute de morţi şi una sută prizonieri. Noi am pierdut 
numai cincizeci de oameni, dintre care însă doi erau căpitani şi 
unul comandant de batalion, aşa încât, într-un anume fel, 
schimbul a fost favorabil britonilor. În cursul după-amiezii am 
dat ochii cu Brentwood Ridge şi ne-am făcut tabără pentru 
noapte dincoace de râul pe care l-am folosit ca pe o barieră 
defensivă. 

Am consultat auspiciile. Auspiciile sunt mereu consultate 
înaintea unei lupte, dându-se puilor de găină sacri bucăți de 
turtă de linte şi observându-se cum le mănâncă. Dacă n-au 
poftă de mâncare, bătălia este ca şi pierdută. Semnul 
prevestitor cel mai bun este atunci când puii, de îndată ce uşa 
cotețului a fost deschisă de preotul care-i are în grijă, se reped 
afară şi nu ţipă, nici nu bat din aripi, ci înfulecă atât de 
lacomi, încât bucăți mari le şi scapă din cioc. Dacă se poate 
auzi limpede zgomotul pe care-l fac lovind pământul cu 
ciocurile, înțelesul  prorocirii este totala înfrângere a 
dușmanului. Şi, într-adevăr, de acest semn prevestitor, mai 
bun decât oricare, am şi avut parte. Preotul nu s-a arătat 
orătăniilor, ci, stând cu mine în spatele cotețului, a deschis 
brusc uşa chiar în momentul în care li se arunca turta în față. 
S-au repezit afară nedând glas defel şi au început să sfâşie 
turta, azvârlind de jur împrejur bucăți într-un chip atât de cu 
totul nepăsător, încât ne-am simțit pur şi simplu transportați 
de bucurie cu toții. 

Pregătisem ceea ce mi s-a părut a fi o foarte potrivită 
cuvântare. Aducea oarecum aminte de Titus Livius, dar mi-am 


dat seama că însemnătatea istorică a clipei necesita ceva în 
stilul acela. Iat-o: 


Romani, în rândurile voastre, nicio limbă să nu clămpăne şi 
nicio voce să nu jelească în zadar, slăvind vremurile de 
altădată ca fiind ale zilelor de aur şi înjosind vremea noastră — 
întru a cărei mărire s-ar cuveni să fim ostaşi îndrăznețţi — ca pe 
epoca lipsită de farmec a tencuielii aurite. Eroii greci din fața 
Troiei, pe care i-a cântat augustul Homer, aveau mereu, dacă 
este să-i dăm crezare, aceste cuvinte pe buzele lor: 

„Noi ne fălim că stăturăm cu mult mai viteji ca părinții”?2. 

Nu fiți din cale afară de modeşti, romani! Capul sus! Pieptul 
în afară. Rânduiţi în linie de bătaie, stau astăzi în fața voastră 
oameni care seamănă tot atât de bine cu străbunii voştri pe cât 
acvila cu acvila şi lupul cu lup - o stirpe cruntă, semeaţă, 
viguroasă, necioplită, purtând arme care de veacuri nu mai 
sunt folosite, mânând pentru carele lor căluți de rasă 
străveche, recurgând la o biată tactică vrednică numai de 
condeiul poeţilor epici, neorganizați în legiuni, ci grupaţi pe 
clanuri şi familii — tot atât de sigur de a fi învinşi de pe urma 
acțiunii voastre disciplinate pe cât e mistrețul care-şi lasă 
capul în jos şi-l atacă pe iscusitul vânător cel înarmat cu plasă 
şi cu suliță de vânătoare. Mâine, când vor fi numărați morții şi 
lungul şir de prizonieri mohorâţi va trece pe sub furci, veţi avea 
de ce râde, dacă v-aţi pierdut cumva pentru o clipă încrederea 
în prezent, dacă minţile voastre au fost cumva orbite de gloria 
unui trecut îndepărtat pe care s-au învrednicit a-l consemna 
numai cronicile. Da, camarazi, trupurile acestor eroi primitivi 
vor fi rostogolite de săbiile voastre pe câmpul de luptă, tot atât 
de vijelios şi de orbeşte cum, adineauri chiar, când eu, 
generalul vostru, am consultat auspiciile, păsările sacre au 
azvârlit la pământ din hulpavele lor pliscuri bucăţi de turtă 
sfințită. 

Unii dintre voi, desigur, mai mult indolenți decât fricoşi ori 
lipsiţi de simţul datoriei, aţi şovăit când aţi fost chemaţi a porni 


22 Homer, Iliada, Cântul IV, traducere în metrul original de George 
Mumu, E.L.U., Bucureşti, 1967, p. 187. 


în această expediție, justificându-vă prin aceea că zeul August 
fixase de veci fruntariile Imperiului Roman pe apele Rinului şi 
pe Canal. Dacă una ca asta ar fi adevărat - dar eu sunt în 
măsură să vă dovedesc că nu e - atunci zeul August n-ar fi 
vrednic să i ne închinăm. Misiunea Romei este să civilizeze 
lumea - şi în care parte a lumii ați găsi oare un neam care să 
merite mai mult decât cel britanic binefacerile pe care ne 
pregătim să i le acordăm? Ne revine strania şi cucernica 
sarcină de a preface pe aceşti fioroşi egali ai străbunilor noştri 
în fii supuşi ai Romei, ilustra noastră Urbe şi Mumă. Care-s 
cuvintele pe care zeul August le-a scris bunicii mele, zeița 
Augusta? „Privind în viitor, văd Britannia ajunsă la acelaşi 
grad de civilizație ca sudul Franţei de astăzi; şi cred că 
insularii, care-s de o stirpe înrudită cu a noastră, vor deveni 
incomparabili mai buni romani decât vom izbuti vreodată a-i 
face pe germani. Şi cândva (nu zâmbi!) s-ar putea ca nobilii 
britanici să ocupe locuri în Senatul roman.” 

Aţi şi dat dovadă de vitejie în acest război. Aţi provocat de 
două ori răsunătoarea înfrângere a inamicului. L-aţi ucis pe 
regele Togodumnus, duşmanul meu, şi ați răzbunat insultele 
pe care mi le-a adus. Acum, a treia oară, nu veți putea da greş. 
Sunteţi mai puternici decât oricând, curajul vostru e mai aprig, 
rândurile voastre mai strânse. Şi voi, nu mai puţin decât 
inamicul, vă apărați căminele şi sacrele temple ale zeilor voştri. 
Soldatul roman, fie câmpul lui de luptă pe stâncile înghețate 
ale Caucazului, pe nisipurile fierbinți ale pustiului de dincolo 
de Atlas, în codrii umezi ai Germaniei ori pe câmpurile cu iarbă 
groasă ale Britanniei, nu uită niciodată minunata Urbe căreia 
îşi datorează numele, virtutea şi simțul datoriei. 


Compusesem mai multe paragrafe pe acest ton înălțător, 
însă, lucru ciudat, n-am rostit nici măcar un singur cuvințel 
din cuvântare. Când m-am suit pe estrada tribunalului, şi 
căpitanii au strigat într-un glas: „Salve Caesar Augustus, 
Părinte al Patriei, Împărate al nostru!”, iar soldații au reluat 
strigarea aplaudând-o furtunos, mai că n-am mai ştiut ce-i cu 
mine. Mi-am uitat cu desăvârşire frumoasa cuvântare şi n-am 
mai putut decât să-mi întind braţele spre ei — ochii umplându- 
mi-se de lacrimi - şi să izbucnesc: 


— E-n regulă, flăcăi: puii de găină spun că are să fie cum 
nu se poate mai bine şi le-am pregătit o surpriză mare de tot, 
avem să le tragem o mamă de bătaie, de n-au s-o uite câte zile 
or mai avea ei, adică nu puii, vreau să spun britanicii. (Hohote 
de râs, la care am socotit că-i mai bine să iau parte şi eu, ca şi 
cum gluma ar fi fost intenționată.) la nu mai râdeți de mine, 
flăcăi! Nu vă aduceţi voi oare aminte ce i s-a întâmplat puiului 
negru din povestea egipteană, care a râs de taică-său când din 
greşeală a rostit rugăciunea de seară în locul celei de 
dimineață? L-a mâncat un crocodil; aşa că fiți atenţi. Ei, am 
ajuns în pragul bătrâneții acum, dar asta este cea mai măreață 
clipă a vieţii mele şi tare aş dori ca bietul meu frate 
Germanicus să fie aici să-mi împart bucuria cu el. Îşi 
aminteşte oare vreunul dintre voi de slăvitul meu frate? Nu 
prea mulți, desigur, de vreme ce a murit acum douăzeci şi 
patru de ani. Dar ați auzit cu toţii de el ca de cel mai mare 
general pe care l-a avut Roma vreodată. Mâine este aniversarea 
splendidei înfrângeri a lui Hermann, căpetenia germană, şi 
vreau s-o sărbătoriți într-un chip adecvat. Parola în seara asta 
este Germanicus! şi strigătul de luptă mâine va fi Germanicus! 
şi cred că dacă-i veți striga numele îndeajuns de tare, îl va auzi 
acolo jos în lumea subpământeană şi va şti că nu-i dat uitării 
de legiunile pe care le-a iubit atât de mult şi pe care le-a 
condus atât de bine. Are să-l ajute să uite nenorocita soartă de 
care a avut parte: a murit de otravă în pat, după cum ştiţi. 
Legiunii a XX-a îi va reveni cinstea de a conduce asaltul: 
Germanicus spunea mereu că, deşi în cazarmă, voi, cei din a 
XX-a, sunteţi cei mai nesupuşi, cei mai beţivani şi mai 
cârcotaşi dintre toți soldații întregii armate regulate, pe câmpul 
de bătaie, în schimb, sunteţi cu adevărat nişte lei. Pe voi, cei 
dintr-a Il-a şi a XIV-a, Germanicus vă numea coloana 
vertebrală a armatei. Va fi de datoria voastră mâine să-i 
sprijiniți pe aliații francezi care vor juca rol de coaste ale 
armatei. A IX-a va veni la urmă, deoarece Germanicus spunea 
mereu că voi, dintr-a IX-a, sunteţi cea mai înceată, dar şi cea 
mai sigură legiune din întreaga armată. Vouă celor din gardă 


vă revine o misiune specială. O duceți cel mai bine şi luați 
solda cea mai mare când nu sunteți în serviciu activ, aşa încât 
e cu dreptate, față de restul trupelor, să vi se încredințeze cea 
mai neplăcută şi mai primejdioasă sarcină când sunteți în 
serviciu activ. Asta-i tot ce am de spus acum. Fiți băieți de 
treabă, dormiți bine şi dobândiţi-vă mâine recunoştinţa patriei! 

M-au aclamat până ce-au răguşit de tot şi mi-am dat atunci 
seama că Pollio are dreptate şi că Titus Livius n-are. Un bun 
general nu poate cuvânta în ajunul bătăliei un discurs studiat 
dinainte, nici chiar de-ar avea unul gata pregătit: căci gura i-ar 
rosti cu siguranță aşa cum ar îndemna-o inima. Una dintre 
consecințele cuvântării acesteia, care - nu se poate să nu fiți 
de acord - se prezintă tare slab față de cealaltă - a fost că, 
după ce am ţinut-o, celei de-a IX-a nu i s-a mai spus „legiunea 
a IX-a hispanica” [titlul ei oficial), ci mai degrabă „a IX-a melc”. 
Legiunea a XX-a, de asemenea, al cărei titlu întreg este 
„Legiunea a XX-a valeriană cea învingătoare” este cunoscută 
acum de către celelalte drept legiunea „leilor bețivi”, iar când 
un soldat dintr-a XIV-a se întâlneşte cu unul dintr-a Il-a sunt 
presupuşi a se adresa unul altuia cu formula „camarade 
coloană vertebrală”. Cât despre auxiliarii francezi, ei sunt 
cunoscuți de toți sub numele de „coaste”. 

Se lăsase o ceață uşoară peste tabără, dar îndată după 
miezul nopţii a răsărit luna şi ea ne-a fost de mare folos; dacă 
vremea era înnourată, n-am fi putut să ne descurcăm pe 
mlaştină. Am dormit până la miezul nopții şi apoi, după cum 
stabiliserăm, am fost trezit de către Posides, care mi-a înmânat 
o lumânare şi o ramură de pin aprinsă de la focul de tabără. 
Am aprins lumânarea cu focul ramurii şi m-am rugat nimifei 
Egeria, care e o Zeiță a prorocirii; nici bunul rege Numa, pe 
vremuri, nu pierdea vreun prilej de a o consulta. Îndeplineam 
pentru prima oară această ceremonie familială, dar fratele meu 
Germanicus, unchiul meu Tiberiu, şi tatăl meu, şi străbunicul 
meu, şi străbunii lor înaintea lor, ei toți o îndepliniseră mereu 
la miezul nopţii în ajunul oricărei bătălii; iar dacă aveau să fie 
biruitori, un acelaşi semn prielnic le era în mod invariabil dat 


de nimfă. Putea fi cea mai liniştită noapte din lume, şi cu toate 
acestea, de îndată ce ultimele cuvinte ale rugăciunii erau 
rostite, lumina dintr-odată se stingea singură, ca şi cum ar fi 
fost strivită între două degete. 

Nu fusesem niciodată sigur dacă trebuie să cred în acest 
mister ori ba: îmi spuneam că poate fi datorat unor cauze 
naturale - un curent de aer, ori un nod la fitil, ori poate vreo 
involuntară suflare din partea veghetorului. E greu să-ți 
închipui că nimfa Egeria e oricând gata să-şi părăsească 
dumbrava ei natală de lângă lacul Nemi şi să zboare la 
comandă în inima Germaniei, ori în nordul Spaniei, ori în Tirol 
- în oricare dintre ţările unde se spune că a binevoit a face din 
când în când obişnuitul semn - la rugămintea unui Claudian. 
Aşa încât am plasat lumânarea aprinsă tocmai la capătul 
cortului meu, am ferit-o de orice curent de aer ce ar fi putut 
pătrunde pe sub pânză şi apoi, retrăgându-mă zece paşi, m-am 
adresat Egeriei pe tonul cel mai solemn. Rugăciunea e scurtă 
şi-i în dialectul sabin. Textul fusese teribil de mutilat de 
transmiterea prin tradiție orală, deoarece limba sabină, care a 
fost la obârşie graiul patricienilor, nu mai era de mult vorbită 
la Roma; eu însă învățasem sabina în cursul studiilor mele 
istorice şi eram în stare să recit rugăciunea în forma ei aproape 
originală. Şi, ce să vezi, abia pronunțasem ultimul cuvânt, că 
lumânarea - la care mă uitam atent - s-a şi stins cu adevărat. 
Am aprins-o numaidecât din nou, să văd dacă nu cumva era 
vreun defect la fitil ori poate Posides meşterise cumva ceara; 
dar nu, flacăra ei ardea din nou strălucitor şi ea a tot ars până 
ce fitilul, la sfârşit, s-a pleoştit pe o mică scursură de ceară nu 
mai mare decât o părăluță. Aceasta e una dintre foarte 
puţinele experiențe mistice autentice la care am asistat în 
cursul lungii mele vieți. N-am nici un dar special în direcția 
aceasta. Fratele meu Germanicus însă era mereu urmărit de 
vedenii şi apariții. Întâlnise cu timpul pe mai toți semizeii, pe 
mai toate nimfele şi pe mai toți monştrii cântaţi de poeți; iar 
când a vizitat Troia, fiind guvernator al Asiei, a avut parte de o 


vedenie a zeiței Cybele, căreia i se închinau strămoşii noştri 
troieni. 


Capitolul XX 


Aulus a năvălit agitat la mine în cort: 

— Avanposturile noastre raportează, Cezar, că inamicul se 
retrage de pe râul Weald. Ce trebuie să facem? Propun să 
trimitem de îndată o legiune. Nu ştiu care-i planul 
vrăjmaşului, dar cum tot trebuie să traversăm în orice caz râul 
mâine, dacă au hotărât să ni-l dea fără luptă, vom câştiga timp 
şi vom cruța vieți. 

— Trimite legiunea a IX-a, Aulus. Dă-le material de 
pontonieri. N-au să aibă, sper, atât de mult de luptat ca, 
mâine, ceilalți, aşa că au nevoie de mai puțin somn. Ce ştire 
minunată! Trebuie să trimitem cercetaşi să intre în contact cu 
duşmanul şi să raporteze de îndată ce i-au identificat noile 
poziţii. 

Legiunea a IX-a a fost degrabă trezită şi trimisă pe celălalt 
mal al râului Weald. Ne-au înştiințat că inamicul s-a retras 
până la jumătatea colinei şi că douăzeci de punți de scânduri 
sunt acum fixate peste râu; legiunea aştepta noi ordine. 

— E timpul să plece garda, a spus Posides. 

— Crezi că ne putem încrede în oculist? am întrebat. 

— Merg eu însumi cu el înainte, Cezar, zise Posides. Planul 
e al meu şi, cu voia domniei tale, dacă dă greş, n-am de gând 
să supraviețuiesc. 

— Foarte bine. Dă-le ordin s-o pornească în cinci minute. 

Aşa că mi-a sărutat mâna, iar eu l-am bătut pe spate şi dus 
a fost. Câteva clipe mai târziu, am văzut prima companie a 
gărzii ieşind în tăcere pe poarta de răsărit a taberei. Li se 
spusese să nu meargă în cadență, pentru ca pasul lor ritmic să 
nu fie auzit de avanposturile vrăjmaşe, iar armele lor erau 
înfăşurate în cârpe, aşa încât să nu se ciocnească unele de 
altele. Fiecare om îşi purta scutul în bandulieră, pe spate; pe 


scut era câte un cerc mare de cretă. Rostul cercului era ca să 
poată păstra legătura pe întuneric, fără a fi nevoie ca soldații 
să se strige unul pe altul. Cercurile albe ieşeau bine în 
evidență: Aulus observase că cerbii se iau unul după altul prin 
păduri întunecoase călăuzindu-se după smocurile de blană 
albă pe care le au la noadă. Oculistul i-a condus pe o distanță 
de trei-patru mile, printr-o zonă de pământ înțelenit şi 
mocirlos, până ce au ajuns la mlaştina propriu-zisă. Duhnea 
urât şi peste tot locul țâşneau focurile rătăcitoare, iar ca să 
ajungă la poteca secretă, soldații din gardă au fost nevoiţi, 
urmându-şi călăuza, să se bălăcească până la coapsă printr-o 
baltă mâloasă şi plină de lipitori. Dar oculistul nu s-a rătăcit. A 
găsit poteca şi s-a ținut de ea. 

Un avanpost britanic se afla în crângul de pini de la capătul 
mlaştinii şi-n vreme ce luna se înălța pe cer, oamenii aceia 
aflați la pândă au văzut o privelişte şi au auzit un zgomot care 
parcă le-a trecut ca un fier roşu prin inimă. O pasăre uriaşă cu 
plisc lung şi strălucitor, cu ditai trupul cenuşiu şi picioarele 
lungi de cinci metri se ridică dintr-odată prin ceață, la o 
aruncătură de suliță de ei, şi se porni să înainteze tiptil, 
oprindu-se ici şi colo pentru a ţipa răguşit, a bate din aripi, a- 
şi curăța penele cu îngrozitoru-i plisc şi a țipa din nou. Regele 
Bâtlan! Se  ghemuiră în adăpostul lor, înspăimântați, 
nădăjduind că vedenia are să piară, dar ea se apropia din ce în 
ce mai mult, păşind încetişor. În cele din urmă păru să ia 
aminte la focul lor de tabără. Îşi smuci mânioasă capul, îşi 
întinse aripile, ţipând din ce în ce mai tare. Au sărit ca fripți şi 
au luat-o la fugă, cu moartea-n spate. Regele Bâtlan îi urmări 
prin crâng, chicotind înfricoşător, apoi, se întoarse şi începu a 
păşi de-a lungul țărmului mlaştinii, scoțând din când în când 
țipete înfundate. 

Pentru cazul că v-aţi închipuit că, într-adevăr, venise Regele 
Bâtlan să-i sperie - căci dacă Egeria îşi putea face atât de 
ciudat apariția, de ce nu şi-ar fi putut-o oare face şi un Rege 
Bâtlan? — dator sunt să vă explic şiretlicul. Regele Bâtlan era 
un ostaş francez din regiunea de mari mlaştini, care se întind 


la apus de Marsilia, unde păstorii au obiceiul de-a se folosi de 
picioroange înalte spre a trece peste prea largi porțiuni de 
pământ moale pentru a putea fi sărite. Posides îl vârâse pe 
omul acela într-un coş de răchită de nuiele având forma unui 
corp de pasăre şi însăilase pe deasupra-i un fel de pătură. 
Aripi de nuiele acoperite de pânză îi fuseseră legate de brațe. 
Capul şi pliscul erau înjghebate din şipculițe înfăşurate într-o 
stofă şi prinse de căpăţâna lui; şi le putea pune în mişcare 
rotindu-şi gâtul. Pliscul era muiat în fosfor. Țipătul era produs 
de un ingenios tub cu apă, pe care ostaşul îl ținea în gură; el 
cunoştea obiceiurile bâtlanilor şi le imita mersul cu ajutorul 
picioroangelor, bine prinse de propriile-i picioare. Oculistul i-a 
condus, pe el şi pe Posides, de-a lungul potecii, până ce 
conturul întunecat al crângului a putut fi abia desluşit. Garda 
venea la două sute de metri înapoia lor şi Posides i-a trimis 
vorbă să se oprească. A aşteptat până ce a văzut pasărea 
păşind din nou în jurul crângului şi a ştiut că stratagema 
izbutise. A dat fuga înapoi şi le-a dat de veste celor din gardă 
că drumul este slobod. Au luat-o la picior şi au ocupat crângul. 
Ca să treacă toți printr-un anume punct, le trebuie vreme 
îndelungată unui număr de opt mii de oameni şi a durat mai 
bine de cinci ceasuri până ce s-au văzut cu toţii dincolo de 
mlaştină; în răstimp se iviseră zorile, dar ceața nu se ridicase, 
aşa încât nu puteau fi văzuți de pe deal. 

Un ceas înainte de revărsatul zorilor, am adus jertfă lui 
Marte şi apoi am luat gustarea de dimineață împreună cu 
statul meu major; m-am pus de acord asupra altor măsuri ce 
se impuneau, dacă toate aveau să meargă conform planului. 
Dar ştiam acum că grosul gărzii trebuie să şi fie pe poziție — 
căci era limpede că nu se produsese nicio întrerupere în 
trecerea lor peste mlaştină — şi eram siguri de victorie. Geta era 
lipsă: dusese un batalion adițional al legiunii a VIII-a (am uitat 
să menţionez batalionul acesta printre întăririle noastre), 
călărimea, batavii şi elefanții pe o poziție situată la vreo două 
mile departe de flancul nostru stâng. Ginerele meu, tânărul 
Pompei, era de asemenea lipsă. Îi încredințasem comanda 


nubienilor şi pe-a aruncătorilor cu praştia din Baleare, şi-i 
luase cu sine dincolo de râul Weald. Balearii duceau cu ei 
colaci de frânghie de cort, țăruşi pentru cort şi maiuri de 
tabără; nubienii, tobele tradiționale şi sulițele lor lungi şi albe. 
Am mâncat de minune la gustarea de dimineață şi-am băut 
cu toții exact atâta vin cât trebuia — îndeajuns ca să ne simțim 
tare mulțumiți de noi înşine şi totuşi nu destul cât să cădem în 
nepăsare — şi-n pauzele dintre discuţiile serioase am glumit cât 
ne-a îndemnat inima. Cel mai mult am făcut haz pe seama 
cămilelor, care ne preocupau foarte mult atunci. Contribuţia 
mea la veselia generală a constat dintr-un citat al unei scrisori 
adresate de Irod Agrippa, maică-mii: „Cămila este una dintre 
cele şapte minuni ale naturii. Ea împărtăşeşte onoarea aceasta 
cu Ecoul, Curcubeul, Cucul, Negrul, Vulcanul şi vântul 
Sirocco. Dar dintre cele şapte, ea este prima şi cea mai mare”. 
Am dat ordin de pornire armatei pentru ocuparea pozițiilor 
de dincolo de râul Weald. Gorniştii strânşi laolaltă au sunat 
adunarea de s-a putut auzi până la o distanţă de multe mile. Li 
s-a răspuns de pe deal cu o larmă de cornuri de luptă şi de 
răcnete. Asta dintr-odată m-a tulburat. Deşi-mi dădeam, 
fireşte, seama că bătăliile nu pot fi purtate fără de prezența 
unui duşman, totuşi cugetasem întreaga noapte la bătălia 
aceea ca la o schemă pe-o hartă, o mută grămadă de pătrate şi 
de dreptunghiuri împingându-se blând unul pe altul încoace 
şi-ncolo: pătratele şi dreptunghiurile romane colorate în negru, 
cele britanice lăsate în alb. Când au răsunat goarnele şi 
cornurile bătăliei, a trebuit să traduc schema în alți termeni: 
oameni, cai, care şi elefanți. Nu mai dormisem după miezul 
nopții şi bănuiesc că fața şi gesturile mele arătau starea de 
încordare în care mă aflam; iar Xenofon îmi şi ceruse să mă 
odihnesc vreo câteva clipe după gustare şi să nu mă mişc până 
ce toate legiunile nu vor fi gata de pornire. Ca şi cum n-ar fi 
fost esenţial ca să aştept la râu, îmbrăcat în armura mea 
imperială şi purtând mantia purpurie, ca să salut fiecare 
cohortă pe măsură ce sosea şi să asist la trecerea ei pe celălalt 


mal! Cred că, dacă măcar ar fi şoptit cuvântul „masaj”, l-aş fi 
omorât pe Xenofon. 

Am mers călare până la râu pe o iapă bătrână şi blândă, 
care nu era alta decât Penelopa, văduva fostului cetățean şi 
consul în perspectivă Incitatus, care-şi frânsese de curând un 
picior la hipodrom şi trebuise a fi sacrificat. Ceaţa, acolo, era 
destul de deasă. Nu puteai vedea la mai mult de cincisprezece 
paşi, iar cămilele puțeau îngrozitor! Poate că ați trecut cândva 
în vreme de ceață printr-un câmp unde umblă în voie un țap: 
la vreme obişnuită, vântul şi soarele îndepărtează cea mai 
mare parte a mirosului, dar ceața pare să-l absoarbă şi să-l 
rețină, aşa încât veți fi fost uimiți de râncezeala aerului. 
Cămilele noastre pe care le importasem pentru spectacolele de 
la circ erau, de fapt, masculi - femelele ar fi fost prea 
costisitoare — şi miroseau tare urât. Dacă există în lumea asta 
ceva ce caii nu suferă, apoi e mirosul de cămilă, dar cum toată 
călărimea noastră se afla hăt departe pe flanc, nu ne păsa de 
asta, iar Penelopa era obişnuită cu mirosurile circului. Nu s-a 
produs nicio învălmăşeală la trecerea peste râu şi, în pofida 
ceții, cohortele s-au regrupat în perfectă ordine pe celălalt mal. 
O unitate disciplinată poate executa mişcări destul de 
complicate în bezna cea mai adâncă: trupele de gardă fac 
adeseori instrucție noaptea pe câmpul lui Marte. 

Acum vreau să vă fac să vedeţi bătălia aşa cum o vedeau 
britonii, deoarece în felul acesta veți fi în măsură să apreciaţi 
mai bine planul meu de atac. Elita pedestrimii britanice ocupă 
cele trei forturi, având fiecare câte o poartă de ieşire pentru 
atacuri şi, în spate, un drum care duce prin pădure spre câmp 
deschis. Forturile sunt legate între ele printr-o puternică 
îngrăditură paralelă cu întregul semicerc al pădurii, iar 
pădurea este atât de plină de britoni, încât nu s-ar putea 
obține niciun avantaj de pe urma atacării îngrăditurii într-un 
punct situat între cele două forturi. Puțin înainte de ivirea 
zorilor, poarta de atac a fortului central se deschide şi iată că 
iese o divizie de care de luptă. E comandată de Cattigern, 
cumnat al lui Caractacus şi rege al trinobanțţilor. O altă divizie 


iese din fortul de pe flancul drept al britonilor. Este condusă de 
însuşi Caractacus. Caractactus e furios şi-i face imputări lui 
Cattigern pentru că tocmai atunci i s-a dat de veste că 
pedestrimea postată pe râul Weald s-a retras în timpul nopții. 
Cattigern e furios că i se vorbeşte astfel în fața întregului său 
trib. Îl întreabă semeț pe Caractacus dacă-i acuză cumva de 
laşitate pe trinobanți. Caractacus vrea să ştie ce altă explicaţie 
se poate da faptului că au dezertat de la datorie. Cattigern 
arată că s-au retras din motive religioase. Din pricina ceții, 
comandantul lor fusese apucat de o tuse violentă şi dintr-odată 
începuse a tuşi cu sânge. Au privit lucrul acesta ca pe un 
semn prevestitor de mari nenorociri şi, din respect față de 
nimfa râului, au socotit că nu mai pot sta pe poziții. Au adus, 
prin urmare, o jertfă de ispăşire - cei doi ponei ai 
comandantului — şi s-au retras. Caractacus n-are încotro şi se 
mulţumeşte cu această explicaţie, dar nu-şi ascunde 
nemulțumirea. Încă n-a aflat nimic despre retragerea celuilalt 
avanpost din crângul de lângă mlaştină, dar a auzit zvonuri 
alarmante despre apariția Regelui Bâtlan în persoană în acea 
parte a frontului. Regele Bâtlan n-a mai fost văzut din vremuri 
legendare. Se aud atunci goarnele noastre şi britanicii răspund 
suflând din cornurile lor şi răcnind. Cercetaşii britanici vin 
într-un suflet să dea de veste că inamicul trece râul în număr 
mare. 

Se luminează de ziuă şi întregul semicerc al pădurii se poate 
vedea limpede, cu o porţiune de teren deschis care coboară 
spre râu, dar după trei ori patru sute de metri câmpul vizual 
este întunecat de o mare ceață. Caractacus nu-şi poate încă da 
seama din ce direcție are să pornească atacul roman. Trimite 
noi cercetaşi să iscodească şi să raporteze. Vin în grabă, după 
douăzeci de minute, să raporteze că vrăjmaşul s-a pus în 
sfârşit în mişcare: el înaintează de-a lungul drumului către 
centru în formație compactă. Caractacus îşi deplasează iar 
divizia de care pe flancul drept şi aşteaptă cu sufletul la gură 
ca primele companii romane să apară în ceață. Un briton se 
prezintă pentru a raporta că, mai înainte să fi ieşit carele din 


pădure, s-a auzit din ceață un zgomot înăbuşit, ca şi cum 
soldații romani ar bate țţăruşi de cort; iar un detaşament trimis 
să cerceteze ce-i cu zgomotul acela nu s-a mai întors. 
Caractacus răspunde: 

— Ţăruşii de cort nu ne pot face niciun rău. 

În sfârşit, tropăitul şi zăngănitul legiunilor noastre care se 
tot apropie pot fi auzite limpede, precum şi strigătele de 
îmbărbătare ale ofițerilor. Compania conducătoare a legiunii a 
XX-a apare vag prin ceață. Britonii scot urlete sfidătoare. 
Cattigern schimbă direcția diviziei sale către stânga. Romanii 
se opresc brusc. Se descoperă vederii o privelişte ciudată. O 
companie de animale nespus de înalte, cu gâturi lungi şi 
cocoaşe pe spinare, bat trapul intrând şi ieşind din ceaţă, pe 
flancul asupra căruia Cattigern a primit ordin să pornească 
atacul. Britonii sunt alarmaţi de ceea ce văd şi rostesc 
descântece împotriva farmecelor. Cattigern s-ar cuveni să atace 
acum, dar încă nu poate şti cu siguranță dacă înaintarea 
romanilor nu-i cumva un simplu artificiu; căci nu se văd 
deocamdată decât cinci sute de oameni. Atacul principal poate 
să aibă loc altundeva. Aşteaptă. Caractacus îi trimite un sol 
călare,  ordonându-i să atace neîntârziat. Cattigern dă 
semnalul înaintării. Şi atunci se petrece un lucru ciudat. De 
îndată ce coloana de care năvăleşte în ceața unde au fost 
văzute dobitoacele, căluții înnebunesc de-a binelea. Scâncesc, 
se zbat, fornăie, se opintesc şi nu pot fi siliți să înainteze. Nu 
încape îndoială că pâcla e vrăjită. Are un miros special şi 
înfricoşător. 

Pe când neorânduiala domneşte în divizia lui Cattigern — 
căluții săltând şi dând din picioare, iar conducătorii de care 
răcnind, înjurând şi încercând să-i potolească - goarnele 
răsună şi două batalioane dintr-a XX-a, urmate de două 
batalioane dintr-a Il-a se desprind brusc din ceață şi-i atacă; 
strigă „Germanicus! Germanicus!” Din mâinile lor pornesc ploi 
de sulițe, una după alta. Atunci Caractacus atacă şi el. Divizia 
lui nu-i atinsă de vrajă şi-şi năpusteşte cei trei mii de oameni 
asupra flancului masei romane oprite, care s-ar zice că e 


lipsită de apărare în flancuri. Dar un farmec mai puternic 
decât o ceață puturoasă îi apăra flancul. Coloana înaintează 
rapid şi tocmai iese din raza de acţiune a sulițelor, când 
deodată se aud şase îngrozitoare bubuituri de tunet şi se văd 
şase fulgere simultane. Rotocoale de smoală aprinsă brăzdează 
văzduhul. Coloana, înspăimântată, coteşte brusc la dreapta şi, 
în vreme ce execută mişcarea, o ploaie de scăpărări de plumb 
soseşte şuierând asupră-i, venind de la aruncătorii cu praştia 
ai  Balearelor, postați înapoia tunetului şi fulgerului. 
Conducătorii de care se prăbuşesc în dreapta şi-n stânga; 
deoarece țin hățurile strâns legate în jurul taliei, rezultatul este 
că se distrug o sumedenie de care. Coloana este aproape 
dezorganizată, dar Caractacus izbuteşte s-o pună din nou în 
mişcare şi să pornească înainte. Ţinta lui e ariergarda romană, 
care poate fi acum limpede desluşită, deoarece o uşoară adiere 
alungă ceața către celălalt flanc. Urmează însă o catastrofă. În 
vreme ce coloana, care nu mai e în formaţie de marş, ci se 
prezintă ca o masă dezordonată presată din toate părțile, se 
repede înainte, car după car se năruie la pământ, ca şi cum ar 
fi oprit de o putere invizibilă. Carele din urmă sosesc atât de 
aproape unul de altul, şi viteza imprimată de panta rapidă a 
dealului este atât de mare, încât nimeni nu poate opri ori 
întoarce fără a se ciocni de vecinul său. Grămada atacă mai 
departe, orbeşte, şi sfărâmăturile, în față, se tot bulucesc şi se 
tot înalță. Deasupra bubuitului carelor făcute ţăndări, 
deasupra strigătelor se ridică zgomotul asurzitor al tobelor şi 
iată că țâşneşte o hoardă de bărbați înalți, negri şi-n pielea 
goală, care flutură-n mâini sulițe albe. Se năpustesc asupra 
sfărâmăturilor şi, cu lungile lor sulițe, cotrobăiesc printre cei 
căzuți. Râd şi se bucură grozav, şi urlă, şi niciun briton nu 
cuteză să se apere împotriva lor, luându-i drept duhuri rele. 
Caractacus scapă din măcel. Propriul său car a fost dintre 
primele răsturnate, dar el a căzut teafăr la pământ. O ia la 
fugă spre dreapta, poticnindu-se, în vreme ce înaintează, de 
frânghia de cort bine întinsă pe pari înfipți în iarba deasă şi 
care-ţi vine până la genunchi. Secțiunea finală a coloanei, 


alcătuită din conducători de care belgici din țara de apus au 
înțeles din vreme ce se întâmplă în față. Cinci sute din carele 
lor izbutesc să evite dezastrul, abătându-se la dreapta. Acolo 
dau de Caractacus, care-i strigă şi e salvat. Restul diviziei e 
pierdut, căci a XIV-a a repezit două batalioane asupra 
ariergărzii sale, iar două batalioane dintr-a IX-a vin degrabă 
oblu spre a-i sprijini pe nubieni. 

Caractacus îşi duce carele înapoi pe deal şi dă instrucțiuni 
comandantului belgic să meargă în ajutorul lui Cattigern, pe 
flancul celălalt. El, unul, se duce la fortul central, deoarece 
observă că poarta de ieşire e deschisă şi vrea să ştie de ce. 
Intră şi vede că garnizoana e dusă. În răstimp, Cattigern se 
luptă vitejeşte în fruntea unei formaţii de conducători de care 
rămaşi pe jos, din pădure s-au revărsat în ajutorul său 
pedestraşii. E rănit. Carele-s dispărute. Frate-său a condus 
fuga înapoi spre fortul central, de-a lungul drumului prin 
pădure şi deci e bun plecat. Garnizoana fortului s-a dus după 
el. Legiunile a XX-a şi a II-a îi silesc pe oamenii lui Cattigern să 
bată treptat în retragere, menținându-şi neştirbită formația în 
vreme ce înaintează. Caractacus, întorcându-se la poarta de 
ieşire, aude zgomotul carelor galopând către el; e secțiunea 
belgică a unităților de care, pusă şi ea pe fugă acum. Încearcă 
să-i oprească, dar nu-i dau ascultare; şi, dându-şi seama că 
bătălia e pierdută, îşi întoarce propriul car şi suflă de două ori 
prelung din cornu-i de fildeş spre a da semnalul retragerii 
generale. Trage nădejde să-i ajungă din urmă pe fugari şi să-i 
regrupeze la distanță de câteva mile de-a lungul şoselei care 
duce către Colchester. Aude un sunet de goarne romane şi, în 
vreme ce carul său iese din pădure de cealaltă parte, vede în 
dreapta lui opt batalioane de armată romană regulată 
îndreptându-se către pădure. Sunt batalioanele de gardă. Iar 
departe, la stânga, vede elefanții şi călăreții romani 
desprinzându-se din pădure şi şarjând în direcția lui. Îi strigă 
conducătorului de car să dea bici cailor. Scapă. 

Odată Caractacus plecat, lupta era terminată. Garda le-a 
tăiat britanicilor retragerea din pădure, iar pedestrimea 


rămasă acolo n-a mai opus decât o rezistență slabă. Forțe 
călări au fost trimise de-a lungul drumului dintre pădure şi 
fort, ca să cucerească fortul de pe dreapta britanică, dar la 
jumătatea drumului ele au dat de un detaşament de lăncieri 
britanici: aceştia au avut prezența de spirit să taie frânghiile, 
dând drumul unui fel de hersă care, căzând de-a latul 
drumului, a barat orice trecere. Cele trei drumuri erau toate 
prevăzute cu o serie de astfel de herse, fiecare legată de 
palisadele de pe ambele părți, dar aceasta a fost singura pusă 
în funcțiune. Până ce să îndepărteze călăreții acest obstacol, 
detaşamentul britanic în retragere mai dăduse drumul unui 
asemenea obstacol şi o luase la picior ca să dea de veste 
garnizoanei din fort că totul e pierdut. Garnizoana a reuşit să 
scape, luând-o către apus. Celălalt fort s-a predat după un 
ceas; în care timp, Cattigern fusese grav rănit, iar rezistența 
soldaților săi înfrântă. 

Am luat opt mii de prizonieri şi am numărat patru mii şapte 
sute de cadavre pe câmpul de luptă. Propriile noastre pierderi 
erau neînsemnate: trei sute optzeci de morți, şase sute de 
răniți, din care numai o sută cincizeci deveneau inapţi pentru 
bătălii ulterioare. Am trimis călărimea şi elefanții înainte, spre 
Colchester, pentru a împiedica fugarii să se regrupeze pe 
şosea. L-au ajuns pe Caractacus din urmă la Chelmsford, 
unde încerca să organizeze apărarea râului Chelmer. 
Priveliştea elefanților era de ajuns ca să-i risipească pe britoni 
care încotro. Caractacus scăpă din nou. De data aceasta, el 
renunță la orice speranță de a salva Colchesterul. Cu un 
detaşament de două sute de care din propriul său trib, o luă 
către apus şi se făcu nevăzut. Se duse să se pună la adăpost 
printre aliații săi, oamenii din sudul Ţării Galilor. 

Am ridicat pe câmpul de luptă un uriaş trofeu alcătuit din 
care şi arme sfărâmate şi i-am dat foc drept aducere de 
mulțumire lui Marte. În noaptea aceea am tăbărât de cealaltă 
parte a pădurii. Soldaţii hoinăreau peste tot, în căutare de 
pradă. S-au găsit din belşug lanțuri de aur, platoşe şi coifuri 
emailate. Dădusem ordine stricte împotriva siluirii femeilor 


capturate - căci sute de femei luptaseră în pădure alături de 
soţii lor — şi trei soldați din legiunea a XIV-a au şi fost executați 
pentru a nu-mi fi ascultat ordinele. Când s-a lăsat seara, am 
simțit reacţia de după victorie şi, la o cină cu statul meu 
major, am fost apucat de cea mai dureroasă colică stomacală — 
medicii îi spun „cardiopatie” - din toate prin câte am trecut 
vreodată în viață. Parcă o sută de săbii mi-ar fi străpuns 
deodată măruntaiele şi am scos un urlet înspăimântător, care 
i-a făcut pe toţi cei de față să creadă că fusesem otrăvit. 
Xenofon s-a repezit să-mi sară în ajutor şi degrabă a despicat 
cu un cuţit de tăiat carne curelele cămăşii mele de zale, pe 
care a azvârlit-o deoparte; apoi, îngenunchind, s-a aplecat 
peste mine şi a început să-mi maseze stomacul cu amândouă 
mâinile, în vreme ce eu tot urlam şi răcneam fără a mă putea 
opri. În cele din urmă, el birui crampele şi puse ca să fiu 
înfăşurat în pături calde şi dus în pat unde am petrecut una 
dintre cele mai proaste nopți din viață. Oricum, 
nemaipomenita deplinătate a victoriei fu leacul căruia îi datorai 
cu adevărat tămăduirea. Până ce să ajungem la Colchester, trei 
zile mai târziu, îmi revenisem cu totul. Am călătorit pe 
spinarea unui elefant, ca un prinț indian. 

În apropiere de Colchester ne-a ieşit în întâmpinare 
avangarda unei armate prietene. Era a icenilor, care se 
ridicaseră în sprijinul nostru în ziua când au auzit de sosirea 
mea la Londra. Am împresurat şi atacat laolaltă oraşul, a cărui 
vitejească apărare a fost susținută de câțiva bătrâni şi de un 
oarecare număr de femei. Am încheiat acolo, în numele Romei 
şi jurându-mă, prea cinstită alianță cu regele icenilor, regele 
Kentului de răsărit şi regele Sussexului, drept mulțumire 
pentru sprijinul acordat în cursul campaniei. Restul împărăției 
lui Caractacus l-am declarat în mod oficial provincie romană, 
numindu-l guvernator pe Aulus. În curând au venit să mi se 
închine toți regii şi toate căpeteniile mai mici, printre care şi 
acele căpetenii din Kent care se aruncaseră în Weald. După 
aceea mi-am spus că am făcut tot ceea ce venisem ca să fac în 
Britannia. Mi-am luat rămas-bun de la Aulus şi de la armata 


lui şi m-am înapoiat la Richborough cu garda, cu elefanții şi cu 
cei cinci sute de voluntari, care porniseră odată cu mine de la 
Ostia, dar sosiră prea târziu pentru a mai lua parte la bătălie. 
Ne-am îmbarcat pe navele noastre şi am traversat Canalul fără 
nicio piedică. Petrecusem în Britannia doar şaisprezece zile. 

Singura mea părere de rău se datora poate unei lipse de 
recunoştinţă față de soartă. Am stat cu a IX-a în tot cursul 
luptei şi, simțindu-mă foarte bătăios în clipa când cele două 
batalioane au pornit să le vină în ajutor nubienilor, am mers în 
galop în fruntea lor ca să iau parte la acțiune. Totuşi m-am 
răzgândit: nu voiam să mă bag printre nubieni, care, adesea, 
în toiul luptei, îşi iau prietenii drept duşmani. Am trecut cu 
Penelopa în spatele lor şi m-am oprit pe flanc. Acolo am văzut 
o căpetenie britanică fugind între mine şi încâlceala de care 
sfărâmate şi de cai neliniştiți. Am tras sabia şi am dat pinteni 
Penelopei după el. Eram cât pe-aci să-l ajung, când îşi făcu 
brusc apariția o puternică formaţie de care de luptă şi a trebuit 
să întorc şi s-o iau înapoi la galop. Ştiu acum cine era 
căpetenia: era Caractacus. Gândiţi-vă numai că am pierdut 
prilejul unei lupte corp la corp cu el din pricina câtorva 
secunde! Cum aveam un cal şi o sabie, iar el nu avea nici una, 
nici alta, aş fi putut uşor avea norocul să-l omor. Iar de-aş fi 
izbutit s-o fac, de ce nemuritoare glorie n-aş fi avut parte! 
Numai doi generali romani au omorât în tot cursul istoriei pe 
comandantul forțelor inamice în luptă corp la corp şi l-au 
despuiat de armele sale. 


Capitolul XXI 


Pentru ca unui general roman să i se acorde un „mare 
triumf” drept răsplată pentru biruință asupra duşmanilor 
patriei, se cerea ca anumite condiţii statornicite de datină să fi 
fost împlinite. În primul rând, trebuia să fi ajuns la rangul de 
consul ori de dregător de rangul întâi şi să fie comandantul 
suprem oficial al armatei victorioase, iar nu comandant 
temporar sau locţiitor; iar în calitate de comandant suprem 
trebuia să fi consultat personal auspiciile înainte de bătălie. În 
al doilea rând, se cerea să fi avut de luptat împotriva unui 
duşman străin, nu împotriva unor cetățeni răsculați; iar 
războiul trebuia să fi fost purtat nu pentru redobândirea unui 
teritoriu ce aparținuse cândva Romei, ci pentru extinderea 
stăpânirii romane asupra unui teritoriu cu totul nou. În al 
treilea rând, se cerea să-l fi înfrânt cu desăvârşire pe inamic, 
într-o luptă în câmp deschis care să fi pus capăt campaniei; 
trebuia să fi omorât cel puţin cinci mii dintre vrăjmaşi, iar 
pierderile romane să fi fost relativ mici. În sfârşit, victoria 
trebuia să fie atât de completă, încât să-şi poată retrage 
trupele biruitoare fără a-şi primejdui cuceririle şi să le aducă 
înapoi la Roma ca să ia parte la triumf. 

Autorizația de a celebra un triumf se acordă de către Senat, 
dar întotdeauna după o lungă şi aprigă deliberare, insuflată de 
pizmă. Senatorii se întrunesc de obicei în templul Bellonei din 
afara Urbei, spre a cerceta amănunțit depeşa înfăşurată în 
lauri pe care le-a trimis-o generalul, iar dacă au motive de a 
presupune că revendicarea sa este neîntemeiată ori exagerată, 
trimite după el spre a şi-o susține şi a o întări cu noi dovezi. 
Dacă însă ajungeau la concluzia că, într-adevăr, câştigase o 
victorie hotărâtoare, decretau o zi de aducere de mulțumire 
publică şi cereau în mod oficial poporului roman să 


încuviințeze ca armata biruitoare să intre înlăuntrul zidurilor 
Urbei în ziua triumfului. Senatul se bucură de puterea 
discreționară de a îndulci unele condiţii necesare pentru un 
triumf, dacă victoria i se pare a fi destul de însemnată în 
general. Asta-i cât se poate de drept, dar cu părere de rău îmi 
exprim părerea că pe puţin şaizeci ori şaptezeci dintre cele trei 
sute cincisprezece triumfuri celebrate de la Romulus încoace 
nu meritaseră a fi celebrate; şi că, pe de altă parte, multor 
generali destoinici li s-a răpit triumful care li s-ar fi cuvenit 
după sfânta dreptate, datorită pizmaşei influenţe a unor rivali 
din Senat. Totuşi, dacă unui general nu i se acordă triumful 
din pricina vicleşugurilor unor duşmani personali ori din cauza 
unor vicii pur formale, el îşi sărbătoreşte de obicei triumful în 
mod neoficial pe muntele Alban, în afara oraşului; cum 
întregul oraş vine să asiste, triumful e aproape totuna cu cel 
oficial, numai că nu poate fi trecut ca atare în analele urbane 
şi nici după moartea generalului, masca sa mortuară nu poate 
fi ornată cu podoabe triumfale, în amintirea vechiului triumf 
neoficial. Poate că două au fost cele mai ruşinoase triumfuri 
văzute vreodată la Roma: al lui luliu Cezar asupra unor rude 
ale sale, fiii lui Pompei cel Mare, şi al unui străbun al meu, 
unul Appius Claudius, celebrat în pofida refuzului atât al 
Senatului, cât şi al poporului de a-i acorda onoarea cerută - a 
convins-o pe sora lui, o vestală virgină, să ia loc în carul lui 
triumfal, astfel încât dregătorii Urbei nu au cutezat să-l dea jos 
de teamă de a nu jigni sanctitatea vestalei. 

Când mi-am trimis depeşa şi am cerut triumful, era dinainte 
ştiut că îmi va fi acordat, deoarece nimeni n-ar fi cutezat să se 
opună cererii mele, chiar de-ar fi fost cu totul neîntemeiată — 
tot atât de neîntemeiată pe cât fusese a lui Caligula când şi-a 
celebrat întreita biruință asupra Germaniei, Britanniei şi a lui 
Neptun. Înaintase câteva mile în Germania, nu întâlnise nicio 
împotrivire, căzuse pradă spaimelor născocite de închipuirea 
lui şi o luase la fugă cuprins de panică; Canalul, ca să ajungă 
în Britannia, nici măcar nu-l trecuse şi nici nu-şi trimisese 
trupele acolo; cât despre Neptun, mă rog, cel mai măsurat 


lucru ce se poate spune în această privinţă este că triumfurile 
nu pot fi acordate pentru victorii — reale ori presupuse - asupra 
zeilor naționali. Eram însă decis să respect formele, aşa încât 
am arătat în depeşa mea că numărul de britoni ucişi în timpul 
cât condusesem personal campania era cu trei sute mai mic 
decât cifra oficial cerută, de cinci mii, dar că prizonierii erau 
poate destul de numeroşi pentru a compensa lipsa şi că 
îmbucurătoarea scurtime a listei propriilor noastre pierderi ar 
putea atârna greu în considerațţiile Senatului, dacă va crede de 
cuviință să nu ţină seama de data aceasta de condiţia 
respectivă. Am făgăduit, în cazul că triumful îmi va fi acordat, 
să pun şase sute de prizonieri să lupte până la moarte în circ, 
ridicând astfel numărul inamicilor morţi la cifra prevăzută de 
cinci mii. Am scris că nu mă pot înapoia la Roma înainte de 
martie, deoarece Aulus va avea nevoie de întreaga forță 
expediționară în cursul acelei ierni spre a-i obişnui pe britoni 
cu prezența noastră permanentă în insula lor; şi că nici chiar 
atunci nu puteam lăsa noua provincie fără apărare, dat fiind 
că triburile încă necucerite de la fruntarii aveau probabil s-o 
invadeze. Puteam aduce acasă trupele care luaseră efectiv 
parte la bătălia finală - şi anume legiunea a XX-a, patru 
batalioane din a XIV-a, două din a IX-a, două din a Il-a, unul 
din a VIII-a şi un număr de trupe aliate — dacă era de ajuns 
pentru a-i satisface. În răstimp, potrivit datinei, nu aveam să 
mă înapoiez în Urbe (pe care Vitellius urma s-o cârmuiască 
mai departe, bucurându-se de colaborarea lor, în numele 
meu); aveam să rămân în Franța, unde-mi voi stabili cartierul 
general la Lyon, judecând apeluri, aplanând conflicte ivite între 
triburi şi oraşe, trecând în revistă trupe, inspectând lucrările 
de apărare, revizuind contabilitatea departamentelor şi veghind 
ca instrucțiunile mele pentru totala desființare a ordinului 
druizilor să fie cu strictețe aplicate. 

Depeşa a fost bine primită şi Senatul s-a învoit să treacă 
peste clauza cu cinci mii de morţi; a cerut poporului să voteze 
pentru ca să mi se dea voie să intru cu armata în Urbe, ceea ce 
poporul s-a şi grăbit să facă. Senatul mi-a acordat cinci sute 


de mii de galbeni din vistieria publică pentru celebrarea 
triumfului, iar data a fost fixată la întâi martie, ziua anului 
nou. 

Călătoria mea prin Franța n-a fost marcată de niciun 
eveniment deosebit, deşi am luat unele hotărâri cu privire la 
extinderea cetățeniei romane. N-am să pierd timpul 
consemnând impresiile culese în acea țară. Primeam la 
intervale regulate depeşele lui Aulus, care-mi raporta ocuparea 
unor fortărețe catuvellaunice, dându-mi amănunte despre 
repartizarea trupelor şi supunându-mi spre aprobare un nou 
plan de campanie pentru anul viitor, după întoarcerea armatei 
de la sărbătorirea triumfului. Am primit un mare număr de 
scrisori de felicitare de la guvernatorii provinciali, de la regi şi 
oraşe aliate şi de la unii prieteni personali. Marsus mi-a scris 
din Antiohia că victoria mea picase cum nu se poate mai bine. 
Pricinuise o puternică impresie în Orient, unde zvonurile 
despre decăderea intensă a Romei şi apropiata prăbuşire a 
imperiului ei erau neîncetat puse în circulație de vrăjmaşi 
ascunşi şi produceau unul dintre cele mai alarmante efecte 
asupra provincialilor sirieni. Dar asta nu era câtuşi de puțin 
tot ceea ce Marsus avea să-mi spună. Mi-a raportat recenta 
încetare din viață a bătrânului rege al parților — acela pe care 
Vitellius îl surprinsese, în timpul domniei lui Caligula, când se 
afla pe punctul de a invada Siria, şi-l silise să dea ostatici de 
seamă pentru a-şi chezăşui buna purtare pe viitor — şi urcarea 
pe tron a fiului său, Gotarzes, un prinț indolent şi desfrânat, 
cu mulți duşmani în rândurile nobilimii. Îmi scria: 


Dar acest Gotarzes are un frate, Bardanes, un prinț deosebit 
de înzestrat şi de ambițios. Dispun de informaţii care arată că 
Bardanes se află în prezent în drum spre Țara Parţilor pentru a 
încerca să ia tronul din mâinile fratelui său. A vizitat de curând 
Alexandria, sub pretextul de a consulta un vestit medic de 
acolo care pretinde că poate vindeca surzenia - Bardanes fiind 
nițeluş fudul de-o ureche. Dar călătoria lui l-a dus şi prin 
Ierusalim şi agenţii mei mă asigură că a părăsit teritoriile 
regelui Irod mult mai bogat decât a venit. Cu ajutorul aurului 


evreiesc mă aştept să-l alunge pe Gotarzes: nobilii din ţara 
parților pot fi oricând cumpăraţi. Se mai poate, de asemenea, 
bizui pe dezinteresatul sprijin al regelui Adiabeniei - regatul 
asirian, care, dacă mai e nevoie s-o reamintesc, se întinde 
dincolo de fluviul Tigru, chiar la miazăzi de Niniva - şi al 
regelui Osroeniei, în Mesopotamia de vest. N-ai uitat, desigur, 
Cezar, că regele acesta al Adiabeniei l-a repus de curând pe 
regele parților pe tron, după ce fusese îndepărtat de o 
conspirație a nobililor şi că a fost răsplătit, pentru serviciile 
aduse, cu Patul de Aur şi cu Tiara Dreaptă. Dar e probabil că 
n-ai ştiut până acum că acest important personaj s-a convertit 
în secret la iudaism şi că maică-sa, care, prima din toată 
familia, şi-a schimbat religia, locuieşte acum la Ierusalim. 
Odată cu ea au venit şi cei cinci tineri prinți ai regatului, 
nepoții ei, spre a fi crescuți în limba, literatura şi religia 
evreiască. Toţi au fost circumcişi. 

Aşa încât regele Irod se află acum în strânse legături cu 
următorii regi: 

Regele din Chalcis, 

Regele Ituriei, 

Regele Adiabeniei, 

Regele Osroeniei, 

Regele Armeniei Mici 

Regele Pontului şi Ciliciei 

Regele Commagenei şi 

Regele în perspectivă al partilor. 

Regele parților se află, fireşte, în fruntea unei mari alianțe a 
multor alți regi din Orientul Mijlociu — mergând până la Bactria 
şi la granița cu India. Regele Irod se mai bucură şi de sprijinul 
evreilor din lumea întreagă, fără a uita pe evreii din Alexandria, 
şi pe edomiţi, şi pe nabateeni; iar acum umblă după sprijinul 
regelui Arabiei. Fenicienii încep să cedeze şi ei încetul cu 
încetul în fața curții pe care le-o face; numai Tyrul şi Sidonul 
rămân reci. A rupt relaţiile diplomatice cu aceste oraşe şi le-a 
interzis supuşilor lui să facă negoţ cu ele, sub pedeapsă cu 
moartea. Tyrul şi Sidonul vor fi silite să ajungă la o înţelegere. 
Prosperitatea lor economică depinde de comerțul cu țările din 
regiunea învecinată; şi cu excepţia grâului pe care-l importă 
din Egipt şi a peştelui de care duc deseori lipsă, când e vremea 


rea, regele Irod stăpâneşte intreaga lor aprovizionare 
alimentară. 

Primejdiile produse de situația de fapt nici că pot fi 
exagerate şi putem fi cu toții recunoscători că victoria ta 
britanică, Cezar, a fost aşa de deplină, deşi mi-aş fi putut dori 
ca legiunile staționate acum în Britannia să fie disponibile 
pentru o imediată strămutare în răsărit, unde tare-mi vine a 
crede că va fi nevoie de ele nu peste mult timp. 

Dacă vei binevoi, Cezar, să examinezi cu obişnuita 
bunăvoință şi perspicacitate sfatul pe care ţi-l dau în aceste 
grele împrejurări, iată-l: propun să fie imediat repus pe tron 
Mitridate, fostul rege al Armeniei, care în prezent locuieşte la 
Roma. A fost, dacă-mi este permis să mă exprim astfel, o 
lamentabilă greşeală din partea unchiului domniei tale, 
Împăratul Tiberius Caesar, de a îngădui răposatului rege al 
parților să unească Armenia cu ţara sa şi de a nu răzbuna pe 
loc, cu forța armelor, atât de jignitoarea scrisoare pe care i-a 
trimis-o regele. Dacă deci mi-l vei expedia îndată pe Mitridate 
la Antiohia, făgăduiesc să-i redau tronul, în vreme ce Bardanes 
şi Gotarzes se luptă pentru cel al parților. Actualul guvernator 
al Armeniei poate fi cumpărat, ca să nu ni se opună cu prea 
mare străşnicie, iar Mitridate nu este câtuşi de puţin un 
suveran incapabil şi apoi e un mare admirator al instituțiilor 
romane. Fratele lui, de asemenea, este regele Georgiei şi 
dispune de-o destul de puternică armată de munteni din 
Caucaz. Pot intra în legătură cu el şi să ne înțelegem în vederea 
unei invazii în Armenia dinspre nord, în vreme ce noi înaintăm 
dinspre sud-vest. Dacă izbutim să-l restaurăm pe Mitridate, nu 
mai avem de ce ne teme de regii Pontului şi Armeniei Mici, ale 
căror regate vor fi izolate de acela al parţilor, prin Armenia; şi 
nici de regele Commagenei (al cărui fiu s-a logodit de curând 
cu fiica regelui Irod, Drusilla), fiindcă regatul său se află între 
Armenia şi propria mea provincie. Vom ține astfel nordul, şi 
când Bardanes va fi terminat cu războiul civil şi-l va fi detronat 
pe Gotarzes (aşa cum cred că nu se poate să nu se întâmple), 
următoarea lui expediţie va trebui să fie împotriva lui Mitridate 
în Armenia. Recucerirea Armeniei nu va fi lucru uşor, dacă-i 
dăm lui Mitridate sprijinul necesar, iar aliaţii sudici şi 
răsăriteni ai lui Bardanes nu vor putea fi convinşi cu una cu 


două să-l ajute într-o atât de îndepărtată şi de riscată 
expediţie. Şi atâta timp cât ei cu toții nu vor fi recucerit 
Armenia, Bardanes nu se va afla în situaţia de a putea încuraja 
vreunul dintre planurile expansioniste la care sunt absolut 
convins că regele Irod Agrippa cugetă. Aceasta este prima 
acuzaţie precisă pe care o fac împotriva lealității presupusului 
prieten şi aliat al domniei tale, şi-mi dau bine seama că, 
făcând-o, risc să atrag asupră-mi supărarea domniei tale. Dar 
pun siguranța Romei deasupra propriei mele siguranțe şi m-aş 
considera un trădător dacă aş tăinui vreuna dintre informaţiile 
politice care-mi parvin, numai pentru că nu-i plăcută la citit 
într-o depeşă oficială. De vreme ce am mers până aici, voi mai 
îndrăzni să propun şi ca fiul regelui Irod, Irod Agrippa cel 
tânăr, să fie invitat la Roma să asiste la serbările triumfului. 
Dacă-i necesar, el va putea fi reținut fără termen sub un 
pretext ori altul, devenind ostatic folositor al bunei purtări a 
tatălui său. 


Mă aflam în fața a două alegeri. Puteam, mai întâi, să-l 
convoc pe Irod la Lyon să răspundă neîntârziat învinuirilor lui 
Marsus, cărora, în pofida pătimitoarei mele simpatii pentru 
Irod, nu puteam să nu le dau crezare. Simțindu-se vinovat, va 
refuza să vină şi asta însemna război fără zăbavă, şi de război 
nu eram pregătit. Mai aveam însă posibilitatea de a tărăgăna 
lucrurile şi de a nu manifesta niciun fel de neîncredere, dar 
pericolul acestei soluții era ca nu cumva Irod să tragă mai 
multe foloase de pe urma amânării decât mine. Dacă aveam să 
mă opresc asupra acestei a doua soluții, trebuia, desigur, să 
urmez sfatul lui Marsus cu privire la Armenia; dar avea oare 
Marsus dreptate socotind că o Armenie prietenoasă ar 
constitui o apărare suficientă împotriva enorm de puternicei 
confederații orientale pe care Irod părea să o fi pus la cale? 

Irod mi-a scris. În prima lui scrisoare mi-a răspuns 
întrebărilor puse cu privire la Împăratul prorocit. În a doua m- 
a felicitat foarte călduros pentru victoriile mele şi, lucru destul 
de ciudat, cerea voie să-şi trimită fiul la Roma pentru a lua 
parte la triumful meu; nădăjduia că nu mă voi supăra dacă 
băiatul are să petreacă vreo câteva luni de vacanţă la Roma 


înainte de a se înapoia pe vară în Palestina pentru a fi alături 
de el la marea serbare dată în cinstea zilei mele de naştere, 
serbare ce urma să aibă loc la Cezarea. 

Scrisoarea despre regele profeţit a fost următoarea: 


Da, dragă Maimuţică, când eram copil auzeam o mulțime de 
discuții mistice despre acest Uns, sau Mesia, cum i se spune în 
limba noastră, şi încă se mai vorbeşte în cercurile teologice de 
la Ierusalim; dar eu niciodată nu i-am acordat prea multă 
atenţie, până acum, când dorința ta de a primi un raport 
despre profeție m-a determinat să investighez serios această 
chestiune. La sugestia ta, l-am consultat pe vrednicul nostru 
prieten Philon, care se afla în Ierusalim, împlinind vreo 
juruință făcută Dumnezeului nostru - căci pe el îl afli 
întotdeauna fie făcând juruințe, fie împlinindu-le. Philon, 
precum ştii, a găsit o îndrăzneață şi aş spune chiar absurdă 
coincidență între zeitatea ideală concepută de Platon şi de 
partida sa filosofică - o zeitate Neschimbătoare, Neclintită şi 
Eternă, şi Perfecţiune Intelectuală Nealcătuită, mai presus de 
orice cuvânt - cu mult-pătimitorul nostru Dumnezeul, al 
triburilor din Ierusalim. Îmi închipui că i-o fi părut divinitatea 
platonică prea rece şi abstractă şi a vrut să-i insufle puţină 
viață, glorificându-şi în acelaşi timp propriul Dumnezeu prin 
extinderea domniei sale asupra întregului univers. În orice caz, 
l-am întrebat pe Philon ce spuneau sfintele Scripturi despre 
această misterioasă Persoană. Philon s-a arătat pe dată foarte 
serios şi m-a asigurat că întreaga speranţă a rasei noastre este 
strânsă în această venire a lui Mesia. Mi-a dat următoarele 
detalii: 

Acest Mesia este un rege care va veni să răscumpere Israelul 
din păcatele sale, fiind trimisul pământean al Dumnezeului 
nostru evreiesc. El nu este neapărat un mare cuceritor, deşi 
trebuie să-i elibereze pe evrei de orice jug străin care le 
hotărniceşte libertatea de închinare. Această profeție a fost 
făcută prima dată, potrivit lui Philon, la scurt timp după ce 
evreii au fost scoşi din Egipt de către Moise, legiuitorul lor, în 
zilele lui Ramses al II-lea. Într-o carte pe care noi o numim 
Numerii, ce este atribuită lui Moise, se vorbeşte despre el ca 
despre „un Toiag şi o Stea ce răsare din Iacov”. În scrierile 


sfinte ulterioare, care datează cam din vremea în care a fost 
fondată Roma, se vorbeşte despre el ca despre un om care va 
aduna oile pierdute ale lui Israel din toate colțurile lumii şi le 
va readuce în turma lor de baştină din Palestina - pentru că la 
acea vreme evreii erau deja risipiţi în colonii în tot Orientul 
Apropiat şi Mijlociu. Unii părăsiseră de bună voie Palestina, 
fiind comercianți şi colonişti, alţii fuseseră duşi în captivitate. 
Philon spune că teologii evrei nu au putut niciodată cădea de 
acord dacă acest Mesia este o figură reală sau una simbolică. 
În vremea glorioşilor Macabei (strămoşii preoți ai mamei mele), 
el era considerat doar un simbol. Alte dăți, nu numai că a fost 
crezut a fi o persoană reală, dar legendele populare chiar îl 
asociau cu eliberatori neevrei ai neamului, cum ar fi Cyrus 
Persanul, ba chiar Pompei, care a pus capăt asupririi 
Hasmoneilor. Philon susține că ambele opinii sunt greşite: 
Mesia încă e aşteptat să vină şi el trebuie să fie evreu, 
descendent direct al regelui nostru David, al cărui fiu, 
Solomon, a construit Templul de la Ierusalim. El trebuie să se 
nască într-un sat numit Betleem şi are să adune Israelul 
laolaltă şi să-l curețe de păcatele sale prin cel mai amănunțit 
ritual de mărturisire, căință şi împăcare a divinității pe care au 
mâniat-o. Ierusalimul are să fie sfințit până la „oalele de gătit şi 
clopoţeii de la gâtul cailor”. Philon ştie chiar şi data naşterii lui 
Mesia, şi anume la 5.500 de ani de la cea a primului strămoş 
al evreilor: dar părerile diferă în ceea ce priveşte momentul în 
care acesta a trăit, aşa că nu este de prea mare ajutor. 

Scripturile nu sunt întru totul lămuritoare în diferitele lor 
prefigurări ale acestui Mesia. El este reprezentat uneori ca un 
războinic puternic şi furios, îmbrăcat în purpură regală şi 
scăldat în sângele duşmanilor țării sale, iar alteori ca un 
proscris blând şi îndurerat, un fel de profet sărac care 
propovăduieşte pocăință şi iubire frățească. Philon spune, 
totuşi, că cea mai de încredere şi cea mai clară afirmaţie făcută 
despre el apare într-o carte numită Psaltirea lui Solomon şi este 
sub forma unei rugăciuni: 

„Vezi, Doamne, şi ridică-le pe regele lor, fiul lui David,/ la 
vremea pe care tu ai ales-o, Dumnezeule, ca să Domnească 
peste Israel slujitorul tău./ Încinge-l cu tărie ca să sfărâme 
căpeteniile nedrepte / să curețe Ierusalimul de neamurile care-l 


calcă în picioare spre nimicire, / cu înţelepciunea dreptăţii să-i 
alunge pe păcătoşi din moştenire/ să zdrobească trufia 
păcătosului ca pe vasele olarului./ Cu toiag de fier să sfărâme 
toată starea lor,/ să nimicească neamurile nelegiuite cu 
cuvântul gurii sale [...]./ Şi va aduna un popor sfânt, pe care-l 
va călăuzi cu dreptate [...]. / Şi va pune popoare de neamuri 
[păgâne] să-i robească sub jugul lui,/ şi-L va slăvi pe Domnul 
în văzul întregului pământ,/ şi va curăți Ierusalimul întru 
sfințenie ca la început,/ ca să vină neamuri de la capătul 
pământului să vadă slava lui,/ aducându-i în dar pe fiii istoviți 
ai [lerusalimullui,/ şi ca să vadă slava Domnului cu care 
Dumnezeu l-a slăvit. Şi el va fi rege drept peste ei, învățat de 
Dumnzeu,/ şi nu va fi nedreptate în zilele lui în mijlocul lor,/ 
căci toți [vor fi] sfinți şi regele lor, unsul Domnului.”23 

Această legendă a lui Mesia s-a răspândit, de bună seamă, 
prin Orient sub cele mai curioase forme, pierzându-şi treptat 
decorul evreiesc. Versiunea de care pomeneai, despre moartea 
în chinuri a regelui, abandonat de către prietenii care, după 
aceea, îi beau sângele, nu este evreiască, ci cred că siriană. lar 
în versiunea evreiască el este doar un rege al evreilor şi 
căpetenia unei mari confederaţii religioase cu centrul la 
Ierusalim, nicidecum Dumnezeul însuşi. El n-ar fi putut 
vreodată uzurpa divinitatea, pentru că evreii sunt cei mai 
încăpățânați monoteişti din lume. 

Mă întrebi dacă mai e cineva care să se închipuie a fi Mesia. 
În ultima vreme nu am întâlnit pe nimeni care să creadă aşa 
ceva. Ultimul pe care mi-l amintesc a fost un om numit Iosua 
ben Iosif, venit din Galileea. Pe când eram magistrat al 
Tiberiadei (sub conducerea unchiului meu Antipa), acesta avea 
un număr considerabil de adepţi printre cei needucațţi şi 
adesea predica în fața unor mulțimi mari pe malul lacului. Era 
un om cu o înfăţişare izbitoare şi, deşi tatăl său nu era decât 
meşteşugar, el pretindea că descinde din David. Am auzit că a 
fost o întreagă tărăşenie în legătură de naşterea sa: se pare că 
un anume Pantera, soldat grec din garda bunicului meu, ar fi 


23 Traducere din limba greacă de Ştefan Colceriu, în Septuaginta 4/II, 
Colegiul Noua Europă, Polirom, Iaşi, 2007, p. 495-498. 


sedus-o pe mama sa, care lucra la o tapiserie în Templu. Acest 
Iosua a fost un copil minune (un lucru obişnuit printre evrei) şi 
cunoştea Scripturile mai bine decât cei mai mulți învățați întru 
cele sfinte. Medita adesea asupra religiei şi poate că există un 
temei în povestea cu filiația sa grecească, de vreme ce 
iudaismul i se părea o credinţă tare supărătoare (aşa cum un 
evreu adevărat nu ar crede vreodată) ba începuse chiar să o 
critice a nu fi potrivită cu nevoile oamenilor de rând. În chip nu 
prea meşteşugit, el a încercat să facă ceea ce Philon a făcut 
apoi în chip aşa de elaborat - să împace scrierile iudaice 
revelate cu filosofia greacă. Ceea ce îmi aminteşte de ce a scris 
Horaţiu în Arta poeziei despre un pictor care a făcut ca o 
femeie frumoasă să sfârşească într-o respingătoare coadă de 
peşte: 

N-aţi râde, prieteni, la vederea unei asemenea privelişti? 

Dacă există un lucru pe care îl urăsc mai mult decât un 
grec sau un roman orientalizat, apoi acela este un oriental 
greco-romanizat, şi, de fapt, orice încercare de a amesteca 
aceste culturi. Acest lucru ar putea sta chiar împotriva mea, 
dar vorbesc serios. Mama ta nu a reuşit niciodată să facă din 
mine un bun roman; n-a făcut decât să strice un oriental 
sadea. 

Ei bine, Iosua ben Iosif (sau ben Pantera), a avut o înclinaţie 
pentru filosofia greacă. Un mare neajuns a fost, totuşi, că nu 
era un erudit în greacă. Ş-apoi, a trebuit să muncească din 
greu în meseria sa — era tâmplar - pentru a-şi câştiga traiul. 
Cu toate acestea, a cunoscut un bărbat pe nume Iacob, un 
pescar cu înclinații literare, care participase la cursuri la 
Universitatea Epicuriană din Gadara, care se află de cealaltă 
parte a lacului Tiberias. Gadara era mai curând o ruină pe 
atunci, deşi în zilele ei bune a dat lumii patru mari oameni: 
Meleager, poetul, Mnasalcus, filosoful, Theodorus, retoricianul, 
sub călăuzirea căruia a studiat Tiberius, unchiul tău, şi Philon, 
matematicianul care a calculat proporţia dintre circumferința 
unui cerc în raport cu diametrul său până la a zecea mie 
zecimală. În orice caz, Iosua s-a folosit de culegerile filosofice 
ale lui Iacob din Gadara şi de propriile cunoştinţe din 
scripturile evreieşti pentru a alcătui o religie a sa. Dar o religie 
fără autoritate nu este nimic, aşa că în secret, la început, şi 


apoi deschis, el s-a identificat cu Mesia şi vorbea (aşa cum 
vorbise odinioară Moise) ca şi cum ar fi vorbit din gura lui 
Dumnezeu. Avea o minte foarte ascuţită şi îşi răspândea 
învățătura sub formă de simple poveşti cu tâlc. De asemenea, 
se spunea că face vindecări miraculoase şi alte minuni. A ajuns 
grozav de sâcâitor pentru autorităţile religioase evreieşti, pe 
care le acuza deopotrivă de respectarea inflexibilă a Legii şi de 
rapacitate şi aroganță față de săraci. Se spun multe poveşti 
bune despre el. Unul dintre adversarii săi politici a încercat să- 
l încuie odată întrebându-l dacă era corect ca un evreu devotat 
să plătească taxa imperială romană. Dacă ar fi răspuns că 
„da”, el ar fi pierdut simpatia naţionaliştilor. Dacă ar fi răspuns 
„nu”, era numai bun să fie arestat de autorităţile civile. Aşa că 
s-a arătat complet nevinovat în această chestiune şi a cerut să 
i se arate suma de bani datorată înainte de a da vreun 
răspuns. l-au arătat o monedă de argint şi i-au spus: „Uite, 
fiecare gospodar trebuie să plătească această sumă”. El a 
întrebat: „Al cui este capul de pe monedă? Eu nu ştiu 
latineşte”. Ei au spus: „Este capul lui Tiberius Caesar, 
bineînțeles”. El a spus: „Atunci, dacă este moneda lui Cezar, 
dați Cezarului ce este al Cezarului. Dar nu uitaţi să plătiți lui 
Dumnezeu ceea ce i se cuvine lui Dumnezeu”. Apoi au încercat 
să-l încuie cu legea iudaică, dar el avea întotdeauna capitolul 
şi versetul la îndemână pentru a-şi întări învățăturile. În cele 
din urmă, totuşi, s-a compromis ca eretic religios, iar finalul 
poveştii a fost că vechiul nostru prieten Ponţiu Pilat, pe atunci 
guvernator al Iudeii şi Samariei, l-a arestat pentru a fi provocat 
tulburare în popor şi l-a predat pentru a fi judecat de către 
tribunalul religios evreiesc suprem de la Ierusalim, unde a fost 
condamnat la moarte pentru blasfemie. Dacă stau să mă 
gândesc bine, a murit în acelaşi an cu zeița Livia, iar adepţii 
săi l-au părăsit, astfel încât o mare parte din profeția pe care o 
pomeneşti s-a împlinit cu el. Sunt şi unii care spun că el a fost 
cu adevărat Dumnezeu şi că i-au văzut sufletul urcând la 
Ceruri după moartea sa -— la fel ca al lui Augustus şi al Drusilei 
- apoi mai zic să se fi născut la Betleem şi că a împlinit toate 
celelalte profeții mesianice într-un fel sau altul; dar eu vreau să 
pun capăt acestor prostii o dată pentru totdeauna. Nu mai 
departe decât acum trei zile l-am arestat şi l-am executat pe 


Iacob, care pare a fi creierul mişcării; sper să-l găsesc şi să-l 
execut şi pe un alt exaltat de frunte, numit Simon, arestat în 
aceeaşi timp, dar care făcut cumva şi a scăpat din închisoare. 
Problema este că, deşi oamenii cu scaun la cap „vor râde la 
vederea priveliştii” unei femei cu coadă de peşte pictată în 
culori țipătoare, e de aşteptat ca mulțimea să caşte gura la ea, 
să o vadă ca pe o zeiță a mării şi să i se închine. 


Această scrisoare aparent nevinovată conținea un detaliu 
care m-a convins că Irod se credea cu adevărat Mesia, sau că 
cel puţin avea să se folosească în curând de tăria extraordinară 
a acestui nume pentru a-şi împlini propriile năzuințe. Odată 
vădit astfel, evreii ar fi fost ai lui până la unul: s-ar fi înghesuit 
din toate colțurile lumii să se întoarcă în Palestina la chemarea 
lui, iar eu am prevăzut că faima lui avea să fie în curând atât 
de mare încât întreaga rasă semitică ar fi îmbrățişat noua 
credinţă şi i s-ar fi alăturat pentru a-i alunga „pe cel străin şi 
pe cel necredincios” din mijlocul lor. Convertirea regelui din 
Adiabene cu întreaga sa familie a fost întocmai ca un pai care 
arată din ce direcție suflă vântul, şi nu un pai neînsemnat, 
căci acest rege era cunoscut drept „Făcătorul de regi”, şi era 
extrem de respectat în Parthia. În următoarea scrisoare, 
Marsus mi-a dat de veste şi în legătură cu zvonurile despre 
convertirea la iudaism a regelui din Commagene, care fusese 
printre favoriţii lui Caligula (se spunea chiar despre el că ar fi 
fost primul care l-a convins pe Caligula să domnească în felul 
tiranilor orientali; de netăgăduit era că, după ce săvârşea crime 
deosebit de sângeroase şi lipsite de temei, Caligula căuta 
întotdeauna încuviințarea lui.) 

Amănuntul care m-a convins că Irod avea de gând să se 
proclame Mesia a fost acela că, pomenind Betleemul, nu a 
spus şi că acesta era propriul său loc de naştere, iar nu 
Ierusalimul, aşa cum se credea. Mama sa, Berenice, i-a 
povestit odată mamei mele tărăşenia în cele mai grăitoare 
detalii. Tocmai plecase de la moşiile soțului ei din Hebron 
îndreptându-se spre lerusalim, când a fost pe neaşteptate 
cuprinsă de dureri şi a avut o pățanie neplăcută şi greu de dat 


uitării într-un sat de pe drum, cu un hangiu avar şi o moaşă 
nepricepută. Nu trecuseră decât câteva ore de la naşterea lui 
Irod, când Berenicei i-a trecut prin minte să întrebe numele 
satului, care era un loc foarte murdar şi dărăpănat, iar moaşa 
a răspuns: 

— Betleem, locul de naştere al patriarhului Beniamin şi al 
regelui David, şi locul despre care a vorbit profetul: „Şi tu, 
Betleeme Efrata, deşi eşti mic între miile lui Iuda, din tine va 
ieşi Stăpânitor peste Israel”24. 

Berenice, înfuriată de felul în care fusese primită, a 
exclamat cu ironie: 

— Fie ca Dumnezeu Atotputernicul să binecuvânteze veşnic 
Betleemul! 

La care moaşa a răspuns încuviințând: 

— Asta spun întotdeauna oaspeţii! 

Această poveste i-a plăcut foarte mult mamei mele şi, timp 
de câţiva ani după aceea, atunci când a dorea să-şi exprime 
disprețul față de vreun loc peste măsură de lăudat, exclama 
imitând vocea Berenicei: 

— Fie ca Dumnezeu Atotputernicul să binecuvânteze veşnic 
Betleemul! 

Şi aşa mi-am amintit eu numele. 

Cât despre acest Iosua, sau lisus, cum îl numesc discipolii 
săi greci, şi el este acum crezut a fi originar din Betleem - nu 
pot spune pe ce bază, pentru că Betleemul nu este în Galileea 
- iar cultul său s-a răspândit de atunci la Roma şi se pare că 
înfloreşte destul de puternic, chiar dacă în chip clandestin. 
Ritualurile includ o agapă la care se adună bărbați şi femei 
pentru a mânca, în mod simbolic, carnea Unsului şi să-i bea 
sângele. Mi s-a spus că aceste ceremonii sunt nu de puține ori 
prilej de neorânduială şi isterie, aşa cum e de aşteptat când cei 
mai mulți dintre inițiați sunt sclavi, bărbaţi şi femei din cea 
mai joasă clasă socială. Înainte de a li se permite să se aşeze, 


24 Miheia: 5, 1. 


ei trebuie mai întâi să-şi mărturisească păcatele în detalii 
dezgustătoare în fața celor adunați. Acest lucru oferă o mare 
distracție, un fel de competiţie de înjosire de sine. Preot-şef al 
cultului (dacă pot să-l onorez cu acest titlu) este un pescar 
galileean, acel Simon despre care a scris Irod, a cărui 
principală pretenţie la poziție pare să se bazeze pe faptul că l-a 
abandonat pe acest Iosua, sau lisus, în ziua arestării sale şi şi- 
a renegat credința, dar de atunci s-a pocăit sincer. Căci, 
potrivit eticii acestei secte păguboase, cu cât mai mare este 
crima inițială, cu atât mai mare este şi iertarea! 

Nefiind o religie recunoscută (cei mai de seamă dintre evrei o 
repudiază cu tărie), cultul intră sub incidența reglementărilor 
împotriva cârciumilor şi a adunărilor de orice fel; şi e din soiul 
acela periculos de cult care, de ce îl interzici, de-aia se face mai 
puternic. Legea de căpătâi a acestei credințe este egalitatea 
deplină între oameni în fața Dumnezeului evreiesc - cu care 
acest Iosua este acum complet identificat. Mai este şi credința 
că Dumnezeu acordă binecuvântare veşnică păcătoşilor, numai 
să se căiască şi să îl recunoască mai mare între toți zeii. 
Oricine e primit, neținând cont de clasă, rasă, sau caracter, 
astfel încât se alătură oameni care nu pot nădăjdui să fie 
primiți în cultul legitim al misterelor lui Isis, Cybele, Apollo şi 
ale celorlalți, fie pentru că nu au avut niciodată poziția socială 
cerută, fie pentru că au pierdut-o printr-o faptă ruşinoasă sau 
o crimă. La început, un inițiat trebuia să se supună 
circumciziei, dar chiar şi acest ritual preliminar a fost lepădat 
în prezent, deoarece secta s-a desprins atât de mult de 
iudaismul ortodox încât o simplă stropire cu apă şi numirea lui 
Mesia este singurul ritual inițiatic. În câteva rânduri s-a auzit 
chiar de persoane foarte bine educate, fermecate de acest cult 
înşelător. Printre cei convertiți se numără un fost guvernator al 
Ciprului, un anume Sergius Paullus, a cărui plăcere de a fi în 
societatea curățătorilor de stradă, a sclavilor şi a vânzători 
ambulanți de haine vechi arată efectul degradant al cultului 
asupra oamenilor civilizați. Mi-a scris că demisionează din 
funcția de guvernator pe motiv că el nu mai putea să depună 


cu bună ştiinţă un jurământ față de zeul Augustus, deoarece 
loialitatea sa față de acest nou Dumnezeu i-o interzicea. L-am 
lăsat să demisioneze, dar l-am şters de pe listă. Mai târziu, 
când l-am chestionat în legătură cu această nouă credință, m- 
a asigurat că era cu totul apolitică, că lisus fusese un om de o 
profundă înțelepciune, că avea cel mai exemplar caracter şi 
fusese loial față de legea romană. A negat că învățătura lui 
lisus era un amestec confuz de banalități religioase greceşti şi 
iudaice. El a spus că această învățătură, numită rabinică, 
provine din şi transcende o sumă de credințe evreieşti de bun 
simț, care contrasta puternic cu formalismul superstițios al 
partidei cărturarilor (pe al cărei sprijin conta Irod), punând mai 
mult accent pe dragostea frățească, în numele lui Dumnezeu, 
decât pe răzbunarea divină care îi aştepta pe cei neascultători 
ai Legii; pe spiritul mai degrabă decât pe litera Legii. 

Am împlinit şi făgăduinţa făcută lui Venus, de îndată ce m- 
am înapoiat în Italia. Însă în urma unui vis în care mi-a apărut 
şi mi-a spus zâmbind: „Claudius, acoperişul meu curge; 
repară-l, te rog...” am reclădit — şi-n stil mare - vestitul ei 
templu de pe muntele Eryx în Sicilia, care se părăginise. l-am 
pus preoţi dintr-o veche familie siciliană şi l-am înzestrat cu 
un însemnat venit anual - din vistierie. Am construit, de 
asemenea, un frumos altar nimiei Egeria, în dumbrava ei de la 
Aricia, şi am sfinţit, tot acolo, o ofrandă votivă de aur - o 
frumoasă mână de femeie care stinge mucul unei lumânări, cu 
următoarea frază gravată pe sfeşnic în dialectul sabin: 


Crainicei victoriei, Egeriei cele iute de picior, din partea 
şchiopului Claudius, în semn de recunoştinţă. Fie ca 
lumânarea ei să ardă în întregime, dând o lumină limpede, şi 
ca flacăra lumânărilor vrăjmaşilor săi dintr-odată să tremure şi 
să se stingă. 


Capitolul XXII 


A.D. 44 

Mi-am sărbătorit triumful, aşa după cum fusese stabilit, de 
Anul Nou. Senatul binevoise a-mi acorda încă alte cinci 
onoruri. Mai întâi mi-a acordat o cunună civică. E o coroană 
de frunze de stejar aurite; la obârşie se dădea numai soldatului 
care, în cursul luptei, sărise în ajutorul unui camarad ce 
fusese dezarmat şi care se găsea la discreţia potrivnicului, îl 
omorâse pe acest potrivnic şi rămăsese pe poziție. Onoarea se 
obținea mai rar decât aţi putea crede; fiindcă era necesară 
mărturia omului care fusese salvat şi a cărui îndatorire era să 
ofere salvatorului său cununa. Nu era uşor să-l faci pe-un 
soldat roman să admită că se aflase la bunul plac al unui 
duşman şi că-şi datora viața numai aprinsei puteri şi curajului 
superior al unui camarad; mai probabil era să se plângă că-i 
lunecase piciorul şi că fusese tocmai pe punctul de a se ridica 
şi de a-şi da gata adversarul, când individul ăsta ambițios se 
băgase unde nu-i fierbea oala şi-i smulsese victoria din mâini. 
Mai târziu, onoarea a fost acordată şi comandanților de mari 
unități ori armate care, prin eroismul şi priceperea lor, 
salvaseră viața trupelor aflate sub comanda lor. Cununa mi s-a 
acordat şi mie în felul acesta, şi cred că o meritam cu adevărat, 
pentru că nu mă luasem după sfatul dat de statul meu major. 
Ea purta inscripția Pentru a fi salvat viața unor concetățeni. Vă 
aduceți, desigur, aminte că, atunci când am fost mai întâi 
recunoscut Împărat, garda palatului mă silise să port o 
coroană asemănătoare, aceea pe care Caligula găsise de 
cuviință să şi-o acorde sieşi pentru biruințele sale germane. N- 
aveam niciun drept s-o port atunci (deşi, dacă-i vorba pe-aşa, 
nici Caligula n-avusese) şi mi-a fost tare ruşine să mă văd cu 
ea pe cap, astfel încât a fost o deosebită plăcere pentru mine să 


port o cunună la care obținusem acum un drept legitim. A 
doua onoare a fost o coroană navală. Această coroană, 
împodobită cu rostre, se acorda pentru vitejie în luptele 
purtate pe mare - bunăoară marinarului care a pus primul 
piciorul pe un vas duşman ori amiralului care a nimicit o flotă 
inamică. Ea mi s-a dat fiindcă îmi riscasem viața îmbarcându- 
mă pe vreme rea în scopul de a sosi în Britannia cât mai 
repede cu putință. Mai târziu, am atârnat amândouă aceste 
cununi în foişorul de deasupra intrării principale a palatului. 

A treia onoare pe care mi-a acordat-o Senatul a fost titlul 
ereditar de Britannicus. Tânărul meu fiu avea să fie, de-acum 
încolo, denumit Drusus Britannicus ori pur şi simplu 
Britannicus, şi începând din acest loc, ori de câte ori mă voi 
referi la el, îi voi da mereu acest nume. A patra onoare a fost 
înălțarea a două arcuri triumfale comemorative ale victoriei 
mele: unul la Boulogne, deoarece acolo fusese baza expediției, 
celălalt chiar la Roma, pe Via Flaminia. Erau îmbrăcate în 
marmură şi împodobite de ambele părți cu trofee şi 
basoreliefuri înfățişându-mi victoria, iar în partea de sus, cu 
mai multe care triumfale din bronz. A cincea onoare a fost un 
decret prin care ziua triumfului meu devenea o sărbătoare 
anuală permanentă. În afara acestor cinci onoruri, au mai fost 
două cu caracter de curtenie acordate Messalinei, şi anume: 
dreptul de a sta la teatru în rândul întâi, alături de fecioarele 
vestale, şi dreptul de a folosi o caleaşcă oficială cu coviltir. În 
felul acesta, Messalinei i se acordaseră absolut toate onorurile 
consimţite bunicii mele Livia în timpul vieții, dar m-am opus 
din nou să i se dea titlul de Augustă. 

Soarele a binevoit să fie strălucitor în ziua triumfului, după 
o perioadă de vreme rea, iar edilii şi celelalte oficialități au avut 
grijă ca Roma să arate pe cât de vesel şi de prosper poate arăta 
un atât de venerabil şi impunător oraş. Frontoanele templelor 
şi fațadele caselor fuseseră curățate, străzile erau tot atât de 
bine măturate ca şi pardoseala Senatului, flori şi obiecte 
plăcute vederii împodobeau fiecare fereastră, iar mese 
încărcate cu de-ale gurii îmbiau în dreptul fiecărei uşi. 


Templele erau toate larg deschise, cununi festive împodobeau 
sanctuarele şi statuile, tămâia ardea pe fiecare altar. Întreaga 
populaţie îşi pusese, de asemenea, straie de sărbătoare. 

Încă nu intrasem în oraş; noaptea mi-o petrecusem la 
tabăra gărzii. În zori am adunat toate trupele care urmau să ia 
parte la triumf şi le-am distribuit banii la care am socotit că au 
dreptul în urma punerii în vânzare a prăzii luate la Londra şi 
Colchester şi-n alte locuri, precum şi din vânzarea 
prizonierilor. Suma totală reprezenta câte treizeci de galbeni 
pentru fiecare soldat negradat şi proporțional mai mult pentru 
fiecare grad superior. Avusesem dinainte grijă să trimit, în 
aceleaşi proporții, şi banii cuveniţi soldaţilor din Britannia, 
cărora nu li se putuse da învoirea de a veni să ia parte la 
triumi. Am oferit în acelaşi timp decorații: coliere pentru 
purtare vitejească pe câmpul de luptă, în număr de o mie, 
patru sute de fruntare (medalioane de aur în formă de amulete 
pentru pus la căpeţelele cailor), rezervate bravilor ostaşi din 
călărime ori pedestrime care izbutiseră să ucidă un inamic 
călare ori aflat într-un car; patruzeci de brățări de aur masiv 
drept răsplată pentru fapte de excepţională vitejie — când le-am 
distribuit pe acestea, am dat citire unei dări de seamă a 
fiecărei isprăvi care le justifica; şase cununi de măslin conferite 
celor ce contribuiseră la victorie, deşi nu fuseseră efectiv 
prezenţi (comandantul taberei de bază şi amiralul comandant 
al flotei au fost printre cei care-au obţinut această onoare); trei 
Coroane de Escaladare pentru cei care săriseră primii peste 
vreo îngrăditură din tabăra duşmanului şi o Lance fără vârf — 
dăruită lui Posides - care se acorda, ca şi Cununa Civică, 
pentru a fi salvat vieți omeneşti şi pe care el o merita înzecit. 

Senatul, la propunerea mea, acordase podoabe triumfale 
tuturor celor de rang senatorial care luaseră parte la campanie 
- adică tuturor comandanților de legiuni şi ofițerilor superior 
de stat-major. Mare păcat că n-au putut veni şi Aulus ori 
Vespasian, ceilalți însă au venit toți. Hosidius Geta şi fratele 
lui, Lusius Geta, au figurat amândoi pe lista de onoare: cred că 
a fost acela primul prilej în toată istoria romană când doi frați 


au purtat în aceeaşi zi veşmintele triumfale. Lusius Geta a şi 
devenit noul meu comandant de gardă, ori mai bine zis şi-a 
exercitat comanda împreună cu un anume Crispinus, pe care 
Vitellius îl numise temporar în acel post pe timpul absenței 
mele; căci Justus, fostul comandant, murise. Messalina îmi 
trimisese un mesaj urgent, de care luasem cunoştinţă în 
ajunul bătăliei de la Brentwood, spre a-mi spune că Justus 
sondase diferiți ofițeri din gardă pentru a şti dacă sunt dispuşi 
să-i dea sprijinul lor la o eventuală revoltă armată. Având cea 
mai deplină încredere în Messalina şi neîndrăznind să-mi 
asum riscuri, am trimis de îndată ordinul să fie executat. 
Adevărul l-am aflat abia după ani de zile: Justus aflase ce se 
petrece în timpul absenței mele în aripa de la palat a 
Messalinei şi se sfătuise cu unul dintre ofițerii săi cam ce s-ar 
cuveni făcut: oare să-mi scrie de îndată, ori să aştepte până la 
întoarcerea mea? Ofițerul era unul dintre oamenii de încredere 
ai Messalinei, aşa că l-a povăţuii pe Justus să aştepte, de 
teamă ca nu cumva veştile proaste să mă distragă de la 
îndatoririle mele militare; şi după aceea dus a fost, a mers 
drept la Messalina. Moartea lui Justus, cauza căreia a fost 
curând cunoscută în tot oraşul, a constituit pentru toată 
lumea avertismentul de a nu-mi împărtăşi un secret pe care 
până la urmă l-au ştiut absolut toți în afară de mine - pe care 
l-au ştiut până şi duşmanii mei din Bretania şi din ţara 
parților, dacă puteţi crede una ca asta! Messalina îşi făcea de 
cap din ce în ce mai fără frâu. Dar despre purtarea ei nu voi 
vorbi în amănunt acum, deoarece, până una alta, habar n- 
aveam de ceea ce face. Messalina venise la Genova să mă 
întâmpine la înapoierea mea din Franța, şi căldura primirii 
sale era acum unul dintre lucrurile care mă făceau fericit. 
Unde mai puneţi că-n vreme de şase luni micuțul Britannicus 
şi surioara lui crescuseră de nu mai puteai fi recunoscuți şi se 
făcuseră nişte copii minunat de frumoşi. 

Trebuie să înțelegeți cât de mult a însemnat ziua aceea 
pentru mine. Cred că nu există în toată lumea asta ceva atât 
de măreț ca un triumf roman. Acesta nu-i câtuşi de puțin 


asemănător cu triumful sărbătorit de cine ştie ce monarh 
barbar asupra unui rege rival pe care l-a supus; este o mare 
onoare conferită de un popor liber unuia dintre ai săi pentru 
marele serviciu pe care i l-a făcut. Ştiam că-l merit după sfânta 
dreptate şi că, până la urmă, am dovedit netemeinicia proastei 
păreri pe care dintotdeauna o avea familia mea despre mine — 
ca de un om nefolositor, născut sub semnul mâniei cereşti, un 
nătâng, un slăbănog, ruşinea glorioşilor mei străbuni. 
Dormind în seara aceea în tabăra gărzii, am visat că venea la 
mine fratele meu Germanicus şi mă îmbrățişa şi-mi spunea cu 
glasul acela grav al lui: 

— Iubite frate, ai făcut treabă minunat de bună, mai bună, 
ţi-o mărturisesc, decât m-aş fi putut eu vreodată aştepta să 
faci. Ai restabilit onoarea armatelor romane. 

Când m-am trezit dimineața devreme din somn, am luat 
hotărârea de a desființa legea făcută de August, prin care 
triumfurile se limitau la Împăratul însuşi şi la fiii ori nepoții 
săi. Dacă Aulus avea să continue campania din insula 
britanică şi să izbutească în misiunea pe care i-o 
încredințasem, de a supune pentru totdeauna întreaga parte 
sudică a țării, intenționam să determin Senatul să-i acorde 
triumful său personal. După părerea mea, a fi singurul om 
căruia i se putea în mod legal acorda un triumi, mai curând 
micşora onoarea decât o amplifica. Măsura lui August avusese 
drept scop să-i împiedice pe generalii săi de a ațâța triburile de 
la fruntarii la război, cu scopul de a câştiga un triumf asupră- 
le; dar, îmi ziceam, trebuie să existe doar şi alte mijloace de a-i 
ține în frâu pe generali decât acela de a face din triumful 
altădată deschis oricui, o simplă treabă de familie a Cezarilor. 

După încheierea solemnității de împărţire a decorațţiilor, am 
acordat trei audiențe: prima, tuturor guvernatorilor de 
provincii, pentru a căror temporară prezență la Roma 
obținusem învoirea Senatului; a doua, ambasadorilor trimişi 
de regii aliați; şi ultima, exilaților. Căci avusesem grijă să cer 
consimțământul Senatului pentru întoarcerea din locurile 
unde se aflau surghiuniți a tuturor exilaților, dar numai pe 


durata festivităților triumfale. Această a treia audienţă a fost 
mai degrabă tristă pentru mine, deoarece mulți arătau foarte 
slabi şi suferinzi şi toți s-au rugat cu multă jale în glas să li se 
revizuiască hotărârile de condamnare. Le-am spus să nu se 
lase pradă deznădejdii, căci aveam să reconsider fiecare caz în 
parte, iar dacă mi se va părea că e în interesul general ca 
hotărârea să fie anulată ori redusă, voi interveni pe lângă 
Senat în favoarea lor. Ceea ce am şi făcut, iar mulți dintre cei 
pe care nu i-am putut rechema din exil au primit măcar 
autorizația de a-şi schimba reşedinţa -— o schimbare în bine, în 
toate cazurile. I-am oferit lui Seneca o schimbare, dar mi-a 
răspuns că, atâta timp cât nu-i este pe plac Cezarului, nu 
putea dori nicio ameliorare a sorții sale; ghețurile veşnice care 
(potrivit basmelor călătorilor) acopereau țara sălbaticilor fini, 
neîndurătoarea căldură care scorojea nisipul deşerturilor de 
dincolo de Atlas (unde biruitoarele armate ale lui Cezar 
pătrunseseră sfidând natura şi extinzând marginile hărții lumii 
cunoscute), estuarele mlăştinoase, bântuite de friguri, ale 
Britanniei acum supuse, ca şi, de altfel, rodnicele câmpii şi văi 
ale acelei depărtate insule, vestite prin excepționalul geniu 
militar al lui Cezar, nu, nici măcar clima pestilențială a 
Corsicăi, unde nefericitul Seneca, autorul memoriului de față, 
zace de doi ani — dacă nu cumva de două secole — acest îngheț, 
această arşiță, această umezeală, această întreită combinaţie 
corsicană de umezeală, arşiță şi îngheț, ar trece drept rele abia 
luate în seamă de stoicul surghiunit, al cărui singur gând era 
să îndure răbdător zdrobitoarea greutate a dizgraţiei sub care 
căzuse şi să se arate vrednic de iertarea Cezarului, de-ar fi să 
aibă, peste orice aşteptare, vreodată parte de acest minunat 
dar. Eu, unul, eram cu totul dispus să-l trimit în Spania lui 
natală, aşa cum mi-o cerea pentru el prietenul său şi 
secretarul meu Polybius, dar, de vreme ce el însuşi stăruia a 
rămâne în Corsica, mă rog, de Corsica avea să se bucure. 
Narcissus a aflat apoi de la funcţionarii portului Ostia că 
bravul stoic luase cu el, în bagajele sale, potire de aur bătute 
cu nestemate, perne de puf, mirodenii indiene, unguente 


costisitoare, mese şi sofale din lemn african parfumat de 
sandarac, încrustat cu sidef, tablouri dintr-acelea care l-ar fi 
încântat pe Tiberiu, mari cantități de vin de Falern şi (cu toate 
că aceasta intră într-o categorie oarecum alta decât cele de mai 
sus), o ediție completă a operelor mele publicate. 

La ora zece veni clipa de pornire. Procesiunea a intrat în 
Urbe - dinspre nord-est - pe Poarta Triumfală şi a trecut de-a 
lungul Viei Sacra. Ordinea procesiunii era următoarea: în 
frunte mergea Senatul, pe jos, în veşminte de ceremonie; în 
rândul întâi păşeau dregătorii de primul rang. Urma apoi un 
detaşament de gornişti aleşi pe sprânceană şi exersați ca un 
singur om să cânte marşuri triumfale. Goarnele atrăgeau 
atenția asupra prăzilor, care veneau pe-un convoi de căruțe 
împodobite, trase de catâri şi escortate de germanii din 
batalionul de gardă, îmbrăcaţi în livreaua imperială. Prăzile 
constau din grămezi de monede de aur şi argint, arme, 
harnaşamente, giuvaere şi podoabe de aur, lingouri de cositor 
şi plumb, vase de băut bogat ornamentate, găleți de bronz 
cizelat şi alte obiecte din palatul de la Colchester al lui 
Cymbeline, numeroase exemplare ale minunatelor emailuri din 
nordul Britanniei, stâlpi totemici din lemn pictat, coliere de 
mărgele, chihlimbar şi perle, acoperăminte de cap garnisite cu 
pene, mantale druidice brodate, sculptate vâsle din răchită şi 
nenumărate alte frumoase ori stranii obiecte de mare preț. 
După aceste căruțe, urmau douăsprezece care britanice 
capturate, cele mai arătoase din câte am putut alege, trase de 
ponei bine potriviți. Pe fiecare car era aşezată, susținută de 
stâlpi deasupra capului conducătorului, o pancartă cu numele 
unuia dintre cele douăsprezece triburi cucerite. Veneau apoi 
alte căruțe trase de cai, conținând machete în lemn ori lut 
vopsit ale oraşelor; forturile capturate de noi şi grupuri de 
statui vii reprezentând pe feluriții zei ai râurilor care se 
predaseră trupelor noastre, fiecare grup având drept fundal o 
imensă pictură de pânză a bătăliei respective. Ultima din 
această serie era o machetă a vestitului templu de piatră al 
zeului Soare, pomenit mai sus. 


După acestea, urma un grup de cântăreți din flaut, 
executând melodii duioase. Imediat după aceea veneau taurii 
albi, conduşi de preoţii lui Jupiter; animalele urlau fioros, 
dând berechet de furcă însoţitorilor lor. Coarnele le erau aurite 
şi purtau panglici roşii şi cununi spre a se arăta că sunt meniți 
jertfirii. Preoţii duceau baltage şi cuțite. Urmau acoliţii lui 
Jupiter, cu găvane de aur şi alte sacre unelte. Şi venea apoi 
ceva interesant — o morsă vie. Această focă aducând a taur cu 
ditai colții fusese prinsă pe când dormea pe plajă de către 
garda taberei noastre de bază. Morsei îi urmau cerbi şi bivoli 
britanici sălbatici şi o cisternă de sticlă plină de castori. După 
aceea, armele şi insignele căpeteniilor prinse ostatice şi, în 
sfârşit, căpeteniile înseşi, cu toți membrii familiilor care ne 
căzuseră în mână, urmați de prizonierii de rang inferior, 
ferecați în lanțuri. Mi-a părut rău că nu figurează şi 
Caractacus în procesiune, dar îl aveam pe Cattigern cu soția 
lui, precum şi pe soția şi copiii lui Togodumnus, un prunc al 
lui Caractacus şi treizeci de căpetenii de seamă. 

După aceştia venea o companie de servi publici, mergând 
doi câte doi şi purtând pe perini coroanele omagiale de aur 
care-mi fuseseră trimise de regi şi de stat în semn de respect 
recunoscător. Urmau douăzeci şi patru de lictori, înveşmântați 
în purpură, fiecare cu câte o secure înfășurată într-un 
mănunchi de fascii, securile încununate cu lauri. Venea apoi 
un car tras de patru cai; fusese construit la cererea Senatului, 
din argint şi ebonit; lăsând deoparte forma-i tradițională 
specială şi scenele în relief de pe laturi - care înfățişau două 
bătălii şi o furtună pe mare - el aducea destul de mult aminte 
de carul sfărâmat din ordinul meu pe strada aurarilor, ca fiind 
prea luxos. Era tras de patru cai albi şi îl purta pe autorul 
acestei povestiri, nu pe „Clau-Clau-Claudius” ori pe „Claudius 
idiotul” ori pe „Claudius ăla” ori pe „Claudius bâlbâitul” ori 
chiar pe „bietul unchi Claudius”, ci pe victoriosul şi pe 
triumfătorul Tiberius Claudius Drusus Nero Caesar Augustus 
Germanicus, Împărat, Părinte al Patriei, Mare Pontif, Tribun al 
Poporului pentru al patrulea an la rând, de trei ori Consul, 


căruia i se acordaseră Cununa Navală şi Civică, podoabe 
triumiale cu trei precedente prilejuri şi alte onoruri civile şi 
militare mai mici, prea numeroase spre a mai fi menționate. 
Acest prea slăvit şi fericit personaj era îmbrăcat cu o robă 
țesută cu fir de aur şi o tunică înflorată; în mâna dreaptă, niţel 
tremurândă, ţinea o creangă de laur, iar în cea stângă un 
schiptru de fildeş pe măciulia căruia se afla o pasăre de aur. O 
cunună de lauri din Delfi îi umbrea fruntea şi, aducând iar la 
viață o datină străbună, fața, brațele şi picioarele (atâta 
goliciune cât era de văzut), îi erau vopsite în roşu-aprins. În 
carul triumfal se mai aflau micuțul lui fiu, Britannicus, ţipând 
şi bătând din palme; prietenul său Vitellius, purtând Cununa 
de Măslin, acelaşi care cârmuise statul în absenţa biruitorului; 
fetița-i Octavia, ţinută în brațe de tânărul Silanus, care-i 
fusese ales drept viitor soț şi care, împreună cu tânărul 
Pompei, căsătorit cu cealaltă fiică a Biruitorului, Antonia, 
adusese Senatului depeşa înfăşurată în lauri. Lui Silanus i se 
acordase dreptul de a purta veşminte triumfale, ca şi tânărului 
Pompei, de altfel, care de asemenea se afla în acest car şi-l 
ținea pe Britannicus pe genunchi. Alături de car mergea călare 
tatăl tânărului Pompei, Crassus Frugi, care avea acum pentru 
a doua oară parte de veşminte triumfale, prima oară fiindu-i 
îngăduite cu prilejul înfrângerii chatiilor de către Galba. Şi nu 
trebuie să uităm servul public, aflat şi el în car pentru a ține 
înălțată deasupra capului Biruitorului o coroană etruscă de 
aur împodobită cu nestemate, darul poporului roman. Era de 
datoria lui să-i şoptească din când în când Biruitorului la 
ureche: 

— Priveşte înapoia ta; adu-ţi aminte că eşti muritor! 
avertizându-i astfel că zeii vor fi geloşi pe Biruitor dacă el s-ar 
purta prea divin şi nu se vor lăsa până ce nu-l vor umili. Şi 
spre a îndepărta dedeochiul spectatorului, un talisman falic, 
un clopoțel şi un bici erau atârnate de aripa carului. 

Venea apoi Messalina, soţia Biruitorului, în caleaşca ei de 
ceremonie. În urma sa, umblând pe jos, comandanții cărora li 
se acordaseră veşminte triumfale. În sfârşit, câştigătorii 


Cununei de Măslin, după ei ofițerii superiori, căpitanii, sutaşii, 
precum şi celelalte grade care fuseseră decorate pentru virtute. 
După aceştia, elefanții; apoi cămilele, înjugate două câte două 
şi trăgând căruțele pe care se aflau cele şase maşini cu tunete 
şi fulgere, născocite de Caligula, şi care fuseseră atât de iscusit 
întrebuințate de Posides. Urma după aceea Regele Bâtlan pe 
ale sale picioroange, cu un lănțuc de aur înfăşurat în jurul 
gâtului. Mi s-a spus că, în afară de mine, Regele Bâtlan a fost 
cel ce s-a ales cu mai multe ovaţii decât oricine. În urma lui 
umblau Posides, cu Lancea-i fără vârf, şi oculistul spaniol 
purtând o togă, căci i se acordase cetățenia romană. Se 
înşiruia apoi cavaleria romană şi, după ea, pedestrimea, în 
formaţie, cu armele împodobite cu lauri. Soldații mai tineri 
strigau lo, triumfe! Şi cântau imnuri de victorie, însă veteranii 
îşi exercitau dreptul la libertatea cuvântului - acordat lor pe 
toată durata zilei aceleia, distrându-se cu versuri deşucheate 
ori sarcastice pe seama Biruitorului. Veteranii legiunii a XX-a 
compuseseră o poezie grozavă cu acest prilej: 


Claudius era cărturar de seamă 

Nu-i plăcea să verse sânge, 

Pe britoni când veni a-i frânge 

De bătaie n-avu teamă 

Dar drept arme, ce-şi alese? 

Frânghii, picioroange şi cămila, care pute 
Vai, vai, vai! 


Frânghii, picioroange şi cămila care pute 

Îi făcură pe britanici ca s-o ia la sănătoasa 
Singura lor scăpare, nemiloasa. 

Urlau de trezeau morții, 

Ca şi Claudius când cad sorții 

Şi-l apucă burta, de ţi-e milă 

Vai, vai, vai! 


Ştiu acum că în coada coloanei se cântau cântece obscene 
despre Messalina, dar de unde eram eu, nu le-am auzit; de 


fapt, chiar de le-ar fi cântat lictorii care păşeau drept înaintea 
mea, şi tot nu le-aş fi auzit, atâta larmă făcea mulțimea. În 
urma pedestrimii veneau cohoriele de auxiliari, avându-i în 
frunte pe baleari şi pe nubieni. 

Aşa se termina alaiul propriu-zis, dar în urmă-i venea o 
gloată veselă care-l gratula cu o parodie de triumf pe Baba, 
măscăriciul din Alexandria, venit la Roma să-şi caute norocul. 
El înainta într-un tomberon al serviciului de gunoieri, 
tomberon la care fuseseră înjugați în şir o capră, o oaie, un 
porc şi o vulpe. Era vopsit în albastru de sus până jos, cu o 
sineală, şi îmbrăcat cu o fantastică imitație a veşmântului 
triumfal. Mantia o reprezenta o pătură peticită, iar tunica un 
sac vechi garnisit cu murdare panglici colorate. Drept schiptru 
avea un cotor de varză cu un liliac mort, legat de capăt cu o 
sfoară, iar drept ramură de laur un ciulin. Măscăriciul nostru 
autohton cel mai vestit, Augurinus, se învoise de curând a 
împărți conducerea Societății Haimanalelor cu Baba. Despre 
Baba se spunea că-mi seamănă ca două picături de apă şi lua 
de aceea mereu rolul Cezarului în piesele pe care ei doi le tot 
jucau pe străzile dosnice ale Urbei. Augurinus interpreta rolul 
lui Vitellius, ori pe al consulului din acel an, ori pe al 
comandantului gărzii, ori pe al unuia dintre miniştrii mei, 
după împrejurări. Avea un talent înnăscut al parodiei. De data 
aceasta juca pe sclavul care ţinea coroana deasupra lui Baba 
(o oală de noapte răsturnată în care, când şi când, dispărea cu 
desăvârşire capul lui Baba) şi-l tot gâdila cu o pană de cocoş. 
Tunica din pânza de sac a lui Baba era ruptă în spate de i se 
putea vedea noada, vopsită-n albastru, cu pete mari roşii, spre 
a o face să arate ca o față de om care rânjeşte. Mâinile lui Baba 
tremurau toată vremea ca apucate de năbădăi; îşi smucea 
capul, imitându-mi ticul nervos şi rotindu-şi ochii; ori de câte 
ori Augurinus îl lovea, răspundea şi el dând cu ciulinul ori cu 
liliacul mort. Într-alt tomberon, mai în urmă, sub un coviltir 
giorsăit, sta culcată coşcogea negresă goală, cu un inel de 
alamă în nas, alăptând un purceluş trandafiriu. Prăzile acestui 
triumf rival erau etalate pe cărucioare împinse de boccegii în 


zdrenţe - resturi de mâncare, picioare de pat sparte, saltele 
slinoase, fier ruginit, cratițe crăpate şi tot felul de vechituri 
mucegăite; prizonierii erau pitici, bărbați obezi, bărbați 
slăbănogi, orbi, hidrocefali şi oameni atinşi de boli îngrozitoare 
ori aleşi pentru izbitoarea lor sluțenie. Restul procesiunii se 
menținea în acelaşi ton: mi s-a spus că modelele şi tablourile 
care ilustrau victoriile lui Baba erau cele mai amuzante lucruri 
— în stilul lor obscen — văzute vreodată la Roma. 

Când am ajuns la Dealul Capitolin, am coborât din car şi m- 
am supus unei ceremonii impuse de datină, dar care mi-a 
cerut un efort fizic extenuant: am urcat treptele templului lui 
Jupiter în genunchi, una câte una, cu toată smerenia. Tânărul 
Pompei şi Silanus mă sprijineau de o parte şi de alta. În 
momentul acela obiceiul era să fie duse căpeteniile inamice în 
temnița alăturată şi executate acolo. Acest obicei reprezenta 
supraviețuirea unui străvechi rit de aducere de jertfe omeneşti, 
în semn de mulțumire. Am desființat acel obicei, invocând 
motive de politică înaltă: decisesem să păstrez căpeteniile 
acestea, vii, la Roma spre a da altora, care încă ni se 
împotriveau în Britannia, o dovadă a clemenței mele. Britonii 
îşi sacrificau prizonierii de război, dar ar fi fost absurd să ne 
inaugurăm intenția de a le civiliza insula, săvârşind un act de 
barbarie primitivă. Aveam să acord acelor căpetenii şi familiilor 
lor mici pensii din fondurile publice, încurajându-i să se 
romanizeze, astfel încât, atunci când se vor alcătui mai târziu 
cohorte de auxiliari britanici, să existe ofițeri capabili de a le 
comanda şi de a întreţine relații de cooperare prietenoasă cu 
propriile noastre forțe. 

Deşi nu am adus căpeteniile jertfă lui Jupiter, n-am pierdut 
din vedere de a-i jertfi taurii albi, nici de a-i aduce un prinos 
din prăzi (fruntea ornamentelor de aur din palatul lui 
Cymbeline) şi nici de a aşeza în poala sacrei lui statui cununa 
de lauri, pe care mi-o scosesem de pe frunte. După care eu, cei 
asociați mie la triumf, precum şi Messalina am fost invitaţi de 
colegiul preoților lui Jupiter la un banchet public, în vreme ce 
trupele erau lăsate libere, urmând să fie ospătate de locuitorii 


oraşului. O familie a cărei masă nu era onorată de prezența a 
cel puţin un erou biruitor s-ar fi considerat o familie cu 
adevărat nenorocoasă. Mi se adusese la cunoştinţă pe căi 
neoficiale că legiunea a XX-a plănuia o beţie grozavă, 
asemănătoare aceleia la care luase parte în timpul triumfului 
lui Caligula: avea de gând să dea un asalt asupra străzii 
aurarilor, iar dacă ar fi găsit uşile prăvăliilor ferecate, voia să 
se folosească de foc şi de berbece. M-am gândit mai întâi să 
apăr strada cu o unitate de paznici de noapte, însă asta n-ar fi 
însemnat decât vărsare de sânge, aşa încât mi-a trecut prin 
minte o idee mai bună: aceea de a umple bidoanele tuturor 
trupelor cu o raţie gratuită de vin spre a fi băută în sănătatea 
mea. Bidoanele au fost umplute chiar înainte de pornirea 
alaiului şi ordinul meu suna: să nu se bea până ce trâmbițele 
nu aveau să dea semnalul îndeplinirii rituale a jertfei. Era vin 
bun, tot vinul, dar cel dat legiunii a XX-a fusese din belşug 
amestecat cu semințe de mac. Şi-aşa au băut în sănătatea mea 
şi, prin aceasta, chiar au adormit atât de adânc, încât, până să 
se trezească ei, triumful trecuse: ba unul dintre soldați, spre 
marea mea părere de rău, nu s-a mai deşteptat niciodată. Dar 
cel puţin nu s-a produs nicio tulburare a ordinii în ziua aceea. 
Seara am fost dus înapoi la palat, cu o lungă procesiune de 
torţe şi de ansamblul de cântăreţi din flaut, urmat totodată de 
o uriaşă mulțime de cetățeni care ovaționau şi cântau. Eram 
frânt de oboseală şi, după ce am spălat de pe mine vopseaua 
roşie, m-am suit drept în pat; dar serbările au continuat fără 
încetare şi nu m-au lăsat să dorm. La miezul nopții am coborât 
din pat şi, însoțit numai de Narcissus şi de Pallas, am ieşit pe 
străzi. Eram îmbrăcat în haine de cetățean obişnuit, purtând o 
simplă togă albă. Voiam să aud ce spun şi cred cu adevărat 
oamenii despre mine. Ne-am furişat printre rândurile mulțimii. 
Treptele templului lui Castor şi Pollux erau presărate cu 
pâlcuri de oameni care se odihneau şi tăifăsuiau; acolo ne-am 
făcut şi noi loc printre ceilalți. Toată lumea îşi vorbea pe un 
ton lipsit de orice formalism. Mă bucuram să văd că libertatea 
cuvântului renăscuse, în sfârşit, la Roma, după lunga-i 


suprimare de către Tiberiu şi Caligula, deşi unele dintre 
lucrurile pe care le-am auzit nu pot spune că mi-au făcut mare 
plăcere. Opinia generală părea a fi că triumful fusese foarte 
izbutit, dar că ar fi fost şi mai bine dacă aş fi împărțit bani şi 
cetățenilor, nu numai soldaților, şi dacă aş fi mărit rația de 
grâu. (Se simţise din nou lipsa de grâu în acea iarnă, deşi nu 
din vina mea.) Eram curios să ştiu ce are de zis un căpitan din 
a XIV-a: avea fața brăzdată de cicatrice şi şedea lângă noi, 
însoțit fiind de un frate pe care, după cât înțelegeam, nu-l mai 
văzuse de şaisprezece ani. La început n-a vrut să vorbească 
despre bătălie, deşi frate-său i-o cerea, şi discuta despre 
Britannia numai ca despre o garnizoană militară. Credea că, 
norocul ajutându-l nițeluş, va putea să-şi facă un rost şi el. În 
curând spera să poată ieşi la pensie, cu rangul de cavaler: 
adunase bani frumoşi în ultimii zece ani, vânzând scutiri de 
serviciu oamenilor din compania sa şi „pe Rin nu prea ai pe ce 
cheltui banii, nu-i ca la Roma”. Până la urmă însă, a spus: 

— La drept vorbind, noi, ofițerii dintr-a XIV-a, n-am făcut 
mare caz de lupta de la Brentwood. Împăratul ne-a uşurat prea 
mult lucrurile. Deştept bărbat, nimic de zis, Împăratul. Un 
adevărat strateg. Le scoate pe toate din cărți. Cursa aia cu 
frânghia, bunăoară, a fost o stratagemă clasică. Şi pasărea aia 
mare, care dădea din aripi şi scotea sunete misterioase. Şi-apoi 
ideea de a duce înainte cămilele pe flanc pentru a-i speria pe 
căluții duşmanului, cu duhoarea lor. Un strateg de mâna întâi. 
Strategia însă nu-i ceea ce numesc eu militărie. Bătrânul 
Aulus Plautius, el pornea drept asupra îngrăditurii aceleia 
centrale, iar de consecințe nici că s-ar fi sinchisit. Bătrânul 
Aulus e un ostaş. Dacă era după voia lui, am fi avut parte de o 
bătălie sângeroasă, de-o bătălie adevărată. Nouă, ofițerilor 
dintr-a XIV-a, ne place mai mult o bătălie sângeroasă în legea 
ei, decât nu ştiu ce stratagemă iscusită. Asta şi este lucrul 
pentru care trăim noi, ceilalți, pentru o bătălie sângeroasă, iar 
dacă suntem înfrânți, cu pierderi grele pentru ai noştri, ei, 
asta-i soarta soldatului şi-nseamnă cu atât mai mult sorți de 
promovare pentru cei ce scapă cu viață. Nicio promovare într-a 


XIV-a, de data aceasta. Doi caporali omorâți, mari şi lați. Nu, 
ne-a făcut-o din cale afară de uşoară. Am avut, eu, unul, mai 
mult noroc decât mai toți ceilalți, nimic de zis; am intrat 
printre care cu plutonul meu înaintaş şi-am omorât vreo câțiva 
drăguți de britanici; nu mulți, da' nici puţini, şi-am câştigat 
colierul ăsta pe care-l vezi aici la gâtul meu, aşa că n-am de ce 
mă plânge. Dar vorbind pentru întreaga legiune, bătălia asta 
n-a fost la înălțimea celorlalte două pe care le-am dat înainte 
de venirea Împăratului: ei, bătălia aia de la Medway, să ştii că 
aia a fost o bătălie în toată regula, mai mare dragul de ea, n- 
are nimeni ce spune împotrivă-i. 

O bătrână sare şi ea cu gura de colo: 

— Ei, căpitane, eşti bărbat viteaz, se vede, şi-ţi suntem cu 
toţii şi cu toate foarte recunoscători şi mândri de domnia ta, 
dar să ştii că eu am doi băieți într-a Il-a şi, cu toate că-s 
mâhnită că n-au fost învoiţi să vină acasă pentru ziua de azi, 
sunt recunoscătoare c-au rămas în viață. Poate că, dacă ar fi 
fost să se petreacă lucrurile după vrerea generalului ăla de 
Aulus al domniei tale, ar zăcea şi ei acolo pe dealul de la 
Brentwood, să-i ciugulească corbii. 

Un bătrân francez se declară de acord cu ea: 

— Mie, unuia, căpitane, prea puţin îmi pasă cum a fost 
câştigată o bătălie, de vreme ce a fost câştigată pe deplin. Am 
auzit alți doi ofițeri care, ca şi domnia ta, discutau în seara 
asta despre bătălie. Şi unul dintre ei spunea: „Da, e o dovadă 
de strategie abilă, poate niţel prea abilă; miroase a 
buchereală”. Dar eu sunt de altă părere, iat-o: a câştigat oare 
Împăratul o splendidă victorie, da sau ba? A câştigat. Atunci, 
trăiască Împăratul! 

Căpitanul însă nu s-a lăsat: 

— Ziceau că miroase a buchereală, aşa? Ei, să ştii că n-au 
greşit. O victorie strategică, da, însă mirosind a buchereală. 
Împăratu-i, de altfel, prea deştept ca să fie şi bun militar. Eu, 
unul, aduc mulțumire zeilor că n-am citit o singură carte în 
toată viața mea. 


L-am întrebat sfios pe Narcissus în vreme ce ne întorceam 
spre casă: 

— N-ai fost de aceeaşi părere cu ofițerul acela, aşa-i, 
Narcissus? 

— Nu, Cezar, mi-a răspuns Narcissus, şi nici domnia ta. Dar 
cred că a vorbit ca un om viteaz şi de ispravă ce se află, şi cum 
nu-i decât căpitan, poate că s-ar cădea să fii mai degrabă 
mulțumit decât supărat. N-ai nevoie în armată de căpitani care 
să ştie ori să gândească prea mult. Şi nu-ncape îndoială că 
numai domniei tale ţi-a atribuit întregul merit al victoriei, aşa- 
i? 

Eu însă am mormăit: 

— Ori îs un neghiob fără pereche, ori îs prea deştept. 

Triumful a durat trei zile. În ziua a doua s-au desfăşurat 
simultan spectacole la circ şi-n amfiteatru. Am avut mai întâi 
curse de care, zece în total, şi competiţii atletice, şi lupte între 
prizonierii britanici şi urşi; iar nişte băieți din Asia Mică au 
executat dansul lor național cu săbii. La al doilea spectacol au 
fost refăcute atacul şi cucerirea Colchesterului şi predarea 
căpeteniilor vrăjmaşe şi a urmat o bătălie între trei sute 
catuvellauni şi trei sute trinobanțţi, care şi pedestrime 
deopotrivă. Au câştigat catuvellaunii. În dimineața celei de-a 
treia zile am avut iar curse de cai şi o întrecere între luptători 
cu sabia catuvellauni şi o companie de lăncieri numizi, 
capturați cu un an înainte de Geta. Catuvellaunii au învins 
uşor. Ultimul spectacol s-a desfăşurat la teatru: interludii şi 
dansuri acrobatice. Mnester s-a întrecut pe sine în ziua aceea 
şi publicul nu l-a lăsat până ce n-a executat de trei ori dansul 
triumfului din Oreste şi Pylade, el fiind Pylade. A refuzat şi a 
patra rechemare. A scos capul de după cortină şi a strigat fără 
ruşine: 

— Nu mai pot ieşi, cinstite obraze! Oreste şi cu mine am 
trecut la culcare. 

Messalina mi-a spus mai târziu: 

— Vreau să-i vorbeşti foarte serios lui Mnester, mult iubite 
soțioare. Îşi ține prea sus nasul pentru un om de meseria şi 


originea lui, deşi nu încape îndoială că-i un foarte mare actor. 
Câtă vreme ai lipsit, a fost peste măsură de obraznic cu mine, 
în două sau trei rânduri. Când l-am rugat să înceapă a repeta 
cu actorii din compania lui unul dintre baletele mele favorite, 
în vederea unui festival - ştii că mi s-a încredințat 
supravegherea tuturor jocurilor şi spectacolelor, deoarece 
Vitellius avea prea multe pe cap, şi apoi am mai descoperit că 
Harpocras, secretarul, se purtase incorect şi a trebuit să-l 
executăm, iar Pheronactus, pe care am crezut că fac bine să-l 
numesc în locul lui, s-a dovedit cam lent în deprinderea noilor 
sale atribuții - mă rog, oricum, erau toate cele grele pentru 
mine, şi Mnester, în loc să-mi uşureze treburile, s-a arătat 
groaznic de încăpățânat. O, nu, mi-a spus, nu poate juca 
Ulysse şi Circe deoarece nu are la îndemână pentru rolul lui 
Circe pe nimeni care să poată face față lui Ulysse, iar când i- 
am propus Minotaurul, mi-a răspuns că rolul lui Teseu nu-i 
place deloc şi că, pe de altă parte, ar fi sub demnitatea lui să 
danseze în mai puțin importantul rol al regelui Minos. Uite-aşa 
mi-a făcut obstrucții tot timpul. A refuzat, pur şi simplu, să 
priceapă că te reprezentam pe tine şi că era obligat să facă ce-i 
spuneam; dar nu l-am pedepsit deoarece mi-am spus că, 
poate, n-ai dori-o. Am aşteptat până acum. 

L-am chemat pe Mnester. 

— Ascultă, grecoteiule, i-am spus. Dumneai este soția mea, 
Valeria Messalina Domina. Senatul Romei îi poartă tot atâta 
înaltă consideraţie ca şi mine; i-a acordat onoruri dintre cele 
mai înalte. În timpul absenței mele a preluat unele dintre 
îndatoririle mele şi le-a adus la îndeplinire spre deplina mea 
satisfacție. Mi se plânge că i te-ai arătat şi refractar, şi 
insolent. Cată să înţelegi: dacă Messalina Doamna îți spune să 
faci ceva, oricât de mult ascultarea în această privință s-ar 
putea să-ți răpească vanitatea, trebuie s-o asculți orişice s-ar 
putea să-ți ceară; ia aminte, grecoteiule, şi asta fără a face 
nazuri. Orice şi oricând. 

— Ascult, Cezar - mi-a răspuns Mnester, plecându-se până 
la pământ, cu exagerată docilitate — şi-mi cer iertare de a fi fost 


aşa de neghiob. Nu înțelesesem că trebuia să-i dau ascultare 
Messalinei Domina în toate, credeam că numai într-unele 
lucruri. 

— Ei, acum ai înțeles. 

Şi uite-aşa a luat sfârşit triumful meu. Trupele s-au întors 
să-şi facă datoria în Britannia, iar eu mi-am reluat veşmintele 
civile la Roma. Probabil că nu i se va mai întâmpla nimănui în 
toată lumea asta, după cum este sigur că nu i se mai 
întâmplase niciodată înainte, să-şi poarte prima luptă la vârsta 
de cincizeci şi trei de ani - fără a fi făcut niciun fel de serviciu 
militar în tinerețe — să câştige o victorie zdrobitoare şi să nu 
mai apuce a vedea vreodată câmpul de bătaie. 


Capitolul XXIII 


Am continuat opera de reformă la Roma, străduindu-mă 
îndeosebi să fac tot ceea ce-mi stătea în putință pentru a 
insufla subordonaților mei simțământul răspunderii în munca 
efectuată. Am numit în posturi pe ucenicii de la vistierie pe 
care-i pregătisem într-o şcoală specială, angajându-i pe o 
perioadă de câte trei ani. L-am scos din ordinul senatorial pe 
guvernatorul Spaniei de sud, deoarece nu s-a putut 
dezvinovăţi de acuzaţia adusă împotrivă-i de trupele din 
Maroc: şi anume că-i înşelase cu jumătate din raţia lor de 
grâu. I s-au mai adus şi alte acuzaţii de fraudă şi a trebuit să 
plătească una sută mii de galbeni. A colindat pe la toți prietenii 
săi, încercând să le dobândească simpatia şi povestindu-le că 
toate învinuirile fuseseră ticluite de Posides şi Pallas, pe care-i 
jisnise aducându-le aminte că se născuseră sclavi. Dar nu 
prea s-a ales cu cine ştie ce simpatie. Într-o bună dimineaţă, 
devreme de tot, guvernatorul acesta şi-a adus tot mobilierul 
din casă - reprezentând încărcătura a nu mai puţin de trei 
sute de căruțe, fiecare bucată în parte fiind de cea mai mare 
valoare - spre a fi vândut la mezat în for. S-a stârnit o 
deosebită agitație pe piață, deoarece avea o colecție fără 
pereche de vase corintiene. Toţi negustorii şi cunoscătorii s-au 
prezentat buluc la licitație, lingându-se pe buze şi căutând 
chilipiruri. „S-a zis cu bietul Umbonius, spuneau. Acum ne-a 
venit şi nouă rândul să punem mâna, la prețuri mici, pe marfa 
de care a refuzat să se despartă când îi oferiserăm prețuri cu 
adevărat avantajoase.” Dar n-au mers lucrurile precum se 
aşteptau. Când lancea a fost înfiptă cu vârful în pământ spre a 
se arăta că are loc o licitație publică, tot ceea ce Umbonius a 
pus în vânzare a fost toga lui de senator. Apoi a pus să se 
scoată sulița spre a arăta că licitația se terminase, iar către 


miezul nopţii, la sfârşitul acelei zile, când s-a permis din nou 
circulația căruțelor pe străzi, şi-a luat toate catrafusele înapoi 
acasă. Voise doar să arate tuturor că are încă bani din belşug 
şi că poate trăi foarte bine ca simplu cetățean. Eu însă nu 
aveam de gând să las nepedepsită o astfel de insultă. Am pus 
un impozit greu pe vasele corintiene în acel an, impozit de la 
care nu s-a putut sustrage fiindcă-şi expusese în mod public 
colecția, ba o şi inventariase pe listele de pe panoul de licitaţie. 

Cu prilejul acela am început să cercetez îndeaproape 
chestiunea noilor religii şi culte. Câte un zeu nou străin apare 
la Roma în fiecare an pentru a satisface nevoile emigranților şi, 
în general, n-am nimic de zis împotrivă. Aşa, bunăoară, o 
colonie de patru sute de neguțători arabi şi familiile lor din 
Yemen, care se stabilise la Ostia, a construit acolo un templu 
al zeilor tribului lor; era un cult legal, lipsit de sacrificii 
omeneşti ori de alte scandaluri. Dar mă opuneam rivalității 
turbulente dintre cultele religioase, preoţii şi misionarii lor 
mergând din casă-n casă în căutare de neofiți şi potrivindu-şi 
limbajul de convertire după al conducătorului de licitație 
publică, ori după al codoşului ce-şi laudă marfa, ori după al 
astrologului grec ambulant. Descoperirea faptului că religia 
este un bun de consum vandabil ca şi uleiul, smochinele ori 
sclavii a fost făcută pentru întâia oară la Roma către sfârşitul 
republicii şi s-au luat măsuri pentru a pune capăt unei 
asemenea lansări pe piaţă de bunuri care nu sunt mărfuri, dar 
fără prea mare succes. Se produsese o însemnată decădere a 
credinței religioase, după ce am cucerit Grecia, când filosofia 
elină s-a răspândit la Roma. Filosofii, deşi nu tăgăduiau 
elementul divin, îl transformau într-o abstracțiune atât de 
îndepărtată, încât un popor practic cum este cel roman a 
început să raționeze în modul următor: 

— Prea bine, zeii sunt infinit de puternici şi de înţelepţi, dar 
şi infinit de depărtați. Sunt vrednici de respectul nostru şi-i 
vom cinsti cu toată evlavia, înălțându-le temple şi aducându-le 
jertfe, dar e limpede că ne-am înşelat crezând că sunt prezențe 
imediate şi că-şi vor da osteneala de a pedepsi cu moartea pe 


cutare anume păcătos, ori de a lovi un întreg oraş pentru 
fărădelegea unui singur om, ori de a apărea în lume luând chip 
omenesc. Am luat ficțiunea poetică drept realitatea prozei. 
Trebuie să ne reconsiderăm părerile. 

Hotărârea aceasta a creat un gol neplăcut cetățeanului 
obişnuit, omului oarecare; gol între el şi acele îndepărtate 
idealuri de (bunăoară) Putere, Inteligență, Frumuseţe şi 
Castitate în care filosofii îi prefăcuseră pe Jupiter, pe Mercur, 
pe Venus şi pe Diana. Era nevoie de nişte ființe intermediare. 
Şi-n golul creat au năvălit noi personaje divine ori semidivine. 
Acestea au fost mai ales zeitățile străine, cu personalitate bine 
definită, pe care cu greu le-ai fi putut supune unor speculații 
filosofice. Puteau fi invocate prin incantațţii şi luau chip 
omenesc vizibil. Puteau să apară în mijlocul unui cerc de 
credincioşi şi să stea familiar de vorbă cu fiecare dintre 
membrii cultului. Din când în când aveau şi legături trupeşti 
cu închinătoarele lor. S-a produs odată un mare scandal, sub 
domnia unchiului meu Tiberiu. Un cavaler bogat era 
îndrăgostit de o respectabilă matroană căsătorită. A încercat s- 
o ispitească oferindu-i până la două mii cinci sute de galbeni 
pentru o singură noapte de dragoste. L-a refuzat, indignată, şi 
de-atunci nici n-a mai vrut să-i răspundă la salut când se 
întâlneau pe stradă. Cavalerul ştia că-i o mare credincioasă a 
lui Isis, care avea un templu la Roma, şi i-a mituit pe preoţi cu 
cinci sute de galbeni să-i spună că zeul Anubis s-a îndrăgostit 
de ea şi doreşte ca ea să-l viziteze. Mesajul acesta a măgulit-o 
grozav şi s-a dus la templu în noaptea prevăzută de Anubis; şi 
acolo, în locul cel mai sfânt, chiar pe culcuşul zeului, 
cavalerul, deghizat în zeu, s-a bucurat de ea până-n zori. 
Neroada nu-şi mai încăpea în piele de bucurie. Le-a povestit 
soțului şi prietenilor ei de ce nemaipomenită onoare avusese 
parte. Cei mai mulți i-au dat crezare. După trei zile, a dat în 
plină stradă de cavaler şi, ca de obicei, a încercat să treacă pe 
lângă el fără a-i răspunde la salut. El însă i-a tăiat drumul şi, 
luând-o ireverențios de braț, i-a spus: 


— Draga mea, mi-ai făcut o economie de două mii de 
galbeni. Unei femei econoame ca tine ar trebui să-i fie ruşine 
să arunce bani buni pe fereastră. Mie, unuia, prea puţin îmi 
pasă de nume. Se întâmplă să nu-l poți suferi pe al meu şi să-l 
adori pe al lui Anubis, astfel încât acum câteva nopţi a trebuit 
să fiu Anubis. Dar plăcerea mi-a fost tot atât de mare, ca şi 
cum mi-aş fi folosit propriul meu nume. Şi-acum, adio, am 
obținut ce-am dorit şi mă declar satisfăcut. 

Nici că a mai existat vreodată femeie aşa lovită de trăsnet şi 
îngrozită. A dat fuga acasă şi i-a povestit soțului ei cum fusese 
înşelată şi batjocorită, jurând că, dacă nu va fi răzbunată pe 
loc, avea să se omoare de ruşine. Soţul, un senator, s-a dus la 
Tiberiu; iar Tiberiu, care avea o foarte bună părere despre acel 
senator, a pus să fie dărâmat templul lui Isis; pe preoți i-a 
răstignit pe cruce şi chipul zeiței a fost azvârlit în Tibru. 
Cavalerul însă i-a vorbit cu îndrăzneală lui Tiberiu: 

— Cunoşti puterea dragostei. Nimic nu i se poate împotrivi. 
lar ceea ce am făcut ar trebui să constituie un avertisment 
pentru orice femeie onorabilă de a nu îmbrăţişa cine ştie ce 
religie fantastică, de a rămâne credincioasă vechilor şi bunilor 
noştri zei romani. 

Aşa că a scăpat numai cu un exil de câțiva ani. Atunci soțul, 
a cărui fericire casnică fusese distrusă de acest scandal, a 
început o campanie împotriva tuturor şarlatanilor religioşi. A 
învinuit pe patru misionari evrei că, după ce convertiseră o 
doamnă nobilă din familia Fulvia la credința lor, o 
convinseseră să trimită ofrande votive din aur, precum şi 
pânză de purpură, templului de la Ierusalim şi că, de fapt, 
vânduseră aceste daruri în propriul lor folos. Tiberiu i-a găsit 
vinovați şi i-a răstignit. Drept avertisment împotriva unor astfel 
de acțiuni reprobabile, i-a surghiunit pe toți evreii din Roma în 
Sardinia; erau patru mii la număr şi jumătate din ei au murit 
de friguri la câteva luni după ce sosiseră acolo. Caligula le-a 
dat voie evreilor să vină îndărăt. 

Tiberiu, după cum vă aduceţi, poate, aminte, a scos din 
Italia şi pe toți ghicitorii şi aşa-zişii astrologi. În omul acesta 


era un curios amestec de ateism şi superstiție, de credulitate şi 
scepticism. A declarat odată la un ospăț că socoteşte 
închinarea la zei ca inutilă de vreme ce există stelele: credea în 
predestinare. Expulzarea astrologilor se datora poate dorinței 
sale de a se bucura de monopolul prezicerilor: căci pe 
Thrasyllus l-a păstrat mereu lângă el. Ceea ce n-a înţeles este 
că, deşi stelele nu mint, poate, niciodată, astrologii — şi chiar 
cei mai buni dintre ei - nu pot fi crezuţi nici a le citi mesajele 
cu perfectă exactitate şi nici a reda cu totală sinceritate ceea ce 
au citit. Eu, unul, nu-s la drept vorbind nici sceptic şi nici 
deosebit de superstițios. Îmi plac formele şi ceremoniile 
străbune şi am o credinţă înnăscută în vechii zei romani, pe 
care refuz să o supun vreunei analize filosofice. Cred că fiecare 
popor ar trebui să se închine zeilor săi după propria lui datină 
(cu condiția doar de a avea un mod civilizat de închinăciune) şi 
să nu se grăbească să adopte zeități exotice. În calitate de 
mare preot al lui August, a trebuit să-l accept ca zeu; şi, la 
urma urmei, dacă-i vorba pe-aşa, semizeul Romulus n-a fost 
decât un biet păstor roman la început şi, mai mult decât sigur, 
a fost mai puţin înzestrat şi mai puţin harnic decât August. De 
eram contemporanul lui Romulus, aş fi râs probabil măcar la 
ideea de a i se aduce vreodată un cult semidivin; dar zeitatea 
este, poate, până la urmă, o chestiune de fapt, nu de părere; 
dacă lumea i se închină unui om ca unui zeu, omul acela este 
un zeu. lar dacă un zeu încetează de a fi preamărit, el nu este 
nimic. Atâta vreme cât Caligula a fost adorat şi s-a crezut în el, 
în adevăr a fost o ființă supranaturală. Lui Cassius Chaerea i-a 
venit aproape imposibil să-l omoare din pricina unui fel de 
nimb divin care-l înconjura, rezultat al cultului adus lui de 
inimile curate ale unor oameni simpli, iar conjurații au 
încercat aceeaşi senzație şi s-au dat înapoi. Poate că n-ar fi 
izbutit niciodată, dacă însuşi Caligula nu s-ar fi blestemat pe 
sine, cu o divină premoniție a asasinării. 

Lui August i se închină acum cu sinceră evlavie milioane de 
oameni. Eu însumi mă rog lui cu aproape tot atât de multă 
încredere ca şi lui Marte ori Venus. Dar fac o deosebire limpede 


între August, cel din istorie, despre ale cărui slăbiciuni şi 
nenorociri am deplină cunoştinţă, şi zeul August, obiect al 
cultului public, care a dobândit puterea ca zeitate. Ceea ce 
vreau să spun este că nu ştiu cum să osândesc mai aspru 
voita asumare a puterii divine de către un muritor; dar dacă-i 
poate convinge pe oameni să i se închine, iar ei i se închină în 
mod sincer şi nu se ivesc prevestiri ori alte semne ale mâniei 
divine pentru zeificarea sa, ei bine, asta înseamnă că-i zeu şi 
trebuie acceptat ca atare. Cultul lui August ca zeitate 
principală la Roma n-ar fi fost niciodată însă cu putință, de nu 
era prăpastia aceea pe care filosofii au deschis-o între omul 
obişnuit şi zeii tradiționali. Pentru cetățeanul roman obişnuit, 
August umplea bine golul. Lăsase amintirea unui conducător 
nobil şi mărinimos care poate că dăduse mai multe dovezi de 
dragoste şi grijă pentru Urbe şi pentru imperiu decât zeii 
olimpici înşişi. 

Cultul lui August însă, mai degrabă împlinea o necesitate 
politică decât aspiraţiile emoţionale ale celor cu înclinații 
religioase, care preferau să facă apel la Isis ori la Serapis, ori la 
Imuthes pentru a găsi, în misterele acestor zei, asigurarea că 
„Dumnezeu” este ceva mai mult decât fie un îndepărtat ideal 
de perfecțiune, fie comemorata glorie a unui erou decedat. Spre 
a crea o alternativă soluţiei cultelor acestora egiptene -— care, 
după a mea părere, nu exercitau o influență sănătoasă în 
cadrul civilizației noastre greco-romane - am izbutit să obțin 
de la comisia permanentă a cultelor religioase din Roma, zisă 
şi Comisia celor Cincisprezece, dreptul de a populariza mistere 
mai potrivite cu nevoile noastre. Bunăoară, cultul Cybelei — 
zeița căreia i se închinau străbunii noştri troieni şi care de 
aceea se potrivea de minune cu propriile noastre aspirații 
religioase - fusese introdus la Roma cu vreo două sute 
cincizeci de ani mai înainte drept urmare a unui oracol; dar 
misterele cultului erau celebrate în particular de către preoți- 
eunuci din Phrygia, căci niciunui cetățean roman nu îi era 
permis să se castreze în onoarea zeității. Am schimbat totul: 
marele preot al Cybelei urma să fie acum un cavaler roman, 


deşi necastrat, iar porțile cultului aveau să fie larg deschise 
cetățenilor celor mai onorabili. Am încercat, de asemenea, să 
introduc la Roma misterele greceşti de la Eleusis: cred că nu e 
nevoie să descriu desfăşurarea acestor faimoase serbări date în 
cinstea zeiței Demeter şi a fiicei sale Persephona, deoarece, 
atâta vreme cât elina va fi un grai vorbit, oricine va şti de ele. 
Dar natura misterelor înseşi, pentru care sărbătorile joacă 
numai un rol de fastuoasă manifestare exterioară, nu este 
câtuşi de puţin cunoscută de marele public şi mi-ar face mare 
plăcere să vorbesc despre ea; din pricina unui jurământ depus 
pe vremuri n-o pot, din nefericire, face. Mă voi mărgini să arăt 
că misterele eleusine sunt legate de revelația unei vieți viitoare, 
unde fericirea va fi dobândită prin virtuoasa viață dusă ca 
muritor. Introducându-se la Roma, unde aveam să îngădui a 
lua parte la ele numai senatorilor, cavalerilor şi cetățenilor de 
vază, nădăjduiam să alătur cultului oficial al zeilor comuni un 
fel de îndatorire virtuoasă venită dinlăuntru, nu impusă de legi 
ori de edicte. Din nefericire, încercarea mea a dat greş. S-au 
rostit oracole neprielnice la toate principalele sanctuare 
greceşti, inclusiv cel al lui Apollo din Delfi, atrăgându-mi 
atenția asupra teribilelor consecințe ale unei „transplantări a 
lui Eleusis la Roma”. Ar fi oare o lipsă de pietate din parte-mi 
dacă aş presupune că zeii greci se gândeau mai ales la 
apărarea intereselor comerciale ale traficului de pelerini, care 
acum constituia unul dintre principalele izvoare ale venitului 
țării lor? 

Am promulgat un edict interzicând cetățenilor romani să ia 
parte la slujbele oficiale din sinagogile evreieşti şi am expulzat 
din Urbe pe câțiva dintre cei mai energici misionari evrei. l-am 
scris lui Irod, aducându-i la cunoştinţă ce făcusem. Mi-a 
răspuns că procedasem cum nu se poate mai bine şi că avea 
să aplice acelaşi principiu - ori mai degrabă reversul lui — în 
propria-i ţară: avea să interzică tuturor profesorilor greci de 
filosofie să ţină cursuri în oraşele Iudeii şi să interzică tuturor 
evreilor care le urmau să mai intre să se închine în Templu. 
Nici Irod, nici eu nu am comentat defel în scrisorile noastre 


evenimentele din Armenia ori din ţara partilor, dar iată ce se 
întâmplase. L-am trimis pe regele Mithridate la Antiohia, unde 
Marsus îl întâmpinase cu mari onoruri, şi l-a trimis apoi în 
Armenia, însoțit de două batalioane de armată regulată, un 
tren de asediu şi şase cohorte de auxiliari greci din Siria. 
Mithridate a sosit acasă în martie. Guvernatorul numit de 
regele parților a pornit împotrivă-i, dar a fost învins. Aceasta n- 
a însemnat că Mithridate a devenit pe loc stăpânul necontestat 
al regatului său. Cotys, regele Armeniei Mici, a trimis ajutor 
militar guvernatorului part şi, cu toate că expediţia lui a fost şi 
ea înfrântă, la rândul ei, garnizoanele parților din mai multe 
fortărețe au refuzat să se predea şi forțele de asediu au trebuit 
să le cucerească una câte una. Pe de altă parte însă, fratele lui 
Mithridate, regele Georgiei, s-a ţinut de cuvânt şi a invadat 
țara dinspre nord, iar până în iulie cele două armate se 
uniseră pe malurile râului Aras şi capturaseră Mufarghin, 
Ardeş şi Erzerum, cele trei mari oraşe ale Armeniei. 

În regatul parţilor, Bardanes s-a grăbit a ridica o mare 
armată, la care şi-au trimis contigente regii Osroeniei şi 
Adiabenei, şi a pornit împotriva fratelui său, Gotarzes, a cărui 
cetate de scaun era pe atunci Ecbatana, în țara mezilor. Printr- 
un atac surpriză, în fruntea unui corp de dromaderi - el a 
străbătut aproape trei sute de mile în două zile - Bardanes a 
izgonit pe Gotarzes (cuprins de panică) de pe tron şi foarte 
curând a primit omagiul tuturor regatelor şi cetăților vasale ale 
imperiului parților. Singura excepție a constituit-o oraşul 
Seleucia de pe fluviul Tigru, care, după ce se răsculase cu vreo 
şapte ani în urmă, îşi menținuse cu îndârjire independența de 
atunci încolo. Ne era de mare folos că Seleucia refuza să 
recunoască suzeranitatea lui Bardanes, deoarece Bardanes şi- 
a făcut un punct de onoare din a o asedia şi captura mai 
înainte de a se ocupa de treburi mai importante, iar Seleucia, 
cu uriaşele-i ziduri, nu era o cetate uşor de cucerit. Deşi 
Bardanes era stăpân pe Ctesiphon, oraşul de pe celălalt mal al 
Tigrului, fluviul însuşi nu-l comanda şi puternica flotă 
seleucidă putea aproviziona oraşul cu alimente şi mărfuri 


cumpărate de la triburi arabe prietene de pe țărmul de vest al 
golfului Persic. Aşa se face că a pierdut timp prețios pe Tigru, 
iar Gotarzes, care se refugiase în Buhara, îşi adună o nouă 
armată acolo. Asediul Seleuciei continuă din decembrie până 
în aprilie, când Bardanes, auzind de noile acţiuni ale lui 
Gotarzes, ridică asediul şi porni către nord-est, străbătând o 
mie de mile prin ţara parților, până în provincia Bactria, unde, 
în cele din urmă, a dat de Gotarzes. Forțele armate ale lui 
Bardanes erau oarecum mai numeroase şi mai bine echipate 
decât ale fratelui său, dar rezultatul inevitabilei bătălii era 
îndoielnic şi Bardanes şi-a dat seama că, şi de nu va fi biruitor, 
avea să aibă parte de o victorie în genul lui Pyrrhus, pierzând 
mai mulți soldați decât îşi putea îngădui să piardă. Aşa încât, 
atunci când, în ultima clipă, Gotarzes îi propuse să negocieze, 
el se învoi. Drept rezultat al conferinței lor, Gotarzes renunță 
în mod oficial la toate drepturile sale la tron, iar în schimb 
Bardanes îi acordă viața, domenii pe malurile de miazăzi ale 
mării Caspice şi o pensie anuală conformă cu rangul său. În 
răstimp, regele Adiabeniei şi alți potentați vecini stăruiau pe 
lângă cei din Seleucia să se predea în anumite condiţii; şi, pe 
la jumătatea lui iulie, Marsus ştia la Antiohia că Bardanes este 
acum suveranul necontestat al parţilor şi că a pornit spre apus 
în fruntea unei uriaşe armate. Mi-a adus de îndată la 
cunoştinţă faptul acesta, precum şi o altă veste neplăcută: 
anume că, sub pretext că a fost insultat şi amenințat de 
regimentele greceşti staționate la Cezarea, Irod le-a dezarmat şi 
le-a pus să taie drumuri şi să repare fortificațiile oraşului. Şi 
asta nu era totul - mai avusese loc în întinderile deşertului şi o 
instruire secretă a unui mare număr de voluntari evrei, sub 
comanda unor membri ai gărzii personale a lui Irod. Marsus 
îmi scria: „Până în trei luni, soarta Imperiului Roman din 
răsărit va fi hotărâtă într-un fel sau altul”. 

Am făcut tot ce se putea face în împrejurările date. Am 
trimis imediat ordine tuturor guvernatorilor din răsărit să 
mobilizeze toate forțele disponibile. Am trimis, de asemenea, o 
divizie a flotei la Alexandria spre a înăbuşi răscoala evreilor, la 


care mă aşteptam acolo, şi o alta, lui Marsus, la Antiohia. Am 
mobilizat forțe armate în Italia şi Tirol. Dar nimeni în afară de 
Marsus, de mine şi de secretarul meu la externe, Felix, în care 
eram silit să mă încred deoarece îmi ducea toată 
corespondența, nu ştia ce nori grei de furtună se apropiau de 
noi dinspre răsărit. Şi am rămas singurii trei care am ştiut-o 
vreodată, deoarece, datorită unei ursite extraordinare, furtuna 
n-a mai izbucnit nicicând. 

N-am pic de talent dramatic, cum avea fratele meu, 
Germanicus; nu sunt decât un simplu istoric, şi nu încape 
îndoială că cei mai mulți oameni mă consideră, în general, 
monoton şi prozaic, însă am ajuns la un punct în povestirea 
mea unde simpla prezentare a faptelor, neîmpodobită de 
frumuseți oratorice, poate stârni mirarea cititorilor mei, tot 
atât de mult cât mi-au stârnit-o pe a mea în acea vreme. Dar 
să relatez mai întâi în ce înaltă dispoziție sufletească a sosit 
regele Irod Agrippa de la Ierusalim la Cezarea, la festivitățile 
pregătite acolo în cinstea zilei mele de naştere. Resimţea o 
mândrie tainică atât de intensă, încât aproape că-l sufoca. 
Fundaţiile marelui edificiu pe care, de atâta amar de vreme, 
voia să-l înalțe imperiul de răsărit, erau în sfârşit puse, şi în 
proporții vaste. N-avea decât să rostească cuvântul final şi (în 
felul acesta i se adresa reginei sale, Chipriana) „pereţii vor 
țâşni albi şi minunaţi înspre albastrul-închis al cerului, 
acoperişul de cristal se va închide asupră-le, iar desfătătoarele 
grădini, colonadele umbroase şi iazurile cu nuferi îl vor 
înconjura, întinzându-se până unde putea să vadă privirea 
fermecată”. Înăuntru nu va fi decât beril, opal, safir, sardonix 
şi aur curat, iar în măreața Sală a Judecăţii va străluci un tron 
de diamante, tronul lui Mesia, cel pe care până acum oamenii 
îl cunoscuseră sub numele de Irod Agrippa. 

Se şi dezvăluise în secret marelui preot şi sinedriului şi ei 
toți, fără excepţie, se prosternaseră la pământ şi-l slăviseră pe 
Dumnezeu, iar pe el îl recunoscuseră drept prorocitul Mesia. 
Acum se putea însă revela în mod public poporului evreiesc şi 
lumii întregi. Avea să poată grăi: 


„Ziua izbăvirii a sosit, zice Unsul Domnului. Să sfărâmăm 
jugul necredinciosului”. 

Evreii aveau să se ridice ca un singur om şi să curețe 
pământul cuprins între fruntariile Iudeii de tot ce este străin şi 
păgânesc. Existau acum numai în teritoriile de sub stăpânirea 
lui Irod două sute de mii de evrei instruiți să mânuiască 
armele şi multe alte mii în Egipt, Siria şi în Orient, iar evreii 
care luptă în numele lui Dumnezeu, precum o arată istoria 
Macabeilor, sunt eroi până în punctul în care eroismul se 
confundă cu nebunia. Nici că a fost cândva o stirpe mai 
disciplinată. Şi nici de arme şi de echipament nu duceau lipsă: 
Irod adăugase celor şaptezeci de mii de armuri găsite în 
tezaurul lui Antipa alte două sute de mii, pe lângă armele luate 
de la greci. Fortificațiile Ierusalimului nu erau complete, dar în 
mai puțin de şase luni cetatea avea să fie inatacabilă. Chiar 
după ce dădusem ordinul de încetare a lucrărilor, Irod le 
continuase în secret, săpând mari depozite sub Templu şi 
tunele de-a lungul zidurilor până la puncte aflate la mai mult 
de o milă în afara oraşului, astfel încât, dacă s-ar fi ajuns 
vreodată să fie asediată, garnizoana să poată efectua ieşiri prin 
surprindere şi să atace armata de împresurare din spate. 

Încheiase o alianță secretă îndreptată împotriva Romei cu 
toate regatele şi cetățile vecine aflate pe o rază de sute de mile 
împrejur. Numai oraşele feniciene Tyr şi Sidon îi respinseseră 
propunerile şi aceasta îl tulburase, deoarece fenicienii erau un 
popor de navigatori şi el avea nevoie de flota lor pentru a-i 
apăra coastele; dar acum şi acestea i se alăturaseră. O 
delegație comună a celor două oraşe intrase în legătură cu 
Blastus, mareşalul curţii lui Irod, şi-i mărturisise cu toată 
umilința că, având de ales între a fi în duşmănie cu Roma ori 
cu poporul evreiesc, aleseseră răul mai mic şi veniseră să ceară 
iertare şi prietenia regalului său stăpân. Blastus le-a 
comunicat condiţiile lui Irod, pe care, până la urmă, le-au 
acceptat. Astăzi aveau să se supună în mod oficial. Condiţiile 
lui Irod cereau să se lepede de Astharot şi de celelalte zeități 
ale lor, să primească circumciziunea şi să jure ascultare 


veşnică Dumnezeului lui Israel şi lui Irod cel Uns, 
reprezentantul său pe pământ. 

Cu acest act simbolic avea să-şi inaugureze Irod glorioasa-i 
domnie! Avea să se urce pe tron, cornii de berbec aveau să 
răsune, iar el le va porunci soldaților săi să-i aducă statuia 
zeului August, care fusese ridicată în principala piață a 
oraşului, şi propria mea statuie, care se afla alături (purtând 
astăzi o cunună proaspătă în cinstea zilei mele de naştere), şi 
va grăi către mulțime: 

— Aşa grăieşte Unsul Domnului: „Faceți țăndări din toate 
chipurile cioplite ce se află întru hotarele mele şi măcinațţi-le 
mărunt; căci sunt un Dumnezeu plin de pizmă”. 

Apoi cu ciocanul avea să lovească în statuia lui August şi 
într-a mea, retezându-ne capetele şi despicându-ne membrele. 
Norodul avea să scoată un mare strigăt de bucurie, iar el va 
grăi din nou: 

— Aşa grăieşte Unsul Domnului: „O, copii ai mei, copii ai lui 
Sem, întâiul născut al robului meu Noe! Curăţaţi țara de 
străini şi de necredincioşi şi să vă fie sălaşurile lui Iafet drept 
pradă, căci iată a sosit ceasul izbăvirii voastre”. 

Vestea avea să se răspândească în țară ca focul: „Unsul s-a 
arătat şi a doborât la pământ chipurile Cezarilor. Bucuraţi-vă 
întru Domnul! Să pângărim templele păgânilor şi să-i mânăm 
pe vrăjmaşii noştri în robie”. 

O vor auzi evreii la Alexandria. Se vor ridica, în număr de 
trei sute de mii, vor pune mâna pe oraş, vor măcelări mica 
noastră garnizoană de acolo. Bardanes o va auzi la Ninive şi va 
merge asupra Antiohiei; iar regii Commagenei, Armeniei Mici şi 
Pontului îşi vor uni forțele cu ale lui, la granița Armeniei; 
Marsus, cu ale sale trei batalioane de armată regulată şi două 
cohorte de greci sirieni avea, desigur, să fie copleşit 
numericeşte. Mai mult încă, Bardanes se legase cu jurământ 
depus în Templu, în fața marelui preot, că dacă datorită 
ajutorului lui Irod îşi va recăpăta tronul de la fratele său (aşa 
cum se şi întâmplase), el îşi va recunoaşte în mod public 
obligația față de Irod, retrimițându-i toți evreii pe care-i va mai 


putea găsi în tot imperiul part, dimpreună cu familiile, turmele 
şi bunurile lor, jurând amiciție veşnică poporului iudeu. Oile 
împrăştiate ale lui Israel se vor întoarce în sfârşit la stână. Ele 
vor fi la fel de numeroase ca nisipul de pe malul mării. Ele vor 
ocupa oraşele din care îl vor fi alungat pe străin şi pe 
necredincios, şi vor fi un sfânt popor unit, ca în zilele lui 
Moise, dar condus de unul mai mare decât Moise, un om mai 
slăvit decât Solomon, şi anume de Irod, cel Iubit, Unsul lui 
Domnului. 

Serbarea dată, chipurile, în cinstea zilei mele de naştere 
urma să aibă loc în amfiteatrul din Cezarea: şi fiarele sălbatice, 
gladiatorii şi carele de curse erau toți şi toate pregătite pentru 
spectacolul pe care Irod nu avea cu adevărat de gând să-l lase 
să aibă loc. Publicul era format parte din greci sirieni şi parte 
din evrei, care ocupau sectoare diferite ale amfiteatrului. 
Tronul lui Irod era printre propriii săi supuşi, iar alături se 
aflau locurile rezervate oaspeților de seamă. Nu se aflau de față 
romanii; aceştia erau toți la Antiohia pentru a-mi sărbători 
ziua de naştere, sub conducerea lui Marsus. Dar se aflau de 
față ambasadori din Arabia, precum şi regele lIturiei, şi o 
delegație din Tyr şi Sidon, şi mama şi fiii regelui Adiabeniei, şi 
Irod Pollilo cu familia lui. Împotriva necruțătorului soare de 
august, spectatorii erau ocrotiți de mari prelate de pânză albă, 
dar deasupra tronului lui Irod, făcut din argint bătut cu 
peruzele, tendele erau din mătase purpurie. 

Lumea s-a îngrămădit să intre, şi-a ocupat locurile şi a 
aşteptat să vină Irod. După ce sunară trâmbițele, el apăru de 
îndată la intrarea dinspre miazăzi, cu tot alaiul său, şi 
străbătu arena în fastuoasă procesiune. Toţi cei prezenți se 
ridicară în picioare. Irod purta o mantie regală croită dintr-un 
țesut argintiu garnisit cu mici discuri de argint, care atât de 
strălucitor luceau în bătaia soarelui, încât nici nu te puteai 
uita la el. Pe cap avea o diademă de aur, pe care scânteiau 
diamante, iar în mână ţinea o sabie de argint orbitor. 
Chipriana, în purpură regală, umbla alături de el şi, în urma 
ei, veneau încântătoarele lor fetițe, îmbrăcate în mătase albă 


brodată cu arabescuri şi tivită cu purpură şi aur. Irod mergea 
ținându-şi capul sus şi zâmbind regeşte supuşilor care-l 
întâmpinau. A ajuns la tron şi s-a suit pe el. Regele Irod Pollio, 
ambasadorii din Arabia şi regele lturiei s-au ridicat de pe 
locurile lor şi au păşit pe treptele tronului să-l salute. Au rostit 
în ebraică: „O, rege, trăieşte pururi”. Dar pentru cei din Tyr şi 
Sidon aceasta n-a fost destul; s-au simțit datori să-l 
compenseze pentru felul nepoliticos în care-l trataseră altă 
dată. S-au târât în genunchi la picioarele sale. 

Conducătorul delegației din Tyr s-a rugat de el, cu glas de 
mare umilință: 

— Îndură-te de noi, puternice rege, ne căim de lipsa noastră 
de recunoştinţă. 

lar mai-marele delegației din Sidon: 

— Până acum te-am respectat ca om, suntem acum siliți să 
recunoaştem însă că stai deasupra firii omeneşti. 

Irod i-a răspuns: 

— Eşti iertat, Sidoane. 

Tyrianul atunci a exclamat: 

— Acesta-i glas de Dumnezeu, nu de om! 

Irod i-a răspuns: 

— Tyrule, eşti iertat! 

Şi-a ridicat braţul ca să dea semnalul să se sufle din cornii 
de berbec, dar şi-l lăsă dintr-odată în jos. Căci o pasăre venise 
în zbor în amfiteatru, pe aceeaşi poartă prin care intrase şi el, 
şi acum îşi fâlfâia aripile ici şi colo în cuprinsul arenei. Lumea 
o privea şi se auziră strigăte de mirare: 

— Uite! O bufniță orbită de lumina zilei! 

Bufnița se cocoță pe o frânghie de parâmă, deasupra 
umărului stâng al lui Irod. El îşi întoarse capul şi o privi. Şi 
abia atunci îşi aduse aminte de jurământul pe care-l făcuse la 
Alexandria, cu treisprezece ani în urmă, în prezența lui 
Alexandru alabarhul, a Chiprianei şi a copiilor săi, jurământul 
de a cinsti pe zeul iudeilor şi de a-i respecta legile pe cât îi va 
sta în putinţă, şi de blestemul pe care-l chemase asupră-şi 
dacă va huli vreodată din învârtoşare de inimă. Prima şi cea 


mai mare poruncă a zeului lor, aşa cum fusese rostită prin 
Moise, era: SĂ NU AI ALŢI DUMNEZEI ÎN AFARĂ DE MINE, dar când 
delegatul Tyrului îl numise Dumnezeu, îşi rupsese oare Irod 
veşmintele şi căzuse el, oare, cu fața la pământ spre a se feri 
de apriga mânie a zeului? Nu, îi zâmbise hulitorului şi-i 
spusese: „Tyrule, eşti iertat”, iar oamenii din a sa preajmă 
reluaseră exclamația: „un Dumnezeu, nu un om”. Bufnița i se 
uita drept în față. Irod păli. Bufnița a scos cinci țipete, apoi a 
dat din aripi, a zburat pe deasupra rândurilor de scaune şi a 
dispărut în depărtări. 

Irod i-a spus Chiprianei: 

— Bufnița care m-a vizitat în curtea închisorii de la 
Misenum; aceeaşi bufniță - iar apoi a gemut groaznic şi i-a 
spus cu glas stins marelui comis Helcias, care-i luase locul lui 
Silas: Du-mă afară. Mi-e rău. Fratele meu, regele din Chalcis, 
să prezideze el jocurile în locul meu. 

Chipriana îl trase pe Irod lângă ea: 

— Iroade, regele şi iubitul meu, de ce gemi? Ce te doare? 

Irod i-a răspuns, şoptind îngrozitor: 

— Viermii au şi pătruns în carnea mea. 

L-au dus afară. Din cornii de berbec nici nu s-a mai suflat. 
Statuile n-au mai fost aduse pentru a fi sparte. Soldaţii evrei 
postați în afara teatrului, pregătiți să intre la semnalul lui Irod 
şi să înceapă măcelărirea grecilor, au rămas la posturile lor. 
Jocurile au luat sfârşit mai înainte de a începe. Gloata 
evreiască a înălțat un puternic vaiet de jale, smulgându-şi 
veşmintele şi presărându-şi praf pe cap. Se răspândi zvonul că 
Irod e pe moarte. Avea dureri înfiorătoare, dar îi chemă pe 
fratele său Irod, pe Helcias, pe Thaumastus şi pe fiul marelui 
preot la căpătâiul patului său şi le spuse: 

— Prieteni, totul acum s-a sfârşit. Până-n cinci zile am să 
mor. Din acest punct de vedere sunt mai norocos decât 
bunicul meu Irod: el a trăit optsprezece luni, după ce mai întâi 
l-a izbit durerea. N-am de ce mă plânge. Am avut parte de o 
viață frumoasă. Numai eu port vina pentru ceea ce mă loveşte. 
Vreme de şase zile am fost recunoscut de bătrânii lui Israel 


drept Unsul Domnului şi într-a şaptea am îngăduit prosteşte 
ca numele său să fie hulit fără să fac nimic. Deşi dorința mea a 
fost să-i măresc împărăția până la marginile pământului şi s-o 
curăț de întinare, şi să aduc înapoi triburile pierdute, şi să mă 
închin lui în toate zilele vieții mele, totuşi pentru acest singur 
păcat sunt respins, după cum şi străbunul meu David a fost 
respins pentru că a păcătuit împotriva lui Urie hititul. Acum 
evreii trebuie să mai aştepte încă o epocă până când un 
Izbăvitor mai sfânt să împlinească ceea ce eu m-am vădit 
nevrednic a împlini. Spuneţi regilor confederați că piatra din 
unghi s-a desprins din boltă şi că nu se mai pot acum aştepta 
la niciun ajutor din partea seminţiei evreieşti. Spuneţi-le că eu, 
Irod, sunt pe moarte şi că le cer să nu facă război Romei fără 
mine, deoarece fără mine sunt o corabie fără cârmă, o suliță 
fără vâri, o boltă sfărâmată. Helcias, ai grijă să nu li se 
întâmple nimic rău grecilor. Adună armele care au fost în 
secret distribuite evreilor şi depune-le în arsenalul de la 
Cezarea lui Filip, sub bună pază. Dă-le grecilor armele lor 
înapoi şi cheamă-i la împlinirea îndatoririlor lor obişnuite. Tu, 
slujitorule al meu Thaumastus, vezi să fie plătite în întregime 
toate datoriile mele. Frate Irod, vezi ca iubita mea soție şi 
fiicele mele Drusilla şi Mariamne să nu pățească nimic rău şi, 
mai presus de orice, nu lăsa poporul să facă vreun act 
necugetat. Salută-i pe evreii din Alexandria din parte-mi şi 
roagă-i să mă ierte pentru a le fi trezit nădejdi atât de măreţe şi 
a-i fi dezamăgit întru totul. Plecați acum, şi Dumnezeu fie cu 
voi! Nu mai pot vorbi. 

Evreii s-au acoperit cu saci şi s-au trântit cu zecile de mii la 
pământ în jurul palatului, sfruntând teribila căldură. Agrippa 
i-a văzut pe fereastra camerei de la ultimul cat, unde se afla 
patul lui, şi a început să plângă pentru ei. „Sărmani evrei! Aţi 
aşteptat o mie de ani, iar acum trebuie să mai aşteptaţi o mie, 
poate chiar două mii de ani până să vină ziua izbânzii voastre. 
Zorii acestei zile au fost înşelători. M-am înşelat eu şi v-am 
înşelat şi pe voi.” 


A cerut să i se aducă hârtie şi condei şi mi-a scris o epistolă, 
câtă vreme a mai putut ţine condeiul în mână. Am scrisoarea 
aici în fața mea, împreună cu celelalte pe care mi le-a scris, şi 
ţi-e mai mare mila să compari scrisul — celelalte aşternute pe 
hârtie cu îndrăzneală şi hotărâre, rând după rând, la fel de 
ordonate ca treptele unei scări, iar aceasta mâzgălită ca vai de 
lume, fiecare literă încovoiată şi frântă de suferință, întocmai 
ca mărturisirile scrise de criminali după ce au fost puşi pe 
roată ori biciuiți cu gârbaciul cu nouă şiichiuri. E scurtă: 


Ultima mea scrisoare: sunt pe moarte. Trupul mi-e plin de 
viermi. lartă-l pe vechiul tău prieten, Tâlharul, care te-a iubit 
din toată inima, şi totuşi a complotat în secret să-ți răpească 
Orientul. De ce am făcut-o? Deoarece lafet şi Sem pot trăi ca 
fraţii, dar fiecare stăpân la el acasă. Apusul ar fi rămas al tău, 
de la Rodos până-n Britannia. Ai fi putut să descotoroseşti 
Roma de toţi zeii şi toate obiceiurile răsăritului: atunci, şi 
numai atunci, ar fi putut vechea libertate pe care o prețuieşti 
atât de mult să se întoarcă la voi. Eu am dat greş. Am jucat un 
rol prea periculos. Maimuţică, eşti un nătărău, dar îți 
pizmuiesc prostia: e o prostie sănătoasă. Acum îţi cer eu cu 
limbă de moarte să nu te răzbuni pe familia mea. Fiul meu 
Agrippa e nevinovat: nu ştie nimic despre ambițiile mele, după 
cum nu ştiu nici fiicele mele. Chipriana s-a străduit din 
răsputeri să-mi schimbe planurile. Cel mai bun lucru pe care-l 
poţi face este să dai impresia că nu ştii nimic. Poartă-te cu toți 
aliaţii tăi din răsărit ca şi cum ti-ar fi rămas aliați credincioşi. 
Odată Irod mort, ei ce mai sunt? Năpârci, dar fără colți. Au 
avut încredere în mine, dar n-au pic de încredere în parți. Cât 
despre teritoriile mele, prefă-le din nou în provincie romană, ca 
pe vremea lui Tiberiu. Nu-mi dezonora memoria restituindu-le 
unchiului meu Antipa. A-l numi pe fiul meu Agrippa drept 
succesor al meu ar fi primejdios, dar găseşte, de dragul meu, 
un mijloc de a-l onora. Nu aşeza teritoriile mele sub 
conducerea Siriei, sub a dușmanului meu Marsus. 
Cârmuieşte-le tu însuţi, Maimuţică. Fă-l pe Felix guvernator în 
numele tău. Felix e o nulitate şi n-are să facă nimic, nici pe 
calea înțelepciunii, nici pe cea a prostiei. Nu mai pot scrie 
decât puţin. Degetele mele mă părăsesc. Sufăr mult. Nu plânge 


pentru mine: am avut parte de o viață minunată şi nu mă 
căiesc decât de singura mea nerozie - că am subapreciat 
mândria, şi puterea, şi gelozia veşnicului zeu al lui Israel, că 
m-am purtat cu el ca orice dobitoc de grec gadarean îmbătat de 
filosofie. Acum, rămâi cu bine, pentru ultima oară, Tiberius 
Claudius, prietene drag, la care am ţinut mult mai sincer decât 
ai bănuit vreodată. Rămâi cu bine, Maimuţică, colegul meu de 
şcoală, şi nu te încrede în nimeni, căci nimeni nu e vrednic de 
încrederea ta. 

Prietenul tău muribund Irod Agrippa, poreclit 

TÂLHARUL 


Înainte de a muri, Irod i-a chemat din nou la el pe Helcias, 
pe Thaumastus şi pe fratele lui, Irod Pollio, şi le-a vorbit astfel: 

— Vă mai dau o ultimă sarcină. Mergeţi la închisoare la 
Silas şi spuneţi-i că sunt pe moarte. Spuneţi-i că mă chinuie 
răul lui Irod. Aduceţi-i aminte de jurământul pe care l-am 
depus cu uşurătate la Alexandria în casa lui Alexandru 
alabarhul. Rugaţi-l să mă ierte dacă am fost nedrept cu el. 
Spuneți-i că poate veni să mă vadă şi să-mi strângă mâna 
prieteneşte încă o dată. Apoi procedațţi cu el cum veți crede mai 
bine, potrivit cu răspunsul ce vi-l va da. 

S-au dus la închisoare, unde l-au găsit pe Silas în celula sa, 
cu tăblița de scris pe genunchi. Văzându-i, a trântit-o cu fața 
la pământ. Thaumastus i-a spus: 

— Silas, dacă tăblița aceea e plină de imputări la adresa 
regelui şi stăpânului tău, Irod Agrippa, bine faci că o arunci. 
Când îți vom spune în ce stare se află regele, ai să plângi, fără 
doar şi poate. Ai să doreşti să nu fi rostit vreodată un singur 
cuvânt de supărare împotriva lui ori să-l fi defăimat în public 
cu gura-ți nestăpânită. E pe moarte şi-n agonie. Boala lui e 
răul lui Irod, acela pe care singur l-a chemat asupră-şi, într-un 
moment de pripă la Alexandria, de va jigni vreodată slava celui 
prea înalt. 

— Ştiu - a zis Silas — eram de față când s-a jurat şi mai apoi 
l-am avertizat... 


— 'Tăcere pentru mesajul regelui! Regele zice: „Spuneţi-i lui 
Silas despre agonia în care vedeți că mă zbat şi rugați-l să mă 
ierte dacă l-am nedreptăţit cu ceva. E liber acum să iasă din 
celula lui şi să vină cu voi la palat. Mi-ar face plăcere să-i mai 
strâng o dată mâna prieteneşte înainte de a muri”. 

Silas a răspuns posac: 

— Voi sunteți evrei şi eu nu-s decât un samaritean dis- 
prețuit, aşa că bănuiesc că ar trebui să mă simt onorat de 
vizita voastră. Dar am să vă spun ceva despre noi, samaritenii: 
noi prețuim libertatea cuvântului şi purtările cinstite mai 
presus de toate părerile, bune ori rele, pe care vecinii noştri 
evrei pot binevoi să le aibă despre noi. Cât despre fostul meu 
prieten şi stăpân, regele Irod, dacă suferă, apoi nu poate da 
vina pe nimeni altcineva decât pe sine pentru a nu fi vrut să 
asculte de sfatul meu... 

Helcias s-a întors către regele Irod Pollio: 

— Să moară? 

Silas a continuat calm: 

— De trei ori pot spune că i-am salvat viața, dar de data 
asta nu pot face nimic pentru el. Soarta lui e în mâinile lui 
Dumnezeu. Cât despre prietenie, ce fel de prieten credeți că e... 

Helcias a smuls o suliță din mâna soldatului care stătea de 
gardă la uşă şi a împlântat-o în pântecele lui Silas, care n-a 
schițat nicio mişcare pentru a evita lovitura. 

Silas a murit în aceeaşi clipă în care, istovit de cinci zile de 
suferință neîncetată, a murit şi regele Irod Agrippa, în brațele 
Chiprianei, spre marea consternare şi adânca părere de rău a 
poporului iudeu. 

În răstimp, întreaga poveste ajunsese să fie cunoscută. 
Blestemul lui Irod părea să se fi întins asupra tuturor evreilor 
fără deosebire; erau cu desăvârşire descumpăniți. Grecii nu 
mai ştiau ce să facă de bucurie. Regimentele reînarmate de 
Helcias la porunca lui Irod s-au purtat în modul cel mai 
neruşinat şi mai revoltător cu putință. Au atacat palatul şi au 
pus mâna pe Chipriana şi pe fetele ei, cu intenţia de a le 
plimba în derâdere pe străzile Cezarii. Chipriana a smuls o 


sabie din mâna unui soldat şi s-a omorât, dar fetele au fost 
silite să-şi îmbrace rochiile brodate şi să-şi însoțească răpitorii, 
ba să şi cânte cu ei imnuri de mulțumire pentru moartea 
tatălui lor. După terminarea procesiunii au fost duse în 
tavernele rezervate militarilor şi supuse celor mai brutale 
ultragii. Şi nu numai la Cezarea, ci şi în oraşul grecesc 
Samaria s-au organizat ospeţe în piețele publice, iar grecii, 
purtând cunune pe cap şi unşi cu pomezi înmiresmate, au 
mâncat şi au băut după pofta inimii, ciocnind paharele şi 
vărsând libaţii în cinstea Luntraşului. Evreii n-au ridicat nici 
glasul, nici mâna ca să protesteze. „Celui pe care l-a blestemat 
Dumnezeu este oare drept să-i vii în ajutor?” Căci se ştie că 
blestemul lui Dumnezeu trece şi asupra copiilor omului. Aceste 
principese erau în vârstă de numai şase şi zece ani când au 
fost atât de maltratate. 


Capitolul XXIV 


Se împlinesc astăzi zece ani de la moartea lui Irod şi voi 
povesti, pe cât de scurt se poate, ce s-a întâmplat în Orient în 
acest interval de timp; deşi acum Orientul nu mai prezintă un 
interes deosebit pentru cititorii mei, mă simt moraliceşte 
obligat să nu las niciun punct nelămurit în această a mea 
povestire. Marsus, de îndată ce află de moartea lui Irod, a 
plecat la Cezarea şi a restabilit ordinea acolo şi în Samaria, 
numind de urgență un guvernator temporar al teritoriilor 
stăpânite de Irod: acesta era Fadus, un cavaler roman, cu 
întinse interese comerciale în Palestina şi căsătorit cu o 
evreică. Am confirmat această numire şi Fadus a dat dovadă 
de fermitatea cuvenită. Armele distribuite evreilor nu fuseseră 
toate restituite lui Helcias: oamenii din Galaad şi le-au păstrat 
pe-ale lor spre a le folosi împotriva vecinilor lor de la răsărit, 
arabii de la Rabbat Ammon. Au mai fost numeroase arme 
nerestituite de iudei şi galileeni şi s-au format bande de tâlhari 
care au pricinuit mult rău țării. Oricum, Fadus, cu ajutorul lui 
Helcias şi al regelui Irod Pollio, care doreau să-şi dovedească 
lealitatea, a arestat pe fruntaşii galaadenilor, le-a dezarmat 
partizanii şi apoi a hăituit bandele de tâlhari una câte una. 

Regii confederați din Pont, Commagena, Armenia Mică şi 
Ituria au urmat sfatul ce le fusese trimis prin fratele său, 
reînnoindu-şi legăturile de vasalitate cu noi şi explicându-i lui 
Bardanes că nu sunt în măsură de a se putea întâlni cu el la 
granița Armeniei. Bardanes însă şi-a continuat înaintarea spre 
apus: era hotărât să recupereze Armenia. Marsus l-a avertizat 
cât se poate de serios, de la Antiohia, că războiul împotriva 
Armeniei va duce la război împotriva Romei. Drept care regele 
Adiabeniei i-a comunicat lui Bardanes că nu se va alătura 
expediției, deoarece copiii lui se află la Ierusalim şi pot să fie 


luați ostatici de romani. Bardanes i-a declarat război şi era pe 
punctul de a-i invada regatul, când află că Gotarzes a ridicat o 
nouă armată şi iarăşi formula pretenţii asupra imperiului. 
Făcu din nou cale întoarsă şi, de data aceasta, lupta dintre cei 
doi frați s-a desfăşurat cu îndârjire pe malurile râului Karinda, 
în apropiere de țărmul sudic al mării Caspice. Gotarzes a fost 
învins şi s-a refugiat în țara dahilor, care se află la o depărtare 
de patru sute de mile spre răsărit. Bardanes l-a urmărit, dar 
după ce i-a înfrânt pe dahi, nu şi-a putut convinge trupele 
biruitoare să meargă mai departe, căci depăşiseră granițele 
imperiului part. S-a înapoiat în anul următor şi era gata să 
invadeze Adiabenia, când a pierit asasinat de nobilii săi: l-au 
atras într-o ambuscadă pe când se afla la vânătoare. M-am 
simțit uşurat când am auzit că nu-mi va mai sta în cale, 
deoarece era un om deosebit de înzestrat şi neobişnuit de 
energic. 

În răstimp, perioada pentru care fusese numit Marsus 
trecuse şi m-am bucurat că va fi din nou la Roma, să mă pot 
sfătui cu el. L-am trimis pe Cassius Longinus în locul lui. 
Acesta era un jurist celebru, pe care-l consultasem adesea în 
probleme legale delicate, şi un fost cumnat al nepoatei mele 
Drusilla. Când a sosit la Roma vestea morții lui Bardanes, 
Marsus nu s-a arătat surprins; se pare că-şi vârâse şi el nasul 
în complot. M-a sfătuit acum să trimit, drept pretendent la 
tronul parților, pe Meherdates, fiul unui fost rege al lor, care 
trăia de mulți ani ca ostatic la Roma. Mi-a spus că e convins că 
nobilii care l-au ucis pe Bardanes aveau să-l susțină pe 
Meherdates. Oricum, Gotarzes a reapărut şi el, cu o armată 
dahică, şi asasinii lui Bardanes au fost siliți să i se închine, 
aşa încât Meherdates a trebuit să rămână la Roma până ce 
avea să ni se ivească un mai bun prilej de a-l trimite în răsărit. 
Marsus credea că lucrul acesta se va întâmpla în curând: 
Gotarzes era crud, capricios şi laş şi nu va putea păstra mult 
timp credința nobililor săi. Marsus a avut dreptate. O 
ambasadă secretă sosi după doi ani în numele a feluriți nobili 
ai imperiului part, inclusiv al regelui Adiabeniei, cerându-mi să 


li-l trimit pe  Meherdates. M-am declarat de acord, 
recomandându-l pe Meherdates în termeni călduroşi. L-am 
avertizat, în prezența ambasadorilor, să n-o facă pe despotul, 
ci să se considere numai drept un prim dregător, iar în popor 
să vadă pe concetățenii săi; dreptatea şi clemența nu fuseseră 
încă niciodată puse în aplicare de un rege al parților. L-am 
trimis la Antiohia, iar Cassius Longinus l-a escortat până la 
fluviul Eufrat, unde l-a sfătuit să treacă de îndată în ţara 
partilor, deoarece tronul va fi al lui numai dacă ştie să 
acționeze repede şi curajos. Regele Osroeniei însă, un aşa-zis 
aliat care în taină îl sprijinea pe Gotarzes, l-a reținut dinadins 
pe Meherdates la curtea lui, cu distracţii somptuoase şi 
vânători, şi apoi l-a sfătuit să ocolească trecând prin Armenia, 
în loc de a risca un marş direct prin Mesopotamia. Meherdates 
a dat ascultare acestui viclean sfat, care i-a îngăduit lui 
Gotarzes să dispună de timp spre a se pregăti, iar el a pierdut 
câteva luni, ducându-şi armata peste regiunile muntoase 
acoperite de zăpadă ale Armeniei. leşind din Armenia, a 
înaintat de-a lungul Tigrului şi a cucerit Ninive şi alte oraşe de 
seamă. Regele Adiabeniei l-a întâmpinat prietenos la frontieră, 
dar de îndată a citit în el o fire slabă şi a luat hotărârea de a-l 
părăsi cu întâiul prilej. Aşa încât, atunci când armatele lui 
Gotarzes şi Meherdates s-au înfruntat în luptă, Meherdates s-a 
pomenit dintr-odată trădat de regii Osroeniei şi Adiabeniei. A 
luptat vitejeşte şi mai că era să câştige, deoarece Gotarzes era 
un comandant atât de laş, încât generalii săi au trebuit să-l 
lege cu lanțuri de un copac spre a-l împiedica de a o lua la 
fugă. Până la urmă însă, Meherdates a fost prins şi viteazul de 
Gotarzes i l-a trimis înapoi lui Cassius, în bătaie de joc, cu 
urechile tăiate. Curând după aceea, Gotarzes a murit. Alte 
întâmplări mai recente din ţara parţilor nu-l vor interesa pe 
cititor mai mult decât m-au interesat pe mine, adică foarte 
puţin. 

Mithridate şi-a păstrat câţiva ani tronul armenesc, dar până 
la urmă a fost ucis de nepotul lui, fiul fratelui său, regele 
Georgiei. A fost o întâmplare curioasă. Regele Georgiei domnea 


de patruzeci de ani şi fiul său cel mai mare se săturase tot 
aşteptând să-i moară tatăl şi să-i lase lui tronul. Cunoscând 
firea feciorului său şi simțindu-şi viața în primejdie, regele l-a 
sfătuit să pună mâna pe domnia Armeniei, care era un regat 
mai mare şi mai bogat decât Georgia. Fiul se învoi. Atunci 
regele se prefăcu a se certa cu el, şi el fugi în Armenia, cerând 
ocrotire lui Mithridate; acesta l-a primit cu bunăvoință şi şi-a 
dat fiica după dânsul în căsătorie. Prințul georgian de îndată 
se apucă de intrigi împotriva binefăcătorului său. Apoi s-a 
întors în Georgia sub pretext de împăcare cu taică-său, care 
atunci îşi căută ceartă cu Mithridate şi încredință fiului său 
comanda unei armate invadatoare. Ofițerul roman care juca rol 
de consilier politic al lui Mithridate propuse o conferință între 
Mithridate şi ginerele său, iar Mithridate se învoi să ia parte la 
ea; dar fu prins, prin trădare, de trupele georgiene, atunci când 
o învoială pecetluită de sângele ambelor părți era pe punctul 
de a fi încheiată, şi apoi sugrumat sub nişte pături. 
Guvernatorul Siriei, auzind de această îngrozitoare faptă, a 
convocat un consiliu al tuturor colaboratorilor săi spre a hotări 
dacă era cazul să se pornească o expediție de pedepsire pentru 
a-l răzbuna pe Mithridate împotriva ucigaşului său, care acum 
îi luase locul la domnie; dar părerea generală păru a fi 
următoarea: cu cât e mai perlidă şi mai sângeroasă purtarea 
regilor de la frontiera noastră răsăriteană, cu atât e mai bine 
pentru noi, siguranța Imperiului Roman bizuindu-se pe 
neîncrederea reciprocă a vecinilor noştri; ca atare, n-avem 
nimic de făcut. Guvernatorul însă, spre a dovedi că nu se 
solidarizează cu asasinatul, a trimis o scrisoare oficială regelui 
din Georgia, poruncindu-i să-şi retragă forțele şi să-şi recheme 
fiul. Când parții au auzit despre această misivă, au socotit-o 
drept prilej prielnic pentru a recâştiga Armenia. Şi-aşa au 
invadat Armenia şi noul rege a luat-o la fugă şi apoi au trebuit 
ei să renunţe la expediție, deoarece iarna a fost teribil de aspră 
şi au pierdut o mulțime de oameni din pricina degerăturilor şi 
a bolilor, aşa încât regele s-a întors... dar la ce bun să continui 
povestea? Toate poveştile acestea orientale nu-s decât un inutil 


du-te-vino şi ia-o de la început, în afară de cazul când rareori — 
şi atât de rar e totuna cu niciodată - răsare câte un 
conducător care dă un scop şi un sens fluxului. Irod Agrippa a 
fost un astfel de conducător, dar a murit înainte de a putea da 
deplina măsură a geniului său. 

Cât despre speranța evreiască a unui Mesia, a fost din nou 
aprinsă de unul Theudas, un magician din Galaad, care şi-a 
adunat mulți discipoli în timpul cât a guvernat Fadus şi le-a 
spus să-l urmeze la râul Iordan, căci avea să-l despartă în 
două, cum făcuse cândva prorocul Eliseu, şi-i va duce, fără a- 
şi uda picioarele, de cealaltă parte, să ia în stăpânire 
Ierusalimul. Fadus a trimis un detaşament de cavalerie, a 
atacat mulțimea fanatizată, l-a prins pe Theudas şi i-a tăiat 
capul. (N-au mai fost alți pretendenți la titlu, deşi, de fapt, 
secta despre care mi-a scris Irod - a discipolilor lui Iosua ben 
Iosif, ori lisus, pare să fi făcut mult progres în ultimul timp 
chiar la Roma. Soţia lui Aulus Plautius mi-a fost adusă la 
judecată, sub acuzaţia de a fi asistat la una dintre agapele lor; 
dar Aulus era în Britannia şi am muşamalizat lucrurile din 
considerație pentru el.) Misiunea lui Fadus a fost îngreunată 
de o recoltă slabă în Palestina: vistieria lui Irod a fost găsită 
aproape goală (şi nu era de mirare, dat fiind modul cum îşi 
risipea banii), astfel încât n-a existat alt mijloc de a uşura 
catastrofa decât cumpărarea de grâne din Egipt. El însă a 
organizat un comitet de ajutorare din rândurile evreilor şi s-au 
găsit destui bani ca să se poată trece prin iarnă; în anul 
următor însă, recolta a fost iar neîndestulătoare, şi de n-ar fi 
fost regina-mamă din Adiabenia, care şi-a donat întreaga avere 
pentru achiziționarea de grâu din Egipt, sute de mii de evrei ar 
fi pierit fără doar şi poate. Evreii au privit foametea ca pe-o 
răzbunare a zeului lor asupra întregului popor pentru păcatul 
lui Irod. A doua recoltă slabă s-a datorat, într-adevăr, nu atât 
vremii, cât agricultorilor evrei; erau atât de abătuți, încât, în 
loc de a semăna grâul de sămânță pe care li-l furnizase 
succesorul lui Fadus (fiul lui Alexandru alabarhul, care se 
lepădase de iudaism), l-au mâncat ori l-au lăsat pur şi simplu 


să încolțească în saci. Evreii sunt un neam tare ciudat. În 
timpul guvernării unui anume Cumanus (care i-a urmat fiului 
alabarhului) au avut loc mari tulburări. Cumanus, îmi vine a 
crede, n-a fost potrivit pentru postul în care se afla şi perioada 
lui de guvernare a început cu un mare dezastru. Următor 
precedentului roman, a staționat un batalion de armată 
regulată în curtea Templului pentru a menţine ordinea în 
timpul marii sărbători evreieşti a Paştelui, şi unul dintre 
soldați, care avea râcă pe evrei, şi-a lăsat pantalonii în jos în 
momentul cel mai solemn al slujbei, strigând în bătaie de joc: 

— Hei, evreilor, iată ceva vrednic de văzut! 

Aşa a început o răscoală şi Cumanus a fost învinuit de evrei 
că el a îndemnat soldatul la actul acela provocator şi atât de 
stupid. A fost, cum şi este uşor de înțeles, tare plictisit. A 
strigat la mulțime să păstreze liniştea şi să-şi vadă mai departe 
de sărbătoarea lor, în chip cuviincios: ei însă deveneau din ce 
în ce mai ameninţători. Lui Cumanus i s-a părut că un singur 
batalion nu e de ajuns în asemenea împrejurări. Spre a băga 
frica în mulțime, a trimis după garnizoana întreagă: ceea ce, 
după a mea părere, a fost o gravă lipsă de înțelepciune din 
partea sa. Străzile Ierusalimului sunt foarte strâmte şi 
întortocheate şi erau ticsite cu nenumărațţii evrei, care, ca de 
obicei, veniseră din toate colțurile lumii spre a celebra 
sărbătoarea. S-a auzit strigătul: „Vin soldații! Fugiţi ca să vă 
scăpați pielea!” Aşa a şi făcut fiecare. Dacă vreunul se 
împiedica şi cădea, era călcat în picioare, iar pe la colțurile de 
stradă unde se ciocneau câte două puhoaie de fugari, 
presiunea celor ce veneau din urmă era atât de mare, încât mii 
de oameni au murit zdrobiți. Soldaţii nici măcar n-au scos 
sabia din teacă, dar nu mai puţin de douăzeci de mii de evrei 
au pierit din pricina panicii. Dezastrul a fost atât de covârşitor, 
încât ultima zi a sărbătorilor nici n-a mai fost celebrată. Apoi, 
în vreme ce mulțimea se risipea să plece acasă, s-a întâmplat 
ca o ceată de galileeni să surprindă pe unul dintre intendenții 
mei din Egipt, care călătorea de la Alexandria la Acra pentru a 
aduna nişte bani ce-mi erau datoraţi. Făcea totodată şi nişte 


afaceri pe cont propriu şi galileenii l-au jefuit de un foarte 
prețios sipet plin cu giuvaericale. Când Cumanus a auzit de 
aceasta, a recurs la represalii împotriva satelor celor mai 
apropiate de locul atacului (la granița dintre ludeea şi 
Samaria), trecând peste faptul că jefuitorii erau, fără îndoială, 
galileeni: îi trădase accentul şi pe acolo nu făcuseră decât să 
treacă. Cumanus a trimis o formație armată să prade satele şi 
să ridice pe cetățenii de vază. Soldaţii au procedat întocmai şi 
unul dintre ei, prădând o casă, a dat peste o copie a legilor lui 
Moise. A fluturat-o deasupra capului, începând să se prefacă a 
citi o parodie obscenă a sfintelor scripturi. Auzind blasfemia, 
evreii au strigat îngroziți şi s-au repezit să-i smulgă 
pergamentul din mâini. El însă a fugit râzând, rupând sulul în 
bucăți şi risipind fragmentele în urma lui. Atmosfera era atât 
de încordată, încât atunci când a aflat ce se petrece, Cumanus 
a trebuit să-l execute pe soldat, ca avertisment pentru 
camarazii săi şi ca semn de bunăvoință față de evrei. 

După vreo lună ori două, un grup de galileeni a pornit spre 
Ierusalim pentru o altă sărbătoare şi locuitorii unui sat din 
Samaria au refuzat să-i lase să treacă, din pricina incidentului 
anterior. Galileenii au ținut să treacă mai departe cu tot 
dinadinsul şi, în lupta care a urmat au fost câțiva morți. 
Supraviețuitorii s-au dus la Cumanus să ceară dreptate, dar el 
nu le-a dat-o, susținând că samaritenii erau întru totul 
îndreptățiți să le interzică trecerea prin satul lor: de ce n-au 
trecut ocolind peste câmp? Nerozii de galileeni au cerut 
ajutorul unui celebru bandit şi s-au răzbunat pe samariteni, 
prădându-le cu sprijinul său satele. Cumanus i-a înarmat pe 
samariteni şi, cu patru batalioane din garnizoana de la 
Samaria, a pornit la atac împotriva prădătorilor galileeni, 
omorând şi capturând o mulțime dintre ei. Mai târziu, o 
delegație de samariteni s-a dus la guvernatorul Siriei şi i-a 
cerut să le dea satisfacție împotriva unei alte cete de galileeni 
pe care-i învinuiau de a le fi incendiat satele. Guvernatorul a 
venit în Samaria, hotărât să pună capăt situației o dată pentru 
totdeauna. A poruncit să fie răstigniți galileenii capturați şi 


apoi a început să cerceteze cu de-amănuntul cauzele 
tulburărilor. Şi-a dat seama că există un drept de trecere prin 
Samaria pentru galileeni şi că, în loc de a-i sprijini, Cumanus 
ar fi trebuit să-i pedepsească pe samariteni pentru tulburările 
iscate; de asemenea, că recurgerea la represalii împotriva 
satelor iudee şi samaritene pentru acte de tâlhărie comise de 
galileeni nu avea justificare; în sfârşit, că încălcarea inițială a 
liniştii publice — indecenta autodezgolire a soldatului în cursul 
sărbătorilor Paştelui - fusese aprobată de comandantul 
batalionului, care râsese în gura mare şi spusese că, dacă 
priveliştea nu le place evreilor, n-au decât să nu se uite la ea. 
Analizând cu atenţie mărturiile, a mai constatat că satele 
fuseseră incendiate de samaritenii înşişi şi că sumele pe care le 
ceruseră drept compensare întreceau de câteva ori valoarea 
bunurilor distruse. Înainte de a fi izbucnit incendiul, toate 
obiectele de valoare fuseseră scoase cu grijă de prin case. 
Astfel că mi i-a trimis pe Cumanus, pe comandant, pe 
reclamanțţii samariteni şi un număr de martori evrei la Roma, 
unde i-am judecat. Probele erau contradictorii, dar până la 
urmă am ajuns la aceeaşi concluzie ca şi guvernatorul. Pe 
Cumanus l-am exilat la Marea Neagră; martorii samariteni am 
poruncit să fie executaţi ca mincinoşi şi incendiatori; iar pe 
comandantul care a râs l-am trimis înapoi la Ierusalim, să fie 
purtat pe străzile oraşului pentru a fi supus oprobriului şi apoi 
executat la locul crimei sale — căci crimă consider că este 
atunci când un ofițer a cărui datorie este să menţină ordinea la 
o sărbătoare religioasă ațâță în mod voit sentimentele populare 
şi pricinuieşte moartea a douăzeci de mii de oameni nevinovați. 

După îndepărtarea lui Cumanus, mi-am adus aminte de 
sfatul lui Irod şi l-am trimis pe Felix ca guvernator; asta a fost 
acum trei ani, şi el se menține şi astăzi acolo; o duce greu, 
deoarece țara este roasă de tulburări şi cotropită de bandiți. S- 
a însurat cu cea mai mică dintre fiicele lui Irod, care a mai fost 
măritată cu regele din Homs, dar l-a părăsit. Cealaltă fiică s-a 
măritat cu fiul lui Helcias. Irod Pollio a murit, iar pe tânărul 


Agrippa, care a cârmuit la Chalcis timp de patru ani după 
moartea unchiului său, l-am făcut rege al Vasanului. 

La Alexandria au izbucnit noi tulburări acum trei ani; au 
fost şi morţi. Am cercetat cazul la Roma şi am constatat că 
grecii îi provocaseră din nou pe evrei, întrerupându-le 
ceremoniile religioase. I-am pedepsit după cum se cuvenea. 

Atâta ajunge despre Orient şi poate că ar fi bine acum să 
rezum darea mea de seamă asupra altor părți ale imperiului, 
ca să mă pot apoi concentra asupra esenței povestirii mele, al 
cărei fir se deapănă la Roma. 

Cam în timpul cât parții au trimis după un rege la Roma, a 
procedat la fel şi marea confederație germană peste care 
domnise Hermann: cheruştii. Hermann fusese asasinat de 
membrii propriei sale familii pentru a fi încercat să cârmuiască 
în chip despotic un popor liber, iar între cei doi principali 
asasini — nepoţii săi — se iscase o vrajbă de lungă durată, care 
a dus la un război civil purtat şi el multă vreme şi având drept 
rezultat final dispariția întregii familii regale cheruşte, cu o 
singură excepție. Excepţia aceasta era Italicus, fiul lui Flavius, 
fratele lui Hermann. Flavius a rămas leal Romei, pe când 
Hermann atrăgea mişeleşte în cursă şi măcelărea cele trei 
legiuni ale lui Varus, dar a fost omorât de Hermann în luptă, 
câțiva ani mai târziu, aflându-se în subordinea fratelui meu 
Germanicus. Italicus era născut la Roma şi fusese trecut în 
rândurile nobilului ordin al cavalerilor, ca şi taică-su. Era un 
tânăr frumos şi capabil şi primise o aleasă educație romană, 
dar prevăzând că într-o bună zi s-ar putea să se urce pe tronul 
cheruştilor, stăruisem să deprindă folosința armelor germane 
ca şi pe a celor romane şi să învețe limba şi legile sale natale 
cu mare atenție: instructori i-au fost membri ai gărzii mele 
personale. L-au mai învățat şi să bea bere: un prinț german 
care nu poate ţine piept nobililor săi în fața unor halbe de bere 
este socotit cel mult un pămpălău. 

A venit, aşadar, la Roma o delegaţie de cheruşti pentru a-l 
cere pe Italicus drept noul lor rege. Au stârnit mare senzație la 
teatru, în prima după-amiază a sosirii lor. Niciunul dintre ei 


nu mai fusese la Roma până atunci. M-au căutat la palat, 
unde li s-a spus că sunt la teatru, aşa că au venit după mine 
acolo. Se juca o comedie de Plaut, Truculentus, şi toată lumea 
asculta cu cea mai mare atenţie. Li s-au dat locuri obişnuite, 
nu prea bune, de altfel, tocmai sus de tot, de unde aproape că 
nu puteau auzi ce se vorbea pe scenă. De îndată ce s-au 
aşezat, au început să se uite jur împrejur şi să întrebe cu glas 
tare: 

— Să fie oare acestea locuri de onoare? 

Plasatorii au încercat să-i convingă, în şoapte, că da. 

— Unde şade Cezarul? Unde-s principalii nobili? au 
întrebat. 

Plasatorii le-au arătat prin semne spre orchestră: 

— Acolo e Cezarul. Dar şade acolo jos numai pentru că e 
niţel fudul de ureche. Locurile pe care le ocupați sunt de fapt 
cele mai de onoare. Cu cât mai sus, cu atât mai onorabil, ştiţi 
doar. 

— Cine-s oamenii aceia tuciurii purtând bonete cu pietre 
scumpe şi care stau chiar alături de Cezar? 

— Aceia-s ambasadorii parților. 

— Cine-s parții? 

— Locuitorii unui mare imperiu în răsărit. 

— Şi de ce şed acolo? Ei nu-s onorabili? Oare din pricina 
culorii lor? 

— O, nu, sunt cât se poate de onorabili - au răspuns 
plasatorii. Dar vă rugăm să nu vorbiți aşa tare. 

— Atunci de ce ocupă locuri atât de umile? au stăruit 
germanii. 

(„Sst! Sst!” „Linişte, mă, barbarilor, că nu putem auzi!” şi 
alte asemenea proteste din partea mulțimii.) 

— Din consideraţie față de Cezar, au minţit plasatorii. Au 
jurat că, dacă surzenia Cezarului îl sileşte să ocupe un loc atât 
de jos, ei nu-şi vor permite să şadă mai sus. 

— Şi credeţi că noi avem să ne lăsăm întrecuțţi în politețe de 
o bandă de harapi ticăloşi?! au strigat, indignaţi, germanii. Hai 
fraţilor, jos cu noi! 


Piesa a fost întreruptă cinci minute, cât şi-au croit drum în 
jos printre băncile ticsite, şi au nimerit, biruitori, alături de 
fecioarele vestale. Dar cum nu aveau intenții rele, i-am 
întâmpinat cu toată cinstea, după cum se cuvenea, iar la cină, 
în seara aceea, am consimțit să le dau drept rege pe cel dorit 
de ei; mi-a fost, desigur, foarte plăcut să pot proceda astfel. 

L-am trimis pe Italicus dincolo de Rin, dându-i o povaţă care 
contrasta în mod ciudat cu cea pe care o dădusem lui 
Meherdates înainte de a-l trimite dincolo de Eufrat: căci parții 
şi cherugştii sunt două stirpe cum mai deosebite cred că nu se 
pot afla nicăieri pe tot întinsul pământului. Cuvintele pe care 
le-am rostit către Italicus au fost următoarele: 

— Italicus, adu-ţi aminte că ai fost chemat să cârmuieşti un 
popor liber. Ai fost crescut ca un roman şi obişnuit cu 
disciplina romană. Bagă de seamă, să nu te-aştepţi de la fraţii 
tăi de trib la tot atât de mult la cât s-ar aştepta un dregător ori 
un general roman de la subordonații săi. Germanii pot fi 
convinşi, dar nu constrânşi. Dacă un comandant roman spune 
unui subordonat militar al său: „Tribune, ia atâția oameni şi 
du-i în cutare loc şi acolo ridică un meterez de atâtea picioare 
lungime, grosime şi înălțime”, acesta răspunde: „Am înţeles, 
domnule general” şi a şi plecat, fără a mai discuta, şi meterezul 
e ridicat în douăzeci şi patru de ore. Unui cherusc nu-i poți 
vorbi în felul acesta. El va voi să ştie de ce e nevoie de meterez 
şi împotriva cui va să fie ridicat, şi dacă nu care cumva ar fi 
mai bine să fie trimis altcineva mai puţin important pentru 
executarea acestei misiuni lipsite de onoare — meterezele sunt 
semn de laşitate, are să susțină — şi ce daruri ai de gând să-i 
faci dacă totuşi se învoieşte, de bună voia lui, să dea curs 
propunerii pe care i-ai făcut-o? Arta de a-ți cârmui 
compatrioţii, prietene Italicus, este de a nu le da niciodată 
ordine straşnice, ci de a-ţi exprima dorințele în mod clar şi 
camuflându-le sub forma unor simple sfaturi de politică 
generală. Dă-le nobililor tăi impresia că-ţi fac o favoare şi astfel 
se cinstesc şi pe ei, aducând de bună voie la îndeplinire aceste 
dorințe. Dacă e de îndeplinit o treabă neplăcută ori ingrată, 


preschimb-o în motiv de întrecere între nobilii tăi: care să aibă 
onoarea de a o face — şi nu uita niciodată să răsplăteşti cu 
brățări şi arme de aur servicii care la Roma ar fi considerate ca 
o simplă îndeplinire a datoriei. lar mai presus de orice, fii 
răbdător şi nu-ţi ieşi niciodată din fire. 

Aşa că a plecat, nutrind speranţe mari, cum şi Meherdates 
plecase, şi a fost bine primit de majoritatea nobililor, a celor 
care ştiau că nu au deloc sorți de a ocupa ei înşişi tronul 
vacant, dar îi pizmuiau în schimb pe toţi pretendențţii 
băştinaşi. Italicus nu cunoştea dedesubturile politicii interne 
cheruşte şi putea fi presupus a se purta cu destulă 
nepărtinire. Dar exista şi o minoritate de oameni care se 
socoteau pe ei înşişi vrednici de a domni şi aceştia şi-au pus 
vremelnic dezbinările deoparte spre a se uni împotriva lui 
Italicus. Se aşteptau ca Italicus să feştelească în curând, din 
neştiință, treburile domniei, dar el i-a dezamăgit guvernând 
neaşteptat de bine. Atunci au trimis iscoade pe la căpeteniile 
triburilor aliate spre a stârni ura împotriva-i ca fiind un intrus 
roman. „Vechea libertate a Germaniei s-a dus -— se jeleau ei —, 
iar puterea Romei e biruitoare. Nu se află oare niciun cherusc 
vrednic de tron, de i se permite fiului lui Flavius, spionul şi 
trădătorul, să-l uzurpe?” Cu apelul acesta au izbutit să strângă 
o mare armată patriotică. Sprijinitorii lui Italicus, însă, au 
arătat că Italicus nu uzurpase tronul, ci că-i fusese oferit cu 
învoirea majorităţii tribului, şi că era singurul os de domn 
rămas, şi că, deşi născut în Italia, deprinsese temeinic limba 
germană, obiceiurile germane şi mânuirea armelor germane, şi 
că domnea după dreptate; cât despre taică-său, Flavius, 
acesta, departe de a fi un trădător, se legase, dimpotrivă, a fi 
prieten cu romanii printr-un jurământ aprobat de tot poporul, 
inclusiv de fratele său Hermann, şi, spre deosebire de acela, nu 
şi-l călcase. În ceea ce priveşte libertatea germanilor, asta era 
curată fățărnicie: celor care îi tot dădeau zor cu ea, le-ar păsa 
prea puțin dacă întregul popor ar pieri de pe urma reînnoitelor 
războaie civile. 


Dintr-o mare bătălie purtată între Italicus şi potrivnicii săi, 
Italicus a ieşit învingător, iar victoria lui a fost atât de 
completă, încât a uitat curând de sfatul meu şi s-a săturat de 
a mai face concesii spiritului de independenţă şi vanităţii 
germane: a început să-şi muştruluiască nobilii. Drept care, pe 
loc, l-au alungat. A fost mai târziu repus pe tron cu ajutorul 
armat al unui trib vecin, dar apoi iarăşi izgonit. N-am încercat 
să intervin: în apus ca şi în răsărit, siguranța Imperiului 
Roman se bizuie în mare măsură pe dezbinările interne ale 
vecinilor noştri. Acum când scriu acestea, Italicus este din nou 
rege, dar e tare duşmănit, deşi de curând a dus un război 
biruitor împotriva chatiilor. 

În răstimp s-au ivit tulburări mai spre miazănoapte. 
Guvernatorul provinciei Rinului de jos murise subit şi inamicul 
începuse din nou a face incursiuni dincoace de fluviu. Aveau 
un conducător priceput, în genul numidului Tacfarinas, care 
ne pricinuise atâtea necazuri sub Tiberiu; ca şi Tacfarinas, 
dezertase din propriile noastre cohorte auxiliare şi agonisise 
temeinice cunoştinţe de tactică. Îl chema Gannascus, era din 
Frisia şi-şi efectua operațiunile pe o scară întinsă. Ne-a 
capturat un oarecare număr de vase uşoare de transport 
riveran şi s-a stabilit pirat pe coastele Flandrei şi Brabantului. 
Noul guvernator pe care l-am numit se chema Corbulo şi era 
un om căruia nu-i purtam cine ştie ce simpatie personală, dar 
de ale cărui însuşiri mă foloseam cu recunoştinţă. Tiberiu îl 
numise cândva inspector al drumurilor şi, curând după aceea, 
primise din parte-i un raport neîndurător asupra fraudelor 
comise de antreprenori şi neglijenței dovedite de funcționarii 
provinciali, a căror datorie era să vegheze la buna întreținere a 
drumurilor. Tiberiu, acționând în temeiul raportului, aplicase 
grele amenzi acuzaților şi dincolo de orice proporționalitate cu 
vinovăția lor, deoarece starea proastă a drumurilor se datora în 
parte nepăsării dregătorilor anteriori, iar aceşti antreprenori 
fuseseră anume folosiți pentru a cârpi doar porțiunile cele mai 
desfundate. Când Caligula i-a urmat lui Tiberiu şi a început să 
ducă lipsă de bani, printre alte şiretlicuri şi expediente, el a 


dezgropat raportul lui Corbulo, amendând pe toţi foştii 
funcționari şi antreprenori în aceeaşi proporție ca pe acei care 
fuseseră amendaţi de Tiberiu; şi i-a încredințat lui Corbulo 
sarcina de a strânge banii. Când i-am urmat eu lui Caligula, 
am restituit amenzile acelea, reținând numai atâta cât trebuia 
pentru repararea şoselelor - cam o cincime din suma totală. 
Caligula, de bună seamă, nu folosise niciun ban pentru 
repararea drumurilor, după cum n-o făcuse nici Tiberiu, şi 
drumurile se aflau într-o stare mai proastă ca oricând. Eu, 
unul, le-am reparat efectiv şi am emis o reglementare specială 
a traficului, limitând folosirea drumurilor publice de către 
grelele caleşti particulare. Caleştile făceau mult mai mult rău 
decât căruțele de țară care aduceau mărfuri la Roma şi n-am 
socotit că-i drept ca provinciile să plătească pentru luxul şi 
plăcerea unor pierde-vară putred de bogați. Dacă vreun avut 
cavaler roman dorea să-şi viziteze moşiile, n-avea decât să 
folosească o lectică ori să circule călare. 

Dar vorbeam de Corbulo. Ştiam că-i om foarte sever şi 
exigent, iar garnizoana din Provincia de Jos ducea lipsă de o 
mână de fier care să restaureze disciplina acolo; guvernatorul 
care murise era mult prea indulgent. Sosirea lui Corbulo la 
cartierul general de la Colonia a amintit-o pe a lui Galba la 
Mainz. (Galba era acum guvernatorul meu în Africa.) A 
poruncit să fie biciuit soldatul pe care l-a găsit în ţinută 
nereglementară în postul de santinelă la poarta cazărmii. Omul 
era nebărbierit, părul nu şi-l tunsese de cel puţin o lună, iar 
mantaua-i militară era de un galben fantezist, în loc să fie 
cafeniu-roşcată aşa cum prevedea regulamentul. N-a trecut 
mult timp şi Corbulo a executat doi soldați pentru 
„abandonare de arme în fața inamicului”: săpau o tranşee şi-şi 
lăsaseră săbiile în cort. Asemenea gesturi decise băgară frica şi 
iuțeala în trupe, iar când Corbulo a pornit-o la luptă împotriva 
lui Gannascus şi a dovedit că e tot atât de capabil general, pe 
cât de strict partizan al disciplinei era, oamenii au făcut tot ce 
se putea aştepta din partea lor a fi în stare să facă. Soldaţii, ori 
cel puțin soldaţii mai vechi, întotdeauna preferă un general de 


nădejde, fie el oricât de sever, unuia incompetent, fie el oricât 
de blând. 

Corbulo a înarmat vase de război, a urmărit şi a scufundat 
flota de pirat a lui Gannascus şi apoi a înaintat de-a lungul 
coastei, obligându-i pe frizoni să predea ostatici şi să jure 
credință Romei. Le-a redactat o constituție după modelul 
roman şi a construit pe teritoriul lor o fortăreață în care a 
instalat o garnizoană. Toate acestea erau foarte bune, dar în 
loc de a se opri aici, Corbulo a pornit-o mai departe în 
interiorul țării chaucilor mari, care nu luaseră deloc parte la 
incursiuni. Auzind că Gannascus se refugiase într-un sanctuar 
al chaucilor, a trimis un detaşament de călăreți să-l 
urmărească şi să-l omoare acolo. Aceasta era însă o jignire 
adusă zeilor țării, şi după asasinarea lui Gannascus, aceeaşi 
trupă a trecut pe Ems unde, la Emsbuhren, a prezentat 
consiliului tribului chaucilor cererea lui Corbulo prin care el 
pretindea imediata capitulare şi plata unui apăsător tribut 
anual. 

Corbulo mi-a raportat cele făptuite şi m-am înfuriat grozav 
pe el; bine procedase că se descotorosise de Gannascus, dar a- 
ți căuta pricină cu tribul chaucilor e altă mâncare de peşte. Nu 
aveam destule trupe disponibile pentru un război: de vor 
chema chaucii mari pe chaucii mici în ajutorul lor şi de se vor 
răscula din nou frizonii, voi fi obligat să fac rost de întăriri 
puternice de undeva şi nu aveam de unde din pricina 
angajamentelor noastre din Britannia. l-am scris, dându-i 
ordinul de a trece de îndată dincoace de Rin. 

Corbulo a primit ordinele mele mai înainte de a fi avut 
chaucii timpul de a răspunde ultimatumului său. Era supărat 
foc pe mine, crezând că sunt gelos pe orice general care 
cutează a-mi fi rival în isprăvi militare. Le-a reamintit ofițerilor 
săi că lui Geta nu i s-au acordat cuvenitele onoruri pentru 
formidabila cucerire a Marocului şi pentru prinderea lui 
Salabus; şi le-a mai spus că, deşi eu am dat generalilor care 
nu erau membri ai familiei imperiale, posibilitatea legală de a 
celebra un triumf, în practică - după câte se vede - nimeni în 


afară de mine nu avea să poată conduce o campanie pentru 
care s-ar fi putut acorda pe cale legală un triumf: pretențiile 
mele antidespotice nu erau decât curată fățărnicie: mă 
dovedeam tot atât de vajnic tiran ca şi Caligula, numai că o 
ascundeam ceva mai bine. A mai spus şi că zdruncinam 
prestigiul roman, revenind asupra amenințărilor pe care le 
făcuse în numele meu; şi că aliații noştri vor râde de el, ca şi, 
de altfel, propriile sale trupe. Dar astea au fost numai vorbe de 
năduf adresate statului său major. Trupelor, când s-a dat 
semnalul retragerii generale, nu le-a spus decât atât: 

— Soldaţi, Caesar Augustus ne ordonă să ne înapoiem de 
cealaltă parte a Rinului. Încă nu ştim de ce a luat această 
hotărâre şi nu o putem discuta, deşi vă voi mărturisi că eu, 
unul, sunt foarte dezamăgit. Cât de fericiți au fost generalii 
romani care au condus armatele noastre în zilele de demult! 

I s-au acordat totuşi podoabe triumfale şi i-am scris şi o 
scrisoare personală, exonerându-mă de mânioasele acuzații pe 
care, i-am spus, am auzit că le formulase împotrivă-mi. l-am 
scris că dacă el s-a înfuriat, apoi tot aşa m-am înfuriat şi eu, 
auzind cum îi provocase pe chauci; şi că, deşi s-ar fi cuvenit să 
mă cunoască îndeajuns pentru a nu-mi atribui motive izvorâte 
din pizmă, îmi părea rău că-i trimisesem o scurtă depeşă în loc 
de a-i fi explicat pe larg pricinile pe care le aveam de a-i ordona 
să bată cale întoarsă. După care îi şi explicam acele pricini. Mi- 
a răspuns cerându-şi cu multă noblețe iertare, retrăgându-şi 
învinuirile de pizmă şi despotism - şi cred acum că ne-am 
înțeles unul pe altul. Pentru a-şi menține trupele ocupate şi a 
nu le da răgaz să-l ia în derâdere, le-a poruncit să lucreze la 
un canal lung de douăzeci şi trei de mile între Meusa şi Rin, 
menit să împiedice inundaţiile ocazionale iscate de apele mării 
în acea regiune de şes. 

De atunci încoace nu au mai fost evenimente însemnate de 
menționat în Germania, cu excepţia — acum patru ani - a unei 
noi incursiuni a chattilor. În cursul unei nopţi au trecut Rinul 
în număr mare, la câteva mile nord de Mainz. Comandantul 
Provinciei de Sus era Secundus, consulul care dăduse dovadă 


de o atitudine atât de şovăielnică atunci când eu am devenit 
Împărat. Era, de asemenea, considerat a fi cel mai bun poet 
roman în viață. Personal, nu prea pun mare preț pe moderni, 
şi nici măcar pe cei din vremea lui August; poezia lor nu-mi 
sună sincer. După a mea părere, ultimul adevărat poet a fost 
Catul. Poate că poezia şi libertatea merg mână în mână: că, 
sub o monarhie, adevărata poezie piere şi că lucrul cel mai bun 
la care te poți aştepta atunci este o retorică fastuoasă şi o 
dibăcie metrică excepțională. Eu, unul, aş da bucuros toate 
cele douăsprezece cărți ale Eneidei lui Virgiliu pe o singură 
carte din Analele lui Ennius. Ennius, care a trăit în cele mai 
glorioase zile ale Romei republicane şi-l putea număra pe 
marele Scipio printre prietenii săi personali, a fost ceea ce eu 
numesc un adevărat poet: Virgiliu n-a fost decât un remarcabil 
meşteşugar al versului. Comparaţi-i când scriu amândoi 
despre o bătălie. Ennius scrie ca un ostaş ce era (s-a ridicat la 
rangul de căpitan de la acela de simplu soldat). Virgiliu scrie ca 
un spectator cult de pe un deal depărtat. Virgiliu a luat mult 
de la Ennius. Unii spun că a pus în umbră geniul frust al lui 
Ennius, datorită desăvârşirii culte a expresiei şi ritmului. Dar 
astea-s basme. Seamănă cu fabula lui Esop despre pitulice şi 
vultur. Toate păsările s-au luat la întrecere, care o să poată 
zbura mai sus. Vulturul a câştigat, însă când a obosit şi n-a 
putut merge mai sus, pitulicea, care i se cuibărise în spate, a 
mai urcat câteva zeci de picioare şi a cerut să i se dea premiul. 
Virgiliu a fost o simplă pitulice, în comparaţie cu Ennius, 
vulturul. Şi de n-ai lua aminte decât la frumusețea formei, 
unde oare ai găsi la Virgiliu un pasaj care să egaleze măreața 
simplitate a unor versuri de-ale lui Ennius, ca de pildă: 


Fraxinu' frangitur atque abies consternitur alta. 
Pinus proceras pervortunt: omne sonabat 
Arbustum fremitu silvai frondosai. 


Frasinul a fost tăiat, înaltul brad dat jos 
S-au prăbuşit şi pinii cei princiari, şi de dor 
Plin a răsunat întregul crâng la căderea buştenilor. 


Dar ele sunt intraductibile şi-n orice caz eu nu scriu aici un 
tratat de prozodie. În sfârşit, cu toate că poezia lui Secundus 
era, după a mea părere, tot atât de nesinceră şi de nevrednică 
de laude ca şi purtarea lui din Senat în acea amintită zi, omul 
a fost cel puţin în stare să le vină de hac chatiilor când s-au 
întors în formaţie de două divizii din operaţiunea de prădare a 
aliaților noştri francezi. Victoria îi dezorganizează pe germani, 
în special dacă printre cele prădate se află şi vin, pe care-l sorb 
de parcă ar fi bere, fără a mai ține seama de mai vârtoasa lui 
tărie. Armata lui Secundus a împresurat şi învins amândouă 
diviziile inamice, omorând zece mii de oameni şi capturând tot 
atâția prizonieri. I s-au acordat podoabe triumiale, însă 
regulamentul pentru acordarea triumiurilor nu mi-a îngăduit 
a-l răsplăti cu onoarea unui triumf deplin. 

Acordasem recent o răsplată asemănătoare predecesorului 
lui Secundus, un anume Curtius Rufus, care, deşi nu era 
decât fiul unui gladiator, se ridicase sub Tiberiu până la cel 
mai înalt rang al dregătorilor. (Tiberiu îi dobândise numirea, în 
pofida concurenței câtorva bărbaţi de neam şi de vază, 
constatând: „Da, dar Curtius Rufus este propriul său ilustru 
străbun”.) Rufus ajunsese să jinduiască după podoabe 
triumfale, dar îşi dădea seama că nu pot aproba să-şi caute 
ceartă cu inamicul. Avea cunoştinţă de un filon de argint ce 
fusese descoperit la câteva mile dincolo de fluviu, în timpul 
domniei lui August, chiar niţel înainte de înfrângerea lui 
Varus, şi a trimis o legiune să înceapă a excava acolo. A 
obținut noian de argint, mai înainte ca vâna să se adâncească 
prea mult sub pământ spre a nu mai putea fi exploatată — 
adică, de fapt, destul argint pentru a putea plăti întreaga 
armată a Rinului vreme de doi ani. Aşa ceva, desigur, merita 
podoabe triumfale. Lucrările miniere li s-au părut foarte grele 
trupelor şi ele mi-au trimis o scrisoare amuzantă în numele 
întregii armate: 


Credincioasele trupe ale lui Claudius Caesar îi prezintă cele 
mai bune urări şi nădăjduiesc din toată inima că el şi familia 


lui se vor bucura şi de acum înainte de viață lungă şi deplină 
sănătate. Îl roagă totodată ca, pe viitor, să acorde generalilor 
săi podoabe triumfale înainte de a-i trimite să comande armate, 
pentru că atunci ei nu se vor mai simți obligați să le câştige 
punând loialele trupe ale lui Cezar să năduşească şi să 
trudească la scoaterea argintului, la săparea canalelor şi alte 
asemenea sarcini care mai degrabă s-ar potrivi a fi făcute de 
prizonierii germani. De-ar binevoi Cezarul să îngăduie loialelor 
sale trupe să treacă Rinul şi să prindă câteva mii de chaţi, ele 
cu mare bucurie ar executa misiunea aceasta pe cât mai bine 
cu putinţă. 


Capitolul XXV 


A.D. 45 

În anul care a urmat morţii lui Irod am celebrat prima 
sărbătorire anuală a triumfului meu britanic; şi aducându-mi 
aminte de plângerile pe care le auzisem în noaptea aceea pe 
treptele templului lui Castor şi Pollux, am distribuit bani 
populației nevoiaşe -— trei galbeni de cap de om şi un galben în 
plus pentru fiecare copil minor din familie. Într-un anume caz, 
a trebuit să plătesc până la doisprezece galbeni şi jumătate, 
dar asta pentru că erau câteva perechi de gemeni de 
subvenționat. Tânărul Silanus şi tânărul Pompei m-au ajutat 
la distribuirea banilor. Când stau să mă gândesc că anulasem 
acum toate impozitele extraordinare ale lui Caligula şi că 
restituisem banii tuturor celor pe care el îi jecmănise, şi că 
lucrările continuau conform planului în portul din Ostia, la 
apeducte şi la drenarea lacului Fucin, şi că, fără a deposeda pe 
cineva, eram în măsură de a face nişte astfel de danii şi de a 
menține totuşi o balanţă bine echilibrată în vistieria publică, 
veți recunoaşte, cred, că mă descurcasem cât se poate de bine 
în aceşti patru ani. 

Astronomul Barbillus (la care m-am referit în scrisoarea mea 
către alexandrini) a făcut nu ştiu ce complicate calcule 
matematice şi m-a informat că va fi o eclipsă de soare în ziua 
mea de naştere. Lucrul acesta mi-a pricinuit o oarecare 
tulburare, deoarece o eclipsă este unul dintre cele mai rele 
semne prevestitoare din câte se pot ivi vreodată şi, ea având loc 
de ziua mea de naştere, care este totodată o sărbătoare 
naţională în onoarea lui Marte, avea să neliniştească în mare 
măsură poporul şi să dea oricui ar fi dorit să mă asasineze 
motiv de încredere în izbânda acțiunii sale. Dar mi-am spus 
că, dacă i-aş preveni pe oameni că eclipsa va avea loc, ei vor 


reacționa cu totul altfel: nu în chip deznădăjduit, ci, 
dimpotrivă, bucuroşi de a fi ştiut ce se va întâmpla şi de a fi 
înțeles mecanismul fenomenului. 

Am dat o proclamaţie: 


Tiberius Claudius Drusus Nero Caesar Augustus 
Germanicus Britannicus, Împărat, Părinte al Patriei, Mare 
Pontif, Tribun al poporului pentru al cincilea an neîntrerupt, 
de trei ori Consul, către Senat, popor şi aliați ai Romei, salut. 

Bunul meu prieten Tiberius Claudius Barbillus din oraşul 
Efes a făcut anul trecut anumite calcule astronomice, în 
răstimp confirmate de un corp al colegilor săi astronomi din 
oraşul Alexandria, unde acea ştiinţă înfloreşte, şi a găsit că o 
eclipsă a soarelui, totală în unele părţi ale Italiei, parțială într- 
altele, va avea loc în prima zi din următoarea lună august. Ei 
bine, nu doresc să vă alarmațţi defel din pricina aceasta, deşi 
spaime superstițioase au fost întotdeauna trezite în trecut de 
acest fenomen natural. În zilele din vechime era un eveniment 
subit şi inexplicabil, considerat drept un avertisment dat de 
zeii înşişi cum că fericirea avea să fie ştearsă de pe suprafața 
pământului pentru oarecare timp, întocmai după cum sunt 
şterse razele dătătoare de viață ale soarelui. Acum însă 
înţelegem atât de bine eclipsele, încât putem chiar proroci: „În 
cutare zi va avea loc o eclipsă de soare”. Şi cred că fiecare ar 
trebui să se simtă şi mândru, şi uşurat că vechile spaime sunt, 
în sfârşit, alungate de puterea raționamentului omenesc. 

Iată, aşadar, care-i explicația dată de învățații mei prieteni. 
Luna, care se învârteşte pe orbita ei sub soare, ori cam imediat 
sub, ori datorită poate intervenţiei planetelor Mercur şi Venus — 
acesta-i un punct de discutat şi fără nicio legătură cu 
expunerea de față - are o mişcare longitudinală, ca şi soarele, 
şi o mişcare verticală, cum probabil are şi soarele: dar are şi o 
mişcare latitudinală pe care soarele n-o are în nicio 
împrejurare. Astfel încât atunci când, din pricina acestei 
mişcări latitudinale, luna ajunge a fi în linie directă cu soarele 
deasupra capetelor noastre şi trece nevăzută pe sub discu-i 
orbitor - nevăzută, deoarece soarele este atât de strălucitor în 
timpul zilei, după cum ştiţi, încât luna devine o nimica toată — 
atunci razele care în mod obişnuit sunt săgetate de la soare la 


pământ sunt întunecate prin intervenţia lunii. Pentru unii 
dintre locuitorii pământului, această întunecire durează mai 
mult decât pentru alţii, potrivit cu poziţia lor geografică, iar 
alții nici nu sunt deloc înrâuriți de ea. Adevărul este că soarele 
nu-şi pierde, de fapt, nicio clipă lumina, aşa cum presupun 
neştiutorii, şi în consecință se arată în toată deplina 
splendoare tuturor celor pentru care luna nu se interpune între 
ei şi soare. 

Iată, aşadar, care-i simpla explicaţie a unei eclipse solare — 
un lucru la fel de simplu ca şi cel care s-ar petrece dacă ați 
acoperi cu palma flacăra unei lămpi cu ulei ori a unei lumânări 
şi aţi cufunda o întreagă încăpere în beznă. (O eclipsă de lună, 
pe de altă parte, se datorează faptului că luna trece prin umbra 
în formă de con aruncată pe pământ când soarele e dedesubtul 
ei; ea are loc numai când luna ajunge în punctul inferior al 
mişcării sale latitudinale.) Dar în regiunile cele mai expuse 
eclipsei, şi care sunt indicate în alăturata hartă, doresc ca toți 
dregătorii şi autorităţile răspunzătoare să ia toate măsurile 
necesare spre a preveni panica ori furturile la adăpostul 
întunericului, şi totodată să împiedice lumea de a se uita la 
soare în timpul eclipsei altfel decât prin bucăţi de corn ori de 
sticlă întunecată cu fum de lumânare, deoarece pentru cei cu 
ochii slabi există primejdie de orbire. 


Cred că trebuie să fi fost eu primul cârmuitor care, de la 
facerea lumii şi până azi, să fi dat o astfel de proclamație, şi ea 
a şi avut cele mai bune rezultate, deşi fireşte că oamenii de la 
țară nu au înțeles cuvinte ca „longitudinal” şi „latitudinal”. 
Eclipsa s-a produs întocmai după cum fusese vestită şi 
sărbătoarea a fost celebrată ca de obicei, cu toate că au fost 
aduse jertfe speciale Dianei, ca zeiță a lunii, şi lui Apollo, ca 
zeu al soarelui. 

Am fost pe deplin sănătos în tot cursul anului următor şi 
nimeni n-a încercat să mă asasineze, iar singura revoltă 
încercată s-a încheiat în modul cel mai înjositor pentru 
principalul ei inițiator. Acesta era Asinius Gallus, nepot al lui 
Asinius Pollio şi fiu al primei soţii a lui Tiberiu, Vipsania, 
căsătorită apoi cu Gallus; pe acesta Tiberiu l-a urât atât de 


mult, încât în cele din urmă l-a omorât lăsându-l să piară 
încet-încet de foame. Curios lucru, cât de potrivite sunt uneori 
numele oamenilor. Gallus înseamnă cocoş, iar asinus 
înseamnă măgar, şi Asinius Gallus a fost cel mai desăvârşit 
micuț cocoş-măgar, cât priveşte lăudăroşenia şi prostia, din 
câţi ar putea întâlni oricine ar face o călătorie de o lună prin 
Italia. Închipuiţi-vă că nu-şi pregătise nici trupe şi nu adunase 
nici fonduri pentru răzmerița lui, ci credea că tăria 
personalităţii sale, sprijinită de noblețea obârşiei, îi va câştiga 
pe loc aderențţi! 

S-a urcat într-o bună zi pe rostrul din for şi a început să 
îndruge mulțimii, care de îndată se adunase, despre relele 
tiraniei, stăruind asupra asasinării tatălui său de către 
unchiul meu Tiberiu şi arătând cât de necesar era să fie 
stârpită din Roma familia Cezarilor şi să fie încredințat tronul 
cuiva vrednic de el. Din aluziile sale misterioase, mulțimea a 
înțeles că se gândea la sine, încât oamenii au început să râdă 
şi să-l aclame. Era un orator pe care n-ai fi dat nici doi bani şi, 
pe deasupra, şi cel mai urât bărbat din tot Senatul, nu mai 
înalt de un metru cincizeci şi unu, cu umeri înguşti, cu o față 
mare şi prelungă, păr roşcat şi o gămălie de năsuc roşu aprins 
(suferea de indigestie); se socotea totuşi Hercule şi Adonis 
înmănunchiați laolaltă. Nu cred să fi existat un singur om în 
tot forul care să-l fi luat în serios şi s-au putut auzi tot felul de 
glume ca: Asinus in tegulis ori Asinus ad lyram ori Ex Gallo lac 
et ovo. (Un măgar pe ţiglele acoperişului este o expresie 
proverbială pentru orice apariție bruscă şi grotescă; un măgar 
cântând din liră reprezintă orice spectacol dat de o persoană 
absurd de nepricepută; iar laptele şi ouăle de cocoş 
simbolizează speranțele deşarte.) Aplaudau totuşi cu toţii 
fiecare frază a sa spre a vedea ce mai năzdrăvănie are să 
urmeze: şi, ce să vezi, când discursul s-a terminat, oratorul a 
încercat să se pună în fruntea gloatei ca să pornească asupra 
palatului şi să mă detroneze. S-au ţinut oamenii după el în 
convoi lung, în rând de câte opt, până la vreo douăzeci de 
picioare de poarta exterioară a palatului, şi-apoi deodată s-au 


oprit şi l-au lăsat să înainteze de unul singur — ceea ce ela şi 
făcut. Santinelele de la poartă l-au lăsat să intre fără 
împotrivire, deoarece era senator, şi a tot mers prin curtea 
palatului aşa, oarecare distanță, strigând amenințări la adresa 
mea, mai înainte de a-şi da seama că e singur. (Gloatele pot fi 
foarte spirituale şi foarte crude uneori, după cum pot fi şi 
foarte stupide şi laşe.) A fost imediat arestat şi, cu toate că 
întreaga afacere era atât de ridicolă, n-am putut-o trece cu 
vederea: l-am exilat, dar nu mai departe decât în Sicilia, unde 
îşi avea, de altminteri, unele moşii personale. 

— Du-te de cântă pe propriu-ți morman de bălegar ori rage 
în propriu-țţi câmp de ciulini, cum vei vrea, dar să nu te mai 
aud, i-am spus omulețului aceluia slut şi neastâmpărat. 

Portul de la Ostia încă nu era gata şi totuşi costase, până 
una alta, şase milioane de galbeni. Cea mai mare greutate 
tehnică sta acum în alcătuirea insulei dintre extremităţile celor 
două diguri; şi poate că n-aveţi să credeţi, dar problema am 
soluționat-o singur. Vă aduceţi aminte de uriaşa navă a lui 
Caligula, cea care transportase obeliscul, şi cărase apoi 
elefanții şi cămilele în Britannia, şi le adusese cu bine înapoi? 
Ea se afla din nou la Ostia şi mai fusese folosită de două ori, 
ca să care marmură colorată pentru templul lui Venus din 
Sicilia. Căpitanul însă mi-a spus că începe a deveni nesigură şi 
că n-ar mai voi să rişte o nouă călătorie cu ea. Aşa că, într-o 
noapte, pe când nu-mi aflam somnul, mi-a trecut prin minte 
că ar fi o bună idee s-o umplem cu pietre şi s-o scufundăm, ca 
să folosească de temelie insulei. Dar am respins ideea, 
deoarece n-am fi putut s-o umplem decât pe sfert cu pietre mai 
înainte ca apa să se ridice peste bord, iar când ar fi putrezit, 
pietrele aveau să se rostogolească în afară de-a valma. Aşa că 
mi-am spus: „Ei, de-am avea doar un cap de Gorgonă la 
îndemână s-o transformăm în stană de piatră!” Şi fantezia 
aceasta neroadă, din soiul acelora care deseori îmi zboară mie 
prin minte când sunt istovit de oboseală, a dat naştere unei 
idei cu adevărat strălucite: de ce n-am umple-o cât mai mult 
posibil cu praf de ciment, care e relativ uşor, şi apoi să ferecăm 


bine tambuchiurile şi s-o scufundăm, lăsând cimentul să facă 
priză sub apă? 

Era cam la două ceasuri după miezul nopţii, când îmi veni 
ideea aceasta şi am bătut din palme să vină un libert şi pe loc 
l-a trimis să mi-l aducă pe inginerul-şef la mine. Cam după o 
oră, s-a ivit şi inginerul; sosise de la celălalt capăt al oraşului, 
zorit nevoie mare şi dârdâind din toate încheieturile; 
aşteptându-se să fie executat, poate, pentru vreo neglijență. L- 
am întrebat foarte agitat dacă ideea mea poate fi pusă în 
practică şi am fost tare dezamăgit auzind că cimentul nu va 
prinde în mod satisfăcător sub apă. I-am dat însă zece zile de 
răgaz ca să găsească vreun mijloc de a-l face să prindă. 

— Zece zile, i-am repetat, ori de nu... 

A crezut că „ori de nu” era o amenințare, dar dacă ar fi dat 
greş, i-aş fi explicat mica mea glumă, care nu era decât: „...ori 
de nu, va trebui să ne lăsăm păgubaşi”. Teama i-a îmboldit 
mintea şi, după opt zile de experimentări nebune, a inventat 
un praf de ciment care prindea ca o stâncă atunci când venea 
în contact cu apa de mare. Era un amestec de praf de ciment 
obişnuit de la fabrica de ciment din Cumae, cu un fel de 
pulbere de pe dealurile dimprejur de Puteoli, şi forma navei 
aceleia care transportase obeliscul este acum durată pe vecie 
în cea mai dură piatră ce se poate închipui, la intrarea în 
portul Ostia. Am construit o insulă deasupră-i, folosind lespezi 
mari şi alte cantități din acelaşi ciment şi se mai află acolo pe 
insulă şi un mic far cu foc călăuzitor alimentat cu terebentină 
- ce străluceşte de pe vârful său în fiece noapte. În camera 
farului se află reflectoare de oţel poleit care dublează lumina 
focului şi-l trimit sub formă de flux continuu de-a lungul 
estuarului. A fost nevoie de zece ani pentru terminarea 
lucrărilor portului, şi preţul acestora s-a ridicat la 
douăsprezece milioane galbeni; iar de lucrat încă se mai 
lucrează la ameliorarea canalului. E însă un mare dar făcut 
Urbei acest port, şi atâta vreme cât stăpânim mările, nu vom 
mai putea muri de foame. 


Toate păreau să ne meargă foarte bine, Romei şi mie. Ţara 
era mulțumită şi prosperă şi armatele noastre pretutindeni 
biruitoare — Aulus îmi consolida cucerirea Britanniei cu o serie 
de victorii strălucitoare asupra triburilor belgice - încă 
nesupuse - din sud şi sud-est; ritualurile religioase erau 
îndeplinite cu exactitate şi regularitate; nu exista mizerie nici 
în cele mai sărace cartiere ale Urbei. Izbutisem să pot face față 
îndatoririlor mele judecătoreşti şi chiar să reduc numărul 
proceselor. Sănătatea mi-era bună. Messalina mi se părea mai 
fermecătoare decât oricând. Copiii creşteau teferi şi voinici, iar 
micuțul Britannicus dădea dovadă de acea extraordinară 
precocitate care (deşi trebuie să recunosc deschis că peste 
mine a sărit) întotdeauna s-a manifestat în ginta Claudia. 
Singurul lucru care mă necăjea acum era o invizibilă barieră 
între mine şi Senat, barieră pe care nu o puteam dărâma. Tot 
ceea ce îmi sta în putere să fac pentru a-mi arăta respectul 
față de ordinul senatorial şi, îndeosebi, față de consulii în 
funcție şi față de dregătorii de rangul întâi făceam; dar mi se 
răspundea mereu cu un amestec de servilism şi bănuială pe 
care cu greu mi-l puteam explica şi imposibil îmi venea să-l 
îndur. Am luat hotărârea de a reînființa vechea funcție de 
Cenzor, care fusese înglobată în Direcţia Imperială a 
Moravurilor, şi în acea calitate populară să mai procedez încă o 
dată la o reformă a Senatului, descotorosindu-mă de membrii 
obstrucționişti. Am pus un afiş în Senat, cerând fiecărui 
membru să-şi examineze propriu-i caz şi să chibzuie singur 
dacă mai este calificat să slujească bine Roma în calitate de 
senator; cel ce considera că nu se mai simte calificat, fie că nu 
şi-o mai putea îngădui din punct de vedere bănesc, fie pentru 
că nu se mai credea îndeajuns de capabil, va trebui să 
demisioneze. Am dat de înțeles că toți cei ce nu vor demisiona 
ei singuri vor fi excluşi, soluție dezonorantă pentru ei. Şi am 
grăbit lucrurile, trimițând înştiințări particulare celor pe care 
aveam de gând să-i exclud, dacă ei n-ar fi demisionat. Am 
uşurat astfel Ordinul cu vreo sută de nume, iar pe cei rămaşi i- 
am răsplătit conferind familiilor lor rangul de patricieni. 


Această lărgire a cercului de patricieni prezenta avantajul de a 
furniza mai mulți candidați pentru treptele înalte ale preoţiei şi 
de a da membrilor familiilor patriciene supraviețuitoare 
posibilitatea de a-şi alege mai liber miresele şi mirii; căci cele 
patru valuri succesive de patricieni creați de Romulus, Lucius 
Brutus, Iulius Caesar şi August se stinseseră pe rând. S-ar fi 
putut crede că, pe măsură ce familia era mai bogată şi mai 
puternică, mai repede şi mai cu vigoare ea se va înmulți, dar n- 
a fost niciodată aşa la Roma. 

Oricum, nici curățirea aceasta a Senatului nu a dat 
rezultate apreciabile. Dezbaterile nu erau decât o simplă farsă. 
Odată, pe când eram pentru a patra oară consul şi am propus 
o măsură în vederea anumitor reforme judecătoreşti, adunarea 
se arătă atât de neatentă, încât m-am văzut silit să le vorbesc 
pe şleau: 

— Dacă, domnilor şi cinstiți senatori, aprobaţi în mod sincer 
propunerile acestea, binevoiți a mi-o spune de îndată şi cât se 
poate mai simplu. Ori dacă nu le aprobațţi, atunci veniți cu 
amendamente, dar acum şi pe loc. lar dacă aveți nevoie de 
timp ca să reflectaţi, nu vă pripiţi, însă nu uitaţi că trebuia să 
vă fi formulat părerile până la data fixată pentru dezbatere, ca 
să le puteți exprima. Nu este câtuşi de puţin potrivit cu 
demnitatea Senatului ca orice Consul Desemnat să repete 
aidoma frazele Consulului drept părerea sa, şi nici ca toţi 
ceilalți, când le vine rândul la cuvânt, să se mărginească a 
spune: „Sunt de acord” şi nimic alta, şi ca apoi, după ce s-a 
ridicat şedinţa, în procesul-verbal încheiat să stea scris „A avut 
loc o dezbatere...” 

Printre alte dovezi de respect față de Senat am repus Grecia 
şi Macedonia pe lista provinciilor senatoriale: unchiul meu 
Tiberiu făcuse provincii imperiale dintr-însele. Şi am restituit 
Senatului dreptul de a bate monedă de aramă care să circule 
în provincie, întocmai ca pe vremea lui August. Nimic nu 
insuflă atâta respect şi nu dă mai mult simțământul 
suveranității decât moneda: cea de aur şi de argint purta 
chipul meu, deoarece eram, la urma urmei, Împăratul şi cel 


căruia îi revenea în cea mai mare parte răspunderea 
guvernării; dar obişnuitul „S.C.” al Senatului a reapărut din 
nou pe moneda de aramă şi aceasta e cea mai veche, mai 


folositoare şi — cantitativ vorbind - mai importantă monedă. 

Pricina hotărâtoare pentru care luasem decizia de a purifica 
Senatul a fost alarmantul caz al lui Asiaticus. 

Într-o zi, Messalina a venit la mine şi mi-a spus: 

— Ții minte ce mi-ai spus acum un an, că te întrebi dacă n- 
o fi şi altceva dedesubtul demisiei lui Asiaticus din postul de 
consul, în afară de motivul pe care l-a dat, şi anume că 
oamenii îl pizmuiesc şi-l bănuiesc, deoarece era pentru a doua 
oară consul? 

— Da, nu părea a fi un motiv complet. 

— Ei bine, am să-ți spun ceva ce s-ar fi cuvenit să-ți spun 
mai demult. Asiaticus e de câtva timp îndrăgostit nebuneşte de 
nevasta lui Cornelius Scipio; ce zici de asta? 

— A, da, Poppaea, frumoasă femeie, cu un nas drept şi un 
fel îndrăzneț de a privi pe bărbați? Şi ea ce-are de spus? 
Asiaticus nu-i bărbat chipeş cum este Scipio; e chel şi cam 
gras, dar este, desigur, cel mai bogat om din Roma, şi ce 
minunate grădini are! 

— Mă tem că Poppaea s-a compromis de tot cu Asiaticus. Ei, 
am să-ți spun. Cel mai bun lucru este să-ți vorbesc deschis. 
Poppaea a venit la mine acum câtva timp - ştii cât de bune 
prietene suntem, ori, mai bine zis, am fost — şi mi-a spus: 
„Messalina, scumpo, vreau să-ți cer un mare serviciu. Vrei să- 
mi promiți că n-ai să spui nimănui ce te-am rugat?” Fireşte că 
i-am promis. Mi-a spus: „Sunt îndrăgostită de Valerius 
Asiaticus şi nu ştiu cum să fac. Soţul meu e teribil de gelos şi, 
dacă ar şti, m-ar omori. lar partea rea este că sunt căsătorită 
cu el după vechea lege strictă şi ştii cât de greu este să 
divorțezi când s-a celebrat căsătoria astfel, dacă soțul găseşte 
de cuviință să-ți facă mizerii. Înseamnă să-ți pierzi copiii, 
pentru început. Crezi că ai putea să faci oare ceva ca să mă 
ajuţi? Ai putea să-i ceri Împăratului să stea de vorbă cu soțul 


meu şi să-mi uşureze divorțul, aşa încât Asiaticus şi cu mine 
să ne putem căsători? 

— Sper că nu i-ai spus că există vreo şansă ca eu să fiu de 
acord. Ce ţi-este şi cu femeile astea!... 

— O, nu, iubitule, dimpotrivă. l-am spus că, dacă n-are să- 
mi mai vorbească niciodată despre asta, am să încerc, de 
dragul prieteniei, să uit ce-am auzit, dar că, dacă îmi va ajunge 
la ureche măcar o şoaptă despre ceva necinstit ce s-ar mai 
petrece încă între ea şi Asiaticus, te voi înştiința pe loc. 

— Bun. Îmi pare bine că i-ai vorbit aşa. 

— Asiaticus a demisionat puţin după aceea, şi ţii minte că a 
cerut atunci autorizația Senatului de a se duce să-şi viziteze 
moşiile din Franța? 

— Da, şi a lipsit mult timp. Încerca omul să uite de 
Poppaea, probabil. Există nenumărate femei frumoase în sudul 
Franței. 

— Nici gând. Am aflat tot felul de lucruri despre Asiaticus. 
Mai întâi, că în ultimul timp a dăruit mari sume de bani 
căpitanilor, sutaşilor şi stegarilor din gardă. Le dăruieşte, zice, 
din recunoştinţă față de ei pentru lealitatea pe care ţi-o poartă. 
Crezi că-i un motiv care stă în picioare? 

— Mă rog, are atâţia bani că nu mai ştie ce poate face cu ei. 

— Nu fi ridicol. Nimeni n-are atâţia bani, ca să nu mai ştie 
ce poate face cu ei. În al doilea rând, el şi Poppaea tot se mai 
întâlnesc în mod regulat, ori de câte ori bietul Scipio e plecat 
din oraş, şi-şi petrec noaptea împreună. 

— Unde se întâlnesc? 

— În casa fraţilor Petra. Sunt veri de-ai ei. În al treilea rând, 
Sosibius mi-a spus deunăzi şi cu totul din proprie inițiativă că, 
după părerea lui, ai procedat cât se poate de nechibzuit 
permițându-i lui Asiaticus să rămână atâta vreme la moşiile lui 
din Franța. Când l-am întrebat ce vrea să spună, mi-a arătat o 
scrisoare a unui prieten de-ai săi din Vienne35: prietenul acela 


25 Oraş în centrul Franţei. 


îi scria că Asiaticus petrecuse, de fapt, foarte puţin timp la 
moşie. Dăduse o raită să viziteze persoanele cele mai influente 
din provincie, ba chiar făcuse şi o călătorie de-a lungul 
Rinului, unde se arătase foarte mărinimos cu ofițerii 
garnizoanei. Şi nu trebuie apoi să uiţi că Asiaticus e născut la 
Vienne; şi Sosibius spune că... 

— Cheamă-l de îndată pe Sosibius. 

Sosibius era omul pe care-l alesesem drept pedagog al lui 
Britannicus, aşa încât vă puteţi închipui că aveam deplină 
încredere în puterea lui de judecată. Era grec din Alexandria, 
dar se ocupa de mult cu studiul autorilor latini primitivi şi era 
cel mai competent cunoscător al textelor lui Ennius: era atât 
de familiarizat cu perioada republicană, pe care o cunoştea 
nespus mai bine decât orice istoric roman, inclusiv 
subsemnatul, încât socoteam că avea să fie un neîncetat izvor 
de inspirație pentru băieţelul meu. Sosibius a venit şi, când l- 
am interogat, mi-a răspuns foarte deschis. Da, îl considera pe 
Asiaticus şi foarte ambițios, şi capabil de a urzi o răscoală. 
Oare nu se mai prezentase odată drept candidat la tron 
împotriva mea? 

— Uiţi, Sosibius — i-am spus - că zilele acelea două au fost 
şterse din arhivele Urbei printr-o amnistie. 

— Dar Asiaticus a făcut parte din complotul împotriva 
nepotului domniei tale, răposatul Împărat, şi chiar s-a fălit cu 
asta în tot forul. Când un om ca el demisionează din consulat, 
fără niciun temei valabil, şi pleacă în Franţa, unde şi dispune 
de multă influență, şi acolo încearcă să-şi lărgească influența 
risipind bani în juru-i, spunând fără doar şi poate că a fost silit 
să renunțe la postul său de consul din pricina pizmei 
împărăteşti, ori pentru că a înfruntat pe Împărat în chestiunea 
drepturilor concetățenilor săi francezi... 

A intervenit Messalina: 

— E cum nu se poate mai clar. I-a făgăduit Poppaeii să se 
însoare cu ea şi singurul mod în care o poate face este de a se 
descotorosi de tine şi de mine. Are să ceară şi să obțină din 
nou autorizația de a pleca în Franța şi are să-şi înceapă 


răscoala acolo cu trupele autohtone, şi apoi are să obțină şi 
sprijinul legiunilor de pe Rin. lar garda are să fie tot atât de 
repede gata să-l aclame Împărat, pe cât a fost de repede gata 
să te aclame Împărat pe tine; pentru ei, totul n-are să însemne 
decât încă două sute de galbeni pe cap de om. 

— Cine crezi că mai face parte din complot? 

— Să încercăm a-i dibui pe frații Petra. Avocatul acela cu 
numele de Suilius a fost rugat să le susțină un proces; şi este 
unul dintre cei mai buni agenţi secreți ai mei. Dacă mai există 
împotriva lor şi altceva decât că le-au pus la dispoziţie, 
Poppaeii şi lui Asiaticus, o cameră de culcare, Suilius are s-o 
afle, puteți fi absolut siguri. 

— Nu-mi place să spionez. Şi nu-mi place nici de Suilius 
acela. 

— Trebuie să ne apărăm, şi Suilius este cea mai la 
îndemână armă de care dispunem. 

Aşa că am trimis după Suilius şi, după o săptămână, el şi-a 
prezentat raportul, care confirma bănuielile Messalinei. Frații 
Petra făceau, desigur, parte din complot. Cel mai în vârstă 
dintre ei pusese în circulație printre prieteni o dare de seamă a 
vedeniei care-i apăruse într-o dimineață devreme, între somn şi 
deşteptare, şi pe care astrologii o interpretaseră în chip 
alarmant. Vedenia era capul meu retezat şi încununat cu o 
coroană de albe frunze de viță: interpretarea era că voi muri de 
moarte năprasnică la sfârşitul toamnei. Fratele mai tânăr 
jucase rol de mijlocitor între Asiaticus şi gardă, unde era ofițer 
superior. Aparent asociați cu Asiaticus şi cu fraţii Petra, erau 
apoi doi vechi prieteni de-ai mei, Pedo Pompei, care juca 
adeseori zaruri cu mine seara, şi Assario, unchiul dinspre 
mamă al ginerelui meu, Pompei cel tânăr, care de asemenea se 
bucura de acces liber la palat. Suilius era de părere că, 
desigur, acestora li s-ar fi încredințat în mod firesc sarcina de 
a mă asasina în timpul unei partide amicale de zaruri. Mai 
erau, în sfârşit, cele două nepoate ale lui Assario, surorile 
Tristonia, care aveau legături adultere cu frații Petra. 


Am înțeles că nu-mi rămânea nimic altceva de făcut decât 
să dau eu prima lovitură. L-am trimis pe comandantul gărzii, 
Crispinus, cu o companie din gardă a cărei lealitate părea a fi 
mai presus de orice îndoială, la casa lui Assario de la Baiae; şi 
acolo Asiaticus a fost arestat. I s-au pus cătugşe şi lanţuri şi a 
fost adus în fața mea la palat. S-ar fi cuvenit ca, în mod legal, 
să-l pun sub acuzare în fața Senatului, dar nu puteam fi sigur 
cât de mult se lățise complotul. S-ar fi putut produce o 
demonstrație în favoarea lui, şi una ca asta voiam s-o evit. L- 
am judecat în propria mea cameră de lucru, în prezența 
Messalinei, a lui Vitellius, a lui Crispinus, a tânărului Pompei 
şi a principalilor mei secretari. 

Suilius a îndeplinit funcția de procuror şi mi-am spus, în 
vreme ce Asiaticus stătea în fața lui, că dacă se putea citi 
vinovăția pe chipul cuiva, apoi pe al său se putea. Dar trebuie 
să recunosc şi că nu fusese avertizat de Crispinus ce anume 
acuzații i se aduceau - nici eu nu-i spusesem lui Crispinus ce 
anume acuzaţii i se aduceau - şi puţini sunt oamenii care, 
brusc arestați, pot face față judecătorilor lor, cu absolută 
seninătate şi conştiinţă netulburată. Ştiu cât de prost m-am 
simţit şi eu odată când am fost arestat din ordinul lui Caligula, 
sub învinuirea de a fi iscălit, ca martor, un testament falsificat. 
Suilius era cu adevărat un acuzator teribil şi necruţător: avea 
o față suptă, de gheață, păr alb, ochi negri şi un deget arătător 
care sonda şi săgeta ca o sabie. A început cu o ploaie molcomă 
de complimente şi măguliri în care toți am recunoscut 
preludiul unei furtuni de mânie şi invective. Mai întâi l-a 
întrebat pe Asiaticus - pe ton prefăcut de conversaţie 
prietenească - dacă are de gând să-şi viziteze din nou moşiile 
din Franţa, şi când anume -— înainte de culesul viilor? — şi ce 
părere are despre situaţia agriculturii din împrejurimile 
Viennei, şi cum poate fi caracterizată ea în comparaţie cu cea 
de pe valea Rinului? 

— Dar nu te obosi să-mi răspunzi, i-a spus. Nu vreau să 
ştiu cât de înalt creşte orzul la Vienne ori cât de tare cântă 
acolo cocoşul, după cum nici domnia ta n-ai vrut să ştii. 


Apoi despre darurile făcute gărzii: cât de leal se arătase 
Asiaticus! Dar nu exista oare primejdia ca simplul militar naiv 
să înţeleagă greşit acele daruri? 

Asiaticus părea din ce în ce mai îngrijorat şi răsufla greu. 
Suilius s-a apropiat cu vreo câțiva paşi de el, aşa cum în arenă 
se apropie de fiara sălbatică luptătorul dintre ale cărui săgeți, 
trase de la distanță, câteva şi-au nimerit ţinta: se apropie 
deoarece fiara e rănită şi el îşi flutură lancea de vânătoare: 

— Când stau a mă gândi că te-am numit prieten, că am 
mâncat la masa ta, că m-am lăsat cândva amăgit de purtările 
tale cordiale, de nobila ta obârşie, de bunăvoința şi încrederea 
pe care le-ai dobândit pe nedrept de la slăvitul nostru Împărat 
şi de la toți cetățenii cinstiți! Fiară ce eşti, nemernic împuțit, 
satir de bordel! Mieros corupător al inimilor leale şi al 
trupurilor virile ale înşişi soldaților cărora le este încredințată 
persoana sacră a Cezarului nostru, siguranța Urbei şi 
bunăstarea lumii întregi! Unde ai fost în seara zilei de naştere 
a Împăratului, că nu ai putut lua parte la ospăţul la care ai 
fost invitat? Bolnav zici c-ai fost? Grav bolnav, nu mă îndoiesc. 
Am să citez numaidecât în fața instanţei de judecată un număr 
de colegi de suferință de soiul ăsta, juni soldăței din gardă, 
care s-au molipsit de la tine, împuțitule! 

Şi i-a tot tras aşa mai departe. Asiaticus era acum galben 
cum e ceara şi picături mari de sudoare i se prelingeau pe 
frunte. Lanţul zăngăni când dădu să se şteargă. Regulamentul 
judecătoresc îi interzicea să rostească vreun cuvânt mai 
înainte de a fi venit momentul să-şi prezinte apărarea, dar în 
cele din urmă a izbucnit cu glas răguşit: 

— Întreabă-ţi propriii fii, Suilius! Ei vor recunoaşte că-s 
bărbat. 

I s-a spus să tacă. Suilius a continuat vorbind despre 
adulterul lui Asiaticus cu Poppaea, dar n-a stăruit asupra 
acestui punct, ca şi cum ar fi fost cel mai fără însemnătate din 
întreg dosarul, cu toate că, de fapt, era cel mai tare; şi aşa l-a 
ademenit pe Asiaticus să tăgăduiască în bloc toate acuzațiile 
formulate împotrivă-i. Dacă Asiaticus ar fi fost cuminte, ar fi 


recunoscut adulterul şi ar fi tăgăduit celelalte învinuiri. Dar a 
negat totul, aşa încât vinovăția lui părea dovedită. Suilius şi-a 
strigat martorii, cei mai mulți dintre ei soldați. Principalului 
martor, un tânăr recrut din sudul Italiei, i s-a cerut să-l 
identifice pe Asiaticus. Presupun că fusese învățat să-l 
recunoască pe Asiaticus după chelie, deoarece Pallas a fost cel 
arătat ca fiind omul care abuzase de el în mod atât de potrivnic 
firii. Toată lumea a izbucnit în hohote de râs: se ştia că Pallas, 
ca şi mine, avea o profundă aversiune pentru acest viciu şi 
apoi nu era unul dintre cei de față care să nu fi ştiut că 
împlinise funcţia de staroste al ospățului în tot cursul 
ospățului dat cu prilejul zilei mele de naştere. 

Voiam să dispun pe loc închiderea dosarului, dar mi-am 
spus că s-ar putea ca martorul să nu aibă memoria 
fizionomiilor - cum nu o am nici eu - şi că poate celelalte 
acuzaţii nu erau dovedite ca netemeinice prin această simplă 
neputinţă de a-l identifica pe Asiaticus. Cu voce mai blândă 
însă, i-am cerut lui Asiaticus să răspundă acuzațiilor lui 
Suilius, una câte una. Ceea ce a şi făcut, însă n-a izbutit să 
explice în mod satisfăcător deplasările sale în Franța, iar cât 
priveşte chestia cu Poppaea, era limpede că jura strâmb. 
Acuzaţia de corupere a gărzii am socotit-o nedovedită. Soldaţii 
au depus într-un mod formal şi pretenţios, care dădea de 
bănuit că-şi învățaseră mărturia pe dinafară înainte de proces 
şi că, la interogator, nu făceau decât s-o repete papagaliceşte. 
Dar ce e drept e că nici n-am auzit vreodată să depună 
altminteri un soldat din gardă; ăştia fac instrucție din te miri 
ce. 

Am evacuat toată lumea din sală, în afară de Vitellius, de 
tânărul Pompei şi de Pallas - Messalina izbucnise în plâns şi 
ieşise cu tot zorul câteva clipe mai înainte — şi le-am spus că 
nu-l voi condamna pe Asiaticus mai înainte de a mă asigura 
întâi de aprobarea lor. Vitellius a spus că, sincer vorbind, nu 
părea să încapă vreo îndoială cu privire la vinovăția lui 
Asiaticus şi că se simțea la fel de indignat şi de mâhnit ca şi 
mine: Asiaticus era un prieten vechi şi fusese un favorit al 


maică-mii, Antonia, care-şi exercitase influența la curte pentru 
a-i ajuta pe amândoi să înainteze. Apoi avusese o carieră 
strălucită şi niciodată nu se dăduse în lături când a fost vorba 
de îndeplinirea unei datorii patriotice: fusese unul dintre 
voluntarii care veniseră cu mine în Britannia, şi cu toate că nu 
sosise la timp pentru a lua parte la bătălie, vina a fost a 
furtunii şi nu s-a datorat nicidecum laşităţii sale. Aşa încât, 
dacă-şi pierduse acum mințile şi-şi trădase propriu trecut, n- 
ar însemna un exces de clemență dacă i s-ar îngădui să fie 
propriul său călău: desigur, riguros vorbind, merita să fie 
prăvălit de pe stânca tarpeiană şi să-i fie leşul dezonorat, 
înfigându-i-se un cârlig prin gură spre a fi astfel târât şi 
aruncat în Tibru. Vitellius mi-a mai spus că Asiaticus îşi 
mărturisise de fapt vinovăția, trimițându-i îndată după 
arestare un mesaj prin care-i cerea în numele vechii lor 
prietenii să-i obțină achitarea ori, în cel mai rău caz, dreptul de 
a se sinucide. Vitellius a adăugat: 

— Ştia că va fi judecat după dreptate: n-ai lipsit pe nimeni 
de o judecată dreaptă. Aşa încât, cum de s-ar fi putut aştepta 
să-i fie de folos mijlocirea mea? Dacă era vinovat, avea să fie 
recunoscut vinovat; dacă era nevinovat, avea să fie achitat. 

Tânărul Pompei a susținut că nu trebuie să i se arate nicio 
îndurare lui Asiaticus; dar poate că se gândea la propria lui 
siguranță. Assario şi surorile Tristonia, rudele lui, fuseseră 
menționate drept complice ale lui Asiaticus şi omul voia să-şi 
dovedească lealitatea. 

l-am dat de ştire lui Asiaticus că amân procesul pentru 
douăzeci şi patru de ore şi că, până una alta, urma să i se 
scoată lanţurile. Avea, desigur, să înțeleagă mesajul. În 
răstimp, Messalina se dusese degrabă la Poppaea să-i spună 
că Asiaticus era pe punctul de a fi condamnat şi s-o sfătuiască 
a-şi preveni propriu-i proces şi propria-i execuţie, sinucigându- 
se fără întârziere. Despre aceasta eu însă n-am ştiut nimic. 

Asiaticus a murit destul de curajos. Şi-a petrecut ultima zi 
punându-şi în regulă treburile, mâncând şi bând ca de obicei, 
făcând o plimbare prin grădinile lui Luculus (cum tot li se mai 


spunea), dând instrucțiuni grădinarilor cu privire la pomi, la 
flori şi la bazinele cu peşti. Când a văzut că-i pregătiseră rugul 
funerar în apropierea unei frumoase alei de carpeni, s-a 
înfuriat rău şi i-a amendat cu salariul pe-un trimestru pe 
libertul care purta răspunderea alegerii locului. 

— Nu ţi-ai dat seama, dobitocule, că vântul va duce flăcările 
în frunzişul acestor minunaţi copaci bătrâni şi că va strica 
întregul aspect al grădinilor? 

Ultimele sale cuvinte adresate familiei, mai înainte ca mâna 
chirurgului să-i fi tăiat o arteră a piciorului şi să-l fi lăsat să 
sângereze până la moarte într-o baie caldă, au fost: 

— Adio, dragi prieteni! Ar fi fost mai dezonorant să mor 
datorită întunecatelor tertipuri ale lui Tiberiu ori furiei lui 
Caligula decât să pier acum, jertfă a imbecilei naivități a lui 
Claudius, trădat de o femeie pe care am iubit-o şi de un 
prieten în care am crezut. 

Căci era convins că Poppaea şi Vitellius ticluiseră tot 
procesul. 

Două zile mai târziu, l-am poftit pe Scipio la cină şi m-am 
interesat de starea sănătății soției lui, mijloc delicat de a-i 
arăta că, dacă tot o mai iubeşte pe Poppaea şi e dispus s-o 
ierte, n-aveam să împing lucrurile mai departe. 

— A murit, Cezar, mi-a răspuns şi se porni pe plâns, 
acoperindu-şi fața cu palmele. 

Familia lui Asiaticus, ginta Valeria, spre a dovedi că nu voia 
să se solidarizeze cu vorbirile-i duşmănoase, a fost obligată să-i 
ofere  Messalinei grădinile lui Luculus drept semn de 
împăciuire; deşi, fireşte, n-am bănuit-o atunci, ele erau 
adevărata cauză a morții lui Asiaticus. l-am judecat şi executat 
pe fraţii Petra, iar surorile Tristonia s-au sinucis. Cât despre 
Assario, se pare că i-am semnat condamnarea la moarte: dar 
nu-mi aduc aminte de aceasta. Când i-am spus lui Pallas să-i 
aducă la cunoştinţă că va fi judecat, mi s-a răspuns că şi 
fusese executat şi mi s-a arătat sentința care, desigur, nu era 
falsificată. Singura explicație pe care o pot da este că 
Messalina, ori poate Polybius, care era unealta ei, a strecurat 


sentința de condamnare la moarte printre alte acte lipsite de 
importanţă pe care urma să le semnez şi că am semnat-o fără 
s-o citesc. Ştiu acum că şiretlicul acesta era mereu folosit cu 
mine: că se foloseau de oboseala de care iarăşi sufereau ochii 
mei (într-atâta încât fusesem nevoit să opresc orice lectură la 
lumină artificială) spre a-mi citi cu glas tare, drept rapoarte şi 
documente oficiale ce trebuiau semnate de mine, improvizații 
care nu aveau nici în clin, nici în mânecă cu actele scrise. 

Cam în acelaşi timp a murit şi Vinicius, otrăvit. Am auzit, 
câţiva ani mai târziu, că refuzase să se culce cu Messalina şi 
că ea îi vărsase otravă în mâncare: cert este că a murit în ziua 
următoare celei în care cinase la palat. Se prea poate să fie 
adevărat. Aşa încât acum Vinicius, Vinicianus şi Asiaticus, cei 
trei oameni care se oferiseră a fi împărați în locul meu, erau cu 
toții morți şi moartea lor îmi putea fi pusă în cârcă. Totuşi, 
mie, conştiinţa, în privința aceasta, mi-era împăcată. 
Vinicianus şi Asiaticus erau, fără îndoială, trădători, iar 
Vinicius, credeam, murise de pe urma unui accident. Senatul 
însă şi poporul o cunoşteau pe Messalina mai bine decât o 
cunoşteam eu şi mă urau din pricina ei. Aceasta era bariera 
invizibilă între ei şi mine şi nimeni n-avea curajul s-o sfărâme. 

Drept consecinţă a unui discurs tare pe care l-am ţinut în 
legătură cu Asiaticus, la o şedinţă unde lui Sosibius şi lui 
Crispinus li s-au acordat daruri în numerar pentru serviciile 
făcute, Senatul mi-a predat mie de bună voie dreptul de a-i 
autoriza pe membrii săi să părăsească Italia pentru orice 
pricină ar fi. 


Capitolul XXVI 


Fiica mea Antonia era măritată de câţiva ani cu tânărul 
Pompei, dar încă nu aveau copii. Într-o seară m-am dus s-o 
văd la ea acasă, în absența lui Pompei, şi am luat aminte cât 
de nefericită şi plictisită părea mereu a fi. Da, îmi mărturisi ea, 
era plictisită şi foarte plictisită, şi mai mult decât plictisită. Aşa 
că i-am dat de înțeles că s-ar simți mult mai fericită dacă ar 
avea un copil şi i-am spus că e de datoria ei de femeie tânără şi 
sănătoasă, cu o mulțime de servitori şi de bani, să aibă nu 
numai un copil, ci chiar mai mulți. Cu o droaie de copii mici n- 
are să se mai poată plânge de plictiseală. S-a făcut foc şi pară 
şi mi-a răspuns: 

— Tată, numai un nerod s-ar aştepta să rodească un ogor 
care n-a fost niciodată însămânțat. Nu da vina pe glie, dă vina 
pe agricultor. Seamănă sare, nu semințe. 

Şi, spre mirarea mea, mi-a explicat că nu fusese niciodată 
săvârşit actul care pecetluieşte o căsătorie; şi, nu numai atât, 
dar că şi fusese tratată în modul cel mai netrebnic cu putinţă 
de către ginerele meu. Am întrebat-o de ce nu-mi vorbise 
despre aceasta până atunci şi mi-a răspuns că s-a gândit că n- 
o voi crede, deoarece eu n-o iubisem niciodată cu adevărat pe 
ea, sau, în orice caz, nu aşa cum îi iubeam pe fratele şi pe sora 
ei vitregă; şi că tânărul Pompei i se fălise că stă acum atât de 
bine cu mine, încât mă putea determina să fac orice dorea şi 
să cred orice mi-ar fi spus. Aşa că ei ce-i mai rămânea de 
făcut? Pe lângă toate, ar mai fi avut de îndurat şi ruşinea de a 
depune mărturie în fața tribunalului la toate grozăviile pe care 
le îndurase de la el — şi asta i-ar fi venit peste puteri. 

M-am înfuriat, cum s-ar fi înfuriat oricare părinte şi am 
asigurat-o că o iubesc din toată inima şi că, mai ales, din 
pricina ei mă purtam faţă de Pompei cu atâta consideraţie şi 


încredere. l-am dat cuvântul meu de onoare că, dacă numai 
jumătate din ce-mi spusese era adevărat, aveam să mă răzbun 
imediat pe ticălosul acela. Şi că decența ei avea să fie cruțată: 
treaba nu va fi niciodată adusă în fața unui tribunal. La ce 
bun să fiu Împărat, dacă nu puteam folosi privilegiile situației 
mele pentru a face din când în când câte o faptă bună în 
cadrul familiei mele, drept neînsemnată compensare a 
răspunderilor, şi trudei, şi grijilor implicate de funcţia ce 
dețineam? Şi la ce oră avea să se întoarcă Pompei acasă? 

— Are să vină acasă pe la miezul nopţii - mi-a răspuns 
Antonia, amărâtă - şi pe la ora unu are să fie în camera lui. 
Dar mai întâi are să dea câteva pahare pe gât. Aproape sigur 
că are să şi-l ia pe scârbosul acela de Lycidas cu el: l-a 
cumpărat pe douăzeci de mii de galbeni la licitația bunurilor 
lui Asiaticus şi de atunci îl tot soarbe din ochi. Într-un fel, asta 
m-a uşurat mult. Aşa că înţelegi cât de rău trebuie să fi stat 
lucrurile, dacă-ţi spun că prefer de o mie de ori să-l ştiu cu 
Lycidas decât cu mine. Da, l-am iubit pe Pompei cândva. 
Ciudat lucru-i iubirea, nu-i aşa? 

— Prea bine atunci, biata, biata mea Antonie. Când Pompei 
are să fie în camera lui şi în aşternut, aprinde două lămpi de 
ulei şi aşază-le drept semnal pe pervazul ferestrei din camera 
ta. Restul lasă-l pe seama mea. 

Lămpile de ulei le-a aşezat pe pervaz, un ceas înainte de 
zori; apoi s-a dat jos şi a pus paznicul să deschidă uşa din 
față. Eram acolo. Am luat cu mine, intrând în casă, pe Geta şi 
doi sutaşi din gardă şi i-am trimis sus, în vreme ce eu 
aşteptam în sala de jos, împreună cu Antonia. Îi trimisese de 
acasă pe toți servitorii, cu excepţia paznicului, care-mi fusese 
sclav de copil. Antonia plângea niţel şi ne-am strâns de mână, 
aşteptând neliniştiți să auzim strigăte şi zgomot, şi bufnituri 
din dormitor. Nu s-a auzit însă nimic, şi-n cele din urmă Geta 
a coborât cu sutaşii şi a raportat că ordinele mele fuseseră 
executate. Pompei şi sclavul Lycidas fuseseră ucişi cu câte o 
singură aruncătură de suliță. 


Era prima oară când îmi foloseam puterea de Împărat 
pentru a răzbuna o nedreptate particulară; dacă n-aş fi fost 
însă Împărat, tot la fel aş fi simţit şi aş fi făcut orice îmi sta în 
putință spre a-l distruge pe Pompei; şi cu toate că legea 
privitoare la actele împotriva firii căzuse de mult în 
desuetudine, căci niciun juriu nu pare doritor să condamne, 
Pompei era legalmente vrednic de moarte. Singura mea 
greşeală era că-l executasem fără a respecta formele 
procedurale; dar aceasta fusese calea cea mai curată de a 
isprăvi cu el. Când un grădinar dă de o insectă împuțţită care 
mănâncă inima unuia dintre cei mai buni trandafiri ai săi, n-o 
duce la tribunal în fața unui juriu al grădinarilor: o striveşte pe 
loc între unghii. După câteva luni, am măritat-o pe Antonia cu 
Faustus, un descendent al dictatorului Sulla, un om modest, 
capabil şi foarte muncitor, care s-a dovedit a fi un excelent 
ginere. Acum doi ani a fost consul. Au avut un copil, un băiat, 
dar era tare slăbuț şi a murit, şi Antonia n-a mai fost în stare 
să aibă altul, din pricina unei leziuni făcute de o moaşă 
neglijentă în momentul naşterii. 

Scurt timp după cele de mai sus, l-am executat pe Polybius, 
pe care-l făcusem Secretar de stat al artelor, în temeiul 
probelor furnizate de Messalina cum că vindea acte de 
cetățenie pentru profitul său personal. M-a durut mult când 
am aflat că Polybius se purtase incorect cu mine. Îl pregătisem 
să mă slujească încă de când era copil şi aveam implicit 
deplină încredere în el. Isprăvise tocmai de a mă ajuta la 
redactarea autobiografiei oficiale pe care Senatul îmi ceruse s-o 
scriu pentru arhivele naționale. Îl tratam de fapt cu atâta 
familiaritate, încât într-o zi, pe când ne plimbam amândoi prin 
curtea palatului, discutând nu mai ştiu ce problemă 
arheologică, nu i-am spus să se depărteze când cei doi consuli 
s-au apropiat să mă salute, aşa cum se obişnuieşte în fiecare 
dimineață. Aceasta li s-a părut o jignire adusă demnităţii lor, 
dar dacă eu nu eram prea mândru pentru a umbla alături de 
Polybius şi a-i asculta părerile, de ce, la urma urmelor, ar fi 
fost ei? I-am îngăduit cea mai mare libertate şi nu ştiu să fi 


abuzat vreodată de ea, deşi, cândva, la teatru, şi-a cam dat 
prea mult drumul la gură. Se juca o comedie de-ale lui 
Menandru şi un actor tocmai recitase versul: 


Să te ferească zeii de un gârbaci ajuns. 


Cineva în culise a râs atunci cu tâlc. Trebuie că a fost 
Mnester. În orice caz, toată lumea s-a întors şi s-a uitat la 
Polybius, căruia, ca Ministru al Artelor, îi revenea sarcina de a 
nu-i lăsa pe actori să-şi ia nasul la purtare: dacă un actor se 
arăta prea slobod, Polybius avea grijă ca, în numele meu, acel 
actor să simtă din plin mângâierea gârbaciului pe spinare. 

Polybius a strigat cât l-a ţinut gura: 

— Da, şi Menandru spune în a sa Thessalie: 


Cei ce-au fost păstori de capre 
Au acum putere-mpărătească. 


Aceasta era o aluzie la Mnester, care începuse prin a fi 
păstor de capre în Thessalia şi devenise acum cunoscut ca 
marea pasiune a Messalinei. 

Pe atunci nu ştiam, dar Messalina întreținuse relații intime 
cu Polybius şi acesta fusese îndeajuns de neghiob ca să fie 
gelos pe Mnester. Aşa că Messalina s-a descotorosit de el, după 
cum v-am spus. Ceilalți liberți ai mei au luat moartea lui 
Polybius drept o jignire adusă lor, tuturor - formau o tagmă 
foarte strâns unită, se apărau întotdeauna unul pe altul în 
modul cel mai leal, niciodată nu se întreceau în a-mi obține 
favoarea şi nu se arătau geloşi unul pe altul. Polybius nu 
rostise niciun cuvânt în apărarea sa, nevrând, bănuiesc, să-şi 
incrimineze colegii, dintre care mulți trebuie să fi fost implicați 
în acelaşi ruşinos trafic cu cetăţeniile. 

Cât despre Mnester, de la un timp încoace, se întâmpla ca 
atunci când urma să danseze într-un balet, să nu-şi facă 
apariția pe scenă. Drept care se isca mare larmă în teatru. 
Trebuie că am fost tare nerod: deşi absența lui coincidea 
întotdeauna cu o durere de cap a Messalinei - care, de 
asemenea, o împiedica să fie prezentă la spectacol - mie nu mi- 


a trecut niciodată prin minte să trag concluzia evidentă. A 
trebuit să cer de mai multe ori scuze publicului şi să 
făgăduiesc că n-are să se mai întâmple niciodată. Într-o zi am 
declarat în glumă: 

— Domnilor, nu mă puteţi acuza de a-l ascunde la palat. 

Spusa aceasta a stârnit râsete fără sfârşit. Toată lumea, în 
afară de mine, ştia unde e Mnester. Când mă întorceam la 
palat, Messalina trimitea după mine şi o găseam în pat, într-o 
cameră întunecoasă, cu o cârpă udă pe ochi. Îmi spunea cu 
glas stins: 

— Cum, iubitule, vrei să spui că Mnester iar n-a dansat? 
Atunci n-am pierdut nimic. Am zăcut aici, roasă de invidie. M- 
am sculat odată şi-am început să mă îmbrac pentru ca totuşi 
să vin, dar durerea a fost atât de mare, încât a trebuit să mă 
culc la loc. A fost piesa tare plictisitoare fără el? 

Îi răspundeam: 

— Trebuie să-i cerem foarte serios să se ţină de cuvânt; la 
urma urmei, Urbea nu poate fi mereu tratată în felul acesta. 

Messalina ofta: 

— Nu ştiu. E foarte nervos, bietul băiat. Întocmai ca o 
femeie. Marii artişti sunt toţi aşa. Zice că la cea mai 
neînsemnată contrarietate îl apucă durerile de cap şi 
vărsăturile. Şi de l-ar fi încercat astăzi numai a zecea parte din 
durerile care m-au încercat pe mine, apoi ar fi o mare cruzime 
să-i pretinzi să danseze. Şi el nu se preface. Îşi iubeşte meseria 
şi-i tare amărât când nu se poate înfățişa publicului. Lasă-mă 
acum, iubitule, vreau să dorm, dacă pot. 

Aşa că ieşeam din cameră în vârful picioarelor şi nu se mai 
pomenea nimic de Mnester pân’ ce iar se întâmpla la fel. Eu 
totuşi n-am avut niciodată despre Mnester o atât de bună 
părere ca a mai tuturor celorlalți. Fusese comparat cu marele 
actor Roscius, care în timpul republicii ajunsese la asemenea 
măiestrie în profesia lui, încât numele său devenise sinonim cu 
acela de perfecțiune artistică. Oamenii, deşi-i cam absurd, mai 
spun şi astăzi despre un bun arhitect, ori despre un istoric 
învăţat, ori chiar despre un boxer iscusit că e „Roscius în 


persoană”. Mnester nu era câtuşi de puțin un Roscius decât 
poate în înțelesul acesta foarte larg. Recunosc, desigur, că nu 
l-am văzut niciodată pe Roscius jucând. Nimeni dintre cei 
acum în viață nu l-a văzut. Trebuie să ne bizuim cu toţii pe 
verdictul dat de străbunicii noştri, atunci când discutăm 
despre el, iar ei erau toți de părere că principala însuşire la 
care țintea Roscius când juca era aceea de „a intra în pielea 
personajului” şi că rege nobil, ori codoş viclean, ori soldat 
fanfaron, ori simplu măscărici - ori ceea ce s-ar fi nimerit a 
trebui să interpreteze - asta şi reuşea să fie, în carne şi oase, 
fără poză. Pe când Mnester era numai afectaţii de sus până jos, 
afectaţii foarte fermecătoare şi grațioase, desigur, dar în cele 
din urmă nu era propriu-zis actor: era doar un băiat drăguţ, 
cu picioare bine făcute şi cu un dar înnăscut al improvizaţiei 
coregrafice. 

Tot atunci Aulus Plautius s-a înapoiat la Roma, după ce 
fusese timp de patru ani comandant în Britannia; mi-a fost dat 
să am plăcerea a cere Senatului să-i acorde un triumf. N-a fost 
totuşi un „mare triumf’, cum aş fi dorit eu, ci un triumf mai 
mic ori o ovație. Dacă serviciile făcute de un general sunt prea 
însemnate spre a fi răsplătite numai cu podoabe triumfale şi 
totuşi, din motive procedurale, ele nu-l îndreptățesc să obțină 
un triumf întreg, i se acordă acest triumf mai mic. Bunăoară, 
dacă războiul n-a fost pe deplin terminat; ori dacă n-a fost 
suficientă vărsare de sânge; ori dacă inamicul nu este socotit 
vrednic de a purta acest nume - aşa cum, e mult de atunci, a 
fost cazul cu înfrângerea sclavilor răsculați sub conducerea lui 
Spartacus, deşi Spartacus le-a dat mai mult de furcă armatelor 
noastre decât un mare popor străin. Cât priveşte pe Aulus 
Plautius, obiecțiunea ridicată a fost că toate cuceririle sale nu 
sunt destul de sigure pentru a-i permite să-şi retragă trupele. 
Aşa încât, în loc de a se înfățişa într-un car tras de patru cai, a 
intrat în Urbe călare, purtând o cunună de mirt în loc de una 
de lauri şi fără a ţine în mână un sceptru. Senatul nu se afla în 
fruntea alaiului şi lipsea corpul de gornişti, iar când 
procesiunea a luat sfârşit, Aulus a jertfit un berbec, iar nu un 


taur. Altminteri, formele erau aceleaşi ca la „triumful mare” şi, 
ca să arăt că nu dintr-o pizmă a mea nu obținuse aceleaşi 
onoruri ca şi mine, i-am ieşit în întâmpinare pe când înainta 
pe Via Sacra, i-am prezentat felicitările mele şi l-am lăsat să 
călărească de-a dreapta mea (poziția cea mai onorabilă) şi l-am 
sprijinit eu însumi în vreme ce urca în genunchi treptele 
Capitoliului. Am preluat, de asemenea, sarcina de staroste al 
ospățului şi, la sfârşitul ospățului, din nou l-am aşezat la 
dreapta mea când l-am condus acasă la lumina torțelor. 

Aulus mi-a fost foarte recunoscător pentru toate acestea, 
dar şi mai recunoscător (mi-a spus-o în particular) pentru a fi 
muşamalizat scandalul cu soția lui şi cu agapa creştină 
(aderenţii sectei aceleia evreieşti erau acum cunoscuţi sub 
numele de creştini) şi pentru a fi lăsat-o să fie judecată de el. A 
spus că atunci când o femeie este în mod involuntar despărțită 
de soțul său - starea sănătății ei nu-i îngăduise să plece în 
Britannia — se poate ca ea să se simtă singură şi să-şi bage tot 
felul de bazaconii în cap şi să cadă cu uşurinţă în mâinile 
şarlatanilor religioşi, în special a celor evrei şi egipteni. Dar că 
era femeie de treabă şi soție bună şi el avea încredințarea că se 
va lecui de aberațiile acelea. A avut dreptate. Doi ani mai târziu 
i-am arestat pe toţi fruntaşii creştini din Roma, dimpreună cu 
toți misionarii evrei ortodocşi, şi i-am expulzat din ţară, iar 
soția lui Aulus mi-a fost de mare folos ca să-i adun laolaltă. 

Principalul afect emoțional al creştinătăţii consta în aceea că 
zisul Iosua ori lisus era presupus a fi înviat din morţi ca 
nimeni altcineva până atunci, exceptând personajele de 
legendă; după ce fusese răstignit, îşi vizitase prietenii teafăr şi 
nevătămat, mâncase şi băuse pentru a dovedi că nu este o 
nălucă şi apoi se înălțase la ceruri într-o revărsare de glorie. Şi 
nu existau dovezi că toate acestea erau minciuni, deoarece s-a 
întâmplat că avusese loc un cutremur de pământ chiar după 
răstignire, care cutremur dislocase piatra grea de la intrarea 
mormântului unde fusese aşezat trupul său mort. Straja fugise 
cuprinsă de panică; când straja s-a întors, trupul nu mai era 
acolo: desigur că fusese furat. Odată ce o poveste ca asta 


începe să circule în Orient, e greu să-i mai pui frâu şi ar fi fost 
nedemn să combati o astfel de absurditate într-un edict oficial; 
dar am promulgat totuşi straşnică poruncă în Galileea, unde 
creştinii erau cei mai numeroşi, făcând din violarea 
mormintelor o crimă pedepsită cu moartea. Ce trebuie să mai 
irosesc însă timpul vorbind despre caraghioşii aceştia de 
creştini? Mai bine să merg mai departe cu propria-mi 
povestire. 

Trebuie să pomenesc de cele trei litere pe care le-am 
adăugat alfabetului roman, de marile Jocuri Seculare pe care 
le-am celebrat, de recensământul poporului roman, de cum am 
redat viață străvechii arte religioase a prezicerii — care fusese 
dată uitării — de feluritele mele importante edicte şi de legile pe 
care am cerut Senatului să le voteze. Dar poate că ar fi şi mai 
nimerit să termin întâi de toate, pe scurt, cu darea de seamă 
asupra Britanniei; acum că Aulus Plautius sosise cu bine în 
patrie, ceea ce s-a întâmplat mai târziu acolo nu va mai 
prezenta mare interes pentru cititorii mei. Am trimis pe un 
anume Ostorius să ia locul lui Aulus şi acesta a întâmpinat 
greutăți deosebit de mari. Plautius desăvârşise cucerirea 
şesului din sudul Britanniei, dar, după cum spun, triburile din 
regiunile muntoase ale Ţării Galilor şi muntenii războinici din 
centrul ţării tot mai încălcau fruntariile noii provincii; 
Caractacus se căsătorise cu fata regelui din Ţara Galilor de 
Sud şi conducea în persoană armata acelei țări. Îndată după ce 
a sosit, Ostorius anunță că va dezarma pe toți provincialii 
britanici de a căror loialitate se îndoia; avea astfel să fie liber 
de a-şi trimite principalele forțe împotriva triburilor de peste 
frontieră, lăsând în urmă mici garnizoane. Acest anunț a 
stârnit o stare generală de nemulțumire şi a fost luat de iceni, 
care erau aliații noştri liberi, în înțelesul că li se va aplica şi 
lor. Ei s-au răsculat pe neaşteptate, şi Ostorius s-a pomenit în 
Colchester amenințat de o mare armată a triburilor din nord- 
est, neavând defel unități de armată regulată la îndemână: 
acestea erau toate plecate în centrul ori în vestul îndepărtat al 
insulei, iar el nu dispunea decât de francezi şi de batavi. S-a 


hotărât însă a da lupta imediat şi a ieşit învingător. 
Confederaţia condusă de iceni a cerut pace şi i s-au acordat 
condiții uşoare, iar Ostorius şi-a dus atunci unitățile de 
armată regulată înspre nord, anexând întreaga regiune de 
centru şi oprindu-se la granița cu briganţii. Brisanţii sunt o 
puternică şi sălbatică federaţie de triburi care ocupă nordul 
insulei până la punctul ei cel mai gâtuit; dincolo de ei, ținutul 
sălbatic şi muntos care se lățeşte iarăşi, neexplorat şi groaznic, 
pe o distanță de alte câteva sute de mile, este ocupat de 
dihăniile acelea cu capetele roşii, goidelii. Ostorius porni o 
expediţie la râul Dee, în apus, şi tocmai prăda valea acelui râu, 
care curge către nord în marea Irlandei, când află că în spatele 
său briganţii se puseseră în mişcare. S-a întors şi a învins o 
puternică armată de-a lor, făcând vreo câteva sute de 
prizonieri, printre care nobili de vază şi fiul unui rege. Regele 
briganților se legă să respecte o pace onorabilă vreme de zece 
ani, dacă îi vor fi restituiți prizonierii, şi Ostorius se învoi, dar 
păstră pe fiul regelui şi pe cinci nobili drept ostatici, sub titlul 
de oaspeți. S-a aflat atunci liber să-şi urmeze ostilitățile 
împotriva lui Caractacus, pe dealurile Ţării Galilor. A folosit 
trei din cele patru legiuni ale sale, lăsând una la Caerleon pe 
Usk şi două la Shrewsbury pe Severn. În restul insulei nu se 
aflau decât garnizoane de auxiliari, cu excepţia legiunii a IX-a, 
la Lincoln, şi a unei colonii de veterani cu serviciul militar 
împlinit cărora li se dăduseră pământuri, vite şi captivi care să 
lucreze pentru ei. Colonia aceasta a fost prima municipalitate 
romană din Britannia şi eu am trimis o epistolă, confirmând 
înălțarea acolo a unui templu dedicat zeului August. 

I-au trebuit lui Ostorius trei ani ca să supună sudul şi 
centrul Ţării Galilor. Caractacus era un duşman viteaz şi, când 
s-a văzut silit să bată-n retragere spre nord cu rămăşiţele 
armatei sale, el a izbutit să aprindă triburile de acolo cu 
propria-i înflăcărare. Ostorius însă l-a învins până la urmă 
într-o bătălie finală, în care şi noi am avut grele pierderi, şi i-a 
capturat - ducându-i în tabăra britanică - nevasta, fiica, un 
cumnat şi doi nepoți. Caractacus însuşi şi-a croit drum spre 


nord-est în cadrul unei disperate acțiuni de ariergardă şi, 
câteva zile mai târziu, s-a înfățişat la curtea reginei briganților 
(tatăl ei, regele, murise, şi ea era singura supraviețuitoare din 
toată familia regală, cu excepţia prințului ostatic aflat în 
mâinile lui Ostorius, aşa că o făcuseră regină pe ea). A 
îndemnat-o să continue războiul, dar regina nu era proastă. A 
pus să-l ferece în lanțuri şi i l-a trimis lui Ostorius, drept 
dovadă a lealităţii ei față de legământul juruit de taică-său. 
Ostorius, în schimb, i-a trimis înapoi pe ostaticii nobili, dintre 
care ea şi-a ales un soț. Pe fratele său, prințul, l-a executat, 
deoarece se ştia că se arătase laş pe câmpul de luptă spre 
deosebire de noul ei soț, care nu fusese prins decât după ce se 
alesese cu şapte răni şi omorâse cu mâna lui cinci soldați 
romani. Regina aceasta, al cărei nume este Cartimandua, s-a 
dovedit a fi o aliată cât se poate de fidelă. S-a certat cu soțul ei, 
deoarece el susținea că nu se simte legat de jurământul 
bătrânului rege pentru menținerea păcii cu noi. Nu i-a putut 
convinge pe briganți să pornească la război împotriva noastră, 
aşa că a plecat în Țara Galilor de sud şi a stârnit acolo o nouă 
răscoală. Garnizoana noastră de la Caerleon s-a văzut brusc 
atacată de nişte puternice forțe. Inamicul a fost respins, dar 
printre pierderile noastre se numărau un comandant de 
cohorte şi opt căpitani din legiunea a Il-a. Nu mult după 
aceasta, două cohorte de auxiliari francezi, care se depărtaseră 
de bază după prădăciuni, au fost luate prin surprindere şi 
nimicite. Ostorius, istovit de trei ani de lupte neîncetate, şi-a 
pus rău la inimă aceste eşecuri: s-a îmbolnăvit şi a murit, 
bietul om, deşi trebuie să-i fi fost o mângâiere că puţin mai 
înainte i se acordaseră podoabele triumifale. Acestea s-au 
întâmplat acum doi ani. Am trimis pe un general cu numele de 
Didius să preia comanda provinciei, dar în vreme ce se afla pe 
drum, legiunea a XIV-a a fost învinsă în câmp deschis şi a fost 
nevoită să se retragă în tabără, lăsând prizonieri în mâinile 
vrăjmaşului. 

Atunci soțul Cartimanduei a părăsit Ţara Galilor de sud şi a 
pornit un atac chiar împotriva ei, care-i stârnise mânia 


executând doi fraţi ai lui dovediți a fi complotat împotriva 
reginei. Cartimandua i-a cerut ajutor lui Didius, iar el i-a 
trimis patru cohorte dintr-a IX-a şi două de batavi. Cu acestea 
şi propriile-i unităţi, l-a învins pe fostul soţ, l-a făcut prizonier 
şi l-a silit să-i jure vasalitate ei şi prietenie romanilor. După 
care l-a iertat şi domnesc împreună şi acum, în bună armonie, 
după câte se pare: incursiuni peste graniță nu s-au mai 
produs de atunci. În răstimp, Didius a restabilit ordinea în 
Tara Galilor de sud. 

Aşa încât am să-mi iau rămas-bun de la Britannia mea, 
provincia care ne-a costat mulți oameni şi bani şi, deocamdată, 
nu prea ne-a adus altceva decât glorie. Dar socotesc ocupația 
drept o rodnică investiție pe termen lung pentru Roma, iar 
dacă-i vom trata pe băştinaşi cu dreptate şi bună credinţă, ei 
vor deveni aliați prețioşi şi, până la urmă, şi cetățeni prețioşi. 
Avuţiile unei țări nu stau numai în grâne, metale şi vite. 
Imperiul are nevoie, mai presus de orice, de oameni, şi dacă 
poate anexa o ţară unde trăieşte un neam cinstit, războinic şi 
muncitor, aceasta-i o achiziție mai bună decât orice insulă cu 
mirodenii din India sau decât orice teritoriu bogat în aur din 
centrul Asiei. Credința de care a dat dovadă regina 
Cartimandua şi nobilii ei şi curajul, la vremuri de restrişte, al 
regelui Caractacus constituie cele mai fericite auspicii pentru 
viitor. 

Caractacus a fost adus la Roma şi am decretat o zi de 
sărbătoare pentru a celebra sosirea aceasta. Întregul oraş a 
venit să-l vadă. Divizia de Gardă stătea în formaţie de paradă 
în fața taberei, iar eu şedeam pe o estradă ridicată pentru acel 
prilej la poarta taberei. Trompetele răsunară şi, din depărtare, 
o mică procesiune veni călcând gazonul către mine. În frunte 
mergea un detaşament de soldați britanici făcuți prizonieri, 
apoi curtenii de seamă ai lui Caractacus; apoi mai multe 
căruțe încărcate cu harnaşamente, gâtare şi arme - nu numai 
ale lui Caractacus însuşi, ci şi tot ce câştigase în războaiele 
purtate cu vecinii săi — capturate în tabăra din Cefn Carnedd; 
apoi soția, fiica, cumnatul şi nepoţii lui Caractacus şi, în 


sfârşit, Caractacus în carne şi oase, ţinând capul sus şi fără a 
se uita nici la dreapta, nici la stânga, până ce a sosit în fața 
estradei mele. Acolo mi-a făcut o plecăciune foarte demnă şi 
mi-a cerut voie să ia cuvântul. I-am dat şi a vorbit într-un mod 
sincer şi nobil, şi-ntr-o latinească atât de curgătoare, încât, 
pur şi simplu, l-am invidiat: sunt un vorbitor nespus de prost 
şi-ntotdeauna mă încurc în propriile mele fraze. 

— Cezar, mă vezi aici în lanțuri stându-ți în față şi cerându- 
ți să mă laşi în viață după ce m-am împotrivit forțelor armate 
ale țării tale vreme de şapte lungi ani. Aş mai fi putut, desigur, 
rezista încă alți şapte ani, dacă n-aş fi avut încredere în regina 
Cartimandua că va respecta sfânta lege a ospitalităţii din 
insula noastră. În Britannia, când un om cere ospitalitate, în 
orice casă ar fi şi i se dă sare, pâine şi vin, gazda se socoteşte a 
fi răspunzătoare de viața oaspetelui său întocmai ca de a sa. 
Un om s-a refugiat odată la curtea tatălui meu Cymbeline şi, 
după ce şi-a mâncat sarea, s-a destăinuit a fi ucigaşul 
bunicului meu. Taică-meu însă i-a spus: „Eşti oaspetele meu, 
nu-ți pot face niciun rău”. Regina Cartimandua, ferecându-mă 
în aceste lanţuri şi trimițându-mă aici, mai mult te-a cinstit pe 
tine decât pe sine ca regină a briganților. 

Îmi recunosc de bună voie şi greşelile mele. Scrisoarea pe 
care fratele meu, Tododumnus, ţi-a trimis-o şi pe care nu l-am 
sfătuit să n-o expedieze a fost pe atât de nechibzuită, pe cât a 
fost de nepoliticoasă. Eram tineri şi fuduli pe-atunci şi, 
încrezându-ne în vorbe de clacă, am subevaluat puterea 
armatelor voastre romane, lealitatea generalilor voştri şi 
propriile tale mari însuşiri de comandant. Dacă strălucitei mele 
obârşii şi propriilor mele fapte vitejeşti le-aş fi adăugat 
cumpătarea în nenorocire, aş fi intrat fără îndoială în acest 
oraş ca prieten, iar nu ca prizonier; şi nici n-ai fi socotit sub 
demnitatea ta de a mă primi regeşte, ca pe un fiu al părintelui 
meu Cymbeline, pe care zeul vostru August l-a onorat în 
calitate de aliat şi suzeran, aidoma lui, a multe triburi cucerite. 

Pentru prelungita mea rezistență, odată ce înțelesesem că 
eşti hotărât a-mi anexa regatul şi regatele aliaților mei, nu pot 


prezenta scuze. Aveam oameni şi arme, care, cai şi comori; e 
cumva de mirare că n-am voit să mă despart de ele? Voi, 
romanii, țintiți să vă întindeți stăpânirea asupra întregii 
omeniri, dar asta nu înseamnă că întreaga omenire este 
pregătită să şi accepte această stăpânire. Trebuie să vă 
dovediți dreptul de a conduce şi să-l dovediți cu spada. 
Războiul între noi, Cezar, a fost lung şi armatele tale m-au 
urmărit din trib în trib, din fortăreață în fortăreață şi le-am dat 
mult de furcă: acum însă iată-mă prins şi iată că victoria e, în 
sfârşit, a ta. Dacă m-aş fi predat locotenentului tău Aulus 
Plautius, la acea primă bătălie de pe Medway, cum oare mă 
mai puteam socoti un duşman vrednic de a fi înfruntat în 
luptă, şi cum ţi-ai fi celebrat oare vreodată binemeritatul 
triumf? Pentru aceasta, respectă-ți inamicul, acum că a fost 
umilit, dăruieşte-i viața, şi nobila-ți clemenţă nu va fi nicicând 
uitată fie de ţara ta, fie de a mea. Britannia va proslăvi 
clemența învingătorului, dacă Roma aprobă curajul învinşilor. 

L-am chemat pe Aulus la mine: 

— Eu, unul, sunt gata să-i acord libertatea acestui brav 
rege. A-i reda tronul ar fi pretutindeni privit drept slăbiciune, 
aşa că un atare lucru nu pot face. Dar sunt dispus să-i 
încuviințez a rămâne aici la Roma ca oaspete al Urbei, cu o 
pensie potrivită nevoilor sale; şi, de asemenea, să-i slobozesc 
familia şi curtenii. Ce părere ai? 

Aulus mi-a răspuns: 

— Cezar, Caractacus s-a dovedit a fi un duşman viteaz. N-a 
torturat şi n-a executat niciun prizonier, n-a otrăvit nicio 
fântână, s-a luptat drept şi şi-a ținut cuvântul dat. Dacă-l pui 
în libertate, voi fi mândru să-i întind mâna şi să-i ofer prietenia 
mea. 

L-am eliberat pe Caractacus. Mi-a mulțumit pe-un ton 
solemn. 

— Doresc fiecărui cetățean roman să aibă o inimă ca a 
Cezarului. 

În seara aceea, el şi familia lui au cinat la palat. Aulus era şi 
el prezent, şi noi, vechii combatanți, am refăcut în întregime 


lupta de la Brentwood, în timp ce goleam cupele de vin. l-am 
povestit lui Caractacus cât de aproape era să ajungem, el şi cu 
mine, la o înfruntare corp la corp. A râs şi mi-a spus: 

— De-aş fi ştiut! Dar dacă mai doreşti încă să te lupti, îţi 
stau la dispoziție. Mâine-dimineaţță, pe câmpul lui Marte, 
domnia ta pe iapa domniei tale şi eu pe jos, vrei? Deosebirea de 
vârstă ar compensa inegalitatea pozițiilor. 

O altă observaţie a sa a ajuns celebră: 

— Nu pot înțelege, luminăţiile voastre, cum de puteți, ca 
stăpâni ai unui oraş atât de măreț, cu locuinţe asemenea unor 
roci de marmură, cu prăvălii aidoma unor tezaure regale, cu 
temple ca din visele despre care povestesc druizii noştri când 
se întorc din călătoriile lor în împărăţia morţilor, cum de puteți 
a vă lăsa inima să râvnească la stăpânirea bietelor noastre 
colibe insulare? 


Capitolul XXVII 


Jocurile expiatoare, zise Tarentice ori Seculare, sunt 
celebrate la Roma spre a marca începutul fiecărui nou ciclu ori 
zodii a oamenilor. Ele îmbracă forma unui festival care durează 
trei zile şi trei nopţi, dat în onoarea lui Pluto şi a Proserpinei, 
zeii subpământeni. Istoricii sunt de acord în a crede că jocurile 
acestea au fost stabilite pentru prima oară în mod oficial de 
Publicola, un membru al gintei Valeria, în al două sute 
cincizecilea an de la întemeierea Romei — adică în anul în care 
şi ginta Claudia a venit din țara sabinilor la Roma; dar ele 
fuseseră celebrate cu o sută zece ani mai înainte, sub forma 
unui ritual familial, de către Valeri, potrivit unui oracol al lui 
Apollo din Delfi. Publicola s-a jurat că vor fi ţinute de atunci 
încolo, pe viitor, la începutul fiecărui nou ciclu, atâta vreme cât 
va dura Urbea. De la el încoace au avut loc cinci sărbători, dar 
la intervale neregulate, din pricina deosebitelor păreri asupra 
datei la care începe un nou ciclu. Uneori ciclul a fost 
considerat totuna cu ciclul natural de o sută zece ani — potrivit 
modului de calcul etrusc —, sau de o sută de ani, după cât 
durează ciclul civil roman, iar alteori jocurile au fost celebrate 
de îndată ce s-a putut limpede constata că nu mai 
supravieţuieşte nimeni dintre cei care luaseră parte la 


festivitățile precedente. 
A.D. 46 


Cea mai recentă celebrare din timpul republicii avusese loc 
în al şase sute şaptelea an de la întemeierea Urbei şi singura 
celebrare care fusese rânduită de atunci încoace a fost a lui 
August, în al şapte sute treizeci şi şaselea an. Anul celebrării 
lui August nu putea fi socotit a marca al o sutelea ori al o sută 
zecelea an de la precedenta sărbătoare şi nici ca însemnând 
moartea ultimului om care luase parte la aceasta; şi nici nu 


putu fi luat drept data la care să se fi ajuns prin calcul de la 
Publicola încoace, măsurându-se perioada de o sută ori o sută 
zece ani. August, ori mai exact Consiliul celor Cincisprezece — 
consilierii săi religioşi — îşi bazase calculele pe o presupusă 
primă celebrare în al nouăzeci şi şaptelea an de la întemeierea 
Urbei. Recunosc, întru cât mă priveşte, că în a mea istorie a 
reformelor sale religioase acceptasem data aceasta drept 
exactă, dar numai pentru că a-l critica asupra acestui punct 
important ar fi însemnat să-mi aprind paie în cap cu bunică- 
mea Livia. Adevărul e (pentru a nu ne mai pierde în detalii) că, 
desigur, acest calcul a fost incorect, chiar dacă prima celebrare 
ar fi avut loc atunci când presupunea el, ceea ce nu era cazul. 
Am calculat, pornind de la sărbătoarea lui Publicola şi 
mergând pe cicluri naturale de o sută zece ani (căci nu încape 
îndoială că numărul acesta reprezenta un ciclu pentru 
Publicola), până ce am ajuns la al şase sute nouăzecilea an de 
la întemeierea Urbei. Atunci ar fi trebuit să aibă, de fapt, loc 
ultima celebrare, şi să nu mai fi avut loc până la al opt sutelea 
an, data la care tocmai am ajuns în această povestire, adică al 
şaptelea an al propriei mele domnii. 

Trebuie să ştiţi că fiecare ciclu are un caracter al său, fatal, 
care e determinat de evenimentele din anul inaugural. Primul 
an al ciclului anterior fusese marcat de naşterea lui August, de 
moartea lui Mithridate cel Mare, de victoria lui Pompei asupra 
fenicienilor, de ocuparea Ierusalimului, de neizbutita încercare 
a lui Catilina de a face o revoltă populară şi de preluarea 
oficiului de Mare Preot de către Gaius Iulius Caesar. Mai este 
oare necesar să scot în evidenţă semnificaţia fiecăruia dintre 
aceste evenimente? Să arăt că în ciclul următor armatele 
noastre erau menite a fi biruitoare în străinătate, că imperiul 
avea să se întindă considerabil, că libertatea poporului avea să 
fie suprimată şi că Cezarii aveau să fie purtătorii de cuvânt ai 
zeilor? Intenția mea era de a ispăşi păcatele şi crimele acelui 
vechi ciclu şi de a inaugura unul nou cu sacrificii solemne. 
Căci în acel an mă gândeam că voi putea încheia opera mea de 
reformă. Aveam apoi să redau guvernarea unui popor - acum 


prosper şi bine organizat — Senatului şi poporului, din mâinile 
cărora fusese atâta amar de vreme reținută. 

Îmi făurisem întregul plan în amănunţime. Era evident că 
guvernarea de către Senat sub conducerea consulilor avea 
mari dezavantaje: termenul de un an nu era destul de lung. Şi 
armata nu dorea să i se schimbe mereu Comandantul Suprem. 
Planul meu, pe scurt, era de a dărui poporului Caseta 
Imperială, cu excepţia sumei necesare pentru întreținerea mea 
ca simplu cetățean, precum şi teritoriile imperiale, inclusiv 
Egiptul, şi să vin cu o lege care să prevadă schimbarea 
guvernului la cinci ani o dată. Foştii consuli din precedenta 
perioadă de cinci ani, împreună cu anumiți reprezentanți ai 
Poporului şi Cavalerilor, aveau să alcătuiască un cabinet 
pentru a sfătui şi a ajuta pe unul dintre ei, ales prin tragere 
religioasă la sorți şi denumit prim-consul, la cârmuirea ţării. 
Fiecare membru al cabinetului avea să fie răspunzător față de 
primul consul, pentru un departament corespunzător cu 
departamentele pe care le alcătuisem sub conducerea liberților 
mei, ori pentru guvernarea uneia dintre provinciile de graniță. 
Consulii anului aveau să joace rol de verigă de legătură între 
primul consul şi Senat şi să îndeplinească obişnuitele funcții 
de judecători ai curților de apel; tribunii poporului aveau să fie 
veriga de legătură între primul consul şi popor. Consulii 
urmau să fie aleşi din rândurile ordinului senatorial prin 
alegere populară, iar în cazurile de urgență națională urma să 
se recurgă la un plebiscit. Născocisem o serie de garanții 
pentru această constituție şi mă legănam cu speranța că ea va 
fi o constituție aplicabilă în practică: liberţii mei puteau 
rămâne în calitate de funcționari permanenţi şi de 
supraveghetori ai aparatului administrativ, iar noul guvern nu 
putea decât profita de pe urma sfaturilor lor. În felul acesta, 
trăsăturile izbăvitoare ale guvernării monarhice puteau fi 
păstrate fără a se prejudicia libertatea republicană. Şi spre a 
menține armata mulțumită, includeam în noua constituţie o 
măsură prevăzând plata unei gratificaţii la fiecare cinci ani, 
proporţională cu succesele armatelor noastre în străinătate şi 


creşterea avuției naționale în interior. Posturile de guvernatori 
ai provinciilor interioare urmau a fi împărţite între cavalerii 
care se înălțaseră la comenzi înalte, în armată, şi senatori. 
Deocamdată nu vorbisem nimănui despre planurile mele, 
dar continuam să lucrez cu inima uşoară. Eram convins că, de 
îndată ce voi fi dovedit, printr-o abdicare voluntară, că 
intenţiile mele n-au fost niciodată tiranice şi că cele câteva 
execuții pe care le ordonasem fără a respecta formele legale îmi 
fuseseră impuse de împrejurări, voi fi iertat pentru toate 
greşelile mele mai mici, din consideraţie față de marea operă de 
reformă pe care am făptuit-o, şi că toate bănuielile vor fi date 
uitării. Îmi spuneam: „August mereu zicea că se va retrage şi 
va restaura republica: dar până la urmă n-a făcut-o din pricina 
Liviei. Şi Tiberiu zicea mereu aşa, dar până la urmă n-a făcut-o 
de frica urii pe care o stârnise cu despotismul şi cruzimea sa. 
Eu însă am cu adevărat de gând să demisionez; nu există 
nimic în măsură să mă poată împiedica. Mi-e curată 
conştiinţa, iar Messalina nu e Livia.” 
A.D. 47 
Jocurile acestea seculare n-au fost celebrate în vară, ca în 
celelalte ocazii, ci la douăzeci şi unu aprilie, sărbătoarea 
păstorilor, fiindcă aceea era însăşi ziua în care Romulus şi 
păstorii săi întemeiaseră Roma, cu opt sute de ani înainte. Am 
urmat exemplul lui August, neconsacrând serbările numai 
zeilor subpământeni, deşi despicătura vulcanică de pe Câmpul 
lui Marte - cunoscută sub numele de Tarentum, care era locul 
tradițional al celebrării şi una dintre presupusele intrări ale 
Infernului - a fost prefăcută în teatru temporar, iluminată cu 
lumini colorate şi declarată centru al festivalului. Trimisesem 
crainici, cu vreo câteva luni înainte, spre a convoca pe toți 
cetățenii (potrivit vechii formule) „la un spectacol pe care 
nimeni dintre cei acum în viață nu-l văzuse vreodată şi pe care 
nimeni dintre cei acum în viață nu-l va mai vedea cândva”. 
Aceasta a provocat unele zâmbete malițioase, deoarece, de 
celebrarea petrecută cu şaizeci şi patru de ani în urmă, îşi mai 
aduceau aminte un anumit număr de bătrâni şi de bătrâne, 


dintre care unii şi unele chiar luaseră parte la ea. Dar aşa era 
vechea formulă şi formula era justificată de faptul că 
celebrarea lui August nu avusese loc la timpul potrivit. 

În dimineața primei zile, de pe treptele templului lui Jupiter 
aflat pe Dealul Capitolin şi de pe ale templului lui Apollo aflat 
pe Palatin, membrii Consiliului celor Cincisprezece au împărțit 
tuturor cetățenilor liberi torţe, pucioasă şi bitum, uneltele 
purificării; de asemenea, grâu, orz şi fasole, spre a le servi 
parte drept prinos către Ursitoare şi parte drept plată pentru 
actorii care se produceau în festival. Dimineaţa, devreme, 
fuseseră simultan aduse jertfe în principalele temple din Roma, 
pentru Jupiter, Junona, Neptun, Minerva, Venus, Apollo, 
Mercur, Ceres, Vulcan, Marte, Diana, Vesta, Hercule, August, 
Letona, pentru Ursitoare, precum şi pentru Pluto şi 
Prosperpina. Dar principalul eveniment al zilei îl constituia 
jertfirea unui taur alb lui Jupiter şi a unei vaci albe Junonei, 
pe Capitoliu, şi tot omul era presupus a fi de față. Am mers 
apoi în procesiune la Tarentum şi am cântat coruri în onoarea 
lui Apollo şi a Dianei. După-amiaza a fost ocupată cu lupte cu 
sabia, lupte cu fiarele sălbatice şi curse de care în circ şi-n 
amfiteatre, precum şi jocuri scenice în onoarea lui Apollo la 
teatrul lui Pompei. 

La ora nouă în seara aceea, după ce a fost arsă o mare 
cantitate de pucioasă şi s-a stropit cu apă sfinţită întregul 
Câmp al lui Marte, am adus jertfă Ursitoarelor trei miei parte 
bărbătească, pe trei altare subpământene construite lângă 
malul Tibrului, în vreme ce, odată cu mine, o mare mulțime de 
cetățeni îşi fluturau torțele aprinse, oferind grâu, orz şi fasole 
şi cântând un imn de căință pentru greşelile din trecut. Cu 
sângele mieilor au fost stropite altarele, iar rămăşiţele lor au 
fost arse. La teatrul de pe Tarentum au mai fost cântate şi alte 
imnuri şi s-a încheiat, cu toată cuvenita solemnitate, partea 
expiatoare a serbărilor. S-au reprezentat apoi scene din 
legendele romane, inclusiv un balet comemorând lupta dintre 
cei trei frați Horaţi şi cei trei frați Curiaţi, luptă despre care se 


spune că ar fi avut loc în apropiere, în ziua primei celebrări a 
jocurilor de către ginta Valeria. 

În ziua următoare, cele mai nobile matroane ale Romei, în 
frunte cu Messalina, s-au întrunit pe Capitoliu şi au înălțat 
rugi Junonei. Jocurile au continuat ca şi în ziua anterioară: au 
fost omorâţi în amfiteatru trei sute lei şi o sută de urşi, fără a 
mai pomeni de tauri şi de numeroşi gladiatori. În seara aceea 
am adus jertfă Mumei Terra un mistreț negru şi un porc negru. 
În ultima zi au fost cântate în cor, la sanctuarul lui Apollo, 
imnuri greceşti şi latineşti de către de trei ori câte nouă 
frumoşi băieți şi frumoase fecioare şi i s-au jertfit boi albi. Era 
onorat în felul acesta Apollo, deoarece oracolul lui poruncise, 
la obârşie, instituirea serbărilor. Imnurile implorau ocrotirea 
lui Apollo, a surorii sale Diana, a maică-sii Latona şi a tatălui 
său Jupiter pentru toate cetăţile, şi oraşele, şi toți dregătorii 
din întregul imperiu. Unul dintre ele era faimoasa odă a lui 
Horaţiu compusă în onoarea lui Apollo şi a Dianei, care n-a 
avut nevoie a fi pusă la zi, cum ați putea crede: de fapt, o 
strofă a imnului se potrivea mai bine decât atunci când fusese 
compusă: 


Înduioşaţi de rugăciunile noastre, 

Cele două zeități vor feri Roma de rele, 
Întorcând groaznicele nenorociri: 

A foametei şi a durerosului război 

De la nobilul Cezar şi de la poporul lui, 

Şi revărsându-le asupra vrăjmaşilor britoni. 


Horaţiu scrisese acestea când August cugeta la un război 
împotriva Britanniei, dar pe care nu l-a mai pornit, aşa încât 
britanicii nu erau, oficial, inamicii noştri, cum sunt acum. 

Alte sacrificii tuturor zeilor, alte curse de care, lupte cu 
sabia, lupte cu fiarele sălbatice, concursuri atletice. În seara 
aceea, pe Tarentum, am adus jertfă un berbec negru, o oaie 
neagră, un taur negru, o vacă neagră, un vier negru, o scroafă 
neagră - toate lui Pluto şi Prosperinei; şi, cu aceasta, 
festivitățile au luat sfârşit pe încă alți o sută zece ani. Se 


desfăşuraseră fără ca nicio eroare ori semn rău prevestitor să 
ne fie aduse la cunoştinţă. Când l-am întrebat pe Vitellius dacă 
îi plăcuseră festivitățile, mi-a răspuns: 

— Au fost minunate şi-ţi doresc la mulți ani! 

Am izbucnit în râs, iar el şi-a cerut scuze pentru a fi fost 
distrat. Identificase în mod inconştient ziua de naştere a Romei 
cu a mea, aşa m-a lămurit, însă nădăjduia că fraza lui se va 
dovedi semn prevestitor de viață lungă pentru mine până la 
adânci şi zdravene căruntețe. Dar Vitellius se pricepea a fi 
foarte nesincer: acum cred că-şi pregătise gluma aceea cu mult 
înainte. 

Pentru mine cel mai minunat moment al întregului festival a 
fost în după-amiaza celei de-a treia zile, când s-a reprezentat 
pe Câmpul lui Marte jocul troian, şi micuțul meu Britannicus, 
pe atunci în vârstă de numai şase ani, a luat parte la 
încăierare alături de băieți de două ori mai în vârstă decât el, 
conducându-şi căluțul şi mânuindu-şi armele ca un adevărat 
Hector ori Caractacus. Poporul l-a aclamat mai zgomotos decât 
pe toți ceilalți. A fost mult comentată extraordinara lui 
asemănare cu fratele meu Germanicus şi i s-au prorocit mari 
biruinţe, îndată ce vârsta îi va permite să plece la război. Un 
strănepot de frate al meu a luat, de asemenea, parte la jocuri, 
un băiat de unsprezece ani, fiul nepoatei mele Agrippinilla. 
Numele lui era Lucius Domitius26 şi l-am menţionat mai sus, 
dar numai în treacăt. A sosit acum timpul să vorbesc mai larg 
despre el. 

Era fiul acelui Domitius Ahenobarbus (ori barbă de aramă), 
vărul meu dinspre mamă, care avea reputaţia de a fi cel mai 
sângeros om din Roma. Setea de sânge constituia un caracter 
comun al membrilor familiei, ca şi barba roşie, şi se spunea că 
nu-i de mirare că au bărbi de aramă, ca să fie astfel pe potriva 
fetelor lor de fier şi a inimilor lor de piatră. De tânăr, Domitius 
Ahenobarbus slujise în armată sub Gaius Caesar, când acesta 


26 Viitorul Împărat Nero (n.a.). 


se afla în Orient, şi omorâse pe unul dintre propriii liberți, 
încuindu-l într-o cameră, fără a-i da nimic de băut şi numai 
peşte sărat şi pâine uscată de mâncat, pentru că omul 
refuzase a se îmbăta criță la ospățul dat cu prilejul zilei de 
naştere a fostului său stăpân. Când Gaius a auzit de una ca 
asta, i-a spus lui Domitius că nu mai are nevoie de serviciile 
sale şi că nu-l mai numără printre amicii săi. Domitius s-a 
întors la Roma şi, la înapoiere, într-un acces de irascibilitate, a 
dat brusc pinteni calului pe ulița unui sat de pe Via Appia şi a 
zdrobit intenționat un copil care se juca în drum cu o păpuşă. 
Altă dată, în plin for, şi-a căutat ceartă cu un cavaler căruia îi 
datora bani şi i-a scos un ochi cu degetu-i cel mare. Unchiul 
meu Tiberiu, pe la sfârşitul domniei sale, s-a împrietenit cu 
Domitius: deoarece căuta cu tot dinadinsul tovărăşia celor 
cruzi şi josnici, cu scopul, zice-se, de a se simți oarecum mai 
bun prin comparaţie. L-a căsătorit pe Domitius cu nepoata lui 
adoptivă - nepoată de fiu — Agrippinilla, nepoata mea de frate, 
şi au avut un copil, pe acest Lucius. Felicitat de un prieten cu 
prilejul naşterii acestui moştenitor, Domitius s-a răstit: 

— Lăsați-o mai moale cu felicitările, dobitocilor! Dacă ați fi 
cu adevărat patrioți, v-aţi apropia de leagăn şi ați sugruma 
pruncul pe loc. Nu vă dați seama că Agrippinilla şi cu mine 
dispunem împreună de toate viciile cunoscute, umane şi 
inumane, şi că rodul nostru e menit a fi cel mai nesuferit plod 
din câți au chinuit vreodată nefericita noastră țară? lar astea 
nu-s vorbe la întâmplare; i-a văzut unul dintre voi horoscopul? 
Ar fi de ajuns ca să te cutremuri. 

Domitius a fost arestat sub dubla învinuire de trădare şi 
incest cu sora lui Domitia — ceea ce, desigur, că nu însemna 
nimic în vremea lui Tiberiu, nu era decât o simplă formalitate. 
Tiberiu a murit cum nu se putea mai la vreme, şi el a fost 
eliberat de Caligula. Îl numise pe Caligula în testamentul său 
drept co-moştenitor împreună cu tânărul Lucius, lăsându-i 
două treimi din domeniile sale. Când Agrippinilla a fost 
surghiunită în insula ei, Caligula a pus mâna şi pe restul 
domeniilor, aşa că Lucius era, de fapt, orfan şi lipsit de orice 


mijloace băneşti. Mătugşa lui, Domitia, i-a purtat totuşi de grijă. 
(Ea nu trebuie confundată cu sora ei, Domitia Lepida, mama 
Messalinei.) Era o femeie care se gândea numai la plăceri şi s-a 
ocupat de tânărul Lucius doar din pricina unei prorociri, cum 
că va deveni într-o zi Împărat; voia să se pună bine cu el. 
Pentru a înțelege ce fel de caracter avea Domitia, este de 
amintit că cei trei pedagogi cărora le-a încredințat educația 
băiatului au fost: un fost balerin sirian, care împărțea pe din 
două favorurile Domitiei cu un tirolez, fost gladiator, apoi acest 
fost gladiator şi, în sfârşit, coaforul ei grec. l-au dat o 
minunată educație populară. 

Când, după doi ani, Agrippinilla s-a înapoiat, a simţit atât 
de puţine sentimente materne față de fiul ei, încât i-a spus 
Domitiei că n-ar fi rău să-l mai țină vreo câțiva ani: avea să-i 
plătească din greu pentru a scăpa de răspundere. Am 
intervenit şi am obligat-o pe Agrippinilla să-l ia acasă; i-a luat 
şi pe cei trei pedagogi, deoarece Lucius nu voia să vină fără ei, 
iar Domitia avea acum alți iubiți. Agrippinilla l-a luat şi pe 
soțul Domitiei, un fost consul, dar s-au certat curând şi au 
divorțat. Următorul eveniment din viața lui Lucius a fost o 
tentativă de a fi asasinat pe când îşi făcea siesta de după- 
masă: doi bărbați au intrat prin uşa din față, fără a fi opriți de 
portar, care şi el trăgea un pui de somn, au urcat la etaj, n-au 
dat de nimeni pe coridoare, au rătăcit prin casă până ce au 
văzut un sclav dormind dinaintea uşii unui iatac, unde şi-au 
spus ei că trebuie să fie cel pe care-l căutau, au intrat şi l-au 
găsit pe Lucius, adormit în pat, şi-au scos pumnalele şi s-au 
apropiat de el în vârful picioarelor. Câteva clipe mai târziu au 
zbughit-o pe uşă afară strigând: „Şarpele, şarpele!” Deşi cei din 
casă au fost alarmați de zgomot, nu s-a făcut nicio încercare 
pentru a-i opri şi au scăpat. Ceea ce îi înfricoşase fusese 
vederea unei piei de cobră peste perna lui Lucius. El o purta în 
jurul piciorului ca leac împotriva scrofulozei de care suferise 
îngrozitor în copilărie şi presupun că se jucase cu ea înainte de 
a fi adormit. În camera lăsată pe întuneric arăta ca o cobră vie. 
Mi-am spus mai târziu că asasinii fuseseră trimişi de 


Messalina, care o ura pe Agrippinilla, dar, pentru nu ştiu care 
motiv, nu îndrăznea să-i aducă vreo acuzaţie. În orice caz, se 
răspândi povestea că două cobre stăteau de gardă la patul lui 
Lucius, iar Agrippinilla o întări. A pus pielea de şarpe într-o 
brățară în formă de şarpe, ca băiatul s-o poarte, şi a spus 
prietenilor ei că fusese într-adevăr găsită peste pernă şi că 
trebuie să fi fost lepădată acolo de o cobră care năpârlea. 
Lucius le-a spus prietenilor săi că, desigur, avea o cobră de 
gardă, însă că e probabil exagerat să se spună că era o dublă 
gardă; el, unul, nu văzuse niciodată mai mult de una, iar de 
băut, năpârca bea din cana lui de apă. N-au mai existat alte 
tentative de a-l asasina. 

Lucius, ca şi Britannicus, semăna cu iubitul meu frate 
Germanicus, care-i era bunic, dar în cazul acesta asemănarea 
era urâcioasă. Trăsăturile erau aproape identice, însă 
caracterul sincer, nobil, generos şi modest care i se citea lui 
Germanicus pe față, era înlocuit la el cu viclenie, josnicie, 
meschinărie, vanitate. Şi totuşi, mai toată lumea se lăsa orbită 
de felul cu totul degenerat în care vădea frumusețea moştenită 
de la bunicu-său: avea o gingăşie efeminată, care-i făcea pe 
bărbaţi să-l trateze cu blândeţea ce ar fi arătat-o unei femei; şi- 
şi cunoştea doar prea bine această putere a frumuseţii sale şi 
consuma cu toaleta de dimineață - îndeosebi cu îngrijirea 
părului, pe care şi-l purta foarte lung - aproape tot atâta timp 
ca şi maică-sa ori ca şi mătuşă-sa. Pedagogul coafor veghea 
asupra frumuseții lui cu o gelozie egală aceleia a grădinarului 
care, în grădinile lui Lucullus, supraveghea fructele de pe 
faimosul zid al piersicilor sau acel cireş fără de pereche, cu 
pulpă albă, adus de Lucullus tocmai de pe țărmurile Mării 
Negre. Era curios să-l urmăreşti pe Lucius pe Câmpul lui 
Marte, făcând exerciții militare cu sabia, cu scutul şi lancea; le 
mânuia pe toate destul de corect, aşa cum îl învățase tirolezul 
său de pedagog gladiator, şi totuşi, antrenamentul acela 
aducea mai mult a balet decât a instrucție. Când, la aceeaşi 
vârstă, Germanicus îşi făcea exerciţiile, oricine îşi putea 
închipui că aude zăngănitul luptei, goarnele, gemetele, urletele 


şi că vede cum țâşneşte sângele german; în cazul lui Lucius, 
puteai auzi numai ropotele de aplauze ale unui public de 
teatru şi nu puteai vedea decât trandafirii şi galbenii aruncați 
pe scenă. 

Dar destul despre Lucius, deocamdată. Un subiect mai 
plăcut este îmbunătățirea pe care am adus-o alfabetului 
roman. În precedenta mea carte am vorbit despre cele trei noi 
litere pe care le propusesem ca trebuincioase pentru uzul 
modern; consonantica u, vocala dintre i şi u corespunzătoare 
grecescului ipsilon, şi consoana pe care până acum am redat-o 
prin bs ori ps. Avusesem intenția de a le introduce după 
triumful meu, dar apoi am amânat chestiunea până după 
începerea noului ciclu. Mi-am anunțat proiectul în Senat a 
doua zi după jocurile seculare şi el a fost bine primit. Dar am 
precizat că propunerea era o inovaţie care privea personal pe 
fiecare ins din cuprinsul imperiului şi că nu voiam să-mi 
impun propriile idei poporului roman împotriva voinţei sale ori 
mult prea degrabă, aşa încât am venit cu ideea să supunem 
chestiunea unui plebiscit după ce va fi trecut un interval de un 
an. 

În răstimp am dat publicităţii o scrisoare circulară prin 
care-mi explicam şi susțineam planul. Am arătat că, deşi 
suntem educați în aşa fel, încât să ajungem a considera 
alfabetul drept o serie nu mai puțin sacră şi inalterabilă ca 
lunile anului, ori ca ordinea numeralelor, ori ca semnele 
zodiacului, lucrurile nu stau de fapt aşa: toate în lumea 
aceasta sunt supuse schimbării şi îmbunătățirii. luliu Cezar 
efectuase o reformă a Calendarului: convenția care stă la baza 
notării numeralelor fusese schimbată şi lărgită; constelațiilor li 
s-au dat alte nume: chiar şi stelele care le alcătuiau nu erau 
nemuritoare - de la Homer încoace, bunăoară, cele şapte 
Pleiade deveniseră şase, prin dispariția stelei Sterope ori, cum i 
se spunea uneori, Electra. Tot aşa şi cu alfabetul latin. Nu 
numai că se schimbaseră formele lineare ale literelor, dar se 
schimbase şi semnificaţia literelor, întrucât privea anumite 
sunete vorbite. Alfabetul latin a fost împrumutat de la grecii 


dorieni în vremea învățatului rege Evandru, iar grecii îl luaseră 
la început de la Cadmus, care l-a adus cu el când venise cu 
flota feniciană, iar fenicienii îl aveau de la egipteni. Era acelaşi 
alfabet, dar numai cu numele. Cert este că scrisul egiptean a 
luat la început forma unor picturi de animale ori de alte 
obiecte naturale şi că acestea au fost treptat supuse unui 
proces de formalizare ajungând a fi litera hieroglifică, şi că 
fenicienii le-au împrumutat şi modificat, că şi grecii 
împrumutaseră şi modificaseră aceste modificări şi că, în cele 
din urmă, latinii au împrumutat şi modificat aceste modificări 
ale unor modificări. Alfabetul grecesc primitiv cuprindea numai 
şaisprezece litere, dar i s-au adăugat altele, până ce numărul 
acestora s-a ridicat la douăzeci şi patru, iar într-unele oraşe la 
douăzeci şi şapte. Primul alfabet latin a avut numai douăzeci 
de litere, deoarece trei consoane aspirate greceşti şi litera Z au 
fost socotite inutile. În orice caz, la vreo cinci sute de ani după 
întemeierea Romei, G a fost introdus spre a se adăuga lui C, 
iar şi mai recent s-a întors şi Z. Şi totuşi, după mine, alfabetul 
nu era încă perfect. S-ar putea să ne vină niţel greu la început 
- dacă se va vota în favoarea schimbării propuse - a ne aminti 
să întrebuințăm aceste comode noi forme în locul celor vechi, 
dar, cu timpul, ne vom obişnui, şi o nouă generație de băieţi, 
învățați să citească şi să scrie potrivit cu noua metodă, nici nu 
vor simți deosebirea. Greutățile şi încurcăturile provocate de 
modificarea adusă calendarului acum mai puţin de un secol, 
când un an a trebuit să fie mărit la cincisprezece luni şi, drept 
consecință, numărul zilelor fiecărei luni schimbat, iar numele 
unei luni modificat şi el - ei, asta era cu adevărat pricină 
serioasă de nemulțumire, şi totuşi oare nu s-a terminat totul 
cu bine? Desigur că nimeni n-ar mai voi să se întoarcă la stilul 
vechi. 

Ei bine, toată lumea a discutat chestiunea în mod foarte 
savant, dar poate că nimănui nu i-a păsat dacă se va lua o 
hotărâre într-un sens ori în altul; în orice caz, nu în aceeaşi 
măsură ca mie. Când, în cele din urmă, a venit ziua votării, 
majoritatea covârşitoare s-a pronunțat pentru noile litere; dar 


mai degrabă cred că din consideraţie față de persoana mea 
decât datorită unei înțelegeri reale a problemei. Aşa încât 
Senatul a votat pentru imediata introducere a noilor litere şi 
ele apar azi în toate documentele oficiale şi-n toate formele de 
literatură, de la poeme, tratate ştiinţifice şi comentarii juridice, 
până la reclame pentru licitații, elegii, scrisori de dragoste şi 
mâzgălituri pornografice făcute cu creta pe zidurile clădirilor. 

Voi prezenta acum o scurtă dare de seamă a feluritelor 
lucrări publice, reforme, legi şi decrete datorate mie şi datând 
din partea mai recentă a domniei mele; voi avea, prin urmare, 
dacă mă pot exprima astfel, masa liberă pentru a putea scrie 
ultimele penibile capitole ale vieții mele. Căci am ajuns acum 
la un punct crucial al povestirii, „dezvăluirea” cum îi zic autorii 
de tragedii, după care, deşi n-am încetat de a-mi îndeplini 
îndatoririle mele de Împărat, am făcut-o în cu totul alt spirit 
decât până atunci. 

Am terminat cu construirea apeductelor. Am construit, de 
asemenea, multe sute de mile de şosele, iar pe cele desfundate 
le-am reparat temeinic. Am interzis cămătarilor de a face 
împrumuturi tinerilor care aşteptau să le moară taţii pentru a-i 
moşteni: era un negoț infam - dobânda îmbrăca mereu forma 
de jecmăneală şi s-a întâmplat mai des decât ar fi fost natural 
ca tatăl să moară curând după aceea. Măsura aceasta era 
luată pentru apărarea taţilor cinstiți împotriva fiilor risipitori, 
dar m-am gândit şi la fiii cinstiţi, cu taţi risipitori: am scutit 
moştenirea legală a fiului de la sechestrarea - pentru datorii 
ori crimă - a bunurilor tatălui. Am legiuit şi în interesul 
femeilor, eliberându-le de tutela vexatorie a rudelor dinspre 
partea tatălui, şi am interzis ca dotele să poată fi depuse în 
garanție pentru datoriile contractate de soți. 

La propunerea lui Pallas, am depus în Senat un proiect de 
lege care a fost votat şi prin care orice femeie născută liberă 
devenea ea însăşi sclavă dacă se căsătorea cu un sclav fără 
consimțământul stăpânului acestuia; dacă însă se căsătorea 
cu ştirea şi consimțământul lui, rămânea liberă şi numai copiii 
născuți din căsătorie erau sclavi. Când am depus proiectul, s-a 


produs un incident amuzant. Un senator, care s-a nimerit să 
fie Consul desemnat, îl insultase pe Pallas cu vreo câțiva ani 
înainte şi prevedea că are să întâmpine greutăţi la intrarea în 
funcţie dacă nu va putea să redobândească bunăvoința lui 
Pallas; nu spun că era îndreptăţit să se aştepte ca Pallas să-i 
dovedească ranchiună, deoarece Pallas e mai puţin supus 
acestei greşeli decât mine, dar, în orice caz, nu se simțea omul 
cu inima împăcată. Aşa că a propus ca să i se acorde lui Pallas 
o dregătorie onorară de rangul întâi şi suma de o sută cincizeci 
mii galbeni pentru a fi făcut un mare serviciu țării inițiind 
această lege şi stăruind pe lângă Senat pentru votarea ei. 
Scipio, văduvul Poppaeii, a sărit ca fript şi a luat cuvântul 
vorbind cu o ironie ce aducea aminte de a lui Gallus şi 
Haterius sub domnia unchiului meu Tiberiu: 

— Sprijin propunerea. Şi mai propun şi ca să i se exprime 
mulțumiri publice acestui om extraordinar. Căci unii dintre 
noi, amatori de genealogii, am descoperit de curând că a 
coborât direct din Pallas, regele Arcadiei, strămoşul acelui rege 
om de litere, Evandru, recent menționat de slăvitul nostru 
Împărat şi care şi-a dat numele Dealului Palatin. Mulţumiri 
publice, zic, ar trebui să-i fie exprimate nu numai pentru a fi 
redactat acest proiect de lege, dar şi pentru smerita mărinimie 
de care a dat dovadă tăindu-şi regeasca obârşie: pentru a se fi 
pus la dispoziția Senatului ca un nimeni oarecare şi pentru a fi 
consimțit să treacă drept un libert, secretar al Împăratului. 

Nimeni n-a îndrăznit să se opună propunerii, aşa că eu am 
făcut-o pe prostul, am pretins a-l lua pe Scipio în serios şi nu 
am uzat de dreptul meu de veto. Ar fi fost nedrept față de 
Pallas să intervin. Dar îndată după ridicarea şedinţei, am 
trimis după el şi i-am povestit totul. S-a făcut roşu foc, 
neştiind dacă să se mânie din pricina insultei ori să se bucure 
că i se recunoaşte rolul important pe care-l juca în treburile 
statului. M-a întrebat ce s-ar cuveni să răspundă şi i-am spus: 

— Ai nevoie de banii aceia? 

— Nu, Cezar, sunt om cu dare de mână. 


— Cu câtă dare? Hai, ia să aud cât prețuieşti. Spune-mi 
adevărul şi n-am să mă supăr. 

— Vreo trei milioane, când mi-am făcut ultima dată 
socotelile. 

— Cum?! În monede de argint? 

— Nu, de aur. 

— Ce spui, omule! Şi totul câştigat pe căi cinstite? 

— Fiecare părăluță. Oamenii vin cu petiții ori cer hotărâri şi 
eu le spun întotdeauna: „Nu vă pot făgădui nimic”. Şi atunci ei 
spun: „O, nici că ne-aşteptam la aşa ceva. Dar vă rugăm să 
binevoiți a primi acest mic dar în bani drept recunoştinţă 
pentru a fi consimțit să ne primiţi”. lar eu depun banii la 
bancă şi le zâmbesc dulce. Sunt toți ai domniei tale, Cezar, 
dacă-i vrei. O ştii. 

— O ştiu, Pallas. Dar habar n-aveam că eşti atât de avut. 

— Nici că am timp vreodată să-i cheltuiesc, Cezar. 

Şi avea dreptate. Pallas muncea ca un salahor. Aşa încât i- 
am spus că voi veghea ca Senatul să nu-l ia peste picior; şi i- 
am dat sfatul de a primi rangul onorar, însă de a refuza banii. 
S-a învoit, iar eu am anunțat cu toată gravitatea Senatul că lui 
Pallas îi era prea de ajuns rangul onorific pe care binevoiseră a 
i-l da şi că va continua să trăiască mai departe în sărăcie. 

Scipio nu s-a lăsat. A depus o moţiune cerându-mi a stărui 
pe lângă Pallas ca să dea curs rugămințţilor Senatului şi să 
accepte darul. Moţiunea a fost votată. Dar Pallas şi cu mine 
ne-am ținut tari. Potrivit sfatului meu, el a respins stăruințele 
mele şi ale Senatului şi farsa s-a încheiat printr-o nouă 
moțiune, propusă de Scipio şi votată de Senat, prin care Pallas 
era felicitat pentru înțeleapta-i cumpătare; ba aceste felicitări 
au şi fost săpate pe o placă de bronz. Cred că veți fi de acord 
cu mine că nu Pallas şi eu, ci Scipio şi Senatul s-au făcut de 
râs. 

Am mărginit onorariile avocaţilor la o sută de galbeni de 
fiecare proces. Limitarea aceasta era îndreptată împotriva unor 
oameni ca Suilius, acuzatorul lui Asiaticus, care putea 
determina un juriu să achite ori să condamne tot atât de sigur, 


pe cât poate un fermier să-şi mâne porcii la târg. Suilius 
accepta să pledeze orice cauză, oricât de lipsită de sorți de 
izbândă, numai să primească onorariul cerut: care era de 
patru mii de galbeni de fiecare proces. Şi enormitatea 
onorariului făcea tot atâta impresie asupra juriului ca şi 
siguranța cu care se adresa instanței. Uneori, desigur, nici 
măcar Suilius nu putea spera să o scoată la capăt precum ar fi 
voit, deoarece vinovăția clientului său era prea vădită spre a 
putea fi ascunsă; dar pentru a nu se compromite în fața 
tribunalului de a cărui încredere avea nevoie pentru alte 
viitoare procese, unde va dispune măcar de o cât de mică 
şansă, tot el era cel care mai că determina juriul să ia o 
hotărâre potrivnică clientului său. S-a iscat un scandal pe 
tema aceasta; un cavaler avut, acuzat de a fi năpăstuit pe 
văduva unuia dintre liberţii săi, îi plătise lui Suilius obişnuitul 
lui onorar şi apoi fusese trădat de acesta în cursul procesului. 
S-a dus la Suilius şi i-a cerut restituirea celor patru mii de 
galbeni. Suilius i-a răspuns că făcuse tot ce-i sta în putință şi 
că regretă că nu poate înapoia banii — ar însemna să creeze un 
precedent primejdios. Cavalerul s-a sinucis în pragul casei lui 
Suilius. 

Reducând astfel onorariile avocaţilor, care în vremea 
republicii fuseseră declarate ilegale, le ştirbeam prestigiul față 
de juraţi, care după aceea s-au arătat mai porniţi să pronunțe 
verdicte corespunzătoare faptelor în cauză. Am purtat un fel de 
război cu avocaţii. Adeseori, când urma să judec un proces, mă 
adresam celor de față, zâmbind: 

— Sunt om bătrân şi sunt pornit să-mi pierd uşor răbdarea. 
Hotărârea mea va fi probabil dată mai degrabă în favoarea 
părții care-şi va susține cauza în modul cel mai scurt, mai 
sincer şi mai lucid, chiar dacă, procedând astfel, se va 
incrimina, decât părții care compromite o cauză dreaptă 
transformând-o în prilej de nepotrivită oratorie spectaculoasă. 
Şi-l citam pe Homer: 


Ca poarta cea din iad grețos mi-e omul 


Când minte nevoit de sărăcie27. 


Am încurajat apariția unui soi nou de avocaţi - oameni 
lipsiți şi de elocință, şi de mari cunoştinţe juridice, dar cu bun 
simț, cu voci clare şi cu darul de a reduce procesele la 
elementele lor cele mai simple. Pe cel mai bun dintre aceştia îl 
chema Agatho. Eram mereu dispus să-i dau câştig de cauză în 
caz de îndoială, când pleca în fața mea cu glasul lui plăcut şi-n 
modul lui rapid, precis; asta, pentru a-i îndemna pe alţii să-l 
imite. 

Institutul legal şi judiciar al lui Telegonius, „acel prea 
învățat şi elocvent orator şi juriconsult”, a fost închis acum 
vreo trei ani. S-a întâmplat după cum urmează: Telegonius, 
gras, agitat şi cu părul scurt tăiat, şi-a făcut într-o zi apariția 
în fața Curţii de apel pe care o prezidam eu; îşi pleda un proces 
propriu. Fusese condamnat de un judecător la plata unei 
amenzi grele pentru a fi ațâțat pe unul dintre sclavii lui să-l 
omoare într-o încăierare pe-un prețios sclav al lui Vitellius. 
După cât se părea, sclavul lui Telegonius o făcuse într-un mod 
iritant pe avocatul şi pe oratorul în dugheana unui bărbier. S-a 
iscat o ceartă între individul acesta şi sclavul lui Vitellius, 
care-şi aştepta rândul să fie bărbierit şi trecea drept cel mai 
bun bucătar (în afară de al meu) din toată Roma şi care 
prețuia cel puțin zece mii de galbeni. Sclavul lui Telegonius, cu 
jignitoare elocință, punea în contrast importanța artistică a 
oratoriei şi cea a bucătăriei. Bucătarul lui Vitellius nu era 
certăreț, dar a cutezat vreo câteva simple constatări de fapt, 
cum ar fi fost aceea că nu se pot face comparații semnificative 
între practicanţii domestici ai unor arte măreţe şi mărețţii 
practicanți ai unor arte domestice; a mai arătat că se aştepta, 
de nu la considerație, măcar la bună-cuviință din partea unor 
sclavi de mai mică însemnătate decât el şi că preţuia cel puţin 
de o sută de ori mai mult decât potrivnicul său. Oratorul, 


27 Homer, Odiseea, ed. cit., cântul XIV, p. 560. 


înfuriat de simpatia dobândită de bucătar din partea celorlalți 
muşterii, a smuls briciul din mâna bărbierului şi, cu acest 
brici, a tăiat gâtul bucătarului, strigând: 

— Am să te învăţ eu minte să contrazici pe-un om al lui 
Telegonius. 

Telegonius fusese de aceea condamnat a plăti întreaga 
valoare a bucătarului asasinat, pe consideraţia că violența 
sclavului său se datora obsesiei infailibilității avocățeşti 
inculcată de Institut tuturor colaboratorilor săi. Telegonius 
făcea acum apel, pe motiv că sclavul nu fusese ațâțat să 
omoare cu violență, dat fiind că însăşi deviza institutului era: 
Limba este mai puternică decât tăişul, ceea ce constituia un 
îndemn nemijlocit de a se mărgini la acea armă în orişice 
dispută. A mai susținut că fusese o zi foarte caldă, că sclavul 
său făcuse obiectul unei grave jigniri prin aceea că se emisese 
părerea că nu valora mai mult decât nenorocita sumă de o 
sută de galbeni — cea mai modestă prețuire a serviciilor pe care 
le putea presta ca funcţionar expert fiind de cincizeci de 
galbeni anual — şi că de aceea singura concluzie echitabilă nu 
putea fi decât că bucătarul îşi chemase moartea printr-o 
purtare provocatoare. 

Vitellius s-a înfățişat ca martor: 

— Cezar - a spus - iată cum văd eu lucrurile. Acest sclav al 
lui Telegonius l-a omorât pe bucătarul meu şef, o ființă blândă 
şi demnă şi un adevărat artist în domeniul lui, cum însuți vei 
recunoaşte ca unul ce deseori i-ai lăudat sosurile şi prăjiturile. 
Are să mai coste cel puțin zece mii de galbeni să-l înlocuiesc, şi 
chiar atunci, poţi fi sigur, n-am să pot găsi unul măcar pe 
jumătate atât de bun ca el. Ucigaşul lui a folosit, spre lauda 
oratoriei şi defăimarea artei culinare, fraze care au fost 
dovedite a figura, vorbă cu vorbă, în înseşi manualele lui 
Telegonius; şi s-a mai dovedit, de asemenea, că în aceleaşi 
manuale, în capitolele consacrate „Libertăţii”, figurează multe 
pasaje violente care încearcă a îndreptăți pe cel ce recurge la 
forța armată când argumentele şi rațiunea dau greş. 


Telegonius l-a chemat pe Vitellius la interogator şi trebuie să 
recunosc că marca neîncetat puncte, când un auditor aflat din 
întâmplare în incinta tribunalului ne-a provocat o surpriză. 
Auditorul era Alexandru alabarhul, care, aflându-se la Roma, 
intrase în tribunal, ca să se distreze şi să-şi petreacă timpul. 
Mi-a trimis un bileţel: 


Persoana care-şi zice Telegonius din Atena şi Roma e un 
sclav fugar de-ai mei, numit Ioannes, născut la Alexandria în 
propria mea casă; maică-sa era siriană. L-am pierdut acum 
douăzeci şi cinci de ani. Veţi găsi litera A, înconjurată de un 
cerc, tatuată pe şoldu-i stâng; e marca pe care o folosesc 
pentru a-mi însemna bunurile. 

Semnat: ALEXANDRU, ALABARH 


Am suspendat şedinţa, în vreme ce Telegonius era scos din 
sală de garda mea şi identificat a fi cu adevărat proprietatea 
alabarhului. Închipuiţi-vă că o făcuse pe cetățeanul roman 
vreme de aproape douăzeci de ani! Întregul lui avut s-ar fi 
cuvenit a fi preluat de stat, în afara celor zece mii de galbeni 
acordațţi lui Vitellius, dar am îngăduit alabarhului să rețină 
jumătate. Alabarhul, în schimb, mi l-a dăruit pe Telegonius, pe 
care i l-am pus la dispoziția lui Narcissus: Narcissus i-a 
încredințat folositoarea, deşi modesta slujbă de arhivar. 

În felul acesta, aşadar, guvernam eu. Şi am extins pe larg 
cetățenia romană, vrând ca nicio provincie ai cărei locuitori 
erau leali, disciplinaţi şi răzbătători să nu rămână multă vreme 
cu un statut civil inferior Romei şi restului Italiei. Primul oraş 
din nordul Franței pentru care am obţinut cetățenia a fost 
Autun. 

Am dispus apoi să se facă recensământul cetățenilor 


romani. 
A.D. 48 


Numărul total al cetățenilor, inclusiv femeile şi copiii, se 
ridica acum la cinci milioane nouă sute optzeci şi patru de mii 
şaptezeci şi doi, față de cei patru milioane nouă sute treizeci şi 
şapte mii indicaţi de recensământul efectuat în anul morții lui 
August şi patru milioane două sute treizeci şi trei de mii 


indicaţi de recensământul efectuat în anul următor morții 
tatălui meu. Notate fără comentarii pe o foaie de hârtie, cifrele 
acestea nu sunt impresionante: dar ia gândiți-vă la ele, însă, 
transpunându-le în vieți omeneşti. Dacă toți cetățenii romani 
ar fi să defileze prin fața mea, în pas alergător, unul după 
altul, ar trebui doi ani până ce s-ar arăta ultimul. Şi aceştia 
erau numai cetățenii propriu-zişi. Dacă mi-ar fi trecut prin fața 
ochilor întreaga populație a imperiului, adică peste şaptezeci 
de milioane la număr, acum că Britannia, Marocul şi Palestina 
trebuiau puse şi ele la socoteală, ar fi fost nevoie de 
douăsprezece ori mai mult timp, adică de douăzeci şi patru de 
ani pentru ca ei să mi se arate privirilor; iar în douăzeci şi 
patru de ani e vreme să se nască o întreagă nouă generație, 
aşa că aş fi putut sta locului o viață de om, iar puhoiul tot ar fi 
lunecat şi s-ar fi tot scurs. 


Ar fi lunecat şi s-ar fi tot scurs cu-acelaşi calm şi veşnic 
flux 


şi niciodată nu s-ar fi arătat aceeaşi față de două ori. Cifrele 
sunt un coşmar. la gândiți-vă că la prima serbare a păstorilor, 
cea a lui Romulus, n-au luat parte mai mult de trei mii trei 
sute de suflete. Unde avem să ajungem? 

Punctul asupra căruia doresc să insist îndeosebi în această 
dare de seamă a activităţii mele de Împărat este că, cel puţin 
până în momentul acesta, am acţionat, în măsura în care-mi 
dădeam seama, numai spre binele general, în cel mai larg sens 
cu putință. N-am fost nici revoluționar nesăbuit, nici despot 
crunt şi nici reacționar îndârjit: m-am străduit să îmbin 
mărinimia cu bunul simț ori de câte ori a fost posibil, şi nimeni 
nu mă poate învinovăți că n-am făcut tot ce-am fost în stare a 
face. 


DOUĂ DOCUMENTE CARE EXEMPLIFICĂ ACTIVITATEA LEGISLATIVĂ A LUI 
CLAUDIUS, PRECUM ŞI STILUL LUI EPISTOLAR ŞI ORATORIC 


EDICTUL LUI CLAUDIUS PRIVITOR LA ANUMITE TRIBURI TIROLEZE 


A.D. 46 


Proclamat la reşedinţa din Baiae, în anul consulatului lui 
Marcus lunius Silanus şi al lui Quintus Sulpicius Camerius, în 
a cincisprezecea zi a lui martie, din porunca lui Tiberius 
Claudius Caesar Augustus Germanicus. 

Tiberius Claudius Caesar Augustus Germanicus, Mare 
Pontif, Tribun al poporului pentru a şasea oară. Împărat, 
Părinte al Patriei, Consul desemnat pentru a patra oară, face 
următoarea declarație oficială: 


Cu privire la anumite vechi controverse, a căror rezolvare 
fusese lăsată în suspensie timp de câţiva ani de pe vremea 
când unchiul meu Tiberiu era Împărat: unchiul meu îl 
trimisese pe un anume Pinarius Apollinaris să cerceteze acele 
zise controverse referitoare la Comensi (după câte îmi 
reamintesc) şi la Bergali, dar nu la alţii, şi acest Pinarius îşi 
neglijase misiunea, din pricina încăpățânatei absențe din Roma 
a unchiului meu; iar apoi, când nepotul meu Gaius a devenit 
Împărat şi nu i-a cerut nici el vreun raport, n-a prezentat 
niciunul - prost nu s-a dovedit în acea împrejurare - şi după 
aceea am primit un raport din partea lui Camurius Statutus, 
arătând că în mare parte pământul agricol şi forestier din acele 
părți se afla cu adevărat sub jurisdicția mea - aşa că, pentru a 
mă referi la actualitate, am trimis de curând pe bunul meu 
prieten Planta Iulius acolo, şi când a convocat o reuniune a 
guvernatorilor mei, atât a guvernatorilor de la fața locului, cât 
şi pe-a acelora ale căror ţinuturi se află mai departe, a 
procedat la o cercetare adâncită a tuturor acestor chestiuni şi a 
tras concluziile ce se impuneau. Drept care aprob formularea 
următorului edict pe care - motivându-l mai întâi cu un raport 
clar - l-a redactat pentru a mi-l supune spre semnare; deşi 
cuprinde măsuri mai ample decât acelea pe care Pinarius le 
avea de luat. 

Cât priveşte pe anauni, pe tulliaşi şi pe sinduni, constat din 
izvoare demne de încredere că unii dintre aceştia au fost 
încorporaţi în guvernământul Tirolului de sud, deşi nu toți. 
Deşi văd că pretenţiile la cetățenia romană ale bărbaților din 
aceste triburi nu se bizuie pe temeiuri îndeajuns de sigure, 


totuşi, deoarece se poate spune că ei au dobândit-o pe baza 
unei îndelungate posesiuni de fapt şi că s-au amestecat atât de 
mult cu tirolezii din sud, încât n-ar putea fi despărțiți acum de 
ei fără a se aduce serioase prejudicii acelei respectabile obşti de 
cetățeni, le acord prin prezenta şi de bună voia mea autorizația 
de a se bucura în continuare de drepturile pe care şi le-au 
asumat. O fac cu atât mai bucuros, cu cât sunt informat că un 
mare număr dintre cei al căror statut legal este în cauză îşi fac 
serviciul în divizia de gardă - unii dintre ei au ajuns a comanda 
companii — şi că alţii dintre compatrioţii lor au fost încorporațţi 
spre a exercita funcția de jurați la Roma şi-şi îndeplinesc 
datoria acolo. 

Măsura luată atrage după sine sancţionarea legală 
retroactivă a oricăror acţiuni au întreprins şi a oricăror 
contracte au încheiat, convinşi fiind că sunt cetățeni romani, 
fie între ei, fie cu tirolezii din sud, fie în orice alte împrejurări; 
iar cât despre numele pe care le-au purtat până acum, ca şi 
cum ar fi fost cetățeni romani, îi învoiesc prin prezenta a şi le 
păstra. 


FRAGMENTE RĂMASE DIN CUVÂNTAREA LUI CLAUDIUS ÎN SENAT, 
PROPUNÂND EXTINDEREA CETĂȚENIEI ROMANE ASUPRA DISTRICTULUI 
FRANCEZ AUTUN. 


A.D. 48 

Trebuie să vă rog în primul rând, domnilor şi cinstiți 
senatori, să reconsideraţi scandaloasa impresie pe care v-ar 
putea-o face în primele clipe propunerea pe care sunt pe 
punctul de a o săvârşi: şi anume că ar fi o propunere 
revoluționară: aceasta, prevăd, va constitui cel mai serios 
impediment ce mi se va ivi astăzi în cale. Poate că cel mai bun 
mijloc de care dispun pentru a înlătura obstacolul este de a 
reaminti cât de multe schimbări au fost aduse constituţiei 
noastre în cursul istoriei romane, cât de extrem de maleabilă s- 
a dovedit în fapt a fi ea de la începutul începutului. 

Roma a fost cândva cârmuită de regi, şi totuşi monarhia n-a 
devenit niciodată ereditară. Necunoscuţi au dobândit coroana, 
ba şi străini: precum urmaşul lui Romulus, regele Numa, sabin 
de felul lui (iar Sabinia era pe atunci un stat străin, deşi situat 
atât de aproape de Roma), ori Tarquinius întâiul, care i-a 


urmat lui Ancus Martius. Tarquinius nu era câtuşi de puțin de 
neam mare - taică-său era Demarathus, un corintian, iar 
maică-sa era atât de săracă, încât, deşi cobora din nobila 
familie a Tarquinilor, a fost constrânsă a se căsători cu un 
bărbat de rang inferior — aşa că, neputând ocupa o dregătorie 
de vază la Corint, Tarquinius a venit aici şi a fost ales rege. Lui 
şi fiului său, ori poate nepotului său -— istoricii nu sunt în 
măsură a se pune de acord nici măcar asupra acestui punct — 
le-a urmat Servius Tullius, care, potrivit izvoarelor romane, era 
fiul Ocresia, o prizonieră. Izvoarele romane fac din el fidelul 
tovarăş al etruscului Caele Vipinas şi părtaş al tuturor 
nenorocirilor acestuia; spun că, atunci când Caele a fost 
învins, Servius Tullius a părăsit Etruria, cu rămăşiţele armatei 
lui Caele, şi a cucerit dealul Caelius de acolo, pe care l-a numit 
după fostul ei comandant. Şi-a schimbat apoi numele său 
etrusc — de Macstrna - în acela de Tullius şi a pus mâna pe 
coroana romană, fiind, de altfel, un foarte bun rege. Mai târziu, 
când Tarquinius cel Mândru şi fiii lui au început a fi urâţi 
pentru purtarea lor tiranică, poporul roman - luaţi vă rog 
aminte - s-a săturat de guvernământul monarhic şi am avut 
consuli, dregători aleşi anual, în locul regelui. 

Mai este oare nevoie să vă aduc aminte de dictatură, în care 
străbunii noştri au aflat - în vremuri grele, de război ori 
discordie politică - o formă de guvernământ mai tare decât cea 
consulară? Ori de numirea unor Tribuni ai poporului, chemaţi 
să apere drepturile plebei împotriva abuzurilor? Ori de 
Decemvirii care au preluat pentru o anumită perioadă 
guvernarea din mâinile consulilor? Ori de împărțirea puterii 
consulare între mai multe persoane? Ori de nelegala numire a 
unor comandanţi militari în funcţia de consul — s-a întâmplat 
de şapte sau opt ori? Ori de recunoaşterea dreptului plebeilor 
de a deţine nu numai cele mai înalte dregătorii, ci de a fi 
primiți şi în preoţie? Oricum, nu mă voi opri asupra luptelor 
din antichitate ale străbunilor noştri şi nici vorbi-voi de toate 
cele câte au rezultat dintr-însele; aţi putea bănui că, lipsit de 
modestie, fac din această trecere în revistă a istoriei un pretext 
pentru a mă făli cu recenta extindere a imperiului dincolo de 
mările nordului... 


A fost dorința unchiului meu, Împăratul Tiberiu, ca toate 
coloniile de primă importanţă şi oraşele de provincie din Italia 
să-şi aibă reprezentanții lor în această înaltă adunare; şi 
reprezentanți s-au găsit, îndeplinind toate condiţiile necesare 
atât din punct de vedere al caracterului, cât şi al averii. „Da, 
veți spune, însă există o mare deosebire între un senator 
italian şi un senator din ţări străine.” Ei bine, când voi începe 
să vă justific acea parte din activitatea mea în care, ca cenzor, 
extind deplina cetățenie romană provinciilor, am să vă arăt 
cum văd eu de fapt situația. Dar permiteți-mi să spun pe scurt 
acum că nu cred că ar trebui să le interzicem provincialilor de 
a ocupa locuri în această adunare, dacă ei îi pot face cinste, 
numai pentru faptul că sunt provinciali. Renumita şi măreața 
colonie a Viennei, din Franţa, ne trimite senatori de multă 
vreme, nu-i aşa? Iubitul meu prieten Lucius Vestinus se trage 
din Vienne: el este unul dintre cei mai distinşi membri ai 
Nobilului Ordin al Cavalerilor şi-l folosesc pentru a mă ajuta la 
îndeplinirea îndatoririlor mele administrative. (Am, fiindcă veni 
vorba, a vă cere o favoare pentru copiii lui Vestinus: doresc să 
li se confere cele mai înalte onoruri ale preoţiei — sunt convins 
că mai târziu vor câştiga distincții datorită propriilor lor merite 
spre a fi adăugate celor acordate de dragul tatălui lor.) Există 
totuşi un francez al cărui nume nu-l voi rosti în acest discurs, 
deoarece a fost un porc de câine şi nici nu vreau să aud măcar 
de el. A fost un fel de minune a şcolilor de atletism şi a dus cu 
el în colonia sa un consulat, mai înainte chiar ca oraşului să i 
se fi acordat cetățenia romană. Am o părere tot atât de proastă 
despre fratele lui — un ticălos fără pereche şi atât de nevrednic, 
încât n-aţi avea ce face cu el aici. 

Dar a sosit vremea, Tiberius Claudius Germanicus, să 
dezvălui adunării tema cuvântării tale: ai şi atins frontierele 
sudului Franței... Acestei înalte adunări nu ar trebui să-i fie 
mai degrabă ruşine de aceşti iluştri domni, aflați acum în fața 
mea, dacă ar fi cumva înălțați la rangul de senatori, decât îi 
este distinsului meu prieten Periscus ruşine când dă de 
numele francez Allobrogicus printre imaginile funerare ale 
strămoşilor săi. Dacă sunteţi de acord că toate acestea sunt 
precum am spus, ce mai doriți de la mine? Doriţi să vă 
dovedesc, cu harta în față, punându-mi degetul pe fiecare loc, 


că de pe acum aveţi senatori de dincolo de frontierele Franţei 
de sud, că nu s-a resimţit de fapt niciun pic de ruşine fiindcă 
au fost primiţi în ordinul nostru oameni născuți la Lyon28. Dar, 
domnilor şi cinstiți senatori, vă asigur că mă aventurez cu cea 
mai mare prudență dincolo de fruntariile familiare ale sudului 
Franței. Asta nu înseamnă că nu trebuie susținută acum - şi o 
dată pentru totdeauna - cauza restului acelei mari țări. Nu 
contest că francezii au luptat împotriva lui luliu Cezar (acum 
zeificat) timp de zece ani, dar, în schimb, trebuie ca şi 
luminăţiile voastre să fiți de acord cu mine că vreme de un veac 
ne-au păstrat, de atunci încoace, o mai devotată loialitate — şi 
asta în vremuri tulburi - decât ne-am fi putut vreodată 
închipui. Când tatăl meu Drusus se afla implicat în cucerirea 
Germaniei, întreaga țară a Franței a rămas în pace în spatele 
său; şi asta, să n-o uităm, în momentul când fusese luat de la 
o treabă foarte neliniştitoare pentru francezi, aceea a recenzării 
deţinătorilor de bunuri imobiliare. Să ştiţi că şi astăzi chiar, o 
ştiu prea bine din proprie experiență, această treabă a 
recensământului este o sarcină deosebit de grea, deşi acum ea 
nu mai înseamnă nimic altceva decât o trecere în revistă a 
resurselor noastre materiale... 


28 Referinţă ironică la el însuşi (n.a.). 


Capitolul XXVIII 


A.D. 48 

Într-o dimineață de august, în anul recensământului, 
Messalina a intrat devreme în dormitorul meu şi m-a trezit din 
somn. Îmi ia mereu mult timp până ce-mi adun gândurile când 
mă deştept, mai ales dacă n-am putut dormi între miezul 
nopții şi ivirea zorilor, cum se şi întâmpla adeseori. S-a aplecat 
asupră-mi, m-a sărutat, mi-a mângâiat părul şi mi-a spus pe 
un ton deosebit de îngrijorat că are a-mi da veşti teribil de 
proaste. Am întrebat-o somnoros şi oarecum iritat despre ce e 
vorba. 

— Barbillus, astrologul... ştii că nu face niciodată o greşeală, 
aşa-i? Ei bine, i-am cerut să-mi citească în stele ieri, pentru că 
n-am mai făcut-o de doi ori trei ani, şi le-a cercetat aseară, şi 
ştii ce-a venit să-mi spună chiar adineauri? 

— De bună seamă că nu ştiu. Hai, spune şi apoi lasă-mă să 
dorm. Am avut o noapte rea. 

— Iubitule, nu mi-aş fi îngăduit să te deranjez astfel, dacă 
nu era teribil de important. Ceea ce a spus a fost: „Messalina, 
Doamnă, o soartă groaznică îl aşteaptă pe cineva care-ţi este 
foarte aproape. O dată mai mult se vădeşte nefasta influență a 
lui Saturn. Se arată sub aspectul lui cel mai dăunător. 
Lovitura are să cadă în mai puţin de treizeci de zile, şi nu după 
idele lui septemvrie”. L-am întrebat ce vrea să spună, dar n-a 
vrut să vorbească. Tot făcea aluzii şi-n cele din urmă i-am scos 
vorbele cu sila din gură, amenințându-l cu biciuirea. la 
ghiceşte ce a spus! 

— Nu-mi place să ghicesc, când sunt pe jumătate adormit. 

— Dar mi-este groază să ţi-o spun direct, atâta e de 
îngrozitor. Mi-a spus: „Messalina, Doamnă, soțul tău are să 
moară de moarte rea”. 


— Aşa a spus? 

A dat solemn din cap a confirmare. 

M-am ridicat, simțind cum îmi zvâcneşte inima. Da, 
Barbillus prezicea întotdeauna exact. Şi asta însemna că nu 
aveam să supraviețuiesc încercării mele de a introduce noua 
constituție decât cu vreo câteva zile. Plănuisem să-mi țin 
cuvântul la şapte septembrie, aniversarea victoriei mele de la 
Brentwood: dar păstrasem cel mai adânc secret asupra întregii 
chestiuni, chiar față de Messalina, pentru care, altminteri, nu 
aveam secrete. l-am spus: 

— Nu putem oare face nimic? Nu putem cumva păcăli 
prezicerea? 

— Nu-mi vine în minte niciun gând. Eşti soțul meu, nu? 
Doar dacă... doar dacă... ascultă, am o idee! Ce-ar fi dacă, 
numai pentru luna viitoare, ai înceta de a-mi fi soț? 

— Dar îți sunt. Nu poți pretinde că nu-s. 

— Poţi divorța, nu-i aşa, doar pentru o lună? Şi te 
căsătoreşti din nou cu mine când Barbillus ne va aduce la 
cunoştinţă că Saturn s-a îndepărtat, la o distanță de la care nu 
mai e periculos. 

— Nu, asta nu-i cu putință. Dacă divorțez de tine, nu mă 
mai pot recăsători legal decât dacă în interval a existat o altă 
căsătorie. 

— La asta nu m-am gândit. Dar n-avem să ne lăsăm bătuţi 
de-o simplă formă. la să presupunem că mă căsătoresc eu cu 
cineva, cu oricine, doar de formă. Cu un bucătar ori cu unul 
dintre soldații din garda palatului. O căsătorie redusă la partea 
ei ceremonială, se-nţelege. Am intra în camera nupțială printr- 
o uşă şi apoi am ieşit pe alta. Nu-i o idee rea, aşa-i? 

Mi-am spus că nu-i o idee de lepădat; dar era evident că 
trebuia să se mărite cu cineva de neam mare şi de vază, altfel 
s-ar fi creat o impresie proastă. I-am propus întâi pe Vitellius 
şi mi-a răspuns zâmbind că Vitellius nutrea la adresa ei 
simțăminte atât de gingaşe, încât ar fi curată cruzime să se 
mărite cu el fără a-l lăsa să petreacă noaptea cu ea. Şi-apoi, ce 


facem cu prezicerea? Doar nu vreau să-l menesc pe Vitellius 
unei morți violente, aşa-i? 

Aşa că am luat în discuție feluriți soți pentru ea. Singurul 
asupra căruia ne-am putut pune de acord a fost Silius, 
Consulul desemnat, un fiu al acelui Silius, generalul fratelui 
meu, pe care Tiberiu îl acuzase de înaltă trădare şi-l obligase 
să se sinucidă. Mi-era antipatic pentru că se aflase în fruntea 
opoziției care, în Senat, se împotrivise măsurii mele de 
extindere a sufragiului şi fusese foarte insolent cu mine. După 
cuvântarea mea asupra sufragiului, i se ceruse să-şi exprime 
părerea. A spus că i se pare straniu ca vechii noştri aliați, 
nobilele şi străvechile cetăți greceşti din Lycia să rămână 
lipsite de libertatea lor (anexasem Lycia cu cinci ani mai 
înainte, din pricina neîncetatelor tulburări de acolo şi, de 
asemenea, învecinata insulă Rodos, unde băştinaşii trăseseră 
în ţeapă câțiva cetățeni romani), în vreme ce barbarilor celți 
din nord aveau să le fie acordate cele mai depline drepturi ale 
cetățeniei romane. Când mi-a venit rândul să răspund 
obiecțiunii lui, aproape singura ce fusese ridicată, am folosit 
tonul cel mai amabil cu putință. Am început: „E cale lungă, 
într-adevăr, de la vestita Lycie, de la 


Frumos curgătorul Xantes, 


acolo unde, potrivit cuvintelor poetului Horaţiu, pe care le- 
am auzit cântate anul trecut la Jocurile Seculare, 


Lui Apollo mult îi place pletele să-şi spele, 


până în Franța şi până la întunecatul mare fluviu Ron, 
întunecatul mare fluviu Ron... despre care nu se face nicio 
mențiune în legendele clasice, afară doar de o îndoielnică vizită 
a lui Hercule, în cursul celor zece munci, când s-a dus să ia 
cirezile lui Geryon. Dar nu cred că...” 

Am fost întrerupt de un râs înfundat, care s-a prefăcut 
curând în nişte hohote de râs. Se pare că atunci când am 
repetat „întunecatul mare fluviu Ron” şi am şovăit o clipă în 
căutarea unei fraze, Silius declarase cu voce tare - dar şedea 


pe partea urechii mele surde, aşa că nu auzisem întreruperea — 
„Da, întunecatul mare fluviu Ron, unde, dacă nu mint istoricii, 


Lui Claudius mult îi place pletele să-şi spele. 


O referire la prilejul cu care fusesem zvârlit peste un pod în 
acel râu, la porunca lui Caligula, şi când nu lipsise mult ca să 
mă înec. Vă puteţi închipui cât de furios am fost când 
Narcissus mi-a explicat ce anume stârnise râsul. Una este să 
faci mici glume personale la cină, într-o casă particulară ori la 
terme, sau chiar glume mai gălăgioase la Sărbătoarea tuturor 
nebunilor (căreia, fiindcă veni vorba, îi redasem ziua a cincea, 
desființată de Caligula), şi alta să-ți îngădui aluzii malițioase în 
Senat, de natură a stârni un râs sarcastic la adresa unui coleg, 
şi eu, unul, n-aş fi făcut-o pentru nimic în lume pe seama 
cuiva. Şi ca un Consul desemnat să fi procedat astfel pe seama 
mea, ba încă şi în prezența unui grup de francezi de vază, pe 
care îi adusesem la Senat, mi s-a părut inadmisibil. Am strigat: 

— Domnilor şi cinstiți senatori, v-am rugat să vă exprimați 
părerea asupra moțiunii mele, dar după zgomotul pe care-l 
faceţi, oricine ar putea lua adunarea aceasta drept cea din 
urmă dintre cârciumi. Vă rog respectaţi regulamentul. Ce-au 
să gândească francezii aceştia despre noi? 

Zgomotul a încetat pe loc. Aşa se întâmpla mereu când 
vedeau că mă înfurii. 

Messalina mi-a spus că-i va face mare plăcere să se mărite 
cu Silius, nu numai din pricina grosolăniei de care dăduse 
dovadă față de mine şi care desigur că merita răzbunarea 
aştrilor, dar şi pentru că, după felul cum el o privea, era sigură 
că grosolănia lui izvorăşte din gelozie şi că o iubeşte pătimaş. 
Avea să fie o pedeapsă cum nu se poate mai nimerită pentru 
Silius să-i spună că divorțează şi că se va căsători cu el, iar 
apoi să-i dezvăluie numai în ultima clipă că, de fapt, această 
căsătorie este numai de formă. 

Aşa că l-am ales pe Silius şi, în aceeaşi zi chiar, am semnat 
un act prin care n-o mai recunoşteam pe Messalina drept soţie 
a mea şi-i îngăduiam să se înapoieze sub acoperişul părintesc. 


Am glumit o mulțime pe chestia asta amândoi. Messalina se 
prefăcea a implora s-o las să stea, căzându-mi în genunchi şi 
cerându-şi iertare pentru greşelile sale. Îşi şi îmbrățişă 
plângând copiii, care nu ştiau ce să creadă. 

— Trebuie, oare, om crud ce eşti, să sufere şi micuţii aceştia 
pentru greşelile mamei lor? 

Îi răspundeam că sunt greşeli de neiertat: era prea 
deşteaptă, prea frumoasă şi prea harmnică pentru a mai sta, fie 
şi încă un ceas, cu mine. Dădea celorlalte soții o pildă pe care 
ele nu o puteau urma, la nivelul căreia nu se puteau ridica, şi 
provoca gelozia generală împotrivă-mi. 

Mi-a şoptit la ureche: 

— Dacă vin la palat într-una din nopţile săptămânii viitoare 
şi săvârşesc un adulter cu tine, ai să mă surghiuneşti? S-ar 
putea să fiu ispitită s-o fac, să ştii. 

— Da, am să te surghiunesc. Şi-am să mă surghiunesc şi pe 
mine. Unde să mergem? Mi-ar plăcea să văd Alexandria. Trece 
drept locul de exil ideal. 

— Şi să-i luăm şi pe copii? Tare i-ar bucura. 

— Lor, clima nu cred să le priască. Mi-e teamă că vor trebui 
să rămână aici cu maică-ta. 

— Mama habar n-are de cum se cresc copiii; uite ce creştere 
mi-a dat mie! Dacă nu vrei să aduci şi copiii, n-am să vin cu 
tine. 

— Atunci am să mă însor cu Lollia Paulina, numai ca să-ți 
fac în ciudă. 

— Atunci am s-o omor pe Lollia Paulina. O să-i trimit 
prăjituri otrăvite, ca prăjiturile pe care Caligula le trimitea 
oamenilor care şi-l făcuseră moştenitor. 

— Ei, uite-ți actul de divorț, semnat şi sigilat, otreapă ce 
eşti! Acum ţi-ai recăpătat toate drepturile şi privilegiile unei 
femei nemăritate. 

— Să ne sărutăm, Claudius, înainte de a ne despărți. 

Îmi adusei aminte de celebrul rămas-bun pe care şi-l ia 
Hector de la Andromaca, în cartea a şasea a Iliadei: 


Hector se duse, iar scumpa-i soţie, pornind spre casă 
Faţa mereu înapoi întorcea, năpădită de lacrimi. 

Repede ajunse la curtea cea bună de stat a lui Hector 
Crâncenul pentru duşmani, şi-năuntru găsi pe mai multe 
Şerbe ce, cum o văzură, cu toate-ncepură bocitul29. 


— Ei, nu fi aşa zorită să ieşi din scenă cu actul de divorț. N- 
ar strica să iei câteva lecţii particulare de artă dramatică 
împreună cu Mnester. 

— Acum fac ce vreau. Dacă nu eşti atent, mă mărit cu 
Mnester. 

Silius trecea drept cel mai chipeş nobil din Roma şi 
Messalina era de mult fascinată de el. Dar nu era câtuşi de 
puțin dispus să cadă uşor pradă pasiunii ei. Mai întâi, era un 
bărbat virtuos, ori cel puțin se fălea cu virtutea lui, şi apoi era 
căsătorit cu o nobilă din familia Silania, o soră a primei soții a 
lui Caligula, şi, în sfârşit, cu toate că Messalina exercita 
asupră-i o foarte puternică atracţie trupească, era la curent cu 
nelimitata mărinimie de care ea dăduse dovadă dăruindu-se 
deopotrivă nobilului, omului de rând, gladiatorului, actorului, 
soldatului din gardă, ba şi unuia dintre ambasadorii parți, şi 
nu considera drept cine ştie ce cinste a fi rugat să intre în 
rândurile lor. Aşa că Messalina a trebuit să-şi pună la bătaie 
toate mijloacele de care dispunea pentru a câştiga partida. 
Prima greutate a constat în a-l hotări să vină s-o vadă în 
particular. L-a invitat de câteva ori, însă el s-a tot scuzat. În 
cele din urmă ea a izbutit, dar numai datorită complicităţii 
comandantului pazei de noapte, un fost iubit de-ai ei, care l-a 
invitat pe Silius la cină şi apoi l-a poftit într-o cameră unde ea 
îl aştepta cu masa pusă pentru doi. Odată ajuns acolo, n-a mai 
putut scăpa uşor, iar ea a procedat cu multă viclenie: nu i-a 
vorbit mai întâi deloc de dragoste, ci de politică revoluționară! 
I-a reamintit de tatăl lui asasinat şi l-a întrebat dacă ar putea 


29 Homer, Iliada, ed. cit., p. 278. 


îndura să-l vadă pe nepotul asasinului, un tiran şi mai 
sângeros, apăsând din ce în ce mai tare jugul tiraniei pe gâtul 
unui popor odinioară liber. (Acesta eram eu, în caz că nu mă 
recunoaşteți.) Apoi i-a spus că riscă să fie ucisă, deoarece îmi 
reproşează mereu că nu restabilesc republica, şi mă învinui de 
cruda omorâre a unor bărbaţi şi a unor femei cu desăvârşire 
inocenți. l-a mai spus, de asemenea, că-i disprețuiesc 
frumusețea şi prefer slujnicele şi cele mai ordinare prostituate 
şi că, dacă nu mi-a fost credincioasă, apoi era numai din 
răzbunare pentru că o disprețuiam; dezmăţțul ei este 
consecința unei cumplite deznădejdi şi singurătăți. El, Silius, 
era dintre toți cei pe care-i cunoştea singurul bărbat îndeajuns 
de virtuos şi de viteaz pentru a o ajuta să realizeze scopul pe 
care şi-l fixase spre a-i consacra toată viața ei: restaurarea 
republicii. Oare avea el să-i ierte nevinovatul tertip de care se 
folosise pentru a-l ademeni în camera aceea? 

Sincer vorbind, nu-l pot osândi pe Silius că s-a lăsat momit 
de ea: m-a amăgit şi pe mine nouă ani de-a rândul. Nu uitaţi 
că era foarte frumoasă; şi puteți fi încredințaţi că-i doftoricise 
vinul. Fireşte că a încercat s-o mângâie şi, mai înainte să 
înțeleagă omul ce se întâmplă, se şi aflau unul în brațele 
celuilalt pe canapea, alternând cuvintele „dragoste” şi 
„libertate” cu sărutările şi suspinele. Ea i-a spus că numai 
acum pricepe ce este dragostea adevărată, iar el i-a jurat că, 
ajutat de ea, va restaura republica de îndată ce se va ivi un 
prilej; ea, una, i-a jurat că va rămâne de-a pururi fidelă 
dragostei lui, dacă divorțează de soția sa, despre care ea ştia 
că-i este necredincioasă în secret şi care era şi sterilă — iar 
Silius s-ar cuveni să nu lase să i se stingă neamul — şi aşa mai 
departe, şi aşa mai departe. Şi aşa l-a fermecat şi l-a jucat cum 
a vrut ea. 

Silius însă era tot atât de prudent pe cât era de virtuos şi nu 
se simțea îndeajuns de tare pentru a porni o revoltă armată. A 
divorțat de soția lui, dar i-a spus Messalinei că, după matură 
chibzuinţă, socotea mai indicată soluția de a se aştepta 
moartea mea pentru restaurarea republicii. Atunci va putea să 


se însoare cu Messalina şi să-l adopte pe Britannicus, ceea ce 
ar determina Urbea şi Armata să-l considere ca pe 
conducătorul lor firesc. Messalina a înțeles că va fi nevoită să 
acţioneze ea însăşi. În felul acesta mi-a jucat festa cu 
Barbillus, după cum v-am spus, iar Silius (dacă era adevărat 
ceea ce mi-a povestit mai târziu) n-a ştiut nimic despre divorț 
până ce s-a dus la el cu actul, fără a-i lămuri cum îl obținuse, 
şi i-a spus bucuroasă că se pot acum căsători şi trăi de-a 
pururi fericiți, dar că nu trebuie să spună nimănui niciun 
cuvânt până ce ea îi va da voie. 

Toată lumea la Roma a rămas uluită când s-a aflat de 
divorțul Messalinei, şi cu atât mai mult cu cât eu păream a nu 
mă sinchisi. Continuam să-i arăt tot atâta respect ca şi în 
trecut, de nu şi mai mult, iar ea îşi continua activitatea politică 
la palat. Dar în fiecare zi îl vizita pe Silius la el acasă, în mod 
public şi cu o întreagă escortă de însoțitoare. Când i-am atras 
atenția că ducea jocul cam prea departe, mi-a răspuns că 
întâmpină oarecare greutăți în a-l determina să se însoare cu 
ea. 

— Mi-e teamă că bănuieşte ceva necurat la mijloc şi e foarte 
politicos şi rezervat, dar, în fond, fierbe de dragoste pentru 
mine, canalia. 

După câteva zile, aidoma, mi-a dat, voioasă, de ştire că 
Silius se învoise şi că aveau să se căsătorească în ziua de zece 
septembrie. M-a rugat să oficiez eu în calitate de Mare Pontif şi 
să gust gluma din plin. 

— N-are să fie minunat să-i vezi mutra uluită, când are să 
afle că a fost dus cu preşul? 

În răstimp începusem să mă căiesc de toată treaba şi, în 
special, de farsa făcută lui Silius, deşi mă jignise în Senat cu o 
altă întrerupere necuviincioasă. Mi-am spus că n-ar fi trebuit 
să iau prezicerea în serios şi că n-o făcusem decât pentru că 
eram numai pe jumătate treaz atunci când Messalina mi-a 
vorbit de ea. lar dacă prezicerea era adevărată, cum de putea 
s-o înşele o falsă căsătorie? Îmi veni în minte că nicio căsătorie 
nu este considerată ca atare de lege, până ce nu a fost 


săvârşită trupeşte. Am încercat s-o conving pe Messalina să 
lase totul baltă, dar mi-a răspuns că-s gelos pe Silius şi că, 
după a ei părere, îmi pierd simțul umorului şi devin un bătrân 
acru, bun numai la stricarea chefului oamenilor, aşa că am 
tăcut. 

În dimineața zilei de cinci septembrie am fost la Ostia să 
inaugurez noul mare siloz de acolo. Îi spusesem Messalinei că 
nu aveam să mă înapoiez până a doua zi dimineața. Messalina 
mi-a spus că vrea să vină şi ea şi rămăsese stabilit că vom 
călători împreună în caleaşcă: dar, în ultima clipă, o lovi una 
din faimoasele ei dureri de cap şi trebui să rămână acasă. Mi-a 
părut rău, dar era prea târziu ca să-mi mai schimb planurile, 
de vreme ce-mi fusese organizată o recepție oficială la Ostia şi 
făgăduisem să aduc jertfă în templul lui August de acolo: de 
când îmi ieşisem din fire cu cei din Ostia pentru că nu mă 
primiseră după cuviință, luasem îndeosebi aminte să nu-i 
jisnesc. 

După-amiază devreme, pe când intram în templu ca să 
jertfesc, Euodus, unul dintre liberții mei, mi-a înmânat un 
bilețel. Misiunea lui Euodus era de a mă feri de jalbele 
inoportune ale mulțimii: toate comunicările scrise îi erau 
înaintate lui, şi dacă el le considera neserioase, ori demente, 
ori nevrednice de a-mi reține atenția, nu mă mai supăra cu ele. 
E de mirare ce maldăre de prostii scriu oamenii în petiții. 
Euodus mi-a spus: 

— lartă-mă, Cezar, dar pe acesta nu-l pot citi. Mi l-a 
înmânat o femeie. Poate că faci o excepție şi te uiţi ce e. 

Spre surprinderea mea, bilețelul era scris în etruscă, o 
limbă moartă pe care n-o ştiau mai mult de patru ori cinci 
oameni în viață; avea următorul cuprins: „Pericol mare pentru 
Roma şi pentru tine. Vino imediat la mine acasă. Nu pierde o 
clipă”. M-a tulburat şi uimit. De ce în etruscă? Şi acasă la 
cine? Ce pericol? Şi a durat o clipă ori două până ce am 
înțeles. Trebuia să fie de la Calpurnia, fata, ţineţi minte, care 
trăise cu mine înainte de a mă fi însurat cu Messalina: mă 
distrasem s-o învăţ etrusca în vreme ce-mi redactam istoria 


Etruriei. Calpurnia îmi trimisese probabil bilețelul în etruscă, 
nu numai pentru că ar fi fost de neînțeles pentru oricare altul 
afară de mine, dar şi fiindcă aveam să ştiu că e într-adevăr al 
ei. L-am întrebat pe Euodus: 

— Ai văzut-o pe femeia aceea? 

Mi-a răspuns că arăta a egipteancă şi că avea o frunte 
ciupită de vărsat. Dar că, altminteri, era foarte frumoasă. Mi- 
am dat seama că e Cleopatra, prietena Calpurniei, care locuia 
în aceeaşi casă cu ea. 

Urma să merg în port numaidecât după sacrificiu şi nu 
făcea să schimb programul; s-ar fi spus că mai mult mă 
interesează să vizitez două prostituate, decât să mă ocup de 
treburile statului. Şi totuşi ştiam despre Calpurnia că nu e 
soiul de femeie care să-mi trimită mesaje fără rost, aşa că, pe 
când aduceam jertfă, am luat hotărârea că trebuie cu orice 
preț să aud ce are de spus. Aveam poate să mă prefac bolnav. 
Din fericire, zeul August mi-a venit în ajutor: măruntaiele 
berbecului pe care îl jertfisem erau cele mai nepropice din câte 
văzusem vreodată. Păruse un animal sănătos, dar înăuntru 
duhnea de putred ce era. Era limpede că nu puteam îndeplini 
vreo funcţie publică în ziua aceea, şi, în special, nu o treabă 
atât de importantă ca inaugurarea celui mai mare siloz din 
lume, după cum era cel din Ostia. Aşa că m-am scuzat şi toată 
lumea a fost de acord că luasem hotărârea care se impunea. 
M-am dus la vila unde eram găzduit şi am anunțat că mă voi 
odihni tot restul zilei, dar că voi lua bucuros parte la banchetul 
din seara aceea, dacă el nu avea caracter oficial. Îmi 
trimisesem lectica la intrarea din spate a vilei şi-n curând am 
pornit într-însa, cu perdelele trase, spre frumuşica locuinţă a 
Calpurniei, situată pe un deal din împrejurimile oraşului. 

Calpurnia m-a întâmpinat cu o expresie atât de îngrijorată 
şi mâhnită a feței, încât mi-am dat pe loc seama că se 
întâmplase ceva grav. 

— Spune-mi numaidecât! i-am poruncit. Despre ce e vorba? 

A început să plângă. N-o mai văzusem nicicând pe 
Calpurnia plângând, ori mai bine zis numai o singură dată, cu 


acel faimos prilej al chemării mele în miez de noapte la palat, 
din ordinul lui Caligula, când crezuse că mă duc să fiu 
executat. Era o fată stăpânită şi lipsită de apucăturile şi de 
mendrele prostituatelor obişnuite, „dreaptă ca o sabie romană” 
- după cum vine vorba. 

— Îmi făgăduieşti să asculți? Dar n-ai să vrei să mă crezi. Ai 
să porunceşti să fiu torturată şi biciuită. De altfel, nici nu 
vreau să-ți spun. Dar nimeni altcineva nu îndrăzneşte, aşa că 
trebuie să-ți spun eu. Le-am promis, lui Narcissus şi lui Pallas, 
că-ți voi vorbi. Mi-au fost prieteni buni pe vremuri, când eram 
cu toții săraci. M-au asigurat că lor nu le vei da crezare, şi nici 
nimănui altcuiva, dar eu le-am spus că pe mine, după câte îmi 
închipui, mă vei crede, deoarece m-am dovedit odată a-ţi fi 
prietenă sinceră când ai fost la ananghie. Ţi-am dat toate 
economiile mele, nu-i aşa? N-am fost niciodată lacomă de bani, 
ori geloasă, ori necinstită, aşa-i? 

— Calpurnia, în toată viața mea am cunoscut numai trei 
femei cu adevărat bune, şi am să ți le spun pe nume. Una a 
fost Chipriana, o principesă iudaică; alta a fost Briseis, 
camerista maică-mii; iar a treia eşti tu. Acum spune-mi ce ai 
de spus. 

— N-ai pomenit de Messalina. 

— Messalina, se-nţelege de la sine. Mă rog, deci patru femei 
cu adevărat bune. Şi cred că n-o jisnesc pe Messalina, 
punând-o alături de o prințesă orientală, de o libertă greacă şi 
de o prostituată din Padua. Felul de bunătate la care mă 
gândesc nu este prerogativa... 

— Dacă o pui pe Messalina pe listă, scoate-mă pe mine, mi- 
a spus atunci cu răsuflarea tăiată. 

— Din modestie spui aşa, Calpurnia? Nu trebuie. Eu cred 
ceea ce spun. 

— Nu. Nu din modestie. 

— Atunci nu înţeleg. 

Calpurnia vorbi foarte încet şi cu greu: 

— Îmi pare nespus de rău că am să-ți pricinuiesc o mare 
durere, Claudius. Dar uite ce vreau să spun. Vreau să spun 


că, dacă Chipriana ar fi fost o prințesă tipică pentru neamul 
Irozilor, dacă ar fi fost setoasă de sânge şi ambițioasă, şi lipsită 
de scrupule şi de principii morale; ori dacă Briseis ar fi fost o 
cameristă tipică, dacă ar fi fost pornită pe furtişaguri, şi 
josnică la suflet, şi leneşă, şi pricepută în a minți; ori dacă şi 
Calpurnia ta ar fi fost o prostituată tipică, dacă aş fi fost 
încrezută, dezmățată, şi lacomă de bani, şi mi-aş fi folosit 
frumusețea drept mijloc de a stăpâni şi ruina bărbații, şi dacă 
ai aduna acum laolaltă aceste trei tipuri de femei cum mai rele 
nu ai cunoscut, şi dacă ne-ai lua drept exemplele cele mai 
potrivite... 

— Atunci ce? Unde vrei să ajungi? Vorbeşti atât de încet... 

— Atunci, Claudius, ai avea dreptate punând-o şi pe 
Messalina pe listă alături de noi şi mi-ai putea spune: 
„Messalina, se-nţelege de la sine”. 

— Sunt eu nebun ori tu eşti nebună? 

— Eu nu-s. 

— Atunci ce vrei să spui? Ce-a făcut biata mea Messalina 
pentru a fi brusc atacată în felul acesta violent şi 
nemaipomenit? Nu cred că tu şi cu mine, Calpurnia, avem să 
mai rămânem mult timp prieteni. 

— Ai plecat din Roma astăzi dimineaţă la şapte. 

— Da. Şi ce-i cu asta? 

— Eu am plecat la zece. Mă dusesem să fac cumpărături, 
însoțită de Cleopatra. Am intrat să văd nunta. Ciudată oră 
pentru o nuntă, nu? Petreceau de minune. Toţi beţi criță. Şi ce 
mai decor. Toată casa împodobită cu frunze de viță, şi cu 
iederă, şi cu ciorchini uriaşi de struguri, şi cu butoaie, şi cu 
teascuri. Sărbătoarea culesului viilor, asta voia să reprezinte. 

— Care nuntă? Nu înţeleg nimic. 

— Nunta Messalinei cu Silius. Nu te-au invitat? Messalina 
era prima la dans, juca şi învârtea un tirs30 în cel mai mare 


30 Toiag lung cu care era înfăţişat zeul Bahus; împodobit cu frunze de 
iederă şi de viță-de-vie şi în vârf cu un con de pin. 


butoi pe care-l găsise, îmbrăcată cu o tunică albă pătată de 
vin, cu un sân care-i ieşea afară şi cu părul despletit. Mai că 
era însă decentă, în comparaţie cu celelalte femei. Purtau pe 
ele numai piei de leopard, pentru că erau bacante. Silius era 
Bahus, încununat cu frunze de iederă şi purtând conduri. Era 
şi mai beat decât Messalina. Tot dădea din cap în tact cu 
muzica şi rânjea ca Baba. 

— Dar... dar... - am întrerupt-o prosteşte. Nunta urma să 
aibă loc în ziua de zece. Trebuia să oficiez eu. 

— Se descurcă ei şi fără tine. Aşa că m-am dus la Narcissus 
la palat şi când m-a văzut mi-a spus: „Bine că ai venit, 
Calpurnia. Eşti singura pe care o s-o creadă”. Iar Pallas... 

— Nu cred. Refuz să cred. 

Calpurnia bătu din palme: 

— Cleopatra! Narcissus! 

Au intrat şi mi s-au aruncat la picioare. 

— E adevărat cu nunta, nu-i aşa? 

Au spus că e întru totul adevărat. 

— Dar ştiu totul despre nuntă, am îngânat. Nu-i o nuntă 
adevărată, prieteni. E un fel de glumă plănuită de Messalina şi 
de mine. N-are să se culce cu el la sfârşitul ceremoniei. Totul e 
absolut nevinovat. 

Atunci Narcissus: 

— Silius a apucat-o şi i-a smuls tunica şi a început să o 
sărute pe corp în văzul tuturor, iar ea ţipa şi râdea şi atunci el 
a dus-o în camera nupţială şi au rămas acolo un ceas înainte 
de a se întoarce pentru ca să mai bea şi să mai danseze. Asta 
nu-i nevinovăție, aşa-i, Cezar? 

Calpurnia: 

— lar dacă nu iei imediat măsuri, Silius are să fie stăpânul 
Romei. Toţi cei pe care i-am întâlnit mi-au spus că Messalina 
şi Silius s-au jurat pe propriile lor capete să restaureze 
republica şi că au tot Senatul în spatele lor şi cea mai mare 
parte din gardă. 


— Trebuie să-mi spuneți mai mult! am strigat. Nu ştiu dacă 
să râd ori să plâng. Nu ştiu dacă să vă torn aur în poală ori să 
vă biciuiesc până ce or să vi se vadă oasele. 

Mi-au spus mai mult, dar Narcissus n-a vrut să vorbească 
până ce nu am făgăduit că-l iert pentru a-mi fi tăinuit atâta 
vreme fărădelegile Messalinei. A spus că, atunci când a ştiut 
prima oară de ele şi eu păream fericit în naivitatea mea, 
hotărâse să-mi cruțe suferința dezamăgirii atâta vreme cât 
Messalina nu făcea nimic care să-mi pună în primejdie viața 
ori patriei siguranța. Nădăjduise că poate are să se îndrepte ori 
că eu am să aflu singur adevărul despre ea. Dar, pe măsură ce 
timpul trecea, iar purtarea ei devenea din ce în ce mai 
neruşinată, devenea din ce în ce mai greu să-mi spună 
adevărul. De fapt, n-a putut crede că eu nu aflasem în răstimp 
ceea ce Roma toată, ba şi provinciile toate, dacă-i vorba pe-aşa, 
fără a uita pe duşmanii de-a lungul frontierelor, ştiau mult 
prea bine. Părea de necrezut că în cursul a nouă ani să nu fi 
auzit de dezmățurile ei, care te uluiau prin neruşinarea lor. 

Cleopatra mi-a spus cea mai oribilă şi mai caraghioasă 
poveste. Cât timp mă aflam în Britannia, Messalina provocase 
la întrecere Breasla Prostituatelor, cerându-le să-i trimită o 
campioană care să concureze cu ea la palat spre a vedea care 
din două poate da gata mai mulți bărbați în cursul unei nopți. 
Breasla delegase o faimoasă siciliană numită Scylla, după 
vârtejul din strâmtoarea Messinei. Când s-au ivit zorile, Scylla 
a fost nevoită să se dea bătută la al douăzeci şi cincilea bărbat, 
dar Messalina a mers mai departe, din bravadă, până ce 
soarele era de o suliță pe cer. Şi, lucru mai rău, mai toată 
nobilimea Romei fusese poftită să asiste la competiție, iar mulți 
dintre bărbați luaseră parte la ea; ba vreo trei ori patru dintre 
femei fuseseră convinse de Messalina să participe şi ele. 

Mi-am prins capul în palme şi-am început a plânge, 
întocmai cum făcuse August acum vreo cincizeci de ani, când 
Gaius şi Lucius îi spuseseră o poveste asemănătoare despre 
mama lor, Iulia; şi cu aceleaşi cuvinte ca şi August, am 
declarat că nu auzisem cea mai mică şoaptă şi că nu avusesem 


cea mai mică bănuială cu privire la desăvârşita castitate a 
Messalinei. Şi întocmai ca August, am simțit dorința de a mă 
încuia undeva într-o cameră şi de a nu mai vedea pe nimeni 
zile întregi. Dar nu m-au lăsat. Două versuri dintr-o comedie 
muzicală pe care trupa lui Mnester o jucase cu câteva zile 
înainte — i-am uitat numele — nu încetau de a-mi reveni absurd 
în minte: 


Nu ştiu să fie ceva mai caraghios, mai caraghios şi 
disperat 

Decât un moş care-şi plânge nevasta, ori o fată care s-a 
stricat. 


I-am spus lui Narcissus: 

— La primele jocuri la care am asistat vreodată (jucam rol 
de co-preşedinte alături de fratele meu Germanicus), jocuri în 
onoarea tatălui meu, ştii, am văzut un gladiator spaniol căruia 
i s-a retezat de la umăr brațul stâng. Era foarte aproape de 
mine şi i-am văzut cât se poate de bine obrazul. S-a uitat aşa 
prosteşte când a văzut ce se întâmplase! Şi tot amfiteatrul s-a 
pornit să râdă-n hohote de el. Am crezut şi eu că-i amuzant, 
ierte-mă zeii. 


Capitolul XXIX 


Atunci a intrat în cameră Xenofon şi mi-a vârât o băutură 
între buze, pentru că nu lipsea mult să leşin, şi a început să se 
ocupe de mine. Nu ştiu ce anume licoare mi-a dat să beau, dar 
efectul produs a fost de a mă simți cu mintea limpede şi sigur 
de mine şi cu desăvârşire nepăsător la toate. Picioarele-mi 
păreau că păşesc pe nori, ca ale unui zeu. Mi-a influențat şi 
văzul, astfel încât îi vedeam pe Narcissus, pe Calpurnia şi pe 
Pallas ca şi cum ar fi stat la douăzeci de paşi, iar nu chiar 
lângă mine. 

— Trimiteţi după Turranius şi după Lucius Geta. 

Turranius era Inspectorul General al Rezervelor de Stat, 
acum că murise Callon, iar Geta, după cum v-am mai spus, 
era comandant al gărzii, împreună cu Crispinus. 

Le-am luat un interogatoriu, după ce i-am asigurat că nu-i 
voi pedepsi dacă-mi grăiesc adevărul. Au întărit tot ce-mi 
spuseseră Narcissus, Calpurnia şi Cleopatra, şi mi-au mai 
spus şi multe altele. Când l-am întrebat pe Geta cum de nu-mi 
adusese toate acestea la cunoştinţă până atunci, mi-a 
răspuns: 

— Pot cita, Cezar, un proverb pe care l-am auzit adesea din 
gura domniei tale: genunchiul e mult mai aproape de trup decât 
călcâiele! Ce i s-a întâmplat lui Justus, predecesorul meu, 
când a încercat să-ți dea de ştire ce se petrece în aripa din 
palat unde locuieşte soția domniei tale? 

Turranius mi-a răspuns la aceeaşi întrebare, aducându-mi 
aminte că atunci când, de curând, îşi luase inima în dinți 
pentru a veni la mine să se plângă de sechestrarea de către 
Messalina a unor rezerve de stat — blocuri de bazalt importate 
din Egipt pentru repararea oborului de vite — spre a fi folosite, 
după cum s-a aflat, pentru o nouă colonadă pe care o 


construia în grădinile lui Luculus, mă înfuriasem pe el şi-i 
spusesem să nu mai discute niciodată vreo faptă ori poruncă 
de-ale ei, precizând că ea nu face nimic decât la cererea mea 
expresă ori cel puțin cu deplina mea aprobare. Mai adăugasem 
că, dacă s-ar întâmpla să mai aibă a face vreodată cu vreo 
plângere împotriva felului de a se purta al Messalinei Doamna, 
apoi urma să se adreseze însăşi Doamnei Messalina. Turranius 
grăia adevărul. Aşa îi şi vorbisem. 

Calpurnia, care se tot foise nerăbdătoare în fundul camerei 
în vreme ce îi interogam pe Turranius şi pe Geta, mi-a reținut 
în cele din urmă rugător privirea. Am înțeles că voia să-mi 
vorbească numai între patru ochi. Am evacuat numaidecât 
camera, şi atunci mi-a vorbit cu blândeţțe şi cu seriozitate: 

— Dragul meu, n-ai să ajungi nicăieri, punând iarăşi şi 
iarăşi aceeaşi întrebare tuturora. E cât se poate de limpede: le- 
a fost teamă să-ţi spună, în parte fiindcă ştiau cât de mult o 
iubeşti pe Messalina şi câtă încredere ai în ea, dar mai ales 
pentru că eşti Împărat. Ai fost foarte nenorocos şi te-ai purtat 
foarte prosteşte, dar acum trebuie să faci fără întârziere ceva 
pentru a salva situația. Dacă nu acţionezi numaidecât, ne 
trimiți pe toți la moarte. Fiece clipă contează. Trebuie să te 
duci la tabăra gărzii şi să obţii apărarea trupelor loiale de 
acolo. Nu-mi vine a crede că te vor părăsi, de dragul Messalinei 
şi al lui Silius. S-ar putea să fie unul sau doi ofițeri superiori 
ori căpitani care au fost cumpăraţi, dar soldații de rând îţi 
sunt toți devotați. Trimite soli călare la Roma de îndată, să 
anunțe că te întorci să te răzbuni pe Silius şi pe soţia ta. 
Trimite mandate de arestare pentru toți participanții la nuntă. 
Asta are să fie probabil de ajuns pentru a înăbuși răscoala. Au 
să fie toți prea beți ca să poată întreprinde ceva periculos. Dar 
grăbeşte-te! 

— O, da, i-am spus. Mă voi grăbi. 

L-am chemat din nou pe Narcissus: 

— Ai încredere în Geta? 

— Ca să fiu sincer, Cezar, nu am deplină încredere. 

— Dar în cei doi căpitani care l-au însoțit aici? 


— În ei am, dar sunt proşti. 

— Crispinus e plecat în concediu la Baiae, aşa încât cui să-i 
dăm comanda gărzii, dacă nu ne putem încrede în Geta? 

— Dacă ar fi Calpurnia bărbat, aş propune-o pe Calpurnia. 
Dar de vreme ce nu e, singura soluție mai bună e să mă 
numeşti pe mine. Nu-s decât un simplu libert, dar ofițerii şi 
soldații din gardă mă cunosc şi mă simpatizează, şi apoi n-aş fi 
numit decât pe o singură zi. 

— Prea bine, generale al zilei, Narcissus. Spune-i lui Geta că 
e reținut la pat din ordinul medicului până mâine. Dă-mi un 
condei şi pergamente. Stai o clipă. În câte suntem? În cinci 
septembrie? Atunci, uite-ți numirea. Arat-o căpitanilor şi 
trimite-i numaidecât la Roma cu soldaţii lor să aresteze pe toţi 
nuntaşii. Fără violență însă, decât în legitimă apărare: spune- 
le-o. Să ştie garda că mă întorc şi că mă aştept să-mi rămână 
credincioasă, şi că loialitatea ei nu va trece nerăsplătită. 

De la Ostia la Roma sunt aproximativ optsprezece mile, dar 
soldaţii au străbătut distanța într-un ceas şi jumătate, folosind 
cabriolete rapide. S-a întâmplat să ajungă tocmai la spartul 
nunții. Pricina era un cavaler cu numele de Vettius Valeris, 
care fusese unul dintre ibovnicii Messalinei, înainte de a fi 
apărut Silius pe scenă, şi care mai era încă în grațiile ei. 
Nuntaşii ajunseseră în acel stadiu în care ajung toți cheflii 
după ce prima exaltare produsă de băutură a pierit şi fiecare 
începe să se simtă niţel obosit şi nu prea ştie ce să facă. 
Interesul se concentră atunci asupra lui Vettius Valeris: 
strângea în brațe un prea frumos stejar cu frunze perene, care 
creştea în fața casei, şi numai ce vorbea unei închipuite driade 
dinlăuntrul scorburii. Cică driada se îndrăgostise de el şi-l 
poftea, în şoapte numai de el auzite, să vină la o întâlnire în 
vârful copacului. În cele din urmă se învoise să vină, cerând 
celor de față să formeze o piramidă omenească spre a-i permite 
să ajungă la prima cracă mai groasă. Piramida se prăbuşise de 
două ori cu strigăte şi râsete, dar Vettius se încăpățână şi, la a 
treia încercare, ajunse călare pe cracă. De acolo, încet şi 
primejduindu-şi mereu viața, se cățără tot mai sus până ce se 


făcu nevăzut în frunzişul des al coroanei. Toţi se uitau în sus 
să vadă ce se va mai întâmpla. Însuflețirea era mare, fiindcă 
Vettius era comediant vestit. A început în curând să imite 
strigătele drăgăstoase ale driadei şi să işte zgomote ca de 
pupături gălăgioase şi să scoată mici scheunături înfrigurate. 
Apoi a rămas absolut liniştit, până ce de jos mulțimea a 
început să-l cheme: 

— Vettius, Vettius, ce faci acolo? 

— Iaca stau şi privesc lumea. Aici este cea mai minunată 
belvedere din întreaga Romă. Driada-mi şade în poală şi-mi 
arată toate punctele de atracţie; aşa că nu mă mai întrerupeți. 
Da, ăla-i Senatul. Desigur că ştiam, proasto! Şi ăla-i 
Colchester! Dar nu se poate, te înşeli. Nu poți vedea până la 
Colchester din copacul ăsta, aşa-i că nu? Probabil că vrei să 
spui Tabăra Gărzii. Ba nu, uite că-i Colchester, pe legea mea, 
pot vedea numele scris pe un panou şi britoni cu fața albastră 
care umblă de colo-colo. Ce zici? Ce zici că fac? Nu, nu cred. 
Ce, i se închină lui Claudius ca unui zeu? (Şi-apoi, imitându- 
mi vocea): Dar de ce, vreau să ştiu de ce? N-au pe altcineva cui 
să i se închine? Au refuzat oare ceilalți zei să traverseze 
Canalul? Nu-i osândesc. Grozav rău de mare am avut şi eu 
când am trecut Canalul. 

Auditorul lui Vettius era vrăjit. Când a tăcut din nou, au 
început a striga: 

— Vettius, Vettius, ce faci acum? 

Le-a răspuns, imitându-mi din nou vocea: 

— Mai întâi şi-ntâi, dacă nu vreau să răspund, nu răspund. 
Nu mă puteți sili. Sunt un om liber, nu-i aşa? La drept 
vorbind, sunt unul din cei mai liberi oameni din Roma. 

— Hai, spune-ne, Vettius. 

— Atenţie! Atenţie! Mii de furii şi de şerpi! Dă-mi drumul, 
driado, dă-mi drumul imediat! Nu, nu, altă dată. Acum nu am 
timp de aşa ceva. Trebuie să cobor. Jos mâinile, driado! 

— Ce se-ntâmplă, Vettius? 


— Fugiţi ca să vă scăpaţi pielea. Am văzut o privelişte 
înfiorătoare. Nu, staţi! Trogus, Proculus, ajutați-mă întâi să 
cobor. Dar ceilalți fugiți ca să vă salvați pielea! 

— Cum? Cum? 

— O furtună groaznică dinspre Ostia. Fugiţi cu moartea-n 
spate! 

Şi mulțimea, într-adevăr, s-a risipit. Râzând şi țipând şi 
conduşi de mire şi mireasă, au zbughit-o din grădină în stradă, 
câteva minute mai înainte ca soldații mei să fi sosit în galop. 
Messalina a scăpat teafără şi nevătămată şi tot aşa şi Silius, 
dar soldații n-au întâmpinat nicio greutate ca să aresteze circa 
două sute dintre oaspeţi, iar mai apoi au pus mâna pe încă 
cincizeci care, ameţiți de băutură, se împleticeau în drum spre 
casă. Messalina era însoțită numai de trei ingi. Fuseseră vreo 
douăzeci în jurul ei la început, de nu şi mai mulţi, dar, de 
îndată ce se dăduse alarma că se apropie garda, au părăsit-o. 
A mers pe jos prin oraş până ce a ajuns la grădinile lui 
Lucullus, dezmeticindu-se oarecum în răstimp. Şi-a spus că 
trebuie să se ducă fără zăbavă la Ostia, să mai încerce o dată 
efectul frumuseţii ei asupră-mi - până acum nu se întâmplase 
niciodată să nu mă amăgească -— şi să ia şi copiii cu ea, drept 
întărire. Era tot desculță şi-şi mai purta veşmântul de 
podgoreancă la culesul viilor, de pe urma căruia se alesese cu 
fluierături şi zeflemele în vreme ce zorea de-a lungul străzilor. 
A trimis o cameristă la palat să-i aducă sandalele, copiii, 
câteva giuvaere şi o haină curată. Prețul dragostei pe care 
Silius şi ea şi-o purtau unul altuia s-a vădit prin imediata 
dezertare reciprocă, la cel dintâi semnal de primejdie. 
Messalina se pregătea să-l jertfească mâniei mele, iar Silius s-a 
dus în for să-şi reia ocupațiile judiciare, ca şi cum nimic nu s- 
ar fi întâmplat. Era destul de beat ca să creadă că va putea s-o 
facă pe nevinovatul, iar când au venit căpitanii să-l aresteze, 
le-a spus că e ocupat şi că ce vor cu el, mă rog? l-au răspuns 
punându-i cătuşe şi ducându-l la tabără. 

În răstimp mi se alăturaseră Vitellius şi Caecina, care-mi 
fusese coleg în al doilea consulat al meu şi mă însoţise la 


Ostia; după aducerea de jertfe, el se dusese să facă o vizită 
unor prieteni, la celălalt capăt al oraşului. Le-am spus pe scurt 
ce se întâmplase şi că voiam să mă înapoiez la Roma 
numaidecât. Le-am cerut să mă sprijine şi să fie martori ai 
nepărtinirii de care aveam să dau dovadă în judecarea 
vinovaţilor de orice rang ori stare. Efectul olimpian al 
medicamentului continua. Vorbeam calm, curgător şi, cred, 
rațional. Mai întâi, Vitellius şi Caecina nu mi-au dat niciun 
răspuns, exprimându-şi mirarea şi grija numai din priviri. 
Când i-am întrebat ce părere au despre toată tărăşenia, 
Vitellius s-a mărginit să scoată exclamații de uimire şi groază, 
precum: „Chiar aşa ţi-au spus? Vai, ce înfiorător! Ce josnică 
trădare!”, iar Caecina i-a urmat pilda. Mi s-a anunţat că fusese 
trasă la scară caleaşca imperială şi Narcissus, căruia îi 
dădusem instrucțiuni să redacteze un act de acuzare împotriva 
Messalinei şi care fusese foarte ocupat cu interogarea 
personalului pentru a face o listă cât mai completă a 
adulterelor ei, se dovedi atunci a fi un bărbat viteaz şi un 
slujitor fidel. 

— Cezar, binevoieşte a face cunoscut cinstiților tăi prieteni 
cine sunt eu pe ziua de azi şi dă-mi un loc în caleaşcă, alături 
de tine. Până ce slăviții Vitellius şi Caecina vor găsi de cuviință 
să-şi spună deschis părerea şi nu vor înceta de a emite 
comentarii ce pot fi interpretate şi ca osândire a soţiei tale, şi 
ca osândire a acuzatorilor ei, este de datoria mea, în calitate de 
comandant al gărzii, să-ți stau alături. 

Sunt bucuros că a venit cu mine. În vreme ce călătoream 
spre Roma, am început să-i povestesc lui Vitellius despre 
isprăvile Messalinei şi să-i spun cât o iubisem şi cât de mârşav 
mă înşelase. A oftat adânc şi mi-a spus: 

— Un bărbat ar trebui să fie de piatră ca să nu se topească 
în fața unei frumuseți ca a ei. 

Am vorbit şi despre copii, iar Vitellius şi Caecina au oftat la 
unison: 

— Bieţii copii, dragii de ei! Nu trebuie să sufere şi ei! 


Dar punctul cel mai apropiat de exprimarea unei adevărate 
păreri de către unul dintre ei l-a atins Vitellius când a declarat: 

— Este aproape cu neputinţă pentru cineva care i-a purtat 
Messalinei atâta admiraţie şi tandreţe ca mine să dea crezare 
acestor acuzații infame, măcar de-ar spune o mie de martori că 
sunt adevărate. 

Iar când Caecina s-a declarat de acord cu el, rostind: 

— Vai, în ce lume rea şi tristă trăim! 

Îi aştepta o încurcătură. S-au văzut două vehicule care se 
apropiau în amurgeală de noi. Unul era tot o caleaşcă trasă de 
cai albi şi într-însa sta Vibidia, cea mai în vârstă şi mai 
respectată dintre Fecioarele Vestale: optzeci şi cinci de ani şi 
una dintre prietenele mele cele mai dragi. În urma caleştii 
aceleia venea o căruță cu un L mare galben vopsit pe ea, una 
dintre căruțele grădinilor lui Lucullus şi folosită pentru căratul 
pământului şi al gunoaielor. Într-însa se aflau Messalina şi 
copiii. Narcissus a sesizat într-o clipită situația: avea ochi mai 
buni decât ai mei şi a oprit caleaşca. 

— Iat-o pe vestala Vibidia, ieşită întru întâmpinarea ta, 
Cezar, mi-a spus. Nu încape îndoială că are să te roage s-o ierți 
pe Messalina. Vibidia are un suflet de aur şi am cea mai bună 
părere din lume despre ea, dar, în numele cerului, nu te grăbi 
cu făgăduielile. Adu-ți aminte cât de monstruos ai fost tratat şi 
adu-ți aminte că Messalina şi Silius au trădat Roma. Fii 
cuviincios cu Vibidia, cum de nu, însă nu da nimic din mână. 
Iată actul de acuzare. Priveşte-l acum, citeşte numele. Uită-te 
la capătul de acuzare numărul unsprezece: Mnester. Ai de 
gând să ierți şi asta? Şi Caesonius, ce zici de Caesonius?! Ce 
părere poţi avea de o femeie care e în stare să aibă de-a face cu 
o făptură ca asta? 

Am luat pergamentul pe care mi-l întindea şi, pe când el 
cobora din caleaşcă, a apucat a-i şopti ceva la ureche lui 
Vitellius. Nu ştiu ce, dar l-a determinat pe Vitellius să-şi țină 
gura cât timp a lipsit Narcissus. În vreme ce eu citeam 
acuzaţiile la lumina unui fanar, Narcissus a alergat de-a 
lungul şoselei înaintea Vibidiei şi Messalinei, care şi ea 


coborâse din căruță, venind spre el. Messalina era oarecum 
trează acum; mi-a strigat cu glas duios, de departe: 

— Salut, Claudius! Ce prostuță am fost! Nu ti-ar fi venit s-o 
crezi despre mine. 

De data aceasta, surzenia mi-a fost de folos. Nu i-am 
recunoscut vocea şi n-am auzit nimic. Narcissus a salutat-o 
respectuos pe Vibidia, dar a refuzat s-o lase pe Messalina să 
treacă mai departe. Messalina l-a înjurat şi l-a scuipat drept în 
față şi a încercat să-l îmbrâncească, dar el a ordonat celor doi 
sutaşi care ne însoțeau s-o ducă la căruță şi s-o pornească 
înapoi spre oraş. Messalina tipa de parcă ar fi fost omorâtă ori 
siluită şi mi-am ridicat ochii de deasupra pergamentului ca să 
întreb ce se întâmplă. Vitellius m-a lămurit: 

— O femeie din mulțime. Or fi apucat-o durerile facerii, 
după cât s-ar zice. 

Apoi Vibidia a venit încet spre caleaşca noastră, iar 
Narcissus se ţinea gâfâind după ea. Narcissus a dus toată 
convorbirea în numele meu. l-a spus Vibidiei că notoriile şi 
neasemuitele desfrâuri şi trădări ale Messalinei dădeau un 
aspect ridicol intervenției evlavioasei şi vârstnicei vestale: 

— Ai venit să-i ceri Cezarului să-i cruțe viața? Dar voi, 
vestalele, desigur că nu sunteți de acord ca palatul să fie iar 
prefăcut în bordel, ca pe vremea lui Caligula, aşa-i? Nu sunteți 
de acord ca balerinii şi gladiatorii să-şi interpreteze rolurile în 
aşternutul patului Marelui Pontif, cu binevoitorul concurs al 
soției Marelui Pontif, aşa-i? 

Astea au fost o surpriză pentru Vibidia, căreia Messalina îi 
mărturisise numai o „nesăbuită intimitate” cu Silius. I-a spus: 

— Nu ştiu nimic despre toate acestea, dar trebuie să-l rog 
cel puţin pe Marele Pontif să nu procedeze pripit, să nu verse 
sânge nevinovat, să nu condamne pe nimeni fără a-l fi ascultat 
mai întâi şi să ia în considerație onoarea familiei sale şi datoria 
sa față de zei. 

Am întrerupt-o: 

— Vibidia, Vibidia, prietenă dragă, mă voi purta drept cu 
Messalina, poți fi sigură de asta. 


Atunci, Narcissus: 

— Da, într-adevăr. Primejdia este ca Marele Pontif să nu-i 
arate fostei sale soții o nemeritată clemență. Îi este, fără 
îndoială, foarte greu să judece cazul acesta, atât de 
nepărtinitor pe cât îi va cere datoria sa oficială s-o facă. Mă văd 
de aceea nevoit a vă cere, de dragul lui chiar, să nu-l puneţi 
într-o situație şi mai dureroasă decât aceea în care se şi află. 
Aş putea cumva propune, slăvită Vibidia, să vă retrageți pentru 
a vă ocupa de ceremoniile zeiței Vesta, pe care le cunoaşteţi 
atât de amănunțit? 

Aşa că s-a retras, iar noi ne-am văzut de drum. Când am 
ajuns în oraş, Messalina a mai făcut, după câte am aflat, o 
încercare de a mă vedea, dar sutaşii au împiedicat-o. Apoi a 
încercat să-l trimită pe Britannicus şi pe micuța Octavia să se 
roage de mine pentru ea, dar Narcissus i-a văzut alergând 
către noi şi le-a făcut semn să se întoarcă. Eu şedeam tăcut, 
reflectând asupra listei ibovnicilor Messalinei. Narcissus o 
intitulase: „Dare de seamă provizorie şi incompletă asupra 
notoriilor adultere săvârşite de Valeria Messalina, din primul 
an al căsătoriei ei cu Tiberius Claudius Caesar Augustus 
Germanicus Britannicus, Părinte al Patriei, Mare Pontif etc., 
până în ziua de astăzi”. Cuprindea patruzeci şi patru de nume, 
ulterior extinse la o sută cincizeci şi şase. 

Narcissus a trimis un mesaj poruncind căruței să se 
întoarcă la grădinile lui Lucullus; regulamentul circulației îi 
interzicea să se afle pe străzi la ora aceea. Messalina a înțeles 
că e învinsă, astfel încât s-a lăsat dusă înapoi la grădini. Copiii 
fuseseră trimişi la palat, dar mama Messalinei, Domitia Lepida, 
deşi se ivise în ultimul timp o oarecare răceală între ele, s-a 
urcat plină de curaj în căruță alături de fiică-sa; altminteri, 
aceasta ar fi rămas singură, în tovărăşia doar a căruțaşului. 
Narcissus i-a spus surugiului nostru să mâne drept înainte 
către casa lui Silius. Când am ajuns, am exclamat: 

— Dar asta nu-i casa lui Silius! Asta-i casa familiei Asinia! 

Narcissus mi-a explicat: 


— Messalina a cumpărat-o din banii ei, când Asinius Gallus 
a fost exilat, şi i-a dat-o lui Silius drept dar de nuntă. Vino 
înăuntru şi vezi cu ochii tăi, Cezar, ce s-a petrecut aici. 

Am intrat şi am văzut vestigiile nunţii - ghirlandele din 
frunze de viță, teascurile şi butoaiele de vin, mesele acoperite 
cu mâncare şi farfurii murdare, petale şi cununi de trandafiri 
călcate-n picioare pe podea, piei de leopard lepădate ici şi colo 
şi urme de vin pretutindeni. Casa era pustie, cu excepția unui 
bătrân portar şi a doi îndrăgostiți beți morți, care zăceau unul 
în braţele celuilalt pe culcuşul din camera nupțială. Am pus să 
fie arestați. Bărbatul era un locotenent de stat-major numit 
Montanus, iar femeia propria nepoată a lui Narcissus, o tânără 
femeie căsătorită şi cu doi copii. Ceea ce m-a indignat şi m-a 
amărât cel mai mult a fost de a găsi casa plină de mobile luate 
din palat, nu numai lucruri pe care mi le adusese Messalina 
drept parte din zestrea ei când ne-am căsătorit, ci şi vechi 
amintiri de familie ale ginţilor Claudia şi Iulia, inclusiv statuile 
străbunilor mei şi imaginile lor mortuare, cu scrinuri cu tot! 
Dovadă mai grăitoare a intențţiilor ei decât aceasta nu putea fi. 
Aşa că iar ne-am urcat în caleaşcă şi am plecat la tabăra 
gărzii. Narcissus acum era posac şi abătut, căci o iubise mult 
pe nepoata lui; dar Vitellius şi Caecina ajunseseră, în sfârşit, la 
concluzia că avea să fie mai bine pentru ei să creadă ce văd cu 
ochii, şi s-au pornit simultan să mă îndemne a mă răzbuna. 
Am ajuns la Tabără, unde am găsit întreaga divizie aliniată, 
din ordinul lui Narcissus, în fața estradei tribunalului. Se 
făcuse întuneric şi tribunalul era luminat cu torţe pâlpâitoare. 
M-am urcat pe estradă şi am ținut o scurtă cuvântare. Vocea 
mi-era clară, dar parcă răsuna de departe. 

— Ostaşi ai gărzii — le-am vorbit — prietenul meu, răposatul 
rege Irod Agrippa, care primul m-a prezentat aici ca pe 
Împăratul vostru şi apoi a convins Senatul să accepte alegerea 
voastră, mi-a spus ultima oară când l-am văzut în viață şi mi-a 
şi scris în ultima scrisoare pe care am primit-o din partea lui, 
să nu am niciodată încredere în nimeni, deoarece nimeni în 
juru-mi nu e vrednic de încrederea mea. Vorbelor lui nu le-am 


dat ascultare deplină. Am continuat să acord cea mai 
desăvârşită încredere soției mele Valeria Messalina, despre 
care ştiu acum că a fost o desfrânată, o mincinoasă, o hoaţă, o 
asasină şi o trădătoare față de Roma. Nu vreau să spun, ostaşi 
ai gărzii, că n-am încredere în voi. Sunteţi singurii oameni în 
care am încredere, o ştiţi bine. Sunteţi soldați şi vă faceţi 
datoria fără şovăire. Mă aştept acum să fiți alături de mine şi 
să zdrobiți complotul pe care fosta mea soție Valeria Messalina 
şi ibovnicul ei, Consulul desemnat Gaius Silius, l-au urzit 
împotriva mea, sub pretextul de a restitui din nou Urbei 
libertatea poporului. Senatul e putred de conspirații, tot atât 
de putred ca şi măruntaiele berbecului pe care l-am jertfit în 
după-amiaza aceasta zeului August; nici că s-a mai văzut 
privelişte atât de ticăloasă. Mi-este ruşine că vorbesc în felul 
acesta, dar aşa se cuvine, nu? Ajutaţi-mă să trag la 
răspundere pe toți duşmanii mei, pe duşmanii noştri, şi, odată 
Messalina moartă, dacă mă voi mai însura vreodată, vă dau 
cea mai nemărginită libertate de a mă tăia în bucăţi cu săbiile 
voastre şi de a-mi folosi capul drept minge de joc la terme, ca 
pe al lui Seianus. De trei ori însurat, şi de trei ori nefericit. Ei, 
ce ziceți, flăcăi? Spuneţi-mi ce gândiţi. Nu pot obține un 
răspuns de la ceilalți prieteni ai mei. 

„Omoară-i, Cezar!” „Fără milă!” „Frânge-i gâtul căţelei!” 
„Moarte tuturor!” „Vom fi alături de tine!” „Prea te-ai întrecut 
cu blândețea!” „Curăţă-i, Cezar!” 

Era perfect clar ce gândea garda. 

Aşa că am pus să-mi fie pe loc aduşi toți bărbaţii şi toate 
femeile arestate şi am dispus arestarea a încă o sută zece 
bărbați trecuţi în actul de acuzare al Messalinei drept complici 
la adulter, precum şi patru femei de neam care, din îndemnul 
Messalinei, se prostituaseră la acea faimoasă orgie de la palat. 
Am încheiat procesul în trei ore. Dar aceasta, pentru că numai 
treizeci şi patru din cele trei sute şaizeci de persoane prezente 
la apel s-au recunoscut vinovate. Pe cei a căror singură vină 
era că luaseră parte la nuntă, i-am surghiunit. Douăzeci de 
cavaleri, şase senatori şi un ofițer superior din gardă, care toți 


s-au recunoscut vinovați de adulter ori de încercare de 
răscoală, ori de amândouă, au cerut să fie executați pe loc. Le- 
am făcut acest hatâr. Vettius Valeris a căutat să-şi cumpere 
viața oferindu-se să dezvăluie numele căpeteniilor complotului. 
I-am spus că le pot afla şi fără de ajutorul lui şi a fost dus la 
locul de execuție. Montanus figura pe lista lui Narcissus, dar s- 
a apărat spunând că Messalina îl obligase să petreacă noaptea 
cu ea, arătându-i un ordin în acest sens iscălit de mine şi 
purtând pecetea mea; şi că, după acea singură noapte, ea se 
plictisise de el. Trebuie că Messalina îmi obținuse semnătura 
pe act, citindu-mi-l cu glas tare - „ca să-ți cruț prețioasa 
vedere, scumpule” — drept cu totul altceva. l-am răspuns însă 
că n-a avut vreun ordin din parte-mi de a participa la nuntă 
ori de a comite adulter cu nepoata lui Narcissus; aşa că a fost 
executat şi el. Au mai avut loc cincisprezece sinucideri în seara 
aceea la Roma, ale unor persoane care nu fuseseră arestate, 
dar care se aşteptau să fie. Trei buni prieteni de-ai mei, toți 
cavaleri, Trogus, Cotta şi Fabius, se aflau printre aceştia. 
Bănui că Narcissus le cunoştea vina, dar i-a lăsat deoparte din 
consideraţii de prietenie, mulțumindu-se să-i avertizeze... 

Mnester n-a vrut să-şi recunoască vinovăția; mi-a reamintit 
că primise ordin de la mine să asculte de soția mea în toate şi 
a susținut că-i dăduse ascultare mai mult în silă. Şi-a smuls 
îmbrăcămintea de pe el şi a arătat urmele unui bici pe spinare: 

— M-a fericit în felul acesta, pentru că fireasca mea ruşine 
mă împiedica să-i împlinesc poruncile pe atât de energic pe cât 
voia, Cezar. 

Mi-a părut rău de Mnester. Salvase odată de căsăpire de 
către germani tot auditoriul unui teatru. Şi ce-i poți cere unui 
actor? Narcissus însă m-a sfătuit: 

— Nu-l cruța, Cezar. Uită-te cu atenție la cicatrice. Carnea 
nu-i tăiată defel. E limpede pentru oricine are ochi să vadă că 
biciul nu era menit să doară; făcea doar parte din apucăturile 
lor alături de fire. Aşa că Mnester a făcut o foarte frumoasă 
reverență trupelor aliniate, ultima lui reverență, şi şi-a rostit 
obişnuitul lui mic discurs: 


— Dacă v-am fost pe plac, asta mi-e răsplata. Dacă v-am 
supărat, vă rog să mă iertați. 

Discursul a fost întâmpinat cu deplină tăcere, iar el a fost 
dus să moară. 

Singurele două persoane pe care le-am cruțat, în afara celor 
evident nevinovate, au fost un anume Lateranus, acuzat de 
conspirație, dar stăruitor în a se susține nevinovat, şi 
Caesonius. Probele împotriva lui Lateranus erau contradictorii 
şi, în plus, el era nepotul lui Aulus Plautius, aşa că, socotind 
cazul îndoielnic, l-am achitat. Pe Caesonius l-am cruțat pentru 
că, deşi de neam mare, era un asemenea porc de câine, încât 
n-am vrut să-i insult pe colegii lui de petreceri executându-l 
odată cu ei. Nu ştiu ce s-a ales de el: n-a mai reapărut 
niciodată la Roma. N-am reținut, de asemenea, acuzaţia adusă 
împotriva nepoatei lui Narcissus: îi datoram măcar atâta lucru 
acestuia. 

Pe bacante, care încă nu aveau nimic alta pe ele decât pieile 
lor de leopard, am poruncit să le spânzure, citând cuvântarea 
lui Ulysse din Odiseea când s-a răzbunat pe viclenele 
servitoare ale Penelopei: 


Iar Telemac a început a zice: 

„Eu n-aş vrea să le dau o moarte bună 
Acestor ticăloase care mie 

Şi maicii mele ne-au adus atâta 
Batjocură şi foc pe capul nostru 

Şi care se culcau cu pețitoriiS!. 


Le-am agăţat pe toate, după moda homerică, douăsprezece 
pe un rând, de uriaşul cablu al unei nave, bine întins între doi 
copaci cu ajutorul unui vinci. Picioarele le veneau doar puțin 
deasupra pământului şi, pe când mureau, am citat versul: 


31 Homer, Odiseea, Cântul XXII, traducere de G. Murnu, E.L.U,, 
Bucureşti, 1959, p. 884. 


„„„oleacă din picioare 
Se mai zbăteau şi-n clipă erau gata32. 


Dar Silius? Dar Messalina? Silius n-a încercat să se apere; 
când însă l-am interogat, a depus o declarație neechivocă, 
arătând cum a fost sedus în fapt de Messalina. Am stăruit: 

— Dar de ce? Vreau să ştiu de ce? O iubeai cu adevărat? Ai 
crezut cu adevărat despre mine că sunt un tiran? Aveai cu 
adevărat intenţia de a restabili republica, ori numai de a fi 
Împărat în locul meu? 

Mi-a răspuns: 

— Nu pot explica, Cezar. Poate că am fost fermecat. Ea m-a 
făcut să te socotesc ca un tiran. Planurile mele au fost neclare. 
Le-am vorbit multor prieteni de-ai mei despre libertate şi, doar 
ştii cum stau lucrurile, când vorbeşti despre libertate, totul 
pare minunat de simplu. Te aştepţi ca toate porţile să se 
deschidă, şi toate zidurile să se prăbuşească la pământ, şi 
toate glasurile să înalțe imnuri de bucurie. 

— Doreşti să ţi se cruțe viața? Să te pun sub tutela familiei 
ca pe un debil mintal iresponsabil? 

— Doresc să mor. 

Messalina îmi trimisese o scrisoare de la grădini. În acea 
scrisoare îmi spunea că mă iubeşte la fel de mult ca- 
ntotdeauna şi că speră că nu voi lua pozna ei în serios: îl 
dusese doar pe Silius de nas, aşa cum fusese stabilit între noi 
doi, iar dacă mersese cam prea departe cu gluma, deoarece se 
îmbătase porceşte, nu se cade ca eu să fiu prost şi să mă mânii 
ori să fiu gelos. „Nimic nu-l face pe un bărbat mai urât şi mai 
odios în ochii unei femei decât gelozia.” Scrisoarea mi-a fost 
înmânată pe estrada tribunalului, dar Narcissus nu m-a lăsat 
să răspund până ce nu se vor fi terminat procesele decât cu un 
rece: „Înştiințarea a fost primită şi va face obiectul cercetării 
imperiale la vremea sa”. Mi-a spus că, atâta timp cât nu voi 


32 Idem, p. 885. 


cunoaşte gravitatea vinovăției ei, era mai bine să nu mă 
angajez la nimic în scris, nu trebuia să-i dau impresia că 
există pentru ea speranța de a scăpa cu viaţă şi de a fi doar 
exilată pe vreo mică insulă-temniță. 

Răspunsul Messalinei la nota de confirmare a primirii 
scrisorii trimise a fost o lungă perorație, muiată în lacrimi, în 
care-mi reproşa răceala pe care o manifestam cuvintelor sale 
drăgăstoase. Făcea de data aceasta o deplină mărturisire — 
cum îi zicea ea - a numeroaselor ei „imprudenţe”, dar nu 
recunoştea să fi săvârşit măcar o singură dată adulterul; îmi 
cerea s-o iert de dragul copiilor şi să-i dau posibilitatea de a 
începe o viață nouă, de soţie credincioasă şi supusă; şi 
făgăduia să dea pildă de purtare, vrednică de o matroană 
romană, tuturor femeilor nobile din toate epocile ce aveau să 
fie. Iscălea cu diminutivul ei de alintare. Scrisoarea mi-a 
parvenit în timpul cât îl judecam pe Silius. 

Narcissus văzu lacrimi în ochii mei şi-mi spuse: 

— Cezar, nu ceda. O vicioasă din născare nu se poate 
schimba vreodată. Nu-i cinstită cu tine nici măcar în 
scrisoarea aceasta. 

I-am răspuns: 

— Nu, n-am să cedez. Nimeni nu poate muri de două ori de 
aceeaşi boală. 

I-am scris iarăşi: „Înştiințarea a fost primită şi îi voi acorda 
atenția cuvenită la vremea sa”. 

A treia scrisoare a Messalinei a sosit chiar după ce căzuseră 
ultimele capete. Era o scrisoare mânioasă şi amenințătoare. 
Spunea că mi-a dat deplină posibilitate de a mă purta cu ea 
echitabil şi corect şi dacă nu-i prezint numaidecât scuze 
pentru insolenta, cruda şi nerecunoscătoarea purtare ce i-am 
arătat, va trebui să trag consecințele, căci răbdarea ei era pe 
punctul de a înceta. Ea se bucura în secret de loialitatea 
tuturor ofițerilor din Gardă şi a tuturor liberților mei, cu 
excepţia lui Narcissus; se bucura şi de încrederea majorității 
Senatului; n-avea decât — aşa suna amenințarea — să rostească 
o vorbă şi aveam să fiu numaidecât pus sub stare de arest şi 


predat răzbunării sale. Narcissus îşi lăsă capul pe spate şi 
izbucni în râs: 

— Ei, oricum, îmi recunoaşte lealitatea ce-ţi port, Cezar. E 
însă timpul să mergem la palat. Trebuie să fii lihnit de foame. 
N-ai mâncat nimic de dimineaţă şi până acum, aşa-i? 

— Dar ce să-i răspund? 

— Nu merită niciun răspuns. 

Ne-am întors la palat, unde ne aştepta o masă aleasă. 
Vermut (recomandat de Xenofon drept sedativ), stridii, gâscă 
friptă cu sosul meu preferat de ciuperci şi ceapă - după o 
rețetă dată maică-mii de Berenice, mama lui Irod - vițel la tavă 
cu hrean şi legume asortate, plăcintă cu mere aromatizate cu 
miere şi cuişoare, şi pepene verde din Africa. Am mâncat ca un 
lup hămesit şi după aceea am început să mă simt foarte 
somnoros. l-am spus lui Narcissus: 

— Mintea nu mă mai ţine în seara asta. Sunt frânt de 
oboseală. Îți încredințez cârma statului până mâine-dimineață. 
Mă gândesc că ar trebui s-o vestesc pe nenorocita aceea să se 
prezinte aici mâine-dimineaţă şi să se apere împotriva tuturor 
acuzațiilor care i se aduc. l-am lăgăduit Vibidiei că o voi judeca 
după sfânta dreptate. 

Narcissus nu mi-a răspuns nimic. Am adormit pe divanul 
meu. 

Narcissus i-a făcut semn comandantului gărzii: 

— Poruncă împărătească. Vei lua şase oameni şi te vei duce 
cu ei la pavilionul din grădinile lui Lucullus, unde o vei 
executa pe Valeria Messalina, soția divorțată a Cezarului. 

Apoi i-a spus lui Euodus să se ducă degrabă şi să-i dea de 
veste Messalinei că vine garda, spre a-i oferi astfel posibilitatea 
de a se sinucide. Dacă avea să procedeze astfel — şi desigur că 
nici nu se putea să procedeze decât aşa - n-ar mai fi fost 
nevoie ca eu să aflu de executarea neautorizată. Euodus a 
găsit-o trântită cu fața la pământ pe pardoseala pavilionului, 
plângând. Maică-sa îngenunchease alături de ea. Messalina a 
spus, fără a-şi ridica ochii: 


— O, iubite Claudius, mă simt atât de nefericită şi de 
ruşinată. 

Euodus prinse a râde: 

— Te înşeli, înaltă Doamnă. Împăratul doarme la palat; a 
dat ordin să nu fie deranjat. Înainte de a se retrage, a poruncit 
însă comandantului gărzii să vină aici şi să-ți reteze prea 
frumosul cap. Acestea chiar i-au fost cuvintele: „Retezați-i prea 
frumosul cap şi înfigeți-i-l în vârful unei lănci”. Eu am venit 
mai înainte ca să-ți dau de veste. Dacă eşti la fel de curajoasă 
precât de frumoasă, prea înalto, sfatul meu este să termini cu 
viața mai înainte de a veni ei. Ţi-am adus acest pumnal pentru 
cazul că nu ai unul la îndemână. 

Domitia Lepida: 

— Nu mai e nicio nădejde, biata mea copilă; nu-ţi mai poți 
afla scăparea. Singurul lucru onorabil ce-ţi rămâne de făcut 
este să iei acest pumnal şi să te omori. 

— Dar nu-i adevărat, se smiorcăi Messalina, Claudius n-ar 
îndrăzni niciodată să se descotorosească în felul acesta de 
mine. Totul e o născocire de-ale lui Narcissus. Ar fi trebuit să-l 
omor de mult pe Narcissus. Mârşavul, odiosul de Narcissus! 

Se auzi de afară tropăit de paşi greoi. „Gardă stai! Prezentați 
arm'!” Uşa se deschise brusc şi în prag apăru comandantul, cu 
braţele încrucişate la piept; umbra i se profila pe cerul 
nocturn. N-a rostit nicio vorbă. 

Văzându-l, Messalina a tras un țipăt şi a smuls pumnalul 
din mâna lui Euodus. A pipăit sfios tăişul şi vârful. Euodus a 
întrebat-o rânjind: 

— Vrei poate să las garda să aştepte până ce mă duc să caut 
o tocilă şi să ţi-l ascut? 

Domitia Lepida zise: 

— Fii curajoasă, copila mea! N-are să doară dacă-l împlânți 
repede. 

Comandantul îşi desfăcu încet brațele: cu mâna dreaptă 
apucă mânerul sabiei. Messalina duse vârful pumnalului mai 
întâi la gât, apoi la piept: 

— Vai, nu pot, mamă. Mi-e frică. 


Sabia comandantului era acum afară din teacă. Făcu trei 
paşi mari înainte şi, dintr-o lovitură, sabia o străpunse pe 
Messalina. 


Capitolul XXX 


Xenofon îmi mai dăduse încă o doză din „licoarea olimpiană” 
înainte de a mă culca, şi exaltanta senzație, care începuse a 
slăbi în timpul cinei, îmi reveni. M-am trezit tresărind - un 
sclav neîndemânatic scăpase din mână un vraf de farfurii - am 
căscat cu zgomot şi am cerut scuze comesenilor pentru 
proastele mele maniere la masă. 

„Eşti scuzat, Cezar!” au strigat cu toţii. M-a izbit cât de 
înspăimântați arătau. Vieţi risipite şi conştiinţe încărcate. 

— Mi-aţi otrăvit careva băutura în timp ce dormeam? am 
întrebat în glumă. 

— Ferească-ne zeii, Cezar! au protestat. 

— Narcissus, ce-a vrut să spună Vettius Valeris cu gluma 
aceea a lui despre Colchester? Ceva cum că britonii mi se 
închină ca unui zeu. 

Narcissus mi-a răspuns: 

— N-a fost propriu-zis o glumă, Cezar. De fapt, se cuvine să 
ştii că există acum la Colchester un templu consacrat zeului 
Claudius Augustus. Ţi se închină acolo încă de la începutul 
verii. Dar abia acum am aflat şi eu. 

— lată de ce mă simt atât de ciudat de la o vreme încoace. 
Sunt pe cale de a deveni zeu! Dar cum de s-a întâmplat? Ţin 
minte că i-am scris lui Ostorius, autorizând înălțarea şi 
consacrarea la Colchester a unui templu dedicat lui August, 
drept recunoştinţă pentru victoria pe care o dăduse armelor 
romane în insula Britannia. 

— Atunci presupun, Cezar, că Ostorius a comis fireasca 
eroare de a înțelege cuvântul „August” ca referindu-se la 
persoana domniei tale, deoarece ai pomenit de o biruință dată 
de August armelor romane în Britannia. Zeul August a 
statornicit frontiera la Canal, şi numele lui nu le spune 


britonilor nimic în comparaţie cu al domniei tale. Băştinaşii îți 
pomenesc acolo numele, după câte am aflat, cu cea mai adânc 
religioasă venerație. Există poeme despre tunetele şi fulgerele 
tale, şi despre cețurile tale magice, şi despre monştrii tăi cu 
cocoaşe, şi monştrii tăi cu şerpi în loc de nas. Din punct de 
vedere politic, Ostorius a procedat cum nu se poate mai bine, 
consacrându-ți templul. Dar, cu părere de rău, cred că s-a 
procedat fără consimțământul domniei tale şi, bănuiesc, 
împotriva dorinței domniei tale. 

— Vasăzică sunt zeu acum, nu? am repetat eu. Irod Agrippa 
mereu îmi spunea că am să sfârşesc prin a deveni zeu, iar eu îi 
spuneam că bate câmpii. Cred că nu mai pot îndrepta eroarea, 
nu-i aşa, ce zici Narcissus? 

— Aş zice că va produce o foarte proastă impresie asupra 
provincialilor, mi-a răspuns Narcissus. 

— Ei, nu-mi pasă, în starea de spirit în care mă aflu 
deocamdată. Ce-ar fi s-o aduc pe nenorocita aceea chiar acum 
aici, s-o judec. Mă simt cu totul desprins de micile pasiuni ale 
muritorilor. S-ar putea s-o şi iert. 

— A murit, spuse Narcissus cu voce scăzută. A murit, 
conform ordinului ce ai dat. 

— Umpleţi-mi paharul, am spus. Nu-mi amintesc să fi dat 
ordinul, dar mi-e totuna acum. Mă întreb ce fel de zeu oi fi. 
Bătrânul Athenodor îmi explica adesea ideea stoică despre 
Dumnezeu. Dumnezeu este un întreg perfect rotund, imun la 
accidente şi evenimente. Mi l-am închipuit întotdeauna pe 
Dumnezeu ca pe un dovleac uriaş. Ha, ha, ha! Dacă mai 
mănânc din gâsca asta şi mai beau din vinul ăsta, am să mă 
înalt şi eu la rangul de dovleac. Şi-aşa, vasăzică, Messalina a 
murit. Frumoasă femeie, prieteni. Dar rea! 

— Frumoasă, dar rea, Cezar! 

— Duceţi-mă sus în pat careva şi lăsați-mă să dorm prea 
fericitul somn al zeilor. Sunt doar un zeu preafericit acum, nu? 

Şi-aşa m-au dus în pat. Am stat în pat până a doua zi la 
amiază, cufundat tot timpul într-un somn adânc. Senatul s-a 
întrunit în absența mea şi a votat o moțiune prin care mă 


felicita că înăbuşisem răscoala şi o a doua prin care scotea 
numele  Messalinei din arhive şi-l ştergea de pe toate 
inscripțiile publice; toate statuile ei urmau să fie distruse. M- 
am trezit în cursul după-amiezii şi mi-am reluat obişnuitele 
îndeletniciri împărăteşti. Toţi cei pe care-i întâlneam se arătau 
cât se poate de supuşi şi de politicoşi, iar când m-am dus la 
palatul de justiție, nimeni, pentru întâia oară în atâta amar de 
ani, nu m-a zorit şi nu m-a bruscat. Am terminat-o cu 
procesele la repezeală. 

A doua zi am început să vorbesc în termeni ditirambici 
despre cucerirea Germaniei; dar Narcissus, dându-şi seama că 
leacul lui Xenofon avea un efect prea virulent, frământându-mi 
mintea în loc de a mi-o potoli spre a trece încetişor peste 
zguduirea produsă de moartea Messalinei, aşa cum se 
intenționase, i-a spus să nu-mi mai dea dintr-însul. Dispoziţia 
olimpiană a dispărut treptat şi m-am simțit din nou jalnic de 
muritor. În prima dimineață în care am ieşit de sub efectul 
drogului, am coborât la micul dejun şi am întrebat: 

— Unde mi-e nevasta? Unde-i Messalina Domina? 

Messalina întotdeauna lua micul dejun cu mine, afară doar 
dacă avea „o cumplită migrenă”. 

— A murit, Cezar, mi-a răspuns Euodus. A murit acum 
câteva zile, din poruncă-ți. 

— Nu ştiam, i-am spus cu glas stins. Adică vreau să spun 
că am uitat. 

Apoi ruşinea, şi durerea, şi groaza întregii tărăşenii mi-au 
potopit mintea şi n-am mai ştiut ce-i cu mine. Am început să 
trăncănesc prosteşte despre iubita, scumpa mea Messalina, şi 
să mă acuz de a fi asasinat-o, spunând că totul e din vina mea 
şi făcându-mă de basm ce nu s-a mai văzut. În cele din urmă, 
mi-am venit în fire, şi am poruncit să vie lectica. 

— La grădinile lui Lucullus! am poruncit. 

Şi m-am dus acolo. 

Aşezat pe-o bancă, sub un cedru, privind peste o pajişte lină 
şi verde şi de-a lungul unei largi şi ierboase alei plantate de o 
parte şi alta cu arbori de carpen, fără ţipenie de om în juru-mi 


(garda germană era postată în tulăriş şi sustrasă vederii mele, 
ținând o lungă fâşie de hârtie pe genunchi şi un condei în 
mână, am început să cuget cu multă gravitate la situația în 
care mă aflam şi la rostul meu în viață şi să-mi notez 
cugetările. Am acea hârtie la mine acum şi-am să copiez 
întocmai ceea ce am însemnat pe ea atunci. Propozițiile mele 
au luat, din ce pricină nu ştiu, forma unor grupări de câte trei, 
întocmai ca „terțetele” druizilor britanici (obişnuita lor 
convenție prozodică pentru versurile cu caracter moral ori 
didactic): 


Iubesc libertatea: urăsc tirania. 
Am fost mereu patriot roman. 
Duhul Romei e republican. 


Acum, mirare, sunt Împărat. 
Ca atare exercit puterea de monarh. 
Republica de trei generaţii a încetat. 


Republica au sfăşiat-o războaiele civile. 
Monarhia a stabilit-o August. 
Vremelnică măsură pentru timpuri dificile. 


August a constatat că nu poate ceda puterea. 
În sinea mea l-am considerat ipocrit. 
Am rămas fidel idealului făurit. 


Tiberiu veni Împărat. În ciuda vrerii sale? 
Temându-se să nu ia un duşman puterea? 
Mai mult pentru că aşa i-a. fost maică-sii Livia vrerea. 


Sub domnia lui am trăit ca un bicisnic. 
L-am socotit ca pe un tiran sângeros şi fățarnic. 
Am rămas un republican convins. 


Caligula dintr-odată m-a făcut consul. 
Mie, să stau printre cărțile mele, mi-era destul. 
Caligula încercă a domni ca un satrap oriental. 


Eram un patriot roman. 


Să încerc a-l omori pe Caligula aş fi vrut. 
Ca să scap cu viață pe prostul am făcut. 


Cassius Chaerea a fost poate un patriot roman. 
Şi-a călcat jurământul, pe Caligula l-a asasinat. 
Cel puţin să restaureze republica a încercat. 


Republica atunci n-a fost restaurată. 
O nouă monarhie a fost inaugurată. 
Împărat am fost ales eu, Tiberius Claudius. 


Dacă refuzam, mă omorau. 
Dacă refuzam, iar începeau războaiele civile. 
A fost doar o vremelnică măsură pentru timpuri dificile. 


Pe Cassius Chaerea l-am omorât. 
Am constatat că nu pot ceda puterea. 
S-ar fi zis că-i fac lui August vrerea. 


Ca şi August am muncit şi-am trudit. 
Ca şi August imperiul l-am lăţii. 
Ca şi August despotic am împărățit. 


N-am fost fățarnic de bună voie, 
Credeam că fac cum se poate mai bine, 
Republica să fie restaurată prin mine. 


Ruşinea Iuliei a fost osânda lui August. 
„De nu m-aş fi însurat, de nu aş fi avut copii.” 
Cu Messalina am avut parte de-acelaşi amarnic gust. 


Mai bine muream decât să domnesc. 
Din mrejele lui Irod Agrippa trebuia să mă trezesc. 
Cu cele mai bune gânduri, iată-mă tiran. 


Orb am fost la nebuniile şi ticăloşiile Messalinei 

În numele meu a vărsat sânge nevinovat de bărbaţi şi de 
femei. 

Neştiința dezvinovăţirii nu-i poate sluji de temei. 


Dar sunt eu oare singurul vinovat? 


Poporul însuşi nu-i şi el cu păcat? 
M-au făcut Împărat şi m-au lingușşit. 


Dar dacă acum mi-aş împlini visul? 
Dacă restaurez republica, unde-i eresul? 
Cred cu adevărat că Roma-mi va mulțumi? 


Doar ştii cum stau lucrurile când vorbeşti. 

De vorbeşti despre libertate şi planuri îți făureşti. 
Crezi că porțile au să se deschidă şi zidurile să se 
prăbuşească. 


Lumea toată e mulțumită de mine ca Împărat. 
Afară de cei ce înşişi se vor stăpâni: 
Lumea toată de republică s-a săturat. 


Asinius Pollio avea dreptate: 
Are să fie mult mai rău ca să poată fi mai bine. 
Am hotărât: n-am să dau curs planului făurit de mine. 


Când broaştele din lac cerură rege 

Jupiter le-a trimis pe Crai Buştean. 

Ca un buştean şi surd, şi orb m-am priceput lucrurile a 
drege. 


De cer rege broaştele din lac, 
Trimită-le Jupiter pe Crai Bărzoi. 
Pe Caligula toți şi-l merită înapoi. 


Vina mea: prea am fost îngăduitor. 
Am îndreptat răul făcut de predecesorii mei. 
Al monarhiei înțelepte eu-s făuritor. 


Roma unui Cezar e sortită. 

De-ar fi nebun şi rău, țicnit, risipitor, fudul. 

Pentru Crai Bărzoi e a broaştelor stirpe făurită. 
Tocind tăişul tiraniei, eu am greşit. 

Ascuţind tăişul, greşeala pot îndrepta. 

Pentru violență şi turbare pumnalul e cel mai nimerit. 


Dar nu-s decât bătrânul Crai Buştean 
Plutesc alene în apa stătătoare. 
lasă din mâl toate otrăvurile de pui făcătoare. 


Şi mi-am respectat hotărârea de Crai Buştean. Respectatu- 
mi-o-am cu strictețe, de-atunci încoace. N-am îngăduit 
niciunui fel de consideraţii să se interpună între noi. A fost 
tare dureros la început. Îi spusesem lui Narcissus că mă simt 
aidoma acelui luptător cu sabia spaniol al cărui braț stâng 
fusese brusc retezat în arenă; deosebirea însă este că spaniolul 
a murit de pe urma rănii, pe când eu continui să trăiesc. Aţi 
auzit poate mulți bărbaţi invalizi văitându-se, la vreme umedă 
şi rece, de dureri resimţite în piciorul ori brațul pierdut? Poate 
fi chiar o suferință foarte precis localizată, descrisă ca o 
străfulgerare ce merge de la încheietură la degetul mare, ori ca 
o durere mocnită în genunchi. Aşa simțeam şi eu adesea. Mă 
tot îngrijoram să ghicesc ce are să spună Messalina despre o 
hotărâre pe care o luasem, ori ce efect o să aibă asupră-i o 
piesă lungă şi plictisitoare la teatru. Dacă tuna, apoi îmi 
aduceam aminte cât de tare o înfricoşa tunetul. 

După cum aţi şi ghicit probabil, cel mai chinuitor gând din 
toate era că micuţii mei Britannicus şi Octavia nu sunt totuşi 
copiii mei. Ajunsesem la convingerea că Octavia nu e a mea; 
nu avea câtuşi de puţin trăsăturile ramurii Claudia a familiei. 
Am privit-o de sute de ori, până ce să-mi dau dintr-odată 
seama cine trebuie să-i fi fost tată: comandantul germanilor 
sub Caligula. Îmi aduceam aminte că atunci când, la un an 
după amnistie, se compromisese şi-şi pierduse poziția şi 
căzuse apoi atât de jos, încât devenise gladiator, Messalina 
intervenise în arenă ca să-i salveze viața (era dezarmat şi un 
retiar stătea deasupră-i, cu tridentul ridicat), intervenise 
pentru a-i salva nenorocitului viața şi se împotrivise întregii 
asistențe care urla şi huiduia şi-şi întorcea degetul mare în jos. 
L-am cruțat, pentru că ea mi-a spus că are să-i dăuneze 
sănătății dacă o refuz; asta s-a întâmplat cu puţin timp înainte 
de naşterea Octaviei. Oricum, după câteva luni, fostul 


comandant s-a aflat din nou în fața aceluiaşi luptător cu plasa 
şi a fost omorât de la prima lovitură. 

Britannicus era un adevărat claudian şi-un băiețel minunat, 
dar mi-a trăsnit deodată prin minte că prea era leit frate-meu 
Germanicus. Ori poate că adevăratul lui tată era Caligula? Nu 
avea într-însul nimic din firea lui Caligula, dar ereditatea 
adeseori sare peste o generație. Ideea aceasta mă obseda. N- 
am putut scăpa de ea vreme îndelungată. L-am ţinut pe 
Britannicus departe de mine cât am putut mai mult, fără a 
părea că-l reneg. Şi el, şi Octavia trebuie să fi suferit mult în 
vremea aceea. Fuseseră foarte apropiați de mama lor, aşa că 
am dat instrucțiuni să nu fie puşi la curent cu fărădelegile 
mamei; li s-a spus doar că a murit. Dar au aflat în curând că 
fusese executată din ordinul meu şi nu-i de mirare că au 
încercat un resentiment copilăresc împotrivă-mi. Dar nu-mi 
puteam lua încă inima în dinţi să le vorbesc deschis despre 
asta. 

Am mai arătat că liberții mei alcătuiau o clică foarte strâns 
unită şi că oricine jisnea pe vreunul dintre ei, apoi îi jisnea pe 
toți, şi că oricine fusese luat sub ocrotirea vreunuia dintre ei se 
bucura de sprijinul tuturora. Din acest punct de vedere 
dădeau un bun exemplu Senatului, pe care însă Senatul nu-l 
urma, fiind întotdeauna dezbinat în facțiuni şi unit numai 
printr-un acelaşi servilism față de mine. Şi cu toate că acum, 
la trei luni după moartea Messalinei, s-a ivit o rivalitate între 
cei trei principali miniştri ai mei. 

Narcissus, Pallas şi Callistus — se stabilise dinainte că dintre 
toţi trei cel victorios nu va folosi situația avantajoasă pe care o 
va fi dobândit drept mijloc de a-i înjosi pe ceilalți doi. Nu veți 
ghici niciodată de unde a pornit rivalitatea. A pornit de la 
găsirea unei a patra neveste pentru mine! Dar vă veți minuna 
zicându-mi: „Credeam că ai dat Gărzii deplină putere de a te 
ciopârți în bucăţi cu săbiile dacă ti-i mai însura vreodată!” Aşa 
a şi fost. Dar asta s-a întâmplat mai înainte de a fi luat fatala 
hotărâre la care am ajuns şezând acolo sub cedri, în grădina 
lui Lucullus. Căci acum mă hotărâsem cu adevărat şi, odată ce 


am luat o hotărâre, într-adevăr ea e ca şi bătută-n cuie. Sub 
formă de cimilitură, mi-am pus la încercare liberţii: or şti ei 
care-mi sunt intenţiile maritale? Era, de fapt, o păcăleală, căci 
pe fericita femeie o şi alesesem. Îi stârnisem într-o seară, 
declarându-le în treacăt la cină: 

— Ar trebui să fac totuşi ceva mai bun pentru micuța 
Octavia, decât s-o las în grija unor liberte. Şi nu mă pot 
aştepta ca fiica mea Antonia să se ocupe de ea: Antonia nu 
prea s-a simțit în apele sale de când i-a murit propriul copil. 

Atunci Vitellius: 

— Nu, să vă spun eu de ce are nevoie micuța Octavia: de o 
mamă. Şi tot aşa şi Britannicus, cu toate că-i mai uşor pentru 
un băiat decât pentru o fată să-şi poarte de grijă. 

N-am răspuns nimic, aşa că fiecare din cei prezenți a înțeles 
că mă duce din nou gândul la căsătorie, şi cum fiecare ştia cât 
de uşor făcuse Messalina tot ce voise cu mine, fiecare îşi 
spunea că, dacă el va fi cel care o să-mi găsească o nevastă, 
apoi era un om făcut. Narcissus, Pallas şi Callistus mi-au 
prezentat pe rând câte o candidată, când s-a ivit prilejul de a- 
mi vorbi în particular. Mi s-a părut foarte interesant să 
urmăresc în mine cum judecă ei. Callistus şi-a adus aminte că 
un guvernator al Greciei fusese constrâns de Caligula să 
divorțeze de soţia sa, Lollia Paulina, pe care apoi acesta o luase 
el de nevastă (a treia): şi totul numai pentru că spusese cineva 
la un banchet că ea era cea mai frumoasă femeie din tot 
imperiul; şi şi-a mai amintit că eu fusesem acel cineva. S-a 
gândit că, de vreme ce Lollia Paulina nu se urâţise în cursul 
celor zece ani ce trecuseră de atunci, el merge aproape la sigur 
propunându-mi-o pe ea. Ceea ce a şi făcut a doua zi. Am 
zâmbit şi am făgăduit să examinez propunerea cu toată 
atenţia. 

A urmat apoi Narcissus. M-a întrebat mai întâi pe cine 
avusese în vedere Callistus, şi când i-am spus „Lollia Paulina”, 
a exclamat că nu mi se potriveşte deloc. N-o interesau decât 
giuvaericalele: 


— Nu iese niciodată din casă fără să poarte mai puţin de 
treizeci de mii de galbeni în jurul gâtului, sub formă de 
smaralde, ori rubine, ori perle, şi nici cu aceleaşi veşminte nu 
umblă de două ori îmbrăcată; şi e mai proastă şi mai 
încăpățânată decât catârca morarului. Cezar, singura femeie 
cu adevărat făurită pentru tine este, precum bine ştim 
amândoi, Calpurnia. Dar nu te poţi căsători cu o prostituată; 
nu ţi-ar sta bine. Propunerea mea, aşadar, este să te 
căsătoreşti cu o oarecare femeie de neam înalt, doar de formă, 
dar să trăieşti cu această Calpurnia, cum ai mai trăit înainte 
de a o întâlni pe Messalina, şi să ai parte de fericire tot restul 
vieții. 

— Pe cine-mi propui drept soție de formă? 

— Pe Aelia Paetina. După ce te-ai despărțit de ea, s-a 
căsătorit din nou, ţii minte. De curând şi-a pierdut soțul, care 
a lăsat-o în sărăcie. Ai face o adevărată binefacere, luând-o de 
nevastă. 

— Dar cu gura ei ce ne facem, Narcissus? 

— Au vindecat-o nenorocirile. Gura ei procesivă n-are să 
mai trăncănească vreodată, de asta răspund eu. Am să-i atrag 
eu atenția şi-am să-i explic limpede condiţiile căsătoriei. O să i 
se dea tot respectul ce i se cuvine ca soție a Cezarului şi ca 
mamă a fiicei domniei tale Antonia şi avem să-i asigurăm un 
venit frumos, dar va trebui să semneze un contract prin care 
se obligă să fie ca surdo-mută în prezența domniei tale şi să n- 
o pizmuiască pe Calpurnia. Ce zici de asta? 

— Am să cercetez chestiunea cu toată atenţia, iubite 
Narcissus. 

Dar cel care îmi ghici exact gândul fu Pallas. A fost ori o 
nespusă nerozie, ori o nespusă iscusință din parte-i. Cum de-a 
putut presupune că aveam să fac un lucru atât de monstruos, 
încât să mă însor cu nepoata mea, Agrippinilla? În primul 
rând, căsătoria era incestuoasă; în al doilea rând, era mama 
lui Lucius Domitius, de care prinsesem o violentă antipatie; în 
al treilea rând, acum că murise Messalina, putea avea pretenții 
la titlul de cea mai rea femeie din Roma. Chiar pe vremea 


Messalinei ar fi fost o problemă foarte delicată de hotărât între 
ele două: erau deopotrivă de vicioase, iar dacă e adevărat că 
Messalina îşi dăruise trupul mai mult decât Agrippinilla, cel 
puţin nu săvârşise niciodată un incest, ca Agrippinilla — măcar 
după câte ştiu eu. Agrippinilla avea însă o singură însuşire 
bună: era foarte curajoasă, pe când Messalina, după cum am 
văzut, era laşă. Pallas a propus-o pe Agrippinilla, cu aceeaşi 
condiție pe care o avusese în vedere şi Narcissus, anume că nu 
trebuia să fie decât o căsătorie de formă: aveam să pot dispune 
de câte ibovnice voiam. Agrippinilla, mi-a spus el, este unica 
femeie din Roma capabilă de a prelua activitatea politică a 
Messalinei şi-mi va fi de un real ajutor. 

I-am făgăduit că voi cerceta propunerea cu toată atenția. 

Am organizat apoi o adevărată dezbatere la care au luat 
parte Callistus, Narcissus şi Pallas, dându-le mai întâi răgaz să 
sondeze vrerea candidatelor de a solicita situația de soţie a 
Cezarului. L-am convocat pe Vitellius drept arbitru, iar 
dezbaterea a avut loc câteva zile mai târziu. Narcissus, 
susținând-o pe Aelia, a invocat faptul că, refăcând o veche 
căsnicie, nu aduceam un element nou în familie şi că avea să 
fie o bună mamă pentru micuța Octavia şi pentru Britannicus, 
a căror rudă, de altfel, era fiind mama surorii lor vitrege, 
Antonia. 

Callistus i-a reamintit lui Narcissus că de Aelia mă 
despărțisem de mult şi a emis presupunerea că, dacă va fi 
reluată în căsătorie, are să se îngâmie grozav şi probabil are să 
se răzbune în ascuns pe copiii Messalinei. Lollia constituia o 
partidă mult mai potrivită: nimeni nu putea tăgădui că e cea 
mai frumoasă femeie din lume şi, pe deasupra, şi cinstită. 

Pallas se ridică împotriva ambelor alegeri. Aelia era o cață 
bătrână, zise, iar Lollia o neroadă izmenită, care când se arată 
în lume, seamănă a giuvaergerie şi mai mult decât sigur se va 
aştepta la o întreagă garnitură nou-nouță de găteli pe 
cheltuiala  vistieriei. Nu, singura alegere acceptabilă o 
constituie slăvita Agrippina. (Numai eu, pomenindu-i numele, 
o strisam pe diminutivul de Agrippinilla.) Odată cu ea, avea să 


intre în familia imperială şi nepotul lui Germanicus, care era 
întru totul vrednic de o soartă imperială; şi era de mare 
însemnătate pentru stat ca o femeie care se dovedise fertilă şi 
nu depăşise vârsta tinereţii să nu intre, prin căsătorie, într-o 
altă familie şi să-i transmită ceva din măreția Cezarilor. 

Îl puteam vedea pe Vitellius cum se frământa şi năduşea 
încercând să-mi ghicească din ochi pe care din trei o preferam 
şi întrebându-se dacă n-ar fi mai bine să propună el un cu 
totul alt nume. Dar a ghicit exact, poate după ordinea în care 
le dădusem cuvântul liberților. A respirat adânc şi a grăit: 

— Între tustrele aceste frumoase, înțelepte, nobile şi distinse 
candidate, îmi este tot atât de greu să mă pronunț pe cât i-a 
fost de greu păstorului troian, Paris, să aleagă între cele trei 
zeițe: Junona, Venus şi Minerva. Să nu mă depărtez de la 
această comparaţie care e de folos. Aelia Paetina o reprezintă 
pe Junona. A mai fost măritată şi are un copil cu Împăratul; 
dar, după cum Jupiter n-o suferea pe Junona, deşi era maica 
lui Hebe, din pricina gurii ei cicălitoare, tot astfel Împăratul n- 
a fost mulțumit de Aelia Paetina şi nu mai vrem să asistăm la 
războaie domestice în acest rai pământesc al nostru. S-a spus 
despre Lollia Paulina că e frumoasă ca Venus şi e adevărat că 
Paris i-a acordat lui Venus premiul; dar Paris era un ciobănaş 
sentimental, după cum ştiţi, iar frumusețea neînsoţită de 
inteligență nu poate avea căutare la un cârmuitor matur, cu o 
experiență matrimonială deopotrivă de bogată ca şi cea 
guvernamentală. Agrippinilla e Minerva, întrucât priveşte 
înțelepciunea, cât despre frumusețe, mai că n-are de ce să-i 
cedeze pasul Lolliei. Soţia Împăratului trebuie să fie şi chipeşă, 
şi remarcabil de inteligentă; eu votez pentru Agrippinilla. 

Ca şi cum abia atunci m-aş fi gândit la această stare de 
fapt, am protestat: 

Dar bine, Vitellius, ea mi-e nepoată. Nu mă pot însura cu 
nepoată-mea, ce părere ai? 

— Dacă doreşti să intervin pe lângă Senat, Cezar, sunt sigur 
că-i voi obține consimțământul. E ilegal, fireşte, dar pot adopta 
acelaşi punct de vedere îmbrățişat mai deunăzi când ai pledat 


în favoarea dreptului la cetățenie pentru oraşul Autun; pot 
arăta că legile asupra căsătoriei au devenit din ce în ce mai 
flexibile la Roma în cursul veacurilor. Acum o sută de ani, 
bunăoară, ar fi fost considerat monstruos ca verii primari să se 
căsătorească între ei, iar acum lucrul acesta e lucru obişnuit 
în cele mai bune familii. Şi de ce, atunci, nu s-ar căsători 
unchiul cu nepoata? Parţii aşa fac şi civilizația lor e străveche. 
Iar în familia Irozilor au fost mai multe căsătorii între unchi şi 
nepoate decât altfel de căsătorii. 

— Asta-i adevărat - am grăit. lrodiada s-a măritat cu 
unchiul ei Filip şi apoi l-a părăsit şi a fugit cu unchiul ei 
Antipa. Iar fiica lui Irod Agrippa, Berenice, s-a căsătorit cu 
unchiul ei Irod Pollio, regele din Chalcis, iar acum se spune că 
trăieşte incestuos cu fratele ei, tânărul Agrippa. De ce n-ar fi 
Cezarii deopotrivă de liberi ca Irozii? 

Vitellius păru surprins, dar adăugase cât se poate de serios: 

— Incestul între frate şi soră e cu totul altceva. Pe acesta 
nu-l pot susține. Dar se prea poate ca primii noştri străbuni să 
fi îngăduit unchiului să se însoare cu nepoata; căci nicăieri nu 
se exprimă, în vechea literatură clasică, vreun simțământ de 
scârbă pentru căsătoria dintre Pluto cu nepoata sa Proserpina. 

— Pluto a fost zeu, i-am răspuns. Dar, după cât se pare, aşa 
sunt şi eu acum. Pallas, care-i părerea nepoatei mele 
Agrippinilla în privința aceasta? 

— Va fi foarte onorată şi întru totul încântată, vorbi Pallas, 
care abia îşi putea ascunde exaltarea. Şi e gata să jure că 
atâtea zile câte o să aibă, se va devota cu nestrămutată 
credință domniei tale, copiilor domniei tale şi imperiului. 

— Să vină aici. 

De îndată ce a sosit, Agrippinilla mi s-a aruncat la picioare; 
i-am spus să se ridice şi că sunt gata să mă însor cu ea, dacă e 
de acord. Drept răspuns m-a sărutat pătimaş, declarând că 
trăieşte cea mai fericită clipă a vieţii ei. Am crezut-o. De ce nu? 
Avea acum să poată, prin mine, guverna lumea. 

Agrippinilla nu era o Messalină. Messalina avea darul de a 
se deda cu totul plăcerii. În privința aceasta semăna cu 


străbunicul ei, Marc Antoniu. Agrippinilla nu era soiul acesta 
de femeie. Semăna cu străbunica ei, zeița Livia: îndrăgea 
numai puterea. După cum țin minte că am mai spus, era cu 
totul lipsită de moralitate când vine vorba de ale trupului: nu 
se dăruia, cu toate acestea, câtuşi de puţin oricui, ci numai 
bărbaților care-i puteau fi de folos politiceşte. Am, bunăoară, 
temeinice motive să cred că l-a răsplătit pe Vitellius pentru 
felul cavaleresc în care i-a susținut cauza, şi mai sunt absolut 
sigur (deşi nu i-am spus vreodată) că Pallas i-a fost pe atunci — 
cum îi este şi astăzi — ibovnic. Căci Pallas mânuieşte Caseta 
Imperială. 

Şi-aşa, Vitellius a ținut un discurs în Senat (după ce nu 
mult mai devreme organizase o manifestaţie afară), spunând că 
el îmi propusese căsătoria şi că eu mă declarasem de acord cu 
necesitatea ei politică, dar că şovăiam a lua o hotărâre 
definitivă până ce nu aveam întâi să aflu care este părerea 
Senatului şi a poporului asupra chestiunii. Vitellius le-a vorbit 
cu o elocință de modă veche. 

— ..„.Şi nu va trebui să cercetaţi mult timp, domnilor şi 
cinstiți senatori, până să vă convingeți că printre toate 
matroanele Romei această slăvită Agrippina ocupă un loc de 
frunte datorită măreției neamului din care coboară, că a dat 
incontestabile dovezi de fertilitate şi că îndeplineşte, ba şi 
întrece acele condiţii referitoare la desăvârşirea morală care vă 
sunt atât de scumpe: este cu adevărat o fericită împrejurare 
că, mulțumită proniei, această femeie model e văduvă şi că se 
poate neîntârziat lega prin căsătorie cu o Persoană care a fost 


până acum neîncetat un soț model. 
A.D. 49 


Vă puteţi, desigur, închipui cum a fost întâmpinat un astfel 
de discurs. Au votat cu toții pentru propunerea lui Vitellius, 
fără a se fi ridicat un singur glas potrivnic, desigur nu pentru 
că le plăcea tuturor Agrippina, ci pentru că se temeau să nu-i 
stârnească resentimentele, acum când părea că-mi va fi 
probabil soție; ba câțiva senatori cuprinşi de zel au şi găsit cu 
cale să declare că, la nevoie, mă vor sili să mă plec voinţei 


unanime a patriei. Am primit omagiile, şi stăruințele, şi 
felicitările Senatului în for şi apoi am trecut în sala de şedinţe 
a înaltei adunări, unde am cerut admiterea unui decret care să 
dea în mod permanent caracter legal căsătoriilor dintre unchi 
şi nepoatele lor de frate. Decretul a fost votat. Şi în ziua de 
Anul Nou m-am însurat cu Agrippinilla. O singură altă 
persoană s-a mai folosit de noua lege: un cavaler care fusese 
căpitan în Gardă. Agrippinilla l-a răsplătit din greu. 

Am făcut o declarație în Senat cu privire la templul meu din 
Britannia. Le-am explicat că zeificarea mea se datora unei 
întâmplări şi am cerut scuze concetățenilor mei. Dar poate că 
aveau să mă ierte şi să confirme această incongruență, din 
pricina pericolului politic pe care l-ar fi reprezentat anularea ei. 

— Britannia e hăt departe, iar templul e foarte mic, am 
susținut ironic. Un templu rustic şi neînsemnat, cu pardoseală 
de pământ bătătorit şi acoperiş de stuf, asemenea acelora în 
care sălăşluiau zeii Romei pe vremuri, sub republică, mai 
înainte ca zeul August să le fi dat drept locuințe actualele lor 
splendide palate. De bună seamă că n-aveţi să vă împotriviți 
unui singur templu micuț, situat la o distanță atât de mare, şi 
unui preot ori doi care din când în când vor aduce acolo o 
jertfă modestă? Eu, unul, n-am avut niciodată intenţia de a 
deveni zeu. Şi vă dau cuvântul meu că va fi singurul templu 
dedicat mie... 

Dar nimeni nu părea dispus să-mi conteste templul. 

După încheierea recensământului, nu mai preluasem 
funcția de Cenzor, ci, ca un preludiu la restabilirea republicii, 
o încredințasem lui Vitellius. Pentru prima oară după un secol, 
controlul moravurilor publice ieşea din mâna Cezarilor. Printre 
primele acte ale lui Vitellius, după ce a pus la punct căsătoria 
mea cu Agrippinilla, a fost acela de a scoate din Ordinul 
senatorial pe unul dintre dregătorii de rangul întâi ai acelui an, 
şi anume pe nimeni altul decât pe ginerele meu, tânărul 
Silanus! Motivul pe care l-a dat era că Silanus ar fi săvârşit un 
incest cu sora lui, Calvina, care fusese însăşi nora lui Vitellius, 
dar acum era divorțată de soțul ei, tânărul Vitellius. El a 


explicat că fiul său îi surprinsese pe cei doi şi că-i relatase 
părintelui său întâmplarea sub pecetea tainei; dar că acum, 
devenit Cenzor, conştiinţa nu-i mai îngăduia să tăinuiască 
vinovăția lui Silanus. Am cercetat personal cazul. Silanus şi 
Calvina au tăgăduit acuzația, dar ea părea incontestabil 
dovedită, aşa că am anulat actul de căsătorie dintre Silanus şi 
fiica mea Octavia (ori mai bine zis Octavia, fiica Messalinei) şi l- 
am obligat să demisioneze din dregătorie. Nu mai avea decât o 
singură zi de funcţionar, dar, ca să arăt cât de jignit mă 
socoteam, am şi numit pe altcineva pentru ultima zi. Desigur 
că Vitellius n-ar fi îndrăznit să acuze dacă în treaba asta nu l- 
ar fi sprijinit Agrippinilla. Silanus stătea în calea ambițiilor 
sale: voia să-mi devină ginere fiul ei, Lucius. Ei, îmi fusese 
drag de Silanus şi, la urma urmei, era coborâtor din zeul 
August; aşa că i-am spus că voi amâna judecarea procesului 
său — dându-i de înțeles că mă aşteptam să se sinucidă. A 
amânat câtva timp şi, în cele din urmă, şi-a ales ziua nunții 
mele drept dată a săvârşirii actului cerut; ceea ce nu era lipsit 
de tâlc. Pe Calvina am exilat-o, sfătuind Colegiul Pontifilor să 
aducă jertfe şi ispăşiri în Dumbrava Dianei; se reda astfel viață 
unei instituţii pitoreşti a lui Tullus Hostilius, al treilea rege al 
Romei. 

Baba şi Augurinus erau în cea mai bună formă a lor pe 
atunci. Parodiau absolut tot ce făceam. Baba introducea trei 
noi litere în alfabet: una care să reprezinte horcăitul, alta 
pentru sugerea cu zgomot a dinților, iar a treia pentru 
„indefinibila vocală aflată la jumătatea drumului dintre sughiț 
şi râgâială”. El divorța de uriaşa negresă care până atunci 
jucase rolul Messalinei, o fugărea cu biciul pe străzi şi apoi 
celebra în derâdere ceremonia nunţii cu o femeie fără fir de păr 
pe ea şi saşie pe care o recunoştea a-i fi nepoată de frate. 
Organiza un recensământ al tuturor cerşetorilor, hoților şi 
vagabonzilor şi alunga din ordinul lor pe toţi cei care făcuseră 
o muncă cinstită în cursul vieții. Una dintre şotiile lui era să 
demisioneze din postul de cenzor şi să-l numească pe 
Augurinus pentru cât mai rămăsese din restul mandatului — 


adică exact o oră, după clepsidră. Augurinus se fudulea cu 
minunăţiile pe care avea să le facă în acea oră. Se plângea doar 
că timpul măsurat de clepsidra lui Baba nu era exact: voia să 
meargă să-şi aducă propria clepsidră care indica ore a căror 
durată era de cel puțin trei ori mai mare. Baba însă, imitându- 
mi vocea şi gesturile, repeta o frază pe care o folosisem de 
curând la tribunal şi de care eram oarecum mândru: „Mai 
curând te poți aştepta să fie de acord filosofii decât ornicele” şi 
refuza să-i îngăduie să plece. Augurinus riposta că ce-i drept 
nu supără pe nimeni; dacă urma să fie Cenzor, avea nevoie de 
o oră deplină, conform regulamentului de măsuri şi greutăți. Ei 
se ciorovăiau cu foc până ce, dintr-odată, perioada de 
funcționare a lui Augurinus lua sfârşit, fără ca să se fi făcut 
ceva. 

— Şi eu care aveam de gând să te cufund în smoală fierbinte 
şi apoi să te frig până-n pragul morţii, potrivit unei prea 
pitoreşti instituții a regelui Tullius Hostilius! se văicărea 
Augurinus. 

Le dau deplină libertate de a mă imita şi parodia lui Baba şi 
Augurinus. Ei atrag lume multă la reprezentațiile lor, în fața 
Templului lui Mercur: Mercur, fireşte, e patronul hoţilor şi al 
măscăricilor.  Agrippinilla s-a simțit profund jignită de 
căsătoria lui Baba cu o femeie care n-avea pic de păr, dar am 
şi făcut-o să rămână surprinsă, spunându-i-o răspicat: 

— Atâta vreme cât trăiesc, viața lui Baba va fi cruțată, asta 
s-o ştii, şi viața lui Augurinus, de asemenea. 

— Exact numai atât, socotit la țanc, s-a învoit Agrippina, pe 
cel mai nesuferit din tonurile ei. 

În anul acela a fost o invazie de vipere; am publicat o 
înştiinţare spre a vesti publicului un leac fără de greş 
împotriva muşcăturii de şarpe, şi anume seva arborelui de tisă. 
Augurinus şi Baba au republicat-o, adăugând cuvintele „şi 
viceversa”, care, zice-se, ar fi vorbele cunoscute ca alcătuind 
una din expresiile mele favorite. 


Capitolul XXXI 


Mă apropii de sfârşitul lungii mele povestiri. Sunt căsătorit 
de cinci ani cu Agrippinilla, dar, aşa vorbind, au fost ani lipsiți 
de senzaţie şi nu îi voi relata în amănunțime. M-am lăsat 
condus de Agrippinilla şi de liberții mei. Am deschis şi închis 
gura şi am gesticulat cu brațele asemenea acelor micuțe 
marionete articulate pe care le confecționează sicilienii: dar 
glasul n-a fost al meu şi nici gesturile. Trebuie să spun de 
îndată că Agrippinilla s-a dovedit a ţine de soiul acela de 
cârmuitori deosebit de capabili în gen tiranic. Când intră ea 
într-o încăpere unde sunt adunate mai multe notabilități şi le 
aruncă o privire tăioasă, toți cei de față tremură şi iau poziție 
de drepți şi se gândesc numai la cum să facă să-i intre în voie. 
Nu mai are nevoie a se preface că mă iubeşte. I-am dat curând 
de înțeles că m-am căsătorit cu ea numai din motive strict 
politice; fizic, nu mă atrăgea deloc. I-am vorbit absolut deschis, 
i-am explicat: 

— Adevărul este că m-am plictisit de a fi Împărat. Am avut 
nevoie de cineva care să-mi aducă la îndeplinire cea mai mare 
parte a lucrărilor. Nu te-am luat de nevastă pentru inima, ci 
pentru capul tău. Ca să conduci un imperiu de felul ăstuia, 
trebuie o femeie. N-avem niciun motiv de a ne preface că 
simțim o cât de vagă iubire unul față de celălalt. 

— Îmi convine, mi-a răspuns. Nu eşti tocmai făt-frumosul la 
care visează o femeie. 

— Şi nici tu nu eşti chiar aceea care erai acum douăzeci şi 
doi de ani, drăguţo, când ai fost întâia oară mireasă. Ai să te 
mentii totuşi oarecare timp, dacă îi dai mai departe cu masajul 
facial zilnic şi cu băile de lapte: Vitellius susține că te 
consideră cea mai frumoasă femeie din Roma. 


— Şi poate că ai să te mențţii şi tu, dacă nu-i exasperezi pe 
cei pe care te bizui. 

— Da, noi doi suntem supraviețuitorii întregii noastre 
familii, am recunoscut. Nu ştiu cum de-am reuşit. Cred că ar 
trebui să ne felicităm unul pe altul în loc de-a ne certa. 

— Tu eşti cel care mereu începe harța, mi-a răspuns, 
făcând-o, cum spui, pe „cinstitul”. 

Agrippinilla nu mă putea înţelege. Şi-a dat curând seama că 
nu e necesar să mă linguşească, ori să mă înşele, ori să mă 
terorizeze, dacă voia ca lucrurile să meargă după propria ei 
voie. Îi acceptam propunerile aproape fără nicio excepţie. Abia 
i-a venit să-şi creadă ce noroc dăduse peste ea când m-am 
învoit s-o logodesc pe Octavia cu Lucius: ştia care-i adevărata 
mea părere despre Lucius. Nu putea pricepe de ce consimt. A 
prins curaj şi mi-a propus să-l adopt drept fiu. Dar oare nu 
asta-mi şi fusese intenția? L-a pus mai întâi pe Pallas să vadă 
în ce ape mă scald cu privire la un asemenea proiect. Pallas m- 
a luat de departe. A început prin a-mi vorbi cu dragoste despre 
fratele meu Germanicus şi despre cum a fost el adoptat de 
către unchiul meu Tiberiu, la cererea lui August, deşi Tiberiu 
avea un fiu al său, pe Castor. A stăruit asupra extraordinarei 
afecțiuni frățeşti existente între Germanicus şi Castor şi 
asupra generozității dovedite de Castor văduvei şi copiilor lui 
Germanicus. Am priceput de îndată unde vrea să ajungă Pallas 
şi m-am declarat de acord că doi fii iubitori sunt mai buni 
decât unul. 

— Dar adu-ţi aminte - i-am spus - că povestea nu s-a 
terminat aici: Germanicus şi Castor au fost ucişi amândoi, iar 
unchiul meu Tiberiu, la bătrâneţe, după cum s-ar putea 
întâmpla şi cu mine, a numit o altă pereche de fraţi iubitori 
drept comoştenitori ai săi: pe Caligula şi pe Gemellus. Caligula 
dispunea de avantajul de a fi mai în vârstă. Când bătrânul a 
murit, Caligula a pus mâna pe domnie şi l-a asasinat pe 
Gemellus. 

Asta i-a astupat gura lui Pallas pe câtva timp. Când a 
încercat-o pe o cale niţel diferită, arătându-mi acum cât de 


nedespărțiți prieteni deveniseră Lucius şi Britannicus, m-am 
făcut că observ, ca din senin: 

— Ştii că în ginta Claudia s-a păstrat obârşia în linie 
coborâtoare directă din bărbat în bărbat, fără adopţiuni, de la 
primul Appius Claudius, acum cinci cicluri complete şi până 
astăzi? Nu mai e nicio altă familie în Roma care să se poată 
lăuda cu aşa ceva. 

— Da, Cezar - mi-a replicat Pallas -— tradiția gintei Claudia 
este unul din lucrurile cel mai puţin flexibile într-o lume 
deosebit de flexibilă. Dar, precum înțelepțeşte ai observat, 
„toate sunt supuse schimbării”. 

— Ascultă, Pallas, de ce o iei pe după piersic? Spune-i 
Agrippinillei Domina că, dacă doreşte să-l adopt pe fiul ei ca pe 
moştenitor al meu împreună cu Britannicus, sunt gata s-o fac. 
Cât despre flexibilitate, am devenit foarte maleabil cu vârsta. 
Poţi să mă frămânțţi în mâini ca pe aluat, şi să mă umpli cu 
orice umplutură vrei, şi să mă pui la copt, să faci din mine 
găluşti imperiale. 

A.D. 50 

L-am adoptat pe Lucius. Acum i se zice Nero. De curând l- 
am însurat cu Octavia, pe care însă a trebuit s-o las să fie mai 
întâi adoptată de Vitellius, ca să evit crima formală de incest. 
În seara nunţii lor, cerul întreg părea a fi ca de foc. Lucius (ori 
Nero cum i se spune) s-a silit din răsputeri să-i câştige 
prietenia lui Britannicus. Dar Britannicus i-a priceput jocul şi 
i-a respins disprețuitor avansurile. A refuzat mai întâi să-i 
spună Nero, continuând a i se adresa pe numele de Lucius, 
până ce a intervenit Agrippinilla şi i-a ordonat să-şi ceară 
scuze. Britannicus a răspuns: „Îmi voi cere scuze numai dacă 
mi-o porunceşte tatăl meu”. l-am poruncit să-şi ceară scuze. 
Pe Britannicus tot rar îl vedeam. Îmi înfrânsesem bănuiala 
morbidă cum că ar fi copilul nelegitim al lui Caligula şi-l 
iubeam acum tot atât de mult ca altădată. Dar îmi ascundeam 
adevăratele simțăminte. Eram hotărât s-o fac pe bătrânul Crai 
Buştean şi nimic nu trebuia să-mi abată paşii de la această 
hotărâre. Tot Sosibius îi mai era pedagog şi-i dădea o creştere 


de modă veche. Britannicus era obişnuit să mănânce felurile 
de mâncare cele mai simple şi să doarmă pe-un pat de 
scânduri ca orice soldat. Echitaţia, scrima, lucrările de 
fortificaţii şi istoria romană veche constituiau principalele lui 
materii de studiu, dar cunoştea operele lui Homer, ale lui 
Ennius şi ale lui Titus Livius tot atât de bine, de nu şi mai 
temeinic decât le cunoşteam eu. În vacanțe, Sosibius îl lua la 
moşia mea de la Capua şi acolo învăța despre stupărit, 
creşterea vitelor şi agricultură. N-am îngăduit să i se predea 
oratoria sau filosofia greacă. I-am spus lui Sosibius: 

— Vechii persani îi învățau pe copiii lor să tragă bine cu 
arcul şi să spună adevărul. Învaţă-l pe fiul meu la fel. 

Narcissus nu s-a sfiit să mă critice. 

— Educaţia care i se dă lui Britannicus - mi-a spus - ar fi 
fost cât se poate de bună în zilele de demult, când, precum îşi 
place atât de adesea a cita: 


Romulus sta sub stejar, 
Napi fierti mâncând cu mare poftă 


ori chiar câteva sute de ani mai târziu, când 


Chemat să lupte cu ai patriei duşmani, 
Cincinnatus plugul şi-l părăsi. 


Dar desigur că la începutul acestui de-al nouălea ciclu de 
istorie romană, o astfel de educație pare niţel cam demodată. 

— Ştiu eu ce fac, Narcissus, i-am răspuns. 

Cât îl priveşte pe Nero, i-am făcut rost tânărului nostru Crai 
Bărzoi de cel mai potrivit dascăl din lume. A trebuit să trimit 
tocmai până-n Corsica după minunea asta. Poate că i-aţi şi 
ghicit numele: Lucius Annaeus Seneca, stoicul — oratorul acela 
insipid, linguşitorul acela fără de ruşine, craiul acela dezmățat 
şi pervers. Am cerut eu însumi Senatului să fie iertat şi 
rechemat. Am pomenit de muta răbdare pe care o dovedise în 
cursul a opt ani de exil, de riguroasa disciplină căreia se 
supusese de bună voie şi de profundul simțământ de loialitate 
pe care-l nutrea față de familia mea. Seneca trebuie să fi rămas 


trăsnit, după cele două mişcări greşite pe care le făcuse în 
ultimul timp. Căci, la puţin timp după apariţia Consolării către 
Polybius, Polybius fusese executat pentru crimă. Seneca 
încercase atunci să-şi repare eroarea făcând un panegiric al 
Messalinei. Câteva zile după ce acesta a fost cunoscut la 
Roma, Messalina i-a urmat lui Polybius pe calea dizgrațţiei şi a 
morții, aşa încât panegiricul a fost repede retras de pe piaţă. 
Agrippinilla era cum nu se poate mai dispusă să-l accepte pe 
Seneca drept dascăl al lui Nero. Îi prețuia însuşirile de profesor 
de retorică şi şi-a atribuit tot meritul rechemării lui. 

Nero se teme de maică-sa. O ascultă în toate. Ea îl tratează 
cu asprime. E sigur că, după moartea mea, va domni prin 
intermediul lui, întocmai cum Livia a domnit mai întâi prin 
intermediul lui August şi apoi printr-al lui Tiberiu. Eu pot 
vedea mai departe decât ea, îmi aduc aminte de prorocirea 
Sibilei: 

Al şaselea păros ce va înrobi Cetatea, 

Fiu celui dinainte făr-să fie, 

Cântec şi foc şi groază va da Romei 

Şi părintescul sânge striga-va pe-a lui mâini 
Al şaptelea păros nu-i va urma nicicum, 

Iar dintr-al său mormânt țâşni-va sânge. 


Nero are s-o ucidă pe maică-sa. Aşa i s-a prorocit la naştere: 
Barbillus însuşi a prorocit şi Barbillus nu se-ntâmplă să 
greşească. A avut dreptate până şi cu moartea soțului 
Messalinei, nu-i aşa? Agrippinilla, fiind femeie, nu poate 
comanda armatelor romane şi nu se poate adresa Senatului. 
Are nevoie de un bărbat pentru o astfel de treabă. Când m-am 
însurat cu ea, am ştiut că nu voi putea spera să mai trăiesc 
decât atâta vreme cât Nero va fi prea tânăr spre a-mi lua locul. 

Agrippinilla mi-a cerut să încerc a obține pentru ea titlul de 
Augustă din partea Senatului. Nu se aştepta să-i dau ceea ce îi 
refuzasem Messalinei, dar i-am dat. Şi-a mai însuşit şi alte 
nemaiauzite onoruri. Şade lângă mine când judec procese la 
tribunal şi se urcă pe Dealul Capitolin în car. A numit un nou 


Comandant al Gărzii, spre a-i înlocui pe Geta şi pe Crispinus. 
Numele lui e Burrus şi e omul Agrippinillei, trup şi suflet. (A 
luptat în cadrul gărzii la Brentwood, unde o sabie inamică i-a 
retezat trei degete de la mâna dreaptă.) Noua Augustă a Romei 
nu are rivale. Aelia Paetina a murit, otrăvită poate; nu ştiu. 
Lollia Paulina a fost şi ea înlăturată: susținătorul ei, Callistus, 
murind, ceilalți liberți nu s-au opus înlăturării sale. A fost 
acuzată de vrăjitorie şi de a fi pus în circulație un studiu 
astrologic care stabilea caracterul dezastruos pentru patrie al 
căsătoriei mele cu Agrippinilla. Mi-a fost milă de Lollia, aşa 
încât în cuvântarea pe care am ținut-o în Senat am propus 
doar exilarea ei. Agrippinilla însă nu s-a lăsat înşelată. A trimis 
un ofițer din gardă la Lollia acasă, cu misiunea de a constata 
că s-a sinucis. Ofițerul a raportat în timp util moartea Lolliei, 
dar Agrippinilla nu s-a declarat mulțumită. 

— Vreau să-i văd capul, a poruncit. 

Capul rivalei i-a fost adus la palat. Agrippinilla l-a înşfăcat 
de păr şi i s-a uitat în gură: 

— Da, ăsta-i capul Lolliei, nimic de zis, m-a înştiințat 
satisfăcută când am intrat în cameră. Uite dinții de aur pe care 
i-a pus un dentist din Alexandria, ca să-i umple falca stângă 
rămasă ştirbă. Ce păr aspru avea, mai rău decât coama unui 
ponei. Sclav, ia ţeasta asta de aici. Şi ia şi rogojina: să fie 
spălată de urmele de sânge. 

Agrippinilla s-a descotorosit şi de cumnata ei, Domitia 
Lepida, mama Messalinei. Domitia Lepida era acum foarte 
atentă cu Nero şi-l invita deseori la ea acasă, unde-l alinta şi-l 
măgulea, şi-l distra, şi-i amintea de tot ceea ce făcuse pentru el 
când era un biet orfan fără nicio lăscaie. Este adevărat că 
avusese grijă de el când se întâmpla ca sora ei Agripinilla să 
plece uneori din oraş şi să nu ştie unde să lase copilul. 
Agrippinilla, aflând că propria-i autoritate maternă, întemeiată 
pe severitate, era pe cale de a fi ameninţată de răsfățurile de 
mătuşă ale Domiţiei Lepida, a spus să fie acuzată de a-mi fi 
blestemat în public patul nupţial, precum şi de a nu-şi fi oprit 
sclavii de pe moşia ei din Calabria de la răzmerițe 


primejdioase: un funcționar public şi doi dintre acoliții săi, 
care încercaseră să restabilească ordinea la faţa locului, 
fuseseră prinşi şi bătuţi, în vreme ce Domitia Lepida se 
încuiase în conacul ei şi nu luase nicio măsură. Am îngăduit 
să fie condamnată la moarte, în temeiul acestor două capete de 
acuzare (dintre care primul era probabil născocit), deoarece 
ştiam acum despre ajutorul pe care i-l dăduse Messalinei în 
cazul cu Appius Silanus şi de alte înşelătorii practicate pe 
socoteala mea. 

O singură faptă de-ale Agrippinillei n-am putut-o privi cu 
nepăsare filosofică. Când am auzit de ea, mărturisesc că mi s- 
au umplut ochii de lacrimi, însă ar fi fost curată prostie din 
partea lui Crai Buştean să mai revină, odată ajuns aici, asupra 
hotărârii luate, să se mai scuture, să se trezească şi să se 
răzbune. Răzbunarea nu-i poate readuce pe morţi la viață. 
Fapta la care mă refer şi care mi-a smuls lacrimi este 
asasinarea bietei mele Calpurnia şi a prietenei sale Cleopatra. 
Cineva a dat foc casei lor într-o noapte, focul le-a surprins pe 
când dormeau şi au fost arse de vii. Totul a fost prezentat 
drept un accident, dar nu încăpea îndoială că era vorba de un 
asasinat. Pallas, care mi-a adus fapta la cunoştinţă, a cutezat 
să insinueze că potlogăria se datora unor prieteni ai 
Messalinei, informați de rolul jucat de Calpurnia în 
demascarea acesteia. O neglijasem cu totul pe Calpurnia. N- 
am mai vizitat-o nici măcar o dată din după-amiaza aceea 
teribilă. Am dat personal dispoziții să i se înalțe un frumos 
mormânt de marmură pe locul unde se aflase vila incendiată şi 
pe mormântul ei am gravat o poezioară în greceşte. A fost 
singura mea compunere elină, cu excepția unei teme şcolare. 
Dar am simțit că trebuie să compun ceva neobişnuit spre a-mi 
exprima marea durere ce mi-o pricinuise moartea ei şi-n 
acelaşi timp recunoştinţa față de dragostea şi devotamentul ce 
mi le arătase cu statornicie. Am scris aşa: 


„Dragoste plătită, dragoste furată”. 
Vechiul proverb minte. 


Inima CALPURNIEI a iubit fierbinte. 
A matroanelor romane nu-i aşa curată. 


Anul trecut, anul căsătoriei lui Nero, a fost hărăzit cu o 
dezastruoasă recoltă, pe tot întinsul pământului, care mai-mai 
că ne-a secat silozurile. Anul acesta, deşi portul de la Ostia 
este acum terminat, vânturi năprasnice suflând dinspre nord- 
est săptămâni şi săptămâni de-a rândul au împiedicat vasele 
aducătoare de grâne din Egipt şi Africa să ajungă pe țărmurile 
noastre. Recolta în Italia se anunţa bună, dar încă nu era gata 
de secerat şi s-a ivit un moment în care în depozitele publice 
nu se mai puteau găsi rezerve de grâu decât pentru două 
săptămâni, deşi eu făceam tot ce-mi stătuse în puteri pentru a 
le umple. Am fost silit să reduc rațiile de grâu la nivelul cel mai 
scăzut cu putință. Atunci, ca şi cum n-aş fi făcut şi nu făceam 
întotdeauna tot ce este omeneşte posibil pentru ca să asigur 
îndestulata aprovizionare cu alimente a concetățenilor mei 
(construind portul, spre pildă, deşi toată lumea credea că n-am 
să izbutesc, ori luând măsuri pentru aducerea de legume 
proaspete în fiece zi), m-am pomenit dintr-odată privit ca un 
inamic public. Am fost învinuit că înfometez cu dinadinsul 
Urbea. Mulțimea murmura şi huiduia ori de câte ori mă 
arătam în public, ba o dată ori de două ori a şi azvârlit după 
mine cu pietre, cu noroi şi cu bulgări de pământ. Odată, în 
For, am scăpat ca prin urechile acului de a fi grav rănit; lictorii 
mei au fost atacați de o gloată de vreo două ori trei sute de 
inşi, care le-au rupt fasciile pe propriile lor spinări. Abia dacă 
am izbutit să ajung teafăr la palat, printr-o poartă laterală din 
apropiere, pe unde un mic detaşament de soldați s-a repezit 
să-mi vină în ajutor. M-am mărginit să-mi zâmbesc mie. 
„Broaştelor, mi-am spus, v-aţi cam luat-o în cap.” 

Nero şi-a îmbrăcat toga virilă în anul următor celui în care îl 
adoptasem. Am încuviințat Senatul să-i acorde privilegiul de a 
deveni consul la douăzeci de ani, aşa încât la şaisprezece ani 
era Consul-desemnat. l-am dat podoabe triumfale onorifice şi 
l-am numit fruntaş al cadeţilor, aşa cum August îşi numise 


nepoţii, pe Gaius şi pe Lucius. În timpul vacanţelor latine, 
când consulii şi ceilalți dregători erau plecaţi din oraş, l-am 
numit şi edil urban, precum, de asemenea, făcuse August cu 
nepoții lui, spre a-i da cu bucuria puterii pe la nas. Se 
obişnuia a nu fi supuse cazurile dificile edilului urban, ci să se 
aştepte întoarcerea dregătorilor competenţi. Nero totuşi a 
descurcat o întreagă serie de cazuri complicate care ar fi pus la 
contribuție puterea de judecată a celor mai experimentați 
magistrați ai oraşului şi a dat hotărâri deosebit de iscusite. 
Asta i-a dobândit admiraţia poporului, dar pentru mine n-a 
existat umbră de îndoială, de îndată ce am fost înştiințat, că 
totul fusese pus la cale de Seneca. Nu vreau să spun că 
procesele nu erau autentice, dar Seneca le cercetase cu grijă 
dinainte şi se înțelesese cu avocaţii care anume puncte să fie 
puse în discuţie în pledoariile lor, iar apoi îl învățase pe Nero 
cum să procedeze cu interogarea martorilor, cu analiza 
dezbaterilor şi cu darea sentinței. Britannicus încă nu devenise 
major. Îl țineam pe cât posibil departe de băieții de-o vârstă şi 
de acelaşi rang cu el: îi vedea numai sub supravegherea 
dascălilor săi. Nu voiam să se molipsească de morbul imperial, 
la care dinadins îl expuneam pe Nero. Agrippinilla era 
încântată. Credea că-l urăsc pe Britannicus din pricina mamei 
lui. 

S-a produs o adevărată răscoală cu prilejul punerii în 
vânzare a pâinii. A fost o răscoală cu totul fără de rost şi, după 
părerea lui Narcissus, care n-o putea suferi pe Agrippinilla (şi 
constatase, spre surprinderea lui, că-i dădeam ghes în direcția 
asta), răscoala fusese instigată de ea. Totul s-a întâmplat pe 
când eram răcit şi Agrippinilla a venit în camera mea spre a-mi 
propune să dau un edict spre liniştirea populaţiei şi spre a 
asigura mulțimile că nu vor duce lipsă de pâine. Mai voia să 
spun şi că nu sunt grav bolnav, iar că, de-ar evolua în rău 
boala mea şi de-ar fi să mor, apoi Nero era acum destul de 
capabil să conducă treburile statului sub călăuzirea ei. l-am 
râs în nas: 


— Îmi ceri să-mi semnez propriul meu certificat de deces, 
drăguțo? Hai, dă-mi condeiul, dacă aşa stau lucrurile. Când 
are loc înmormântarea? 

— Dacă nu vrei să semnezi, nu semna, eu nu te oblig. 

— Prea bine, atunci nu semnez, i-am răspuns. Am să 
cercetez chestiunea răscoalei aceleia pentru pâine şi am să văd 
eu cine a stârnit-o cu adevărat. 

A ieşit furioasă. Am rechemat-o. 

— Am glumit doar, de bună seamă că am să semnez. Şi 
fiindcă veni vorba, l-a învățat oare Seneca pe Nero discursul 
funebru? Ori încă nu? Aş vrea să-l aud şi eu, dacă n-are 
nimeni ceva împotrivă. 

Vitellius a murit de pe urma unei congestii cerebrale. Un 
senator care era ori beat, ori ţicnit, nu pot preciza, îl acuzase 
din senin, în plenul adunării, că urmăreşte să pună mâna pe 
domnie. Acuzaţia pare să fi fost îndreptată împotriva 
Agrippinillei, dar fireşte că nimeni n-a îndrăznit s-o sprijine, 
oricât de mult ar fi fost urâtă Agrippinilla, aşa încât acuzatorul 
s-a văzut el însuşi proscris. Oricum, Vitellius a pus lucrurile la 
inimă şi congestia l-a lovit pe patul de moarte. Nu putea mişca 
nici măcar un deget, dar vorbea clar şi cu un deplin bun-simț. 
I-am pus o întrebare pe care de mult mă ţineam să i-o pun: 

— Vitellius, în vremuri mai bune ai fi fost unul dintre cei 
mai virtuoşi oameni ai timpului; atunci cum se face că firea ta 
dreaptă parcă s-a încovoiat de-a binelea tot făcând-o pe 
curteanul? 

Mi-a spus: 

— E ceva inevitabil sub un monarh, oricât ar fi monarhul de 
blajin. Vechile virtuți dispar. Independența de opinii şi 
sinceritatea nu mai au căutare. Apriga anticipare a dorințelor 
monarhului devine cea mai mare dintre virtuți. Nu-i rămâne 
omului de a fi decât ori un monarh bun ca tine, ori un bun 
curtean ca mine; ori un Împărat, ori un idiot. 

L-am întrebat: 

— Vrei să spui că oamenii care continuă a fi virtuoşi după 
moda veche sunt neapărat sortiți a suferi în vremuri ca astea? 


— Câinele lui Phaemon avea dreptate. 

Acesta a fost ultimul lucru pe care l-a rostit înainte de a 
cădea într-o comă din care nu şi-a mai revenit. 

N-am avut linişte până ce n-am găsit în bibliotecă explicația 
referinței pe care o făcuse. Se pare că Phaemon filosoful avea 
un căţel pe care-l dresase să se ducă în fiece zi la măcelărie şi 
să-i aducă, într-un coşuleț, o bucată de carne. Această 
virtuoasă făptură care n-ar fi cutezat să se atingă nici de-un 
oscior până ce Phaemon nu-i dădea voie, a fost atacată într-o 
zi de o haită de corcituri care i-au smuls coşulețul din gură şi 
s-au pornit să sfârtece bucata de carne şi s-o înfulece cu 
lăcomie. Phaemon, privind de la o fereastră de sus, a văzut 
cum stă câinele pe gânduri o clipă sau două, întrebându-se în 
mintea lui de câine ce trebuie să facă. Era limpede că nu mai 
avea niciun rost să încerce a salva bucata de carne din gurile 
celorlalți câini: drept răsplată pentru strădania sa, avea să fie 
sfâşiat de ei. Aşa încât s-a repezit printre ei şi a mâncat şi el 
cât a putut mai mult. De fapt, a mâncat mai mult decât ceilalți 
câini, deoarece era şi mai curajos, şi mai deştept. 

Senatul i-a acordat lui Vitellius funeralii naționale şi o 
statuie în for. Inscripția săpată pe acea statuie sună astfel: 


LUCIUS VITELLIUS, DE DOUĂ ORI CONSUL O DATĂ CENZOR A GUVERNAT 
DE ASEMENEA SIRIA STATORNIC FIDEL ÎMPĂRATULUI SĂU 
A.D. 53 
Trebuie să vorbesc despre lacul Fucin. Nu mă mai 
interesasem deloc de el, dar într-o bună zi Narcissus, care 
purta răspunderea lucrărilor, mi-a comunicat că a primit din 
partea antreprenorilor ştirea că a fost, în sfârşit, săpat canalul 
prin munte; nu ne mai rămânea decât să deschidem ecluzele şi 
toată apa avea să se reverse afară şi lacul întreg avea să devină 
pământ uscat. Treisprezece ani şi treizeci de mii de oameni 
neîncetat la lucru! 
— O asemenea strădanie se cere sărbătorită, i-am spus lui 
Narcissus. 


Am organizat o pseudo-bătălie navală, dar pe scară măreaţă. 
Iuliu Cezar introdusese cel dintâi acest gen de spectacol la 
Roma, exact cu o sută de ani în urmă. El săpase un bazin pe 
Câmpul lui Marte, pe care l-a umplut cu apă din Tibru şi a pus 
opt nave, numite flota tyriană, să se lupte cu alte opt, numite 
flota egipteană. Au fost mobilizați aproape două mii de oameni, 
în afara vâslaşilor. Când aveam opt ani, August a dat o 
reprezentație similară într-un bazin permanent, ce se afla de 
cealaltă parte a Tibrului, lat de o mie două sute de picioare şi 
lung de o mie opt sute de picioare, cu bănci de piatră de jur 
împrejur, ca la un amfiteatru. De data aceea luptau câte 
douăsprezece vase de fiecare parte, numite Atenienii şi 
Persanii. S-au înfruntat trei mii de oameni. Spectacolul meu de 
pe lacul Fucin avea să le lase cu mult în urmă pe cele două 
precedente. De data aceasta nu m-au preocupat economiile. 
Aveam de gând să organizez şi eu odată ceva cu adevărat 
grandios. Flotele lui Iuliu şi August fuseseră alcătuite numai 
din ambarcaţiuni uşoare, dar eu am dat ordin să fie construite 
douăzeci şi patru de vase de război propriu-zise, cu câte trei 
rânduri de vâslaşi fiecare; de asemenea, şi douăzeci şi şase de 
vase mai mici; şi am curăţat închisorile de o mie nouă sute de 
criminali valizi pentru a se lupta între ei suiți pe acele vase, 
sub comanda unor vestiți gladiatori. Cele două flote, fiecare 
alcătuită din câte douăzeci şi cinci de vase, urmau să fie 
denumite a Rodienilor şi a Sicilienilor. Dealurile din jurul 
lacului puteau fi folosite drept excelente amfiteatre naturale; şi 
cu toate că era foarte departe de Roma, totuşi mă puteam bizui 
pe un public de cel puțin două sute de mii de oameni. l-am 
sfătuit pe spectatori, printr-o circulară oficială, să-şi ia cu ei 
hrană de acasă în coşuri. Dar o mie nouă sute de criminali 
constituie o forță greu de stăpânit. A trebuit să transport 
întreaga Divizie de Gardă acolo şi să postez o parte din soldați 
pe țărm, iar restul pe plute legate între ele în largul lacului. 
Linia plutelor reprezenta un semicerc şi acel semicerc îşi 
contura un bazin naval al lui la capătul de sud-vest al lacului, 
terminându-se printr-un vârf ascuţit acolo unde fusese săpat 


canalul. Lacul întreg ar fi fost prea mare: se întindea pe trei 
sute de mile pătrate. Soldaţii de pe plute aveau catapulte şi 
maşini de aruncat pietre spre a putea în orice moment 
scufunda vasul care ar fi încercat să buşească linia şi să fugă. 

Data marelui eveniment a venit, în sfârşit; am proclamat o 
vacanță de zece zile. Vremea era splendidă şi numărul 
spectatorilor mai curând se apropia de cinci sute de mii decât 
de două sute de mii. Au venit oameni de peste tot din Italia şi 
trebuie să spun că a fost o întrunire de oameni excepțional de 
bine crescuți şi de bine îmbrăcați. Ca să evit aglomeraţia, am 
împărțit malurile lacului în ceea ce am numit eu colonii şi am 
pus în fruntea fiecărei colonii câte un dregător: dregătorii 
urmau să ia măsuri pentru organizarea de bucătării comune, 
pentru făurirea de instalații igienice şi aşa mai departe. Am 
ridicat un mare spital de campanie, acoperit cu pânze, pentru 
supraviețuitorii răniți ai bătăliei şi pentru accidentații de pe 
țărm. Cincisprezece prunci au văzut lumina zilei în acel spital 
şi am dispus ca toți să-şi adauge numelui lor pe acela de 
Fucinus ori Fucina. 

Totul era gata pregătit la orele zece dimineața, în ziua 
bătăliei. Flotele erau echipate cu oameni şi material şi au 
înaintat în linii paralele către preşedinte - adică spre mine, 
care şedeam cocoțat pe un tron înalt. Purtam o armură aurită 
şi, pe deasupra ei, o mantie purpurie. Tronul meu se afla pe 
locul unde țărmul se curba înlăuntrul lacului şi oferea 
priveliştea cea mai întinsă. Agrippinilla şedea lângă mine pe alt 
tron, purtând o capă ţesută din fir de aur. Mulțimea 
luptătorilor mi-a strigat: „Să ne trăieşti, Cezar. Un salut din 
umbra morții!”. 

Eram presupus a răspunde dând cu gravitate din cap; dar 
eu mă simțeam bine dispus în dimineața aceea şi am strigat: 

— Să trăiţi şi voi, băieţi! 

Hoţomanii au pretins a interpreta vorbele mele ca o grațiere 
generală. „Vivat Cezarul!” au răcnit ei, bucuroşi. N-am înţeles 
pe moment ce vor să spună. Flotele au trecut împreună, 
ovaționând, prin fața mea şi apoi Sicilienii s-au aliniat în linie 


de bătaie la apus, şi Rodienii la răsărit. Semnalul luptei a fost 
dat de un triton mecanic de argint, care a țâşnit brusc din 
fundul lacului când eu am apăsat pe un mâner şi am sunat 
dintr-o trâmbiță aurită. Publicul a fremătat de plăcere şi de 
interes.  Flotele s-au întâlnit şi agitația în rândurile 
spectatorilor a crescut şi mai mult. Şi... ce credeți că s-a 
întâmplat atunci? Au trecut, pur şi simplu, una pe lângă 
cealaltă, felicitându-se reciproc, şi au venit să mă ovaționeze. 
Asta m-a supărat foc! Am sărit de pe tron şi m-am repezit pe 
țărm, răcnind şi blestemând: 

— Dg’ de ce vă-nchipuiţi că v-am adus aici, mă, ticăloşilor, 
mă, pleava societății, mă, răzvrătiților, mă, pui de lele? Ca să 
vă pupațţi în bot unii pe alții şi să-mi strigați ura? Astea le 
puteaţi face voi şi-n curtea închisorii. De ce nu luptaţi? Vă e 
frică, ce? Preferați să fiți aruncați fiarelor? Ia ascultați: dacă nu 
luptaţi acum, pe legea mea, am să pun garda să dea cu voi un 
spectacol. Voi pune să se scufunde fiecare vas de-al vostru, cu 
maşinile lor de azvârlit pietre cu tot, şi să fie ucis oricare 
ticălos dintre voi ar încerca să înoate către țărm! 

După cum v-am spus, picioarele mi-au fost întotdeauna 
slabe şi unul îmi este mai scurt decât celălalt, şi nu-s obişnuit 
să le folosesc mult, şi sunt bătrân şi destul de corpolent acum, 
şi, pe lângă toate, mai purtam şi o cămaşă de zale foarte grea, 
iar pământul era accidentat, aşa încât vă puteți închipui cum 
arătam şi ce impresie făceam - poticnindu-mă la mai fiece pas, 
înaintând instabil, căzând adesea, zbierând cât mă ținea gura 
cu prea puțin melodiosul meu glas, roşu la față şi tremurând 
de furie! Oricum, am izbutit să-i fac să lupte, iar spectatorii m- 
au aclamat cu: 

— Bravo, Cezar! Splendid, Cezar! 

Mi-am recâştigat buna dispoziție şi am râs şi eu de mine 
împreună cu ceilalți. Păcat că n-aţi putut vedea privirile 
ucigătoare pe care mi le arunca Agrippinilla. 

— Bădăranule - mi-a murmurat în vreme ce mă cățăram la 
loc pe tron - bădăran neghiob ce eşti! N-ai pic de demnitate! 
Cum vrei să te respecte lumea? 


I-am răspuns cu politețe: 

— Cum să nu? Mă respectă ca pe soțul tău, iubito, şi ca pe 
socrul lui Nero. 

Flotele s-au întâlnit. Nu voi descrie bătălia în amănunțime, 
dar amândouă flotele au luptat vitejeşte. Sicilienii au atacat şi 
scufundat nouă din vasele mari ale Rodienilor, pierzând trei 
dintr-ale lor, şi apoi au încolţit restul, aproape de locul unde 
şedeam noi, urcându-se pe bordul fiecăruia, rând pe rând. 
Rodienii i-au respins în câteva rânduri, dar până la urmă au 
fost înfrânți şi, la ora trei, pavilionul sicilian a fost înălțat pe 
ultima dintre nave. Spitalul meu de campanie era plin. 
Aproape cinci mii de răniți au fost cărați la țărm. Am grațiat pe 
supraviețuitori, cu excepţia celor de pe trei mari vase rodiene, 
care nu se apăraseră cu adevărat înainte de a fi abordați, şi a 
celor de pe şase vase siciliene mai uşoare, care evitaseră 
sistematic lupta. Trei mii de oameni fuseseră omorâţi ori 
înecați. Când eram copil, nu puteam suferi să văd vărsarea de 
sânge. Acum nu-mi mai pasă: mă las prins de interesul pe 
care-l prezintă lupta. 

Înainte de a scurge apa din lac, am socotit că aş face bine să 
mă conving personal de adâncimea canalului şi deci de 
capacitatea sa de a o transporta. Am trimis pe cineva să facă 
sondaje atente în mijlocul lacului. Mi-a raportat că adâncimea 
canalului va trebui să fie de cel puţin încă un metru, dacă 
urma să rămânem cu un lac de o mărime cât sfertul celui 
actual! Aşa încât tot spectacolul avusese loc în zadar. 
Agrippinilla a dat vina pe Narcissus şi l-a acuzat de fraudă. 
Narcissus a dat vina pe ingineri, care, zicea el, trebuie să fi fost 
mituiți de antreprenori să întocmească rapoarte false asupra 
adâncimii lacului şi a susținut că Agrippinilla este cu totul 
nedreaptă cu el. 

Eu am râs. N-avea nicio importanță. Asistasem la un 
minunat spectacol, iar canalul putea fi săpat până la 
adâncimea cuvenită în interval de câteva luni. „Nu-i nimeni de 
vină - am spus; probabil că s-a produs de la sine o lăsare în 
jos a fundului lacului.” Aşa că ne-am dus cu toţii frumuşel 


acasă şi după patru luni ne-am întors iar. De data aceasta n- 
am mai avut destui criminali disponibili pentru o bătălie 
navală şi n-am vrut să repet spectacolul la o scară mai mică; 
aşa că mi-a venit o altă idee. Am construit un pod lung de vase 
de-a curmezişul capătului lacului şi am pus două formaţii a 
câte două batalioane fiecare, numite Etruscii şi Samniţii, 
echipate şi înarmate în mod corespunzător, să lupte pe el. Au 
înaintat una către alta de-a lungul podului, în sunetul muzicii 
militare, şi s-au încăierat la mijloc, anume acolo unde podul 
avea o lățime de vreo sută de metri, dezlănțuind o luptă 
hotărâtă. Samniţii au pus de două ori stăpânire pe câmpul de 
luptă, dar contraatacurile etrusce i-au dat înapoi şi, până la 
urmă, Samniţii au fost puşi pe fugă, cu pierderi grele, unii 
străpunşi de lăncile cu vârf de bronz ale Etruscilor, alţii 
ciopârțiți de securile de luptă etrusce cu câte două capete, iar, 
în sfârşit, alții aruncaţi peste pod în apă. Am dat ordin să nu 
se permită niciunui combatant să înoate spre țărm. Dacă era 
azvârlit în apă, trebuie ori să se înece, ori să se cațăre la loc pe 
pod. Etruscii au biruit şi au înălțat un trofeu. Am dat libertate 
tuturor învingătorilor, precum şi câtorva dintre Samniţi care 
luptaseră deosebit de vitejeşte. 

În sfârşit, veni şi momentul când urma să fie lăsată apa să 
intre în lac. O uriaşă sală de mese fusese clădită lângă ecluze 
şi mesele erau întinse pentru un splendid prânz la care urmau 
să luăm parte eu, Senatul, familiile senatorilor, un număr de 
cavaleri de vază cu familiile lor, precum şi toţi ofițerii superiori 
din gardă. Aveam să prânzim în plăcutul sunet al apei 
izbucnite. 

— Eşti sigur că de data aceasta canalul este îndeajuns de 
adânc? l-am întrebat pe Narcissus. 

— Da, Cezar. Am efectuat eu însumi sondările. 

Aşa că m-am dus la ecluze, am adus jertfă şi am rostit o 
rugăciune ori două - care cuprindeau o cerere de iertare 
adresată nimfei lacului, implorată a deveni de atunci înainte 
zeitatea ocrotitoare a celor ce aveau să are pământul recuperat 


- şi, în sfârşit, am pus şi eu mâna pe vinciul păzit de un pluton 
de germani şi am poruncit: 

— Daţi-i drumul! 

Porţile ecluzelor s-au ridicat sus şi apa s-a prăvălit cu 
zgomot în canal. Ovaţiile nu mai conteneau. Am privit cu toții 
câteva clipe, şi apoi i-am spus lui Narcissus: 

— Felicitările mele, iubite Narcissus. Treisprezece ani de 
muncă şi treizeci de mii de... 

Am fost întrerupt de un vâjâit ca de trăsnet, urmat de un 
strigăt general de spaimă. 

— Ce s-a întâmplat? am tipat. 

Uitând de orice protocol, Narcissus m-a înhățat de braț şi 
mai că m-a târât sus pe deal. 

— Grăbeşte-te! îmi poruncea. Mai repede, mai repede! 

M-am uitat să văd ce se petrece şi am văzut un uriaş zid 
alb-cafeniu de apă - n-aş putea spune de câte picioare era 
înalt — asemenea celui care an de an urcă în susul râului 
Severn din Britannia, prăvălindu-se mugind în susul 
canalului. În sus, luaţi aminte! A trecut oarecare vreme până 
ce mi-am putut da seama ce se întâmplase. Brusca prăvălire 
de apă inundase canalul şi se revărsase la câteva sute de metri 
mai departe, formând ditai lacul într-o cută a dealurilor. În 
acest lac, cu temelia roasă de apă, a lunecat o întreagă coastă 
de deal, sute de tone de rocă umplându-l în întregime şi dând 
apa afară cu o putere înfiorătoare. 

Aproape toţi am izbutit să ne cățărăm până unde puteam fi 
la adăpost - deşi cu picioarele feştelite. Numai douăzeci de 
persoane s-au înecat. Dar sala de mese a fost făcută zob, iar 
mesele, canapelele, mâncarea şi cununile33 au fost purtate hăt 
departe pe lac. Vai, ce s-a mai înfuriat Agrippinilla! A tunat şi a 
fulgerat, acuzându-l pe bietul Narcissus de a fi ticluit totul cu 
bună ştiinţă spre a tăinui faptul că încă nu fusese săpat destul 
de adânc canalul şi l-a acuzat de a-şi fi umplut buzunarele cu 
milioane furate din avuția publică şi câte şi mai câte. 


33 La ospeţe, comesenii purtau cununi de flori pe cap. 


Narcissus, care în răstimp îşi ieşise cu totul din fire, n-a mai 
ştiut ce spune şi a întrebat-o drept cine se crede — drept regina 
Semiramida, poate, ori drept zeița Junona, ori nu cumva drept 
Comandantul suprem al armatei romane? „Nu te băga unde 
nu-ți fierbe oala!” i-a strigat. 

Eu mă distram de minune: 

— Certându-vă, tot n-aveţi să ne-aduceţți mâncarea înapoi, 
le-am spus. 

M-am distrat şi mai vârtos când inginerii mi-au adus la 
cunoştinţă că va fi nevoie de încă alți doi ani pentru a se tăia o 
nouă trecere prin obstrucție. 

— Mi-e teamă că nu-mi va fi dat să mai organizez o nouă 
luptă pe apele acestea, prieteni, m-am adresat lor pe un ton 
grav. 

N-aş putea spune în ce fel anume, dar totul părea nespus de 
simbolic. Muncă în zadar, ca şi toată truda pe care o 
depusesem în primii mei ani de domnie, aducând-o în dar unui 
Senat şi unui popor nevrednic de ea. Năprasna valurilor 
acelora îmi pricinuia un simțământ de adâncă satisfacție. Mi-a 
făcut mai multă plăcere decât toate luptele şi războaiele de pe 
pod. 

Agrippinilla se văita că un prețios serviciu de masă al 
palatului, din aur masiv, fusese luat de furia apelor şi că 
numai câteva piese scăpaseră: celelalte zăceau pe fundul 
lacului. 

Am tachinat-o: 

— Uite ce e! Scoate-ți frumoasele astea de veşminte 
strălucitoare de pe tine (am eu grijă să nu le fure Narcissus, n- 
ai de ce-ţi bate capul, şi pun Garda să ţină mulțimea la 
distanță) şi poţi să faci o săritură spectaculoasă de pe ecluză. 
Toată lumea are să fie cum nu se poate mai încântată: nimic 
nu le place mai mult oamenilor decât să vadă că cei care-i 
conduc sunt, la urma urmelor, şi ei oameni... Dar, draga mea, 
zău, de ce n-ai face-o chiar? De ce nu? Hai, nu te înfuria. Dacă 
unii se scufundă la mari adâncimi pentru a pescui bureţi, de 
ce n-am face-o şi pentru nişte farfurii de aur? Uite, aia trebuie 


să fie una din comorile tale, care luceşte prin apă, uşor de tot 
de prins; uite colo, unde arunc eu pietricica asta. 

Ca s-o consolez pe Agrippinilla de pierderile ei, i-am făcut 
după câteva zile un dar de mare preț — o privighetoare albă ca 
zăpada, prima de culoarea aceasta văzută vreodată. Narcissus, 
pentru a se scuza de grosolănia lui, i-a dăruit şi el o mierlă 
cuvântătoare. Mierla vorbea aproape tot atât de bine ca un 
papagal, iar privighetoarea albă cânta aproape tot atât de 
frumos ca obişnuitul soi de privighetori cafenii. Agrippinillei i-a 
venit greu să-şi ascundă încântarea în prezența acestor păsări. 
Familia mea, de altfel, a dovedit întotdeauna o slăbiciune 
pentru animale şi le-a îndrăgit. L-am avut pe August cu dulăul 
lui, Tyfon; pe Tiberiu cu şoimul lui fără aripi; pe Caligula cu 
armăsarul său Incitatus. Sora mea Livilla ținea în casă o 
maimuţțică hoață şi răutăcioasă; fratele meu Germanicus, o 
veveriță neagră, iar maică-mea Antonia avea un crap mare de 
care se ocupa ea personal. Peştele acela răspundea la numele 
de „Leviatan”, venind înot din sălaşul lui dintre nuferi, şi o lăsa 
pe maică-mea să-l hrănească şi să-l gâdile. Îl avea în dar de la 
regele Irod Agrippa, care-i fixase de urechi o pereche de 
cerceluşi din nestemate. Maică-mea susținea că atunci când 
peştele îşi deschidea şi închidea gura, i se adresa ei şi că ea îl 
înțelegea. Eu, unul, n-am avut niciodată un animal favorit. M- 
a stăpânit mereu impresia că, în cazuri de-astea, omul mai 
mult dă decât primeşte şi că există ispita de a crede că 
animalul ar fi mult mai ataşat şi mai inteligent decât este în 
realitate. 


Capitolul XXXII 


A.D. 54 
Suntem în septembrie, într-al paisprezecelea an al domniei 
mele. Barbillus mi-a interpretat recent horoscopul şi se teme 
că sunt ursit a muri cam pe la mijlocul lunii viitoare. Thasyllus 
mi-a spus exact acelaşi lucru; căci mi-a prevestit o viaţă de 
şaizeci şi trei de ani, şaizeci şi trei de zile, şaizeci şi trei de 
străji şi şaizeci şi trei de ore. Asta mă duce până la a 
treisprezecea zi a lunii viitoare. Thasyllus mi-a dat mai multe 
amănunte decât Barbillus; ţin minte că m-a felicitat pentru 
această combinaţie de şapte şi de nouă; spunea că-i 
extraordinară. Oricum, sunt pregătit de moarte. La tribunal, 
azi-dimineață, i-am rugat pe avocaţi să manifeste niţel mai 
multă consideraţie față de un om bătrân, le-am spus că la anul 
nu voi mai fi printre ei şi că vor putea să se poarte cu urmaşul 
meu cum le-o dori inima. Am mai spus magistraţilor, când a 
venit spre judecare cazul unei femei nobile acuzate de adulter, 
că fusesem până acum însurat de câteva ori şi că fiecare dintre 
nevestele mele se dovedise, rând pe rând, rea şi că le arătasem 
îngăduință câtva timp, dar nu prea mult: până acum 
divorțasem de trei ori. Agrippinilla are să audă ea ce am spus. 
Nero are şaptesprezece ani. Umblă cu aerele de fățarnică 
smerenie ale unei curtezane de mare clasă, scuturându-şi din 
când în când părul parfumat de pe ochi; ori cu aerele de 
fățarnică smerenie ale unui filosof de mare clasă, oprindu-se 
din când în când să cugete întru sine în mijlocul unui grup de 
nobili admiratori - cu piciorul drept înainte, bărbia lăsată-n 
piept, brațul stâng pe şold, mâna dreaptă ridicată şi cu 
degetele uşor apăsate pe frunte, de parcă ar fi fost în chinurile 
facerii cugetătoare. Nu trece mult timp şi emite o strălucitoare 
epigramă, ori un cuplet hazliu, ori o profundă maximă de 


înțelepciune găunoasă; dar nu-s ale sale, Seneca nu-şi 
mănâncă pâinea pe degeaba, vorba ceea. Le doresc prietenilor 
lui Nero să le fie Nero prilej de bucurie. Îi doresc Romei să-i fie 
prilej de bucurie. Îi doresc Agrippinillei să-i fie prilej de 
bucurie, şi lui Seneca, de asemenea. Am auzit pe căi proprii, 
de la sora lui Seneca (prietenă de taină a lui Narcissus; ea ne 
dă o mulțime de informaţii prețioase despre ultimul răsfățat al 
poporului) că, în noaptea dinainte de a fi primit rechemarea sa 
din Corsica, Seneca visase că îi dă lecţii lui Caligula. Asta mi 
se pare a fi o prevestire. 

În ziua de Anul Nou l-am chemat pe Xenofon la mine şi i-am 
mulțumit că mă ține de atâta vreme în viață. Am împlinit apoi 
făgăduinţa pe care i-o făcusem, deşi statornicitul termen de 
cincisprezece ani încă n-a trecut, şi am obţinut din partea 
Senatului o scutire perpetuă de biruri şi de serviciul militar 
pentru insula sa natală Cos. În cuvântarea mea, am expus pe 
larg vieţile şi faptele a mulți vestiți medici din Cos care toți 
susțin că sunt coborâtori din zeul Esculap, şi am luat în mod 
savant în discuţie feluritele lor metode terapeutice; am încheiat 
cu tatăl lui Xenofon, care fusese chirurgul de campanie al 
tatălui meu în războaiele lui din Germania, şi cu Xenofon 
însuşi, pe care l-am lăudat mai presus de toți. După câteva 
zile, Xenofon mi-a cerut voie să mai rămână câţiva ani cu 
mine. Nu şi-a motivat cererea pe considerații de lealitate, ori de 
recunoştinţă, ori de afecțiune, deşi am făcut multe pentru el — 
ce om neobişnuit de rece este! —, ci pe considerația că palatul e 
un loc potrivit pentru cercetări medicale. 

Adevărul este că, atunci când îl onoram în felul acesta pe 
Xenofon, mă bizuiam pe el pentru aducerea la îndeplinire a 
unui plan care necesita cea mai desăvârşită discreţie şi cel mai 
deplin secret. Era vorba de o datorie pe care o aveam față de 
mine însumi şi de străbunii mei: nu era vorba de nimic altceva 
decât de salvarea iubitului meu Britannicus. A sosit momentul 
ca să arăt limpede pentru ce mă prefăceam mereu a i-l prefera 
pe Nero, pentru ce îi dădeam o educaţie după tipicul vechi, 
pentru ce îl păzeam cu atâta grijă de corupţia curții, de 


contactul cu viciul şi cu linguşirea. Mai întâi, ştiam că Nero e 
menit a domni ca urmaş al meu, ducând mai departe 
blestemata îndatorire a monarhiei, ursită a chinui Roma şi a 
asigura ură veşnică ultimilor dintre Cezarii nebuni. Da, 
suntem cu toţii nebuni, noi Împărații. Începem prin a fi cu 
scaun la cap, ca August şi ca Tiberiu, şi chiar ca însuşi 
Caligula (deşi avea o fire rea, a fost, la început, întreg la minte), 
însă monarhia ne zăpăceşte. După moartea lui Nero, desigur 
că republica avea să fie restaurată, mi-am spus, şi voiam ca 
Britannicus să fie acela care s-o restabilească. Dar cum de 
putea Britannicus supraviețui domniei lui Nero? Nero avea, 
desigur, să-l omoare dacă rămânea la Roma, aşa după cum îl 
executase Caligula pe Gemellus. Britannicus, am hotărât, 
trebuie dus într-un loc ferit, unde va putea să crească şi să 
trăiască aidoma unui Claudiu de pe vremuri şi să păstreze 
aprinsă în inima lui flacăra adevăratei libertăți. 

Dar lumea e acum toată romană, cu excepția Germaniei, a 
Orientului, a deşerturilor scitice din nordul mării Negre, a 
neexploratei Africe şi a regiunilor îndepărtate ale Britanniei; 
„Aşa încât, unde ar putea trăi Britannicus al meu la adăpost 
de puterea lui Nero?” m-am întrebat. Nu în ţara parților ori în 
Arabia: alegere mai proastă nici că s-ar putea. Nu în 
Germania, nu i-am îndrăgit niciodată pe germani: în pofida 
numeroaselor lor virtuţi barbare, ei ne sunt duşmani fireşti. 
Despre Africa şi despre Sciţia ştiu prea puţin. Există un singur 
loc potrivit pentru un Britannicus şi acela e Britannia. Britanii 
de la miazănoapte aparțin aceleiaşi stirpe ca şi noi. Regina 
Cartimandua a briganţilor este aliata mea. E o nobilă şi 
înțeleaptă cârmuitoare şi trăieşte în pace cu provincia mea a 
Britanniei de sud. Căpeteniile sale sunt războinici viteji şi 
oameni de ispravă. Tânărul ei fiu vitreg, care-i este moştenitor, 
vine aici în mai, însoţit de un grup de tineri nobili şi de tinere 
nobile, ca invitați ai mei la palat. Am să-l fac pe Britannicus 
gazdă a lui şi-n taină am să-i înfrățesc prin frăția de sânge, 
conform ritualului britanic. Briganţii aceia vor să rămână aici 
pe tot timpul verii. Când au să plece (şi-i voi expedia pe calea 


maritimă cea lungă de la Ostia de-a dreptul la portul de la 
gura râului Humber), Britannicus o să se afle printre ei, 
deghizat. Faţa şi trupul îi vor fi vopsite în albastru şi va fi 
îmbrăcat cu bluza roşie şi cu pantalonii cadrilaţi ai tinerilor 
nobili briganți, purtând coliere aurite în jurul gâtului. Nimeni 
n-are să-l recunoască. Am să-l încarc pe prințul briganților cu 
daruri şi am să-l leg cu cele mai sfinte jurăminte să aibă grijă 
de Britannicus şi să ascundă adevărata lui identitate oricui, cu 
excepţia reginei. lar el îşi va lega tovarăşii cu aceleaşi 
jurăminte. La curtea Cartimanduei, Britannicus va fi dat drept 
un tânăr grec de neam nobil, ai cărui părinți au murit şi l-au 
lăsat sărac şi care a venit să-şi caute norocul în Britannia. La 
Roma nu o să i se simtă lipsa. Am să dau de veste că e 
suferind, iar Xenofon şi Narcissus mă vor ajuta să duc 
înşelătoria la bun sfârşit. După câtva timp, am să anunț că a 
murit. Xenofon are din parte-mi un ordin scris, care-i dă 
dreptul să ceară corpul oricărui sclav mort în spitalul de pe 
insula lui Esculap pentru a-l folosi la disecații. (El lucrează la 
un tratat despre muşchii inimii.) Nu-mi va fi, desigur, greu să 
găsesc un cadavru spre a-l da drept al lui Britannicus. La 
curtea Cartimanduei, Britannicus va deveni bărbat: îi va învăța 
pe briganți folositoarele îndeletniciri pe care am ținut să şi le 
însuşească. Dacă se va purta cuviincios, n-are să ducă lipsă de 
prieteni acolo. Cartimandua îi va îngădui să se închine 
propriilor lui zei. Va evita societatea romanilor. La moartea lui 
Nero, îşi va dezvălui identitatea şi se va înapoia ca salvator al 
patriei sale. 

Planul era excelent şi am făcut tot ce mi-a stat în putință 
pentru a-l aduce la îndeplinire. Când a sosit prințul 
briganțţilor, Britannicus i-a fost gazdă şi s-a legat cu strânsă 
prietenie de el. S-au învățat unul pe altul graiurile lor şi 
mânuirea armelor naționale. Au lucrat şi s-au jucat împreună 
o vară întreagă. S-au înfrățit, neîndemnați de mine, prin 
ritualul frăției de sânge şi au făcut schimb de daruri. Am 
comunicat lui Xenofon şi lui Narcissus planul meu. Mi-au 


făgăduit să-mi ajute. Au făcut toate pregătirile. Dar să vedeţi ce 
s-a întâmplat! Toată iscusința mea a fost în zadar. 

Acum trei zile Narcissus l-a adus pe Britannicus la mine, 
dimineața devreme, când toată lumea de la palat dormea. L-am 
sărutat cu o căldură pe care mă abținusem de a i-o arăta de 
ani de zile. I-am explicat de ce mă purtasem cu el aşa. Nu din 
cruzime ori din neglijență, i-am spus, ci din dragoste. I-am 
citat versul grecesc pe care August mi-l citase mie chiar înainte 
de a muri: „Cine te-a rănit, acela te va lecui”. l-am vorbit 
despre prorocire şi despre dorința mea de a salva din 
naufragiul Romei singura persoană pe care o iubeam mai mult 
decât orice în lume - pe el. I-am adus aminte de fatala istorie a 
familiei noastre şi l-am rugat să se învoiască planului meu, 
care constituia singura lui şansă de supraviețuire. 

M-a ascultat cu atenţie şi, la sfârşit, a izbucnit: 

— Nu, tată, nu! Îți mărturisesc că te-am urât mereu, de 
când a murit mama. Am avut cea mai proastă părere cu 
putință despre tine. Mi-ai apărut ca un pedant, ca un laş, ca 
un nerod şi mi-a fost ruşine că-ți sunt fiu. Văd acum că te-am 
judecat greşit şi-ţi cer iertare. Dar nu, nu pot să fac ceea ce-mi 
ceri să fac. Nu este onorabil. Un Claudiu nu-şi poate vopsi fața 
în albastru şi nu se poate ascunde printre barbari. Nu mi-e 
teamă de Nero: Nero e un laş. Vreau să îmbrac doar toga virilă 
de Anul Nou. Voi împlini numai treisprezece ani, dar mă poți 
scuti de anul lipsă: sunt înalt şi voinic pentru vârsta mea. 
Odată ce voi fi în mod oficial bărbat, am să-i pot face faţă lui 
Nero, în ciuda avansului pe care i l-ai dat asupră-mi şi în 
ciuda maică-sii. Fă-ne pe amândoi comoştenitorii tăi şi atunci 
se va vedea care dintre noi se va impune. E dreptul meu ca fiu 
al tău. Şi, de altfel, eu nu cred în republică. Nu poți răsturna 
cursul istoriei. A spus-o străbunica mea Livia, şi aşa este. Îmi 
plac şi mie cum îţi plac şi ţie vremurile de demult, dar nu sunt 
orb. Republica e moartă, doar pentru oameni de modă veche ca 
tine şi ca Sosibius ea n-a murit. Roma este un imperiu acum şi 
nu mai există altă alegere decât între împărați buni şi răi. Fă- 
mă comoştenitor alături de Nero şi voi desfide provocările. 


Rămâi în viață, tată, de dragul meu, încă vreo câţiva ani. 
Atunci când vei muri, am să-ți iau locul şi am să guvernez 
Roma după dreptate. Garda mă iubeşte şi are încredere în 
mine. Geta şi Crispinus mi-au spus că, după moartea ta, vor 
avea grijă să fiu eu Împărat, nu Nero. Voi fi un Împărat bun, 
cum ai fost şi tu până ce te-ai însurat cu mamă-mea vitregă. 
Dă-mi dascăli pricepuţi. Cei pe care-i am acum nu-mi sunt de 
folos. Vreau să-mi însuşesc arta oratoriei. Vreau să înțeleg 
finanțele şi procedura legală. Vreau să învăţ a fi Împărat! 

N-am izbutit să-i schimb convingerile cu nimic din câte i-am 
putut spune; nici lacrimile mele n-au fost bune la ceva. Am 
părăsit acum orişice nădejde de a-l putea izbăvi: niciun medic 
nu poate salva viața unui pacient împotriva hotărâtei voințe a 
acestuia de a muri. Am făcut, în schimb, tot ce mi-a cerut, ca 
un părinte îngăduitor ce mă aflu. l-am făgăduit că-l voi 
recunoaşte ca major de Anul Nou şi că-mi voi schimba 
testamentul în favoarea lui; în precedentul meu testament, 
abia dacă era pomenit. Astăzi am ţinut în Senat o cuvântare de 
rămas-bun şi le-am recomandat senatorilor pe Nero şi pe 
Britannicus, iar acestora doi le-am vorbit îndelung şi serios, 
sub forma unei exortaţii în care-i îndemnam să trăiască în 
pace şi să se iubească frățeşte; adunării i-am cerut a fi martoră 
că le grăisem astfel. Dar cu câtă ironie în glas am spus asta. În 
tot acest timp ştiam că pe cât sunt de sigur că focul e fierbinte 
şi gheața e rece, tot pe atât e de neîndoielnic că bietul meu 
Britannicus va fi sortit pieirii şi că eu eram acela care-l predam 
morții, retezând, odată cu el, străvechea viță curată a lui 
Appius Claudius. Dobitocul de mine! 

Ochii-mi sunt obosiţi şi mâna-mi tremură atât de tare, încât 
abia dacă mai pot forma literele. Stranii semne prevestitoare 
mi s-au arătat în ultimul timp. O cometă uriaşă ca şi aceea 
care a prevestit moartea lui Iuliu Cezar a lucit îndelung pe 
crugul cerului în miez de noapte. S-a aflat de apariţia unei 
păsări fenix în Egipt. A zburat de acolo în Arabia, după cum îi 
este obiceiul, urmată de-un stol de păsări admiratoare. Cu 
greu îmi vine a crede că a fost un fenix adevărat, căci el apare 


numai o dată la una mie patru sute şaizeci de ani, or n-au 
trecut decât două sute cincizeci de ani de când a fost, în mod 
indubitabil, văzut la Heliopolis, sub domnia celui de-al treilea 
Ptolomeu; dar desigur că e un soi de fenix. Şi ca şi cum un 
fenix şi o cometă n-ar fi dovezi îndestulătoare, s-a născut în 
Thessalia un centaur, care mi-a fost adus la Roma (prin Egipt, 
unde l-au examinat mai întâi medicii din Alexandria) şi mi-am 
pus eu însumi mâinile pe el. A trăit o singură zi şi mi-a 
parvenit conservat în miere, dar era fără doar şi poate un 
centaur, şi de soiul al cărui corp e de cal, nu de al celui inferior 
cu trup de măgar. Fenix, cometă, centaur, un roi de albine 
printre drapelele Taberei Gărzii, un porc fătat cu gheare, ca un 
şoim, şi mormântul tatălui meu lovit de trăsnet! Ei, 
prezicătorilor, v-ajung oare minunile? 

Hai, nu mai scrie, Tiberius Claudius, zeu al britonilor, nu 
mai scrie. 


R.Halys 

Nu mult după aceea, şi-a scris testamentul, şi l-a întărit cu 
semnătura tuturor magistraților. Înainte de a purcede mai 
departe, fu oprit de Agrippina, pe care o nelinişteau atât 
conştiinţa, cât şi delatorii numeroaselor ei fărădelegi. Toți sunt 
de acord că a murit otrăvit; unde însă şi cine i-a dat otrava, 
există mai multe păreri. Unii spun că i-a dat-o, în vreme ce sta 
la masă în templu cu preoții, eunucul Halotus, care gusta 
bucatele; alții, că i-a dat-o Agrippina însăşi în timpul unei 
mese la el acasă; aceasta i-ar fi strecurat otrava într-o mâncare 
de ciuperci pe care el cu lăcomie o mânca. Şi despre urmările 
otrăvii sunt mai multe versiuni. Mulţi susțin că, după ce a 
înghițit-o, a amuţit, că s-a zvârcolit în chinuri cumplite toată 
noaptea şi că a murit aproape de zori. Alții că a căzut întâi 
într-o toropeală şi, de prea multă mâncare, a vomitat totul, că i 
s-a dat atunci din nou otravă, fie amestecată în mâncare, fie ca 
pentru a-l înzdrăveni, fie strecurată într-un clistir, ca să-i 
uşureze stomacul, căci suferea de indigestii. 

Moartea i-a fost tăinuită până s-au orânduit toate cu privire 
la succesiune. S-au înălțat, aşadar, rugăciuni, ca şi cum ar fi 
fost bolnav, şi s-au adus ostentativ actori la palat, ca şi cum i- 
ar fi chemat el să-i distreze. A murit cu trei zile înainte de idele 
lui octombrie, consuli fiind Asinius Marcellus şi Acilius Aviola, 
în vârstă de 64 de ani, după 14 ani de domnie; a fost 
înmormântat cu pompa cuvenită domnitorilor şi zeificat. 
Această cinstire fu anulată de Nero şi restabilită de Vespasian. 

Grozave semne i-au prevestit moartea: s-a ivit o stea cu 
coadă, căreia i se spune cometă, a căzut trăsnetul pe 
mormântul tatălui său Drusus, iar în anul acela au murit 


aproape toți magistraţii. Se pare că, bănuindu-şi şi el sfârşitul, 
nici nu s-a făcut că nu-l ştie, nici nu l-a ascuns, cum se poate 
deduce din multe vorbe şi fapte. Căci atunci când a numit pe 
Consulii Desemnaţi, n-a numit pe niciunul peste luna în care a 
murit; iar când s-a aflat ultima oară în Senat, şi-a sfătuit copiii 
să trăiască în bună înţelegere şi i-a rugat stăruitor pe senatori 
să țină seama de tinerețea lor. lar ultima oară când a prezidat 
instanța de judecată, a spus că „a ajuns la capătul unei vieți 
de om”, deşi ascultătorii respingeau cu oroare o asemenea rea 
prevestire şi rugau zeii să nu o ia în seamă. 
Suetoniu, Claudiu 


II 


Năpădit de atâtea griji, Claudius cade bolnav şi merge la 
Sinuessa, în nădejdea că dulceața aerului şi curăţenia apelor îl 
vor pune din nou pe picioare. Atunci Agrippina, gata de mult 
de crimă, grăbită să nu scape prilejul şi n-având nici lipsă de 
mijloace, stătu să cumpănească asupra felului de otravă, ca nu 
cumva una prea puternică şi fulgerătoare să dea în vileag 
fărădelegea; să fi ales una uşoară şi domoală, s-ar fi putut ca, 
simțind că i se apropie ceasul, Claudiu să simtă că e vorba de 
un complot şi să prindă iarăşi drag de feciorul lui. Trebuia o 
otravă foarte subtilă, care să tulbure mințile şi să zăbovească 
deznodământul. Aleseră o femeie foarte iscusită în meşteşugul 
acesta, pe numele Locusta, nu demult osândită pentru otrăvire 
şi încercată armă a ambiției. Măiestria acestei femei găti 
otrava, pe care o administră Halotus, hadâmbul, a cărui slujbă 
era să dea la masă şi să ia credința prin gustare. 

Toate fură în curând atât de cunoscute, încât istoricii vremii 
ne spun că otrava a fost strecurată într-o delicioasă mâncărică 
de mânătărci, că, fie apatia lui, fie starea de ebrietate în care 
se afla l-a împiedicat pe Claudiu să simtă puterea otrăvii; se 
părea totodată că l-a mântuit o pântecăraie. Înnebunită de 
groază, aşadar, şi cuprinsă de frica morții, Agrippina nu mai 
cată la ce-o să zică cei de față şi aleargă la medicul Xenofon, a 
cărui complicitate şi-o asigurase din vreme. Acesta, sub cuvânt 


că-l ajută în eforturile ce le făcea pentru a vomita, îi băgă, 
pare-se, în gât lui Claudiu, o pană muiată într-o otravă 
năprasnică; ştia prea bine că a purcede la cea mai grea 
fărădelege e treabă cu primejdie, iar a o săvârşi e una cu folos. 

În acest timp fusese convocat Senatul, iar consulii şi preoții 
înălțau rugăciuni pentru sănătatea Împăratului, în vreme ce 
trupul lui din care viața fugise era oblojit cu cârpe şi doctorii, 
până să se pună la cale tot ce trebuie pentru a i se asigura lui 
Nero puterea. De la început, Agrippina, zdrobită, pasămite, de 
durere şi cerşind mângâiere, îl ținea îmbrățişat pe Britannicus, 
spunându-i că e icoana vie a tatălui său şi împiedicându-l, 
prin tot felul de stratageme, să iasă din iatacul lui. Le opri tot 
astfel pe Antonia şi pe Octavia, surorile lui, şi închise cu pază 
toate aleile spre palat, vestind întruna că Împăratul se simte 
mai bine, ca să-i înfrâneze pe ostaşi cu speranţa şi ca să 
aştepte ceasul prielnic statornicit de astrologi. 

Atunci, la amiază, trei zile înainte de idele lui octombrie, 
uşile palatului se dau deodată deoparte şi Nero, însoțit de 
Burrus, păşeşte spre cohorta care, potrivit datinii ostăşeşti, era 
atunci de gardă. Acolo, la îndemnul prefectului, e primit cu 
aclamații şi urcat într-o lectică. Au fost, zice-se, câțiva care au 
şovăit, uitându-se înapoi şi întrebând unde e Britannicus: cum 
însă nu era nimeni care să se pună în capul facțiunii, se luară 
şi ei după curent. Dus în tabără, Nero, după ce ținu o 
cuvântare potrivită cu circumstanțele şi făgădui un donativ pe 
măsura dărniciei părintelui său, fu într-un glas proclamat 
Împărat. Hotărârea ostaşilor fu întărită de decretul Senatului 
şi nici în provincii nu fu vreo şovăială. Lui Claudiu i se decern 
onorurile divine, iar funeraliile i se celebrează cu o solemnitate 
aidoma celor ale lui August, căci Agrippina râvnea să nu 
rămână mai prejos de magnificiența străbunicii sale Livia. 
Testamentul totuşi nu se citi în public, de teamă ca preferința 
dată unui fiu vitreg față de un fiu bun să nu tulbure, prin 
nedreptatea ei, mulțimea. 

Tacit, Annale 


III 


Pe Claudius l-au înfuriat faptele Agrippinei, de care începea 
acum să afle, şi căuta să fie alături de fiul lui, Britannicus, 
care dinadins fusese ținut mai tot timpul departe de el de către 
ea însăşi (căci făcea tot ce-i sta în putere ca să dobândească 
tronul pentru Nero, acesta fiindu-i un fiu drept, de la soțul ei 
dintâi, Domitius); şi-şi vădea iubirea ori de câte ori dădea cu 
ochii cu fecioru-său. Nu mai voia să-i îndure purtarea, ci se 
gătea să pună capăt stăpânirii ei, să-i îmbrace lui fecioru-său 
toga virilis şi să-l vestească drept moştenitorul său la domnie. 
Agrippina, prinzând veste de acestea toate, se înfricoşă şi se 
zori a împiedica nişte astfel de aduceri la îndeplinire, 
otrăvindu-l pe Claudius. Din pricină însă a câtă băutură da el 
pe gât şi a celorlalte ale sale obiceiuri de viață, cum îndeobşte 
craii şi împărații şi le fac spre a se ocroti, nu lesne putea fi 
vătămat, deci ea a trimis după o vestită negustoriță de 
otrăvuri, o femeie numită Locusta, care de curând fusese 
osândită sub chiar această învinovățire, şi pregătind cu 
ajutorul ei un venin care nu da greş, l-a pus într-o legumă pe 
nume ciuperci. Apoi însăşi a mâncat din celelalte, dar pe soțul 
ei l-a făcut a mânca pe cea în care se afla veninul; căci era cea 
mai mare ciupercă şi cea mai arătoasă dintre ele. Şi aşa 
victima uneltirii a fost luată pe sus de la ospăț, cică pe de-a- 
ntregul copleşită de băutură vârtoasă, aşa cum se mai 
întâmplase de multe ori până atunci; dar în vremea nopții 
otrava a lucrat şi el s-a prăpădit fără a mai fi fost în stare să 
rostească ori să audă o vorbă. Era în treisprezece ale lui 
octombrie şi trăise şaizeci şi trei de ani, două luni şi 
treisprezece zile, de împărățit împărățind treisprezece ani, opt 
luni şi douăzeci de zile. 

Agrippina a putut săvârşi această faptă pentru că mai 
dinainte îl trimisese pe Narcissus în Campania, fățărindu-se că 
Narcissus are nevoie de a bea acolo ape contra podagrei. Că 
de-ar fi fost el de față, n-ar fi săvârşit-o ea câtu-i lumea, într- 
atâta îşi păzea Narcissus de bine stăpânul. Oricum, de murit a 


murit şi el curând după Claudius. A fost ucis în apropiere de 
mormântul Messalinei, o împrejurare ce s-a datorat numai 
întâmplării, cu toate că a apărut a fi împlinirea răzbunării ei. 

În felul acesta şi-a dat Claudius sfârşitul. S-ar fi zis că 
faptul fusese prevestit de cometa care s-a arătat vreme tare 
îndelungată, de o ploaie cu sânge, de trăsnetul ce căzuse peste 
steagurile pretorienilor, de deschiderea de la sine a templului 
lui Jupiter Victor, de năpădirea Taberei de către albine şi de 
aceea că a murit câte unul“ dintre deţinătorii fiecărei 
dregătorii. Împăratului i s-au făcut funeralii obşteşti şi toate 
celelalte înalte cuviințe ce fuseseră acordate lui August. 
Agrippina şi Nero prefăcutu-s-au a jeli foarte pe omul pe care-l 
uciseseră şi l-au înălțat la cer pe cel pe care-l scoseseră pe o 
năsălie de la ospăț. În privința aceasta Lucius Iunius Gallio, 
fratele lui Seneca, a rostit o glumă de mare haz. Seneca însuşi 
scrisese o lucrare pe care o numise „Dovlecificarea lui 
Claudius”, un cuvânt făurit după pilda alcătuirii cuvântului 
„zeificare”; dar pe seama lui frăține-său se pune o vorbă de 
duh care spune multe lucruri în scurte cuvinte. Întrucât gâdele 
deprinsese a târi, de la temniță în For, trase cu mari cârlige, 
trupurile celor ucişi, iar de acolo obişnuia să le azvârle în râu, 
el a zis că pe Claudius îl înălțaseră la cer cu un cârlig. Nero şi 
el a rostit ceva ce nu este nevrednic de a rămâne însemnat. A 
spus că ciupercile sunt hrana zeilor de vreme ce prin ciuperci 
se făcuse Claudius zeu. 

La moartea lui Claudius, domnia, după sfânta dreptate, i se 
cuvenea lui Britannicus, os din osul lui Claudius şi la trup mai 
voinic decât era ca vârstă; însă, după lege, domnia îi cădea şi 
lui Nero, că doar fusese adoptat. Niciun drept nu-i totuşi mai 
tare decât cel al armiilor: deoarece acel ce are mai mare putere 
s-ar părea că are şi dreptatea de partea lui, orice-i fi pe plac să 
facă ori să spună. Şi astfel Nero, nimicind mai întâi diata lui 
Claudius şi urmându-i ca domn şi stăpân a toată împărăţia, i- 


34 La Roma, dregătoriile erau duale. 


a înlăturat pe Britannicus şi pe surorile acestuia. De ce, prin 
urmare, am jeli nenorocirile celorlalte victime? 

Dio Cassius, Cartea LXI după epitoma lui Xiphilinus şi 
Zonaras 


Dovlecificarea lui Claudius 


O satiră în proză şi versuri 


de Lucius Annaeus Seneca35 


Voi să însemn spre pomenire cele ce s-au petrecut în ceruri 
în ziua a treia de dinaintea idelor lui octombrie ale anului 
acestuia nou, capăt al unei ere de uriaşă fericire. Nimic nu va 
izvori din vreo dorință de răzbunare, nici din vreo datorie de 
recunoştinţă. Dacă m-ar întreba cineva de unde le ţin eu pe 
toate acestea de adevărate, ei bine, mai întâi şi-ntâi, dacă nu 
voiesc să răspund, nu răspund. Cine mă poate sili s-o fac? 
Sunt un om liber, nu-i aşa? din ziua când a răposat acela care 
adeverit-a vorba că ori te naşti rege, ori nătărău. Dacă-mi va 
plăcea să răspund, voi spune ce-mi vine la gură. De când i se 
cer unui istoric martori cu jurământ? Şi dacă totuşi mi se va 
cere un chezaş, întrebațţi-l pe acela3â care a văzut-o pe Drusilla 
înălțându-se la ceruri; vă va spune că l-a văzut şi pe Claudius 
făcând, „cu paşi inegali”, cum zice poetul, acelaşi drum. 
Vrând-nevrând, e obligat să vadă tot ce se petrece în ceruri: e 
epitropul Viei Appia, pe care se ştie că au călătorit la zei zeul 
August şi Tiberiu Cezar. Dacă-l veți întreba, vă va răspunde 
între patru ochi. În public, n-are să sufle o vorbă: fiindcă, de 
când a jurat în fața Senatului că a văzut-o pe Drusilla 


35 După textul latin stabilit de René Waltz, Sénèque, L'apocoloquintose, 
Paris, Belles-Lettres, 1934. 


36 E vorba de un senator, care a mărturisit sub jurământ că a văzut-o pe 
Drusilla suindu-se la ceruri şi a primit pentru aceasta o importantă 
recompensă bănească. 


înălțându-se la ceruri şi, drept răsplată pentru o veste atât de 
bună, nu i-a dat nimeni nicio crezare, s-a legat cu jurământ să 
nu mai spună niciodată ce a văzut, de-ar fi chiar un om 
asasinat în plin Forum. Aduc aici fapte pe care le ştiu de la el 
ca sigure şi neîndoielnice; aşa să trăiască el sănătos şi fericit! 


Scurtându-şi calea Febus, se-mpuţinează ziua, 
Mai lungă-i toropeala şi-a somnului putere; 
Zeiţa37 de pe Cynthus imperiul şi-l sporeşte, 
Cununa de belşuguri a Toamnei azi o smulge 
Posomorâta Iarnă, iar Bahus, bătrânit, 

La rari ciorchini priveşte un podgorean târziu. 


Cred că voi fi mai bine înțeles dacă voi spune: era în luna lui 
octombrie, cu o zi înainte de ajunul idelor lui octombrie. Ora n- 
am să v-o pot spune cu precizie: mai degrabă te poți aştepta să 
se pună de acord între ei filosofii decât ornicele. Era la amiază, 
între orele douăsprezece şi unu. Parcă-i aud pe cititorii mei: Ce 
poet mai eşti şi tu, Seneca! Poeţii toți, nemulțumindu-se să 
descrie doar răsăritul şi asfințitul soarelui, se opresc bucuroşi 
să zădărească şi amiaza: lăsa-vei oare să-ți scape un ceas atât 
de prielnic? 


Pe ceru-i falnic, Febus trecu de crucea zilei, 
Spre asfinţit se-ndreaptă, cu frâie ostenite, 
Lumina lui descreşte în razele piezişe. 


Claudius începuse a-şi da sufletul şi nu-i găsea un loc să 
iasă. Atunci Mercur, care întotdeauna i-a prețuit istețimea, o ia 
deoparte pe una dintre cele trei parce şi-i spune: 

— Cum te rabdă inima, nemiloaso, să-l chinuieşti atâta pe 
bietul om? Dăinui-vor oare în veci caznele pe care de atâta 
vreme le îndură? Sunt şaizeci şi patru de ani de când se luptă 
cu sufletul lui. Ce ai cu el şi cu ţara? Lasă-i pe astrologi să zică 
şi ei o dată adevărul: de când a ajuns Împărat, îl ucid în fiecare 


37 Diana. 


an, în fiecare lună. Şi totuşi, nu e de mirare că se înşală şi 
nimeni nu-i ştie ceasul morții, căci nimeni n-a crezut vreodată 
că s-a născut. Fă ce e de făcut, Clotho: 


Dat morții fie, altul mai vrednic pe tronu-i să domnească38. 


Dar Clotho: 

— Pe Hercule, aş fi voit să-i mai lungesc oleacă zilele, atâta 
cât să confere cetățenia romană şi celor câtorva cetăţi care n-o 
au încă, căci îşi făgăduise să-i vadă îmbrăcați în togă pe toți 
grecii, galii, spaniolii şi britanii. Dar fiindcă nu e rău, să 
rămână şi câțiva peregrini, aşa, de sămânță, fie! 

Îşi deschise atunci cutiuţa şi trase dintr-însa trei fuse. Unul 
era al lui Augurinus, altul al lui Baba, al treilea al lui 
Claudius. 

— Pe-aceştia trei — zice — am să-i fac să moară într-acest an, 
la scurte răstimpuri, ca să nu plece Claudius neînsoțit. Nu se 
cade ca unul care odinioară vedea mii de oameni ţinându-se 
după el, păşind înaintea lui, înconjurându-l, să se pomenească 
dintr-odată singur. Se va mulțumi deocamdată cu aceşti doi 
tovarăşi de drum. 


Aşa grăi, şi firul strângând pe hâdu-i fus 
Curmă regala viață a unui tontălău. 

Dar iată că Lachesis, cu pleata podobită 
Şi frunte-ncununată de laur miresmat, 
Din caerul ca neaua desprinse un alb fir, 
Ferice în ivire sub degetele ei, 

Strălucitor ferice. Suratele-s uimite: 

Ea, lâna, se preschimbă în prețios metal: 
Tot secole de aur şi slavă-n fir se torc. 

Nu osteneşte râvna; cu toate-s bucuroase, 
Bogate-n mâini şi haruri; e caerul de vrajă. 
Şi parcă de la sine se răsuceşte fusul 


38 Vergiliu, Georgicele, IV, 90 (unde e vorba de trântorii stupilor). 


Şi firul ca mătasea tot astfel izvodeşte: 
Ele-ntrecură anii lui Tithon, ai lui Nestor. 
Febus le stă în preajmă şi inima-i tresaltă 
De viitorul falnic vestit sub ochii săi, 

Iar ţitera măiastră, cu al său glas pereche, 
Le fură întru totul, încât urseala-ntrece 

O viaţă omenească scrisă-n măsura ei. 

„Voi, Parce, zice Febus, nu-i luaţi ‚napoi din zile, 
Ci-n zile dăruiți-l cum nu e muritor. 

Äst prinţ, ca mine chipeş, cu mine deopotrivă. 
La ghiers şi la cântare, mulțimea istovită 

Va lumina în secol de viață norocită, 

Iar legea priveghea-va ca slobod să grâiască. 
Cum stele pier când iese luceafărul de ziuă, 
Cum luce printre stele al serii clar luceafăr, 
Cum roza auroră al nopţii văl destramă, 

Cum radiosul soare priveşte din tărie 
Pământul, dinspre zare domol ivindu-şi carul, 
Aidoma şi Cezar, aidoma şi Nero. 

Va fi în ochii Romei. Şi o lumină blândă 

Pe chipui-i străluci-va, sub coama fluturând. 


Astfel vorbi Apollo. Iar Lachesis, gata să-i fie de priință unui 
aşa chipeş muritor, o făcu cu mână largă şi dădu de la sine 
mulți ani lui Nero. Pentru Claudius cer cu toţii: 


Bateti din palme, urati 
Şi-afară din casă îl scoateţi 


Îşi dădu deci sufletul şi păru că a încetat să mai trăiască. A 
murit ascultând nişte comedieni, ca să vedeţi că nu zadarnic 
mă tem eu de-alde aceştia. Ultimele cuvinte care s-au auzit de 
la dânsul, printre muritori, au fost, dimpreună cu un sunet 
mai puternic emis prin partea cu care se rostea mai lesne: 
„Aoleu, cred că m-am scăpat pe mine”. Dacă a făcut-o sau nu, 
nu ştiu. Cert e că murdărea cu scârnă totul. 


A povesti ce s-a întâmplat pe urmă pe pământ e de prisos. 
Le ştiţi pe toate, probabil, şi nici primejdie nu e să piară din 
amintire impresiile obşteştilor bucurii: niciun om nu-şi uită 
fericirea. Ascultaţi ce s-a petrecut în ceruri: răspunderea îi 
rămâne izvorului meu. I se vesteşte lui Jupiter că a sosit un 
bărbat falnic cu părul tot alb; că are cumva o înfăţişare 
amenințătoare, fiindcă dă întruna din cap, şi că trage piciorul 
drept. A fost întrebat ce neam de om e: a răspuns bălmăjind 
nişte sunete anapoda, cu un glas gâjâit. Nu pricepe nimeni ce 
limbă vorbeşte: nu e nici greaca, nici latina, nici vreun alt grai 
cunoscut. Atunci, Jupiter îi porunceşte lui Hercule, care a 
străbătut tot pământul şi cunoaşte, desigur, toate neamurile, 
să meargă să vadă ce fel de om e. Privindu-l Hercule merse şi, 
chiar dacă niciodată nu şovăise înaintea vreunui monstru pe 
lume, fu adânc tulburat de soiul acela necunoscut de făptură: 
când văzu mutra aceea chisnovatică, umbletul acela ciudat, 
glasul acela răguşit şi împiedicat care nu semăna cu al 
niciunui dobitoc de pe pământ, ci mai degrabă cu al fiarelor 
mării. Hercule crezu că a treisprezecea muncă s-a abătut 
asupra lui. Totuşi, privind mai cu luare-aminte, hotărî că e un 
soi de om. Se apropie, aşadar, şi, lesne lucru pentru un 
grecotei, îl întrebă: 


Străine, 'ntâi am să te-ntreb de unde 
Şi cine eşti? Şi unde ti-i oraşul 
Şi-ai tăi părinți?39 


Se bucură Claudius că există şi în ceruri cărturari şi speră 
că a găsit încă un loc să-şi plaseze lucrările de istorie. Aşadar, 
pentru a arăta, tot cu un vers din Homer, că e Cezarul, 
răspunde: 


Din Ilion fui adus de vânt 
Spre ţara ciconilor10 


39 Homer, Odiseea, I, ed. cit., p. 70. 


Ar fi fost mai adevărat, şi tot atât de homeric, versul acesta: 
Şi-acolo stricai cetatea şi bărbaţii i-am ucis. 


Şi l-ar fi îmbrobodit pe Hercule, nu prea isteț de felul lui, 
dacă n-ar fi fost acolo Febra, care, părăsindu-şi templul, fusese 
singura ce-l însoțise, lăsându-i pe toți ceilalți zei la Roma. 

— Omul ăsta - zice — minte de îngheaţă apele. Ţi-o spun eu, 
care am trăit atâţia ani pe lângă dânsul: e născut la Lyon. Ai în 
faţa ta un concetățean de-ai lui Marcus. Cum îţi spun, e 
născut la şaisprezece mile de Vienne, gal sadea. Aşadar, 
precum i se cade unui gal, a luat Roma. Îți garantez însă că e 
născut la Lyon, unde mulți ani a domnit Licinius4!. Tu care ai 
bătut mai multe meleaguri decât un catârgiu de meserie, 
cunoşti, desigur, regiunea Lyon şi ştii că sunt multe mile între 
Xante şi Ron. 

Aici Claudius ia foc şi rage de mânie cât îl ține pieptul. Ce 
spunea, nu înțelegea nimeni; el însă poruncea să fie arestată 
Febra, făcând cu mâna semnul acela leneş, dar suficient de 
hotărât, cu care trimitea oamenii să li se taie capul. Poruncise 
să i se ia gâtul: dar după nepăsarea ce urmă ordinului său, ai 
fi putut zice că aceia de față erau chiar liberţii săi. Ia ascultă — 
îi zise atunci Hercule - şi nu mai face pe nebunul. Ai habar 
unde ai nimerit? Ai venit unde şoarecii rod fierul. Scoate iute 
adevărul, dacă nu vrei să-ți scot eu gărgăunii din cap! Şi, ca să 
fie mai grozav, o dă pe tragic şi zice: 


Tu, haide, spune iute de unde eşti de fel, 
Altminteri, muşti țărână — astă măciucă, vezi, 
Pe mulți căpoşi de regi îi otânji la mir. 

Ce bâigui tu acolo, de nu pricep nimic? 

Ce țară şi ce neam tocmi dovleacu-ţi şui? 


40 Idem, IX, p. 39. 


41 Procurator, sub August, al Galiei Lugduneze, Licinius lăsase 
amintirea unui tiran şi spoliator. 


Demult, pe când călcam un depărtat meleag 
Învecinat cu marea Hesperieit2 albastră, 

Unde domnea un rege cu hoitul în trei muchii, 
Spre urbea lui Inachus43 pornind ale lui turme, 
Stăpân pe două râuri, văzut-am un pisc falnic44 
Ce Febus are-n față în zori când se trezeşte, 
Taman acolo unde zoreşte Ronu-n spume 
Şi-Ararul 45 parcă doarme între domoale maluri: 
Acolo-ţi ai tu vatra şi leagănul, vorbeşte! 


Toate astea, cu însuflețire şi patimă; şi totuşi Hercule nu e 
în apele lui şi parcă se teme de toanele nebunului. Văzând un 
bărbat aşa voinic, Claudius lăsă gluma deoparte şi înțelese că, 
dacă la Roma nu avea pe nimeni deopotrivă cu dânsul, aici nu 
mai era chilipirul acela; că orice cocoş nu-i mare şi tare decât 
pe mormanul său de bălegar. Prin urmare, pe cât putură ei să- 
l înțeleagă, păru că zice: 

— O, Hercule, cel mai viteaz dintre zei, eu trăgeam nădejde 
că mă vei sprijini pe lângă ceilalți şi, dacă mi-ar fi cerut cineva 
un chezaş, te-aş fi numit pe tine, care cel mai bine mă cunoşti. 
Căci, dacă ți-aduci aminte, eu eram acela care împărțea 
dreptatea înaintea templului tău, zi de zi, chiar şi în iulie şi în 
august, cele mai fierbinți luni ale anului. Ştii ce chinuri am 
îndurat, ascultându-i zi şi noapte pe avocați; să fi dat peste ei, 
oricât te crezi tu de voinic, ai fi preferat să cureţi din nou 
grajdurile lui Augias; am scos de acolo mult mai multe gunoaie 
decât tine. Dar, fiindcă voiesc... 


42 Oceanul Atlantic. 
43 Argos. 
44 Colina pe care era clădit oraşul Lyon. 


45 Fluviul Saône. 


Aici lipsesc câteva file. Un pâlc de zei, vorbind toți laolaltă, i 
se adresează acum lui Hercule, el fiind acela care l-a băgat cu 
sila pe Claudiu în Senatul Ceresc, învoindu-se a-l susține.16 


— Ba tu ai şi prădat odată iadul şi ai tulit-o cu Cerber în 
cârcă; aşadar, nu e de mirare că ai intrat cu forța în curie: 
pentru tine nimic nu poate fi încuiat. 

— Spune-ne numai, ce fel de zeu vrei să facem din ăsta? 

— Un zeu epicurean nu poate fi: căci, după cum spune 
Diogene Laertiu: Zeul este binecuvântat şi neclintit, nu simte 
nicio mâhnire şi nici nu pricinuieşte vreo mâhnire. Unul stoic? 
Dar cum poate să fie rotund, precum zice Varro, „fără cap, fără 
prepuț'? 

— Şi totuşi are, pare-mi-se, ceva de zeu stoic într-însul: îi 
lipseşte şi inima, şi capul. 

— Să-i fi cerut un asemenea hatâr lui Saturn, a cărui lună o 
serba tot anul acest principe al Nebunilor, nu l-ar fi dobândit, 
şi să-l dobândească de la Jupiter, pe care, pe măsura puterilor 
sale, el l-a osândit pentru incest? Căci pentru ce pricină, mă 
rog, l-a ucis pe ginere-său Silanus? Pentru că, pe sora lui, cea 
mai mândră dintre copile, pe care toți o numeau Venus, el 
prefera s-o numească Juno? Dar de ce soru-sa? De ce? 
Întreabă-mă să te întreb. 

— Mergi de-nvaţă, prostule. Nu ştii? La Atena e interzis doar 
pe jumătate, la Alexandria deloc. 

— Păi la Roma - spuse Claudius - şoarecii sunt şoareci, ling 
doar morile... 

— Să vină unul ca ăsta să îndrepte ce-i strâmb la noi? El, 
care nu are habar nici ce se petrece la el în iatac? 

— Şi acum, iată-l „scrutând al cerului necuprins”! Vrea să 
se facă zeu. 

— Zeu? Nu mă miră de la unul care are templu în Britannia 
şi pe care barbarii îl slăvesc, rugându-se ca unui zeu la 


46 Paragraful îi aparţine autorului. 


norocul acestui nebun, pe care caută să şi-l facă prielnic. 
Atotputernice zeu al nebunilor, ai milă de noi. 

În cele din urmă, Jupiter consideră că, atâta vreme cât se 
află în Senat străini, nu se cade nici să se discute, nici să se ia 
vreo decizie. 

— Eu, domnilor şi cinstiți senatori, v-am îngăduit să puneţi 
câteva întrebări, dar, după zgomotul ce-l faceţi, oricine ar lua 
adunarea aceasta drept cea din urmă dintre cârciumi. Pretind 
să respectaţi regulamentul Senatului. Ce-are să gândească 
despre noi omul acesta, oricine ar fi el? 

După ce l-au scos afară pe Claudius, primul chemat să-şi 
dea părerea fu venerabilul Ianus. Acesta era Consul desemnat 
pentru afacerile de după-amiază, urmând să intre în funcție la 
calendele lui iulie, un bărbat cât se poate de viclean, care vede 
în permanență simultan înainte şi înapoi. Ca unul deprins cu 
ale Forului, rosti o cuvântare foarte meşteşugită, pe care 
stenograful n-a putut-o urmări şi pe care nu o redau, ca să nu 
spun alte cuvinte decât a spus el. A vorbit îndelung despre 
maiestatea zeilor: o asemenea cinstire nu trebuie, zicea el, 
bagatelizată. 

— Odinioară, zeilicarea era o treabă măreață; astăzi ați făcut 
din ea un caraghioslâc. Aşadar, ca să nu par că-mi dau cu 
părerea despre persoană, şi nu despre principiu, propun ca pe 
viitor să nu mai fie zeificat nimeni din cei care: nimeni din cei 
care, după spusa lui Homer, mănâncă roadele pământului arat 
sau pe care, după acelaşi Homer, îi hrăneşte pământul dătător 
de pâine. 

Oricine va fi, în pofida acestui Senatus-consult, zeificat, cu 
fapta, cu vorba sau în pictură, eu îl dau Larvilor şi propun ca 
la primele jocuri publice să fie biciuit împreună cu gladiatorii 
recruți. 

Diespiter, Zeul Subpământean, fiu al lui Vica Ponta, Zeul 
Victoriei, şi el consul desemnat pentru afacerile de cămătărie. 
Din asta se ținea, şi mai vindea şi cetățenii pe ascuns. Hercule 
se apropie frumuşel de dânsul cu un rânjet prietenos şi îi şopti 
ceva la ureche. Aşadar, se rosti astfel: 


— Ţinând seamă că zeul Claudius e rudă de sânge cu zeul 
August, precum şi cu zeița Augusta, bunica lui, pe care însuşi 
a făcut-o zeiță, ce depăşeşte cu mult în învățătură pe toți 
muritorii, că e spre binele public ca cineva să-l ajute pe Zeul 
Romulus 


Să mănânce cu dragă inimă napi fierbinţi, 


consider ca zeul Claudius să fie proclamat de-o seamă cu 
Olimpienii şi să i se acorde toate onorurile şi privilegiile 
zeităților în cel mai deplin înţeles al tradiției, iar povestirea să 
fie inclusă în Metamorfozele lui Ovidiu. 

Părerile erau împărțite şi s-ar fi zis că va triumfa Claudius. 
Căci Hercule, ca să bată fierul cât e cald, alerga de la unul la 
altul, zicând: 

— Nu mă lăsa, e în joc interesul meu; altă dată când ai să ai 
nevoie de ceva, am să ţi-o întorc: o mână spală pe alta. 

Atunci se ridică, spre a-şi rosti cuvântul, zeul August şi o 
făcu cu o desăvârşită elocvenţă: 

— Domnilor şi cinstiți senatori, sunteți martori că de când 
sunt zeu, n-am scos o vorbă. Îmi văd de ale mele. Dar nu mă 
mai pot preface, ascunzând o mâhnire pe care ruşinea o 
sporeşte. De aceea am pus eu pace pe mări şi pe uscat? Am 
potolit războaiele civile, am consolidat Roma cu legi, am 
împodobit-o cu monumente, ca să...? Nu mai am cuvinte, 
domnilor şi cinstiți senatori. Nimic din câte aş putea spune n- 
ar egala adâncimea sentimentelor care mă stăpânesc. Nu-mi 
rămâne decât să recurg la celebra vorbă a ilustrului Messala 
Corvinus, cel care a fost ales Paznicul Urbei, dar a demisionat 
spunând: „Mi-e ruşine de puterea mea”. Prăpăditul acesta, 
domnilor şi cinstiți senatori, pe care nu l-ai crede în stare să 
gonească o muscă, îți ucidea un om cât ai zice peşte. Dar ce 
mai stau eu să vorbesc de câţi a ucis şi cine erau ei?! Privesc la 
năpraznele din familia mea numai, şi nu-mi mai rămân lacrimi 
pentru calamitățile publice. Voi trece, aşadar, peste acestea 
din urmă şi voi vorbi doar de celelalte, deoarece ridichea n-o fi 


ştiind greceşte, dar eu ştiu47, iar un proverb grecesc zice: 
„Genunchiul e mult mai aproape de trup decât călcâiele”. 
Individul ăsta pe care-l vedeţi aici, care vreme de ani de zile s-a 
ascuns sub numele meu, mi-a mulțumit ucigându-mi pe cele 
două Iulii, strănepoatele mele, pe Lesbia, pe Elena lăsând-o să 
moară de foame, şi pe un strănepot, pe Lucius Silanus: ai să 
judeci, o, Jupiter, dreptatea unei pricini, care, oricum, e a ta. 
Spune-mi acum, zeule Claudius, cum i-ai putut osândi la 
moarte pe toți aceştia şi pe toate, fără judecată, fără măcar să-i 
laşi să spună un cuvânt? Unde se pot petrece asemenea 
lucruri? În orice caz, nu în ceruri. lată, Jupiter domneşte de 
ani de zile şi abia dacă l-a apucat odată de-un picior, în marea 
sa mânie, îl azvârli dincolo de hotarul cerului. Mânios pe 
nevastă-sa, a atârnat-o în văzduh; dar ce, a omorât-o? Tu ai 
ucis-o pe Messalina, al cărei unchi mare am fost, ca şi al tău. 
„Habar n-am”, zici. Bătu-te-ar zeii! Mai mare ocară e să omori 
în stânga şi-n dreapta fără măcar să ştii. N-a încetat o clipă să- 
l prigonească pe Caligula nici după ce a murit. Caligula a 
trimis pe lumea cealaltă un socru, el a mai adăugat şi-un 
ginere. Caligula l-a oprit pe tânărul Pompei, feciorul lui 
Crassus Frugi, să-şi ia numele „cel Mare”; Claudius i-a redat 
numele, dar i-a luat capul. Într-o singură familie, nesfiindu-se 
de noblețea ei, a omorât pe Crassus Frugi, pe tânărul Pompei, 
pe Scribonia, pe surorile Tristonia, pe Assario, pe Crassus, 
care, de altminteri, era suficient de tembel ca să poată domni 
în locul lui Claudius. Priviţi la trupul lui, născut din furia 
cerurilor. Cât despre cum vorbeşte, să spună ca lumea unul 
după altul trei cuvinte şi primesc să mă ia sclav. Cine se va 


47 În manuscris, sormea, care-i lipsit de sens; iar editorii propun soror 
mea. Dar lui August, al cărui stil e reprodus aici, nu-i poate fi, desigur, 
atribuită exprimarea „Sora mea nu ştie greceşte, dar eu ştiu”. Singura lui 
soră a fost învăţata Octavia. Propun forma mai simplă şi mai fericită 
surmea, care, în egipteană, înseamnă ridiche, folosită de romani drept 
vomitiv (n.a.). 


închina unui asemenea zeu? Cine va crede în el? Dacă ungeți 
asemenea zei, nu va mai crede nimeni nici în voi. În concluzie, 
domnilor şi cinstiți senatori, dacă e adevărat că m-am purtat 
întotdeauna cu vrednicie față de luminăţiile voastre, dacă n-am 
răspuns nimănui cu asprime, răzbunați-mi ocara. Aşa stând 
lucrurile, iată propunerea mea. Ținând seama - zise el, 
luându-şi tăblițele şi citind - că zeul Claudius l-a ucis pe 
socru-său, Appius Silanus, pe cei doi gineri ai săi, Pompei cel 
Mare şi Lucius Silanus, pe socrul fiicei sale, Crassus Frugi, om 
care-i semăna aşa cum un ou seamănă cu alt ou, pe Scribonia, 
soacra fiicei lui, pe nevastă-sa Messalina şi pe alții atâţia, încât 
nici nu-i mai poţi număra, consider că e cazul să fie pedepsit 
cu toată asprimea, să nu fie pus în libertate pe cauţiune şi să 
fie de îndată exilat, dându-i-se un termen de treizeci de zile 
spre a pleca din cer şi de treizeci de ore spre a părăsi Olimpul. 

Propunerea fu votată în unanimitate. Cât ai clipi, Mercur îl 
luă de grumaz şi-l târi în Infern: 


De unde, pe cât pare, nimeni nu s-a întors. 


Pe când coborau pe Via Sacra, Mercur întrebă ce e cu 
gloatele acelea de oameni: nu sunt cumva funeraliile lui 
Claudius? Era, într-adevăr, o splendoare de înmormântare şi 
nu se cruțase nicio cheltuială, ca să se vadă că e vorba de un 
zeu. Erau atâţia flautişti, cornişti şi o fanfară cu tot felul de 
alămuri, încât Claudius însuşi i-ar fi putut auzi. Toţi erau 
voioşi şi veseli, cetățenii Romei umblau forfota încolo şi 
încoace, de parcă ar fi fost liberi. Numai Agathon şi câțiva 
avocaţi jeleau, şi de data asta chiar din suflet. Avocaţii pledanți 
ieşeau din umbră, palizi, slăbănogi, abia trăgându-şi sufletul, 
ca nişte înviați din morți. Unul dintr-înşii, văzându-i pe avocați 
cum se adună în jurul căpeteniei lor şi-şi plâng soarta, merse 
la dânşii şi le spuse: 

— V-am spus eu, trebuia să se termine odată Sărbătoarea 
asta a Nebunilor. 

Văzându-şi funeraliile, Claudiu pricepu că e mort, căci un 
cor uriaş îl bocea în versuri anapeste: 


Plângeţi răzbit 
Lacrime ropot! 
Fiarbă, cernit, 
Forumul tot: 

Ne-a fost lăsat 
Falnic bărbat, 
Fără de seamăn, 
Cu nimeni geamăn, 
N-aveam tihnire, 
Dintr-o pornire 
Ştia învinge 
Fugarul iute, 
Partii rebeli 

Să-i buimăcească, 
Pergşii, din arc, 
Să-i urmărească. 
Săgeti în zbor 
Neiertător 
Vrăjmaşu-l aflau 
Şi-l potopeau, 
Mezii dând dosul, 
Mâncând pământul 
Să-şi spele osul. 
Sili Bretanii 

De peste zări 

Şi peste mări, 

La fel Briganții 
Cu-azuriu scut 
Capul să-şi plece 
Din început, 

Lui Romulus fie 
Supuşi pe vecie, 
Oceanul însuşi 
Împărătească 
Roma slăvească. 
Plângeți, jeliți 


Ast mare om, 
Dintre zoriți 

Cel mai cu zor 
Judecător, 

Ce judeca 
Părțile-n sfadă 
Ascultând una 
Şi-ades niciuna. 
Lui se cuvine 
Jilțul să-i deie 
Judecătorul 
Peste poporul 
De umbră mută, 
Având sub sceptru 
Mândre cretane 
Cetăți o sută. 
Jeliți, jeliți 

Voi, avocați, 
Tagmă venală, 
Şi hărniciți 

La pricopseală! 
Jeliți şi voi, 
Proaspeți poeţi, 
Dar mai vârtos, 
Voi, cin zelos, 
Averi şi haruri 
Jucând în zaruri. 


Claudius era fericit auzindu-şi osanalele şi ar fi vrut să 
prelungească spectacolul. Însă Mercur, crainicul zeilor îl 
înhaţă şi, îmbrobodindu-i capul, ca să nu-l poată cunoaşte 
cineva, îl târăşte prin Câmpul lui Marte şi, între Tibru şi Calea 
Acoperită, îl coboară în Infern. Apucând pe o scurtătură, 
libertul Narcissus o luase înainte, ca să-şi primească stăpânul. 
Cu fața senină şi odihnită, ca unul care venea de la băi, îl 
întâmpină şi-i zice: 


— Ce caută, oare, zeii printre oameni? 

— la-o din loc — îi spune Mercur -— şi vesteşte-ne sosirea. 

Narcissus îşi ia zborul, mai iute decât gândul. Drumul 
coboară în pantă dulce, şi, aşa cum adeverea Vergiliu pe 
undeva, se coboară uşor, astfel încât, cu toată podagra lui, 
ajunge cât ai clipi din ochi la porţile lui Pluto, unde sta culcat 
Cerber sau, cum îi zice Horaţiu, „fiara cea cu o sută de capete”. 
Narcissus se zăpăceşte oleacă (nu era deprins decât cu 
cățeluşa lui albicioasă, pe care o adora), văzând în fața lui 
dulăul acela negru şi flocos, cu care, zău, n-ar vrea nimeni să 
se întâlnească pe întuneric. Zice totuşi tare: 

— Soseşte Claudius! 

Drept răspuns, se aud deodată urale şi îşi face apariția un 
batalion de stafii, incantând binecunoscutul cuplet: 


L-am regăsit, l-am regăsit, 

O, ce bucurie, căci l-am regăsit! 
Aplaudați, l-am regăsit 

Pierdut era, acum e regăsit. 


Erau printre aceştia Caius Silius, Consul desemnat, luncus, 
fostul pretor, Sextus Traulus, Marcus Helvius, Trogus Cotta, 
Vettius Valens, Fabius, cavaleri romani pe care Narcissus îi 
trimisese la moarte. La mijloc sta şi cânta Mnester actorul, pe 
care Claudius îl scurtase de cap ca să-l facă mai frumos. Dau 
fuga spre Messalina (vestea sosirii lui Claudius se răspândise 
cu  iuțeală) întâi  liberţii Polybius, Myron, Harpocras, 
Amphaeus, Pheronactus, toți pe care Claudius îi rânduise să-i 
pregătească pretutindeni primirea, nevrând a merge nicăieri 
neînsoțit; apoi cei doi prefecţi, Iustus Catonius şi Rufrius Pollo; 
apoi prietenii săi Saturninus Lusius, Pompeius Pedo, şi cei doi 
frați Asinius, Lupus şi Celer şi, în sfârşit, Lesbia, fiica fratelui 
lui, Elena, fiica surorii lui, ginerii, socrii, soacrele, pe scurt 
toate rudele lui apropiate şi, în rânduri strânse, ies în 
întâmpinarea lui Claudius. Cum îi văzu, Claudius exclamă: 

— Ia te uită, numai prieteni! Voi cum de-aţi ajuns aici? 


— Mai întrebi - face Pompeius Pedo - călăule, măcelarule, 
mai întrebi cum am ajuns? Cine altul decât tine ne-a trimis 
aici, ucigaşule, care i-ai răpus pe toţi care ţi-au fost prieteni? 
Haidem la judecată, am să-ţi arăt eu unde-i curtea. 

Îl duse la tribunalul lui Aeacus. Acesta cerceta afacerile de 
omor, potrivit legii Cornelia. Pedo solicită punerea lui Claudiu 
sub acuzare şi semnează plângerea: „Asasinarea a treizeci şi 
cinci de senatori, a două sute şi unu cavaleri romani şi a altor 
cetățeni, câtă frunză şi câtă iarbă”. Claudiu nu-şi găseşte 
avocat. Atunci se înfăţişează Publius Petronius, vechiul lui 
prieten, orator la fel de iscusit ca şi Claudiu, şi se oferă să-l 
apere. Tribunalul îl respinge. Pompeius Pedo îşi dezvoltă 
rechizitoriul, strigând cât îl ține gura. Avocatul apărării dă să 
răspundă. Aeacus, prea dreptul judecător, îl opreşte şi, 
ascultând o singură parte, îl osândeşte zicând: „Facă-i-se 
precum a făcut şi dreptate va fi”. 

Se aşternu o tăcere deplină. Erau uluiți de asemenea 
procedură novatorie; ziceau cu toţii că e fără precedent. Lui 
Claudius, însă, i se părea mai degrabă nedreaptă decât 
novatorie. Se dezbătu îndelung despre ce anume pedeapsă 
urmează să i se aplice. Unii ziceau că Sisif îşi cară cam de mult 
piatra, alţii că Tantal va pieri de sete dacă nu i se va veni în 
ajutor, alții că ar fi cazul să se mai împiedice o dată roata 
bietului Ixion: decizia fu însă să nu fie lăsat la vatră niciunul 
dintre veteranii aceştia, ca nu cumva Claudiu să conceapă şi 
el, pentru viitor, o speranță asemănătoare. Se decise că trebuie 
pusă o pedeapsă nouă, să se născocească o muncă zadarnică, 
cu iluzia unei năzuințe fără țel şi soroc. Atunci Aeacus îi 
porunceşte să joace zaruri cu un cornet spart în fund. Iar 
Claudiu şi purcese să alerge după zarurile care-i scăpau 
întruna şi nu isprăvea nimic. 


Căci, spart în fund, cornetul îl păcălea la zaruri 
Când le-auzea în zornet şi da să le azvăârle: 
Zorea să le găsească şi le afla degrabă, 
Înfrigurat să joace cum şartul o cerea, 


Dar geaba osteneala: ele-i fugeau din mână 
Şi ca-ntr-o cruntă ghină canonul se urma. 
Aidoma cu Sisif ajuns pe vârf de munte, 
Povara-i de osândă devale o scăpa. 


Dar deodată se ivi nimeni altul decât Gaius Caligula. „Păi 
ăsta-i sclavul meu! spuse Caligula. Să mi se dea mie!” Aduse şi 
martori care l-au văzut cum îl bătea el pe Claudius cu 
cureaua, cu varga şi cu pumnii. Tribunalul i-l adjudecă pe 
Claudius lui Caligula. Acesta i-l dăruieşte lui Aeacus. Acesta îl 
predă libertului său, Menandru, ca să-l ajute la arhivă. 


URMARE 

Seneca a fost silit să se sinucidă în anul 65 al d.Hr., la 
porunca lui Nero. Supravieţuise mai tuturor personajelor din 
povestirea aceasta. Britannicus a fost otrăvit în anul 55 d.Hr. 
Pallas, Burrus, Domitia, cei care mai rămăseseră din neamul 
Silanuşilor, Octavia, Antonia, Faustus Sulla, niciunul n-a murit 
de moarte bună. Agrippinilla şi-a pierdut influența asupra lui 
Nero după primii doi ani de domnie ai acestuia, dar şi-a 
recâştigat-o pentru câtva timp, îngăduindu-i să aibă legături 
incestuoase cu ea. A încercat apoi s-o asasineze trimițând-o în 
largul mării pe o navă fragilă, care s-a rupt în două la o 
apreciabilă depărtare de țărm. Totuşi, ea a fost în stare să 
înoate, nevătămată, până la mal. În cele din urmă, Nero a trimis 
nişte soldaţi s-o omoare. A pierit curajos, ordonându-le s-o 
înjunghie în pântecele care găzduise cândva un fiu aşa de 
monstruos. Când, în anul 68 d.Hr. Nero a fost declarat inamic 
public de către Senat şi ucis de un servitor la propria sa cerere, 
n-a mai rămas în viață niciun membru al familiei imperiale care 
să-i urmeze. În anul 69 d.Hr., un an al anarhiei şi războiului 
civil, s-au perindat unul după altul patru Împărați, şi anume: 
Galba, Othon, Aulus Vitellius şi Vespasian. Vespasian a domnit 
cu blândeţe şi a întemeiat dinastia flaviană. Republica n-a mai 
fost niciodată restabilită. 


FAMILIA REGALĂ A IROZILOR 


IROD CEL MARE, fiul lui Antipater, guvernatorul Iudeii, şi al unei prințese arabe 


(menţionat la Sf. Matei, II) s-a căsătorit cu: 
1. Doris 
2. Mariamne I, nepoata regelui Hyrcanus 
3. Două nepoate de frate, numele necunoscute 
4. Mariamne II, fiica lui Simon, Marele Preot 
5. Malthace, o samariteancă 
6. Cleopatra din Ierusalim 
7. Pallas 
8. Fedra, mama uneia Roxana 
9. Elpis, mama uneia Salomeea 
şi a avut copii: 

Nota autorului 


„Moneda de aur” folosită aici ca standard financiar este 
latinul aureus, care valorează 100 de sesterți, sau 25 de dinari 
din argint („monede de aur”): se poate crede că valoarea ei este 
de o liră sterlină sau cinci dolari americani (de dinainte de 
război). „Mila” este mila romană, cu vreo treizeci de paşi mai 
scurtă decât mila engleză. Pentru datele istorice mi s-a părut 
mai la îndemână să folosesc periodizarea creştină; periodizarea 
greacă, folosită de Claudius, debuta cu prima olimpiadă, care a 
avut loc în 776 î. Hr. La fel, au fost folosite cele mai familiare 
denumiri geografice: Franța în loc de Gallia Transalpină, 
pentru că Franţa acoperă aproximativ aceeaşi arie teritorială şi 
ar fi fost lipsit de consecvență să folosesc pentru oraşe ca 
Nîmes şi Boulogne ori Lion numele lor moderne - căci cele 
clasice n-ar fi recunoscute de toată lumea - dacă le-am localiza 
în Gallia Transalpină sau, cum o numesc grecii, Galatia 
(denumirile geografice greceşti sunt foarte neclare: Germania 
era numită „Țara celților”). La fel, au fost folosite cele mai 
familiare forme onomastice: Livy în loc de Titus Livius, 
Cymbeline pentru Cunobelinus, Marc Antoniu pentru Marcus 
Antonius. Claudius scrie în greacă, limba învățațţilor în acea 
perioadă, lucru care explică lămurirea grijulie a glumelor şi 
traducerea pasajelor din Ennius citate de el în original. Câţiva 
recenzenţi ai volumului Eu, Claudius, Împărat, volumul ce 
precedă Claudius Zeul, au sugerat că în timp ce scriam abia 
dacă am consultat Analele lui Tacit şi Vieţile celor 12 Cezari a 
lui Suetoniu, le-am combinat şi am completat cu „puterea 
imaginației”. N-a fost aşa şi nu e cazul nici pentru volumul de 
față. Printre scriitorii clasici de la care am împrumutat 
informații pentru conceperea lui Claudius Zeul se numără: 
Tacit, Dio Cassius, Suetoniu, Plinius, Varro, Valerius 


Maximus, Orosius, Frontinius, Strabo, Cezar, Columella, 
Plutarh, Flavius Josephus, Diodorus Siculus, Photius, 
Xiphilinus, Zonaras, Seneca, Petronius, Juvenal, Philon din 
Alexandria, Celsus, autorii Faptelor Apostolilor şi ai 
pseudobibliilor lui Nicodim şi St. James şi chiar pe Claudius, 
prin scrisorile şi discursurile rămase după el. Doar câteva 
întâmplări redate aici nu au acoperirea unei autorități în 
domeniu, dar sper că tot ce am scris e credibil din punct de 
vedere istoric. Niciun personaj nu e inventat. Cel mai greu de 
scris a fost, din cauza sărăciei referințelor contemporane, 
despre înfrângerea lui Caractacus de către Claudius. Pentru o 
imagine plauzibilă a druizilor britanici m-am ajutat de câteva 
studii clasice şi de împrumuturi din studiile arheologice 
asupra vechii culturi celte şi de studii asupra culturii 
megalitice moderne din Noile Hebride, unde dolmenele şi 
menhirii sunt încă folosiți în ceremonii. Am avut în mod 
deosebit grijă ca, în descrierile inspirate de creştinismul 
incipient, să nu inventez noi conflicte; dar am citat unele vechi, 
căci Claudius însuşi era în dezacord cu biserica şi îşi obținea 
mare parte din informațiile despre religiile orientale de la 
vechiul lui prieten din şcoală, Irod Agrippa, regele evreu care l- 
a executat pe Sfântul Ioan şi l-a închis pe Sfântul Petru. Îi 
mulțumesc din nou domnişoarei Laura Riding pentru lectura 
grijulie a manuscrisului şi pentru multele sugestii care m-au 
ferit de nepotriviri literare. Îi mulțumesc, de asemenea, 
pilotului T.E. Shaw, care a citit cartea înainte de publicare. 
Domnişoara Jocelyn Toynbee, profesor de istorie clasică la 
Newnham College, Cambridge, m-a ajutat de asemenea şi îi 
sunt deosebit de recunoscător. Trebuie să amintesc şi datoria 
pe care o am față de monografia lui Claudius realizată de 
Arnold Momigliano, recent publicată la Oxford University 
Press. 

